
Soțului meu, Barry 


Îzi multumesc pentru încurajarea ta constantă 
chiar atunci când aveam nevoie. 
Fără tine, această carte nu ar fi fost scrisă niciodată. 


Introducere 


De cel puţin douăzeci şi cinci de ani am avut intenția de a 
scrie un roman intitulat „Cortina de catifea“. Crescând în timpul 
Războiului rece, am auzit frecvent mărturii ale unor oameni 
care au suferit pentru credințaJor în ţările comuniste. Am ajuns 
să îmi dau seama totuşi că- adevăraţilor creștini le este greu 
să-și mențină o mărturie curată pentru Cristos, indiferent unde 
se găsesc, şi că Occidentul are echivalentul lui subtil pentru 
Cortina de Fier. Mi-am dorit să scriu ceva ce i-ar ajuta atât pe 
tineri, cât şi pe cei mai înaintați în vârstă, să devină conştienţi 
de pericolele acestei Cortine de catifea. Acum, când în sfârşit 
am văzut posibilă împlinirea acestui vis, comunismul nu mai 
domină Europa de Est, ca în timpul când m-am simțit prima dată 
inspirată să scriu această poveste. Însă, deşi cortina de fier a 
căzut, echivalentul ei occidental se face încă simţit în orice țară 
în care libertatea e la loc de cinste. 

Această poveste este ficţiune, însă vizitele mele frecvente 
în România mi-au fumizat din abundență informaţii şi au colorat 
putemic caracterul Esterei şi al surorii ei, Gabi. De multe ori, şi 
eu am reacţionat la fel ca Estera când mă întorceam în America 
și mă găseam în faţa risipei şi a luxului. Unii dintre cititori s-ar 
putea întreba de ce nu am dat nicăieri o definiţie clară a acestei 
Cortine de catifea. Aceasta, pentru că definițiile ei sunt la fel de 
numeroase şi variate ca omenirea însăși. 

Sunt profund îndatorată lui Beulah Freeman, lui Margaret 
Smith şi lui Jean Ward pentru asistenţa lor nepreţuită şi pentru 
revizuirea lingvistică, şi fiului şi nurorii mele, Edwin şi Jennifer 
Woodruff Tait, pentru editarea manuscrisului şi pentru încurajarea 
şi sfatul lor oportun. Când le-am împărtăşit faptul că unele dintre 
personaje îmi dictau efectiv direcția povestirii, ei m-au asigurat 
că acest lucru este ceva obişnuit pentru un romancier. Aşa că, 
dacă în viitorul apropiat apare un al doilea volum al acestei cărţi, 
vă veţi putea da seama că Estera, Ron şi Gabi au insistat asupra 
faptului că nu li s-a spus încă întreaga poveste! 

Sper din toată inima ca această carte, Cortina de catifea, să 
se dovedească a fi nu numai o poveste captivantă şi mişcătoare, 
ci şi un mijloc care să-i inspire pe toți cei ce o citesc la o umblare 
mai apropiată de Domnul Isus. 


Trudy Harvey Tait 


Hampton, Tennessee 


capizotut | 


Dincolo de Cortina de fier 


CÂND AVIONUL STRĂPUNSE CORTINA de nori groşi 
şi pufoşi, Esterei i se tăie răsuflarea de uimire. Întreg universul 
strălucea într-o lumină trandafirie. Lumea aceea sordidă, cu 
zilele ei sumbre şi nopţile intErminabile, rămăsese undeva jos, 
departe de privirea ei şi, cel puţin pentru câteva ceasuri, departe 
de gândurile ei. Aici puteai respira, puteai gândi, puteai visa. 

— Prima călătorie cu avionul, domnişoară, nu-i aşa? se 
auzi o voce de lângă ea. 

Estera tresări. Uitase că nu era singură în acest paradis de 
lumină. 

— Da, adică nu, nu chiar, se bâlbâi ea. Dar este prima pe 
care mi-o voi aminti. Vedeţi, eu... 

Fata ezită. În lumea pe care tocmai o părăsise, era mult 
prea riscant să vorbeşti-prea curând sau prea mult cu un străin. 
Şi apoi, cine era acel omuleţ ciudat cu ochi de vultur şi atât de 
vorbăreţ? Întotdeauna se întreba „cine?“. Pur şi simplu nu se 
putea abţine, nu putea să se dezbare de un obicei de o viaţă în 
doar câteva clipe. 

Zăngănitul vaselor din bucătăria avionului arăta că se 
apropie vremea prânzului şi, numai după ce fu strânsă şi ultima 
tavă, iar obloanele fură trase pentru vizionarea unui film, se reluă 
discuția. 

— Zborul nu este tot timpul lin, comentă tovarășul de zbor 
al Esterei, în timp ce semnul care indica „Fixaţi-vă centurile 
de siguranță“ se aprinse. Vei descoperi aceasta mai devreme 
sau mai târziu. Dar pe mine mă încântă de fiecare dată să zbor 
printre nori. Este revigorant, mereu o provocare. Aici sus pot 
respira mai liber, mă simt mai mărinimos şi mai aproape de 
Dumnezeu. De fapt... — şi se opri, timp în care Estera îi aruncă o 
privire pătrunzătoare, după care e! continuă: — ...lumea pare atât 
de sordidă uneori, încât este mai bine să o laşi undeva în urmă, 
chiar şi numai pentru câteva ceasuri. 

— Deci aşa simţiţi şi dumneavoastră? 

Vocea Esterei îi trăda surprinderea; cuvintele îi scăpaseră 
fără să vrea. 

— Da, așa simt; dar tu, tu eşti prea tânără ca să fi trăit 
astfel de stări. Ah, dar am uitat, şi îi aruncă o privire, neştiind 
dacă să continue sau nu. Tocmai ai venit din România, nu-i aşa? 

— Da. Acum era într-adevăr surprinsă, pentru că luaseră 
avionul din Paris. Dar cum de v-aţi dat seama? 

— Ei bine, în primul rând, arăţi a româncă. 

Estera ridică din sprâncene. Ce știa acest occidental 
despre fetele românce? El păru să-i citească gândurile. 

— Vezi tu, spuse el blând, cu o urmă de oftat în voce, soţia 
mea era româncă. 

Ochii mari şi negri ai Esterei se umplură de compasiune. 
A spus „era“, își zise ea. Probabil că a murit; bietul om. Deci și 
el ştie ce înseamnă să pierzi pe cineva drag. Dar el, sigur, nu 
este român. Ochii îi sunt atât de albaștri şi vorbeşte o engleză 
impecabilă. 

— Şi, în plus, continuă bărbatul, revenind la un ton 
obişnuit, ai accent românesc. Desigur, vorbeşti engleza excelent, 
dar ai un uşor accent, care este de fapt de-a dreptul încântător, 
accent românesc. Sau... poate greşesc? 

— Nu, râse Estera, aveţi dreptate, cel puţin în parte... 
Bunicul meu era american, dar bunica era româncă, deşi a locuit 


10 


Cortina de catifea 


mult timp în Statele Unite. Mama s-a născut acolo, dar, când 
avea vreo zece ani, întreaga familie s-a întors în România. Mulţi 
ani după aceea, când bunica a munit, bunicul a locuit o perioadă 
la noi acasă. Aşa am învăţat limba dumneavoastră. Mama a ţinut 
foarte mult ca sora mea şi cu mine să ştim două limbi. Mama 
nu vorbea decât în engleză cu noi şi, cum tata vorbea numai 
româneşte, am crescut vorbind ambele limbi, cel puţin eu. Sora 
mea, Gabi, nu s-a prea adaptat cum trebuie cu amândouă şi, 
pe la şase sau șapte ani, a refuzat să mai vorbească engleza. 
Deci, probabil că nu suntem chiar românce get-beget, dar eu am 
trăsături de româncă, după cum se vede. 

— Chiar aşa este, veni replica lui. Şi o spun ca pe un 
compliment. 

— Mi se spune că arăt exact ca mama la vârsta mea, îi 
spuse Estera destul de mândră. Şi tatăl meu avea un ten închis, 
dar sora mea arată mai mult a occidentală; îi seamănă bunicului 
din America. 

Estera se opri. Ceva o reținu. De ce îi spusese toate aceste 
lucruri unui necunoscut? Nu-i stătea deloc în fire să facă așa 
ceva. Se pare că Vestul începuse deja să-şi facă efectul asupra 
ei. 

Era conştientă că domnul de lângă ea o cerceta cu privirea. 
Folosise timpul trecut atunci când vorbise, deci se putea deduce 
că era orfană. Nu-i nimic, nu-i nicio ruşine în asta. Şi, pe urmă, 
era ceva la tovarăşul ei de zbor care îi inspira încredere. 

— Apropo, domnişoară, încă n-am făcut cunoştinţă, 
spuse el zâmbind. Mă cheamă Hugh Gardner, din Tiny Gap, 
Tennessee. lar pe tine...? 

— Estera Popescu, din Ploiești, România. 

— Deci ai rude în Statele Unite, Estera? fu următoarea 
întrebare. 

— Da, fratele mai mare al tatei şi familia lui locuiesc lângă 
Indianapolis şi cred că încă mai trăiește şi o mătuşă foarte în 

vârstă, soră a bunicului, deşi nu ştiu sigur unde; şi cred că mai 
am câţiva veri mai îndepărtați risipiţi prin țară. 

Estera oftă lung, apoi continuă: 

— Sunt foarte fericită că merg în America, dar nu ştiu exact 
la ce să mă aştept. Totul va fi atât de diferit de tot ceea ce am 
lăsat în urmă! Şi, în afară de asta, adăugă ea cu nostalgie, îmi va 
fi atât de dor de sora mea mai mică. 

— Va veni şi ea în cele din urmă? 

— Actele ei nu sunt gata încă, răspunse Estera, dar sper să 
vină în America vara viitoare, după ce va termina liceul. 

Se opri. Privi la ochii mari de un verde cenuşiu, la părul 
şaten şi sârmos, la bărbia hotărâtă şi la acea expresie a gurii care 
putea atât de uşor să treacă de la voioşie la seriozitate şi glasul 
îi tremură puţin, în timp ce îşi reținu printre gene câteva lacrimi. 
Apoi, adunându-se, Estera continuă: 

— Îmi va fi tare dor de ea în acest prim an în noul meu 
cămin; totul va părea atât de diferit de cel pe care l-am avut! 

— Foarte diferit, încuviință Hugh, deşi cred că vei fi foarte 
fericită să scapi de „Cortina de Fier“. Din câte am văzut, în 
momentul de față, România nu este un loc foarte plăcut. 

— Nu, răspunse Estera, privind pe geam norii pufoşi de 
afară. Nu-i deloc plăcut. Se cutremură uşor. Apoi, luminându-se 
un pic la față, adăugă: 

— Mă voi simţi uşurată să pot spune ce gândesc fără să 
mă tem de consecinţe. 

— Nu ştiu dacă e chiar aşa, zâmbi îndoielnic noul prieten al 
Esterei, căci într-adevăr părea a-i fi prieten tinerei care se avânta 
în necunoscut singură şi, sincer vorbind, puţin temătoare. 

Se părea că acest domn oarecum excentric putea pătrunde 
în cele mai lăuntrice cămăruțe ale sufletului ei, înţelegându-i 
speranţele şi temerile. 

— Vei vedea că, oriunde te-ai afla, draga mea, continuă 
el, există consecinţe când spui ceea ce gândeşti. Dar n-ar trebui 
să-ţi spulber visurile legate de Tărâmul Libertăţii. Vei afla mult 

prea curând că libertatea îşi are dezavantajele ei, chiar şi în 
America. 

— Da, probabil. 

Însă Estera nu părea foarte convinsă. Consecințe pentru 
că spui ce gândeşti, în SUA? Nu putea fi vorba despre nimic prea 
grav, era sigură de asta. Cum ar putea cineva din Occident să 
înțeleagă ce înseamnă să trăieşti într-o permanentă suspiciune, 
să fii urmărit, supravegheat şi spionat? Trecuse domnul 
acesta de lângă ea prin zile de foamete, de suferință, chiar de 
încarcerare, şi toate astea pentru simplul fapt de a fi refuzat să 
primească mită, din dorinţa de a trăi ca un creştin adevărat? 

În glasul lui Hugh se putea citi compasiune. Îi spuse ușor: 

— Îmi pare rău, draga mea. Comentariul meu probabil a 
părut nelalocul lui. Eu nu am locuit în România, sub un regim 
comunist, ca și tine, deşi amovizitat această țară minunată de 
câteva ori. Dar, m-am gândit că nu ţi-ar prinde rău să fii pusă 
puţin în gardă, acum că păşeşti într-o viață nouă, scăpând de 
realitatea sumbră a unei „cortine“, să ştii să fii atentă la o alta. 

Estera tresări. Ce putea să însemne asta? 

— Da, un alt fel de cortină, repetă el, nu una de fier, ci... 

Şi se opri, parcă întrebându-se dacă nu cumva fata l-ar 
considera nebun dacă ar fi terminat fraza. 

— Spuneţi, îl încurajă ea. Ce fel de cortină? 

— Ei bine, una de catifea, veni ciudatul răspuns. Cortina 
de catifea! O vei întâlni peste tot în Occident, dar mai cu seamă 
în America. Mi se pare ceva mai învăluitoare acolo decât oriunde 
altundeva; vei vedea asta mai devreme sau mai târziu. Până 
atunci, bucură-te de călătoria ta spre libertate, căci ai într-adevăr 
şi de ce să te bucuri pe Tărâmul celor Liberi şi în Ţinutul celor 
Bravi. Se ridică să-şi întindă picioarele amorţite puţin, simțind, 
poate, că spusese destul. 

Estera îşi scoase jerseul şi îl împături ca să-l folosească 
drept pernă. Îşi trase peste ea învelitoarea uşoară ce-i fusese 
dată în avion şi închise ochii, dar mintea îi era prea ocupată ca să 

poată dormi. Cortina de catifea! Oare ce-o fi vrut să spună acest 
om ciudat? Ei, avea destule lucruri la care să se gândească şi 
nu era cazul să-şi bată capul cu tot felul de cortine. Era aproape 
sigură că, oriunde s-ar fi dus şi prin orice ar fi avut de trecut, 
nimic nu putea fi la fel de urât, de groaznic, de atotpătrunzător, 
de sufocant ca acea Cortină de Fier atât de greu de uitat, pe care 
tocmai o lăsase în urmă. 

Ss e: 


Drumul printre lumini 


— ÎMI ARĂTAȚI PAŞAPORTUL dumneavoastră, vă rog? 

După o aşteptare ce păruse interminabilă, Estera ajunsese 
în sfârșit la ghişeul de imigrare. Se temuse de acest moment. 
Obişnuită cu funcționari cu fețe de gheață, care suspectau pe 
oricine de vreo activitate ilegală, vocea plăcută şi ochii amabili 
ai bărbatului elegant îmbrăcat, care îi examina cu atenţie 
documentele, o luă prin surprindere. 

— Deci dumneata ai venit să te stabileşti aici, domnişoară? 
a fost următoarea întrebare. 

— Da. Mi s-a spus să vă dau acest dosar, şi vâri prin 
deschizătura din geamul ghişeului un dosar stufos. 

- Veniţi cu mine pe aici, vă rog, şi domnul o conduse 
într-un birou învecinat. Mă întorc imediat, spuse plecând cu 
dosarul. 

După o jumătate de oră, Estera, cu inima uşurată, se 
îndrepta spre zona de ridicare a bagajelor. Nu fusese chiar atât 
de rău. Dar, dacă ar fi trimis-o înapoi acasă? Auzise despre 
români care fuseseră refuzaţi dintr-un motiv sau altul. Dar ea, 
trecuse cu bine, şi iat-o în sfârşit în Statele Unite ale Americii! 
Capul îi plutea şi se simțea uluită. Fusese o călătorie lungă şi 
obositoare, precedată de săptămâni lungi de aşteptare încordată 
şi negocieri. De câteva ori îi pierise orice speranță de a părăsi 
vreodată România. Acum, că totul se terminase, se simțea 

epuizată din punct de vedere nervos şi atât de singură. Pierduse 
urma lui Hugh Gardner, în timp ce trecuse pe la Imigrări. 

Estera reuşi cumva să-şi găsească bagajul şi să treacă 
cu bine prin vamă. Valiza ei maro şi ponosită nu atrăgea prea 
mult atenția. Inima îi bătea puternic. Cine o va aştepta? Ce va 
spune? Of, poate că era mai bine dacă rămânea în România. 
În acel moment, toate greutățile trecutului păreau mai uşor de 
îndurat decât nesiguranța viitorului. Nu se simțea deloc pregătită 
să intre în această lume nouă şi viu colorată. Până și funcționarii 
mestecau gumă şi râdeau; chiar îi uraseră „o zi bună“! 

Estera studia cu privirile mulțimea care aştepta pasageri 
zborului 233. I se spusese că unchiul ei avea să ţină în mână o 
mică pancartă pe care va scrie mare „John Popescu“, dar ochii ei 
obosiţi nu reuşeau să dibuiască acest semn. 

Oprindu-se să-şi tragă răsuflarea, auzi o voce cunoscută 
întrebând: 

— N-a venit încă nimeni să te ia? M-am hotărât să nu plec 
din aeroport, până nu mă asigur că te-ai întâlnit cu bine cu rudele 
tale. Dacă ai un minut, vreau să-ți fac cunoştinţă cu nepotul meu. 

Şi Hugh o trase după el spre marginea mulțimii şi i-o 
prezentă unui tânăr destul de solid, potrivit de înalt, cu aceiaşi 
ochi pătrunzători şi strălucitori ca şi ai bunicului lui şi o claie 
ciufulită de păr şaten care, în mod ciudat, îi amintea de sora ei, 
care era acum atât de departe. 

— Încântată de cunoştinţă, murmură Estera, încă dezmeti- 
cindu-se. Bunicul tău a fost tare amabil cu mine, adăugă apoi 
cu un zâmbet care îi lumină fața obosită, schimbându-i total 
expresia, Aaron Gardner răspunse cu un zâmbet: 

— Bunicul este întotdeauna o companie plăcută și şi-a 
făcut mulţi prieteni în timpul călătoriilor sale. Şi mi-a spus că eşti 
din România, ceea ce ne face concetățeni. 

Estera se pregătea să răspundă, când zări un domn înalt, 
bine îmbrăcat, trecut bine de patruzeci de ani, care venea grăbit 
spre ea. Chiar şi fără să fi observat semnul pe care-l strângea 

într-o mână, l-ar fi recunoscut oriunde — aceiaşi ochi, același păr, 
acelaşi fel de a fi. Ochii i se umeziră de lacrimi, căci imaginea 
tatălui ei pluti pentru o clipă înaintea ei. Se duse glonţ către el, şi 
într-o clipă fu în braţele unchiului ei. 

— Bine ai venit în America, Estera dragă, îi şopti el în 
româneşte. 

Ce dulce sunau aceste cuvinte româneşti. Dar, amintindu-și 
bunele maniere, se întoarse spre Hugh: 

— Vi-l prezint pe unchiul meu John, zise ea politicos. 
Unchiule John, dânsul este un domn amabil pe care l-am întâlnit 
în avion, iar acesta este nepotul dumnealui. 

— Vă mulțumesc mult că i-ați purtat de grijă nepoțelei 
mele, spuse John într-o engleză perfectă, dând mâna cu ambii 
domni. Vorbea engleză cu o foarte mică urmă de accent. Mi-am 
făcut griji, legat de cum se vă descurca singură într-o călătorie 
atât de lungă. 

— A fost plăcerea mea; a făcut ca această lungă călătorie 
să fie cu mult mai ușoară, îi spuse Hugh. Şi, întorcându-se spre 
Estera: 

— Domnişoară, ai aici adresa şi numărul meu de telefon; 
nu ezita să mă cauţi, dacă ajungi prin părţile sălbatice ale statului 
Tennessee. Şi îi strecură în mână o bucată de hârtie. Trebuie să 
plecăm acum. La revedere şi Dumnezeu să vă binecuvânteze. 

Şi, făcându-le cu mâna, dispăru împreună cu nepotul care 
de abia reuşea să țină pasul cu el prin aglomeraţia de oameni. 

Estera puse hârtia în geantă şi îl luă pe unchiul ei de braț. 

— Ah, unchiule, şopti ea, sunt atât de bucuroasă să te văd. 
Parcă visez. 

— Şi eu mă bucur, îi răspunse el, privindu-i chipul 
îndreptat spre el. Ce bine semeni cu mama ta, cu toate că ai 
zâmbetul şi bărbia hotărâtă a tatălui tău. Dar, să nu mai zăbovim, 
haide să punem bagajul în maşină şi să plecăm. Avem de mers 
destul de mult cu maşina şi cred că eşti frântă de oboseală. 

— Da, unchiule, cred că sunt obosită, spuse ea, dar sunt 
atât de fericită, încât nu mă simt obosită — cel puţin, nu încă. 

— O să simți oboseala foarte curând. Diferenţa de fus orar 
se resimte mai puternic când călătoreşti spre vest. Da, se deschid 
singure — şi John râse când văzu uimirea sinceră a nepoatei sale 
când marile uşi de sticlă se deschiseră singure. Aşează-te aici şi 
odihneşte-te, eu merg să aduc maşina. Nu durează mult. 

Plecă. 

Estera propti căruciorul cu bagaje de o bancă de lemn. 
Peste tot era plin de oameni, deși era bine trecut de ora opt 
seara. Era deja întuneric, ceea ce o făcu să se simtă din nou 
străină şi singură. Întâlnirea cu unchiul fusese o mângâiere, 
simţea că îl cunoaşte, deşi sigur nu şi-l amintea: când venise el 
în vizită ultima dată în ţară, ea era mult prea mică. 

„Deci aceasta era America“, îşi zise ea, în timp ce privea 
maşină după maşină cum trăgeau lângă trotuar. Ce imense erau 
şi ce diferite de autoturismele mici şi rablagite care se târâie 
zilnic pe străzile Bucureştiului şi care se strică mereu când 
ţi-e lumea mai dragă. Şi oamenii — bine îmbrăcaţi, sofisticaţi şi 
mulțumiți de ei înşişi; până şi adolescenții păreau atât de siguri 
pe ei. Şi, aproape toți zâmbeau sau râdeau. Totul era atât de 
diferit! 

Cât de ciudată trebuie să li se pară ea, se gândi Estera 
dintr-o dată — cu sacou gri cam ponosit, fustă de lână lungă şi 
neagră, pantofi la care înlocuise flecurile de câteva ori! Câţiva 
trecători întorseseră capul şi o măsuraseră cu privirea. Probabil 
că nu mai văzuseră aşa o arătare. Oare, ce părere îşi făcuse 
unchiul despre ea? Şi care va fi reacţia verişoarelor şi a mătuşii? 
Această întrebare îi dădu de gândit. Ele, oare unde erau? Ştia 
că unchiul John are două fiice, doar văzuse poze cu ele. S-ar 
fi gândit că măcar una dintre ele, sau poate mătuşa ar fi trebuit 
să vină să o aştepte. lată-l, în sfârşit, pe unchiul, într-o maşină 
albastră spațioasă. Se va obişnui, oare vreodată cu un asemenea 
lux? 

Curând, însă, avea alte lucruri la care să se gândească. 
În timp ce îşi croiau drum printre benzile de circulație, Esterei i 
se tăia răsuflarea de uimire. Ce tărâm de basm! Peste tot lumini! 
Roşu, portocaliu, verde, galben — faruri, străzi luminoase, 
panouri iluminate, benzinării, lumini care se revărsau din restau- 
rante, moteluri, case — era chiar prea mult. Îşi acoperi ochii. 

— Ce s-a întâmplat, draga mea? o întrebă unchiul blând. 

— Luminile, murmură ea. E aproape prea multă lumină 
după ani de... Şi se opri, parcă neputând să termine propoziţia. 

— Întuneric? veni sugestia. 

— Da, întuneric. Chiar şi în timpul zilei, în țara noastră, 
tot întuneric pare, în special iarna. Dar aceasta este o ţară plină 
de lumini. Unchiule, şi privi dintr-o dată în sus, lumina ţine de 
libertate? 

Zâmbetul lui John fu puţin sarcastic când îi răspunse: 

— Ar trebui să țină una de cealaltă, cred. Dar, se pare că şi 
libertatea își are partea ei întunecată. 

— Partea întunecată? Estera nu putea înțelege acest lucru. 

— Lasă acum, vom avea destul timp pentru filosofat. 
Relaxează-te și bucură-te. Aşa este America noaptea. O adevă- 
rată privelişte, nu-i aşa? 

— Într-adevăr, încuviință ea, şi amândoi se cufundară în 
tăcere. 

Cotiseră pe Autostrada 70, lăsând repede în urmă oraşul. 
„Linişteşte-te! îşi tot spunea Estera. Nu sunt gropi de evitat, nici 
cai sau căruţe care să se ivească dintr-o dată din întuneric, nici 
urmăriri cu ofiţeri înarmaţi care să te întrebe încotro te îndrepți şi 
de ce. Ce drumuri — atât de drepte şi netede!“ 

— Unde locuieşti dumneata, unchiule? îl întrebă Estera, în 
timp ce goneau pe drum. 

— Cam la jumătatea drumului, între Indianapolis şi Terre 
Haute, îi răspunse el, într-un orăşel pe nume Velours — un loc 
frumos şi liniştit. Am trăit mulţi ani în indianapolis. M-am mutat 

în Velours doar cu trei ani în urmă. Am avut ocazia să cumpăr o 
afacere care se ocupă cu vânzări de maşini. 

Rămase tăcut puțin, până când indicatorul către Velours se 
ivi din întuneric. 

— Încă douăzeci de minute şi am ajuns. Ramona va 
avea cina gata pregătită. l-am spus să cumpere nişte pui de 
la Kentucky Fried Chicken. A vrut foarte mult să vină să te 
întâmpine, dar a avut ore suplimentare la facultate, care au 
reţinut-o peste program. De obicei, e plecată toată săptămâna şi 
se întoarce vineri seara. În această seară, a venit special ca să 
te întâlnească, deci a avut tot timpul să-i pregătească o masă de 
bun-venit verişoarei despre care nu ştiuse nimic atâta timp. 

Estera zâmbi. 

— Ramona? Dar ai două fiice, nu-i aşa? Şi mătuşa Mary 
unde e? 

Pentru prima dată în acea seară, trăsăturile frumoase ale 
unchiului se întunecară. Îşi muşcă buza şi nu spuse nimic câtăva 
vreme. Apoi, amintindu-şi bunele maniere, căci John Popescu 
era întotdeauna politicos, răspunse încet: 

— Da, am două fiice, dar una dintre ele nu este acasă. Este 
plecată cu mama ei. Le vei vedea pe amândouă, în curând. 

— Abia aştept, unchiule, fu răspunsul nepoatei. 

Dar alt cuvânt nu mai scoase de la el, până ce cotiră pe 
o alee şi se opriră în fața unei case mari, cu două etaje, când 
exclamă: 

— Am ajuns! În sfârşit acasă! Şi iată că Ramona a ieşit să 
ne întâmpine! 

Estera se uită spre uşa de la intrare unde, înconjurată de 
lumina care se revărsa din hol, stătea o fată bine făcută, cam de 
vârsta ei, cu o bogăţie de bucle blonde care-i conturau chipul 
frumos. Înainte ca Estera să ajungă în casă, verişoara ei fugi cu 
brațele deschise spre ea şi o îmbrăţişă. 

— Estera, am crezut că nu mai ajungi! exclamă ea cu un 
accent foarte american. 

Estera vorbise în româneşte cu unchiul ei de când sosise, 
iar acum trebui să treacă repede pe engleză. 

— Am venit la uşă de vreo zece ori în ultimele douăzeci de 
minute, continuă Ramona. Haide, intră, şi dă-mi voie să mă uit 
mai bine la tine. 

Şi o trase pe verişoara ei după ea în hol, vorbind în 
continuu. 

— Semeni bine cu tata şi cu Rachel, remarcă Ramona, 
ţinând-o pe Estera aproape, să o poată analiza bine. Da, arăţi 
mai mult a Popescu decât mine. Eu semăn mai mult cu mama şi 
nimeni nu bănuieşte că aş avea vreun strop de sânge românesc. 

Vocea Ramonei trăda un uşor aer de superioritate şi 
Estera, năucită cum era de întâmplările din acea zi, nu întârzie să 
remarce cât de occidentală arăta Ramona. 

Când îşi scoase pantofi, punându-i frumos lângă uşă, 
picioarele i se scufundară într-o mochetă verde şi groasă, care 
acoperea podeaua din perete în perete. Estera se întrebă de 
ce nu făcuse şi unchiul acelaşi lucru. Apoi o văzu pe Ramona 
privind-o cu ochi mari. Încercă să spună ceva, dar nu îşi găsi 
cuvintele. Unde era de fapt? Într-o lume de vis? Cum se poate 
ca o călătorie de o zi să îi transforme viaţa într-un mod atât 
de dramatic? Cu douăzeci şi patru de ore în urmă, fusese în 
micul apartament al mătuşii sale din Ploieşti, cu preşuri vechi 
şi perdele spălăcite, iar acum, era într-un loc care ei i se părea 
un adevărat palat. Îşi putea imagina mustrarea pe care le-ar 
fi făcut-o mătuşa Ana, dacă ar fi îndrăznit să intre în umilul şi 
micul ei apartament, încălțaţi. Dar aici, oare cum rămâneau toate 
lucrurile, atât de curate, se întrebă, 

John urcă valiza Esterei la etaj şi îi făcu semn să îl 
urmeze. 

— Am pregătit pentru tine ceea ce noi numim „camera 
roz“, Estera, îi spuse el în timp ce deschise uşa celui mai splendid 
dormitor pe care îi văzuse Estera vreodată; toate erau asortate — 
mocheta, perdelele, cuvertura. 

Îi deschise uşile dulapului: 

— După cum vezi, ai destul loc pentru lucrurile tale. Şi îi 
zâmbi, privind la ochii ei obosiţi şi uluiți. 

Probabil că, în timp ce vorbea, el îşi aducea aminte de 
camerele mici şi înghesuite din ţara sa de origine, unde aveai 
noroc dacă nu stăteai cu încă doi sau trei într-un dormitor. ŞI, 
probabil că îşi amintea de alți doi ochi, la fel ca ai Esterei, în care 
privise cu mult timp în urmă. Dar, oricare ar fi fost gândurile lui, 
John se aplecă şi îşi sărută nepoata, spunând blând: 

— Eşti foarte, foarte binevenită aici, draga mea. Acolo e 
baia. Când eşti gata, te aşteaptă cina la parter. 

Estera deschise uşa băii şi rămase fără grai. Înţelegea de 
ce şi-ar dori cineva eleganță în camera de zi, dar niciodată, în 
toată viaţa ei nu-şi imaginase un asemenea decor şi bun gust în 
aranjarea băii. Chiar şi hârtia igienică era un lux pentru ea — fină, 
groasă şi puţin parfumată, un contrast plăcut față de sulurile gri 
şi aspre care luau locul bucăţilor de hârtie de ziar, când mătuşa 
îşi permitea să le cumpere. Şi săpunul! O, era deja prea mult 
pentru ea, şi Estera îşi ascunse fața în prosopul roz şi pufos, 
atâmat special pentru ea, şi răsuflă lung. Înconjurată de lucruri 
atât de fine și de frumoase, i se părea că e în cer. 

Ramona pusese masa în camera de zi. Mâine, îi spuse 
ea râzând, verişoarei sale, se vor întoarce la bucătărie, dar 
această seară era o ocazie deosebită. Estera nu mai spuse prea 
multe lucruri în acea seară. Candelabrul care strălucea deasupra 
capului ei, argintăria care lucea, masa bogată şi ospitalitatea 
copleşitoare a verişoarei sale erau aproape prea mult pentru 
biata fată. Ochii plini de bunătate ai unchiului observară cât era 
de epuizată. 

— Trebuie să mergi la culcare; eşti peste măsură de 
obosită, îi spuse el amabil, văzând-o cum se joacă cu bucata 
de pui fript din farfurie. Haide să te conduc până sus, adăugă, 
tuând-o blând de braț. 

Ramonei i se posomori fața. 

— Mâncarea este foarte bună, dar sunt pur şi simplu 
prea obosită ca să mănânc, se scuză Estera, aplecându-se să-i 
dea verişoarei sale un pupic de noapte bună. Promit că mâine 
recuperez. 

Ramona dădu din cap: 

— Să sperăm. Dar acum du-te la culcare şi dormi până la 
amiază, dacă vrei. 

— Mă îndoiesc, comentă John. Dacă bine îmi amintesc, 
diferenţa de șapte ore de fus orar te va trezi chiar la ivirea zorilor. 

Îşi conduse nepoata pe scări până în dormitor. 

— O, Estera, şopti el, strângând-o în braţe pe fata atât de 
obosită, cred că totul pare atât de ciudat şi de copleşitor pentru 
nepoțica mea! 

— Da, răspunse ea, foarte ciudat! Este o lume cu totul 
diferită! r 

— Ştiu, încuviință unchiul John. Am încă vii în amintire, 
primele mele impresii legate de această țară. lar tu ai trecut prin 
multe, în ultimii zece ani. 

Tăcerea Esterei păru să încuviințeze şi, privind la chipul ei, 
îi şopti încetișor: 

— Ştii Estera, te-ai făcut o domnişoară tare frumoasă! 

Nepoata se îmbujoră. Nu putea nega adevărul din 
complimentul unchiului. Era prea sinceră ca să dea dovadă de 
falsă modestie. Adevărul era, că puţine fete erau la fel de chipeşe 
printre prietenele ei de la şcoală şi de la biserică. Poate că nu 
era singura care se putea lăuda cu un păr negru, ondulat şi 
strălucitor, cu o piele măslinie şi fină şi un chip fermecător, dar, 
aşa cum observase deja unchiul ei, era ceva deosebit în acei ochi 
mari și expresivi, care te captivau şi păreau să-ţi cerceteze cele 
mai adânci simțiri. 

Acei ochi îi dăduseră fiori lui John Popescu de cum îi 
zărise. Îi readuseră în memorie un întreg şir de amintiri, căci, cu 
mulți ani în urmă, fusese extrem de îndrăgostit de mama Esterei. 
Fratele său mai mic o cucerise în cele din urmă, e! rămânând 

să-şi lingă rănile. Nu că ființa aceea atât de gingaşă și drăgălaşă 
ar fi vrut să-l rănească, dar cuvintele ei îl înjunghiaseră ca un 
pumnal: „Nu prea avem multe în comun, John. Eşti un băiat 
bun şi foarte simpatic, dar ce subiect de discuţie am avea noi în 
serile întunecoase de iamă?“ Avusese deplină dreptate. El n-ar fi 
putut să pătrundă adânc în sufletul ei aşa cum putea fratele lui, 
Andrei. Nu-i de mirare că o făcuse fericită într-un fel în care el, 
John, n-ar fi putut-o face niciodată. Cuvintele nepoatei însă îi 
întrerupseră visarea: 

— Unchiule, când mă voi întâlni cu mătuşa Mary şi cu 
Rachel? Mâine? 

Întrebarea fusese pusă într-un mod foarte inocent, dar 
aduse din nou crispare pe fața frumoasă a lui John. 

— Se prea poate să te întâlneşti cu Rachel mâine, dar 
despre mătuşa Mary nu-ți pot spune nimic sigur. 

Ceva în tonul lui o făcu pe nepoată să se dea puțin înapoi. 
Unchiul observă şi spuse mai blând: 

— Nu te îngrijora de nimic în seara asta. Să treci doar 
peste diferența de fus orar şi vei avea destul timp să te întâlneşti 
cu toţi. Acum, noapte bună, Estera dragă. Somn uşor. 

— Noapte bună, fu răspunsul Esterei pe un ton sfios şi îi 
dădu un pupic de noapte bună. 

„Of, uite ce am făcut“, îşi spuse John în timp ce cobora 
scările. „Am tulburat fata încă din prima seară. Biata de ea! Dar 
ce puteam să fac? Va trebui să se obişnuiască cu ideea că unele 
familii sunt despărțite.“ 

Şi oftă atât de tare, încât Ramona îşi ridică privirea de la 
chiuveta unde clătea vasele înainte de a le pune în maşina de 
spălat. 

— Eşti obosit, tată? îl întrebă îngrijorată. 

— Puțin. Estera m-a întrebat de câteva ori de mama ta şi 
de Rachel. Sunt într-o situaţie foarte penibilă. 

Ramona îşi şterse mâinile şi veni lângă tatăl ei. 

— Nu-ţi face griji, tată. Nu e vina ta, îl linişti ea. 

John îi răspunse zâmbind stângaci şi îşi trecu mâna prin 
buclele ei. Era atât de mândru de fiica lui frumoasă? 

— Mă bucur că tu gândeşti aşa. Estera s-ar putea să aibă 
altă părere. 

— Haide acum, tată, sunt sigură că va putea înțelege. Pare 
destul de echilibrată şi mândră de tine deja. 

— Seamănă atât de mult cu mama ei! Cuvintele îi 
scăpaseră fără să vrea. z 

Ramona îl privi curioasă, dar nu spuse nimic. Ceasul 
bătu ora unsprezece. Era timpul să se culce cu toții, Îl pupă, ca 
de obicei, pe tată! ei înainte de culcare şi se duse sus. Spera că 
sosirea verişoarei sale nu va face lucrurile mai triste decât erau 
deja. Nu de asta avea nevoie tatăl ei, acum. 

Între timp, Estera îşi scotea din valiză vechea pijama 
albastră. Arăta atât de ponoșită pe lângă cuvertura înflorată! 
De fapt, toate lucrurile pe eare le avea păreau ponosite. Îşi 
perie părul lung şi îngenunche să se roage. O rugăciune scurtă 
în seara aceasta, căci era epuizată, dar voia să fi mulțumească 
lui Dumnezeu pentru o căłătorie în siguranță. Şi apoi, Îl rugă să 
binecuvânteze noua ei familie. Se părea că există o problemă. 
Unchiul ei se tulburase de fiecare dată când ea îl întrebase 
despre soția lui sau despre Rachel. Oare, ce se întâmplase? 

Se cuibări în pat să se culce şi, la început, nici nu observă 
cât de neobişnuit de moale era patul şi cât de ciudat era să 
nu se culce auzind scârţâitul frânelor sau vocile aprinse ale 
vecinilor din apartamentul de deasupra. Ce spusese unchiul 
în timp ce veniseră cu maşina de la aeroport? Ceva legat de 
faptul că libertatea îşi are părţile ei întunecate? Şi acel scurt şi 
ciudat comentariu al domnului care pomenise despre existența 
unei cortine de catifea? Ce însemnau toate acestea? Ce...? 
Dar întrebarea i se risipi când inspiră adânc a mulțumire, 
cuibărindu-se mai adânc în pături şi fu învăluită de pacea primei 
nopți, în această minunată țară. Se simțea extrem de confortabil 
şi era vremea pentru un somn lung şi odihnitor. 

MARY POPESCU RIDICĂ RECEPTORUL în silă. Cine ar 
putea să sune atât de devreme? 

— Mary? se auzi bine-cunoscuta voce. 

- Da, o reteză ea, eu sunt. 

— Mary, Estera a sosit aseară şi ar vrea să te vadă pe tine 
şi pe Rachel. Mary tăcu. Ce să-i spun fetei? insistă John. 

— Ce să-i spui? Spune-i adevărul, dacă e posibil, veni 
răspunsul tăios. 

Tonul lui John urcă puţin: 

— Adevărul? Sigur, o să i-l spun la un moment dat. Dar, 
Estera a trecut deja prin prea multe şi n-ar fi cinstit din partea 
noastră s-o împovărăm dintr-o dată cu problemele noastre. 

— Păi, ce-ai vrea să facem altceva? Să jucăm teatru ca 
să nu-i stricăm fericirea pentru câteva zile, până când va afla 
varianta ta despre problema noastră de la Ramona, sau chiar de 
la tine? 

— Mary! Vocea lui John căpătă un ton de reproş, pe care 
soția sa nu îl putea suporta. 

— Ascultă! sări ea. Tu ai invitat-o aici, nu? Eu n-am avut 
niciun amestec în treaba asta. Ştiai în ce o bagi. Eu nu vreau să o 
văd. De ce aş vrea? Nu este rudă cu mine, nu? Sau, cel puțin, în 
curând, nu va mai fi. 

— Acesta este, deci, răspunsul tău final? John îşi dădu 
seama că nu mai avea niciun rost să insiste. Să-i spun Esterei că 
mătuşa ei refuză să o vadă? 

— Spune-i ce vrei! 

— Cum rămâne cu Rachel? Ea are dreptul să o vadă, nu? 
La urma urmei, ele sunt verişoare. 

John începea să se enerveze, în ciuda tuturor străduințelor 
sale de a rămâne calm. 

— Ei bine, şi vocea lui Mary deveni mai rece ca niciodată, 
o vei lua diseară, ca de obicei, nu? Aşa că o va vedea diseară. 

— Femeie fără inimă, îngână John. 

— Sunt aşa cum m-ai făcut tu să fiu, John. Pa! şi puse jos 
receptorul. 

John îşi prinse capul în mâini. De mult nu-şi mai 
spuseseră vreun cuvânt amabi. De fapt, fusese şi un şoc şi o 
uşurare când Mary îşi strânsese tot şi plecase, cu douăsprezece 
luni în urmă. Dar, în acelaşi timp, era şi foarte deprimant. Ar fi 
putut măcar să se comporte civilizat cu el. 

— Tată, ce s-a întâmplat? 

Ramona, tocmai intrase în cameră. Îşi puse imediat mâna 
pe umărul lui şi îşi lipi obrazul de al lui. 

— Of, ai vorbit cu mama, nu? 

- Da, îi răspunse tatăl scurt. 

— Şi...? 

— Nu vrea s-o vadă pe Estera. Vocea lui era plină de 
amărăciune. 

— Păi bine, tată, tu chiar ai crezut că o să vrea? Ramona 
îşi trase un scaun lângă tatăl ei şi continuă: Să spunem lucrurilor 
pe nume, tată, de ce să se deranjeze pentru Estera? N-a întâlnit-o 
niciodată, nu-i aşa? O consideră nepoata ta, nu a ei. Și nu vrea să 
aibă nimic de-a face cu tine sau cu rudele tale. 

— Ştiu toate astea, Ramona, îi răspunse tatăl posomorât, 
dar ce-o să-i spunem verişoarei tale? Cum să-i dăm vestea? 

— Spune-i pur şi simplu adevărul. Ce altceva poţi să-i 
spui? 

— Adevărul, adevărul, mereu adevărul. Uneori, adevărul 
este aspru şi rece. Uneori arde, răneşte, despică. Tonul lui John 
urcă din nou. 

— Ştiu, tată, ştiu, îl linişti Ramona, ca şi cum i-ar fi vorbit 
unui copil. Tu nu vrei ca această nepoțică inocentă a ta să fie 
şocată de tot scandalul nostru de familie. Dar, mai devreme sau 
mai târziu, va trebui să înfrunte viața. Lasă-mă să-i spun eu, dacă 
tu nu poți. Voi avea grijă ce voi spune, îți promit. Ai încredere în 
mine. 

— Să am încredere în tine? şi John o sărută pe fiica lui. 
Sigur că am încredere în tine. Cel puţin aşa cred. Dar, uite! Ce 
face Estera acolo aşa de devreme? 

Ramona se duse la fereastră şi privi. lat-o pe verişoara ei 
în mijlocul peluzei, cu faţa ridicată spre cer şi cu mâinile întinse. 

— Tată, oare îşi spune rugăciunea de dimineaţă? Sper să 
nu O vadă vecinii, se comportă aiurea. Şi s-a îmbrăcat cu aceleaşi 
haine vechi pe care le avea şi aseară. Nu are nimic altceva cu ce 
să se îmbrace? 

— Probabil că n-are, iar în ceea ce-i priveşte pe vecini, nu-i 
prea mare pericolul să o observe, îi răspunse tatăl sec. Curtea 
noastră e imensă. Tocmai de asta se minunează Estera. Tu nu 
poţi înţelege, Ramona. Ea gustă din plin această minunăţie. 
Pentru ea, e ca în paradis — să ai atâta spaţiu! 

După câteva momente, Estera năvăli în casă, fugind spre 
unchiul ei cu fața scăldată în lacrimi. 

— Nepoţică dragă, păi, tu plângi în prima ta zi în America? 
o întrebă John glume, în timp ce-i dădu un pupic de bună 
dimineața. 

— Da, plâng, unchiule, dar de bucurie. Parcă aş fi în cer 
aici — verde cât vezi cu ochii şi aşa de mult loc. Deşi, adăugă 
ea, iar chipul i se întunecă, cred că sunt şi lacrimi de tristeţe. Nu 
pot să nu mă gândesc la Gabi şi la mătuşa Ana şi la toţi copiii 

din blocul în care am locuit patru ani. Sunt toţi înghesuiți ca niște 
sardele. Şi aici, unchiule... Cred că eşti tare bogat, dacă ai un 
asemenea palat! 

Unchiul o privi amuzat. 

— Bogat, Estera? Nu, nu sunt bogat. Nici sărac nu sunt, 
slavă Domnului, adăugă, mângâindu-i părul negru, cu afecțiune. 
Acesta nu este nici pe departe un palat. Vei vedea că aproape 
toate casele din zona aceasta sunt la fel de spațioase ca a 
noastră, unele chiar mai spaţioase. Şi te-aş putea duce în câteva 
zone din Indianapolis unde oamenii au terenuri de două ori mai 
mari decât acesta. Te afli în America acum, unde fiecare e pe 
cont propriu. Dacă ai voință să munceşti, ambiţie şi puțin spirit 
întreprinzător, ajungi departe aici. Haide, vino, şterge-ţi ochii, şi 
Ramona îţi va servi micul dejun. Eu plec la lucru. Să fiţi cuminţi 
amândouă, le spuse, făcându-lercu ochiul şi zâmbindu-le în timp 
ce-şi luă diplomatul şi se îndreptă spre uşă. 

Estera privi de la fereastra camerei de zi cum intră în 
maşina albastră, arătând atât de mult a om de afaceri plin de 
succes, la cămașa cafenie asortată cu cravata, sacou sport maro 
şi pantaloni kaki. 

— Ai dormit bine? întrebă Ramona, conducându-şi 
verişoara în bucătărie. 

— Ca niciodată. Dar m-am trezit foarte devreme, exact așa 
cum a spus unchiul John, îi spuse Estera, așezându-se pe unul 
dintre scaunele înalte, de bar. M-am tot uitat pe fereastră ore în 
şir. Este atâta linişte aici! şi respiră adânc, satisfăcută. 

— Eu credeam că ai să dormi până pe la amiază. Aseară 
erai frântă, exclamă Ramona. Dar, de fapt, în România e spre 
seară acum, nu-i aşa? Nu-i de mirare că n-ai mai putut dormi. 
Haide să mâncăm, cred că eşti lihnită. Abia dacă ai mâncat câte 
ceva aseară. Cred că de-asta eşti atât de subțirică, şi fata trăncăni 
în continuare în timp ce tuma cafeaua şi pregătea pâinea prăjită. 
Alege-ţi ce fel de cereale vrei, îi spuse, arătându-i un şir întreg de 
cutii aşezate pe tejgheaua de la bucătărie. 

Estera făcu nişte ochi mari şi citi etichetele; „Tărâțe şi 
stafide“, „Fulgi de porumb“, „Fructe şi fibre“, „Cereale cu miere“. 

— Ramona, habar n-am ce sunt astea. Acasă, la micul 
dejun, noi mâncăm pâine cu gem în fiecare dimineaţă. Dacă 
avem noroc, mâncăm şi ceva unt, brânză sau salam o dată pe 
săptămână. Nu sunt obişnuită să am atâtea variante. Alege tu în 
locul meu, te rog. 

Ramona râse. 

— Bine. Poţi încerca câte un fel în fiecare dimineaţă şi vei 
şti apoi care-ţi plac şi care nu, şi-i tură în farfurie din „Fructe şi 
fibre“. 

Estera gustă prima lingură. 

— Sunt delicioase, Ramona. Chiar aveți de unde alege 
aici. 

— Mda. Cam în toate domeniile. 

Estera ridică din sprâncene: 

— Vrei să spui că aveți atâta varietate în orice domeniu? 

— Cam aşa ceva. Vreau să spun că, dacă vei merge prin 
zonă, vei vedea tot felul de oameni veniți din tot felul de țări. 
În unele locuri, există diferite biserici la aproape fiecare colț de 
stradă. Cât despre haine — găseşti orice ai vrea în majoritatea 
magazinelor mari. Şi... 

— Destul, Ramona, o întrerupse Estera râzând. M-ai 
convins. 

— Vei vedea tu singură cât de curând, îi spuse verişoara 
ei, în timp ce-şi ungea a treia felie de pâine prăjită cu unt. Astăzi 
însă, dormi cât vrei. Sora mea, Rachel, va veni deseară, și ne-am 
gândit că ţi-ar plăcea să mergem în oraş mâine să-ţi cumperi 
câteva lucruri de care, probabil, ai nevoie. 

Estera roşi, privindu-şi puloverul gri, uzat. 

— Ei, mă tem că nu am prea multe haine potrivite pentru 
America. Cele mai multe sunt vechi, se opri ea. Îi fusese destul 
de greu să vină la rudele ei înstărite îmbrăcată aşa. Toată viața ei 
purtase haine primite de la alţii, aşa cum făceau aproape toţi cei 

din jurul ei. Aici era altfel. Dar fără niciun bănuţ în buzunar, cum 
ar fi putut remedia situaţia? 

Ramona păru să-i citească gândurile. 

— În curând, îţi vom rezolva problema aceasta. Nu-ţi face 
griji cu privire la bani. Tata este foarte generos, pentru el asta 
nu-i o problemă. 

— Cu ce se ocupă? întrebă Estera. Nu ştiu prea multe 
despre voi. 

— Este proprietarul unui salon auto, aici, în Velours. E 
foarte interesant cum a ajuns să fie un om de succes. A venit în 
această țară aproape fără nimic în buzunar, acum douăzeci şi 
trei de ani, s-a angajat la o filială a unei mari fabrici de maşini şi 
şi-a croit propriul drum, de la slujba de muncitor necalificat până 
la cel mai binevăzut agent de vânzări. Apoi, i s-a oferit ocazia 
să cumpere o întreagă afacefe de-aici, din oraş. Dar, avem tot 
timpul să povestim despre istoria familiei. Cel puţin, aşa sper. Ai 
de gând să rămâi la noi, nu? 

— Dacă mă primiţi, fu răspunsul. Trebuie să discut despre 
viitorul meu aici, cu tatăl tău. Mi-ai spus că Rachel vine mâine. 
Abia aştept să o cunosc şi pe ea, şi pe mătuşa Mary. 

Ramona îşi dădu seama că venise momentul potrivit. 
Înghiţi, îşi dădu cârlionții pe spate şi începu: 

— Estera, mama şi tata nu mai sunt împreună. 

— Nu mai sunt împreună?! întrebă Estera cu răsuflarea 
aproape tăiată de groază. Doar nu vrei să spui că... Estera nu 
putu să rostească acele cuvinte. 

Ramona îi veni în ajutor. 

— Au divorțat? Nu, nu încă. Dar, dacă lucrurile vor merge 
tot aşa ca acum, o vor face în curând. 

Ochii atât de expresivi ai Esterei se măriră de groază și se 
umplură de lacrimi. 

— O, Ramona! Îmi pare nespus de rău! Să divorțeze?! Asta 
ar fi groaznic pentru voi toţi. Vreau să spun că este cumplit! 

— Cumplit? repetă verişoara ei. Estera, te afli în SUA, nu 
în România. Dacă un cuplu nu se potriveşte, atunci mai bine 
divorțează, decât să se certe şi să ţipe unul la altul de dimineața 
până seara, sau să nu vorbească unul cu altul. Asta ar fi cu mult 
mai rău. Eu ştiu ce înseamnă. Dacă vei locui aici, va trebui să te 
obişnuieşti cu ideea. 

— Să mă obișnuiesc? Sper că n-o să mă obişnuiesc 
niciodată cu aşa ceva. Nu vreau. Estera, cea cu maniere finuţe se 
aprinsese acum. Să înţeleg, deci, că acesta este preţul libertăţii, 
nu? 

Ramona ridică din umeri. 

— Nu mi-am pus problema așa. Ştiu doar, că duc o viață 
destul de confortabilă. Probabil că e drept să trebuiască să 
plătim puțin pentru libertatea noastră şi pentru toate astea — şi 
arătă cu mica-i mână cu manichiura bine făcută bucătăria — 
maşină de spălat vase, cuptor cu microunde, maşină de spălat 
haine şi uscător, televizor în toate camerele, combină muzicală. 
Şi, adăugă ea cu mândrie, fiecare avem maşina noastră, avem 
piscină în spatele casei, ne facem vacanţele în Florida sau chiar 
în Hawaii. Cum îţi sună toate astea când le compari cu România? 

Obrajii Esterei se aprinseră. 

— Recunosc, în România n-ai să găseşti așa ceva, nici 
măcar o fărâmă din toate astea, deşi este prea devreme să încep 
să compar, nu sunt nici măcar de douăzeci şi patru de ore aici. 
Dar, spune-mi despre Rachel. Ea nu stă cu tine şi cu unchiul? O, 
Ramona, e groaznic. O familie dezbinată! 

Estera nu mai putu să continue; toate acestea erau prea 
mult pentru ea. În familia ei fuseseră foarte apropiați. Gustaseră 
sărăcia şi trecuseră prin destul de multe necazuri. Adevărate 
tragedii veniseră peste ei de câteva ori. Dar divorțul? Aproape 
niciodată nu auzeai despre aşa ceva, nici măcar printre cunoscuți, 
şi iată că acum era vorba despre propria ei familie. Vocea blândă 
a Ramonei o readuse cu picioarele pe pământ, mai exact, în 
America, pe care trebuia să o accepte drept noul ei cămin. 

— Haide, Estera, n-o privi chiar aşa de grav. Poate ţi se 
pare că nu-mi pasă nici cât negru sub unghie de toată această 
situaţie penibilă, în care a ajuns familia noastră, dar, să ştii 
că, la început, m-a afectat foarte mult. Apoi, mi-am dat seama 
că trebuie să fiu tare şi să dau dovadă de curaj, de dragul tatei 
şi al lui Rachel. Ea este cu trei ani mai mică decât mine, este 
încă la liceu. Mama a vrut să mergem amândouă cu ea, dar eu 
am refuzat. Şi sunt suficient de mare ca să hotărăsc singură ce 
să fac. Am simțit că tata avea mai mare nevoie de mine decât 
ea. Şi, în afară de asta, cu tata se poate trăi mult mai uşor. Dar 
sora mea n-a prea avut de ales, una dintre noi trebuia să stea 
cu mama. Rachel face optsprezece ani, anul viitor, şi atunci va 
putea hotărî singură ce vrea să facă. Dar, spune-mi despre tine! 
Am auzit că ai trecut printr-o perioadă foarte grea în ultimii câțiva 
ani. r iki ooe 

Se pare că Ramona dorea ca Estera să i se destăinuie 
şi, deşi îi venea încă greu să vorbească despre tragediile trăite 
în ultimii ani, simţi că dacă i le-ar împărtăşi verișoarei sale, ar 
ajuta-o să se confrunte cu propriile ei necazuri. În timp ce-şi 
sorbea cafeaua, își începu povestea. 

— Ai dreptate, Ramona, am trecut prin destule necazuri 
la vârsta mea. Acum patru ani, a murit tata. Era bolnav de ceva 
timp, dar nu ne-am gândit că era atât de grav. Apoi, am aflat că 
făcuse tuberculoză şi alte complicaţii, şi pur şi simplu părea că, 
încetul cu încetul, se stinge. Cele două întemniţări îşi spuneau 
cuvântul, n-a avut niciodată o constituţie fizică prea rezistentă. 

— Da, am auzit câte ceva despre faptul că a fost în 
închisoare, interveni Ramona. Era poet, nu-i aşa? Şi n-a vrut să 
scrie literatură comunistă de propagandă. 

— Da, era poet, şi vocea Esterei trădă mândrie. Putea 
compune versuri despre orice, dacă voia. Sora mea, Gabriela, îl 
moşteneşte. 

— Sora ta?! exclamă Ramona. A, da, îmi amintesc, am 
auzit că ai o soră mai mică. Ai vreo fotografie a ei? Scuză-mă, 

te-am întrerupt. Continuă, dar stai puțin! Mănâncă-ţi pâinea 
prăjită, mai întâi. Dacă vrei, avem marmeladă sau dulceaţă de 
coacăze sau miere. 

Estera zâmbi, în timp ce-şi întinse cu lingura marmeladă 
pe toată felia de pâine prăjită. Muşcă de câteva ori şi continuă: 

— Mai târziu, când tata a crescut mai mult în credință, a 
început să scrie mai mult poezie religioasă — imnuri, cântări. De 
fapt, cântările scrise de el sunt cântate peste tot prin România, 
astăzi. Desigur, Ceauşescu şi oamenii lui n-au privit lucrul 
ăsta cu ochi buni. Ei voiau să-i ţină talentul sub control şi să-l 
folosească în avantajul lor. Mai întâi, au încercat să-l mituiască 
pentru a scrie în ziarele lor. N-au reuşit. Apoi, l-au amenințat. Au 
văzut că nici aşa nu le-a mers. Aşa că, au încercat să-l împiedice 
prin... Vocea fetei tremură la amintirea suferințelor iubitului ei 
tătic şi se luptă din răsputeri să-şi stăpânească lacrimile. Chiar 
atunci sună telefonul. 

— Ce enervant! Ramona fu deranjată de acea întrerupere, 
dar Esterei îi prindea bine pauza. Îşi adorase tatăl, şi moartea 
lui la o vârstă destul de timpurie — patruzeci şi trei de ani — o 
răscolise cumplit, sfâşiindu-i firea iubitoare şi sensibilă. Retrăirea 
acelor zile sumbre aducea cu sine de fiecare dată durere; totuși, 
ştia că trebuia, ca în cele din urmă să-și împărtășească trecutul 
cu rudele pe care tocmai le întâlnise. Dar, să se confrunte cu asta 
chiar din prima ei zi în America, i se păru mult prea mult. Era 
prea curând să-şi poată deschide inima înaintea unor persoane 
pe care abia le cunoscuse. 

Ramona luase telefonul portabil în camera de zi, dar reveni 
în curând. 

— Era Ron, spuse ea, aşezându-se. L-am întâlnit prima 
dată la birou, la tata, chiar înainte de începerea şcolii, în toamnă. 
Mama lui începuse să lucreze acolo cu jumătate de normă ca 
recepţioneră. Ei bine, am început să vorbim în dimineața aceea 
şi mi-a cam căzut cu tronc, de la prima vedere! Ochii albaştri 
ai Ramonei străluceau. Şi se pare că şi lui i-a plăcut de mine! 


34 


Cortina de catifea 


Nu că ar fi ceva serios între noi. Ne vedem din când în când la 
facultate, dar, nu foarte des. Semestrul acesta nu stă la intemat, 
ci cu mama lui, ca să nu fie singură noaptea. 

— Dar, de ce să stai la intemat, Ramona? Este facultatea 
atât departe de casă, încât să nu poți merge în fiecare zi? Se pare 
că toţi aveţi maşini. 

Estera era nedumerită. În România, cei mai mulţi dintre 
prietenii ei stăteau cu părinţii, acasă, cât de mult se putea. A sta 
la intemat, nu era tocmai plăcut. Ramona râse. 

— Departe? N-aş spune. Este,doar la patruzeci de minute 
de aici. Dar, majoritatea colegilor locuiesc la intemat, sau 
închiriază un apartament prin preajmă; cel puţin aşa fac toţi 
prietenii mei. 

— Dar de ce? 

— Ei, când ajungem să terminăm liceul, murim cu toții de 
nerăbdare să vedem cum e să fii pe cont propriu, să faci ce vrei — 
să scăpăm de-acasă şi să ne gândim viața cu propriul cap. Doar 
e ceva normal, nu-i așa? întrebă ea, văzând încruntătura uşoară 
de pe chipul verișoarei ei. Continuă fără să aştepte un răspuns: 

— Şi, cum îţi spuneam despre Ron, vrea să devină avocat. 
Estera, ar trebui să-l cunoşti! E super tare! Astăzi are doar un 
curs, de dimineaţă, aşa că este liber după unsprezece. Vine pe 
aici mai târziu să ne invite la o pizza pe amândouă. 

Expresia de pe chipul Esterei o făcu să chicotească. 

— Super tare? întrebă ea nedumerită. 

— A, am uitat că încă nu te-ai obişnuit cu argoul american. 
Am vrut să spun că este un tip super din toate punctele de vedere 
— foarte deștept, teribil de drăguţ, plin de umor, cu buzunarele 
mereu piine. Şi asta nu-i tot, spuse ea, aruncându-i Esterei o 
privire triumfătoare. Are o maşină sport roşie nou-nouţă, este bun 
la baseball şi un înotător desăvârşit. 

Expresia de pe chipul Esterei o făcu să se oprească. 

— Sună prea bine ca să fie adevărat, nu-i aşa? Toate fetele 
sunt ieşinate după el. Oricum, dacă ieşim cu el în oraş, scap de-o 

grijă cu gătitui pentru prânz. Nu-mi place să gătesc. Tata e la 
serviciu, deci n-o să ne simtă lipsa, iar tu te vei distra de minune! 

Estera îi zâmbi cu îndoială. Nu ştia sigur dacă îi plăcea ce 
auzise despre acest Ron Atwood. De ce trebuia să-l întâlnească 
acum? Prea multe veneau peste ea atât de curând! Ar fi avut 
nevoie de cel puţin o săptămână pentru a se obişnui cu noua 
ei viață. De fapt, mai bine spus, un an. Totuşi, o îndrăgea pe 
Ramona şi ştia că îşi dădea toate silințele să o facă să se simtă 
ca acasă, chiar făcându-i cunoştinţă cu prietenii ei. 

— În plus, spuse verişoara ei, ai timp şi pentru un pui de 
somn, dacă vrei. Plecăm abia după doisprezece, şi acum este 
abia nouă. 

Şi aşa rămase. „Cine ar fi îndrăznit să o refuze pe 
Ramona?“ se întrebă Estera, în timp ce o ajuta să strângă masa. 
Apoi, cât de curând putu, fugi sus ca să-şi încheie timpul de 
rugăciune. Nici nu citi prea mult şi cuvintele: „Nicidecum n-am 
să te las, cu niciun chip nu te voi părăsi“ îi reținură atenția. 

— Mulţumesc, Tată, exclamă ea, cu lacrimi în ochi. 
Mulţumesc. Fii, Te rog, cu mine în noua mea casă, în noua 
mea familie. Sunt speriată, puțin confuză și mă simt atât de 
singură. Este aşa o mângâiere să ştiu că Tu mi-ai făgăduit că 
vei fi întotdeauna cu mine. Ajută-mă să înțeleg cum trebuie să 
Te urmez în această lume nouă, ameţitoare, în care tocmai 
am ajuns. Doamne, am mare, mare nevoie de Tine! Te rog, 
ajută-mă! Amin. 

Închise ochii şi, când Ramona intră în cameră după o 
jumătate de oră, ca să ia ceva ce îi trebuia, fu surprinsă de 
zâmbetul de pe buzele verişoarei ei şi de aura de pace care 
părea s-o înconjoare. Această româncuţă bizară era într-adevăr 
atrăgătoare în felul ei unic şi la fel de inocentă ca un înger. 

Rămase să o privească o clipă, întrebându-se ce va 
însemna Estera pentru ei toți. Ce vor gândi prietenii ei despre 
ea sau, mai important, ce va gândi Ron Atwood? Şi cum o va 
schimba, oare, America? Ramona n-avea de unde să ştie. leşi pe 

vârful picioarelor din cameră, gândindu-se că Estera pare să fi 
apărut printre ei de pe o altă planetă şi, undeva în adâncul său, 
simţi că, într-un fel sau altul, venirea ei în familie va fi plină de 
însemnătate pentru toți. 

capitolul 4 


Estera coboară din arcă 


ESTERA DESCHISE OCHII ŞI CĂSCĂ. Se simțea atât 
de bine în aştemuturile roz, încât ar fi stat acolo toată ziua. Se 
pregătea să se întoarcă pe cealaltă parte să mai tragă un pui de 
somn, când văzu ceasul de pe noptieră şi sări ca arsă. Trecuse 
deja de doisprezece! O furase somnul! Ramona probabil că o 
aştepta sau poate că plecase deja cu prietenul ei. Diferența de 
fus orar o doborâse de tot şi nu avea niciun chef de ieşit în oraş. 

Estera deschise uşa dulapului şi oftă. Îşi despachetase 
cele câteva lucruşoare devreme, dimineața, dar nu ocupau prea 
mult spațiu. Avea o singură fustă, în afară de cea de duminică, 
aşa că nu prea avea de unde alege; dar avea măcar o bluză mai 
prezentabilă pe care o putea purta. Se uită la pantalonii lungi şi 
scurți, şi la tricourile Ramonei. Ocupau mai mult de jumătate 
din dulap şi presupunea că mai avea un altul, plin cu haine, în 
camera ei. Americanii ăştia erau de-a dreptul extravaganți! De ce 
le-or fi trebuind atâtea? se miră ea, periindu-şi părul lung şi des. 

După câteva clipe, începu să coboare pe scara lată, dar 
se opri brusc. Uşa bucătăriei era deschisă şi o zări pe Ramona 
stând la bar, discutând voios cu tânărul chipeş, lat în umeri, 
de lângă ea. Era de-a dreptul fermecător, gândi Estera, aşa 
cum îi spusese verişoara ei, cu părul blond, tuns scurt, cu ochii 
pătrunzători, gri-albăstrui şi un zâmbet luminos. Părea perechea 
potrivită pentru Ramona, care arăta absolut fermecătoare în 

dimineața aceea; pielea ei frumos bronzată radia de sănătate, şi 
albastrul intens al ochilor se potrivea perfect cu tricoul ei modem 
şi cu panglica cu care-şi prinsese o parte din buclele blonde şi 
mătăsoase, altele atâmându-i pe gât şi pe tâmple într-un fel 
extrem de atrăgător. „Cum de reuşeau tinerii aceştia americani 
să arate atât de naturali, într-un mod atât de bine pus la punct 
şi sofisticat?“ se întrebă Estera. În mintea ei uimită, aceşti doi 
tineri, nu cu mult mai mari decât ea, păreau să fi atins un fel de 
perfecțiune fizică, perfecţiune care o atrăgea şi o înspăimânta în 
acelaşi timp. Emanau sănătate şi desăvârşire şi o făceau să se 
simtă cu totul inadecvată. 

Brusc, o cuprinse o nemulțumire față de propria-i 
înfăţişare. Pielea i se păru dintr-o dată prea palidă, ochii prea 
mari, silueta prea slabă. Se simţea ca o slăbănoagă ştearsă și 
subnutrită. Ar fi vrut să o înghită pământul şi regretă adânc faptul 
că acceptase invitaţia lor. 

Amuţită, aşteptă cu emoție ca unul dintre ei să înceapă 
conversaţia. Ochii îi căzură pe pantofii ei scâlciați, cu care 
parcursese kilometri întregi în România şi care i se păruseră 
până atunci atât de practici și utili. Dar astăzi îi percepea ca 
pe o pereche de luda, trădându-i originea. Fusta lungă, neagră 
şi ponosită, nu era nici ea mai de soi. Îşi aminti cât de fericită 
fusese când o primise cadou de ziua ei, acum trei ani, de la 
mătuşa, care se scuzase că nu era nouă. Acum i se părea de-a 
dreptul nepotrivită cu tinereţea ei și cu mediul în care se afla. 
Singura care părea să o salveze în toată ţinuta ei era bluza aurie 
de mătase, cadoul ei de despărţire de la prietenele de la biserică. 
Probabil că puseseră laolaltă toți bănuții economisiți ca să i-o 
cumpere. Cel puţin era nouă și era unica haină cu care se putea 
mândri şi de care se putea bucura. Dar, în ciuda bluzei aurii, 
ceva îi spunea că, după standardele americane, era îmbrăcată 
total nepotrivit pentru o ieşire cu maşina la o pizza în miezul 
acelei zile liniştite de octombrie. 

Ramona îşi privi verişoara îndelung, minunându-se cum 
de reușea să arate atât de bine în hainele acelea ponosite, iar 
Ron nu putu să nu observe că bluza aurie îi scotea atât de fru- 
mos în evidenţă pielea măslinie şi ochii negri, strălucitori. Ca şi 
verişoara ei, îşi alesese o fundă asortată cu bluza, însă buclele 
ei erau mai lungi şi mai bogate şi i-ar fi ajuns aproape de talie 
dacă n-ar fi fost prinse la spate. Dar, chiar mai deosebită decât 
bluza ori funda sau chiar decât ochii ei, fără îndoială remarcabili, 
era acea aură misterioasă ce o învăluia, aşa cum stătea în pragui 
bucătăriei — atât de desuetă şi totuşi grațioasă — atât de simplă şi 
totuşi, privind-o în ochi, ţi-ai fi dat seama că această tânără era 
profundă, da, foarte profundă. 

Se aşternu o tăcere jenantă. Ron fu acela care o între- 
rupse. 

— Salut, îi zise el într-un mod tipic americănesc. Tu 
trebuie să fii Estera, verişoara Ramonei din România. Încântat de 
cunoștință, și îi întinse mâna. Ramona îl studie în timp ce vorbea, 
dar nu putu citi nimic pe expresia feţei lui. 

— Încântată, de asemenea, răspunse Estera timid. Ochii îi 
căzură apoi pe uriaşa pizza pe care verişoara ei o puse pe bar. 

— O, îmi pare rău, v-am stricat planurile! exclamă ea. Pur 
şi simplu am dormit fără să-mi dau seama cum trece timpul şi că 
era deja atât de târziu. 

— Nu-ţi face probleme, Estera, o linişti Ramona. Ne-am 
dat seama că erai terminată şi n-am vrut să te trezim, aşa că 
ne-am gândit să aducem mâncarea aici, în loc să mai ieşim în 
oraş să mâncăm. la loc, vino! Abia începuserăm şi noi. 

Ron trase un scaun şi o ajută să se aşeze, în timp ce 
Ramona îi puse nişte pizza. 

— Destul, protestă Estera. Te rog, nu sunt obișnuită să 
mănânc atâta. Nu cred că pot mânca mai mult de jumătate din 
cât mi-ai pus. 

— De aceea voi, românii, sunteţi atât de subțirei. Vă ţineţi 
pe jumătate flămânzi, zise Ramona în glumă, dar Estera nu râse. 

Ceea ce spunea verişoara ei era întru totul adevărat. Îi 
apăru în minte fața suptă şi talia subțire a mătuşii sale, amin- 
tindu-i de câte ori dăduse aproape tot ce avea în cămară, 
nepoatelor sale, în creştere. 

Se aşternu din nou o tăcere jenantă când Estera îşi plecă 
uşor capul, mulțumindu-l tăcută lui Dumnezeu, pentru mâncare, 
conştientă fiind de cei patru ochi care o priveau curioşi. Ramona 
îşi aminti că verişoara ei făcuse acelaşi lucru înainte de a mânca 
seara trecută, dar atunci fusese altceva. Pentru prima oară de 
când venise, Estera simţi că o deranjase pe verişoara ei şi roşi 
confuză, în timp ce gusta din pizza. Dar Ron, care gândi în sine 
că această tânără româncă era foarte cutezătoare să îşi exprime 
cu atâta curaj convingerile, se întoarse spre ea şi o întrebă: 

— Te rugăm, Estera, spune-ne despre România. Cred că e 
o deosebire mare față de ceeâ ce ai văzut până acum în Statele 
Unite, nu-i aşa? 

— Da, răspunse fata, întunecându-i-se puţin expresia feţei. 
În acest moment, România nu este nici fascinantă, nici prosperă, 
nici... şi se opri puţin, apoi adăugă încet... fericită. 

— Din cauza mârşăviilor lui Ceauşescu, presupun, zise 
Ron pe un ton aspru. Un stat totalitar, un dictator hrăpăreț, cu o 
soţie şi mai hrăpăreaţă, aşa-i? 

Esterei i se tăie răsuflarea, făţiş surprinsă de cunoştinţele 
lui legate de situaţia din țara ei iubită. Tânărul surâse. 

— Citesc mult. Încerc să fiu la curent cu evenimentele 
politice din lume, în măsura în care îmi permite timpul, deci ştiu 
câte ceva despre infamul Ceauşescu şi despre partenera lui de 
fărădelegi. 

— Da, comentă Estera, România nu este un stat comunist 
tipic, aşa cum sunt Bulgaria şi Cehoslovacia. Suntem comunişti 
după nume, deşi ne distanțăm de Rusia din ce în ce mai mult. 
Țara noastră se află efectiv sub dictatură, guvernată fiind pe 
de-a-ntregul de un singur om şi familia sa. 

— În special de soția sa, adăugă Ron cu un rânjet. Să nu 
uităm niciodată femeile. Când îşi pun mânuţele lor delicate pe 
hățurile puterii, devin mai tiranice decât orice rege sau împârat! 

— Ce ştii tu, tânăr şi burlac, despre cum conduc femeile? îl 
tachină Ramona, nerăbdătoare să readucă discuţia la nivelul ei. 

— Mai mult decât e nevoie, ripostă el. Şi timp de jumătate 
de oră sau chiar mai mult, Estera rămase mută, ascultându-le 
tachinările. 

Vorbea destul de bine limba engleză, după cum remarcase 
Ron deja, plăcut surprins, dar uneori simțea că pierde miezul 
conversaţiei, pentru că nu era în temă cu argoul american sau cu 
engleza colocvială. Chiar şi atunci când reuşea să urmărească 
fiecare cuvânt, descoperise că nu prea avea multe de spus legat 
de niciunul dintre subiectele abordate. 

Deşi încerca din răsputeri să se concentreze, gândurile 
îi zburau repede în altă parte. „lar a crescut prețul la pâine 
săptămâna asta“, parcă o auzea pe mătușa ei spunându-i celei 
mai bune prietene când se întâlneau, ca de obicei, sâmbătă 
seara. Şi îi era greu să uite glasul tremurător al femeii în vârstă 
care locuia alături, întrebând îngrijorată: „La mine s-a întrerupt 
curentul aseară, la voi nu?“ În metrou, în autobuz, la cozile 
interminabile pentru a-ţi procura rația de lapte sau came, acelaşi 
subiect — supraviețuirea, încălzirea şi hrana şi o sănătate cât de 
cât stabilă. Trist, da, dar foarte adevărat. Totul era legat de traiul 
de zi cu zi. Dar aici? Ultimul film, ce cântec urcase în top, echipa 
de baseball a colegiului, şi tot aşa. Dar, stai puţin! Estera opri 
brusc şirul gândurilor. Ce-şi tot spunea ea? Doar și astea erau tot 
griji în legătură cu viața de zi cu zi, nu? 

— N-ai prea vorbit, comentă Ramona, privind cum Ron 
gonea pe drumul mărginit de pomi. Chiar atât de tare te-a 
speriat? E absolut fantastic, nu-i aşa? 

— Amândoi sunteţi, veni răspunsul evaziv şi destul de 
diplomatic al Esterei. Nu uita, Ramona, că, pentru mine, totul 
este atât de nou! N-ai cum să-ți dai seama ce lume diferită e 

asta, comparativ cu cea în care am trăit eu aproape douăzeci de 
ani. 

— Ştiu că nu pot înţelege, aprobă verişoara ei. Dar te vei 
obişnui aici, şi te vei obişnui să fii în preajma unor tipi super tari, 
aşa ca Ron. Aşteaptă şi-ai să vezi! 

„Să mă obişnuiesc?“ gândi Estera urcând scările. „Mă voi 
putea obişnui vreodată?! Mă îndoiesc.“ 

Un sfert de oră mai târziu, Ramona puse mâna pe telefon: 

— Ei, Ron, ce părere ţi-ai făcut despre ea? 

— Mai dă-mi puțin timp, veni vocea de la celălalt capăt 
al firului. Am văzut-o o singură dată. E prea devreme să dau un 
verdict. Era obosită după drum şi, evident, copleșită de tot. E 
clar că nu-i americancă. Şi e teribil de serioasă. Cred că a zâmbit 
numai o dată, cel mult de două ori. 

Ramona răsuflă uşurată/” 

— Da, şi mai e îngrozitor de demodată. 

— Păi, încuviință Ron, nu-i îmbrăcată tocmai ca tine, 
Ramona; ai putea să-i dai ceva lecţii la capitolul ăsta. 

Chipul Ramonei era numai un zâmbet; îi dădea mâna să 
fie generoasă acum. 

— Numai să mă lase! îl asigură ea. Dar e atât de religioasă! 
Ai văzut ce a făcut înainte de masă? 

— Da, şi cred că i-a trebuit mult curaj să facă ceva complet 
diferit de noi, fu răspunsul lui Ron. 

— Pare atât de „antică“, râse Ramona. 

— Da, ca şi cum ar fi păşit chiar acum din arcă. 

— Dar n-arată prea rău, nu-i aşa? protestă Ramona. 

De data asta, Ron nu se mai putu stăpâni. 

— Nu, n-arată deloc rău pentru o contemporană a lui Noe, 
îi răspunse Ramonei chicotind. Mă întreb dacă toate fetele din 
familia lui erau conştiente că bluzele din mătase aurie şi fundele 
merg extrem de bine cu o piele fină, măslinie, şi cu părul lung, 
negru şi ondulat! 

Bine că Ron nu putea vedea în acel moment fața Ramo- 
nei. De ce încercase oare să-i sugereze că verişoara ei ar fi cât 
de cât frumoasă? Şi o mai deranja faptul că, din când în când, 
acest prieten al ei atât de fantastic părea să fie pe o cu totul altă 
lungime de undă decât ea. Mă rog, el era super deştept și ea nu, 
şi cu asta, basta. Oricum, dacă şi lui îi plăceau blondele tot atât 
de mult ca şi celorlalţi băieţi, acest lucru nu ar fi contat prea mult. 
Cel puţin aşa spera. 

— Şi, continuă Ron, Estera are noroc că e verișoară cu 
tine. Îi vei arăta pas cu pas ce trebuie să facă, şi mâine-poimâine 
o să fie la fel de fermecătoare ca şi tine. Deşi, ca să fiu sincer, nu 
mi-o imaginez pe Estera Popescu transformată într-o americancă 
tipică. Gândeşte-te! Ţi-o poţi închipui plimbându-se într-o fustă 
mini sau în pantaloni mulaţi? Şi nu-mi pot imagina că și-ar 
decolora părul, sau că s-ar farda, sau s-ar da cu ruj, tu poți? 
Dar să aşteptăm şi vom vedea ce se întâmplă. Şi pe acest ton, 
oarecum ambiguu, Ron îşi luă la revedere, lăsând-o pe Ramona, 
exact aşa cum intenționase, cu nimic mai lămurită în privința 
părerii lui despre misterioasa ei verişoară. 

Ramona nu o mai văzu pe Estera restul după-amiezei. Se 
gândi că fata avea nevoie de încă un somn lung. Când Estera 
apăru în sfârşit, o găsi stând ghemuită pe canapea, urmărindu-și 
telenovela preferată. Nu prea avea timp să le urmărească atunci 
când era plecată la şcoală. 

— Vino, ia loc, Estera, nu cred că te-ai uitat prea mult la 
televizor în România, cel puţin nu la aşa ceva. Uită-te la ea, nu-i 
aşa că e superbă? Seamănă un pic cu mine, adică aşa cum o să 
arăt după ce o să mai slăbesc puțin. 

Estera făcu niște ochi mari şi se uită la tânăra blondă, 
îmbrăcată pentru o ieşire de seară într-o rochie destul de 
sumară, însoțită de un tânăr care aducea mult cu Ron Atwood la 
înfăţişare. 

— Da, seamănă cu tine, Ramona, zise ea cu reţinere. 
Ramona zâmbi mulțumită. În jumătatea de oră ce urmă, Estera 


44 


Cortina de catifea 


se uită la televizor mută şi şocată. Parcă toţi erau îndrăgostiți 
de o persoană diferită de soțul sau soția lor. Nu-i de mirare că 
Ramona a acceptat aşa de uşor despărțirea părinţilor ei. Apoi, 
ceasul din hol bătu ora cinci. 

— Vrei să te ajut să pregăteşti ceva de mâncare pentru tatăl 
tău? începu ea, după ce văzu că verişoara ei a închis, în sfârşit, 
televizorul. F 

— Glumeşti? păru Ramona sincer surprinsă. Aproape 
niciodată nu-i pregătesc tatei cina. Desigur, în timpul săptămânii 
sunt de obicei plecată, aşa că se descurcă singur. lar la sfârşit 
de săptămână ieşim în oraş să mâncăm, sau aduce el mâncare 
acasă, sau luăm o „cină TV“. 

— O „cină TV“? 

Ramona râse vesel. p 

— Da, mâncare congelată, pe care o servim uitându-ne 
la televizor. Ai multe de învățat, e clar. Vino, să-ți arăt! şi îşi 
conduse verişoara la garaj, unde deschise uşa unui congelator 
uriaș şi-i arătă Esterei stive aranjate de pachete de mâncare 
semipreparată congelată. 

Estera nu fu impresionată, dar nu zise nimic. Oare Ramona 
nu ştia să gătească? se întrebă ea, clătinând din cap foarte 
îndoielnică. 

— Ei, haide, Estera! Glasul Ramonei era puţin defensiv 
acum. Nu uita, eşti în America acum. Găseşti restaurante 
superbe peste tot şi aşa de multă mâncare gata pregătită în 
magazine! Apropo, asta mi-aminteşte că avem ceva cumpărături 
de făcut înainte ca tata să ajungă acasă. Şi mi-a spus să aduc 
ceva de la Long John Silver, în seara asta. Mai am o oră până se 
întoarce. Haide, să mergem! 

— Long John Silver? întrebă Estera. 

— Este un restaurant fast-food, o informă Ramona, râzând, 
în timp ce sări în maşină şi răsuci cheia în contact. 

După câteva momente, Estera se străduia să se țină după 
verişoara ei, care se grăbea printre raioanele celui mai apropiat 
supermarket. 

— Să vedem: lapte, unt, caşcaval, ouă, cereale şi semipre- 
parate congelate, a, da, şi ghidul TV. N-am voie să-l uit. Cam 
asta ar fi tot, cred, murmură Ramona, împingând căruciorul spre 
casa de marcat. Dar unde era Estera? N-o vedea nicăieri. 

— Ţi-ai pierdut prietena? o întrebă fata de la casă. Uite-o 
acolo. Pare terminată. Este cumva bolnavă? 

Ramona plăti şi o regăsi pe Estera aşteptând pe o bancă, 
la intrare. 

— Regret, Ramona, se scuză ea, arătând palidă, chiar trasă 
la faţă. A trebuit să ies, să mă așez. 

Ramona era îngrijorată. 

— Cred că eşti foarte obosită, Estera. Scuze că te-am târât 
după mine pe aici. M-am gândit că îţi va face plăcere să vezi 
magazinul nostru. 

Estera zâmbi oarecum slăbită. 

— N-am nimic, Ramona. Se pare însă că nu mă pot obişnui 
cu atâta varietate, atâta mâncare — rafturi peste rafturi. E prea 
mult. Este copleșitor. 

— Cred că este, îi răspunse verişoara ei, încercând din 
răsputeri s-o înțeleagă. 

Dar când, mai târziu, îi povesti tatălui ei, după ce serviseră 
peştele şi cartofii prăjiţi — Estera nefiind prin preajmă ca să audă 
— acesta îşi puse mâna pe umărul fiicei sale şi spuse hotărât: 

— Ramona, va trebui să ai multă răbdare cu Estera în 
zilele ce vor veni. A fost azvârlită exact la celălalt capăt de lume. 
Mai întâi, să vină într-o casă ca aceasta, atât de difenită de cele 
cu care e obişnuită. Apoi, i-ai dat vestea despărțirii noastre, ai 
speriat-o de moarte; nu după mult timp îi prezinţi pe cineva ca 
Ron, o aşezi lângă tine să urmărească o telenovelă; apoi o duci 
la un supermarket modem — şi toate în aceeaşi zi. Este de-a 
dreptul şocată. Nu uita că România este cu cel puţin cincizeci de 

ani în urmă în mai toate privințele. Deci, dă-i timp să se adapteze 
la viața de aici şi las-o s-o ia cât mai treptat. Pricepi? 

Ramona dădu din cap, şi tatăl ei plecă să o ia pe Rachel 
pentru sfârşitul de săptămână. Asta era explicaţia! Ramona nu 
era sigură dacă Estera tocmai coborâse din arca lui Noe, aşa 
cum se exprimase Ron, dar cu siguranță aterizase acolo dintr-o 
altă epocă. „Cu cincizeci de ani în urmă?“ îşi repetă, deschizând 
televizorul pe Jeopardy. Ar fi vrut ca Estera să se uite şi ea, dar 
fata urcase deja în camera ei. Oare cât îi va mai lua verișoarei ei 
să ajungă la zi cu toate? se întrebă ea. Oare, va ajunge vreodată? 
Sau poate ar fi fost mai bine să rămână așa cum era, cel puţin 
pentru moment. Ar putea fi riscant să ai o Esteră modemizată 
prin preajmă. 

ESTERA SE PRIVI DE SUS PÂNĂ JOS în oglinda cea 
mare. Îi venea perfect, şi era atât de călduroasă şi elegantă. Ce 
altceva îşi putea dori? Of, dar ce preț! 

— Îşi stă absolut superb cu ea, comentă Ramona. Şi 
acesta era adevărul. Haina albă de blăniţă sintetică o transforma 
pe tânăra româncuță demodată într-o domnişoară extrem de 
atractivă. Estera îşi trecu uşor mâna peste materialul fin şi 
oftă. Niciodată în viața ei nu mai avusese aşa ceva, dar şi 200 
de dolari doar pentru atât? Şi, în afară de haină, îi mai trebuiau 
atâtea! Nu, pur şi simplu nu putea s-o cumpere când se gândea 
că mulţi dintre prietenii ei ar putea trăi cinci luni cu banii aceștia. 
Ar fi fost o adevărată extravaganță! 

Ramona gemu înlăuntrul ei, în timp ce vânzătoarea lua 
haina de la verişoara ei şi o punea la loc pe umeraşul de pe 
suport. Estera îi aruncă o privire lui Rachel care, pentru prima 
dată în după-amiaza aceea obositoare, părea să manifeste ceva 
interes față de ceea ce se întâmpla, zâmbindu-i puțin, doar cu 
colţul gurii, în timp ce ieşeau din magazin. 

Când o întâlnise pe Rachel, cu o seară în urmă, Estera 
remarcase imediat că mai tânăra ei verişoară nu avea nimic 
din strălucirea sau amabilitatea surorii sale. Semăna cu tatăl 
ei, având părul castaniu închis şi ochii nu prea diferiți de ai 
Esterei. Era, de asemenea, slabă ca şi ea. Dar trăsăturile îi 

erau prea ascuţite, părul prea lipsit de strălucire şi pielea prea 
palidă ca să fie frumoasă, lucruri de care, nefericita fată era 
foarte conştientă. Răsfățată de amândoi părinţii, devenise 
o adolescentă capricioasă, ale cărei istericale erau spaima 
întregii familii. Detestase tot timpul ideea de a se afla mereu în 
umbra surorii sale atrăgătoare şi celebre. lar acum, despărțirea 
părinţilor şi divorțul iminent o făcuseră şi mai irascibilă, mai 
inabordabilă. Mama ei nu mai avea nicio putere asupra ei şi de 
fiecare dată ajungea să o lase să facă cum voia ea, de dragul 
liniştii şi al păcii. Tatăl o iubea cu-adevărat, dar habar nu avea 
cum să-şi ajute fiica adolescentă. Nişte prieteni bine intenţionaţi 
îi spuseseră că va deveni mai amabilă şi mai uşor de abordat pe 
măsură ce va creşte, dar, până acum, profeția lor nu se împlinise. 

Totuşi, în ciuda tuturor defectelor verişoarei sale mai 
tinere, Estera se simţea în chip ciudat atrasă de ea. Poate, pentru 
că ea nu era nici atât de sigură pe sine, nici atât de sofisticată 
ca Ramona sau Ron. lată pe cineva, simțea Estera fără îndoială, 
care transmitea semnale disperate că avea nevoie de ajutor. 
Habar n-avea ea care era adevărata problemă a lui Rachel, dar 
era hotărâtă să afle, înfruntând, pe cât posibil, duritatea ei, pentru 
a descoperi adevărata ființă lăuntrică. 

Odată ieşite din magazin, Ramona se întoarse spre 
verişoara ei şi protestă: 

— Estera, aici va trebui să te obişnuieşti cu preţurile! 

— Pur şi simplu nu pot, Ramona, îi răspunse Estera. Cum 
aş putea cheltui 75 de dolari pe o pereche de pantofi şi 200 pe 
o jachetă de iamă, când familia şi prietenii mei din România 
primesc 40 sau chiar mai puţin pe lună, cei mai mulți ducându-se 
apoi pe pâine şi câteva alimente cu care să supravieţuiască? Şi 
oricum, de ce aş avea nevoie să-mi cumpăr ultimul răcnet în 
materie de îmbrăcăminte sau încălțăminte? 

— Dar, Estera, argumentă Ramona, trebuie să le porţi, 
dacă vrei să fii acceptată. 

— Acceptată? De cine? vru să ştie Estera. 

Ramona suspină. Era obosită şi puțin supărată. 

— Am vrut să spun că te vei integra cu atât mai repede şi 
mai uşor în viaţa de aici cu cât te vei îmbrăca şi tu mai asemă- 
nător cu ceilalți. Asta-i tot. 

Estera îşi privi verişoara cu subînțeles. Ramona se simţi 
jenată şi continuă: 

— Bine-nţeles că noi te iubim aşa cum eşti, dar sfatul meu 
e să nu te îmbraci ca bătrânele, că-ți va fi mai greu, mai ales la 
facultate. 

— Vrei să spui că nu voi lua note bune dacă mă voi îmbră- 
ca altfel? Tonul fetei fu un pic sarcastic. Îi mituiţi pe profesori 
îmbrăcându-vă în blugi sau pantofi de firmă? Şi în România se 
practică mita. Este aproape imposibil să intri la o facultate fără să 
recurgi la această tactică, dar n-aş fi crezut vreodată că... 

— Of, Estera, râse verişoara ei amuzată şi în acelaşi timp 
umilită, sigur că lucrurile nu stau aşa. Aici, în America, suntem 
cinstiţi, continuă ea cu mândrie. Notele vor depinde doar de cât 
creier ai şi de cât munceşti, nu de altceva; dar mă gândeam în 
special la tipii de genul lui Ron. Dacă vrei să ai un prieten, vreau 
să spun unul pe cinste, va trebui să arăţi şi tu mai super şi mai 
sexy. 

Estera nu-şi putea crede urechilor. Niciun om cu bun 
simţ nu folosea acest cuvânt acolo unde crescuse ea. Se uită 
la Rachel, care îi adresa surorii ei o privire aspră. Ramona 
îşi scutură buclele şi se încruntă puţin. Se gândi în sinea ei că 
verişoara sa era o adevărată mironosiță. Va trebui să-şi mai 
lărgească vederile dacă voia să supravieţuiască la facultate. Dar 
zise doar atât, pe un ton puţin superior: 

— Ţin să-ţi spun că eşti chiar frumoasă, în ciuda hainelor 
pe care le porți, şi sunt sigură că ai arăta foarte drăguţ dacă ai fi 
dispusă să investeşti ceva mai mult în ceea ce cumperi. 

Gândul Esterei zbură dintr-o dată la conversaţia avută 
în avion cu bărbatul acela scund şi ciudat. „Cortina de catifea, 
spusese el, este peste tot în Occident, dar mai cu seamă în 

America.“ Oare era posibil să înceapă să simtă cum faldurile ei 
o împresurau?t Deci, pe acest tărâm al libertăţii, ea nu era cu 
adevărat liberă, cel puţin, nu, dacă voia să se simtă „de-a casei” 
în această lume nouă. 

Chiar în clipa aceea, Ramona zări o gelaterie. 

— Exact ce ne trebuia! exclamă ea, nerăbdătoare să-i dis- 
tragă Esterei atenția de la discuţia avută. Ce fel de înghețată vrei, 
Estera? 

Dacă îi plăcea ceva la nebunie Esterei, aceasta era 
înghețata. 

Căscă ochii în timp ce Ramona îi arătă feluritele arome. 

— Vanilie, ciocolată, cafea, cireşe, căpşuni, lămâie? 
Alege-ţi! îi spuse verişoara ei, şi ia cât de multă vrei. Eu fac 
cinste! 

Căutând să câştige cevă timp, Estera se întoarse spre 
verişoara ei mai mică: 

— Tu ce alegi, Rachel? 

— Eu? Vanilie, vanilie simplă; simplă ca mine, spuse fata, 
râzând discordant. 

— Păi, eu aş vrea o combinaţie, dacă se poate, începu 
Estera opintindu-se. Ştiţi, până acum nu am încercat decât de 
vanilie, şi apoi, ce-am mâncat eu cred că a fost doar o imitație de 
înghețată. 

Vânzătoarea asculta. Se uită plină de curiozitate la fata 
care stătea dincolo de tejghea cu bluză aurie şi fustă lungă, 
neagră. 

— Tocmai a venit din România, explică Ramona în grabă. 
Vreau să-o tratez cu cea mai bună înghețată a noastră. 

Doamna zâmbi. 

— Atunci îi voi oferi şi eu o trataţie, câte o cupă din fiecare 
fel pe care îl alegi la prețul uneia, ce zici? 

— Excelent, încuviință Ramona. Numai să ai grijă să nu-ţi 
fie rău, o averiiză pe verişoara ei, lăsând o bancnotă de cinci 

dolari pe tejghea. În cele din urmă, Estera hotări că nu putea face 
față la mai mult de trei arome. 

Fetele îşi luară îngheţata şi se îndreptară spre o masă mai 
mică, de unde puteau să vadă ce se întâmpla în Mail-ul de afară. 
Estera îşi scoase o batistă albă ca zăpada şi începu să-şi şteargă 
scaunul. Ramona roşi toată. 

— Ce-i veni să faci asta? întrebă ferm. 

— Întotdeauna fac aşa, răspunse fata, surprinsă de tonul 
verişoarei ei. 

— Păi, cred că aici n-ai de ce; şi ai putea să fii mai discretă 
şi să foloseşti măcar un „Kleenex“. Şi Ramona îi întinse un 
şervețel, în timp ce-i aruncă o privire pe furiş doamnei de la 
tejghea. 

Estera se aşeză jenată. 

— Îmi pare rău, Ramona, dar la noi totul este atât de 
murdar, încât trebuie să ştergem tot timpul. Cel puţin, eu aşa 
fac. Sunt un pic pretențioasă, cum ar spune Gabi, dar nici nu 
am prea multe haine şi nici maşină de spălat n-avem, adăugă ea 
semnificativ. Ştii, avem poate două sau trei ţinute prezentabile, 
de toate. Pe una o păstrăm pentru duminica, una sau două pentru 
mers la cumpărături, ca acum, sau la şcoală, şi apoi, lucrurile 
chiar vechi, prin casă, aşa că nu vrem să ni le spălăm mai des 
decât este necesar. Cred că asta m-a făcut atât de grijulie când 
vine vorba să mă păzesc de scaune sau bănci murdare. Uit 
mereu că America nu e România. 

Ramona o privi cu neîncredere şi luă o linguriţă plină din 
înghețata ei cu ciocolată. 

— Stai liniştită, Estera! Chiar nu-i nimic. Se simţi vinovată 
pentru că băgase în seamă gestul verişoarei ei şi îşi aminti sfatul 
tatălui ei: s-o lase să se adapteze încetul cu încetul. 

Cele trei fete îşi terminară înghețata în linişte. Estera se 
uita cu ochi mari pe fereastră. Oamenii păreau atât de lipsiți de 
griji, se gândi ea, dar oare chiar aşa erau? Oare nu era totul un 
spectacol, o fațadă? 

— A fost extraordinară, Ramona. Mulţumesc frumos, îi 
spuse verişoarei, luând şi ultima înghiţitură din comet. Este cea 
mai bună îngheţată pe care am mâncat-o vreodată, doar că a fost 
prea multă. 

— Se va pune puțin şi pe tine, zâmbi verişoara ei, în timp 
ce se ridică de la masă, gata de plecare. Acum să ne întoarcem 
la treburile noastre. Se face târziu şi nici măcar nu ţi-ai început 
cumpărăturile. i 

Faţa Esterei se întunecă. Magazinele urmau să se închidă 
cam într-o oră. Într-adevăr, nu mai aveau prea mult timp. Se 
gândi din nou la jacheta aceea albă şi frumoasă de blăniţă, în 
timp ce-şi duse mâinile la urechi ca să nu mai audă ritmurile 
muzicii care vibra prin Mall-ul aglomerat. Apoi, îi veni dintr-o 
dată în minte promisiunea citită cu o zi în urmă. „Da, Doamne, 
șopti ea doar pentru sine, am nevdie de Tine acum. Am nevoie să 
mă ajuţi să găsesc haine pe care să le pot cumpăra cu conștiința 
împăcată și cât se poate de repede. Nu le pot face pe verişoarele 
mele să aştepte atâta, dar totuşi, Tu ştii că banii mei sunt banii 
Tăi şi că nu am libertatea să-i risipesc. Te rog, Te.rog, arată-mi 
ce să fac!“ 

După zece minute, chiar când exasperarea Ramonei 
îşi atinsese limita, Rachel le arătă un semn pe care scra mare 
„Lichidare de stoc“ în vitrina unui magazin de vizavi. Intrând, 
descoperiră că aproape toate lucrurile fuseseră considerabil 
reduse la preţ, chiar și cele de firmă. Esterei nu-i trebui mult ca 
să-şi aleagă o jachetă roşie şi pufoasă pentru iamă, desigur, nu 
la fel de elegantă precum cea albă, de blăniță, dar, după cum 
îi şopti şi Rachel la ureche, la fel de călduroasă şi mult mai 
practică. În următoarea jumătate de oră îşi alesese şi alte articole 
care reuşeau să satisfacă şi gusturile pretenţioase ale Ramonei. 

— De ce-mi zâmbesc toți vânzătorii? îi şopti lui Rachel, 
în timp ce lucrurile îi erau puse în pungi mari de plastic. Şi cât 
trebuie să plătesc pentru pungile pe care mi le-au dat? 

— Pungile nu costă nimic. Dar totul e un truc comercial — 
mă refer la faptul că-ţi zâmbesc atâta, îi şopti Rachel. Aşa li se 
spune. Zâmbesc ca să te facă să vrei să cumperi mai mult, că 
dacă ar avea o față acră, ca mine, şi verişoara ei mai aruncă unul 
dintre zâmbetele acelea sarcastice, ți-ar pieri cheful de cumpărat. 

„Cât de cinică este,“ gândi Estera, dar nu zise nimic. 
Rachel nu spusese nici măcar două vorbe de câteva ceasuri 
bune, cu excepția bombănelilor de fiecare dată când intrau într-un 
alt magazin. Totuşi, Esterei i se păru că privirea ei era ceva mai 
puţin ostilă pe măsură ce după-amiaza se apropia de sfârşit. 

Partea la care nu se înţeleseseră deloc fusese blugii. Estera 
nu mai purtase aşa ceva până atunci. Nu se simţea defel feminină 
în ei şi nu putea înţelege de ce ar trebui să îmbrace aşa ceva la 
cumpărături sau la facultate? Şi mai erau şi atât de strâmți! 

— Îşi arată formele, Estera, îi explicase Ramona. lar tu îţi 
poți permite, eşti atât de suplă! Estera simţi o umbră de invidie în 
glasul verişoarei ei. 

Până la urmă, consimţi să îşi cumpere două perechi care 
îi permiteau măcar să răsufle şi care aveau un preț considerabil 
redus. Ramona nu era încă mulțumită. Verişoara ei cheltuise doar 
jumătate din bani şi nu avea încă nici pe departe destule haine 
pentru următoarele luni. 

Estera, însă, se mai gândea şi la alte lucruri în afară de 
haine. Oricât ar fi încercat, nu se putea abține să nu compare 
tot ce vedea în jur cu oraşul ei natal, Ploieşti. În drum spre casă, 
privi lung şi visătoare pe geamul maşinii. Întregul peisaj părea să 
respire un aer de speranţă şi libertate; nu existau acele blocuri 
înalte, care să desfigureze cerul la orizont şi să sufoce însăşi 
viața sutelor de familii înghesuite în apartamente cu două sau trei 
camere. Şi peste tot era ordine şi curățenie. 

Călătoria spre Velours dură o jumătate de oră; un orăşel 
drăguţ de vreo 20 000 de locuitori. Clădirea primăriei, zugrăvită 
în culori vii, cu steagui Americii unduindu-se mândru în bătaia 
vântului chiar deasupra intrării, era cu totul diferită de clădirea 

masivă, de un cenuşiu mohorât de-acasă, care adăpostea 
cartierul general ai partidului şi prin fața căreia trebuise să treacă 
zi de zi în drum spre şcoală. Întotdeauna considerase că acea 
clădire era un simbol a tot ce putea fi mai oprimant şi respingător. 
Dar aici nu văzu gărzi înarmate care să protejeze vreo clădire, fie 
ea publică sau personală. Şi bisericile! Întocmai cum îi spusese 
Ramona cu o zi în urmă, părea că este câte una la aproape 
fiecare colț de stradă: Baptistă, Metodistă Unită, Episcopală, 
Penticostală, Romano-Catolică. Estera se ciupi. Era oare un vis? 
Ajunsese în Rai? 

Apoi, deodată, în timp ce luară o curbă pe bulevardul lung, 
străjuit de o parte şi de alta de copaci şi flancat de case frumoase 
și grădini spațioase, bine îngrijite, exclamă cu încântare: 

— Uite iarăşi garajul acela cu vânzare, Ramona. Curtea e 
plină de lucruri şi o mulțime de oameni s-au adunat. 

Ramona suspină lung. Trecuseră mai devreme în acea zi 
pe-acolo. Verişoara ei ar fi vrut să ştie ce putea fi asta şi i se 
spusese că era un loc în care oamenii îşi vindeau lucrurile de 
prisos, surplusurile, ca să-şi golească beciurile şi podurile. Estera 
le sugerase să se oprească acolo şi poate, în felul acesta, n-ar 
mai fi trebuit să meargă în oraș. Dar Ramona se amuzase de 
naivitatea ei şi trecuse, râzând, mai departe. N-avea în niciun caz 
de gând să-şi lase vreuna dintre rude să se prezinte în oraş cu 
ceva ce s-ar fi dovedit a fi vreo vechitură de-a vecinilor. 

Dar acum, după o după-amiază foarte frustrantă, se 
întorceau fără prea multe achiziţii care să justifice atâtea ceasuri 
la cumpărături. Tatăl ei nu ar fi fost deloc mulțumit. Aşa că, în 
momentul în care Estera îşi puse mâna pe umărul ei rugătoare: 
„Hai, te rog, lasă-mă să merg. Poate găsesc aici ceva ce-mi 
trebuie. Te rog, Ramona, doar de data asta“, trase pe dreapta, 
fără nicio tragere de inimă, sperând ca niciunul dintre prietenii ei 
să nu le vadă. Estera, simțindu-i reticența, îi spuse să aştepte în 
maşină, că va merge singură. 

— Eu vin cu tine, se oferi Rachel pe neaşteptate; apoi, je- 
nată de propria-i generozitate, adăugă cu un aer superior: 

— Trebuie să fie cineva cu tine, să se asigure că nu-ţi 
iroseşti banii pe prostii. 

Estera îşi ascunse surprinderea şi-i zâmbi plăcut, în 
timp ce mergeau pe strada cea lungă spre locul unde se 
aflau aşezate multe mese încărcate cu tot felul de dispozitive 
electrice, draperii, lenjerie de pat, tablouri, jucării şi o mulţime 
de ornamente şi chiţibuşuri. Toate aceste surplusuri ale unei 
singure gospodării, gândi Estera fără a se putea abține, ar suplini 
modestele nevoi ale cel puțin unei familii de români. Ceea ce-i 
atrase cu-adevărat atenţia şi o umplu de încântare fu un şnur 
subțire întins între doi copaci, pe care erau atâmate o mulţime 
de haine în bătaia vântului uşor de octombrie. Ce bucurie! Erau 
acolo bluze, tricouri, jachete, fuste, rochii, pantaloni şi, multe 
dintre ele, pe mărimea ei. 

Cu ajutorul lui Rachel, îşi alese o grămadă de haine 
aproape noi, câteva perechi. de pantofi, o poşetă şi un 
portmoneu, câteva eşarfe, parfumuri, produse cosmetice şi nu-şi 
putu ascunde încântarea când auzi că toate acestea ajungeau la 
„însemnata“ sumă de 50 de dolari. Le puse pe toate în portbagaj, 
radioasă. Ce multe cumpărase şi încă mai avea 200 de dolari în 
buzunar! 

Cu o seară în urmă, unchiul ei o luase deoparte şi-i 
strecurase cinci bancnote de o sută de dolari în mână, când nu 
se uita nimeni, şi-i spusese să-şi cumpere orice avea nevoie. 
Împotrivirea ei n-avusese niciun efect asupra lui. Nu, el se 
hotărâse să-i dea suma asta, aşa că ea n-avea altă opțiune 
decât să accepte. Poate că, gândi Estera, unchiul simțea că 500 
de dolari nu era un preț prea mare pentru a o vedea pe micuța 
oropsită şi rătăcită venită de peste ocean preschimbată într-o 
membră respectabilă a familiei Popescu, arătând la fel de rafinată 
şi de modemă ca fiicele lui. Dar, în cele două zile petrecute în 
casa unchiului, descoperise că el era nespus de generos şi bun 

la suflet şi că voia din toată inima s-o facă să se simtă fericită şi 
mulțumită în noul ei mediu; şi era convinsă că îi dăduse atât de 
mult datorită bunătăţii sale lăuntrice. 

Când ajunseră acasă, îşi arătă, mândră, achiziţiile. Unchiul 
John îşi muşcă buzele la început, dându-și seama că cele mai 
multe dintre ele erau cumpărate la mâna a doua. Dar trebui să 
recunoască, în cele din urmă, că alesese bine, căci totul părea să 
i se potrivească de minune. Până şi' Ramona consimţi. Desigur 
că nu îşi luase pantaloni scurţi sau fuste mini, nu era între hainele 
ei nimic extravagant sau care să atragă privirile, dar Ramona 
se gândi în sinea ei că, după câteva luni petrecute în cultura 
americană, lucrurile se vor mai schimba, doar să-i dea ceva timp. 
Asta e tot ce-i trebuia. Şi, undeva în lăuntrul său, un instinct 
greu de controlat îi sugera că, la urma urmei, poate nu își dorea 
chiar atât de mult ca Estera săfie atât de acceptată, de admirată 
şi de lăudată. Chiar voia ca Estera să fie la fel de fascinantă ca 
ea?! Nu, din contră; aşa că era mai bine aşa. Imediat ce-şi puse 
hainele la loc, Estera se întoarse jos. Unchiul ieşise, şi ea avea 
de gând să-i facă o surpriză la întoarcere. Cu ajutorul Ramonei şi 
al lui Rachel, puse rapid o oală de ciorbă la foc. 

— Ce miroase atât de bine din bucătărie? strigă John chiar 
de la ușă, câteva ore mai târziu. 

— Ia ghiceşte, unchiule, îi spuse Estera râzând. 

— la te uită: e ciorbă! exclamă îndreptându-se spre aragaz. 
Ciorbă românească adevărată. 

— Ei, nu chiar adevărată, mărturisi Estera, dar e 
pe-aproape, sper. 

Unchiul se spălă pe mâini şi se aşeză pe scaunul de la 
bar, Îşi linse buzele luând prima înghiţitură. Nu mai mâncase aşa 
ceva de ani de zile. 

Estera urcă în cameră cu inima veselă în acea seară. 
Unchiul ei devorase trei farfurii pline cu ciorbă făcută de ea, 
iar Ramona şi Rachel, câte două fiecare. Şi, în plus, ştia că 
Dumnezeu îi răspunsese la rugăciunea din după-amiaza aceea. 

Era adevărat că unele dintre hainele cumpărate nu erau chiar 
ceea ce obişnuia ea să poarte, erau puţin mai elegante, mai în 
pas cu moda, dar toate erau decente şi frumoase, la urma urmei. 
Și după acest criteriu voia Estera să se conducă în lunile ce 
aveau să vină. Îşi va respecta rudele şi pe prietenii lor şi va fi cât 
mai decentă în această lume nouă şi ciudată în care picase ca un 
extraterestru, atâta timp cât putea face acest lucru cu conştiinţa 
împăcată. 

Simţise clar existența acelei „Cortine de catifea“ în 
după-amiaza aceea, dar chiar în clipa aceasta nu i se mai păru 
deloc atât de reală. Se simțea atât de liberă şi de fericită! Totuşi, 
nu putu să nu se întrebe dacă nu cumva evadase doar pentru 
puţină vreme din faldurile ei ce erau gata s-o împresoare; cel 
puțin, cam aşa i se părea. Măcar era în siguranță deocamdată, iar 
viitorul era în mâinile Atotputernicului ei Tată. Era de neconceput 
pentru ea să scape din captivitatea unei cortine şi imediat să 
fie prinsă într-o alta. Dar va trebui să ia seama la avertismentul 
înțelept al lui Hugh şi să fie atentă, foarte atentă! 

Prima duminică a Esterei în America 


„CE VOCE FRUMOASĂ DE BARITON are unchiul!“, 
îşi spuse Estera, stând lângă el în Biserica Episcopală Sfântul 
luda, care se afla la doar câteva străzi distanță de noua ei 
casă. Se mirase de întrebareavunchiului dacă vrea să meargă 
la biserică, în acea duminică dimineaţa. Ea era convinsă că 
vor merge cu întreaga familie să | se închine lui Dumnezeu. 
Apoi, unchiul îi explicase faptul că, la început, când a venit în 
America, mergea cu regularitate la o biserică ortodoxă din 
centrul Indianapolis-ului, dar, după câţiva ani, i s-a părut pur și 
simplu prea departe să meargă acolo în fiecare duminică. Estera 
îşi amintise apoi ce-i spusese tatăl său, și anume că religia nu 
fusese niciodată o parte prea importantă în viaţa fratelui său, 
deși John Popescu era considerat un om foarte respectabil, care 
evita cu mare grijă ceea ce considera el păcatele mai mari — 
beţia, adulterul, frauda şi altele asemenea lor. Şi, de Paşti şi de 
Crăciun, era întotdeauna prezent în banca lui la Biserica Sfântul 
luda. Dar, în restul anului, considerase mult mai convenabil şi 
mai practic, după o săptămână încărcată la serviciu, să petreacă 
ziua relaxându-se acasă cu soția şi cu cele două fetițe. 

Totuşi, John era dispus să facă aproape orice pentru 
a o încânta pe Estera şi a o face să se simtă ca acasă. Aşa că, 
ignorând suspinele uneia dintre fiicele sale şi privirile încruntate 
ale celeilalte, insistă să meargă măcar de data asta cu toți 

împreună la biserică. Estera era bucuroasă. Ar fi fost foarte tristă 
să petreacă o duminică fără a lua parte la o oarecare formă de 
închinare publică. Şi-a dat seama mai târziu, spre uşurarea ei, 
că Biserica Sfântul Iuda era suficient de aproape ca, în viitor, 
să poată merge şi pe jos, singură, dacă va fi nevoie. Spre 
surprinderea ei, descoperise că nu existau tramvaie sau autobuze 
în Velours, cum sunt în Bucureşti sau în Ploieşti sau în oricare 
oraş mai măricel din România, unde găseai mijloace de transport 
aproape la orice oră. 

Fără nicio îndoială, între clădirea mare, impunătoare, 
din piatră, cu oameni bine îmbrăcaţi şi la modă, şi biserica ei, 
la care mersese patru ani de zile, era o diferenţă ca de la cer la 
pământ. Dacă şi-ar fi închis ochii, ar fi putut vedea toate acele 
fețe cunoscute: mătuşa — palidă, dar foarte îngrijită, cu baticul 
gri, cămaşa albă apretată şi fusta neagră de lână pe care o păstra 
doar pentru duminica şi Bunicuţa, cum îi ziceau toți — o femeie 
mai în vârstă, pe nume Nina Săndulescu, cu faţa la fel de ridată 
ca un pergament egiptean din cauza anilor de muncă pe câmp, 
dar cu un zâmbet la fel de dulce ca al unui înger. Toţi, vreo cinci 
sute sau mai mulţi — bărbaţi şi băieți pe o parte şi femei şi fete 
pe cealaltă, rând după rând, înghesuiți opt sau chiar zece pe o 
bancă fără spătar, nepăsându-le prea mult că nici nu au loc să 
respire, că slujba ţinea trei ore sau că drept biserică aveau o casă 
veche pe o stradă lăturalnică din Ploieşti, ai căror pereţi fuseseră 
înlăturați pentru a forma un spaţiu deschis din cele trei-patru 
camere. Nici căldura sufocantă a lunii august, nici vântul rece 
al lui ianuarie nu-l împiedicau nici măcar pe cel mai vârstnic să 
vină la serviciul de închinare de Duminica. Erau atât de bucuroşi 
pentru simplul fapt că li se dăduse voie să se întâlnească, lucru 
care nu era valabil în alte țări aflate sub dominație comunistă. 

Nu-i de mirare, deci, că Estera considera această biserică 
atât de diferită. Aici nu exista securitate care să stea la pândă, 
spionând, ascultând, umbrind bucuria. Aici, vorbitorul putea 
spune ce gândea fără să rişte închisoarea sau alte forme de 

represalii. Dar atunci, se întrebă Estera, de ce aici unde era 
confort şi eleganță şi — spre bucuria ei — spațiu să te poţi întinde 
şi mişca puţin fără să-l loveşti cu cotul în coaste pe cel de lângă 
tine, de ce era acest spaţios lăcaş de cult doar în proporţie de 
o treime plin şi majoritatea oamenilor de vârstă mijlocie sau şi 
mai în vârstă? Unde erau ceilalți oameni în această minunată şi 
înmiresmată dimineaţă de octombrie? Se spune că America e o 
ţară creştină, nu-i aşa? 

Dar, deşi serviciul divin era atât de plin de enigme pentru 
tânăra fată, iar predica părea să conţină aproape de toate, cu 
excepția Evangheliei, observă că se citea mult mai mult din 
Scriptură decât în biserica de acasă a mătuşii. Şi o parte a slujbei 
i-a amintit de zilele când mergea cu părinţii la biserica ortodoxă 
din Bucureşti; asta o făcu să tânjească să mai simtă încă o dată 
brațele mamei sale cuprinzând-o, Şi să-l audă pe tatăl ei cântând 
una dintre cântările lui preferate cu vocea sa joasă, de bas. Şi, 
deși se întristase să o vadă pe Rachel stând ursuză pe scaunul 
ei, încruntându-se văzând cum alții îşi făceau loc să ajungă în 
față, Esterei i-a plăcut modul în care au primit Cina Domnului, 
îngenunchind într-o tăcere reverentă la marginea altarului. 

Când se cântă ultimul imn şi se spuse binecuvântarea 
finală, se întrebă ce gândeau verişoarele ei despre o asemenea 
slujbă. Îi aruncă o privire întâi Ramonei, care stătea lângă tatăl 
ei, îmbrăcată într-un costum cu pantaloni de culoarea prunei, cu 
geantă şi pantofi asortaţi şi cu o față care nu dezvăluia nimic în 
afară de plictiseală; evident tolerase întregul proces ca pe un fel 
de rău necesar. Apoi, ochii îi căzură asupra lui Rachel, îmbrăcată 
în blugi şi tenişi, trăsăturile ascuţite fiindu-i accentuate de sfidare, 
frustrare şi supărare. Estera ar fi vrut să îşi întindă braţele şi s-o 
îmbrăţişeze chiar acolo, în biserică, dar ştia că un astfel de gest 
ar fi prematur şi ar face mai mult rău. Apoi, privi la bluza ei albă 
cu volănaşe, la fusta cafenie şi la geanta şi pantofii asortaţi, care 
erau toate „lepădături“ ale altora, cum ar fi spus Ramona. Nu mai 

era îmbrăcată în fusta neagră şi cămaşa aurie, aşa că nu se mai 
simţea atât de evident străină. 

Noua îmbrăcăminte, totuşi, nu o scuti de câteva priviri 
politicoase în timp ce se îndreptă spre subsolul clădirii, unde se 
servea o gustare. Mulţi voiau să afle despre România şi situaţia 
politică de acolo. | se păru că, pentru ei, ea reprezenta un fel 
de curiozitate, un suvenir dintr-o țară îndepărtată. Dar ea nu se 
simţea în largul ei. Atmosfera semăna mai mult cu un club social, 
decât cu o biserică. Toţi spuneau exact ceea ce trebuia spus, 
erau îmbrăcați aşa cum ar fi trebuit să fie îmbrăcați; se cutremură 
puțin. Da, simţi din nou — acel „ceva“ care o împresura, o 
înăbuşea. Simţi că-i este imposibil să fie pur şi simplu Estera 
Popescu din România. America încerca deja să o toame într-un 
alt tipar. 

Se termină, în sfârşit. Estera nu se putu abține să nu 
răsufle uşurată când se urcă în maşina unchiului şi era conştientă 
că toţi se simțeau la fel. Un prânz îmbelşugat într-un restaurant 
din apropiere păru un final tocmai nimerit al ritualului de 
dimineaţă. Se pare că toată lumea avea acelaşi obicei, căci locul 
era plin de oameni care păreau toți să fi fost la biserică. 

— Acesta este un restaurant cu autoservire, îi spuse 
unchiul când chelnerița le preluă comanda pentru băuturi şi le 
indică galantarele cu mâncare din centrul încăperii. Aici este 
galantarul cu salate, iar acolo cel cu desert, continuă el. Dar aici 
este galantarul cu fripturi şi gamituri. Haide să începem cu asta, 
dacă vrei. 

Estera rămăsese şocată. Ramona izbucni în râs: 

— Arată de parcă n-ar fi văzut atâta mâncare în toată viața 
ei, spuse fără să gândească, ridicându-se de pe scaun. 

Tatăl ei îi aruncă o pnvire dojenitoare, dar Estera auzise 
deja comentariul. 

— Este perfect adevărat, Ramona, spuse ea sobru. Chiar 
n-am văzut şi nu ştiu sigur dacă pot face față. 

Unchiul îi dădu o farfurie şi spuse pe un ton liniştitor: 

— la-o uşor, Estera. Spune-mi ce ai vrea să guşti, şi eu îţi 
voi pune doar câte puţin pe farfurie. 

Fata, buimăcită, se uita cu ochi mari: plăcintă cu came, pui 
fript, porc la grătar, friptură de vită la cuptor. Atâta came, şi doar 
la o singură masă! Deşi nu mâncase mult la micul dejun în acea 
dimineaţă, pofta de mâncare parcă îi dispăruse. Unchiul își dădu 
seama prea târziu că făcuse o greşeală aducând-o la un astfel de 
restaurant, după doar trei zile petrecute în țară. 

După ce fuseseră vizitate toate cele trei etajere, Estera 
se gândi că nu consumase atâta mâncare în toată viaţa ei și 
mâncase doar un pic, comparativ cu Ramona. Apoi observă 
că masa de lângă ei tocmai fusese eliberată. Privirea îi căzu 
asupra câtorva farfurii încă pe jumătate pline de came şi legume. 
Ochii îi rătăciră de colo-colo prin restaurant. Oriunde privea, 
același lucru. Peste tot, mâneare rămasă, neatinsă pe farfurii! O 
durea sufletul! Atâta risipă! La o masă de lângă ei, un băiat de 
vreo nouă ani luă doar una sau două înghiţituri din friptura de 
vită şi de pui, îşi împinse la o parte prânzul și apoi devoră cu 
o rapiditate uimitoare un castron mare cu îngheţată şi o bucată 
mare de prăjitură cu ciocolată. Pieptul de pui pe care el îl dăduse 
la o parte, parcă se uita ţintă la Estera din farfuria lui, implorând 
să fie mâncat, să fie întrebuințat cu folos. Estera îl trase de 
mânecă pe unchiul şi îl întrebă: 

— Ce fac cu toată mâncarea care rămâne în farfurii? 

John păru surprins. 

— Ce să facă cu ea? repetă el. Păi, o aruncă, desigur. Ce 
altceva să facă cu ea? Cine ar putea s-o mai mănânce după ce 
s-a jucat altcineva cu ea? 

Nepoata lui nu mai putu suporta. Îi veniră în minte imagini 
cu copii slabi, lihniţi de foame, din orfelinate supraagiomerate, 

— Scuzaţi-mă, vă rog, murmură ridicându-se grăbită de pe 
scaun şi ieşi afară. 

Unchiul o urmă alarmat şi o găsi rezemată de perete, 
plângând în hohote, de parcă i se rupea inima. 

— Draga mea copilă, care-i problema? 

Îşi puse braţul în jurul umerilor ce-i tremurau, căci lacrimile 
îi curgeau pe obraji şi tremura din toate încheieturile, în ciuda 
eforturilor de a se stăpâni. 

— Nu pot să mai suport, unchiule John, fu răspunsul ce-ţi 
rupea inima. Pur şi simplu nu pot să mai suport. Noi mâncăm 
aici aproape până ni se face rău, în timp ce atât de mulți 
prieteni de-ai mei, aproape mor de foame. Şi toată risipa asta! 
Îmi îngrozeşte mintea! M-a cuprins panica! Nu-i numai de la 
asta, s-au strâns mai multe. Nu mai pot suporta! Simt nevoia să 
mergem acasă, te rog! Nu-ţi face griji, o să-mi treacă. 

l-a trecut, într-adevăr, dar numai după câteva ceasuri. 
Trebuia ca toate sentimentele înăbuşite din ultimele zile să-și 
găsească un mod de a ieși la suprafață. La parter, unchiul John şi 
Ramona discutară reacţia Esterei de la amiază. 

— Nu văd de ce a fost atât de supărată, tată, începu 
Ramona. Cred că e hipersensibilă. 

— Hipersensibilă? Așa spui tu? Vocea lui John dădea 
o notă de sarcasm. Eu aş numi-o semnul unei firi extrem de 
iubitoare și delicate. Dar apoi, cum ai putea tu să înţelegi pe 
cineva, care tocmai a părăsit cortina de fier și a venit în țara 
abundenței, când tu n-ai ieşit din această țară, toată viața ta? 

Tatăl său vorbea destul de aprins, căci îşi aminti ce simțise 
şi el, în urmă cu douăzeci şi trei de ani, la momentul sosirii sale 
în Statele Unite. Îşi amintea destul de viu unele dintre reacţiile 
sale din primele săptămâni şi luni. lar el nu trecuse înainte 
printr-o traumă ca cea pe care o trăise această tânără înainte de 
venirea ei în Statele Unite. Apoi, îi veni o idee. 

— Ştii, Ramona, cred că ar fi un lucru bun pentru noi toţi, 
inclusiv pentru verişoara ta, dacă ne-ar povesti despre viaţa ei din 
ultimii zece ani, sugeră el. O vei înţelege mai bine şi, deşi nu va 
fi uşor pentru ea, va fi o supapă de evacuare pentru sentimentele 
ei să vorbească despre asta. Eu cunosc frânturi din povestea ei, 
dar nu şi detaliile. 

— Ai dreptate, tată, răspunse Ramona căzută pe gânduri. 
Estera începuse să-mi povestească în ziua în care a venit, dar 
am fost întrerupte şi nu a ajuns foarte departe. Haide să-i 
sugerăm asta când va cobori, mai târziu. 

Estera nu cobori până aproape de ora cinci în acea după 
amiază, iar fața ei trăda şi atunci semnele furtunii care trecuse, 
în sfârşit, lăsând în urmă o ființă epuizată. Unchiul John aşteptă 
până ce-şi termină sandviciul, iar apoi îndrăzni: 

— Estera dragă, Ramona şi cu mine tocmai ne gândeam 
că ne-ar plăcea să ne spui despre viaţa ta din România. La 
urma urmei, este țara mea natală, pe care sper ca fiicele mele 
să ajungă să o viziteze cândva. Cred că îţi va face şi ţie bine să 
vorbeşti despre asta, deşi știu că nu îţi va fi uşor. 

Estera fu luată prin surprindere şi înghiţi în sec. 
— Nu știu dacă pot, cel puţin nu chiar acum. Poate într-o 
altă zi. 

Unchiul îi zâmbi înțelegător, dar nu răspunse nimic. Apoi, 
faţa ei se lumină, ca şi cum i-ar fi venit o idee și mai bună. Nu, 
unchiule, de fapt cred că ai dreptate, îi zise. Vă povestesc, dar cu 
o condiţie. 

— Orice condiţie vrei, zise el. Dar replica Esterei îl 
surprinse. 

— Vă voi spune tot ce vreţi să ştiţi, dacă o chemi pe Rachel 
să vină jos. Şi ea face parte din familie şi cred că ar trebui să 
audă şi ea. 

— Pe Rachel? 

Unchiul fu uimit. Devenise atât de obişnuit cu capriciile 
fiicei sale mai mici şi cu atitudinea ei ursuză, încât nici măcar 
nu-i trecuse prin cap să o invite să audă povestea Esterei. 

— Nu sunt sigur că va vrea, protestă el. Probabil că ai 
observat, Estera, uneori poate fi extrem de ciudată şi, de obicei, 
când vrem noi să facă ceva, face exact contrariul. 

— Da, am observat, fu replica rapidă. Dar lasă-mă să merg 
eu s-o rog. Pot cel puţin să încerc. 

— Du-te şi să ai noroc! E în camera ei. 

John îşi muşcă buza privind cum Estera urca scările. 
Nu credea că această tânără venită din România să facă vreo 
minune în viața încăpățânatei sale fiice. Dar nici nu ştia el 
perseverența Esterei şi puterea ei de convingere sau că, uneori, 
părea să aibă o înțelepciune ce-i depăşea cu mult vârsta. 

Trecură câteva minute. Părură câteva ceasuri pentnu cei ce 
așteptau în camera de zi, iar apoi auziră două perechi de paşi pe 
scări şi, spre marea lor surpriză, iat-o pe Rachel, oarecum dând o 
impresie de capitulare şi având ochii pironiţi în jos, ca şi cum s-ar 
fi jenat că era în prezența lor. 

Verişoara ei o conduse în cameră și o așeză pe un scaun. 

— Acum vă pot vedea pe toți. Să-mi încep deci povestirea. 
Dacă nu vă deranjează, îi avertiză Estera, veţi avea nevoie de 
ceva răbdare, căci e destul de lungă şi, în anumite părţi, nu prea 
fericită, aşa că, să aveți şervețele Kleenex pe aproape. 

Şi râse destul de emoţionată în timp ce se ghemui pe un 
scaun. Îşi drese vocea şi începu. 

Povestea Esterei 


— ÎNCĂ DE MICI, ȚIN MINTE că sora mea şi cu mine am 
fost iubite şi preţuite de doi dintre cei mai buni părinţi din lume. 
Şi, în fiecare zi priveam derularea celei mai frumoase poveşti de 
dragoste pe care ţi-ai putea-o imagina vreodată. 

Tată! meu, după cum deja tu ştii, unchiule John — și aici, 
Estera îi zâmbi ca şi cum însăşi prezenţa lui era mângâietoare 
şi îi aducea amintiri plăcute — era extrem de înzestrat — scria 
poezii, compunea muzică, era sensibil, patriot şi, mai mult decât 
orice, profund religios. Cu trecerea anilor, religia a devenit o 
parte atât de importantă a vieţii sale, încât influenţa tot ceea ce 
spunea sau făcea. Pentru el, Dumnezeu era o Persoană reală; 
Îi consulta în privinţa fiecărui plan, se încredea în El în orice 
întristare şi Îi mulțumea umil pentru orice fărâmă de fericire ce-i 
venea în cale. Nouă, copiilor, ni se părea că bucuria lui venea 
dintr-o sursă din adâncul său, cu siguranţă nu din circumstanţele 
prin care trecea. Asta nu au putut înțelege comuniştii. Rareori au 
mai avut de-a face cu o religie atât de practică; şi dragostea tatei 
pentru Dumnezeu şi pentru cei din jurul lui — da, chiar şi pentru 
duşmanii săi — îi zăpăcea de tot. 

La început n-a fost prea rău. | s-a permis să facă în mare 
parte ce voia, ca şi nouă tuturor, de altfel, cu anumite limite, 
sigur, dar, treptat, preşedintele nostru şi soția sa au devenit 
tot mai fanatici şi mai tirani. Sate întregi erau făcute una cu 

pământul şi mii de oameni erau mutaţi în grabă în apartamente 
prost construite, în blocuri cu opt sau zece etaje, şi asta pentru 
a împlini viziunea conducătorului nostru, de a vedea o Românie 
putemic industrializată. Desigur, toate proprietățile aparțineau 
statului și nimic nu mai era proprietate privată. Chiar şi cele mai 
bine păzite secrete ale noastre păreau deschise în fața ochilor 
iscoditori ai Securităţii şi ai spionilor ei. Vecinii erau mituiţi să se 
spioneze între ei. Curentul era de multe ori întrerupt ceasuri în 
şir. Mâncarea a început să fie raționalizată drastic. 

Şi apoi, bisericile au intrat sub suspiciune. Oastea 
Domnului, căreia îi aparţineam atunci, a fost extrem de hărţuită. 
După cum unchiul ştie deja, aceasta este o mişcare evanghelică 
ce s-a născut din Biserica Ortodoxă Română. Luni de zile, 
Partidul Comunist a încercat să-l constrângă pe tata să scrie 
versuri politice pentru ei. A fost spionat timp de zece ani şi pus în 
închisoare de două ori, în această perioadă. În final, organismul 
său a cedat sub povara acestei tensiuni, şi a trebuit să-l privim 
cum se stinge încet. Cât timp a fost în închisoare, nu i s-a permis 
să primească îngrijiri medicale adecvate, iar când s-a întors 
acasă, era prea târziu. Doctorii la care s-a putut apela nu au mai 
putut face nimic pentru el; specialiştii care i-ar fi putut fi de mai 
mult folos ne cereau mai mult decât ne puteam noi permite. Deci, 
cu patru ani în urmă, minunatul meu tată a trecut, plin de pace, în 
prezenţa Celui pentru care trăise cu atâta credincioşie şi fusese 
atât de dispus să moară. 

Aici, Estera izbucni în plâns, fără să se mai poată abține. 
Şi fiecare dintre cei ce ascultau, fu profund mişcat. Unchiul 
John clipi, reținându-şi lacrimile cum putu mai bine, Ramona fu 
nevoită să-şi folosească şerveţelele tot la câteva minute, iar ochii 
umeziţi ai lui Rachel şi pumnii strânşi demascară sentimentul 
pe care se străduise din răsputeri să-l ascundă. În sfârşit, Estera 
reuşi să continue: 

— Şi mama... şi se opri izbucnind din nou în lacrimi şi păru 
atât de palidă şi istovită, încât unchiul John era pe punctul de a o 

opri din povestit, cel puţin pentru acea seară, dar, ca şi când i-ar 
fi citit gândurile, ea îşi înecă lacrimile şi spuse, liniştindu-l: 

— Nu, unchiule John, lasă. Trebuie să continui. Trebuie să 
ştiţi că şi eu simt nevoia să vă spun. Şi, probabil că te întrebi de 
ce am început cu tata, şi nu cu mama, căci, aşa cum îţi aduci 
aminte, ea a murit cu şase ani înainte de el. Dar moartea ei a fost 
atât de şocantă, atât de groaznică şi de neaşteptată, încât nici 
acum nu mă pot gândi la asta fără să mă îngrozesc. 

Încă.o dată, unchiul ar fi întrerupt-o, dar Estera se grăbi să 
continue. 

— Nu, lasă-mă să spun până la capăt. Trebuie să vă spun 
toate astea. Am tot înecat aceste lucruri înlăuntrul meu ani de 
zile. Ştiţi, ea chiar a fost sufletul pereche al tatei. Era frumoasă, 
foarte frumoasă. Vocea Esterei seînăbuşi, căci şi-o aduse aminte 
pe mama ei, s 

— Da, era foarte frumoasă, nu se putu abține John să nu 
adauge. La fel ca tine, Estera. 

Nepoata roși și dădu din cap dezaprobator. 

— Era mai frumoasă decât mine, unchiule, şi mult mai 
finuță, mai capabilă şi mai inteligentă. Şi l-a susținut pe tata în 
tot ce a făcut. A fost o mamă minunată. Şi apoi, într-un weekend, 
acum zece ani şi jumătate, în timpul primei întemniţări a tatei, 
sora mea Gabriela şi cu mine am fost invitate de mătușa din 
Ploieşti să petrecem sfârşitul de săptămână la ea. Mama era 
singură în apartamentul nostru cu două camere la etajul zece 
când cutremurul a lovit centrul Bucureştiului pe la ora zece, 
vineri seara. Cutremurul a fost de 7,4 grade pe scara Richter. 
Mulţi avertizaseră statul că acele biocuri nu vor rezista în fața 
unui cutremur puternic, dar birocraţia egoistă nu era preocupată 
de siguranța oamenilor. Mama şi destui dintre prietenii mei de la 
şcoală au fost găsiţi sub dărâmături în următoarea dimineaţă. De 
fapt, numărul total de morţi a fost de 1 500. 

Estera se opri din nou să se adune. Ramona suspină 
îngrozită. Fața unchiului John se albi, iar Rachel! îşi strânse 
pumnii şi mai tare. 

— Şi, continuă Estera, dacă nu am fi acceptat invitația 
mătuşii — şi era cât pe ce să n-o acceptăm — nici eu nu aş fi astăzi 
aici să vă spun această tristă poveste. Mama a fost cea care 
ne-a salvat vieţile. Ea ne-a convins să mergem la Ploieşti în acel 
weekend. Ştiţi, mătuşa Ana este sora înfiată a mamei. Bunicii au 
înfiat-o după ce s-au întors din Statele Unite în România. Ea este 
foarte diferită de mama şi, cu toate că a fost extrem de bună cu 
mine şi cu sora mea, Gabi nu s-a înțeles niciodată prea bine cu 
mătuşa; în acea neuitată zi de vineri, ea spusese clar şi apăsat că 
nu vrea să stea la ea în timpul weekend-ului. Dar, până la urmă, 
a încuviințat să meargă, doar pentru a o mulțumi pe mama, pe 
care o adora. Vedeţi, tata fiind în închisoare, noi reprezentam 
una pentru cealaltă o anumită siguranță şi, deşi eu aveam doar 
nouă ani, mama îmi împărtăşea deseori sentimentele ei de 
singurătate şi durerea din inimă, ca şi cum aş fi fost de o vârstă 
cu ea, şi ca şi cum aş fi avut aceeaşi experiență. 

Când mătuşa mi-a dat vestea în acea sâmbătă dimineața 
de neuitat, m-am repezit afară pe uşă, intenționând să prind 
primul tren înapoi spre Bucureşti, dar mi-am dat seama că nu 
aveam niciun ban şi m-am întors disperată. Sora mea dormea 
atât de liniştită, încât nu am vrut să o deranjăm, dar, când în 
final i-am dat vestea şi ei, a fost de-a dreptul inconsolabilă. Cred 
că, faptul că a trebuit să am grijă de ea — ea fiind cu numai doi 
ani mai mică decât mine — m-a ajutat să fac față durerii mele. 
Până la urmă, nu ne-au lăsat deloc să vedem corpul neînsuflețit 
al mamei. Ne-au spus că era atât de măcelărit, încât nu am fi 
putut-o recunoaşte. 

Vă puteţi imagina durerea tatei când a auzit vestea. Singur 
în închisoare, un om îmbătrânit prematur, avea de acum de 
înfruntat ceea ce-i mai rămânea din viață fără unica sa dragoste 
adevărată. A fost eliberat chiar după moartea mamei, pe motive 

de familie, şi noi doi ne consolam reciproc, amintindu-ne unul 
altuia că preaiubita noastră era în cer, pe un tărâm cu mult 
mai bun decât România, tărâm unde Conducătorul era plin 
de Dragoste, unde nu era noapte, sau tristețe, sau lacrimi. Ne 
spuneam unul altuia că trebuie să ne încredem în El, că El ştia 
cel mai bine şi că, pentru un scop anume, necunoscut nouă, 
celor muritori, El alesese s-o ia pe mama la E! la vârsta de doar 
treizeci şi cinci de ani. Uneori, eu şi tata simțeam că nu mai 
putem trăi cu o povară de tristețe, care părea de nesuportat. 
Apoi, prin rugăciune, această povară era ridicată, iar viața 
mergea din nou, mai departe. 

Estera se opri din nou, şi celor ce o priveau li se păru că o 
Prezenţă nevăzută era cu ea. Ochii lui John erau pironiţi asupra 
chipului nepoatei sale şi ea zise mai departe: 

— Apoi, tata a fost dus djn nou la închisoare și a trebuit 
să locuim cu mătuşa Ana până a fost eliberat, cam după nouă 
luni. Am fost extrem de bucuroase să-l avem din nou cu noi şi 
să fim iar o familie întreagă, dar sănătatea lui se înrăutățea pe 
zi ce trecea, şi eu şi Gabi am început să facem cu schimbul, 
îngrijindu-l zi şi noapte. Într-un fel, anii aceia au fost foarte 
deosebiți, cu toate că au fost foarte grei. Tata ne-a împărtăşit 
multe lucruri şi eu mi-am notat o parte din ele. Vreau să scriu 
despre viața lui într-o zi. 

Rudele Esterei nu auziseră niciodată întregul şir de 
evenimente despre moartea părinţilor ei, aşa cum li-l spunea ea 
în acea duminică seara. Erau cu toții înmărmuriţi, în timp ce ea 
povesti mai departe, căci încă nu terminase. 

— Am locuit împreună într-un cartier mărginaş al Bucu- 
reştiului, încă vreo câțiva ani, până când Dumnezeu a ales să-l 
ia şi pe tata la El. Cât despre biata mea soră, cred că, încă n-a 
reuşit să treacă cu adevărat peste cele două tragedii. Este o 
fată care gândeşte mult şi analizează profund lucrurile şi îi este 
greu să se împace cu gândul că Dumnezeu este un Tată iubitor, 
aşa cum a fost învățată, şi faptul că, în acelaşi timp, El este 

Fiinţa supremă, care a îngăduit să ni se întâmple aceste lucruni 
îngrozitoare. Mângâierea mea a fost că, în sfârşit, acum părinții 
mei sunt împreună, pentru totdeauna. 

Mătuşa ne-a luat să locuim la ea permanent şi a încercat 
să ne fie şi mamă, şi tată, căci ea nu s-a căsătorit. Bunicii din 
ambele părți muriseră, deci mătuşa Ana era singura rudă în viață 
pe care o aveam în România. Am început să mergem la biserica 
ei din Ploieşti şi, pentru că eu mă pricepeam la limbi străine, 
am fost deseori rugată să traduc ori de câte ori veneau străini în 
vizită la biserica noastră. 

Apoi, Estera le explică faptul că mama şi bunicul se 
înțeleseseră amândoi ca ambele fete să înveţe două limbi. 

- Aşa că, zise ea mai departe, am crescut gândind în 
engleză la fel de uşor, aproape, ca şi în română. După moartea 
bunicului, mama a continuat să vorbească în engleză cu noi, 
adică mai mult cu mine, căci lui Gabi nu i-a plăcut niciodată 
engleza la fel de mult, ca mie. Ea e o fire încăpățânată şi, până 
la urmă, mama a renunțat să mai încerce s-o oblige, deşi toți 
bănuim că ştie mult mai mult decât lasă să se vadă. 

Probabil că lumea vorbea despre talentul meu de 
traducător în biserică şi vorba aceasta a ajuns la urechile unor 
funcționari sau, mai degrabă poate că erau şi securişti pe la 
biserică atunci când am tradus. Aşa că mi s-a făcut o ofertă, 
care, de fapt, s-a dovedit a fi un ordin din partea conducerii 
centrale a Partidului Comunist local, ca să devin translatorul lor 
oficial, după terminarea liceului. Mă apropiam de absolvire deja. 
Prietenii mei de la şcoală, cel puţin unii dintre ei, mă invidiau. 
Dar familia mea de suflet din biserică ştia ce înseamnă acest 
lucru pentru credința mea. Trebuia să devin, practic vorbind, 
comunistă, lucru pe care nu l-aş fi putut face niciodată. 

Dilema mea era una reală. Soarta mea putea fi la fel cu 
cea a tatălui meu, dacă aş fi refuzat. Dacă aceasta avea să fie 
voia lui Dumnezeu pentru mine, puteam şi voiam s-o înfrunt cu 
acelaşi curaj de care a dat el dovadă în mijlocul a tot felul de 

persecuții. Şi... — se opri şi fața ei se înceţoşă când continuă — 
a mai fost un motiv pentru care a trebuit să plec atât de rapid. 
Fiul unui funcţionar comunist sus-pus din oraş nu m-a lăsat în 
pace timp de aproape un an. La sfârşit, mi-a făcut viața aproape 
un coşmar. Vocea Esterei se înăbuşi. Nu pot spune mai multe 
acum, a fost prea oribil. Poate că într-o zi vă voi spune mai 
multe despre asta. Tot ce pot spune acum, unchiule John, este 
că scrisoarea pe care mi-ai trimis-o, în care mă invitai să vin 
să locuiesc cu voi, aici în America, a venit exact la timp. A fost 
barca mea de salvare. Chiar şi după aceea, nu prea părea că mi 
se va da voie să părăsesc țara. Dar, pentru că mama avusese 
cetățenie americană şi fiind invitată de voi, asta însemna că 
autorităţile române se aflau sub presiunea Consulatului American 
şi nu puteau refuza. Deci, iată-mă aici, unchiule John, Ramona 
şi Rachei — Estera Popescu” în vârstă de nouăsprezece ani 
mergând pe douăzeci — cu buzunarele goale sau aproape goale, 
dar, cât îmi stă în putință, sunt la dispoziția voastră şi în mâinile 
voastre, şi la bine, şi la rău. 

Estera înghiţi, se lăsă pe spate în scaunul ei şi îşi închise 
ochii. Terminase povestirea. Trecuse peste un alt obstacol. Apoi 
simţi două braţe în jurul ei şi auzi vocea Ramonei spunându-i 
blând la ureche: 

— Of, Estera, ce mult ai avut de suferit! Necazurile noastre 
par o nimica toată. 

Şi apoi, minunea minunilor, Rachel veni pe la spate şi îşi 
puse mâna blajin pe pletele negre şi ondulate ale Esterei. 

— Acum eşti sora noastră, Estera, chiar sora noastră, şopti 
ea, lăsând pentru o clipă compasiunea să scoată ce era mai bun 
din ea. Şi, adăugă ea, ca un gând ulterior, când vine Gabriela, va 
fi şi ea sora noastră. Cred că ţi-e foarte dor de ea. 

Estera îşi puse un braţ în jurul Ramonei şi unul în jurul lui 
Rachel, în timp ce unchiul John veni în spatele scaunului ei şi o 
sărută pe fruntea umedă. 

— Da, draga mea copilă, acum eşti acasă. Noi îţi vom 
purta de grijă, te vom proteja, îţi vom asigura cele necesare şi te 
vom iubi. 

Sentimentul de vină pe care-l purtase de când auzise 
despre moartea fratelui său părea să dispară în prezenţa Esterei. 
Ei simțea că ea l-a iertat fără să-şi dea seama — l-a iertat că nu a 
venit mai repede în ajutorul lor. 

John se gândise să meargă la înmormântarea fratelui 
său, dar se temuse că, odată ajuns în România, nu i se va mai 
permite să se întoarcă în State. Aşa că îşi liniştise conştiinţa cu 
promisiuni că, într-o zi, cândva, va face ceva pentru nepoatele 
sale orfane. Dar, absorbit de afacerile-i înfloritoare, construirea 
unei noi case şi cu o căsnicie care se destrăma rapid, amânase 
aceasta timp de trei ani îndelungaţi. Apoi, când până la urmă 
Mary l-a părăsit, a început imediat să caute să le ajute pe fiicele 
lui Andrei şi ale Silviei. După ce îşi scriseseră câteva scrisori, 
le invitase să vină să locuiască cu el. Estera se întrebase uneori 
de ce a durat atâta timp, până ce rudeniile din America au luat 
legătura cu ele. Dar acum, aceasta ţinea de domeniul trecutului. 
Era plăcut să se simtă înconjurată din nou de familie şi s-a simțit 
foarte mângâiată. 

Câteva clipe a domnit tăcerea, şi celorlalți li s-a părut 
că prezența Esterei îi unea, trăgându-i spre un punct central, 
amintindu-le de toate binecuvântările lor. Puteau, cel puţin pentru 
acea seară, să uite de propria tragedie şi să facă ceva pentru fata 
orfană, pentru singurătatea şi tristețea ei. 

Chiar atunci, ceasul bătu ora opt. John tresări şi se uită la 
Rachel. Promisese s-o ducă înapoi la mama ei înainte să se facă 
prea târziu, căci trebuia să se pregătească să meargă la şcoală 
a doua zi dimineaţă. Şi astfel, i se aduse aminte cu tristeţe, în 
timp ce el îşi luă haina şi cheile de la maşină, că familia care 
tocmai o adoptase neoficial pe tânăra româncuţă în sânul ei era 
una dezbinată. Fusese înțelept din partea lui să-şi invite nepoata 
într-o astfel de familie? Va putea fi ea, oare, fericită cu ei? Sau, 

într-o zi, după ce i se va lipi inima de ea, va repeta ca un ecou 
cuvintele mamei ei: „Avem foarte puţine lucruri în comun. Nu 
putem fi cu adevărat fericiţi împreună.“ Şi poate va pleca din 
vieţile lor la fel de tăcut şi de rapid cum a intrat!? O, istoria nu se 
va repeta! O, Doamne, nu se poate să se repete? 

Era o întrebare la care nu putea răspunde, dar, în 
acea seară, pentru prima dată după mulți ani, John Popescu 
îngenunche lângă patul său şi-l ceru lui Dumnezeu să îngăduie 
ca nepoțica lui să fie fericită în casa lui, care era departe de a fi 
fost perfectă. Şi, spre marea lui surprindere, se puse în pat cu 
inima uşoară. 

„DRAGĂ GABI“, ÎNCEPU ESTERA. Era prima scrisoare 
adresată surorii ei. Putea doar să spere că va ajunge în siguranță 
la ea. Nu putea fi sigură. Scrisorile erau uneori deschise și, 
dacă ar fi conţinut ceva ce era considerat în contradicție cu 
propaganda comunistă, erau reținute. Dar, dacă va ajunge totuși 
scrisoarea în siguranţă, şi-o putea imagina pe Gabi, cu ochii 
strălucind, înşfăcând-o şi fluturând-o putemic în aer în timp ce 
exclama cu o voce în niciun caz domoală: „O scrisoare de la 
Estera!“ Parcă o auzea, de asemenea, pe mătuşa, mustrând-o pe 
tonul ei coborât şi controlat: „Încet, Gabi! Nu trebuie să te audă 
tot blocul!“ Apoi sora ei va rupe repede plicul, uitând să păstreze 
timbrele, se va arunca pe vechea canapea verde şi şubredă şi va 
devora fiecare cuvinţel, fiecare veste din Occident, oprindu-se 
ocazional pentru a insera propriile comentarii sau pentru a chicoti 
entuziasmată dacă aflase ceva ce-o amuza. 

Aplecată peste scrisoarea către cei de acasă, pe biata 
fată, care deja nu mai putea de dor, o năpădiră amintirile. 
Câteva lacrimi mari îi căzură când puse din nou pixul pe foaie: 
„A trecut o săptămâna întreagă de când am pus piciorul pe 
pământ american. Mi se pare că a trecut o veşnicie — atâtea s-au 
întâmplat în şapte zile. Sper să nu dureze prea mult până ce voi 
reuşi să mă adaptez la ritmul noii mele vieţi. O, cât de dor îmi 
este de voi, cei de acasă! Uneori, abia pot suporta. Dar totuşi, 

alteori, mă bucur din toată inima de dragostea acestei noi familii 
şi de luxul şi răsfățul care mă înconjoară, mai ales biblioteca 
unchiului John! O, Gabi, cât de mult ţi-ar plăcea s-o vezi!“ 

Estera se opri cu pixul în mână. Cărţile fuseseră întot- 
deauna comorile familiei ei, dar tatăl său fusese obligat să 
ascundă unele dintre cele creştine clasice. Orice material tipărit 
era cercetat şi puternic cenzurat. Partidul comunist nu voia ca 
poporul să ştie de ce era privat în ce privea libertatea presei sau 
de prosperitatea economică, iar literatura ar fi fost o modalitate 
prin care şi-ar fi putut deschide ochii. Aşa că, deşi ea şi sora ei 
citiseră cu mult mai mult decât prietenii lor, apetitul lor pentru 
lectură nu fusese niciodată pe deplin satisfăcut. 

În timpul acelei prime săptămâni în noua ei casă, Estera 
petrecuse ceasuri întregi în fotoliul confortabil cu spătar reglabil 
şi suport pentru picioare al unchiului, făcând cunoștință cu mulţi 
binecunoscuţi scriitori englezi şi americani. Se gândi că e mai 
înțelept să nu spună toate astea în scrisoare, aşa că continuă: 
„Stau acum, în timp ce vă scriu, în cămăruța de lucru, după 
părerea mea, cel mai confortabil loc din casă, deşi nu la fel de 
elegant ca şi camera de zi. Chiar în partea opusă sunt nişte uşi 
mari prin care poți ajunge în curtea din spate. Uneori, stau pur şi 
simplu în mijlocul peluzei şi-mi imaginez că sunt în paradis. Ah, 
Gabi, atâta spaţiu! Nu există garduri înalte aici.“ 

Estera se opri. Dar nu, nu putea scrie această ultimă 
propoziţie în scrisoare, aşa că sări de pe scaun şi se întoarse 
curând cu „corectorul* unchiului. Era atât de iritant să fii 
restricţionat în felul acesta, dar trebuia să continue cum putea 
mai bine. „Peste tot vezi terenuri întinse de gazon şi pomi. Şi, în 
depărtare, se unduiesc nişte dealuri scunde. Frunzele au început 
să-şi schimbe culoarea, deşi mi s-a spus că trebuie să mergi la 
munte dacă vrei să vezi întreaga paletă de culori de toamnă. 
Şi păsările de aici — o, sunt atât de colorate, la fel ca oamenii. 
Nimic nu pare mohorât sau trist. Îţi vine să crezi că zilele trecute 
mi-am cumpărat o haină de un roşu aprins? Îţi poți imagina să 

mă vezi în roşu? Ramona zicea că mi se potriveşte de minune.” 
În momentul acela îi trecu pe dinaintea ochilor o imagine cu ea 
însăşi în jacheta albă de blăniță. Dar zâmbi, amintindu-şi de 
cele două bancnote aspre de câte o sută de dolari, care stăteau 
ascunse într-un plic în măsuţa ei de toaletă. Ceasul bătu ora 
patru şi îşi aminti de supa de pui cu găluşte pe care promisese 
s-o pregătească pentru cină, aşa că puse din nou pixul pe hârtie: 

„Şi în casă, Gabi, sunt mochete groase, draperii moi, ca de 
mătase, fotolii cu suport ca să îţi întinzi picioarele şi fără arcuri 
care să-ţi intre în şezut sau în coaste.“ 

Estera se opri din nou. Nici asta nu era bine. Luă 
„corectorul“ şi acoperi ultima parte a propoziției. Dădu din cap a 
disperare. Ce putea să-i scrie surorii ei care să nu fie riscant? Cu 
cât stătea mai mult în America, cu atât îşi dădea seama mai bine 
ce lăsase în urmă. Contrastul era atât de mare, încât de multe 
ori mintea ei refuza să-l mai perceapă. Se întreba cum va face 
față Gabi când va ajunge, în sfârşit, la libertate. Dar trebuia să 
continue. Îşi luă din nou pixul şi scrise mai departe: 

„De fapt, canapeaua pe care stau acum se numeşte «love 
seat». Ciudat nume, nu-i aşa? Este un fotoliu dublu. Apoi, mai 
e o combină muzicală chiar lângă mine cu un teanc de casete. 
Unele sunt cu muzică clasică, altele cu rock. Ramonei îi place 
muzica rock, însă unchiul şi Rachel preferă muzica clasică. 
lar în colț, este cel mai mare televizor color pe care l-am văzut 
vreodată; mai este unul şi în următoarea cameră, altul mic, 
portabil, în dormitorul meu şi cred că şi Ramona are unul. S-o 
vezi cum schimbă pe canale cu telecomanda! 

Ramona, apropo, este frumoasă foc, cu toate că e puțin 
plinuţă (tu, probabil, ai zice că e grasă, dar, după standardele 
americane, nu e nici pe departe grasă); este chiar foarte bine 
proporționată şi, când se îmbracă elegant, arată splendid, cu o 
mulţime de bucle blonde pe spate şi ochi albaştri precum e cerul. 
Modelele ei sunt starurile de cinema, deşi, spre deosebire de 
multe dintre ele, ea este o blondă naturală. Se pare că blondele 

sunt la mare căutare aici, cel puţin aşa mi-a spus ea. Totuşi, 
nu cred că o să mă vopsesc. Eu sunt oricum o noutate pentru 
oamenii de aici, căci am parte de multe priviri lungi, probabil din 
cauza hainelor. La început m-am simțit de parcă aș fi coborât aici 
din corabia lui Noe. 

Dar, cum îţi spuneam despre Ramona, este teribil de 
amabilă, dar nu ştie să gătească, fapt care, la început, m-a uimit. 
Şi, se pare că e dependentă de televizor, n-o prea văd citind. 
Uneori, eu mă furişez afară din cameră când schimbă canalul pe 
«Dallas» sau pe alte telenovele. E obsedată de ele. Şi sâmbăta 
trecută a stat până târziu să vadă un film, care hotărât nu era 
pe gustul meu. De fapt, chiar m-a îngrozit, cât am stat să mă uit 
şi eu, deşi unchiul părea destul de liniştit şi s-a uitat chiar şi el 
ceva vreme. Trebuie să recunosc, totuși, că, uneori, televizorul 
mă atrage ca un magnet, mă îngrijorează puțin, dar uitatul la 
televizor mă ajută să înțeleg mai bine această cultură; chiar mă 
ajută mult.“ 

Estera se opri din nou, muşcându-şi pixul şi amintindu-şi 
orele de propagandă comunistă la care fuseseră supuse ani 
de zile. Cortina de Fier îi ținuse cu siguranță departe de ştirile 
despre lumea de dincolo de graniţele țărişoarei lor. Acum era 
altfel. Întregul univers părea să se deschidă înaintea ei. Putea 
călători în aproape orice ţară din lume fără să pună piciorul în 
vreun avion sau să plătească vreun bănuț pentru un bilet de 
tren. Rareori pierdea ora de ştiri care, în sine, reprezenta un 
program de educare. Asculta ca vrăjită discursurile preşedintelui 
Reagan şi era fascinată de Margaret Thatcher şi de predicile 
ei moralizatoare împotriva relelor comunismului. Dar, Estera 
nu putea înţelege nicicum slăbiciunea pe care o avea America 
pentru Ceauşescu. Era clar că reuşise să tragă pe sfoară pe 
toată lumea, sau cel puţin parte din ea. Uneori se ridica de pe 
scaun să-l înfrunte pe prezentatorul de ştiri: „Nu doar cu Uniunea 
Sovietică trebuie să luptaţi“, zicea ea. „Uitaţi-vă şi la biata 
noastră țărişoară! Eliberaţi-ne! Nu luaţi în seamă discursurile 

conducătorului nostru şi cuvintele lui măgulitoare. E un ipocrit, 
un monstru, şi soția lui e de zece ori mai rea.“ Apoi se prăbuşea 
pe scaun, supărată pe izbucnirea ei, dar simțindu-se mai bine 
după ce-şi descărca inima. 

Aflase deja că unchiul ei şi Ramona erau ferm republicani, 
iar Rachel părea a fi o democrată convinsă, din câte putu deduce 
din puţinele aluzii făcute de verişoara ei legate de asemenea 
chestiuni. Şi, deşi alegerile prezidenţiale nu aveau loc decât 
peste mai bine de un an, candidaţii îşi anunțau deja participarea. 
Estera era şi ea un mic om politic în felul ei şi intra în dezbateri 
plină de entuziasm. Unchiul râdea de entuziasmul ei şi îi spunea 
că ar trebui să candideze la funcţia de guvernator. 

Dar nu îi putea povesti nimic din toate acestea surorii ei 
de departe. Şi nu-i putea spune nici despre liniştea pe care o 
simțea acum în casa unchiului din Velours şi cum coșmarurile 
acelea groaznice încetaseră dintr-o dată. De fapt, nu mai avusese 
parte de niciun „coşmar“ de când plecase din România. Și 
atunci, desigur, nici nu le mai visa. Nu mai era nimeni care s-o 
oprească în scurtele plimbări până la magazinul care era puţin 
mai sus pe stradă; nu mai primea nici telefoane amenințătoare 
noaptea târziu, nici scrisori sugestive aproape în fiecare 
săptămână. Răsuflă uşurată atât de tare, încât Toofy, câinele 
Ramonei, îşi ridică adormit privirea şi îşi scutură urechile lungi 
şi mătăsoase înainte de a-şi relua somnul pe canapea. Căţeluşa 
fusese la veterinar când ajunsese Estera aici, dar luni îşi făcuse 
apariția. Estera nu era obişnuită cu câini în casă şi fusese destul 
de revoltată să vadă că Toofy mânca mai multă came într-o zi, 
decât mătuşa ei într-o săptămână. Dar acesta era un alt lucru pe 
care nu i-l putea împărtăși lui Gabi în scrisoare, așa că scrise: 

„Apoi, mai sunt casetele video — de toate felurile. Mie îmi 
plac în special clasicii — Dickens, Shakespeare, Hardy, Tolstoi, 
Dostoevski — pe toţi îi găseşti aici. Dar, culmea ironiei, Gabi, 
tocmai când mă distrez mai bine mă simt mai singură, mai 
izolată, mai străină. Poate mă simt vinovată că eu mă răsfăț cu 

toate acestea, când voi sunteți toţi la atâţia kilometri depărtare 
şi, adăugă ea în mintea ei, vă munciţi din zori şi până în seară 
pentru supravieţuire, să aveţi o pâine pe masă, să plătiţi factura 
de curent. Sau poate, continuă ea, este sentimentul că devin 
dependentă de «ecran». Este adevărat că nu îmi permit să mă 
uit la nimic nelalocul lui; Ramona mă consideră îngrozitor de 
îngustă, dar este prea politicoasă să mi-o spună în faţă.“ 

Estera făcu o altă pauză, căci uneori simțea o nelinişte 
interioară cu care nu era obişnuită, un sentiment de „tulburare“, 
cum ar fi spus ea, care îi spunea că ceva greu de definit o 
învăluia, o împresura, o încătuşa. Uneori îşi amintea cuvintele lui 
Hugh legate de Cortina de catifea şi repede înălța o rugăciune 
spre Tatăl ei ceresc s-o ferească de pericolele şi de relele 
care o pândeau ascunse la tot pasul în viața ei nouă şi atât de 
confortabilă. ka 

Îi trebui multă vreme să termine scrisoarea dar, în sfârşit, 
era gata. Da, lăsase multe lucruri nescrise. Nu îndrăznise să-i 
scrie lui Gabi despre adevăratele ei sentimente în ce privea 
viața de credință, şi cum seara de joi venise şi trecuse fără să 
fi pomenit cineva de vreo slujbă, sau de studiu biblic, sau de 
o oră de rugăciune, sau cât de tare simţea lipsa bisericii din 
Ploieşti şi a studiului biblic din fiecare dimineaţă, cu mătuşa, 
în bucătărioara lor. Venind dintr-o familie unde se rugau lui 
Dumnezeu la orice pas, Esterei i se părea ciudat şi aproape 
înspăimântător faptul că Numele Lui nu era pomenit aproape 
niciodată în familia ei cea nouă. Spera să nu moară de foame 
din punct de vedere spiritual, din lipsă de hrană bună, sănătoasă, 
care să-i sature foamea după Dumnezeu. În fiecare dimineaţă, 
cu credincioşie, citea, se ruga şi medita, îşi dădea toată silința şi 
simţea că Tatăl ei nevăzut îi vedea eforturile şi va ţine vie acea 
scânteie a dorinţei, care uneori părea să pâlpâie trist, gata să se 
stingă. Dacă se simţea astfel doar după o săptămână în America, 
oare, cum va arăta viața ei spirituală după un an?! 

Dar, Estera era om, şi ce tânără de nouăsprezece ani care 
tocmai părăsise atmosfera posomorâtă şi frustrantă din România 
anilor '80 nu s-ar fi desfătat în confortul unei familii de clasă 
mijlocie din America? Libertatea o orbea uneori, o înspăimânta 
deseori, dar părea s-o îndemne întotdeauna să exploreze viaţa 
într-un fel nou, să se bucure de ea, să devină o nouă Estera, o 
Esteră iluminată, o Esteră eliberată. 

La numai o săptămână în noua ei casă, păşea mai sprinten, 
avea o strălucire nouă în ochii ei frumoşi şi negri, un zâmbet pe 
buze, ceea ce îl făcu pe unchiul ei, în acea vineri seara, aplecat 
peste ziar, să spună: 

— O săptămână pe tărâmul celor liberi te-a transformat, 
micuța mea nepoţică. Dacă te împlineşti tot aşa în continuare, 
curând o s-o ajungi din urmă pe Ramona. Eu, în locul tău, m-aş 
feri să ajung ca ea. Îşi acoperi repede capul, ferindu-se de perna 
care zbură pe deasupra lui. 

— Tată, cum îndrăzneşti?! protestă fiica sa. Şi oricum, nu 
sunt grasă, ai spus chiar tu însuți. În plus, Estera nu va ajunge 
aşa niciodată. Nu este felul ei. Nu-şi va pierde niciodată silueta. 
Oricum, când începe facultatea, va face mai mult exerciţiu fizic, 
iar vara, avem piscina. Îi va sta bine în bikini, nu? Poate va reuşi 
chiar să ajungă pe coperta unei reviste pentru femei. Ramona 
părea tare visătoare, de parcă se şi vedea pe ea însăși, nu pe 
Estera, pe coperta unei reviste. 

Estera sări ca arsă. În nouăsprezece ani de viaţă nu 
purtase niciodată bikini. 

— Nu-i băga astfel de idei în cap, Ramona, o avertiză tatăl 
ei, încruntându-se puţin. Şi nu o flata prea mult. Smerenia e una 
dintre trăsăturile ei cele mai frumoase. 

Estera dădu din cap dezaprobator. 

— Nu mă cunoşti încă, unchiule, sunt destul de orgolioasă 
uneori, serios. 

— Ai tot dreptul să fii, zise John drăgăstos. Dar apropo de 
facultate, asta îmi aduce aminte că trebuie să discutăm despre 

viitorul tău până nu trecem mai departe. Ce vrei să faci cu viața 
ta? Ai vrea să devii stewardesă? Te-ar prinde bine şi totodată ai 
vedea şi lumea. Sau, chiar mai bine, ce zici să te faci astronaut? 
Ai avea şansa să vezi nu numai lumea, chiar mai mult. Nu, am 
uitat, direcţia ta este spre politică. Îmi pare rău, nu eşti născută în 
America, deci nu ai şanse la preşedinţie. 

— Unchiule, spuse nepoata râzând, ambițiile mele sunt mai 
realiste. Cred că aş vrea să fiu translator. Înclinaţiile mele merg 
pe linie lingvistică, cred. 

John se încruntă. 

— Un translator pentru ce, te rog să-mi spui! Şi în ce 
limbi? Şi din ce limbă? i 

Sprânceana Esterei se încruntă: de mult nutrise dorința de 
a traduce cărți creştine bune în română astfel încât, atunci când 
libertate va veni în viitorul nu prea îndepărtat — aceste cărţi să 
fie gata de publicat. Era atâta foamete după literatură creştină în 
România! Dar, în prezent, nu se puteau face prea mulți bani din 
tradusul unui asemenea tip de literatură, iar ea voia cu disperare 
să devină independentă, ca să nu trebuiască să trăiască la infinit 
din cadourile unchiului. Aşa că răspunse încet: 

— Cândva, aş vrea să traduc cărți creştine în limba 
română, dar, acum, poate aş putea să îmi găsesc o slujbă în 
zonă, ca translator, sau ceva de genul ăsta. 

Unchiul o privi gânditor. 

— Ştii, Estera, pe aici, orice ai vrea să faci în viitor, trebuie 
să începi cu o diplomă, dacă vrei o slujbă decentă. Cred că 
tocmai ai absolvit liceul, corect? Nepoata dădu aprobator din 
cap. Deci, să începem cu începutul. Ai nevoie de o diplomă de 
facultate, cu specializarea în limbi străine, iar apoi, mai vedem. 

— Dar, unchiule, roşi Estera. Trebuie să încep să fac ceva 
bani. Nu pot... Îi era prea ruşine să continue, dar unchiul îi sări în 
ajutor. 

— Ştiu foarte bine ce încerci să spui, draga mea. Dar 
acum tu eşti fiica mea adoptivă şi te voi trata ca atare. Deci, 
acceptă-mi termenii: cazare şi mâncare gratuite, câteva ceasuri 
pe săptămână să-i ţii companie unui om bătrân — când Ramona 
îşi pune în cap să umble hai-hui; în plus, mai faci doar câte o 
oală de ciorbă, cel puţin o dată pe săptămână şi sarmale cam 
în fiecare lună, şi asta-i tot. După Crăciun, te duci cu Ramona 
la Universitatea Indiana State. Şi, cred că n-o să fie nevoie să 
plătesc niciun cent pentru şcolarizare, dacă te-am cântărit eu 
bine. O să primeşti bursă întreagă. 

— Şi, unchiule, mă pricep foarte bine la curățenie, anunţă 
Estera cu mândrie, cel puțin aşa îmi zicea tata. Zicea că sperii 
praful de nici nu îndrăzneşte să se apropie, nu mai văzuse pe 
cineva ca mine în toată viața lui. Râse. Ceilalţi observară că râde 
din ce în ce mai mult, în fiecare zi. 

— Avem o femeie care vine şi face curăţenie în fiecare 
săptămână, Estera, îi zise John, mângâind cu afecţiune părul ei 
negru. Nu a venit de două săptămâni, deci, nu ai văzut-o încă. 
A fost plecată într-o vacanţă, iar acum e bolnavă de gripă. Dar, 
va fi aici vinerea viitoare şi va lustrui toată casa. Dacă n-aş 
putea zice nimic altceva bun despre Jean, migala cel puţin o 
caracterizează. 

Estera nu zise nimic. Nu putea înțelege. Când avea două 
fiice, de ce ar trebui să fie nevoie de o femeie care să facă curat? 
John păru să-i citească gândurile. 

— Când a plecat Mary, zise el, întunecându-se la față, 
am hotărât să chemăm pe cineva să facă curat. Nu că nu ar 
putea face Ramona, explică el defensiv, dar ea e plecată toată 
săptămâna. Lui Rachel îi place să facă aşa ceva mai mult decât 
surorii €i, dar nu vreau să-şi petreacă sfârşitul de săptămână 
făcând curat în casă. 

— Dar, acum sunt eu aici, unchiule, îi aminti Estera, şi 
va trece ceva timp până să pot începe facultatea, deci, voi avea 
destul timp la dispoziţie. 

— Da, aprobă John, dar în ianuarie nu vei mai avea timp, 
deci, nu merită să-i spunem lui Jean să nu mai vină, iar apoi, 
peste câteva luni, să căutăm pe altcineva. Este o persoană de 
treabă şi ne-am obişnuit cu ea. Dacă o pierdem, cine ştie pe 
cine găsim în locul ei. Aşa că, stai liniştită. Nu-ţi bate tu căpşorul 
acela frumos cu asta. Dacă ai găti câte puţin pentru noi, asta 
ne-ar ajuta mult. Mie nu-mi plac în mod deosebit mâncărurile 
fast-food sau cinele TV. Şi să mâncăm în oraș este OK cam 
o dată pe săptămână, dar nimic nu e mai bun decât mâncarea 
gătită acasă. 

Estera fu încântată, deşi se întreba din nou, cum o fată 
ca Ramona putea ajunge la vârsta de douăzeci de ani, fără să 
fi învăţat să fie de folos prin jurul casei. Ei îi plăcea la nebunie 
să gătească, deşi, aşa cum îşi aminti zâmbind, nici Gabi nu se 
pricepea prea bine la gătit şi um cu înverşunare să facă treabă 
prin casă. Dar unchiul continuă: 

— Revenind la subiectul legat de facultate — va trebui să 
dai examenele de admitere întâi. 

— Voi începe să mă pregătesc de îndată, promise 
Estera, dar am nevoie de ceva îndrumări. Nu sunt obișnuită cu 
examenele de tip occidental, deşi am auzit că nu sunt grele, dacă 
te obişnuieşti cu ele. 

— Te-aş ajuta eu dacă aş putea, se oferi Ramona, care 
tocmai se întorsese în cameră după una dintre lungile sale 
conversații la telefon în bucătărie, dar nu sunt cea mai inteligentă 
persoană din familie. Rachel ar fi mai potrivită, dacă o putem 
convinge. Ea este sclipitoare. 

Estera nu fu surprinsă să audă asta. Bănuise corect că 
parte din problema verişoarei sale, era că era un copil precoce. 

— Întreab-o dacă vrea să mă ajute, bine, Ramona? 

— Nu, ar fi mai bine s-o rogi chiar tu. Cred că ai şanse mai 
mari să zică da. Când îi cer eu să facă ceva, vede roşu în fața 
ochilor. 

— Vede roşu? Estera nu înțelese. 

— Devine suspicioasă şi supărată, explică Ramona. Crede 
că, undeva i-am întins o capcană. Acum, nu prea pare să aibă 
încredere în nimeni. Dar, s-ar putea s-o facă pentru tine. 

Estera nu pierdu timpul, o sună pe verişoara ei şi-i 
prezentă rugămintea. După o ezitare de o clipă, Rachel fu de 
acord, deşi în modul ei caracteristic, lipsit de sentiment, şi îi 
spuse că va veni la ea în seara următoare. 

— La ce oră vine Rachel? întrebă Ramona. 

— Nu vine până la şapte. 

— Bun, exclamă Ramona pe un ton mulțumit. Asta 
înseamnă că putem să facem o ieşire mâine şi să ne şi întoarcem 
până la ora şapte. Ron mă duce la film, după ce te lasă pe tine 
acasă. 

— Să facem o ieșire? zise Estera ca un ecou, fără să fi 
băgat de seamă tonul triumfător al Ramonei când îşi încheiase 
fraza. Dar unde? 

- Ron s-a oferit să ne ducă cu maşina într-o mică excursie 
prin Parcul Naţional Pine Mountain. Copacii trebuie să arate 
frumos, acolo sus. Vremea se anunţă neobişnuit de caldă şi 
însorită mâine. Şi, adăugă ea, Ron s-a gândit că ar fi o ocazie 
minunată să-ţi arate puţin împrejurimile. Aşa că ai face bine 
să vii cu noi. Şi, l-am mai invitat şi pe verişorul lui, adăugă ea 
grăbită, văzând pe fața Esterei cât de surprinsă era. El e foarte 
religios — e pastor de tineret într-o biserică mare la marginea 
oraşului Terre Haute. M-am gândit că te vei simţi mai în largul 
tău cu o asemenea persoană în maşină. Am observat că te-ai 
simţit puţin cam nelalocul tău cu noi, păgânii, deunăzi. 

Era doar pe jumătate adevărat. Ramona fusese cea care 
insistase să mai ia pe cineva cu ei. În adâncul inimii nu voia să 
mai fie nicio fată pe lângă ea şi Ron mai mult decât era neapărat 
nevoie, şi se gândise că un băiat religios s-ar fi potrivit cu 
verişoara ei, şi poate ar mai fi luat-o din când în când de pe capul 
lor. Ron îi spusese că nu ştia pe cine să invite, iar apoi Ramona 

fi aminti de verişorul lui, Len Atwood, pe care ea nu-! întâlnise 
personal, dar auzise despre el de la Ron şi de la alții. 

Estera nu-şi putu ascunde consternarea. 

— Ei, haide, o să-ţi facă bine o ieşire, o asigură Ramona, 
văzând ezitarea pe fața expresivă a verişoarei sale. 

— Când mă iei aşa, Ramona, cum aş putea să te refuz? 
râse Estera, deşi, în sinea ei era îngrozită. Ar fi preferat să se 
ghemuiască undeva cu o carte în mână, sau să studieze pentru 
examenele de admitere la facultate, sau să-i gătească unchiului 
mâncarea sa românească preferată, promisă, decât să petreacă o 
zi întreagă alături de, practic, nişte străini, cu excepţia Ramonei. 
Dar, adăugă ea, după ce se gândi un pic, de ce nu merge şi 
Rachel? Nu i-ar plăcea şi ei? 

Ramonă se strâmbă. 

— Rachel? O, nu! Dacă este vreun băiat prin preajmă se 
comportă ca un zombi. N-ar accepta niciodată. Și, în plus, asta 
v-ar face să staţi cam înghesuiți pe bancheta din spate. 

„Sunt obișnuită cu înghesuiala“, dădu să spună Estera, 
dar ceva de pe fața Ramonei o determină să lase baltă subiectul. 
Altă dată, după ce îşi va fi cunoscut verişoarele mai bine, nu ar fi 
renunțat aşa de uşor. Dar acum, planurile erau deja făcute și gata. 
Măcar vor fi patru. Tinerii din biserica din România mai făcuseră 
și ei din când în când excursii în grupuri. Pentru ei era ceva 
neauzit să ieşi cu un băiat singură dacă nu erai logodită cu el, iar 
logodna, în cultura ei, era considerată, practic, un angajament la 
fel de serios ca şi căsătoria. Estera ştia prea puţin despre feiul în 
care priveau americanii curtarea şi nu era chiar sigură care era 
de fapt relația dintre Ramona şi arătosul Ron Atwood. 

Ron, însă, îşi dăduse imediat seama de uneltirile Ramonei, 
şi asta îl iritase. Tot ce intenționase el era să-i arate tinerei 
simpatice din România împrejurimile, iar Ramona transformase 
intenţia sa într-o plimbare în patru. 

„Femeile!“ îşi zise, punând receptorul jos. „Te învârt pe 
deget fără niciun efort. Mai ales Ramona.“ 

— Ce s-a întâmplat, Ron? îl întrebă mama lui, auzindu-l 
mormăind. În ce belea te-ai mai băgat iar? 

— Nimic, mamă, fu răspunsul. Numai că vroiam să ies 
la o plimbare cu maşina cu Ramona şi verişoara ei, mâine. Şi 
Ramona a propus să-l luăm cu noi şi pe Len. 

— O întâlnire dublă, da? zâmbi doamna Atwood, părând 
puțin uşurată. Oricum, Len îşi va juca bine rolul. Este destul de 
simpatizat de fete, chiar dacă e un fel de pastor. Apropo, ce fel 
de fată e românca asta? 

— Nu ştiu ce să-ți spun încă, răspunse el oarecum scurt. 
Un singur prânz în preajma ei, la care Ramona a pălăvrăgit 
aproape tot timpul, nu-ți dă o şansă prea mare s-o cunoşti. 
Probabil că-ţi voi putea spune mai multe mâine pe vremea asta. 

— Dar e frumoasă? 

Fiul se înroşi puţin şi apoi aprobă: 

— Da; de fapt, nu cred că frumoasă e cuvântul pe care l-aş 
folosi ca s-o descriu. 

Pentru prima dată în viața sa, Ron nu își putea găsi 
cuvintele pentru a descrie o fată! Mama sa observă lucrul acesta 
şi fu uimită. Era curioasă. Voia să întâlnească persoana care 
reuşise să îl zăpăcească pe fiul ei, de altfel, niciodată în pană de 
cuvinte. Îi spuse acest lucru. 

~ Poate mă voi întoarce mâine cu nişte povestiri atât de 
îngrozitoare despre această ţigăncuşă necivilizată încât nici nu 
vei vrea să te apropii de ea, îi spuse el ştrengărește. 

— O ţigancă? suspină mama. O, nu, Ron! 

— Da, o ţigancă! o tachină Ron. Poate că e o regină a 
țigăncilor. Este destul de maiestoasă. 

— Maiestoasă? Mama sa se opri asupra acestui cuvânt. 
Deci, este totuşi drăguță? 

— Păi, se poate spune că este atractivă în felul ei, 
recunoscu el, apoi se opri. Simţi că roșeşte din nou, spre 
neplăcerea sa. 

— Şi? 

— Ştii ceva, mamă, ce-ar fi s-o inviţi aici şi să vezi cu ochii 
tăi, dacă tot eşti atât de curioasă. 

Diane Atwood surprinse privirea şmecherească din ochii 
lui şi dădu din cap. 

— Femeia care te va îmblânzi pe tine trebuie să fie ceva 
prințesă cu sceptru de aur, cu voinţă de fier, cu răbdarea lui lov 
şi înțelepciunea lui Solomon! 

— O asemenea femeie nu există în lumea mea sau a ta, 
deci, nu-ţi face probleme, răspunse Ron. Noapte bună şi vise 
plăcute cu prințese ţigănci necivilizate. 

Şi Ron urcă scările în fugă, câte două o dată, lăsând în 
urmă privirea drăgăstoasă a mamei. Divorţată după ani întregi de 
căsătorie nefericită şi cu probleme de inimă care puteau răbufni 
în orice moment, în ultimii ani, ea se sprijinise tot mai mult pe 
Ron. Ce s-ar face ea dacă nu ar fi el! „ 

Pe munte 


CÂND ESTERA COBORI în acea dimineață, Ramona o 
privi aprobator. Se îmbrăcase cu unul dintre puloverele pe care 
le cumpărase de la garaj — alb cu trandafiri mici, brodaţi, peste 
tot. Părul ei lung şi negru era prins într-o coadă sus, ca să nu i-l 
bată vântul în toate părțile. Ramona insistase ca verişoara ei să 
se îmbrace cu o pereche de blugi căci, spusese ea, va arăta cu 
mult mai modest aşa, având în vedere că trebuia să tot urce şi să 
coboare din maşină sau să se cațere pe munte sau prin pădure, 
şi Estera acceptase. Îşi cumpărase o fustă-pantalon şi încercase 
să susțină că aceasta va fi la fel de potrivită. Dar privirea de pe 
fața Ramonei o făcuse să se mai gândească o dată. Oricum o să 
fiu „ciudată“, îşi spuse Estera, aşa că, la ce bun să ţină morţiş 
la ceva atât de mărunt? Dar o părticică din ea se revolta. De ce 
nu putea fi liberă să se îmbrace cum voia? Era într-o țară liberă 
acum, nu-i aşa? 

„Se pare că îi stă bine cu orice“, îşi zise Ron în sinea 
lui, când o ajută pe Estera să urce în maşină, în spate. „Şi ce 
schimbare într-o singură săptămână!“ Dar, deşi privirea lui plină 
de admiraţie o făcu să roşească puțin, nu îi diminuă cu nimic 
stânjeneala. Era pentru prima dată în viaţa ei când nu se simţea 
ea însăşi în hainele pe care le purta. După doar zece zile în noua 
ei casă, i se părea că devine din zi în zi o versiune americană 
a Esterei, care bătuse străzile Ploieştiului căutând de mâncare 

pentru tatăl ei pe moarte, sau care umbla să-şi repare pantofii 
înainte de a merge la serbarea de absolvire a liceului. Dar pe 
dinăuntru era aceeaşi Estera Popescu, îşi zise pentru a se linişti 
pe ea însăşi, în timp ce goneau spre locuința lui Len. 

Nu mai avu prea mult timp de gândit, căci ajunseră în 
curând în fața apartamentului lui Len. Estera gemu înăuntrul ei 
când un tânăr înalt şi slab ieşi de pe prima uşă şi se apropie de 
decapotabila roşie şi lustruită a lui Ron. Părul castaniu, des şi 
ondulat, puțin lung, îl făcea să pară pictor sau muzician. 

Tânărul le zâmbi blajin ambelor fete când Ron făcu 
prezentările şi, deşi nu spuse prea multe când se urcă în spate 
lângă Estera, ochii lui negri, scânteietori spuneau multe şi o 
făcură să se simtă mai stânjenită ca oricând. Nu se simţise 
niciodată prea în largul ei în preajma băieţilor — spre deosebire 
de sora ei, care se simțea foarte/bine- în preajma oricui. Şi iat-o 
acum, fiind forțată de împrejurări să stea lângă un tânăr modem 
şi foarte dichisit, probabil ceasuri în şir. 

Ramona încerca să mențină o conversație continuă cu 
Ron, în timp ce goneau pe autostrada interstatală, dar el părea 
mai tăcut decât de obicei, deşi prietenos şi amabil, cum îi stătea 
în fire. Ochii lui, observase ea cu amărăciune, erau pe oglinda 
retrovizoare şi, de mai multe ori, îl văzuse zâmbind şi dând uşor 
din cap, nu către verişorul său, Len, era sigură, căci privirile lui în 
direcţia acestuia nu fuseseră prea amabile. 

Maşina fiind descoperită, era greu de comunicat cu cei 
din spate, aşa că Estera fusese lăsată în seama lui Len. Curând, 
acesta aflase mai multe lucruri despre ea decât reuşeau să 
scoată alţii de la ea într-o zi întreagă, şi asta într-un mod atât de 
natural, încât ea nici nu-şi dăduse seama câte îi spusese. Însă 
putea deduce din întrebările lui că ştia mult mai puţine lucruri 
despre România decât vărul lui. Privirile lui lungi în direcţia ei şi 
braţul pe care îl întinsese lejer pe spătarul locului ei o făceau să 
se simtă agitată şi neliniştită. 

— Pune ceva muzică, Ron, sugeră Ramona, ceva care să 
ne învioreze puțin. 

El puse o casetă. Era una, care credea el că-i va plăcea. 
Şi avusese dreptate. Ramona îi răspunse cu un zâmbet larg când 
muzica începu, dar, privind în oglindă, Ron văzu încruntarea 
Esterei. 

— Nu eşti obişnuită cu genul acesta de muzică, nu-i aşa? 
Trebui să strige tare, pentru ca ea să-l poată auzi. 

— Nu, veni răspunsul. 

— Te vei obişnui cu ea, Estera, o asigură Ramona, 
începând să se mişte pe ritm. 

— Mă îndoiesc că se va obişnui vreodată cu versurile 
Madonnei, murmură Ron cam pentru sine, dar Ramona îl auzi şi 
se încruntă. 

— Nu trebuie să uităm, strigă Len ca să se facă auzit, că 
Estera n-a mai fost până acum în Occident. Uite, am ceva puțin 
mai creştin. Ron, vrei să pui asta în casetofon? 

Len îi înmână verişorului său o casetă. Ramona îşi 
mușcă buzele când cuvintele Evangheliei începură să vibreze în 
difuzoare. Apoi zâmbi. 

— Cum se numeşte grupul acesta, Len? Nu-i rău pentru o 
trupă creştină de rock. 

— Petra, fu răspunsul. Vine de la cuvântul din greacă care 
înseamnă piatră (în engleză, rock — n.t.). E un joc de cuvinte, 
probabil, şi Len zâmbi. 

Dar Estera nu zâmbea. Nu putea să înțeleagă de ce trebuia 
să amestece creştinii Evanghelia cu o astfel de muzică. Dar nu 
spuse nimic, căci se gândi că Len încerca să aducă ceva religios 
în discuţie. Ron, însă, putu să vadă expresia feţei ei în oglindă. 

— Muzica asta! bombăni ei. Tot prea tare este. Nu putem 
vorbi cum trebuie în gălăgia asta. Şi opri casetofonul. 

— Dar mie îmi place! se îmbufnă Ramona. Ron o ignoră. 

— Cel puţin lasă caseta să meargă pe partea asta, Ron, îl 
rugă Len. Versurile sunt minunate şi înălțătoare. 

Ron acceptă cam în silă. Ramona se întoarse în spate şi 
spuse cu înțeles: 

— Mulţumesc mutt, Len. 

— Este o plăcere să-i fac pe plac unei domnişoare atât de 
frumoasă, zise el făcându-i cu ochiul. Şi apoi, bătând-o pe umăr 
pe Ramona şi aplecându-se în acelaşi timp spre Estera, vom 
încerca să-i facem pe plac şi celeilalte domnişoare frumoase 
= dacă putem. Şi privi cu un zâmbet cum nu se putea mai 
strălucitor spre fata de lângă el. Apropo, ce fel de muzică îţi 
place? 

— Clasică, cântări creştine şi ceva muzică populară, fu 
răspunsul prompt al Esterei. La noi nu se ascultă prea multă 
muzică creştină contemporană şi pur şi simplu nu sunt obişnuită 
cu ea. 

— Adevărul e, spuse Ron implicându-se în discuţie, că am 
multe casete cu muzică clasică acasă, dar majoritatea prietenilor 
mei nu-mi împărtăşesc gustul. Stai puţin, am aici ceva ce s-ar 
putea să-ţi placă — şi căută bâjbâind prin torpedo până găsi un 
concert de Mozart. Îl punem după ce se termină caseta asta. Îmi 
pare rău, dar nu am imnuri creştine. Mă tem că nu se află pe lista 
preferințelor mele. Şi n-am ascultat niciodată muzică populară 
românească. 

— Eu am fost crescut, în mare parte, cu muzică clasică, 
comentă Len cu un zâmbet, deci şi mie îmi place, deși mă 
încântă o schimbare din când în când. 

Se apropiau deja de dealuri, iar Estera era captivată de 
frumuseţea privelişti. Vântul îi bătea şuvițele de păr peste față, 
oricât se străduia să le împiedice. Într-adevăr, America era un 
tărâm plin de culoare, își spuse ea, în timp ce inspira frumuseţea 
peisajului de ţară. Len îi spuse că ar trebui să meargă în Munţii 
Apalaşi, dacă voia să vadă culori şi mai vii, dar, pentru moment, 
ea se mulțumea cu dealurile din Indiana de Sud. 

În curând o cotiră pe un drum lăturalnic spre parcul 
naţional, iar Estera era în culmea bucuriei. Când ajunseră în zona 

pentru parcare, lăsară maşina şi începură să urce pe jos cărarea 
îngustă până pe vârful Pine Mountain, care era de fapt un deal 
mai înalt, le spuse Ron, dar care merita să-l! urci. Mirosul dulce 
al acelor de pin îi aminti de Carpaţii transilvăneni. Îşi aminti 
de coliba cea mică de la munte, unde familia sa îşi petrecuse 
vacanțele de vară pe vremea când ea şi sora ei erau încă destul 
de mici și înainte de a veni vremurile cele mai grele. Ce plimbări 
lungi şi minunate făcuse cu tatăl ei! Oare o putea vedea el în 
lumea aceasta nouă şi ciudată în care trăia acum? 

Cărarea era prea îngustă ca să încapă toți patru, aşa că 
Ramona îl luă de braț pe Ron, lăsând-o pe Estera să meargă 
alături de Len. 

— Îți place, nu-i aşa? comentă el; ajunseseră într-un 
luminiş şi ea îşi ridicase fața spre cer, lăsând soarele să-i sărute 
obrajii. 

— Priveliştea şi vremea? O, da, răspunse ea trăgând 
aer adânc în piept. Este minunat aici, iar aerul e atât de curat! 
România este groaznic de poluată. 

— Cred că e o mare schimbare pentru tine, în toate 
privințele, comentă tovarășul ei. Mi-ar plăcea cândva să aud 
mai multe despre viața de acolo şi, oprindu-se şi privind-o cu 
subînţeles, despre biserica din România. Înţeleg că eşti creştină. 
Cu siguranță arăţi a creștină. 

Estera dădu aprobator din cap, nefiind sigură dacă această 
ultimă afirmaţie se voise a fi un compliment sau nu. Apoi, 
rămânând în urmă până fu sigur că nu puteau fi auziți de cei doi 
din faţă, Len şopti confidenţial în urechea ei: 

— Sper că nu te-ai supărat că am insistat să punem caseta 
aceea, de dragul Ramonei. 

Estera privi în sus surprinsă. 

— Să mă supăr? Sigur că nu. De ce să mă supăr? 

Răspunsul ei fu atât de sincer şi de natural, încât Len 
rămase blocat pentru o clipă. Era obişnuit cu fete ale căror 
cuvinte nu exprimau prea des ceea ce simțeau în adâncul 

sufletului, dar această fată din România părea pur şi simplu 
transparentă. Pentru o clipă, fu prins cu garda jos şi trecură 
câteva clipe până când concluzionă: 

— Cred că Ramona nu-i creştină, nu-i aşa? 

— Nu pot să spun eu asta, răspunse Estera uşor, deşi nu 
prea văd cum L-ar putea iubi prea mult pe Domnul Isus când nu 
vorbeşte despre El şi nu vrea să meargă la Casa Lui. Totuşi, nu 
pot să ştiu ce e în inima ei. A fost destul de drăguță cu mine de 
când am sosit, şi pare o persoană foarte plăcută. 

Len dădu din cap. 

— Da, este încântătoare. Ar putea fi o creştină minunată. 
De asta încerc s-o câştig, înţelegi? Nu pot pierde o astfel de 
ocazie ca să-i mărturisesc Evanghelia, nu atât prin cuvinte, cât 
prin fapte — fiind prietenos şi arătându-i că, pe lângă că sunt 
pastor, sunt şi om. r 

Estera nu-şi putu ascunde zâmbetul ironic ce-i veni pe 
buze. Ochii negri ai lui Len îi aruncară o privire cu subînțeles. 

— Râzi de mine, nu-i aşa? întrebă, cu doar o umbră de 
reproş. 

Estera roşi înainte de a răspunde. 

— Nu chiar, dar nu sunt obişnuită cu felul tău de a mărturisi 
Evanghelia. 

— Da, cred că nu. Len fu iarăși surprins. Fata asta putea 
lua vântul din pânzele sale mai repede ca oricine altcineva. 
Dar nu uita, tu ţi-ai trăit viața într-o țară comunistă, unde totul 
este în alb şi negru, presupun. Dar aici trebuie să foloseşti orice 
mijloace poți ca să câştigi pe cineva la Cristos. Văzând expresia 
de pe fața tovarăşei sale, adăugă grăbit: Chiar Sfântul Pavel ne-a 
sfătuit să facem așa. 

Estera fu scutită de nevoia de a da vreun răspuns, căci 
cărarea era abruptă acum şi respira greu. Dar, în sfârşit, ajunseră 
în vârf. În vale, un lac lucea ca o bijuterie. Estera lăsă braţul lui 
Len şi se aşeză pe un bolovan. Ochii ei sorbiră liniştea dimineţii 
de octombrie în timp ce trăgea în piept aerul curat. Încântarea ei 

îl făcu pe Ron să zâmbească. Îi plăceau fetele care ştiau să se 
bucure şi de altceva în afară de haine şi de băieți. 

— Pot să mă aşez şi eu lângă tine, Estera? întrebă Len, în 
timp ce se aşeză lângă ea, punându-şi braţul în jurul ei pentru a 
nu o lăsa să-şi piardă echilibrul. Vărul său se încruntă când văzu 
cât de stânjenită se simţea Estera. 

— De aici, priveliştea este şi mai frumoasă, remarcă Ron 
după câteva momente de tăcere. 

Estera sări sus. 

— De unde? întrebă nerăbdătoare, şi, cu un zâmbet pe 
care rar îl arăta, se căţără cu ajutorul lui Ron pe o bucată de 
stâncă plată, de pe care putea avea o privire de ansamblu asupra 
văii de jos. 

Ramona se aşeză lângă Len, care îi spuse râzând scurt: 

~ Mă bucur că nu se tem toate fetele de mine. M-aş simţi 
ca un căpcăun. 

— O, nu ne judeca pe toate după Estera, îi spuse Ramona 
şireată. Ea nu este ca majoritatea fetelor. 

— Am văzut că nu e, fu răspunsul categoric. Dar s-o lăsăm 
pe Estera în pace, acum. Se pare că are cine să aibă grijă de ea 
— şi ochii lui se îndreptară spre locul în care stătea verişorul lui, 
arătându-i tovarăşei sale diferite locuri. 

Ramona se uită într-acolo şi-i privi pe cei doi amenințător 
printre gene. 

— Se pare că se cam plac, zise ea sec. Apoi se lumină la 
față privindu-l pe tânărul care stătea lângă ea. Era aproape Ia fel 
de arătos ca Ron Atwood, poate chiar puțin mai îndrăzneţ, şi cu 
siguranță cu un aer mai artistic. Şi, judecând după acei ochi ai 
lui, era sigură că s-ar dovedi a fi cu adevărat romantic, în contrast 
cu vărul său mai degrabă realist. 

Pentru restul zilei, Ron, nu Len, fu cel care rămase pe 
lângă Estera. Îşi luase rolul de a o proteja de vărul său cam 
îndrăzneț, iar Ramona nu părea deranjată deloc. S-au hotărât 
să coboare toți până la lac şi să meargă la o plimbare cu barca. 

Ambii băieţi erau vâslaşi cu experienţă, dar Len era sufletul 
petrecerii. Cu cât vorbea şi glumea Len mai mult cu Ramona, 
cu atât Ron devenea mai tăcut. Folosea orice ocazie pentru 
a o cunoaşte mai bine pe fata din România, fără s-o lase pe ea 
să-și dea seama. Se minuna că reușea atât de bine să-l țină pe 
efervescentul său văr la distanță; asta era o adevărată ispravă. 
Nu întâlnise niciodată pe cineva ca ea! Niciodată! 

Următoarele câteva ceasuri trecură pe nesimţite şi se 
pomeniră cu toții cu o poftă sănătoasă de mâncare. Ramona 
și Estera pregătiseră prânzul, așa că puseră totul pe una dintre 
mesele de sub copaci. Ramona păru oarecum stânjenită când 
o văzu pe Estera plecându-şi capul și închizând ochii. Apoi, 
observă că şi Len făcuse acelaşi lucru. „Of, creştinii ăştia!“ se 
gândi ea. „De ce trebuie să facă mereu paradă de religiozitate?“ 
Totuşi, totul se termină repede. În eurând, verişoara ei își savura 
sandviciul cu şuncă. 

— E bun, exclamă Estera. N-am mâncat atât de mult ca în 
ultima săptămână în toată viața mea. 

— Se pare că-ţi prinde bine statul în America, îi spuse Ron. 

Estera roşi. 

- Ramona şi unchiul John sunt de vină. Ei mă răsfață. 

— Sunt sigur că aveai nevoie de un pic de răsfăţ. 

— Am vrut să spun că mă fac să mă simt foarte bine, fu 
răspunsul ei. 

— Care este părerea ta despre America, Estera, acum, că 
eşti aici de opt sau nouă zile?, şi Ron o privi curios. 

— Este o ţară frumoasă, şi chiar şi mai prosperă decât 
mi-am imaginat, fu răspunsul ei prompt. 

— Şi oamenii? 

— Oamenii pe care i-am întâlnit în aceste zile sunt toți 
foarte drăguţi, amabili şi ospitalieri, şi îi zâmbi Ramonei, care nu 
părea în mod special încântată de conversație. 

— Iar cultura, în general? Ron nu voia s-o lase în pace atât 
de uşor. 

— Haide, Ron, mai dă-i o lună, două, până îi ceri un 
verdict în privinţa culturii noastre, intră Len în discuţie, căci el nu 
putea sta prea mult fără să spună nimic. 

— Foarte bine, fu de acord Ron, zâmbind, peste exact şase 
săptămâni îi voi pune aceeaşi întrebare. 

— Cred că după ce voi merge la facultate îți voi putea 
răspunde mai bine, îi spuse Estera gânditoare. 

Ron îşi ridică sprâncenele. 

— La ce facultate şi când? 

— Îşi dă examenele de admitere la facultate înainte de 
Crăciun şi o să vedem dacă poate merge la universitatea de 
stat din Indiana în ianuarie, interveni Ramona. Şi, adăugă ea 
intenționat, sora mea o va ajuta să se pregătească din seara 
aceasta. Rachel este extrem de deşteaptă, menţionă Ramona, 
deşi nu este chiar atât de bună la matematică; dar probabil că 
Estera nu are nevoie de prea mult ajutor la matematică. 

Estera pierduse şirul conversaţiei. În sinea ei îi analiza şi îi 
compara pe cei doi băieţi pe care îi avea în faţă. Apoi, cuvântul 
„matematică“ o făcu să revină. Nu avea nevoie de ajutor la 
matematică? Probabil că glumesc. Aşa că răspunse vioaie: 

— O, dar nu e deloc așa! Ca şi pentru Rachel, matematica 
este punctul meu slab. 

— Atunci te ajut eu bucuros, se oferi Ron. 

Şi fără să-i dea şansa să refuze, continuă: 

— Vin pe la voi vinerea viitoare, seara, dacă eşti liberă şi 
dacă nu o deranjează pe amabila ta gazdă, şi îi făcu în glumă o 
plecăciune Ramonei. 

Ramona aproape că ar fi fost în stare să o strângă de gât 
pe verişoara sa. Ajunsese să-i placă de ea; totuşi, în acel mo- 
ment, simțea că aproape o urăşte. Dar îşi înghiţi iritarea şi 
răspunse politicos: 

— Eşti întotdeauna binevenit la noi, Ron. Ştii asta! Şi 
după ce termini ce ai de făcut cu Estera, ne putem uita la un film 
împreună. 

— Depinde cât de târziu e când terminăm, răspunse el 
lipsit de entuziasm. Deci rămâne aşa. Ar fi bine să plecăm, căci 
aș vrea să vă duc acasă pe un alt drum. 

Len fusese neobişnuit de tăcut în timpul acestei conver- 
saţii. Dacă ar fi fost şi el expert în matematică precum vărul său, 
s-ar fi oferit el s-o ajute. Le privi cu admiraţie pe cele două fete 
care începură să strângă masa. Ce diferite erau una de cealaltă - 
o blondă fermecătoare şi verişoara ei cu părul ca pana corbului, 
atât de dulcică. 

Era pe cale să-şi ofere ajutorul, când Estera strigă 
alarmată: 

— Nu arunca totul, Ramona, te rog! Putem spăla paharele 
de plastic şi uite, n-am mâncat toate sandviciurile, nu? 

Faţa drăguță a Ramonei se întunecă. 

— Pentru Numele lui Dumnezeu, Estera! exclamă 
îmbufnată. Ai uitat că acum eşti în America? Nu trebuie să ne 
facem griji pentru fiecare bănuț, aşa că nu vom spăla paharele de 
plastic. Sunt de unică folosință. Dar uite, ține sandviciurile astea 
două. Nu mi-am dat seama că încă îţi mai este foame. 

Estera observă sarcasmul din vocea verişoarei sale şi roşi 
toată, dar luă resturile neatinse de mâncare şi le înveli într-o folie 
de aluminiu care mai era pe masă. Ramona se simţi stânjenită 
de privirea ascuţită a lui Ron şi îşi dori ca verişoara ei să fi fost 
în acel moment la mii de kilometri depărtare. Ştia că fusese in- 
sensibilă şi se simţea de-a dreptul umilită în faţa celor doi băieţi. 

— Stau în spate cu Len, îi spuse ea lui Ron peste câteva 
momente. 

Dar, spre iritarea ei, el dădu doar din cap şi zâmbi în timp 
ce mormăi pe un ton jos: 

— Mersi, Ramona. Este un gest frumos din partea ta. Îi va 
da prilejul Esterei să vadă mai bine peisajul în drum spre casă. 

Şi i se păru că este foarte mulțumit de sine — şi de toată 
situația — când se urcă pe scaunul şoferului şi pomi motorul. 

Estera nu spuse prea multe în timp ce goneau spre casă. 
Se simţea foarte conştientă de persoana sa şi de cât de diferită 
era, străină într-o țară străină. Ron făcu tot ce îi stătea în 
putință să se simtă bine, arătându-i diferite locuri pe lângă care 
treceau şi zâmbindu-i liniştitor din când în când. Nu peste mult 
timp, începu să se relaxeze şi să se bucure de după-amiaza de 
toamnă. Fără să-şi dea seama, începu să-i spună despre Carpaţii 
transilvăneni de acasă, unde petrecuse atâtea ceasuri minunate 
pe când era copil, despre sătucul din Moldova în care locuise 
bunica ei şi despre plajele nisipoase ale Mării Negre unde 
fuseseră într-o scurtă vacanță cu şcoala. 

Aerul se răcise, iar Ron trase acoperişul, ceea ce făcea 
conversaţia mult mai uşoară. Len descoperi în Ramona un 
tovarăş mult mai sociabil decât fusese fata din România şi, 
în curând, ajunse să îşi descrie slujba de pastor în Biserica 
Evanghelică Pine Grove şi planurile de a introduce cât mai 
curând o slujbă mai contemporană. Ramona asculta concentrată. 
Totul era nou pentru ea şi îi plăcea să aibă un tânăr chipeș atât 
de aproape de ea şi acordându-i atâta atenție. 

Ron privi în oglinda retrovizoare. Ramona părea să 
se simtă destul de bine cu verişorul lui. Se bucura de asta. 
Intenţionase ca tocmai în acea seară să-i spună că prietenia lor 
ajunsese cât de departe putea ajunge, căci se temea că începea 
să-l placă prea mult şi nu voia s-o rănească. Dar poate că nu va 
mai trebui să-i spună nimic. Dacă ea şi Len încep să se placă, 
privind lucrurile în perspectivă, s-ar putea să fie cel mai bine aşa. 

Erau deja acasă la ora cinci şi se întâlniră cu John Popescu 
la uşă. Se ducea s-o ia pe Rachel înainte de a merge, ca de obicei 
sâmbăta seara, la Clubul sportiv. 

— Se pare că te-ai simţit bine, Estera, remarcă el, privind 
fața nepoatei sale, bronzată de vânt şi de soare. 

— Da, unchiule, vremea a fost superbă, răspunse ea. 

În lăuntrul ei nu ştia dacă putea spune că „i-a plăcut“. În 
anumite momente se simţise extrem de ciudat. Îi fusese greu să 

înțeleagă gesturile și cuvintele lui Len şi, în anumite momente, 
o făcuse să se simtă tare stânjenită, chiar dacă nu putea să nege 
că era un băiat de-a dreptul cuceritor. Şi simţea că această ieşire 
adâncise cumva prăpastia dintre ea şi verişoara ei. 

Ramona îi invită pe cei doi tineri înăuntru să bea ceva 
răcoritor. În timp ce intrau în bucătărie, îl luă pentru o clipă pe 
Ron la o parte şi îi şopti: 

— Vrei să-l invităm pe Len să vină cu noi la un film? 

Ron se holbă la ea uimit. Era atât de evident că ea voia să 
petreacă seara singură cu el, dar, în taină, se bucură de această 
oportunitate şi spuse repede: 

— Sigur că da. Dar ce zici de Estera? N-o putem lăsa pe 
dinafară, nu-i aşa? 

— O, Estera! Şi gura Ramonei se strâmbă puțin când 
adăugă: Poţi s-o întrebi, dar nu vazreni. Şi oricum, Rachel vine la 
şapte s-o ajute să se pregătească pentru examene. 

În timp ce-şi băură sucul şi mâncară câte o porție mare de 
înghețată, Ron se întoarse spre Len şi spre Estera, care stăteau 
vizavi de el şi întrebă dintr-o dată: 

— Ramona şi cu mine arh plănuit să mergem la film în 
seara asta şi v-aş fi invitat şi pe voi doi să veniţi, să fie o ieşire în 
patru, dar cred că tu ai alte planuri, Estera, corect? 

Estera nu fusese vreodată mai mulțumitoare pentru o 
scuză întemeiată. 

— Da, Ron, şi mulțumesc oricum. Am făcut deja planuri cu 
Rachel să mă ajute câteva ceasuri în această seară. 

— Dar tu, Len? întrebă Ramona. Poţi veni cu noi? 

— Filmele nu sunt tocmai cea mai bună pregătire pentru 
o duminică la biserică pentru cei dintre noi care o frecventăm, 
răspunse Len, privind-o intenţionat pe Estera în timp ce răspunse. 
Şi ar fi bine să întreb întâi despre ce fel de film e vorba. Şiii, 
pastorii de tineret nu merg la orice fel de film. 

— O, nu îţi face nicio problemă. Este o comedie. Curat, 
fără violenţă. Doar comic, promit, îl asigură Ramona râzând. 

— Păi atunci, ce-ar fi să cădem la o învoială? Dacă eu 
merg cu voi în seara asta, promiteți să veniți amândoi cu mine la 
biserică mâine? 

— Batem palma, răspunse Ramona prompt. Ron îi 
transmisese un mesaj clar în seara aceea că nu era interesat de 
ea din punct de vedere romantic, aşa că nu avea rost să insiste 
să aibă parte de o seară în doi. lar Len era atât de vioi, atât de 
interesant! De ce să nu dea o şansă bisericii măcar de data asta? 

— Minunat, Ramona! Dar tu, Ron? întrebă Len, nefiind 
mulțumit să câştige doar parțial. 

— Nu promit, Len, târgul este între tine şi Ramona, 
răspunse el sec. Dar dacă mergem la film, ar fi bine să plecăm 
acum. 

Estera era peste măsură de şocată. Simţea repulsie la 
ideea de a te târgui cu cineva pentru a-l duce la biserică. Tactica 
aceasta nu ar funcţiona în România, se gândi ea. Ar fi nevoie 
de mai mult de atât să atragi o persoană să-şi rişte reputația 
asociindu-se cu dispreţuiţii de „pocăiți“. Dar acum Len i se 
adresa ei: 

— Estera, tu vii cu noi la biserică mâine, nu-i așa? întrebă 
în timp ce se îndrepta spre uşă. 

— Dacă pe unchiul nu-l deranjează, m-aş bucura, răspunse 
Estera. 

— Bun, vin să vă iau pe amândouă la nouă şi jumătate 
mâine dimineaţă. 

Ramona bombăni în sinea ei, în timp ce fugi sus să-şi 
schimbe hainele. „Nouă şi jumătate?“ murmură pentru sine. „Mă 
omoară gândul că trebuie să mă trezesc atât de devreme într-o 
duminică. Dar ce-am promis, am promis.“ 

Estera se gândi că nu o văzuse niciodată pe Ramona 
atât de atractivă ca în momentul în care plecă împreună cu 
cei doi tineri la cinematograf. Oare ea ar fi mers dacă n-ar fi 
venit Rachel s-o ajute cu examenul în acea seară? Se îndoia. 
Nu mersese niciodată în viaţa ei la film şi nu avea de gând să 

înceapă acum, cel puţin nu aşa, dintr-o dată. Aprinzând veioza 
de lângă fereastră, se ghemui în scaunul ei preferat şi tocmai îşi 
luase cartea, când auzi paşii lui Rachel pe hol. Era bucuroasă 
de companie în acea seară, căci se simţea destul de tristă şi îi 
era dor de Gabi şi de prietenele ei de departe, prietene care îi 
înțelegeau sentimentele, convingerile şi felul de viață creştinesc. 
Aici, multe lucruri erau minunate, aproape totul era lux, dar 
totuși, totul era atât de confuz. Acum păreau să fie atât de multe 
zone gri, când în România totul părea atât de clar, ori alb, ori 
negru. Cât ar da să poată auzi câteva sfaturi din partea Bunicuţei 
Săndulescu de acasă! 

Îşi aduse aminte de domnul ciudat pe care îl întâlnise 
în avion. Era sigură că el i-ar da anumite sfaturi folositoare. 
Îi spusese să ia legătura cu el dacă... Se opri. Dacă ce? Nu-și 
putea aminti exact cuvintele lui și, oricum, era sigură că nu era 
momentul să ia legătura cu el, încă. Poate că-l va suna cândva, 
într-o bună zi. Poate altă dată! 

Concertul surpriză al Esterei 


- ŞŞŞT! CÂNTĂ CINEVA LA PIAN. 

Ramona se opri după ce deschise uşa de la intrare. îşi 
invitase tovarăşii să intre câteva momente şi să guste prăjitura pe 
care o făcuse Estera cu o zi înainte. 

— Cine cântă la pian din familia ta? şopti Len. 

— Cânta mama, dar noi, ceilalţi, nu prea avem talent la 
muzică, îi şopti şi ea. Pianul este al ei, dar acolo unde locuiește 
acum, nu are loc pentru el. Numai Estera poate fi. Uau! N-am 
ştiut că poate cânta aşa! 

Într-adevăr, Estera era cea așezată în faţa marelui pian. Nu 
era un pianist de concerte, dar cu o ureche muzicală excelentă 
şi cinci ani de lecții în spate, putea citi partiturile fără prea mare 
dificultate şi interpreta foarte frumos. lubea mult muzica. Tatăl ei 
spunea că ea cânta ca un înger, și în acele ultime luni de boală, 
cântatul ei îi făcuse de multe ori durerea mai uşor de suportat. 

Estera tocmai își terminase lecţia cu Rachel, care se dove- 
dise a fi un dascăl excelent, însă se retrăsese în carapace imediat 
ce lecţia se terminase, lăsând-o din nou cu sentimentele ei de 
teamă şi singurătate. Muzica fusese întotdeauna alinarea ei, aşa 
că se aşezase pe scaun şi îşi lăsase degetele să se plimbe în voie 
pe clape. Aprinzând lumina de deasupra pianului, începuse să 
cânte diferite melodii: muzică populară, imnuri creştine şi impro- 
vizaţii. Se lăsase purtată în special de melodia unei cântări, o 

cântare românească care îi plăcea mult şi care îi reamintea de 
zilele din trecut şi de cei dragi, acum plecaţi pe un Tărâm mai bun. 

La început, prea multele amintiri îi înecaseră vocea, dar 
curând, dorința de a cânta, mereu prezentă în inima ei, biruise, 
şi începu să cânte, la început, foarte încet. Apoi, pe măsură ce 
prindea curaj, vocea ei, curată ca sunetul unui clopoțel, umpluse 
camera. Era o melodie tristă, meditativă, într-o gamă minoră, 
tipic orientală şi plină de patos. 

Ascultătorii ei erau înmărmuriți. Nu puteau înţelege cuvin- 
tele, dar melodia și vocea care o cânta atât de frumos îi capti- 
vaseră. Veniră cu toții pe vârful degetelor până la uşa camerei 
de zi, se uitară pe furiş înăuntru, dar nu se așteptară să vadă 
imaginea dinaintea lor. Tânăra cântăreață, crezându-se singură, 
era total neinhibată, punându-și tot sufletul în cântec. Glasul 
ei care plutea în aerul de seară îi purta pe ascultători pe un alt 
tărâm. Muzica se opri, iar ei deveniră conștienți de frumuseţea 
fermecătoare a tinerei cântărețe. Trăsăturile ei fine erau accentu- 
ate de lumina blândă a veiozei, şi cârlionţii negri şi lungi, care de 
obicei erau prinşi cu grijă la spate, îi curgeau în valuri pe umeri. 

Len vru să spună ceva, dar Ron îşi ridică degetul în 
dreptul buzelor. Şi lui îi plăcea muzica foarte mult şi, deşi 
imnurile creștine nu erau în general genul lui, fusese profund 
impresionat de talentul deosebit şi de sinceritatea tinerei 
cântărețe. Estera Popescu le avea pe ambele, precum şi un tip 
rar de frumuseţe, care îl şi intriga şi îl captiva. 

Având o pregătire în ceea ce priveşte muzica creştină, 
pentru că aceasta studiase la seminar, Len recunoscu talentul 
tinerei fete și imediat şi-o imagină pe Estera drept cântăreață 
creștină, extraordinară, fascinantă şi vestită, prin a cărei 
frumuseţe şi talent sute de oameni ar putea fi atraşi la Cristos. 
Desigur, această tânără de modă veche de pe scaunul de la 
pian era cam departe de ceea ce-şi imagina el, dar numai să-i 
acorzi ceva timp şi un profesor bun! Aici avea să își aducă el 
contribuția. Ce ocazie minunată îi stătea în față, şi ce posibilități! 

Dar Estera începu din nou să cânte. Ron şi Len se uitară 
unul la altul. Nu auziseră niciodată „Mărețul har“ cântat atât de 
frumos. Tânăra cântăreață părea să pună inimă în fiecare cuvânt 
pe care-l rostea. Începând uşor, părea că fiecare strofă se îmbină 
cu cea de dinaintea ei, creând un lung crescendo. Dar tocmai 
când începu: „Şi după zeci de mii de ani“, uşa de la intrare se 
deschise din nou, de data aceasta cu destul zgomot, căci John 
Popescu tocmai sosise de la club. 

Estera se opri dintr-o dată din cântat. Tresărind, se întoarse 
şi îi văzu pe Ramona şi pe cei doi tineri în uşă, unchiul stând 
imediat în spatele lor. Faţa i se roşi toată şi aproape că se ridică 
de pe scaun. Dar Len i-o luă înainte. Păşind repede lângă ea, îşi 
puse mâna pe braţul ei: 

— Superb, Estera! Pur şi simplu, superb! îi spuse el. Te 
rog, termină şi ultima strofă. Este punctul culminant! Şi apoi 
haide să cântăm de la început cu toții. Aceasta-i o cântare care 
are nevoie de un cor ca să iasă cu adevărat bine. Sunt sigur că o 
cunoaştem cu toții. 

Estera se aşeză din nou şi începu să cânte mișcătoarele 
cuvinte: „Şi după zeci de mii de ani“, dar nu mai era la fel. Vraja 
fusese ruptă. Acum era în rolul unui interpret, iar ei nu îi plăcea 
rolul ăsta. Se bucură când începu din nou prima strofă şi auzi 
vocea plină, de tenor, a lui Len şi pe cea de bariton profund a lui 
Ron armonizându-se cu vocea ei limpede de sopran. 

Ramona rămase tăcută; nu i se păruse niciodată că ar 
putea cânta bine, cel puţin nu la fe! de bine ca Estera. Nu putu 
să nu se întrebe cum de aceştia trei, din lumi atât de diferite în 
aproape orice privinţă, îşi puteau uni vocile atât de frumos. Când 
în sfârşit ajunseră la final, Ramona o rugă: 

— Cântă şi celălalt cântec, cel pe care l-ai cântat în 
româneşte, Estera! Este super! Poate îl ştie şi tata. 

Era cam luată prin surprindere de interesul neaşteptat al 
Ramonei față de cântările creştine, dar acceptă fără să mai zică 
nimic. Când melodia cercetătoare a cântării „Numai harul“ umplu 

încă o dată casa, John Popescu se furişă dincolo de tineri şi se 
aşeză pe un scaun într-un loc mai obscur. Nimeni nu se mişcă 
în timp ce ultimele note se stinseră în aerul de seară, până ce 
Estera fugi ca o săgeată afară din cameră, în sus pe scări, fără ca 
cineva să reuşească s-o oprească; se aruncă pe pat tremurând. 
Fiind întotdeauna o persoană retrasă, nu încercase niciodată 
să îşi expună talentele. În această seară, fusese luată prin 
surprindere şi cântase în fața unei audienţe — a unei audiențe 
occidentale! Dăduse tot din ea şi era extrem de epuizată. 

Totul fusese atât de spontan, atât de neplănuit! Apoi 
îşi aminti că citise undeva că Dumnezeu lucrează pe căi 
nebănuite. Poate El putea binecuvânta cântarea ei în ceea ce-i 
privea pe Ramona şi pe Ron şi pe unchiul ei, aşa cum fusese 
şi ea binecuvântată. Nu ştia că şi Rachel ascultase din camera 
alăturată, căci s-ar fi rugat şi pentru ea. 

Era probabil bine că Estera nu putuse auzi comentariile 
celor doi băieţi în drum spre casele lor. 

— Ce voce superbă, Ron! începu Len. Fata aceasta are un 
viitor extraordinar în față. Cu vocea aceasta a ei, cu o faţă atât de 
drăguță şi un fizic superb, ca să nu mai pomenim şi curiozitatea 
pe care o stâmeşte fiind din România — ar putea deveni o 
cântăreaţă creştină faimoasă, peste noapte! 

— Nu sunt prea sigur de asta, Len, veni replica. Ai văzut 
cum a fugit de noi toți în seara asta? Nu suportă să fie în centrul 
atenţiei. 

— Prea multă atenție într-adevăr o sperie, aprobă Len. Dar, 
la urma urmei, nu e decât de nouă zile la noi în țară. Dă-i zece 
luni şi n-o s-o mai recunoşti! 

Ron nu spuse nimic. Spera că Len nu va avea şansa de a 
o strica pe Estera. Puritatea şi inocenţa ei îl impresionaseră mai 
mult decât vocea ei. Nu voia să fie pervertită de celebritate. 

Când zgomotul motorului lui Ron dispăru în depărtare, 
Ramona închise uşa, uşor. Se uită în sufragerie, dar tatăl ei 
plecase deja, aşa că se furişă sus, în dormitorul ei. Seara 

decursese atât de diferit de cum o planificase ea. Intuise că 
nu urma să fie nicio relaţie romantică între ea şi Ron Atwood. 
Dar Len? El era tare distractiv. Religia lui i se părea mult mai 
atractivă decât cea a Esterei. El fusese centrul atenţiei şi sufletul 
petrecerii. Nu, nu chiar. Verişoara ei de modă veche, în inocența 
ei, fusese cea care furase, de fapt, atenţia tuturor pe tot parcursul 
zilei. Ce concert dăduse mai devreme la pian! Ar fi dat orice să 
aibă şi ea un asemenea talent. 

Între timp, Rachel se străduia în zadar să adoarmă în 
dormitorul de lângă cel al Ramonei. Era copleşită de un noian 
de sentimente. Era cuprinsă de un dor incontrolabil — un dor 
după ceva care să rezolve problema acelui sentiment groaznic de 
nimicnicie care o măcina şi o făcea să se simtă şi mai rău din 
cauza faptului că nu se putea schimba cu nimic. 

Pe când cele trei fete se luptau cu diferitele lor sentimente 
la etaj, John Popescu se retrăsese în birou şi stătea cu capul 
între mâini, în scaunul său preferat. Era năpădit de amintiri din 
trecut. „Numai harul“ fusese cântarea preferată a fratelui său. Îşi 
aducea aminte cum cântase această cântare împreună cu tânăra 
sa soție într-o adunare creştină la care John fusese convins să 
participe cam împotriva voinţei sale, chiar înainte de plecarea sa 
în America. Îşi aducea aminte clar cuvintele fratelui său, care îl 
ruga stăruitor: „John, dă-l inima ta lui Dumnezeu; El merită!“ Dar 
John lăsase acest îndemn la o parte. El îşi dăduse deja altcuiva 
inima, iar ea i-o înmânase înapoi, zdrobită, iar apoi se dusese 
şi i-o dăduse pe a ei acestui frate atât de religios al lui. Nu-i de 
mirare că el, Andrei, putea cânta despre harul lui Dumnezeu. Lui, 
Dumnezeu îi dăduse totul. Ce motiv ar fi avut ef să nu-L urmeze? 

În timp ce se străduia să adoarmă în acea seară, primele 
două versuri din „Măreţul har“ sunau din nou şi din nou în 
urechile lui. Cântarea Esterei îi amintise putemic că harul lui 
Dumnezeu era încă prezent, de jur împrejurul lui, şi fusese acolo 
în toți aceşti ani, aşteptând până ce ei, John Popescu, îi va face 
loc să intre înăuntru. 

Noul convertit 


SE IVIRĂ ZORII ZILEI DE DUMINICĂ: o zi frumoasă de 
vară indiană. Trăgând draperiile cele roz cu volane, Estera tresări 
de bucurie. Din camera ei se vedea dincolo de grădină, până la 
şirul îndepărtat de dealuri. O, de-ar fi putut fi şi părinții ei aici, să 
trăiască împreună cu ea viața ei cea nouă, îşi spuse ea nostalgică; 
sau măcar Gabriela sau mătuşa Ana! Nu se apropiase niciodată 
foarte mult de mătuşa Ana, care păruse întotdeauna foarte diferită 
de mama ei. Dar Estera nu putea uita niciodată că mătuşa ei 
cea foarte rezervată şi niciodată emoţionată îşi deschisese casa 
tinerelor fete orfane și împărţise cu ele totul, de la pâinea de 
pe masă, pentru care muncea cu greu, până la haine. Şi acum, 
în dormitorul ei de vis, cu mâncare mai mult decât suficientă şi 
200 de dolari în portofel, Estera ar fi dat orice să simtă un sărut 
al mătuşii pe obraz, sau să-i audă vocea ascuţită dojenindu-le, 
în timp ce se pregăteau pentru slujba de trei ore: „Te rog, să te 
grăbești, Gabi! Şi, Estera, chiar jumătate de oră îţi ia să-ţi aranjezi 
părul? Nu ţi-l vede nimeni sub batic! E timpul să ieşim pe uşă! 
Haideţi amândouă. Întârziem, este deja opt şi jumătate.“ 

Estera ştia că, în adâncul inimii ei, se simţea singură; 
nu că i-ar fi fost atât de dor de România, cu zilele ei reci și 
posomorâte şi cu nopțile lungi şi întunecoase, dar îi era dor de 
prietenele ei, care gândeau şi vorbeau la fel ca ea. Pentru prima 
dată în viața ei nu auzise pomenindu-se despre Dumnezeu de la 

o săptămână la alta. Ştia însă că avea atât de multe, pentru care 
să fie recunoscătoare: un unchi care o iubea şi chiar o răsfăța și 
verişoare care o primiseră cu brațele deschise. Era mulțumită 
că erau oameni cumsecade, bucuroasă că nu auzea niciodată 
înjurături, sau că unchiul nu şi-ar fi lovit vreodată fiicele. Dar 
între ea şi noua ei familie era o prăpastie peste care nu putea 
trece. Şi umbra iminentului divorţ apăsa greu. Încă nu o întâlnise 
pe mătuşa sa Mary, cu toate că întrebase de ea de câteva ori. 

Chiar atunci, ochii îi căzură pe gentuța veche şi neagră 
pe care şi-o adusese din România. Asta nu s-ar potrivi deloc la 
biserică, se gândi deschizând-o. Începând să mute conținutul 
ei în poşeta lucioasă, bej, pe care şi-o cumpărase la mâna a 
doua, zări o bucată de hârtie împăturită. Uitase de unde o avea, 
până ce citi următoarele rânduri scrise cu un mâzgălit aproape 
indescifrabil: 

„Dragă Estera, m-am bucurat mult să pot vorbi cu tine 
azi, în avion. Cred că Dumnezeu a îngăduit să ne întâlnim. Ştii, 
la El nimic nu e întâmplător. Deci, dacă ne-am întâlnit o dată, 
s-ar putea să ne mai întâlnim cândva, când şi unde va hotărî El. 
Ai aici adresa mea şi numărul de telefon, dacă simți vreodată 
că devine prea grea Cortina de catifea. Te rog, nu te sfii să mă 
contactezi oricând. Poţi să mă suni la orice oră din zi sau din 
noapte. Până atunci, fie ca Dumnezeul pe care ştiu că-L iubeşti 
şi în care te încrezi să-ţi fie zilnic aproape, acum când păşeşti 
într-o lume cu totul nouă! Te voi aduce înaintea Tatălui ceresc în 
rugăciune în fiecare zi! Cu sinceritate, Hugh Gardner.“ 

Două lacrimi mari îşi croiră drum pe obrajii Esterei, în 
timp ce îndoi din nou biletul şi îl puse în siguranţă, într-unul 
dintre micile buzunare cu fermoar din noua ei poşetă. Aceste 
cuvinte erau exact ceea ce avea ea nevoie, acum că îi stătea în 
față o nouă zi. Nu era sigură dacă singurătatea usturătoare pe 
care o simţea ţinea sau nu tot de această Cortină de catifea. Se 
gândea că nu. Acea sufocare pe care o simţise de câteva ori — 
în ziua când a fost la cumpărături, sau în acea primă duminică 

ia biserică, sau mai târziu la restaurant, sau în timpul excursiei 
în Parcul Naţional — era legată cumva de această Cortină miste- 
rioasă? Dar, indiferent ce avea să o aştepte, se simţea bine să 
ştie că exista cel puţin o persoană în această țară imensă, care 
putea răspunde la un strigăt de ajutor din partea unui suflet 
chinuit. Acest gând era o mare mângâiere. 

Încă se gândea la biletul lui Hugh Gardner, când se uită 
în dulap şi scoase un costum deux-pieces crem, una dintre 
achiziţiile ei de la garaj, care era un pic demodat — îi spusese 
Ramona — cu toate că unchiul zisese că i se potriveşte perfect. 
Se duse la oglindă şi îşi perie viguros cârlionţii bogaţi şi 
strălucitori, apoi şi-i răsuci în vârful capului. Astăzi îşi va prinde 
părul sus, îşi spuse, în timp ce-şi prinse clama pictată de mână, 
pe care o avea din România. 

Estera se mai privi o dată aprobator în oglindă. Arăta 
destul de bine, își spuse ea, pentru o refugiată româncă. Lui Gabi 
îi plăcea când îşi prindea părul în felul acesta — zicea că arată 
ca o regină. Nu putu să nu se întrebe dacă și Ron Atwood va 
gândi la fel. Nu putea uita privirea lui admiratoare când o ajutase 
să urce în maşină cu o zi înainte. Apoi îşi întoarse privirea. Era 
clar că America nu rezolvase problema mândriei ei — sau a 
orgoliului său, cum prefera ea să-i:spună. Oare unde e granița 
dintre orgoliu şi îngâmfare? se întrebă ea. Nu avea dreptul să fie 
orgolioasă uneori? Nu putea să nu se bucure că nu e plinuță ca 
Ramona, sau încăpăţânată ca Rachel, sau cu trăsături ascuţite, 
ca Gabi. Ştia, însă, că, dacă cineva avea mare nevoie de 
smerenie, ea era aceea. Îi spusese de multe ori lui Dumnezeu 
despre problema asta în dormitorul ei strâmt din Ploieşti. 

Estera reveni curând la realitate, când o întâlni în bucătărie 
pe Ramona, pe jumătate adormită şi plângându-se de faptul 
că trebuia să se trezească la ora nouă, o oră atât de nefirească 
pentru duminică dimineața. Mândria Esterei păli când observă 
ţinuta impecabilă a verișoarei sale — costum turcoaz cu pantalon 
şi sandale şi poşetă asortate la culoare. Privi în jos la costumul ei 

crem, pantofii maro închis şi poşeta bej. Ramona încercase din 
greu s-o convingă să-şi cumpere un costum cu accesorii asortate, 
iar ea refuzase. Apoi se gândi la banii care îi rămăseseră în 
portofel. Se consolă imaginându-şi-o pe Gabi într-un palton nou, 
frumos şi călduros şi pe mătuşa Ana prin zăpada îngheţată în 
nişte cizme de piele, negre, lucioase. 

Numai ce sorbiră în grabă câte o ceaşcă de cafea cu nişte 
pâine prăjită, când se auzi soneria. 

— Tu erai, Ron?! Ce surpriză! exclamă Ramona când 
deschise uşa. 

— Da. M-am gândit că aş face bine să vin şi să am grijă 
de voi, fetelor, fu replica lui. Stau mult mai aproape decât Len, 
aşa că era mai logic să vin eu să vă duc la biserică. Şi oricum, 
el trebuie să fie acolo cu cel puţin o jumătate de oră înainte de 
începerea programului. 

Ramona nu zise nimic. Se întreba care era adevăratul 
motiv pentru care Ron se hotărâse să meargă la biserică în acea 
dimineață. Mama lui se întrebase acelaşi lucru. Auzindu-și fiul în 
baie la o oră pe care o credea nefirească, îl întrebase, strigându-l 
aproape adormită: 

— Unde te duci la această oră matinală? 

— La biserică, fu replica scurtă. 

— La biserică? întrebă Diane Atwood, ridicându-se în 
capul oaselor. Cum aşa? 

— Len le-a invitat pe Ramona şi pe verişoara ei să meargă 
în această dimineaţă, aşa că m-am gândit că ar fi bine să merg şi 
eu, să am grijă de ele, doar ştii cum e Len, îi zise el mamei sale 
în timp ce-şi puse jos aparatul de ras şi îşi luă jacheta. Şi, pentru 
a scăpa de alte întrebări în legătură cu un subiect de care nu era 
nici el tocmai sigur, se grăbi să iasă pe uşă înainte ca mama lui 
să mai aibă timp să întrebe altceva. 

În acea dimineață, Ron se trezise cu melodia de la 
„Măreţul har“ clară în memorie. Avea înainte imaginea Esterei 
la pian, şi cuvintele lui Len: „dă-i zece luni şi n-o vei mai 

recunoaşte“ îl făcură să simtă că trebuie să-i poarte de grijă. Len 
nu fusese prea încântat când Ron îi sugerase să meargă el să le 
ia pe fete în acea dimineaţă, însă îşi dădu seama curând cât de 
înțeleaptă era ideea şi cedă, deşi puţin anevoios. Ron dădu din 
cap când ieşi cu maşina de pe aleea casei sale. El, Ron Atwood, 
mergea la biserică, şi totul numai din cauza acestei fete românce, 
care apăruse dintr-o dată în peisaj. În ce se băgase oare? se 
întrebă. y 

Dar, peste zece minute, îşi aruncă îndoielile la o parte, 
în timp ce le ajuta pe fete să urce în maşină. Ambele erau 
extrem de atractive. Ron se încruntă când Estera se strecură 
pe bancheta din spate, ca şi cum aşa ar fi fost firesc; nu vedea 
de ce ar fi trebuit să monopolizeze Ramona scaunul din față. 
Privi în oglinda retrovizoare. Ce avea această fată de îl atrăgea 
ca un magnet? Simplitatea ei? Buritatea ei? Originalitatea ei? 
Vulnerabilitatea ei? Poate, îi stimea mila. Nu, nu puteai simți 
milă față de o astfel de fată. Poate, era pur şi simplu o altă fată 
frumoasă pe care i-o aruncase providența în cale. Îi mai aruncă 
pe furiş o privire în timp ce o luă pe autostrada interstatală. De 
data aceasta, Estera îi zări privirea, roşi şi se uită în jos. Ron 
apăsă pe accelerație şi zâmbi. Până la urmă, Ramona îi făcuse 
o favoare stând în față, fiindcă trebuia să se uite foarte des în 
oglinda retrovizoare pe autostradă. 

Dură o jumătate de oră până ce ajunseră la biserică. 
Conversaţia păru destul de monotonă, căci Ramona nu era 
niciodată vioaie dimineaţa, iar Estera era prea emoţionată ca să 
poată spune prea multe. Fiecare experiență nouă în această țară 
părea s-o umple de o frică de necunoscut şi de un dor pentru 
ce lăsase în urmă. Vedea ca prin ceaţă lanurile care mărgineau 
interstatala pe ambele părţi. Înaintea ochilor avea o duminică 
dimineaţa, tipică, din România îndepărtată: drumul într-un 
tramvai aglomerat, oameni care se îmbulzeau şi se înghionteau 
încercând să-şi menţină echilibrul, un mers anevoios pe străzi 
întunecoase şi murdare, apoi saluturile din partea tuturor celor 

câteva sute de persoane înghesuite în cele trei camere care 
fuseseră transformate în biserică. Îşi amintea cum întreaga 
adunare suna ca un cor imens când cântau cântare după cântare; 
câteva dintre ele erau scrise chiar de tatăl ei, iar multe dintre ele, 
de prietenul lui apropiat, care, la fel ca tatăl ei, fusese deseori 
bătut şi chiar închis de câteva ori pentru că refuzase să-şi 
folosească talentul pentru a propaga o ideologie ateistă. Îşi 
amintea cum, atunci când se opreau cântările, unul după altul se 
ridicau în picioare: doctori, profesori, muncitori, femei casnice, 
toți mulțumindu-i lui Dumnezeu pentru bunătatea şi harul Lui. 
Oameni, care nu aveau practic nimic în dulap sau în portofel, dar 
bogaţi în inimă. Dar, mai presus de toate, era căldura dragostei, 
grija pe care şi-o purtau unii altora, felul în care se adăpau unii 
din credinţa altora şi creșteau în putere — după asta tânjea Estera 
în timpul săptămânilor lungi de şcoală, când era deseori evitată 
pentru că era pocăită, o poreclă dată evanghelicilor din România. 

Când intrară pe aleea care ducea la Biserica Evanghelică 
Pine Grove, Estera scoase un sunet de uimire. Nu mai văzuse 
niciodată vreo curte a bisericii amenajată atât de deosebit! 
Aleea era mărginită de brazi pe ambele părţi, de unde şi numele 
bisericii, Pine Grove (Dumbrava de Brad). Pajiştea mare cu gazon 
proaspăt tuns îi amintea de parcurile de acasă. Când se apropiară 
de biserică, Estera rămase uimită văzând clădirea imensă ce 
se contura înaintea lor. Arhitectura modernă o duse cu gândul 
la o bibliotecă, sau o sală de teatru, sau un muzeu, mai degrabă 
decât la o casă de închinare. Observă familii întregi mergând 
pe trotuarele pavate, pe lângă rondouri cu flori, înspre biserică, 
râzând şi vorbind ca şi cum ar fi mers la picnic sau ia meci. În 
multe maşini era plin de tineri, spre deosebire de Biserica Sfântul 
Iuda, unde majoritatea adunării era de peste cincizeci de ani. 

Cu greu găsiră un loc de parcare. 

— Ce de lume, remarcă Ron când găsiră în sfârşit un loc 
liber. Probabil că cei de aici chiar se pricep la ce fac! Probabil că 
atracţia principală este Len şi farmecul lui specific! 

Ramona râse, în timp ce el o ajută să coboare din maşină. 
Dar când se întoarse să ia brațul Esterei, văzu expresia ei şocată. 

— Giumeam, desigur, adăugă el repede. 

Pe măsură ce se apropiau de uşa bisericii, Ron zări un tânăr 
înalt, la costum şi cravată, care îi aştepta. Len îşi întinse braţul. 

— Bun venit la Biserica Pine Grove, domnişoarelor! zise 
e]. Ne face o deosebită plăcere să fiţi cu noi astăzi, şi tu, de 
asemenea, Ron! Apropo, tocmai suntem pe cale să începem un 
stil de slujbă nou, mai contemporan. Începe săptămâna viitoare 
la opt şi jumătate. O să fie grozav! Avem mulți tineri aici, după 
cum se vede. Trebuie să-i mulțumim şi pe ei, nu numai pe cei 
mai în vârstă. 

Se opri şi o luă de braț pe tânăra româncă. 

— Apropo, le zise celorlalţi doi, aş vrea să schimb două cu- 
vinte cu această tânără înainte să înceapă programul. Voi intrați. 
Încercaţi să prindeţi un loc bun, căci biserica se umple repede. 

Și, înainte ca Estera să-și dea seama de ce se întâmplă, el 
o condusese într-o cămăruţă care dădea într-un salon mare. 

Ron veni în urma lor, dar Len îi închise ușa în nas. 

— Lasă-i Ron, îi spuse Ramona, zămbindu-i strălucitoare 
și luându-l uşor de braț. Poate că se roagă pentru noi să ne 
convertim, cine ştie? Haide să ne găsim locuri. Se umple deja, va 
trebui să mergem destul de în față. 

Ron era aproape sigur că Len nu era preocupat de 
rugăciune cu tânăra româncă. Bănuia că o ruga să cânte în 
timpul serviciului din acea dimineaţă, şi era la fel de sigur că 
Estera nu era pregătită pentru o asemenea propunere. La urma 
urmei, nu venise de nici două săptămâni în America. 

Fierbând în lăuntrul său, o lăsă pe Ramona să-l conducă 
pe culoar până ce găsiră trei locuri libere, cam pe al patrulea 
rând din față. Ramona intră pe locul cel mai îndepărtat de culoar 
şi îi făcu semn lui Ron să se aşeze lângă ea. Dar el dispăruse. Ea 
se încruntă. Evident că mersese s-o caute pe Estera. Era foarte 
enervant. 

În câteva momente, Ron bătea la uşa camerei unde 
intrase verişorul său şi o deschise înainte ca Len să apuce să 
zică „Intră“. ÎI văzu stând în picioare în spatele Esterei, pe care o 
aşezase pe un scaun şi ţinând uşor mâinile pe umerii ei. 

— Este în regulă, îi spunea el blând, aplecat deasupra ei. O 
să te descurci. Poţi. Ai nevoie doar de încredere. Dumnezeu ţi-a 
deschis această uşă şi tu trebuie să intri pe ea. Este providenţiai, 
nu-ţi dai seama? 

Estera era clar stânjenită de apropierea lui Len. Faţa îi era 
palidă şi avea lacrimi în ochi când răspunse: 

— Mi-e pur şi simplu imposibil, Len, dar dacă tu insişti, 
atunci, poate... 

Se opri brusc când Ron intră în cameră. 

— Ce-i asta? întrebă el, mânios. 

— Nu te priveşte deloc pe tine, se răsti Len. Este între mine 
şi Estera. 

— Indiferent despre ce e vorba, se pare că fetei nu-i pică 
prea bine, comentă Ron sec. Fața Esterei se lumină când se 
ridică din scaun, bucuroasă să pună o anumită distanţă între ea şi 
insistentul de Len. 

— Len vrea să cânt în această dimineaţă, îi spuse ea. 
Solistul s-a îmbolnăvit şi el spune că sunt un răspuns la rugă- 
ciunile lor. 

— E clar că eşti răspunsul pentru mai multe rugăciuni, 
bombăni Ron enervat. Întrebarea este: vrei să cânți sau nu? 

— O, nu, sigur că nu, răspunse Estera cu o voce care-ţi 
provoca milă. Dar poate că e, aşa cum a spus Len — o uşă pe 
care Dumnezeu a deschis-o şi pe care trebuie să intru oricât de 
greu ar fi. 

Faţa ei păli şi mai tare şi se clătină puţin. Ron o luă de braţ 
şi pomi s-o conducă afară din cameră. 

— Len, zise ei peste umăr, cred că tu ai fost cel care a 
deschis această uşă, nu Dumnezeu. Din câte îmi dau eu seama 
din Biblie, mi se pare că E! e mult prea domn, şi nu ar încerca să 

oblige o fată timidă să facă ceva împotriva voinței ei. Nu-ţi dai 
seama că azi nu e în stare de aşa ceva? 

Dar Len nu se lăsa refuzat atât de uşor. 

— Bine, Estera, ce-i drept, nu sunt nici două săptămâni 
de când ai venit, îi zise încercând, dar nereuşind prea bine, să-şi 
afişeze zâmbetul său obişnuit. Totul este mult prea nou pentru 
tine. Dar, te rog, promite-mi că vei cânta curând! 

— Promit, zise Estera slab, iar apoi adăugă pe un ton mai 
hotărât. Lasă-mă o lună de zile, Len. Voi cânta de azi într-o lună, 

Len se învioră şi plecă, spunându-le că trebuie să-l anunțe 
pe dirijorul corului că se oferă el să cânte cântarea principală. 
Când ajunseră lângă Ramona, serviciul deja începea. Ron o 
aşeză pe Estera lângă verişoara ei, şi se așeză de cealaltă parte 
a ei. Ramona îşi muşcă buza, dar nu zise nimic, deşi fierbea pe 
dinăuntru. De când intrase pe scpnă această tânără româncă, 
lucrurile nu mai mergeau deloc conform planului. 

Estera avea sentimente amestecate în ce priveşte slujba. 
Totul era sincronizat perfect, niciun cuvânt nelalocul lui, și nici 
vreun fir de păr, se gândi ea, privind la doamnele bine dichisite, 
care stăteau pe banca din față. Făcu ochii mari la programul 
din mâna ei. Da, totul mergea cum fusese planificat, probabil 
minut cu minut, după ceas. Trebuia să recunoască faptul că se 
cânta mult mai cu suflet decât la Biserica Sfântul Iuda, iar imnul 
cântat atât de frumos de corul de cincizeci de persoane fusese 
cu adevărat mişcător. Solo-ul lui Len fu de asemenea o reușită. 
Vocea lui era superbă şi cânta cu sentiment. Se întreba cum 
putea cânta atât de perfect după discuţia aprinsă cu Ron. Și 
predica! Asta i-a plăcut cel mai mult. Predicatorul, un domn bine 
făcut, cu o față amabilă și sprâncene stufoase, puțin cărunte, i-a 
mers la inimă când vorbea atât de frumos despre versetul: „Dacă 
însetează cineva, să vină la Mine şi să bea.“ 

În timp ce cântau cântarea de încheiere, „Aşa cum sunt“, 
Estera își aminti din nou de biserica mică şi înghesuită de pe 
stradă lăturalnică din Ploieşti, de bătrânelele cu batic pe cap, de 

mame cu copii mici şi o mulţime de copilaşi cu ochi strălucitor, 
care stăteau cuminţi ca nişte icoane tot timpul slujbei de trei ore. 
După numai două strofe, Len se ridică şi făcu o chemare foarte 
sentimentală, îndemnându-i pe cei ce nu erau creştini să-şi 
dea inimile lor, Domnului. Organistul continua să cânte încet şi 
câteva persoane veniră în față, la altar, iar Len şi predicatorul 
mai în vârstă îngenuncheară curând printre ei, în timp ce mulți 
din adunare se rugau în şoaptă. Estera nu văzuse şi nu auzise 
niciodată așa ceva. Nu putea înțelege deloc cum verişorul lui 
Ron se transformase dintr-o dată dintr-un cavaler curtenitor, 
într-un evanghelist înfocat, sau cum îşi folosea fără jenă şarmul 
personal ca să-i farmece pe cei din adunare să ia o hotărâre 
pentru Cristos. Până la urmă, poate că remarca puţin răutăcioasă 
pe care o făcuse Ron în maşină!... 

Îi aruncă o privire Ramonei, care părea neobişnuit de 
serioasă și gânditoare, ascultând aproape vrăjită chemarea lui Len, 
un băiat atât de diferit de tânărul care stătea lângă ea pe cealaltă 
parte. Era evident că el nu se simțea în largul lui. Ochii lor se 
întâlniră o clipă. Ron dădu din cap agitat. În sfârşit, lunga chemare 
se încheiase, iar Len şi pastorul său asociat prezentară pe mulți 
dintre cei ce au mers în față ca fiind noi convertiți. Fiecare afirmă 
Simplu că Domnul Isus l-a mântuit în acea dimineaţă. 

Era rândul Esterei să fie agitată. Nu era obişnuită cu astfel 
de atmosferă. Totul era prea sentimental, prea dintr-o dată şi prea 
forțat. Şi totuşi, pastorul mai în vârstă păruse atât de sincer! În 
ceea ce-l privea pe Len, el era, cu siguranță înzestrat și elocvent 
şi părea foarte sincer în acel moment. Dar, când serviciul se 
încheie şi se apropie din nou de ei, îndoielile ei se întețiră. 

— Ron, îți mulțumesc că le-ai adus pe aceste frumoase 
domnişoare, exclamă el, privind lung la cele două fete. Apoi, 
deveni serios şi se aplecă să-i şoptească ceva Ramonei la 
ureche. Ea păru surprinsă pentru o clipă, apoi dădu din cap apro- 
bator şi se ridică de pe scaun fără să spună un cuvânt. 

ne aşteptaţi acolo? îi întrebă Len pe Ron şi pe Estera, luând-o 
pe Ramona la braț. Vreau să ieşim cu toții să mâncăm la 
restaurantul meu preferat, dar mai întâi Ramona şi cu mine avem 
ceva serios de vorbit, dacă nu vă deranjează. 

Ron se săturase până în gât de Len. Habar nu avea despre 
ce era vorba, dar bănuia că e o chestie legată de religie. În ceea 
ce o priveşte pe Ramona, se pare că intrase sub influenţa hipno- 
tică a vărului lui. Dar o ştia şi pe ea destul de bine, şi nu era chiar 
atât de sigur care îi erau motivele. Aşa că o luă de braț pe Estera 
și răspunse: 

— Uite ce propun eu, Len. Se pare că tu crezi că Ramona 
are nevoie să petreacă ceva timp în particular cu tine. Poate vă 
ia mai mult. Ce-ar fi s-o scoţi tu la masă, fără ca noi să vă stăm 
în cale? Dă-i timp suficient să vorbească. Jar eu o duc pe Estera 
acasă. Bine? 

Faţa lui Len se însenină. Fusese destul de umilit din 
cauza refuzului Esterei de a cânta și a recunoșştinței ei evidente 
pentru intervenţia lui Ron în această chestiune şi simţea că, dacă 
Ramona era un potenţial convertit, era mai bine să fie singur cu 
ea la masă. Aşa că, înainte ca vreuna dintre fete să îşi dea seama 
ce se întâmplă, Len o condusese pe Ramona, care era cam 
buimăcită, pe o uşă laterală, lăsându-i pe Ron şi pe Estera să-și 
croiască drum prin mulțimea care părea să aştepte să dea mâna 
cu pastorul. Mulţi se opriră să le spună lui Ron şi Esterei câteva 
cuvinte de bun venit. Până la urmă, veni şi rândul lor. 

— Mă bucur mult că aţi putut veni, spuse predicatorul cu 
un zâmbet cald, în timp ce le întinse mâna. 

— Ea este Estera Popescu din România, spuse Ron, iar eu 
sunt Ron Atwood, vărul lui Len. 

— Dumnezeu să te binecuvânteze, draga mea tânără, spu- 
se pastorul, strângându-i cu căldură mâna. Şi fie ca El să te ajute, 
acum când începi o viaţă cu totul nouă în minunata noastră țară. Şi 
se uită la Ron ca şi cum, probabil, el făcea parte din noua ei viaţă. 

— O cunosc pe Estera doar de vreo săptămână, pastore, 
explică Ron roşind, dar Len ne-a invitat pe amândoi să venim în 
această dimineaţă. 

— Minunat! Deci tu eşti vărul lui Len? Nu pot spune că 
observ vreo asemănare. Len este un om de treabă. Plin de viață 
şi de entuziasm. 

Alte persoane veneau să-l salute, astfel că ar fi fost 
imposibil să continue conversaţia. În sfârşit, ajunseră în parcare. 

— Îmi pare rău, Estera, se scuză Ron când intrară în 
mașină. Totul s-a întâmplat aşa, dintr-o dată. Nu prea mi-am 
dat seama ce spuneam. Dar eram atât de supărat pe Len pentru 
modul în care a încercat să te oblige să cânți, încât pur şi simplu, 
nu puteam să fac față să stau la masă cu el. Şi, adăugă el 
privind-o direct în ochi, m-am gândit că nici tu nu ai vrea. 

— Nu, nu prea, recunoscu ea. Dar Ramona, oare e bine? 

Ron râse. 

— Nu-ţi face tu griji pentru verişoara ta. O cunosc eu mai 
bine decât tine. Şi, Estera, poate se va întoarce acasă convertită, 
cine ştie? 

Estera se uită la el uimită. 

— Vorbeşti serios, Ron? întrebă ea. Ramona nu înclină 
înspre aşa ceva, nu-i aşa? 

— Până azi nu mi s-a părut, recunoscu el; dar Len este 
atât de insistent, mai ales cu domnişoarele. Dar haide să nu mai 
vorbim despre el. Să găsim un loc bun unde să mâncăm. 

Estera râmase tăcută în timp ce goneau pe şoseaua cu 
patru benzi și, în final, se opriră la un restaurant, unul foarte 
rafinat, după cum avea să descopere ea în ora ce urmă, căci 
luară prânzul într-un separeu mic, împodobit cu tot felul de 
plante agățătoare. Ce se întâmpla cu ea? La câte putea face față 
într-o singură zi? Dar Ron vorbi din nou: 

— Mă întrebam dacă te-ar deranja să-mi spui povestea ta, 
Estera, cât aşteptăm să ne servească. Aş şti mai clar de unde vii 

și prin ce-ai trecut, şi chiar am nevoie să ştiu, ca să te pot ajuta 
să te obişnuieşti cu cultura americană. 

Estera nu putea refuza când Ron o rugase aşa, deci, 
sranjându-şi un cârlionţ negru care i se lăsase pe frunte, începu 
pe un ton jos, tremurător, să-i spună povestea pe care le-o 
spusese unchiului şi verişoarelor ei, săptămâna trecută. 

Uşorul ei accent era de-a dreptul fermecător, gândi 
însoţitorul ei, studiind atent fața expresivă a Esterei. Uneori, 
lacrimile păreau a nu fi prea departe. Alteori, întreaga față i se 
lumina de un zâmbet cald care îi transforma înfăţişarea atât de 
serioasă şi o făcea uluitor de frumoasă. Ron nu se putu abține să 
n-o compare cu fetele pe care le cunoştea, fete ca Ramona - fete 
care nu prea știau altceva în viață decât moda şi distracţiile. Dar 
această tânără din faţa lui, în deux-pieces-ul ei crem cumpărat la 
garaj, fâră machiaj sau bijuterii, era... cum era? Nu ştia, nu încă. 
Părea o adevărată enigmă pentru el. 

La fel ca unchiul şi verişoarele Esterei duminica trecută, 
Ron fu profund mişcat în timp ce asculta, deşi fu destul de 
bucuros când li se aduse în sfârşit mâncarea, fiindcă simţea că nu 
ar fi putut asculta povestea ei, decât în doze mici. Nu era obișnuit 
să audă pe cineva vorbind în felul acesta despre Dumnezeu. În 
plus, simţea că aproape îi dau lacrimile, ceva foarte neobișnuit 
pentru el, şi asta îl stânjenea tare. Nu-i de mirare că-i era atât de 
greu acestei fete să se acomodeze în America. Ea radia un alt 
fel de religie faţă de cei din jurul lui. Credinţa ei trecuse prin foc; 
era reală. Dar, privind-o cum, în tăcere şi discret, îşi pleacă uşor 
capul înainte de a începe să mănânce, se întrebă dacă va rezista 
şi unui alt fel de încercare. Nu ştia cum să-i spună, dar, dacă ar fi 
fost şi el acolo, Hugh Gardner i-ar fi avertizat despre Cortina de 
catifea şi faldurile ei împresurătoare. 

Estera îşi termină povestea când se întoarseră la Velours 
în acea după-amiază. Ron era neobişnuit de tăcut când o ajută 
să coboare din maşină şi se îndreptă spre casă. Slujba nu-l 
impresionase prea mult, dar această fată din România... Cine 

era ea, totuşi? Un înger deghizat? Un sfânt modern? Sau doar 
o străină frumoasă cu un şarm indefinibil, care va fi în curând ca 
toate celelalte fete? 

Rachel şi Estera mâncau masa de seară când Ramona 
năvăli în bucătărie. 

— Ascultaţi, fetelor! începu ea. Am avut o zi extraordinară. 
E cea mai frumoasă duminică pe care am petrecut-o de mult 
timp! Faţa îi era veselă, iar ochii îi sclipeau. 

— Ai fost la o întâlnire cu un alt băiat, evident, murmură 
sora ei, ridicându-se de pe scaun. 

Ramona roşi, răspunzând: 

— Nu chiar, deşi a fost mai bine decât la o întâlnire 
obișnuită. Verişorul lui Ron este absolut fantastic! N-am ştiut 
niciodată că religia poate fi atât de plăcută. El mi-a explicat totul 
într-un mod atât de frumos! l-am spus lui Dumnezeu, cu ajutorul 
lui Len desigur, că vreau să fiu şi eu creştină. Deci asta e! Mi-a 
spus că ar trebui să spun imediat cuiva că l-am cerut lui Isus să 
vină în inima mea. Acum v-am spus. 

Şi Ramona îndreptă spre Estera o privire triumfătoare, în 
timp ce îşi dădu în spate buclele blonde, îşi aruncă sandalele cu 
tocuri înalte şi înşfăcă un pahar de Sprite din frigider. 

Rachel nu mai era prin preajmă când Ramona își aduse 
paharul în camera de lucru şi se ghemui pe fotoliul cu reazem 
pentru picioare. Estera se aşeză pe canapea vizavi de ea şi 
aşteptă să vadă dacă Ramona îi va spune mai mult. Era uluită, e 
puţin spus, pe jumătate bucuroasă, pe jumătate îi părea rău — nu 
îşi putea da seama exact de ce, şi era întru totul confuză. 

Dar Ramona părea să fie bine dispusă. Vorbi la nesfârşit 
despre Len şi masa minunată pe care o luaseră împreună, 
plimbarea de pe malul râului, drumul spre casă. Estera o lăsă să 
tot pălăvrăgească şi nu zise prea multe. Era foarte bucuroasă că 
Ramona nu o întrebase ce credea despre întâmplările din acea 
zi, căci n-ar fi reuşit să dea un răspuns coerent. 

Chiar atunci, intră unchiul în cameră. 

— Ce tot spui tu acolo, Ramona? întrebă el curios, 
așezându-se în fotoliul său preferat. Ţi-ai petrecut ziua cu un 
predicator? Asta-i o adevărată schimbare! Aș fi zis ca asta este 
mai mult pe gustul Esterei, decât pe al tău! 

Ramona râse. 

— Nu te pot învinui că gândești astfel, tată. Dar greşeşti. 
Len e mai pe lungimea mea de undă decât Ron în acest moment. 
A devenit serios şi tăcut. Ron se potriveşte mai bine cu Estera, 
şi se întoarse privind-o pe verişoara ei cu subînțeles, ceea ce 
nu scăpă ochilor ageri ai tatălui ei. Ridică din sprâncene, dar nu 
zise nimic. Ramona continuă: Şi mai am şi altă veste pentru tine, 
tată. Acelaşi predicator despre care îți povesteam a reuşit să mă 
convertească. Ce zici de asta? 

De această dată, John se încruntă de-a binelea. Știa 
destule din trecut despre ce înseamnă a te converti, ca să aibă 
destule îndoieli în privința aceasta. Îşi amintea de ziua în care 
fratele său venise cu o astfel de veste, care, în cele din urmă, îl 
costase însăși viaţa. Ce ştia Ramona despre convertire? 

- Nu mă crezi, tată, îmi dau seama după faţa ta, îi spuse 
Ramona. Nu te îngrijora! Asta nu mă va schimba prea mult. Mie 
mi se pare că Len e la fel ca mine în majoritatea lucrurilor, doar 
că se roagă şi predică şi cântă imnuri şi vorbeşte mult despre 
Dumnezeu. Dar râde și glumeşte, flirtează cu fetele, merge la 
film şi e foarte distractiv — şi îşi dădu buclele în spate oarecum 
accentuat, adăugând, cu subînțeles — așa că nu cred că trebuie 
să mă schimb prea mult. 

- Păi, Ramona, spuse el într-un târziu, indiferent de ce vei 
alege, sfatul meu e să nu priveşti religia cu ușurință. Pe fratele 
meu l-a costat viața şi, chiar dacă eu nu sunt atât de religios, eu 
cred că trebuie luată în serios. Chiar ar trebui să schimbe ceva. 
Eu, dacă aș deveni vreodată creştin adevărat, ştiu că asta mi-ar 
schimba viața! 

— În ce fel? întrebă fiica sa, aşezându-se pe braţul 
fotoliului său și mângâindu-i părul cărunt, cum ştia ea că-i place. 


123 


TRUDY HARVEY TAIT 


John se înroşi, îşi muşcă buza şi nu spuse nimic. Nu 
avea de gând să-şi împărtăşească luptele interioare cu fiica sa, 
când ea părea atât de bine dispusă. Şi mai era şi Estera acolo. 
Cum le-ar fi putut spune fetelor că-şi petrecuse toată ziua într-o 
luptă sufletească? Cântarea „Numai harul“ îi răscolise multe 
amintiri; îi adusese aminte încă o dată invitația de a face ceea 
ce fiica lui pretindea cu atâta uşurinţă să fi făcut — să-şi dea 
viața Salvatorului. Dar trecerea anilor nu făcuse această decizie 
mai uşor de luat pentru el. De fapt, acum părea de două ori mai 
greu. Viaţa îşi adusese complicațiile ei, iar a-L urma pe Cristos 
ar fi schimbat întregul curs al vieţii sale. Ar fi trebuit să renunțe 
la nişte planuri la care ţinea mult, planuri care păreau să se 
dezvolte atât de frumos şi care i-ar fi adus atât de mult profit, sau 
cel puţin asta era impresia lui. 

— E secret, da? întrebă Ramona cu un zâmbet şiret. 

Dar tatăl ei nu avea chef de joacă şi se ridică dintr-o dată 
şi părăsi camera. Ramona se scuză şi ea curând, spunând că 
avea de dat telefoane prietenilor ei. Chiar atunci intră Rachel cu 
un joc de Scrabble în mână. Esterei îi plăcea mult acest joc şi, 
pentru o vreme, uită de anumite lucruri mai serioase. Dar, mai 
târziu, când se pregătea de culcare, evenimentele din timpul 
zilei îi reveniră în minte putemic, buimăcindu-o. Se simţi din 
nou înfăşurată de acei văl nevăzut şi sufocant. Nu se mai simţise 
niciodată atât de confuză. Şi în România o bântuiseră sentimente 
de teamă, de timiditate şi de nepotrivire, dar acest tip de confuzie 
era nou pentru ea, căci avea de-a face cu ceea ce era mai drag 
inimii ei — umblarea creştină, calea lui Dumnezeu de mântuire, 
biserica şi tot ceea ce ţinea de acestea. Pentru ea, Biserica 
Domnului Isus Cristos era un far într-o lume de întuneric, un 
îndrumar pe cărarea vieţii, un refugiu în furtună. Lumea şi ceea 
ce ţinea de ea erau în afara zidurilor ei. Dar aici? I se părea că 
entuziasmul religios, chemările mişcătoare, mărturiile izbitoare 
— toate se îmbinau frumos cu maşinile sport, lustruite, fetele 
fermecătoare şi ultimul film din oraş. 

Când îngenunche să se roage, era încă prea buimăcită 
pentru a-şi găsi cuvintele obişnuite pentu mulțumire sau 
mljlocire. Şi ar fi fost chiar cu mult mai confuză dacă ar fi putut 
auzi conversaţia lui Len şi a Ramonei, în timp ce veniseră spre 
casă în acea seară. 

— Îşi mulțumesc pentru o zi minunată, Len, îi spusese 
Ramona tovarășului ei, când se apropiau de casă. 

— Mi-a plăcut să fiu cu tine, Râmona, îi spusese Len, 
întinzând mâna şi strângând-o pe a ei. În seara asta va fi multă 
bucurie în cer. 

Ramona se uitase la el ciudat. 

— Pur şi simplu nu m-am putut abţine astăzi, Len, îi spuse 
ea. Mi se părea că tu ai ceva ce eu nu aveam —cevacemă 
gândeam c-ar fi bine să am, şi tu ai făcut ca totul să sune atât de 
simplu şi de ușor. r 

Len îi zâmbi, în timp ce ea continuă: 

— Ştii, verişoara mea, Estera, este groaznic de serioasă. 
Fără machiaj, fără filme şi cred că mai are destule „fără“, despre 
care eu nu ştiu, căci doar de zece zile e aici. N-aș putea spune că 
o astfel de religie mă atrage. 

Len zâmbi mândru şi răspunse: 

— Dă-i ceva timp, Ramona. Pentru ea, toate sunt noi. Şi 
părea destul de fericită aseară când a cântat. 

— Păi, da, cred că era fericită, aprobă Ramona ezitând. 
Totul a dispărut repede însă, şi i-a făcut pe toți ceilalți foarte 
sumbri. Să-l fi văzut pe tata când s-a trezit azi dimineaţă. Arăta 
de parcă ar fi visat numai înmormântări. Dar tu eşti tot timpul plin 
de glume şi distractiv. Asta îmi place la tine. 

Ajunseseră acum în fața casei, iar Len oprise maşina 
într-unul dintre locurile libere. Pastorul bisericii probabil că n-ar 
fi fost foarte încântat să audă complimentele Ramonei la adresa 
lui Len. 

— Nu sunt tot timpul aşa, Ramona, e doar una dintre 
laturile mele. Dar, ştii, tot ce e bun în mine e de la Dumnezeu. 

Şi, adăugase el oprind motorul, cred că Dumnezeu e Cel care 
ne-a adus laolaltă. Eu te-am ajutat să crezi, iar tu... se oprise şi 
o privise, cu ochii săi negri, expresivi. Întotdeauna avusese o 
slăbiciune pentru blonde, iar aceasta era una foarte frumoasă. 

Inima Ramonei bătuse şi mai repede când ochii ei îi 
întâlniră pe ai lui. Ce băiat fermecător era acest pastor de tineret! 
Ar fi vrut ca Ron Atwood să o privească aşa. 

— Eu n-am făcut nimic, Len, ţie ţi se datorează totul, 
răspunsese Ramona cât putuse ea de modest. 

— Nu, nu-i adevărat! protestă el. Ai fost o mare încurajare 
pentru mine, în lucrarea mea. Mi-ai întărit convingerea că religia 
mea poate fi captivantă pentru fete frumoase cărora le merg 
toate ca pe roate. Mi-ai dat tocmai ceea ce aveam nevoie. 

Îi luase mâna şi i-o ţinuse într-a lui. Ramona se plecase 
când el îşi pusese brațul în jurul ei şi o trăsese spre el, dar totul 
durase doar un moment. 

— Trebuie să fiu atent când sunt cu tine, spuse el, în timp 
ce o sărută uşor pe frunte. Nu îndrăznesc să uit nici măcar pentru 
o clipă că sunt pastor. Dar — şi oftă lung în timp ce deschise uşa 
maşinii — sunt şi eu om, iar tu eşti foarte, foarte frumoasă. 

Da, dacă ar fi ştiut Estera despre această scenă, ar fi fost 
şi mai nedumerită. Pe de altă parte, se întreba cum putea un 
băiat necredincios — cel puțin după părerea lui Len — să fie atât 
de domn: atent, grijuliu, fără să întreacă măsura, pe când Len? 
Se opri. Nu voia să adoarmă gândindu-se la Len. Se va ruga 
pentru draga ei Gabi, care era atât de departe, pentru Rachel, 
pentru Ramona, pentru mătuşa pe care nu o văzuse niciodată, 
pentru unchiul John, care părea să înțeleagă mult mai multe 
decât fiica sa despre ce înseamnă să-l dai inima lui Cristos. „O, 
își spuse Estera, de ar face el pasul acesta! Cât de fericită aş 
fi!“ Pentru prima dată în acea seară, buzele i se relaxară într-un 
zâmbet şi alunecă într-un somn profund şi fără vise. 

Alte descoperiri 


- CRED CĂ UNCHIUL JOHN e foarte bogat, îşi spuse 
Estera ca pentru sine, dar şi către Rachel, care era acolo pentru 
sfârșitul de săptămână, ca de obicei. 

Era iarăşi vineri seara, iar Rón Atwood trebuia să sosească 
în orice clipă pentru a-i da o lecţie de matematică. 

— Tata, bogat? exclamă verişoara ei, surprinsă. Ce te face 
să crezi asta, Estera? 

— Păi, uită-te la casa asta. E pur şi simplu superbă: patru 
dormitoare, trei camere de zi, birou, bucătărie, ca să nu mai 
zic de subsolul mare, frumos amenajat, pe care nici măcar nu-l 
folosiți decât drept depozit. Aproape în fiecare cameră e un 
televizor color, mochetă din perete în perete, draperii din tavan 
până la podea. Şi apoi, mai e şi piscina aceea afară, spuse 
Estera, arătând spre curtea din spate, şi un garaj dublu, pentru 
maşina cea scumpă și pentru camionetă, ca să nu mai zicem 
nimic despre Honda pe care i-a făcut-o cadou Ramonei la 
optsprezece ani. Şi am auzit că nu e ceva neobișnuit să mergeţi 
în vacanță în Hawaii, sau în insulele Bermude, sau într-alt loc 
exotic. Şi, în afară de asta, acum două săptămâni, când am venit, 
unchiul mi-a dat 500 de dolari, uite-aşa! 

Rachel o privea atent. 

— Şi tu crezi că a terminat de plătit toate astea? 

Estera rămase cu gura căscată. 

— De plătit? Păi, normal. Normal că trebuie să plăteşti 
pentru lucrurile pe care le ai, nu-i aşa? 

Verişoara ei dădu din cap. 

— Nu aici, în buna şi bătrâna Americă. N-ai auzit niciodată 
de rate lunare, ipoteci şi carduri de credit? 

Estera ar fi înțeles tot atâta dacă Rachel ar fi vorbit 
greceşte, aşa că ea îi explică răbdătoare cum trăiau cei mai 
mulți dintre americani. Dacă aveau credit destul de bun şi salarii 
care să acopere ratele lunare adecvate, atunci puteau cumpăra 
aproape orice, chiar dacă nu aveau suficienţi bani în cont pentru 
a acoperi toată suma, în momentul în care făceau achiziţia. 
Aceasta însemna că plăteau dobânzi imense, dar aşa făceau 
aproape toți. 

~ Desigur, zise fata coborându-şi vocea puţin, nu ştiu 
prea multe despre situaţia financiară a tatălui meu. Ştiu că are 
o slujbă foarte bună, dar ştiu de asemenea că nu toate lucrurile 
sunt achitate complet. Cred că totul va ieşi la iveală odată ce se 
termină cu divorțul, şi vocea îi tremură puțin în timp ce spuse 
aceste cuvinte. Totul va trebui împărţit în mod egal. 

Estera îşi acoperi fața cu mâinile şi începu să tremure. 

— O, Rachel, nici nu suport să aud despre un lucru atât de 
trist. O familie n-ar trebui să fie niciodată dezbinată astfel. 

— Mie-mi spui, Estera! spuse Rachel, cu vocea plină de 
amărăciune. Dar, ştii, totul face parte din acest minunat „vis 
american“. Deşi, spuse mai mult pentru sine, aş vrea aşa de mult 
ca mama să renunţe la divorţ. Pur şi simplu, nu știu de ce a făcut 
asta. 

Chiar atunci se auzi soneria. Rachel îl pofti pe Ron 
Atwood în bucătărie, unde o găsi pe Estera, care nu era în apele 
ei şi părea destul de tristă. El se aşeză lângă ea, iar Rachei 
dispăru în camera de zi. Ramona plecase cu Len la un concert de 
muzică creștină rock, iar John spusese că avea anumite treburi 
care-l vor reține până târziu în acea seară. 


Cortina de catifea 


Ron îşi găsi eleva cu mult mai rezervată decât fusese 
duminica trecută, sau în timpul ieşirii lor la Parcul Naţional. 
Dar, în ciuda rezervei ei, lecţia merse strună. Estera învăţa 
repede, mai ales când avea un profesor aşa de capabil ca 
Ron Atwood, care explica lucrurile aşa de clar. După o oră de 
concentrare maximă, el spuse că au făcut destul pentru o seară şi 
îi dădu nişte simulări de examen pe care să le completeze până 
săptămâna viitoare. 

— Dacă mergi în ritmul acesta, Estera, nu vei avea nevoie 
de multe lecții, îi spuse el ca un compliment. 

Fata roşi puţin. 

— Tu explici totul atât de clar, zise ea simplu. 

Era acum rândul lui Ron să se simtă stânjenit. Nu se 
aşteptase la această laudă din partea elevei sale timide. 

— Vă aduc ceva de băut” sugeră Rachel, care lucrase la 
temele ei în camera alăturată. Ce aţi vrea? 

— Eu doar apă, te rog, cu multă gheață. Am renunțat la 
uscături și la sucuri, explică.Ron, şi râse agitat. Nu ştia de ce, dar 
pentru prima oară în viață era emoţionat şi timid în prezența unei 
persoane de celălalt sex. 

— Eu vreau suc de portocale, Rachel, îi spuse Estera 
verişoarei ei. Şi fără gheaţă, te rog! 

— Estera nu este obişnuită cu băuturile reci, explică 
verişoara ei în timp ce-i înmâna lui Ron apa. 

El zâmbi. | 

— Se pare că nu este obişnuită cu multe lucruri, remarcă 
ei. Dar mai vedem noi după un an, după ce trece printr-o vară 
caniculară. Cred că se va răzgândi. 

Estera dădu din cap. 

— Nu cred, Ron. Şi în Bucureşti sunt verile destul de 
fierbinţi, şi nu avem nici aer condiţionat. Dar noi, românii, credem 
că băuturile reci cu gheaţă nu fac bine pentru gât. 

— O, înțeleg. 

— Râzi de mine, protestă Estera, observându-i zâmbetul 
amuzat. Probabil par ciudată pentru toţi cei de aici. 

— Puțin, recunoscu el, jucându-se cu gheaţa din pahar. 
Dar nu te schimba prea repede. Este plăcut să cunosc pe cineva 
diferit de noi, ceilalți. 

Rachel îi dădu verişoarei sale paharul cu suc de portocale 
şi îl măsură pe Ron dintr-o privire. Părea că vorbeşte serios şi 
sincer. Vedea o latură foarte diferită a tânărului pe care Ramona 
îl prezentase familiei lor. Cum îl schimbase Estera pe Ron? 
Rachel se gândise toată săptămâna la verişoara ei. Ce o făcea să 
fie atât de diferită de toţi cei pe care-i întâlnise până atunci? Să 
fi fost numai din pricină că era româncă într-un mediu american? 
Rachel bănuia că nu era numai asta. Mai era ceva. 

Estera se aplecă deasupra cărții. Ron sorbi din apă şi 
o urmări cu privirea. Îşi nota cu scrisul ei îngrijit şi apăsat 
întrebările la care avea de răspuns pentru săptămâna următoare. 
Părea să fie şi mai străină de lumea lui decât înainte — era puțin 
tristă, poate; i se păru că vede în ochii ei o expresie nostalgică. 

Ceea ce Ron n-avea de unde să ştie era că încă o deranja 
conversaţia recentă cu verişoara ei. În plus, încă mai avea 
sentimentul de confuzie pe care îl simţise duminică. Confuzia 
chiar se înteţise, căci între timp încercase să se apropie de 
Ramona, gândindu-se că acum sigur au mai multe în comun, 
din moment ce Ramona împărtășea aceeaşi credință, fiind sora 
ei în Cristos. Len venise cu o seară în urmă să-şi instruiască 
noul convertit în ceea ce priveşte Biblia. Nu o invitase şi pe 
Estera în cameră, ceea ce ei i se păruse puțin ciudat. Ascultase 
râsetele care răsunau din camera de zi. Nu reuşea să se bucure 
de glumele lor. Poate că era vorba despre prăpastia culturală sau 
poate era doar personalitatea ei. Îşi şterse o lacrimă, încercând să 
se concentreze la învăţat. Ce dor îi era de Gabi, care o înveselea 
întotdeauna cu comentariile ei năstruşnice şi umorul ei bizar, pe 
care Estera îl aprecia foarte mult, dar restul lumii nu prea. 

Toată săptămâna aceea, unchiul John păruse puţin mai 
distant. Era în continuare plin de dragoste şi afecțiune, dar era 
mai greu să deschidă o conversaţie cu el. O privea ca pe un sfânt 
din icoană, pe care îl respecta enorm şi aproape că îl venera, 
dar de care îi era greu să se apropie în viața de zi cu zi. Estera 
încercase să construiască o punte peste prăpastia care părea să 
se adâncească în fiecare zi, dar nu reuşise deloc. 

Bineînţeles, nu îi spuse nimic din toate acestea lui Ron în 
acea seară, dar el îşi dăduse seama destul de repede că ei i-ar 
prinde bine puţină voioşie. Ce se întâmplase cu Ramona şi cu 
unchiul ei de plecaseră şi o lăsaseră singură? Voia să facă ceva 
s-o ajute, dacă îi stătea în putință. Nu putea s-o lase să stea şi să 
cânte imnuri în fiecare seară. l-ar fi plăcut să nu-şi prindă părul 
la spate de fiecare dată; asta o făcea să pară şi mai serioasă. Îşi 
amintea cum arăta în acea seară la pian; de fapt, acea imagine îl 
obsedase toată săptămâna. Dar iată că ea îi vorbea. 

— Cum să-ţi mulțumesc, Ron, pentru că mi-eşti de atâta 
ajutor chiar când am mai mare nevoie? întrebă Estera. Şi, adăugă 
ea, roşind, toată săptămâna am vrut să-ți mulțumesc pentru ce ai 
făcut duminică. M-ai salvat şi am apreciat enorm. Cum aș putea 
să te răsplătesc? 

— Fiind mai relaxată, Estera, când lucrăm împreună, spuse 
el simplu, atins de recunoştinţa ei sinceră. 

Estera fu luată pe nepregătite, dar reuşi să spună cu un 
uşor zâmbet: 

— Voi încerca să fiu mai destinsă, Ron, dar nu cred că ştiţi 
vreunul dintre voi cât de ciudat mă simt deseori aici. Totul este 
atât de diferit, suspină ea. Ştiam mai dinainte că va fi aşa, când 
am hotărât să vin aici, dar credeam că voi face față mai bine. 

Zâmbetul lui Ron păli. Într-o clipă înţelese puţin din 
sentimentele pe care le trăia această tânără. Apoi, se însenină. 
Va fi bucuria lui să o ajute să se adapteze la această nouă 
cultură, dar spuse numai atât: 

— Ştii, Estera, ai dreptate, nu înțeleg pe deplin şocul 
cultural prin care cred că încă treci. Punându-mă în locu! tău, eu 
nu ştiu cum aş reacționa dacă aş ateriza aşa, deodată, în țara ta. 

Estera izbucni deodată în râs: Ron Atwood în România! 
Ideea i se părea tare nostimă. În timp ce se îndrepta spre maşină, 
Ron încă păstra amintirea vie a acelui râs zglobiu. Aşadar, 
această țigăncuşă misterioasă părea să fie plină de surprize. 
Nu stătea întotdeauna cântând imnuri şi citindu-i pe clasici. 
Abia aştepta să scoată la iveală această latură diferită a Esterei 
Popescu. 

Ajuns acasă, Ron încă se frământa gândindu-se cum ar 
putea-o ajuta cel mai bine pe tânăra fată din România. Văzând 
că e pe altă lume, mama sa îl trase în joacă de ureche, în timp ce 
serveau masa de seară, şi îi spuse râzând: 

— Mi se pare mie că meditaţiile cu această țigăncuşă din 
România nu-ţi pică prea bine, Ron! 

— Ce vrei să spui? ripostă el. 

— Sensibilă problemă, nu-i aşa? Apropo, ce s-a întâmplat 
cu frumuşica de Ramona? 

— E cu văru-meu, anunţă e! cu o sclipire în ochi. 

— Cu Len? Nu cred că va ține mult. Sunt sigură că te 
preferă pe tine. Probabil că încearcă să te facă gelos. 

Ron o privi pe mama lui şi dădu la o parte farfuria, se 
ridică de la masă şi se aruncă în fotoliui cel mai apropiat. Acelaşi 
gând îi trecuse şi lui prin minte. 

— Ai grijă, Ron! Să ţii două fete în şah e periculos, spuse 
mama sa cu viclenie. 

— Nu înţelegi deloc cum stau lucrurile, ripostă el. Nu e 
deloc aşa. Ţi-am spus de o sută de ori, mamă, nu am de gând să 
încep o relaţie serioasă cu vreo fată în momentul de față şi mă țin 
de cuvânt. Dar asta nu înseamnă că nu pot să fiu în preajma lor, 
mai ales când sunt inteligente şi frumoase şi... — făcu o pauză — 
şi au nevoie de ajutor. 

— Au nevoie de ajutor, nu-i aşa? repetă mama sa. 
Înseamnă că te referi la fata din România. De ce fel de ajutor 
are nevoie? M-aş gândi că e destul de bine îngrijită cu un unchi 
căruia îi merge bine şi care ține nebunește la ea. 

Ron o întrerupse: 

— De unde ştii toate astea? întrebă el brusc. Şi nu sunt 
chiar atât de sigur că unchiul ei e prea bogat. 

Mama lui se coloră puţin în obraji, dar răspunse păstrân- 
du-şi calmul: 

— Lucrez pentru John Popescu, ai uitat? Așa că, probabil 
că ştiu mai multe despre el decât tine. 

Ron o privi câteva clipe fără să spună nimic, apoi continuă 
uşor: 

— Aşa cum am spus, Estera are nevoie de ajutor, iar eu nu 
ştiu cum să-i ofer ajutorul de cargrare nevoie. 

— N-aş crede, comentă mama sa, ironic. Am auzit că fata 
asta e şi foarte religioasă. Apoi adăugă sarcastic: De ce nu te 
oferi să o duci mai des la biserică? 

Ron tăcu un moment. Nu ştia sigur la câte slujbe 
bisericeşti ar mai fi putut face faţă, chiar şi de dragul Esterei. Ar 
prefera s-o ducă din când în când la concerte, dar era convins că 
nu avea de gând să o curteze, iar invitaţiile la concert probabil 
că i-ar fi dat această impresie. Poate mersul la biserică ar fi mai 
puţin periculos. Se gândise el un pic la asta, dar se temea că 
pentru Estera ar părea prea mult; ea ştia că el nu e prea încântat 
de mersul la biserică. Însă era singurul mod practic de a o ajuta, 
la care se putea gândi. 

— Ştii ce, cred că e o idee foarte bună, îi spuse mamei sale 
zâmbind — mă refer la a o duce pe Estera la biserică. Ştiam eu că 
tu ai idei bune. 

Diane Atwood dădu din cap exasperată: 

— E clar ca bună-ziua. Te-ai îndrăgostit de fata asta şi nu 
scapi nicio ocazie de a petrece timp cu ea. 

Ron era mânios acum. 


133 


TRUDY HARVEY TAIT 


— Ba nu sunt deloc îndrăgostit. O să te convingi singură, 
te anunț. Recunosc că sunt atras de ea, dar am mai fost eu atras 
de multe alte fete drăguțe. Nu, de fapt e mai mult decât atât. Dar 
tu n-ai cum să înţelegi. 

Şi ieşi destul de supărat. Dar, după câteva momente era la 
telefon, neputând fi auzit de mama sa, băgăreaţă. 

— Salut, Rachel. Aş putea vorbi cu Estera, te rog? 

Rache! îi înmână receptorul verișoarei ei, care era încă în 
bucătărie, concentrată la niște probleme pe care i le dăduse Ron 
de rezolvat pentru săptămâna viitoare. 

— Estera, îi zise Ron, mergi la biserică săptămâna 
aceasta? 

— Len s-a oferit să ne ducă şi pe mine, și pe Ramona, dar 
nu i-am dat încă un răspuns. 

Ron își drese vocea înainte de a vorbi din nou: 

— Păi, ce ai zice dacă te-aş duce eu duminică? 

Estera rămase tablou. Ştia din experiență că o astfel de 
experienţă nu ar fi fost pentru el cu nimic mai plăcută decât 
pentru unchiul John sau pentru Rachel. 

— Este foarte drăguţ din partea ta, Ron, zise ea când îşi 
recăpătă graiul, dar nu văd la ce bun să mergi să | te închini lui 
Dumnezeu dacă o faci fără tragere de inimă și dacă te plictiseşti 
groaznic! 

— Nu-ţi scapă nimic, nu-i așa? spuse el râzând scurt. Dar 
ţie chiar îţi face întotdeauna plăcere să ! te închini lui Dumnezeu, 
Estera? 

Întrebarea îi scăpase înainte s-o poată opri. Estera ezită: 

— N-aș putea spune că mi-a făcut plăcere să merg la 
Biserica Sfântul luda, sau că mi-a plăcut totul la slujba de ia 
biserica lui Len, fu răspunsul ei sincer. Dar nu pot spune că nu 
m-am dus cu tragere de inimă la biserică, şi la ambele slujbe am 
găsit câte ceva de care să mă pot bucura. 

Ron nu zise nimic. Nu mai întâlnise un om atât de 
bisericos, şi se simţea total dezarmat de felul ei de a fi. 

— Şi, în plus, continuă Estera, nu merg numai ca să mă 
simt eu bine. Merg pentru că duminica e ziua Domnului. Îl iubesc 
pe Dumnezeu şi vreau să-L cinstesc mergând la Casa Lui. Așa 
poruncește El în Biblie. 

Ron nu avu nicio replică pentru un asemenea argument, 
dar nici nu voia să renunțe atât de uşor. 

— Am impresia, Estera, că ţi-e puţin dor de sora ta şi de 
prietenii tăi şi m-am gândit că, poate, dacă mai mergi la biserică, 
nu-ți va mai fi atât de dor; ştiu că biserica a reprezentat o parte 
din viața ta. 

Estera fu mișcată de faptul că el se gândise la asta, dar era 
de asemenea conştientă de faptul că ea era tânără şi, desigur, nu 
tocmai urâtă, ceea ce s-ar putea să aibă măcar puțin a face cu 
preocuparea lui față de singurătatea ei. Dar Ron vorbi din nou: 

— Uite la ce m-am gândit eu: Cred că nici tu, nici eu 
nu vrem să mergem unde merge Len, cel puțin nu în fiecare 
săptămână. Lasă-mă să te duc la diferite biserici din zonă până 
ce, poate, găseşti una în care să te simţi ca acasă. De fapt, am 
auzit că există şi o biserică română în oraş. Ce zici dacă mergem 
acolo duminică, cu condiţia să îmi traduci, dacă programul este 
în româneşte? 

Fără să-şi dea prea bine seama ce face, Estera încuviinţă. 
Nu voia să meargă cu Len şi Ramona, dar simțea puternic nevoia 
de a merge la biserică şi de a avea părtășie creştină. 

— Bine, voi merge, deşi, dacă nu te deranjează, o s-o rog 
şi pe Rachel să vină cu noi, îi spuse. 

Era bine că Estera nu-i putea vedea zâmbetul strâmb când 
răspunse: 

— Minunat, poate biserica îi va face şi ei puţin bine! 

Estera o întrebă pe Rachel şi primi răspunsul la care se 
așteptase. Nici măcar o biserică română n-o putea ispiti. 

— Nici gând să vin cu voi! spuse ea hotărât. I-aş face 
pe toţi să se simtă prost şi, în plus, nu mă încântă ideea de a 
fi însoţitorul vostru! La cât eşti de frumoasă, va trebui să te 


135 


TRUDY HARVEY TAIT 


obişnuieşti să fii singură cu băieţii. Nu că aş şti eu prea multe 
despre asta. 

Rachel râse scurt. Apoi, ieşind din bucătărie, adăugă: 

— Ce ştiu sigur însă este că aceasta nu va fi singura ocazie 
în care Ron Atwood se va oferi să te ducă undeva! Ar face 
aproape orice pentru tine! 

Estera roşi toată. Verişoara ei exagera enorm, îşi spuse 
ea. Dar acum era în America, nu în România. Trebuia să se 
adapteze noului mediu. Într-o zi, va învăţa şi ea să conducă, va 
avea propria maşină şi va merge unde va voi, fără să depindă 
de prieteni sau de rude. Apoi, gândul i se întoarse către maşina 
sport, nouă şi ceruită, către hainele lui scumpe şi nota de plată 
pentru prânzul de duminica trecută. Oare şi el trăia pe credit? Se 
uită în jurul ei prin dormitor. Oare, tot acest lux era pe datorie? 
La urma urmei, asta nu era problema ei. Totuşi, poate la asta se 
referise Hugh cu Cortina de catifea sau unchiul când spusese că 
libertatea îşi are părţile ei întunecate. 

În dimineața următoare, Estera se trezi auzind ploaia 
bătând pe geam. 

— Deci, până la urmă şi aici plouă, îşi spuse ea. 

Aruncă o privire la ceas. Sâmbăta îşi permitea să doarmă 
puţin mai mult, cu toate că verişoarele ei considerau că se trezea 
la o oră total nefirească. 

După câteva minute, auzi soneria de la intrare. Estera îşi 
trase pe ea halatul şi fugi jos. În hol, se ciocni cu unchiul. 

— Nu-i nimic, Estera, îi spuse el. Trebuie să fie Jean, 
femeia care face curățenie. Vine la opt în fiecare sâmbătă. Rămâi 
puţin totuşi, să vă fac cunoştinţă. Numai, să nu iei în seamă 
ciudățeniile ei. La prima vedere pare o persoană foarte dificilă, 
dar e foarte harnică. Şi asta contează. 

Estera se bucură că fusese avertizată. Nu înţelese la ce se 
referea cuvântul „dificilă“ la început, dar află curând. 

— De ce nu dormi şi tu mai mult, ca verişoarele tale? 
bombăni femeia, când se ciocni cu Estera pentru a treia oară 

în decurs de o oră. Ele ştiu să nu-mi stea în cale sâmbăta 
dimineaţa. 

Estera roşi. 

— Nu sunt obişnuită să stau să mă uit când văd că cineva 
face curățenie, explică ea defensiv. Înghiţise nişte cafea cu pâine 
prăjită şi începuse să facă curățenie în bucătărie. Ramona lăsase 
puţină dezordine cu o seară înainte. 

Faţa palidă a lui Jean se muie puţin: 

— Păi, atunci de-acum încolo să faci bine să te obişnuieşti! 
Eu sunt plătită să fac curat aici şi nu-mi place să fiu ajutată. 
Acum, du-te şi mai bucură-te puțin de somnul pentru frumusețe 
sau uită-te la vreo telenovelă sau sună-ţi prietenul. Sunt sigură că 
ai vreo câţiva, cu ochii ăia negri, şi părul ca Lady Godiva. Fă ce 
faci, numai nu-mi mai sta în cale. Nu-ţi cer prea mult, nu-i aşa? 

Estera se uita țintă în ochii gri, ca două mărgeluțe. Era 
o fărâmă de om, cu păr încărunţit şi subțire şi o culoare a pielii 
care îi amintea de Bunicuţa Săndulescu, de acasă. Dar nu avea 
nimic din zâmbetul călduros al Bunicuţei. Această femeie părea 
să fi declarat război lumii în general, şi Esterei, în particular. 

— Mă duc sus, Jean, îi spuse ea zâmbind, încercând să o 
liniştească. 

— Bine. Peste câteva ceasuri voi ajunge şi eu sus să vă fac 
curăţenie în dormitoare, o avertiză Jean, luând mopul şi înfigân- 
du-l în găleată cu atâta mânie, încât Estera fu stropită cu clăbuci. 
Scuze, mormăi Jean, dar dacă stai atât de aproape când încerc 
să-mi fac treaba, va trebui să suporţi consecinţele! 

Se opri, apoi se întoarse cu fața spre Estera, având mopul 
în mână. 

— Eşti nepoata lui John, mi se pare mie, nu? 

Estera dădu din cap. È 

— Semeni perfect cu femeia din fotografia pe care o ține 
pe măsuța de toaletă. A apărut acolo doar de când l-a părăsit 
soția. Este o adevărată frumuseţe. Nu-i de mirare că-i place să se 
uite la ea. 


137 


TRUDY HARVEY TAIT 


Estera o privi constemată pe femeie. 

— Habar nu am despre ce sau despre cine vorbiti, îi spuse 
ea rece lui Jean. Oricum — şi Estera îi aruncă o privire mustrătoare 
— nu sunt obişnuită cu astfel de bârfe, aşa că, pe viitor, vă rog să 
păstraţi astfe! de comentarii pentru dumneavoastră, şi se răsuci 
pe călcâie şi plecă din bucătărie. 

— Hodoronc-tronc! Ar trebui să-şi mai coboare nasul acela 
niţel, murmură Jean, punând iarăşi mopul în găleata cu apă. 

Estera răsuflă uşurată când, patru ore mai târziu, uşa din 
față se închise în urma femeii care făcuse curat. De fapt, era 
prima persoană dezagreabilă pe care o întâlnise de la sosirea 
ei în America. „Unchiul, îşi spuse ea în timp ce pregătea ciorba 
pentru cină, ar trebui să fie mai atent pe cine lasă să-i facă 
curăţenie în dormitor, mult mai atent!“ 

— i i 


Întâlnirea cu mătușa Mary 


- DE CE NU VREI SĂ TE ÎNTÂLNEŞTI cu Estera, mamă? 

Făcuseră ordine în bucătărie după masa de seară 
şi Rachel pusese dintr-o dată jos cârpa de spălat vase şi 
se întorsese să se uite drepe la mama ei. Întrebarea, pusă 
surprinzător de fiica ei, de obicei tăcută, o uimi pe Mary 
Popescu. Era luată pe nepregătite, exact cum intenţionase 
Rachel. Roşind până la rădăcinile firelor de păr blond natural, se 
bâlbâi: 

— Păi, Rachel, de ce să vreau? Adică, nu o cunosc. Nu 
mi-e rudă de sânge. 

Fiica nu spuse nimic la început, dar o privi pe mama 
ei direct în ochi. Mary nu avu tăria să întâlnească privirea ei 
insistentă, aşa că se întoarse să pună la loc farfuriile de la cină. 

— Dar mamă, a venit de aproape trei săptămâni, și tu de 
fiecare dată refuzi s-o întâlneşti. Asta-i destul de nepoliticos, nu-i 
aşa? Fata făcu o pauză, lăsând ca aceste cuvinte să pătrundă 
adânc. Şi ea e cu totul altfel decât orice persoană pe care am 
întâlnit-o vreodată, continuă Rachel. Nu mi se pare cinstit să tot 
vii cu scuze prosteşti de care ea îşi dă seama imediat. Dar... — 
şi fața fetei roşi; nu era obişnuită să spună ceva frumos despre 
vreo persoană şi fu la fel de surprinsă ca şi mama ei să se audă 
murmurând, cu privirea coborâtă — dar a ajuns să fie aproape 
singura prietenă adevărată pe care o am. 

Mary nu mai rezistă. Lăsă orice rezervă la o parte şi, 
întorcându-se, îşi înşfăcă fiica de umeri şi explodă: 

— Frumos lucru să i-l spui mamei tale care te-a născut, 
n-am ce zice. Spune-mi: Cine îți cumpără hainele şi mâncarea 
de care ai nevoie? Cine îți asigură un acoperiş deasupra capului? 
Cine îți suportă toate mofiturile în fiecare zi? Şi această „singură 
prietenă adevărată“ a ta ce a făcut pentru tine, mă rog? Își sapă 
drum până şi spre inima aia a ta de gheaţă. Ştiu eu cum sunt ele, 
fetele astea amabile, nevinovate, frumoase şi deosebite, care-şi 
folosesc pioșenia pentru a-şi atinge propriile scopuri. Vocea îi 
tremura de mânie. 

Rachel suspină. Rareori o văzuse pe mama ei pierzându-și 
controlul în ultima vreme. Modul! ei rezervat şi arogant era uneori 
de nesuportat, dar acum, în sfârşit, ieşise din cochilie, fie şi 
numai la mânie. Fiica ei, de obicei pricepută să dea o replică pe 
măsură, tăcea mută. 

Dar, se pare că Mary nu-şi terminase tirada. 

— Poate că n-am întâlnit-o efectiv pe fata asta, pe 
verişoara asta fantastică a ta, dar pot să-ţi spun cum arată — cu 
părul lung, ondulat şi negru, cu pielea lucioasă, măslinie, cu ochii 
mari şi negri care trec prin tine, şi buze care te strigă să le săruţi 
chiar în timp ce rostesc banalităţi religioase, sau cântă imnuri 
dulci — o, da, este destul de frumoasă ca să cucerească inima 
oricărui bărbat, iar apoi s-o arunce la gunoi. Îşi spun, nepoată ori 
ba, nu vreau să am nimic de-a face cu ea! 

— Cum de o poți descrie atât de bine — vreau să spun 
înfăţişarea ei, nu caracterul? La caracter n-ai nimerit-o nici pe 
departe! Şi ochii lui Rachel scânteiară periculos. 

— Cum de pot să ţi-o descriu? Mary, aproape că tipa. Am 
văzut-o cu ochii minţii timp de douăzeci de ani şi mai bine. M-a 
bântuit noaptea, a invadat intimitatea dormitorului meu, adică 
a dormitorului nostru. Stătea între noi când vorbeam, când ne 
plimbam împreună sau când făceam dragoste. Cred că aş putea 
spune că o pot descrie! 

Şi, epuizată de această izbucnire, Mary se prăbuşi în cel 
mai apropiat scaun şi îşi îngropă faţa în prosopul de vase pe care 
îl avea în mâini. 

Trecuseră multe luni în care Rachel nu arătase afecţiune 
față de nimeni, dar, pentru moment în orice caz, îşi uită stilul 
rezervat şi, aşezându-se lângă mama ei, îi luă mâna într-a ei şi 
o mângâie uşor. Avea o mână delicată şi catifelată, încă tânără. 
Stătură într-o tăcere deplină o vreme, mintea inteligentă a fetei 
încercând să desluşească ce era în spatele cuvintelor ciudate 
ale mamei. Oare îşi pierduse minţile? Oare trauma despărțirii 
după o căsnicie de atâția ani o făcuse să-şi piardă echilibrul? 
N-avea cum să fi fost Estera cea care îi marcase atât de mult 
viaţa şi o făcuse să adune atât venin. Despre cine să fi fost totuși 
vorba? Rachel se chinuia să-şi dea seama. Trebuie să fie vorba 
despre cineva care seamănă cu Estera, probabil o altă româncă. 
Desigur! Cu siguranță, se referea la mama Esterei. Da, asta era! 
Estera le arătase ei şi Ramonei deunăzi o poză cu mama ei, iar 
Ramona exclamase „Estera, arăţi exact ca mama ta!“ Dacă se 
gândea mai bine, observase aceeaşi poză pe masa de toaletă a 
tatălui ei când i-a dus costumul în dulap, după ce fusese adus de 
la curățătorie. Poza apăruse acolo doar de când plecase mama 
ei. Era destul de clar că descoperise un secret de familie, dar nu 
îndrăznea să pătrundă mai adânc, cel puțin nu încă. 

Apoi, dintr-o dată, Mary se ridică şi, fără să spună o vorbă, 
părăsi bucătăria. Mergând sus după câteva minute, Rachel auzi 
hohote de plâns din camera mamei ei. Încercă să intre, dar ușa 
era încuiată. 

Rachel se duse la ea în cameră şi începu să analizeze 
lucrurile mai atent. Ştia că tatăl ei suportase multe de când se 
ştia ea, şi lucrurile se înrăutăţiseră constant — ieşiri nervoase, 
apoi o tăcere de oțel, ruptă uneori doar de torente de reproşuri 
şi acuzaţii reciproce. Dar nu fusese el cel care plecase; mama 
ei fusese cea care spusese că nu mai poate suporta. Ce nu mai 
putea suporta? John Popescu părea să fie un soț mai răbdător 

şi mai tolerant decât şi-ar fi putut cineva dori. Şi totuşi? Acum 
înțelegea totul: niciodată nu-şi tratase soţia ca un soț îndrăgostit. 
Dragostea lui fusese mai degrabă ca a unui părinte care răsfață 
un copil. Asta însemna că el nu o iubise niciodată pe Mary? Se 
putea oare ca în inima lui să fi fost încă îndrăgostit de o altă 
femeie, şi anume de Silvia Popescu? 

Rachel dormi foarte puţin în acea noapte, mintea fiindu-i 
întru totul preocupată de tragedia care distrusese căsnicia 
părinților ei. Şi mama ei stătuse mult pe gânduri. Curajul 
fiicei sale de a o înfrunta în problema cu Estera o şocase şi o 
înfuriase în acelaşi timp. Dar, după ce orele tăcute ale nopții îi 
calmară nervii, începu să gândească limpede. Cât de ruşinos se 
comportase! Chiar dacă mama Esterei îi bântuise viața, asta nu 
era vina fetei. Femeie în toată firea, la patruzeci şi cinci de ani 
ai ei, stătea să se lamenteze şi să-şi plângă singură de milă în 
loc să se bucure că avea două fete minunate şi un soț nu chiar 
tandru, dar totuşi destul de îngăduitor şi cumsecade. Dacă nu 
ar fi făcut mereu atâta caz de obsesia lui John legată de prima 
sa dragoste, poate, în timp, ar fi reuşit chiar să o înlocuiască 
şi, până la urmă, să-i câştige afecțiunea. Gândindu-se la cum 
ar fi putut sta lucrurile, aproape că înnebuni de necaz până ce 
își dădu seama că, poate, nu era prea târziu să încerce din nou. 
Divorțul nu era încheiat, încă. Încă îl putea opri. 

Rachel fu luată prin surprindere de vestea calmă dată 
de Mary la micul dejun, cum că Estera putea veni la cină în 
vinerea aceea. Ochii ei trişti se luminară. Asta era mai mult decât 
sperase ea. Curând era la telefon, spunându-i verişoarei ei vestea 
cea bună, iar apoi plecă la şcoală, cu mult mai veselă decât în 
ultima vreme. 

Estera puse receptorul jos înmărmurită. Ce o făcuse pe 
mătuşa ei să se răzgândească aşa, dintr-o dată? Tânjise atât 
de mult s-o cunoască, să aibă în viața ei o femeie mai matură. 
Se întrebase de nenumărate ori, cum era mătuşa ei? Ramona o 
avertizase să nu se aştepte la prea mult de la prima întâlnire. 

— Mama s-a schimbat atât de mult în ultimii ani, îi spusese 
ea. Nu ştii niciodată dacă e ea sau dacă joacă un rol. Nu ştiu de ce 
s-a schimbat aşa, deşi, dacă stau să mă gândesc mai bine, schim- 
barea asta nu e de azi, de ieri, ci de o bucată bună de vreme. 

Vestea de la mătuşa ei era un mod minunat de a începe 
săptămâna. Şi ziua de dinainte fusese plină de surprize — o vizită 
la o biserică română din Indianapolis şi o masă minunată de 
ciorbă şi sarmale într-o familie tânără câre tocmai imigrase în 
Statele Unite. Ospitalitatea călduroasă a gazdelor lor o făcuse 
pe Estera să fie mândră, nevoie mare. De fapt, toți i-au primit 
cu multă căldură. lar familia Iliescu îi invitase la masă. Părinții 
păreau nişte buni creştini şi îl cunoşteau pe unchiul ei de ani de 
zile. Dar Claude, fiul lor, se purtase destul de ciudat. Întrebase 
de Ramona, căci se pare că fuseseră la şcoală împreună. Estera 
îi amintise de el verişoarei sale în acea seară, şi ea râsese şi 
spusese că era el cam ciudat, dar că avea o inimă bună. 

Partea cea mai bună fusese că Ron păru să asculte chiar 
atent mesajul pe care ea i-l tradusese, ochii lui stând tot timpul 
aţintiți asupra feţei ei şi făcând chiar câteva comentarii legate 
de ceea ce spusese predicatorul. Îi spusese mai târziu, în timp 
ce se plimbau prin grădina botanică ce era la doar câteva străzi 
depărtare de biserică, cum că aceea fusese cea mai frumoasă 
duminică după multă vreme. 

Şi acum, când punea la loc vasele de la micul dejun şi 
o salută pe Ramona, care pleca pentru o altă săptămână la 
facultate, începu să numere zilele până vineri. Când aceasta sosi 
în sfârşit, era nefiresc de emoţionată în fața uşii mătuşii, după ce 
sunase la sonerie. Rachel fu cea care o primi în micul apartament 
cu două dormitoare, simplu mobilat, care părea de un contrast 
izbitor față de casa impunătoare, cu două etaje, a unchiului, 
şi care îi aminti, chiar dacă doar.puțin, de apartamentul din 
România în care îşi petrecuse ultimii patru ani. 

Mary pregătise o masă somptuoasă, căci era o 
bucâtăreasă excelentă. Dar, deşi îşi întâmpinase nepoata cu un 

sărut, zâmbetul îi era forțat, iar vocea, rece. Rămasă singură în 
bucătărie Mary se crispă de mânie. 

- E exact cum mi-am închipuit-o: leit mamă-sa! Nu ştiu 
cum o s-o suport toată seara. 

Dar acum nu mai era cale de întoarcere. Fata din Româ- 
nia era acum în camera de zi, atât de timidă şi emoţionată şi 
încercând să schimbe câteva cuvinte cu Rachel în timp ce 
aşteptau cina. 

În sfârşit, totul era gata. Aşezându-se vizavi de mătuşa 
ei, Estera îşi plecă capul, aşa cum făcea întotdeauna. Rachel îi 
aruncă o privire mamei sale, care păru că nu observase. Ştiind 
cât de imprevizibilă era mama ei, şi cât de sensibilă era Estera, 
Rachel spera din tot sufletul ca totul să se termine repede şi fără 
incidente. 

În prima jumătate de oră, conversaţia fu anevoioasă. 
Lui Mary i se părea că însăşi Silvia Popescu, nu fiica acesteia, 
stătea în fața ei la cină. Ce mi-a trebuit să îmi fac atâta rău cu 
mâna mea? se întrebă, încercând din greu să-și controleze 
sentimentele şi să se concentreze asupra mâncării, care stătea 
practic neatinsă pe farfuria din fața ei. 

Între timp, nepoata îi arunca pe sub genele ei lungi câte o 
privire furişă. 

Cred că a fost cândva o femeie foarte frumoasă, se gândi 
Estera. Şi încă ar putea fi, dacă şi-ar recâștiga doar speranţa în 
viață. Are tenul Ramonei, dar ochii aceia albaştri precum cerul 
sunt sticloși şi posomorâți. Pe chipul ei se citeşte apatia și 
disperarea. Inima plăpândă a Esterei era plină de compasiune 
față de femeia din fața ei. Trebuia să încerce să ignore lipsa de 
căldură pe care mătuşa o arăta față de ea. Oricum, ce conta? 
Avea în față o persoană care avea nevoie disperată de dragoste 
şi asta era ceva ce ea, Estera Popescu, chiar dacă nu avea niciun 
şfanţ, putea să ofere din abundență. 

Chiar atunci, Mary o privi pe tânăra ei musafiră şi văzu 
lacrimile ce luceau în ochii ei mari şi negri. Nici nu-şi dădu ea 

seama că erau lacrimi de compasiune; văzu doar o fată orfană 
singuratică, departe de casă, care avea mare nevoie de cineva 
care s-o îngrijească precum o mamă. 

— Spune-mi câte ceva despre România, Estera, se trezi 
spunând cu o voce care nu prea semăna cu a ei. 

Estera tresări. Era ceva neaşteptat. Apoi începu, mai întâi 
poticnindu-se, să povestească despre Gabi, despre mătuşa Ana 
şi despre biserica din Ploieşti. Şi apoi, văzând că mătuşa Mary 
aşteaptă ceva mai mult, încet şi nu fără lacrimi, îi spuse întreaga 
ei poveste. Mary ascultă atentă până ce nepoata ei termină; apoi 
se ridică brusc şi începu să strângă masa. 

— Mulţumesc, Estera, murmură, în timp ce duse farfuriile 
murdare în bucătărie. Asta era tot ce putea spune. Prea multe 
sentimente se luptau şi încercau s-o stăpânească, dar, până 
la urmă, compasiunea câştigă, şi o mătușă căită se întoarse cu 
cafeaua şi prăjiturile. 

Când terminară de mâncat, Rachel sugeră un joc de 
Scrabble, care ajută mult la diminuarea tensiunii. Şi Rachel şi 
Mary erau experte, dar până la urmă câştigă femeia mai matură. 

— Chiar te pricepi, mătuşă Mary, exclamă Estera, în timp 
ce ajuta la strânsul pieselor de pe tabia de joc. Acesta este un joc 
minunat. Mă ajută să-mi îmbunătățesc vocabularul. 

Mătuşa zâmbi uşor. Era prima dată când zâmbise în acea 
seară. 

— Poate vei putea să mai vii şi altă dată, Estera, dacă vrei, 
se bâlbâi ea, ținându-şi ochii pironiţi în jos. 

Estera ar fi vrut s-o îmbrățişeze pe mătuşa, dar spuse doar 
simplu: 

— Da, mi-ar plăcea foarte mult, chiar mi-ar plăcea! 

N-avea nici o idee despre sacrificiul enorm pe care îl 
făcuse mătușa ei în acea seară pentu a trece peste resentimente, 
dar simțea că gheaţa fusese spartă şi plecă acasă cu inima 
uşoară. 

— Doamne, se rugă ea înainte de a sări în aşternuturile 
ei roz, ți mulțumesc că ai răspuns rugăciunilor mele şi m-ai 
ajutat s-o cunosc, în sfârşit pe mătuşa. Pare atât de tristă, atât 
de deznădăjduită! Te rog, Doamne, în vreun fel, câtuşi de puțin 
măcar, să-mi îngădui s-o ajut să găsească speranţă. Făcu o 
pauză, căci lacrimile îi umplură ochii. Adică, vreau să spun, 
ajut-o să Te găsească pe TINE. Amin. 

Între timp, lui Mary Popescu îi era greu să adoarmă. Se 
gândea la evenimentele din ultima săptămână și în special la 
întâlnirea cu Estera. Oricât încerca, nu reuşea să-şi scoată din 
minte acei ochi plini de lacrimi care o priviseră cu jale. În sfârșit, 
pe la miezul nopţii, reuși să adoarmă, dar nu pentru mult timp. 
Când ceasul bătu ora trei, se trezi dintr-o dată și o găsi pe Rachel 
aplecată spre ea. 

— Ce s-a întâmplat, mamă? zicea ea. Cred că visai. 

— Visam? întrebă Mary, făcând ochii mari. Apoi își aminti 
şi îşi ascunse fața în mâini. Da, visam într-adevăr, dar cum de ai 
ştiut? Te-am strigat? 

— Da, m-ai strigat, îi spuse fiica ei, înfășurându-se într-o 
pătură, căci se făcuse rece. 

Faţa lui Mary albi în timp ce o întrebă bâlbâindu-se: 

— Ce spuneam, Rachel? 

Rachel veni puţin mai aproape şi răspunse: 

— Nu era ceva groaznic, mamă, așa că nu-ţi face griji. Deşi 
păreai a fi tare agitată. 

— Da, da, ştiu, zise Mary nerăbdătoare. Dar spune-mi, ce 
am spus exact? 

— Ziceai, sau cred că așa ziceai, căci vorbeai puțin 
nedesluşit, „O, ajută-mă, Doamne. La urma urmelor, nu e acolo!“ 

Mary se lăsă pe spate în perne şi scoase un oftat lung. 
Pentru a doua oară în acea săptămână, Rachel îşi luă mama de 
mână. Îi tremura, deși vocea îi era calmă când începu: 

— Acum îmi amintesc, Rachel. Îmi amintesc foarte bine. 
O, la început a fost îngrozitor, efectiv îngrozitor. Poate că, dacă 

îți povestesc, îmi va face bine. Voi reuşi să mi-o scot din minte. 
Încă văd totul atât de viu înaintea ochilor. Şi acum o văd, stând 
în fața mea. 

— Pe cine, mamă? întrebă Rachel. Fă-mi şi mie loc să mă 
cuibăresc lângă tine în pat, că mi s-a făcut frig, şi apoi te ascult.. 
Uite, aşa e mai bine. 

Şi se ghemui sub pături, iar mama sa începu uşor: 

— Păi, înainte să adorm, nu mă puteam gândi la nimic 
altceva decât la Estera. O vedeam stând în faţa mea, cu două 
lacrimi mari în ochii ei negri. Şi mi-am imaginat că o luam în 
braţe, aşa cum ar lua-o mama ei, căci părea atât de singuratică şi 
având nevoie de mângâiere! Mary făcu o pauză. Uitasem că era 
întruchiparea Silviei. Am văzut-o doar ca pe mica mea nepoțică 
orfană care avea nevoie de dragoste şi de compasiune. Apoi, 
trebuie să fi adormit, pentru că Estera a început să se transforme 
treptat în mama ei. Mergeam în urma ei pe o pajişte. Cerul era 
senin, soarele strălucea şi în jurul nostru era plin de flori de 
câmp. 

Mary începu din nou să tremure. Rachel aşteptă, ştiind cât 
de important era pentru mama ei să-i povestească, să reuşească 
să-şi scoată din minte acel gând — oricare ar fi fost el — care o 
otrăvise atâta timp. În final, chiar când ceasul bătu ora trei şi 
jumătate, mama ei îşi drese vocea şi continuă: 

— Se pare că, în momentul în care mi-am dat seama 
că era Silvia, nu Estera, mi-am pierdut cumpătul. Toate 
sentimentele strânse de-a lungul anilor răbufniseră cu putere. 
Cum stăteam în mijlocul pajiştii însorite, am ajuns să cred 
cu toată convingerea că, în inima acestei femei, era un şarpe 
care stătea la pândă, care îi otrăvea pe toţi cei din jurul ei. La 
picioarele mele era un cuţit. L-am înşfăcat şi m-am îndreptat spre 
Silvia. Se aplecase să culeagă câțiva maci din puzderia de flori 
de pe pajişte. Auzindu-mi paşii, s-a întors dintr-o dată spre mine. 
M-a privit cu acei ochi mari şi expresivi pe care i-a moştenit şi 
fiica ei. Două lacrimi mari îi curgeau pe obraji, şi buzele i se 

Mary. Nu e acolo. În tine e.“ Dar eu n-am vrut s-o ascult. Am 
înşfăcat-o de umeri, iar ea n-a făcut niciun efort ca să scape din 
prinsoarea mea. Parcă viitorul întregii mele familii depindea de 
următoarea mea mișcare. 

Rachel îi luă ambele mâini într-ale ei. Îi erau reci şi 
umede. Se ghemui mai aproape de mama ei. 

— E doar un vis, mamă, şopti ea. Nu trebuie neapărat 
să-mi spui tot, dacă nu vrei. 

— Lasă, trebuie să-ţi spun, fu răspunsul. N-am vrut s-o 
ascult, n-am vrut s-o cred. Trebuia să omor acel şarpe ascuns 
în ea. Peste câteva momente, când ea zăcea întinsă fără simţire 
pe pământ, mi-am dat seama, îngrozită, că avusese dreptate, dar 
era prea târziu. Valuri de vinovăţie m-au năpădit. „O, Doamne, 
ajută-mă!“ am strigat. „Până la urmă nu era acolo.“ 

Mary căzu înapoi pe pernă şi îşi închise ochii. Rachel 
rămase nemişcată, aşteptând. Minutele trecură. Ceasul din ho! 
bătu ora patru. Rachel observă că mama ei se cufundase într- 
un un somn liniştit. Se furişă înapoi în patul ei, acum pe deplin 
trează. Nu avea nevoie de nicio explicaţie legată de acel vis 
ciudat. Era cât se putea de clar că rezultase dintr-un conflict 
interior disperat, care durase ani de zile. Nici nu îndrăznea să 
se gândească ce alte consecințe va avea în cele din urmă acest 
conflict. 

Mama ei dormi până târziu în acea sâmbătă dimineața. 
Când se trezi, în sfârşit, cu mult după ora nouă, se simți foarte 
ciudat. Oare pe unde fusese toată noaptea? De ce se simțea 
neobişnuit de uşoară? Soarele îşi trimitea deja razele prin 
fereastră când Mary ajunse în baie. Îşi zări în oglindă chipul 
searbăd şi se posomori din nou. Oare chiar arăta atât de bătrână? 
se întrebă. Oare, femeia aceea cu fața acră, lipsită de zâmbet, 
era cea alături de care trăise John atâta timp? Şi Rachel, și 
Ramona? Ce se întâmplase cu frumuseţea ei? 

Tremurând, înşfăcă un pulover roşu aprins din dulap, pe 
care nu îl purtase de luni de zile şi se trezi zâmbind puţin, în timp 
ce îşi pieptănă părul blond şi gros, pe care şi-l tăiase foarte scurt, 
ca să-i fie cât mai uşor. Uite, deja arăta mai bine, se gândi. Îşi 
aminti cum îi plăcea lui John să-şi țină ea părul — lung şi ondulat. 
Poate că ar trebui să-l lase iar să crească. 

În timp ce luau micul dejun, peste câteva minute, ochii 
ageri ai lui Rachel observară puloverul roşu. Observă, de 
asemenea, că mama ei nu mai avea acea privire rece. Şi, deşi 
îşi mâncară cerealele în linişte, ca de obicei, ca şi cum nimic 
ciudat nu s-ar fi întâmplat în acea noapte, Rachel simți, în timp 
ce îşi împachetă lucrurile pentru week-end, că inima de gheață 
a mamei începea să se dezghețe. În ceea ce privea inima ei, şi 
ea părea mai caldă decât în ultimele luni, poate chiar ani. Se 
mai puteau oare schimba lucrurile din nou în bine? Poate numai 
printr-o minune, dar de când apăruse această verişoară a ei din 
România se părea că minunile se ţineau lanţ. 

Pus în cumpănă! 


- CE CIORBĂ BUNĂ FACI, draga mea! îi spuse 
John Popescu nepoatei sale, în timp ce întindea farfuria să-l 
servească. Este aproape la fel de bună ca cea pe care o făcea 
mama mea, şi pe ea nimeni n-o întrecea. 

Estera îi zâmbi cu afecțiune. 

- Am tot vrut să-ţi spun, unchiule, că am cunoscut familia 
Iliescu, duminică. Mi-au zis că sunteți prieteni vechi. 

John dădu din cap. 

- Da, ei au plecat din România cu vreo zece ani în urmă 
şi s-au mutat foarte aproape de noi, până să ne mutăm noi aici. 
Sunt oameni cumsecade. Cu mult mai religioşi decât mine. Am 
cam pierdut legătura cu ei, deşi Claude o mai sună pe Ramona. 
Se pare că ea i-a cam picat cu tronc. Dar el nu prea e genul ei, 
aşa că îl ţine la distanţă. 

- Pare un pic ciudat, unchiule, spuse Estera în timp ce îşi 
puse farfuria în chiuvetă. N-aş putea spune în ce privință, dar nu 
e ca părinții lui. 

- Niciodată n-a fost. Întotdeauna a fost diferit, deşi îl 
iubesc ca pe lumina ochilor lor. Este singuru! lor fiu şi e destul 
de răsfățat. Se pare că în ultimul timp e într-o fază puţin rebelă. 
Apropo, exclamă John privind la ceas, Rachel întârzie în 
dimineața asta. Mă întreb de ce o ține Mary atât de mult. 

- Eu sunt de vină, spuse Estera în timp ce îi servea o 
portie de ciorbă. A avut musafiri până târziu aseară. 

- Da, aşa e, fu comentariul lui destul de rece. O privi pe 
Estera atent şi zise: Şi ce părere ai despre mătuşa ta? 

Estera începu agitată: 

— Am întâlnit-o doar o dată, dar aş putea spune că îmi 
place, cu toate că pare să fie o femeie foarte tristă şi dezamăgită. 
Dar este foarte frumoasă. Nu-i deloc cum mă aşteptam eu. 

- Nu? Păi dacă ai fi cunoscut-o mai demult, ţi-ai da 
seama ce mult a mai pierdut din frumuseţe. Nu ştiu dacă îţi vine 
să crezi, dar era o regină a frumuseții când m-am căsătorit cu 
ea. Ochii lui John priveau visători. Apoi, faţa i se aspri în timp 
ce continuă: În ultimul timp are o limbă ascuțită cu care taie în 
came vie, şi o inimă de piatră. Nu ştiu cum o suportă Rachel. Dar 
adevărul e că şi ea e aproapefa fel, deşi, recunoscu el, trebuie 
să spun că această copilă s-a schimbat considerabil de când ai 
apărut tu. 

Nu mai era timp pentru alte comentarii, spre uşurarea 
Esterei, căci chiar atunci auziră o maşină în fața casei. 

- Ai venit chiar la timp ca să iei prânzul, Rachel, o informă 
Estera când aceasta dădu buzna în bucătărie. 

Fata păru să nu audă. Îşi puse jos geanta şi merse la tată! 
ei. 

- Tată, mama aşteaptă în maşină. Vrea să vorbească ceva 
cu tine. 

John Popescu ridică din sprâncene. Trecuseră săptămâni 
de zile de când soţia lui vorbise ultima dată cu e! din proprie 
inițiativă, dar se ridică fără să spună un cuvânt. După câteva 
momente, se întoarse şi se aşeză din nou pe scaun. Îşi mâncă a 
doua farfurie de ciorbă în tăcere. Apoi, se întoarse spre fiica lui. 

- Ce-i cu maică-ta, Rachel? Vrea să avem o discuţie mai 
lungă. S-a schimbat ceva, nu-i aşa? 

Rachel dădu afirmativ din cap, dar nu spuse nimic. John 
continuă: 

- Merg la ea mâine. Vrea să discutăm în particular; apro- 
po, unde-i Ramona? ...întrebă el încercând să schimbe subiectul. 

- Presupun că doarme până târziu, ca de obicei, comentă 
Rachel. 

- De fapt, nu, spuse Estera. S-a dus la o conferință de 
tineret cu Len. 

- Şi nu te-au luat şi pe tine cu ei? întrebă unchiul John, 
cu mirare. Am crezut că astfel de întâlniri sunt mai pe placul tău 
decât pe al Ramonei. O, am uitat. Acum s-a convertit, aşa-i? 

- S-a convertit? bombăni Rachel. Nu-i cu nimic mai 
convertită decât mine. Doar că are un nou prieten, atâta tot. De 
data asta, unul religios, dar nu-i pasă ei. Oricine e bun, numai 
să-i țină locul lui Ron. 

Cuvintele lui Rachel o tăiară la inimă pe Estera. Vorbea 
din nou ca atunci când o întâlnise prima oară. Verişoara ei mai 
mică începuse să se schimbe în bine, însă mai avea mult pînă 
să scape de toată amărăciunea cu care trăise atâta vreme. 
Şi problema era că simțea că vorbele lui Rachel, ca de obicei, 
aveau ceva adevăr în ele. 

În seara aceea, Estera avea din nou o oră de matematică. 
Putea da examenul de admitere la facultate oricând voia, îi 
spusese Ron. 

- Mă voi interesa de asta săptămâna viitoare, îi spuse ei, 
ridicându-se să plece. Şi Estera, ai fişa de înscriere? 

- Da, fu răspunsul. Ramona mi-a adus-o. Dar trebuie 
să am recomandări, diplomele de la liceu şi alte lucruri de felul 
acesta şi, în condiţiile date, nu văd cum le-aş putea obține, cel 
puțin nu la timp pentru a merge la facultate în ianuarie. 

- Am lucrat două semestre la biroul pentru admiteri, o 
informă Ron, aşa că ştiu destul de bine manevrele. Te voi ajuta 
să rezolvi cu toate, ...bineînțeles, numai dacă vrei să te ajut. 

Estera ezită. Crezuse că va face Ramona toate acestea, 
dar verişoara ei nu era la fel de responsabilă ca Ron şi nu părea 
să ştie prea bine cum s-o ajute. 

— M-aş bucura să mă ajuţi, îi spuse cu unul din rarele ei 
zâmbete. 

„Se mai destinde câte puţin“, se gândi Ron în drum spre 
casă în acea seară. „Nu zâmbeşte ea prea des, ...dar când 
zâmbeşte, e de-a dreptul fermecătoare. Poate că-i mai bine că e 
atât de sobră, altfel s-ar putea să nu pot rezista.“ 

În următoarea dimineaţă, John Popescu se trezi devreme 
să-şi ducă nepoata la biserică. Ron îşi ceruse scuze că va fi 
plecat în acea duminică. Îi promisese mamei sale cu mai multe 
săptămâni în urmă că va merge cu ea s-o viziteze pe sora ei în 
Cincinnati. Cât despre Ramona, era din nou plecată cu Len la 
biserica lui din Terre Haute. Rachel era încă în pat când plecară 
ei. 

- larăşi e într-o pasă proastă, comentă John, în timp ce 
conducea maşina pe scurta distanță până la Biserica Sfântul 
Juda. 

Estera se întrebă de ce vor americanii cu tot dinadinsul 
să meargă peste tot cu mașina, iar apoi se duc în parcul sau la 
mall-ul cel mai apropiat ca să-și facă exercițiul fizic săptămânal. 

Abia aşteptase acest timp când să fie singură cu unchiul 
ei, dar, în timp ce luară masa la restaurantul lui preferat, observă 
că este neobișnuit de tăcut. Îşi ridicase privirea de câteva ori 
spre el, dar îi găsi ochii fixaţi asupra feţei ei. Nu era privirea 
sa obişnuită, afectuoasă, ci mai degrabă una tristă, chiar puţin 
dojenitoare, ca şi cum ar fi dorit ca ceva să fie altfel decât era, 
ca şi cum ar fi dorit ca ea să fie altcineva, nu nepoata lui din 
România, Estera Popescu. Asta o făcu să nu se simtă în largul ei. 
Poate, se gândi ea, îi este groază de întâlnirea cu mătuşa Mary 
din această după-amiază. Sau poate îi aduc aminte de ceva sau 
de cineva din trecutul lui. Pentru prima oară în viață îşi dorea să 
nu fi semănat atât de mult cu mama ei atât de dragă. 

Când Ramona se întoarse — destul de târziu — în acea 
seară, Estera intui că se întâmplase ceva, ...ceva care Îi tăiase 
din elan. Chiar aşa şi era. Avusese parte de o zi minunată 

— luaseră un prânz bogat împreună, urmat de o plimbare 
încântătoare cu barca pe râu şi apoi pe jos prin pădure, de 
mână, discutând, desigur, despre Dumnezeu şi despre Biblie, 
precum şi o mulțime de alte lucruri. Len o convinsese să 
rămână la serviciul pentru tineri din acea seară. Intrase în sala 
de părtăşie plină de încântare. Apoi, în timpul gustării de după 
serviciu, o tânără fată pe nume Connie se apropiase de Ramona 
şi, ridicându-şi privirea discret spre ea, cu inocența unui înger, 
începuse: 

- Eşti nouă pe aici. Unul dintre convertiții lui Len, nu-i 
aşa? 

Ramona nu văzu a bine tonul pe care fusese pusă această 
întrebare şi răspunse defensiv: 

- Da, ai putea zice că sunt. Len a fost foarte amabil cu 
mine şi m-a ajutat mult în ultimele săptămâni. 

- Da, sunt sigură, ...răspunse Connie un pic cam mieros, 
îşi spuse Ramona. El a ajutat multe fete. M-a ajutat şi pe mine 
anul trecut. M-a încurajat să vin la biserică, m-a scos în oraş să 
luăm masa — aş putea zice că am avut câteva întâlniri când mă 
scotea la cină. Era o companie minunată. Era chiar destul de 
romantic în anumite momente, până la un punct, vreau să zic, 
Nu, n-a făcut nimic necuviincios. La urma urmei, este pastor, nu? 
A avut grijă să-mi facă acest lucru foarte clar. Şi a reușit să mă 
convingă, pentru o vreme, că s-ar putea să merite să fii creştin. 

Ramona o privi atent pe tânăra fată. Avea cam şaptespre- 
zece ani şi era destul de scundă, nu chiar frumoasă, dar drăguță 
în felul ei şi plină de viață. Avea un păr bogat şi cârlionțat şi ochi 
căprui strălucitori. Oare unde vroia să ajungă cu toate astea? Era 
curioasă, şi întrebă, neputându-se abţine: 

- Şi apoi? 

- Şi apoi? repetă Connie cu un suspin, am început 
să-l plac foarte mult şi am crezut... se opri, de data asta sincer 
stânjenită. Bineînțeles că a fost o prostie din partea mea. Eu am 
doar şaptesprezece ani, iar Len cred că are cel puţin douăzeci 

şi patru, şi e şi pastor pe deasupra. Şi când mi-am dat seama că 
mai erau vreo câteva fete în biserică — toate tinere şi frumoase — 
pe care le convertise tot el, am înțeles. 

- Dar, zise Ramona, cu fața arzând, ai trecut cu bine 
peste asta, nu-i aşa? Adică, tot mai vii aici, nu? 

- Da, răspunse Connie încet, vin, deşi nu ştiu exact de ce, 
probabil că Len mai are ceva care încă mă atrage să vin. Dar nu 
mai ştiu ce să cred legat de religie şi de ce e bine şi ce e rău. 
Totul este foarte confuz. Uneori simt că mă apasă ceva pe suflet 
şi că nu pot să respir. Dar, continuă ea mai vioi, cu tine va fi 
altfel. Tu eşti superbă; aproape toţi băieţii de la grupul de tineri 
sunt înnebuniţi după tine şi, în plus, eşti mai mare. La tine e cu 
totul altă situație. 

Şi, cu astea, se întoarse pe călcâi şi o lăsă pe Ramona, cu 
farfuria în mână, privind-o cum s€ îndepărtează. 

Len găsi că tovarăşa sa e neobişnuit de tăcută în drum 
spre casă. 

- Ramona, s-a întâmplat ceva? întrebă el, întinzându-şi 
mâna după a ei, cum făcea deseori când conducea. Ramona își 
trase mâna. Nu cumva ai vorbit cu adolescenta aceea, Connie? 
întrebă el deodată. Peste tot pe unde umblă face probleme cu 
limba aia a ei, ascuţită. Te rog, Ramona, n-o băga în seamă. E 
doar un copil. 

- Este suficient de mare ca să se îndrăgostească de tine, 
ripostă Ramona, dând din cap, ca şi vreo alte şase domnişoare 
convertite de tine. 

Len arăta ca şi cum l-ar fi înjunghiat cu un pumnal. 

- Deci crezi că sunt un prefăcut, Ramona? întrebă supărat. 
N-aş suporta să crezi asta despre mine, chiar n-aş putea! 

Ramona nu răspunse. Nu ştia ce să spună. 

- Voi, fetele, mă înţelegeți greșit tot timpul, continuă Len. 
Suspină. Cred că va trebui să îndur să fiu neînțeles. Dar mă 
mângâie întru câtva gândul că, dacă Dumnezeu îmi cunoaște 
motivele, asta e tot ce contează. 

Ramona se crispă. Nu-i plăcea limbajul acesta religios. 
Dar, aruncându-i o privire tânărului de lângă ea, părea atât 
de sincer, şi ochii aceia ai lui îi susțineau atât de bine cauza, 
încât hotărî să nu-i judece, cel puţin deocamdată, dar va fi mai 
circumspectă. Deci, când o ajută să coboare din maşină în acea 
seară şi se plecă puţin s-o sărute pe obraz, ca de obicei, când îşi 
lua rămas bun, ea îşi plecă privirea şi se grăbi înăuntru. 

- Stai numai să dau eu de Connie, îşi murmură furios 
Len în drum spre casă. Dar să vedem. Mai exact, ce gânduri 
am în privința Ramonei? Este cea mai frumoasă fată din grupul 
de tineri, asta-i sigur. Dar este ea cu adevărat creştină? Nu sunt 
sigur. Poate ar trebui să mă dau un pic la o parte şi s-o testez 
puțin. Nu sunt încă gata pentru o relaţie serioasă. Şi chiar dacă 
aş fi, nu sunt sigur că aş alege pe cineva ca ea să-mi fie soție. 
Dacă ar fi vorba despre fata aceea extraordinară din România... 
Aici, gândurile sale îşi pierdură şirul. Estera era o enigmă pentru 
el. Nu era sigur cum s-o ia. 

Starea Ramonei nu se îmbunătățise când sora ei o 
întâmpină la uşă şi îi spuse că tatăl lor era la apartamentul soției 
lui de mai multe ceasuri. Vru să o ducă pe Rachel acasă imediat, 
căci voia neapărat să vadă un film. 

- Nu, Ramona, îi spuse ea ferm. Nu vreau să merg acasă 
până ce nu termină ei de vorbit. Am avut parte de suficiente 
certuri de-ale lor de-a lungul anilor încât să-mi ajungă o viață 
întreagă şi nu vreau să mai fiu de față la încă una. Oricum, 
au nevoie să vorbească în particular. Cred că au ajuns la un 
moment de răscruce. 

- Iarăşi?! gemu Ramona. Va trebui să te duc atunci la o 
oră mai târzie, mormăi ea. Chiar atunci sună telefonul. Era tatăl 
lor, care îi spuse s-o aducă pe Rachel înainte să se facă prea 
târziu; pleca de la apartament, dar trebuia să ajungă altundeva. 
Va ajunge acasă înainte de miezul nopții. Nu aveau de ce să-l 
aştepte. Vocea lui nu trăda nimic, se gândi Ramona. 

Singură acasă, Estera se duse la pian şi, curând, găsi 
ușurare pentru cel puţin câteva dintre sentimentele pe care şi 
le înnăbuşise. Cântare după cântare, unele în română, altele în 
engleză, izvorâră de pe buzele ei şi, cu cât cânta mai mult, cu 
atât mai liniştită se simțea. Tatăl ei ceresc ţinea totul în mâinile 
Sale putemice, deci, de ce să se îngrijoreze? 

Ramona se întoarse, în sfârşit, şi se uita la un film de 
noapte, când telefonul sună încă o dată. Răspunse nerăbdătoare. 
Spre surprinderea ei, era mama ei la telefon. 

- Ramona -— şi vocea ei tremura — i-am zis lui John că 
îţi voi spune ce s-a întâmplat azi. Nu eram pregătită să îţi spun 
când ai adus-o pe Rachel acasă. Dar trebuie să-ţi spun, căci tatăl 
vostru nu are curaj să dea ochii cu voi, deocamdată. Aşa că nu-l 
lua la întrebări dacă mai eşti trează, când vine. 

Mary se opri, apoi inspiră'adânc şi continuă: 

- Tocmai i-am spus că voi suna mâine la avocat şi îi voi 
spune să oprească procedurile de divorț. Dacă vom mai divorța, 
va trebui să fie din iniţiativa tatălui tău, nu din a mea. 

Ramona asculta şocată şi tăcută. | se păru că limba i se 
lipise de cerul gurii. Aşteptă ca mama ei să spună mai departe. 

- Am sperat, îi spuse Mary, în zadar, că hotărârea mea 
va aduce vindecare familiei noastre, dar... Se opri să se adune, 
apoi continuă: De fapt, vestea mea nu a făcut decât să complice 
lucrurile şi mai mult. Tatăl tău nu a fost încântat de această 
veste. Dar, cel puţin am avut prima noastră discuţie de la inimă 
la inimă după ani de zile. Ştim exact ce poziţie avem fiecare. Şi, 
în plus, mi-am luat o povară de pe conştiinţă. 

Îi povesti despre cearta pe care o avusese cu Rachel şi 
despre vizita Esterei care urmase după aceea, apoi îi spuse că 
avusese un vis ciudat care o făcuse să se gândească mai bine la 
toată situația. 

- Spune-i şi Esterei vestea, te rog, concluzionă Mary. Cel 
puțin spune-i cât crezi tu că trebuie să ştie. 

- Desigur, o asigură Ramona. Apoi adăugă: Și mamă, 
mă bucur mult că ai încercat să te împaci cu tata, dar cred că ai 
aşteptat puţin prea mult. Ramona se simţi prost imediat ce aceste 
cuvinte îi ieșiră pe gură. Nu voise s-o învinuiască pe mama ei, 
mai ales în ace! moment crucial. 

Se lăsă o lungă tăcere, apoi Mary răspunse uşor: 

- Ştiu prea bine, Ramona. Şi îmi pare groaznic de rău. 
Fiica putu auzi hohotele de plâns de la celălalt capăt al firului. 

- Faptul e consumat acum, mamă, începu Ramona. 

- Nu mai pot vorbi acum, o întrerupse mama. Nu mai pot. 
Noapte bună! 

- Trebuie să spun că atitudinea mamei s-a schimbat 
mult, spuse Ramona, întorcându-se spre Estera. S-a hotărât să 
oprească procedurile de divorţ! 

Estera sări de pe scaun cu ochii strălucind. 

- O, Ramona, ce bine! Atunci totul va fi bine din nou. 
Adică... Se opri, căci nu văzu aceeași bucurie pe fața verișoarei 
ei. Adică, familia voastră va fi din nou unită, nu-i aşa? 

Ramona o privi destul de ciudat. 

- E nevoie de doi pentru a face pace, Estera, spuse ea 
tăios. Acum, scuză-mă, dar vreau să văd finalul acestui film. 

Estera păli. Ideea că unchiul ei nu ar fi încântat de această 
veste minunată nici nu-i trecuse prin cap. 

- Se pare că asta îl pune pe tatăl tău în cumpănă, 
Ramona, spuse, neputându-se abţine, în timp ce se întoarse să 
iasă din cameră. 

— Exact, fu tot răspunsul pe care îl primi. 

Estera nu mai zise nimic. Practic, nu era treaba ei aceasta, 
cu toate că se simțea acum parte a familiei. O, de s-ar putea reuni 
această familie, ar fi o adevărată minune! 

Hotărârea unchiului John 


ESTERA NU ÎL PREA VĂZUSE pe unchiul toată săptă- 
mâna, Avusese grijă să fie plecat la serviciu înainte ca ea să 
coboare la micul dejun şi venea acasă târziu în fiecare seară, 
foarte târziu. O dată sau de doyă ori, când ea stătuse până târziu 
ca să-i pregătească cina, a simţit că mirosea a alcool. A fost tot 
timpul amabil cu ea, dar nu foarte domic să stea prea mult în 
prezența ei. Estera era necăjită și nedumerită din pricina tuturor 
acestor lucruri. 

Trecuseră cu chiu, cu vai, trei zile din această săptămână 
lungă și solitară. Cum Ramona era la facultate, iar Rachel la 
mama ei, nu văzuse pe nimeni în afară de unchiul. Apoi, miercuri 
seara, Ron Atwood sunase să întrebe dacă este pregătită să 
meargă la interviu în ziua următoare la universitate, iar apoi, 
să dea examenele pentru admiterea la facultate, sâmbătă. O va 
duce ei de ambele dăţi, îi spusese el, aşa că nu trebuia să-şi facă 
probleme pentru asta. 

Estera era bucuroasă de o schimbare. Era extenuant 
să stea să-l aştepte pe unchiul în fiecare seară şi să spere că 
va spune ceva care să-i facă pe toţi să se simtă cu inima mai 
uşoară. Ron fu şocat să vadă cât de palidă arăta, când o luă cu 
maşina în acea joi dimineaţa. Se îngrijorase pentru faptul că stă 
singură atât de mult timp şi în sinea lui era revoltat pe familia ei 
pentru felul în care o neglijau, dar îşi ţinu părerea pentru sine. 

Interviul Esterei merse ca pe roate. Ea îşi trimisese dina- 
inte formularele pentru admitere, acestea fiind deja verificate 
şi, spre marea ei uşurare, în cazul ei nu era nevoie să aducă 
toate actele care se cereau de obicei. l-au spus că, în cazul 
ei, diplomeie de liceu nu sunt necesare. Era evident că făcuse 
o impresie bună. Tot ce mai trebuia acum era să se descurce 
bine la examenul de admitere, iar apoi să înceapă să studieze 
pentru cel de echivaiare (a nivelului studentului din străinătate la 
curriculumul facultăţii — n.t.), ceea ce însemna că, dacă ajungea 
la un anumit nivel la unele materii, nu va trebui să ia parte la 
multe dintre cursurile de cultură generală. 

Campusul de la Universitatea de Stat din Indianapolis o 
copleşi de tot. Peste tot erau clădiri impunătoare — internate, săli 
de studiu şi birouri. Erau şi studenți peste tot! Cred că sunt mii 
de studenți care locuiesc în acest mini-orășel, se gândi Estera. îi 
studie puţin, pe cât putu. Cei mai mulţi îi aminteau de Ramona 
şi de prietenii ei, dar unii, cu părul lung şi cerceii din urechi, 
cu blugi peticiţi şi geci neîngrijite, îi atraseră atenţia în mod 
deosebit. În România, nimeni nu s-ar duce la facultate îmbrăcat 
aşa, gândi ea. America era, cu siguranţă un tărâm al extremelor. 

Ron îşi găsi timp să-i facă un tur al campusului înainte de 
a merge să ia masa de prânz cu Ramona. Ea îşi aduse şi colega 
de cameră, o fată înaltă şi subțirică, cu păr şaten şi întins, care 
arăta ca o intelectuală. Avusese destul de multe cursuri comune 
cu Ron şi, ca şi el, era în ultimul an, deşi părea cu căţiva ani buni 
mai mare decât el. Ea îşi trăsese scaunul aproape de el, în timp 
ce îşi mâncau cheeseburger-ii, privindu-l cu îndrăzneală direct 
în ochi, în timp ce discutau despre cursurile lor, despre examene 
şi despre evenimentele apropiate de la facultate. Dar tânărul îi 
dădu răspunsuri monosilabice şi păru stânjenit şi deloc în apele 
lui, observă Estera. Mâncă repede, iar apoi se scuză şi plecă. 
Ramona urma s-o ducă pe Estera să-i vadă camera la internat, 
iar apoi, la bibliotecă, unde îşi putea aştepta escorta. El avea 
două cursuri în acea după amiază. 

— Ce a păţit Ron Atwood? întrebă prietena Ramonei, în 
timp ce traversară campusul. 

— S-a schimbat în ultima vreme, Marci, murmură Ramona. 
Nu mai este deloc cum era înainte. În schimb, vărul lui, Len... 
ar trebui să-l cunoşti. Este groaznic de religios, dar te şi distrezi 
bine cu el. 

Estera se simţi acum şi mai inconfortabi! decât în timpul 
prânzului, când Marci îi aruncase' o privire lungă iar apoi o 
ignorase în tot timpul mesei. 

— Presupun că vei sta în cameră cu mine semestrul viitor, 
nu-i aşa, Estera? o întrebă într-o doară Ramona şi o pofti în 
camera mică pe care o împărțea cu Marci. 

Estera păru speriată. 

— Păi, nu ştiu, Ramona. Vrei să zici că trebuie să stau 
aici toată săptămâna? O spusese pe un ton atât de trist, încât 
verişoara ei începu să râdă. 

— Dar nu-i chiar atât de rău, Estera. De fapt, e distractiv să 
fii departe de casă, chiar dacă nu e mereu uşor. 

Estera se bucură când turul internatului în care stătea 
Ramona se încheie şi fu dusă şi lăsată singură în bibliotecă. 
Încăpere lângă încăpere, pline de cărţi, toate catalogate ordonat, 
puse pe standuri, unui după altul, păreau s-o îndemne să se 
adâncească în misterele lor. Simţi că i se face rău, atăt de tare o 
copleşea această dorință, dar era atât de uluită, încât nu ştia de 
unde să înceapă. Era ca un om ţinut fără mâncare săptămâni de 
zile, ca apoi să i se pună în față o masă cu trei feluri de mâncare. 

În drum spre casă, după câteva ceasuri, Estera îi spuse lui 
Ron cum se simţise. El îi aruncă o privire oarecum mirată: 

— N-am întâlnit niciodată pe cineva ca tine, Estera, îi 
spuse el. Pari, aşa, foarte naivă în atât de multe feluri, dar totuşi, 
înspăimântător de complicată în acelaşi timp. Toţi românii sunt la 
fel de enigmatici ca tine? 

Estera râse. De fapt, râsese de cel puțin şase ori pe 
parcursul acelei zilei. Ron ştia, căci numărase. 


161 


TRUDY HARVEY TAIT 


— Păi, chiar nu ştiu, îi spuse ea. Cred mai degrabă că, de 
fapt, nu eu în mod specific, ci cultura noastră în generai repre- 
zintă o enigmă pentru tine. Dar va fi Gabi aici anul viitor şi, dacă 
ţi se pare că eu sunt o enigmă, atunci pe Gabi o vei vedea ca pe 
0... Se opri. Nu erau cuvinte care s-o poată descrie pe Gabi. Nici 
măcar unul. 

— Îmi pare rău că Marci s-a comportat atât de nepoliticos, 
îi spuse el pe un ton defensiv. Ea este extrem de inteligentă, dar 
foarte ciudată. Estera nu spuse nimic, aşa că el continuă: Nu mai 
e mult şi vei fi şi tu studentă aici, Estera. Va fi o mare schimbare 
pentru tine, nu-i aşa? 

Estera dădu din cap, dar nu spuse niciun cuvânt. 
Campusul pe care tocmai îl lăsaseră în urma lor părea în sine o 
lume nouă pentru tânăra româncă. O altă lume în care avea de 
intrat! Dar, pur şi simplu, nu-i putea face față. Nu încă. 

— Dar, Estera, aproape că plângi, spuse Ron alarmat. 
Ai fost cam tăcută din momentul în care ai mers cu Ramona în 
intematul unde stă ea. Ce s-a întâmplat? 

— Nu s-a întâmplat nimic. Numai că Ramona o ia de 
bună că o să stau cu ea în cameră semestrul viitor. Nu mi-am 
dat seama până acum că va trebui să stau acolo. Of, Ron, abia 
am început să mă obişnuiesc cu America, să mă simt ca acasă în 
casa unchiului şi acum... 

În timp ce asculta, lui Ron îi venea să se ducă la Ramona 
şi să o tragă de urechi. Nu avea niciun pic de tact, niciun pic 
de înțelegere faţă de această verişoară a ei?! Se întoarse spre 
Estera şi, fără să se gândească prea mult, îi spuse pe un ton 
foarte hotărât: 

— Nu-ţi face griji. Nu va trebui să stai acolo. Nu eşti pregă- 
tită pentru o astfel de schimbare. O să te duc eu la facultate în 
fiecare zi. Aşa să-i spui Ramonei. Şi îşi întinse mâna şi o strânse 
uşor pe a ei în semn de confirmare că se va ţine de cuvânt. 

Estera se îmbujoră şi, ridicându-şi ochii şi privindu-l 
printre lacrimi, păru atât de vulnerabilă şi atât de frumoasă în 

felul ei unic. Ron se simți ca un şofer daltonist care se apropie de 
semafor. Era galben oare semaforul din fața lui sau era verde? 
Privi din nou la fata de lângă el şi îşi spuse că făcuse ceea ce 
trebuia. Ea avea disperată nevoie de ajutorul lui, iar lui îi prindea 
bine o companie ca a Esterei. Avea să fie destul de greu să 
petreacă câte o oră şi jumătate singur cu ea în fiecare zi timp de 
mai bine de douăsprezece săptămâni fără să se îndrăgostească, 
dar putea să fie o experienţă bună dincare ar fi avut amândoi de 
câştigat. Oricum, mama lui îi spusese săptămâna trecută că va 
mai avea nevoie de el acasă pentru un timp, în special noaptea, 
aşa că nu avea de gând să stea la intemat. Şi se hotărâse 
dinainte că o va ajuta pe această fată să se acomodeze la viața 
americană. Dar, se întrebă el, s-ar fi grăbit oare să vină cu o 
astfel de ofertă pentru o fată ca Rachel sau Marci? Nu era prea 
sigur. z 

Pentru o vreme se aştemu tăcerea — ea se simțea 
stânjenită, el părea căzut pe gânduri.. Estera realiză repede 
implicațiile ofertei lui Ron. Ea, care, până să se lase dusă la 
biserică de acest Ron Atwood, nu fusese singură cu un băiat 
niciodată înainte, va fi în curând cu el de două ori pe zi timp de 
săptămâni în şir — şi singură! Oare făcuse bine să accepte? Nu 
era oare un lucru necuviincios? 

În sfârşit, Ron îşi drese vocea şi începu: 

— Uite, Estera, poate ar trebui să clarific un lucru înainte 
să îţi faci griji. Vocea lui suna atât de serios, încât Estera privi la 
el alarmată, aşa că el continuă repede. Vreau să spun că vreau 
să te ajut. Cred că îţi este cumplit de greu uneori — să înfrunţi 
atâtea schimbări. Se opri o clipă, dar zâmbetul ei îl făcu să 
continue. Poate te-ar ajuta să ştii că m-am hotărât să nu mă leg 
sufleteşte, deocamdată, de nici o fată. Şi oricum, ştiu că nici tu 
nu ai vrea să se întâmple lucrul ăsta. Aşa că poți avea încredere 
în mine aşa cum ai avea într-un frate al tău mai mare, căci vreau 
doar să-ţi fiu amic. 

Estera îl privea cu ochi mari, mirată. Nu se aşteptase la 
un asemenea discurs din partea lui Ron Atwood. Dar părea cu 
adevărat sincer, aşa că spuse încet luminându-se la față: 

— Dacă tu aşa simți, Ron, atunci cred că e bine. 

— Nu trebuie neapărat să hotărâm chiar acum, o 
asigură el. Dar eu rămân la ce am spus. Dacă tu și unchiul tău 
consideraţi că e mai bine să faci naveta în primul semestru, 
atunci mă voi asigura că vei ajunge la şcoală în fiecare zi — și la 
timp, adăugă el râzând. Am reputaţie de om punctual, sper că şi 
tu la fel. 

— De fapt, nu, recunoscu Estera roşind. Mă tem că 
aceasta este una dintre slăbiciunile mele. Gabi şi mătuşa Ana 
îmi spuneau mereu să mă grăbesc ca să nu pierd autobuzul sau 
trenul. Deci, acum ştii în ce te-ai băgat. 

— Da, mersi de avertizare, şi râse chicotind. Să-ţi spun 
sincer, mă bucur să știu că ești şi tu o ființă umană la urma urmei 
— că ai şi tu slăbiciuni, ca noi, ceilalți. 

— Slăbiciuni? Dar am o mulţime, Ron. Întreab-o pe sora 
mea. 

— Poate că într-o zi o s-o întreb, dar să fim serioşi, ce alte 
slăbiciuni mai ai? Sunt curios. Sunt slăbiciuni americane sau 
românești? 

— Văd că râzi de mine, spuse Estera dojenitor. Oricum, cea 
mai mare slăbiciune a mea este una destul de des întâlnită, și la 
care noi, românii, cred că îi întrecem pe mulți. Se lăsă tâcerea, şi 
Estera avea o expresie foarte serioasă. Ron îşi dorea să schimbe 
subiectul, dar ea continuă. Cred că ar trebui să te avertizez că 
sunt foarte orgolioasă, Ron. Gabi şi mătuşa Ana îmi spuneau asta 
mereu. 

— O, da, asta e o slăbiciune groaznică, Estera, îi spuse 
Ron pe un ton la fe! de serios. Nu sunt sigur că pot face față unei 
tinere orgolioase, şi încă şi românce. 

Felul în care strânse din buze şi licărirea din ochii lui gri îl 
trădară. 

— Tu râzi de mine. Dar să ştii că nu e distractiv. 
Dumnezeu consideră mândria unul dintre cele mai urâte păcate — 
nu e deioc o simplă slăbiciune, e un iucru grav. 

Tânărul de lângă ea era acum cu totul năucit. lată o fată 
extrem de atractivă şi talentată care se autocondamna — şi într-un 
mod sincer — pentru că era orgolioasă. 

— Ştii, Estera, cred că este o diferență între orgoliu și 
mândrie, îi spuse el, cotind de pe autostrada interstatală. În 
curând ajungeau acasă. 

— Păi, probabil eşti de părerea lui C.S. Lewis, Ron, spuse 
Estera pe un ton surprins. Lewis fusese unul dintre scriitorii 
preferați ai bunicului ei, şi el adusese câteva dintre cărţile 
acestuia când se mutase să locuiască cu fiica lui. El spune exact 
acelaşi lucru în cartea Mere Christianity (Creștinismul redus la 
esențe). Poate că ai citit-o. r 

Ron dădu negativ din cap. 

— Nu, dar minţile luminate gândesc la fel. Zâmbi. Am citit 
Trilogia spațiului şi Cronicile din Namia şi încă vreo câteva, dar 
pe aceea nu, cu toate că am auzit despre ea. Nu m-am considerat 
suficient de religios ca s-o abordez. Dar poate că o voi citi, 
dacă tot ai adus vorba despre ea. Păi, Lewis a fost un om pe 
cinste, aşa că, dacă el spune asta, cred că poţi sta liniştită. La 
urma urmei, Estera, cred că nu sunt eu primul care îți spune că 
ai multe atuuri. Vreau să spun, mi se pare normal să fii un pic 
orgolioasă. Ron îşi alesese cu grijă cuvintele, dar reușise să-şi 
susţină ideea. 

Obrajii Esterei se îmbujorară putemic. Voia cu disperare 
să schimbe subiectul, dar îşi luă inima în dinţi şi continuă pe un 
ton calm: 

— Ron, C.S. Lewis nu este Dumnezeu, iar Creștinismul 
redus la esențe nu este Biblia. Şi oricum, el nu a spus că orgoliul 
este ceva lăudabil, doar că nu este la fel de rău ca mândria. Şi 
nu cred că Dumnezeu face aceeaşi distincţie ca Lewis, şi nici nu 
cred că El m-ar scuza, aşa cum o faci tu. 


165 


TRUDY HARVEY TAIT 


— Nu crezi? Eu nu sunt aşa de sigur. Dar iată ca am ajuns 
deja în Velours şi aproape la uşa casei unchiului tău. Mulţumesc 
pentru o zi minunată, Estera. Şi nu uita, să fii gata la şapte 
sâmbătă dimineața. Examenele încep la nouă. 

— N-o să uit, îl asigură ea. Şi voi fi punctuală, adăugă ea 
cu un surâs. Îți mulțumesc foarte mult pentru ajutorul tău. Nu ştiu 
cum ţi-aș putea răsplăti. 

— M-ai răsplătit deja. O seară plăcută. Şi până să se 
gândească să îi răspundă ceva, el deja plecase. 

Estera avea multe lucruri la care să se gândească când 
urcă în cameră să-şi schimbe hainele, dar examenul ce se 
apropia îi ocupă mintea în întregime. În acea seară și în toată 
ziua următoare se cufundă în cărți. Până la cină era cu totul 
sătulă de învățat şi se bucură de compania verișoarelor sale. 
Atmosfera era încărcată în acea seară când stăteau toate în 
cămăruță, căci niciuna nu avea chef să se culce. Estera urcă 
într-un final sus, presimțind că unchiul s-ar putea să vrea să fie 
singur cu cele două fiice ale sale, când se va întoarce acasă. 
În sfârşit, fetele își auziră tatăl răsucind cheia în ușă şi intrând, 
palid şi extenuat. Privindu-l cum se aruncă pe fotoliul său, un 
sentiment copleşitor de milă le cuprinse pe amândouă. 

— Ei, începu John, trăgând putemic aer în piept, bănuiesc 
că ați stat toate cu sufletul la gură ca să auziți ce am hotărât. 
Tocmai am vorbit la telefon cu mama voastră. M-am întâlnit cu ea 
mai la începutul acestei săptămâni, aşa cum ştiţi, dar i-am promis 
că o sun vineri, după ce voi fi avut mai mult timp să mă gândesc 
la recenta ei schimbare de atitudine. l-am spus că apreciez faptul 
că a recunoscut că a greșit în toți aceşti ani şi că îi pare rău. Şi... — 
şi înghiţi în sec — i-am mai spus că şi eu am acționat ca un nebun. 
Nu am iubit-o cu adevărat, dar am încercat să mă revanşez prin 
tot felul de daruri — lucruri, în locul unei afecțiuni adevărate, din 
inimă. Făcu o pauză. Nu era uşor să recunoască în fața propriilor 
fiice că şi el greşise. Aşteptau cu nerăbdare, deşi niciuna 
dintre ele nu era prea optimistă în privinţa rezultatului final al 

conversației dintre părinţii lor. Mama voastră a izbucnit în plâns, 
continuă el, cu o voce puţin mai liniştită. Foarte emotivă, ceea ce 
este o schimbare majoră, comparativ cu răceala de gheaţă din 
ultimii cel puţin zece ani. Dar a trebuit să fiu sincer cu ea. Dramul 
de dragoste pe care l-am avut s-a evaporat de-a lungul anilor. 

Rachel îl întrerupse nerăbdătoare: 

— Nu spune că e prea târziu ca să mai încercaţi o dată, 
tată. Dacă niciunul nu aveţi aşteptări prea mari de la celălalt, încă 
puteţi reuşi. Chiar se poate. 

Tatăl dădu cu tristeţe negativ din cap: 

— Nu, fetelor. Va trebui să acceptaţi realitatea amară. Răul 
a fost făcut. Dacă schimbarea din inima mamei voastre ar fi venit 
cu ani în urmă, atunci lucrurile ar fi putut sta cu totul altfel între 
noi. Dar anii de răceală, de istericale, de văicăreli neîncetate au 
lăsat urme adânci în inima mea.„Am nevoie de un nou început, 
şi ea la fel. M-am gândit mult toată săptămâna. Divorțul este 
singura cale de ieşire. Va fi cel mai bine pentru noi, amândoi. Ne 
va elibera pentru a o putea lua fiecare pe drumul lui în viață. 

Când Rachel se duse plină de întristare în acea seară la 
culcare, cuvântul „elibera“ sună ca un ecou în mintea ei cu mult 
după ce stinse lumina. „Divorțul... ne va elibera“ le spusese 
tatăl lor. Rachel se încruntă în întuneric. Elibera... pentru ce? se 
întrebă ea. 

capirolul 16 


Rachel și Estera 


ESTERA RĂSUFLĂ UŞURATĂ CÂND URCĂ în maşină 
în acea sâmbătă după-amiază. Terminase cu examenul de 
admitere şi îi făcuse față mai bine decât se aşteptase. Acum 
venea partea cea mai grea: aşteptarea rezultatelor. Şi mai aveâ 
încă examenele de echivalare, de trecut. Când ajunse în sfârșit 
acasă, era aproape ora trei. Estera îl invită pe Ron înăuntru la 
o mică gustare. Intrând în bucătărie, aproape că s-au ciocnit de 
Jean, care tocmai terminase curăţenia pe ziua respectivă. Sunase 
cu o seară înainte să spună că va ajunge mai târziu în acea 
sâmbătă. 

- Ei, deci, se pare că i-ai furat Ramonei prietenul, nu? îi 
spuse Jean Esterei, măsurându-i pe ambii din priviri cu un rânjet 
satisfăcut. Mă gândeam eu că așa o să se întâmple, din momen- 
tul în care am pus ochii pe tine. 

Estera se făcu roşie ca un bujor. Încerca sâmbăta 
dimineaţa să nu stea în calea lui Jean. Se părea că menajera 
dusese mai departe antipatia față de tânăra româncă şi nu ezita 
să o arate. 

- Cred că aţi înțeles cu totul greşit, spuse Ron calm. În 
primul rând, nu am fost prietenul Ramonei. Sunt amic atât pentru 
Estera, cât şi pentru verișoara ei, nimic mai mult. 

Jean râse strident. 

- Ce glumă bună, tinere! Să ştii că eu nu m-am născut 
ieri! Şi îşi înşfăcă haina de pe spatele scaunului şi trecu ţanțoșă 
pe lângă ei până la ușa de la intrare. 

- Nu-i da nicio atenţie, Estera, zise el blând. Aşa e ea. 

Estera nu spuse nimic. Jean era singura persoană pe care 
o întâlnise de când era în America pe care îi era foarte greu să o 
suporte. Se pare că nimic din ce zicea sau făcea Estera nu-i era 
pe plac. i > 
Ron nu stătu mult, iar Estera încă simțea usturimea 
remarcii lui Jean când Ramona veni jos și o informă că unchiul 
insista să divorțeze în ciuda faptului că soția sa părea să aibă 
o inimă schimbată. Cu toate că această veste nu era deloc 
surprinzătoare, ea se simți foarte deprimată în restul acelei 
zile. Cât despre Rachel, devenise din nou tăcută, refuzând să 
vorbească cu cineva şi petrecând ceasuri îndelungate, singură în 
camera ei. 

Apoi, dis de dimineaţă, a doua zi, Ron sună să spună că 
s-a îmbolnăvit de gripă. Estera merse pe jos, singură, până la 
Biserica Sfântul Iuda, căci unchiul nu menţionase deloc cuvântul 
„biserică“. El era încă în camera lui când ea plecă de acasă, lucru 
foarte neobișnuit, se gândi Estera, căci unchiul ei era o persoană 
matinală, chiar şi în zilele de duminică. Ramona era iarăși 
plecată cu Len, lăsând-o doar cu verişoara ei mai mică, care nu 
scoase aproape niciun cuvânt până la cină. 

Această zi lungă se apropia cu greu de final. Ramona 
veni acasă înainte de cină, dar păru neobișnuit de tăcută şi 
se mai învioră puțin doar după ce Marci sună să o ducă la un 
film. În timp ce îşi mânca sandviciul cu şuncă, Estera simți 
cum singurătatea venea peste ea, valuri-valuri. Nu avea poftă 
de mâncare aproape deloc. Apoi, când intră în cămăruţă, unde 
stătea Rachel ghemuită în semiîntuneric, o auzi murmurându-şi: 

- Mă gândeam eu că aşa se va termina. Nimic nu mai 
merge cum trebuie în viața noastră. Nimic. 

- Nimic? Estera păru surprinsă. Eşti sigură, Rachel? 

Rachel nu era obişnuită să fie contrazisă, așa că îşi ridică 
privirea cu mânie spre verişoara sa. 

- Nu vorbeam cu tine, Estera. Tu nu trebuia să mă auzi. 
Pentru tine, totu-i bine. Ai tot ce îţi doreşti. 

Estera o privi uluită. 

- Ce vrei să spui? 

Rachel dădu din mână, dând-o la o parte. 

- Ție nu-ţi lipseşte nimic. Adică, uită-te la tine: eşti o 
adevărată frumusețe. Haide acum, Estera! şi vocea îi deveni 
sarcastică în momentul în care verişoara ei începu să protesteze. 
Nu veni la mine cu modestia asta falsă. Te-am văzut cum te 
admiri în oglindă. Şi am auzit toate complimentele; şi ştiu că şi 
tu le-ai auzit. Tu crezi că Ron Atwood te place numai pentru că 
eşti atât de sfântă sau pentru că eşti frumoasă ca un fotomodel, 
cu ten ca al unei stele de cinema şi ochi şi buze care înnebunesc 
orice băiat? Mai ai şi acea nuanţă de neamerican şi acel aer de 
neajutorată, care pare să funcționeze ca un magnet. 

Rachel era acum extrem de supărată şi nimic nu o putea 
ţine în frâu. 

- Nu, lasă-mă să spun până la capăt ce am de spus, că 
n-am terminat! Cânţi ca un înger, probabil că vei deveni un star 
într-o zi şi, ca şi cum asta nu ar fi destul, cunoşti şi nu ştiu câte 
limbi. 

Estera începea să fie deja destul de supărată. Apoi, se 
strădui să se calmeze. Tocmai asta voia fata din fața ei: s-o 
enerveze. Aşa că îşi muşcă limba şi se rugă să aibă răbdare cu 
imposibila sa verişoară. Dar Rachel! nu terminase. 

- Şi mai mult decât orice altceva, ai avut o mamă şi un 
tată care s-au iubit unul pe altul. Pun pariu că n-ai auzit în viața 
ta o vorbă rea rostită între ei. Părinții mei au un vocabular din 
acesta foarte dezvoltat şi şi-l vărsau unul pe altul când le venea 
— amândoi, dar mai ales mama. Nu te uita la mine aşa mirată. 
Trebuie să revii cu picioarele pe pământ puţin. Aici nu suntem în 
cer, să ştii, şi nu suntem cu toţii sfinţi, ca tine. 

Rachel se opri şi se uită țintă la verişoara ei. 

- Şi acum, familia noastră e dezbinată. Aşa că unde să-mi 
găsesc eu sprijinul când totul ne merge prost? Da, ştiu, o să zici 
că la Dumnezeu. Eu nu-L. văd, nu-L simt, nu cred în El şi nici 
nu vreau să cred. Nu văd ca El să fi făcut ceva pentru familia 
noastră sau pentru mine personal. Poate că tu te-ai născut sub o 
stea norocoasă. 

Rachel se opri pentru o clipă, dar încă nu se descărcase de 
tot. 

- Deci, tu chiar dacă îţi pierzi familia, tot ai pe ce să te 
sprijini. Dar eu nu am nimic. 

Estera încercă să protesteze, dar verişoara ei ridică mâna 
în semn că încă mai avea de vorbit. 

- Ştiu că ţi-ai pierdut amândoi părinţii, Estera, dar eu cred 
că moartea este mai uşor de îndurat decât toată încurcătura asta 
în care ne găsim noi acum. 

Se opri, ridicându-se brusc şi privind lung prin uşile de la 
verandă, cu spatele spre verişoara ei, astfel încât aceasta să nu-i 
poată vedea fața. Dar, încă mai avea ceva de spus. Răsucindu-se 
brusc, izbucni din nou: 

- Apoi, uită-te la mine! Ce vezi? Acum fii sinceră! O fată 
care arată ca o sperietoare, cu un ten palid şi gălbejit, care nu 
zâmbeşte aproape niciodată şi care bagă în sperieţi orice băiat 
care îndrăzneşte să se apropie la câțiva metri de ea. Ştiu doar 
o fărâmă de spaniolă; cânt ca o cioară şi nu pot prinde nici 
măcar o notă la vreun instrument muzical. Şi, ca şi cum n-ar fi 
destul, cu ceea ce ştiu nu reuşesc să provoc decât dezgust celor 
ce sunt aproape de mine. Nu ştiu să înot, să alerg, sau să joc 
tenis, sau baschet. Toţi cei din jur par să mă considere pe mine 
cea făloasă, dar se înşeală. Eu nu mă uit niciodată în oglindă şi 
nu am o părere bună despre mine în vreun domeniu. lar acum, 
părinţii mei sunt într-o stare atât de gravă, încât nici măcar nu 
mă mai pot baza pe ei. Şi nu am religia sau vreun prieten pe care 
să mă sprijinesc atunci când mă loveşte necazul. Aşa că, atunci 

când privesc înainte, nu văd decât o prăpastie neagră de nulitate. 
Asta-i tot. 

Şi Rachel îşi îngropă fața în mâini, părul ei lins 
acoperindu-i fața brăzdată de lacrimi. 

- Dar, Rachel, se bâlbâi Estera, mama ta s-a schimbat 
mult în ultimul timp, nu-i aşa? lată un lucru pentru care poți fi 
mulțumitoare. 

Rachel îşi ridică puţin capul, cu ochii scânteind: 

- Da, se schimbă încetul cu încetul, dar se pare că e prea 
târziu. De ce n-a putut face asta cu zece ani în urmă? Şi de ce 
n-ai putut veni şi tu aici mai repede? 

- Eu? întrebă Estera. Dar ce-aş fi putut face eu? 

- Estera, tu nu-ți dai seama că atunci când ai apărut tu, 
asta a făcut-o să se gândească? Rachel se opri, dându-și seama 
că spusese prea multe, dar zarurile erau deja aruncate şi oricum 
se simțea prea groaznic ca să-i mai pese de ce spusese sau nu 
spusese. Nimic nu putea fi mai rău decât era deja, sau cel puţin 
ei aşa i se părea în starea în care era în acel moment. Of, n-ar fi 
trebuit să-ţi spun aşa! Dar este adevărat. Tu nu ai ştiut că tata a 
fost îndrăgostit de mama ta, iar ea l-a refuzat? 

- Ba da, răspunse Estera încă nedumerită. Dar asta a fost 
în urmă cu douăzeci de ani, aşa-i? 

- Da, desigur, dar tocmai am descopent că tata nu a 
reuşit să o scoată pe mama ta niciodată din inima lui. lar tu eşti 
întruchiparea ei. De asta nu voia mama să te vadă. Totul a ieşit 
la iveală când am întrebat-o de ce. Până la urmă a văzut cât de 
egoistă a fost, legat de tine şi, de asemenea, de mama ta, în 
toți aceşti ani; şi asta a fost ceea ce a determinat-o să încerce 
să rezolve situaţia cu tata, dar e, pur şi simplu, prea târziu. Prea 
târziu. 

Şi jalea care însoțea aceste cuvinte străpunse direct inima 
Esterei. 

Dar Estera era suficient de înţeleaptă ca să ştie că lucrul 
de care avea nevoie verişoara ei cel mai puțin în acel moment era 

mila. Lăsând la o parte precauțiile, merse spre Rachel şi o apucă 
cu fermitate de umeri. Îi ridică apoi capul până când privirile lor 
se întâlniră şi spuse ferm: 

- Acum ascultă-mă o clipă, Rachel Popescu. Tu ai spus 
ce ai avut de spus, acum e rândul meu. Nu-ţi mai plânge atâta de 
milă! Încearcă să te gândeşti puțin la durerea altuia. S-ar putea 
ca asta să-ţi facă extrem de bine! 

Estera se opri. Rachel se uita ţintă la ea, neîncrezătoare. 
Profitând de un moment de domolire a furtunii, continuă repede: 

- Şi trebuie să-ți bagi în cap că nu eşti singura persoană 
din lume care a trecut prin necazuri. Tu ştii cum e să se holbeze 
toată lumea la tine ori de câte ori ieşi pe uşă, numai pentru că 
eşti diferit? Mie mi se întâmplă asta de fiecare dată când merg în 
oraş sau la facultate sau chiar la cumpărături. Ai simţit vreodată 
în viață zile la rând foame şi frig? Sau ai fost vreodată urmărită 
când te întorceai de la şcoală în fiecare seară de cineva care e 
— Estera ezită — aproape ca o fiară, dar are suficientă putere să 
te zdrobească între două degete, aşa încât, pentru a scăpa, a 
trebuit să fugi în altă țară? Ți s-a întâmplat să te trezeşti într-o 
dimineaţă şi să afli că trupul mamei tale este zdrobit în bucăți, 
astfel încât abia mai poate fi recunoscut? Sau ţi-ai privit tu tată! 
cum se stinge încet, în timp ce duşmanii îl urmăreau şi îl vânau, 
cu toate că nu făcuse nimic pentru a merita așa ceva? Zici că 
moartea e preferabilă, comparativ cu situaţia prin care treci tu? 
Se vede câte ştii tu despre moarte. 

Şi Estera aproape că o împinse la o parte pe verişoara 
ei cu o atitudine de dezgust. Începuse simțind cu adevărat 
compasiune față de ea, încercând s-o facă să-şi revină în fire, dar 
până la urmă îşi pierduse calmul. 

Estera se aşeză pe scaunul de vizavi cu totul epuizată şi 
ruşinată de ea însăși. Dar, spre surprinderea ei, Rachel se uita la 
ea cu o nouă atitudine de respect. 

- Hei, fluieră ea, nu ştiam că te poţi enerva chiar aşa, 
Estera. Apoi faţa i se întunecă din nou: Ştii că arăţi şi mai 

frumoasă atunci când eşti nervoasă? Mă bucur că Ron Atwood 
n-a fost aici. Ți-ar fi căzut în genunchi şi i-ar fi jurat să fie 
cavalerul tău pentru totdeauna. 

Esterei îi venea să zâmbească, fără să vrea. Rachel îşi 
vărsase tot oful inimii înaintea Esterei, în acea seară.Estera nu 
spuse nimic ceva vreme, dar când începu, vocea ei era plină de 
compasiune. 

— Ştiu că eşti foarte supărată, dar, te rog, ascultă-mă, 
doar încă puțin. Rachel îşi luase o carte din rafturile din spate 
şi o răsfoia, dar Estera ştia că, de fapt, era numai ochi şi urechi. 
Şi tu şi Ramona mi-aţi devenit foarte dragi. Dar, ştii, Rachel, eu 
seamăn mult mai mult cu tine decât te-ai gândi tu, aşa că pe tine 
te înțeleg mult mai bine. 

Rachel rămase cu gura căscată. Pe ea nimeni nu o putea 
înțelege. Era prea complexă, sau cel puțin aşa îi plăcea ei să 
creadă, Dar Estera spuse mai departe. 

- Ştiu că nu mă crezi. Dar ştii, mi-am dat seama în ultimul 
timp că şi arăt la fel ca tine. 

Râsul tăios al verişoarei sale o străpunse ca un cuțit. Dar 
Estera încercă să-l ignore şi continuă: 

- Da, chiar şi Ramona a remarcat asta deunăzi. Avem 
același fizic, nu-i aşa? Sau cel puțin asemănător. Vezi, Ramona 
e mai plinuţă şi blondă. Nu seamănă deloc cu noi. Şi amândouă 
avem părul foarte închis la culoare şi ochi căprui. Şi nici tenul 
nu ne este prea diferit, sau cel puţin nu ar fi dacă ai mai ieşi şi tu 
puţin la aer şi te-ai mai îngriji puţin. Da, ştiu, părul tău e drept, iar 
a! meu ondulat, dar părul drept e acum la modă, nu-i aşa? 

Aici, spre surprinderea ei, Rachel izbucni plângând: 

- Of, Estera! suspină ea. Nu ştii ce imagine proastă am 
despre mine însămi! Dacă aş putea măcar să cred că e adevărat 
ce ai spus. Dar ştii că nu e așa. Dacă semăn atât de bine cu tine, 
atunci de ce nu se uită Ron Atwood la mine în felul în care te 
priveşte pe tine? Sau de ce nu-şi fixează tata ochii asupra feţei 
mele în felul în care o face când te priveşte pe tine? 

Estera păstră tăcerea o clipă. 

- Vino încoace, Rachel, ordonă Estera în timp ce o luă pe 
Rachel de mână şi o duse până în hol. Stând în spatele ei, îi arătă 
imaginea lor în oglinda cea mare. Vezi? Amândouă arătăm foarte 
mult a românce, nu-i aşa? Şi uite! Când zâmbeşti, ca mai înainte, 
întreaga față ți se luminează. Când l-am văzut prima dată pe tatăl 
tău la aeroport, l-am recunoscut după zâmbet: semăna mult cu 
al tatei. Şi tu ai zâmbetul lui. La fel şi eu. Vezi acum cât de mult 
semănăm? 

Rachel îşi ridică puţin privirea spre Estera, care era doar 
cu puțin mai înaltă decât ea. Lacrimile din ochi îi străluceau când 
şopti: 

- Of, Estera, mă simt atât de groaznic. Şi nu voi fi 
niciodată ca tine, cel puţin nu şi pe dinăuntru. Mă simt atât 
de răutăcioasă, atât de plină de „ură şi de gelozie, de tot ce e 
întunecos, în timp ce tu... Şi izbucni într-un plâns cu suspine. 

Estera o cuprinse în braţele ei fără să aibă de luptat cu 
vreo urmă de împotrivire. Mângâindu-i părul, spuse blând: 

- Rachel, Dumnezeu are atât de multe lucruri pregătite 
pentru tine, dacă ai vrea să Îl iaşi să fie Tatăl tău şi Prietenul tău. 
Şi nu „să fii la fel ca mine“ contează, de fapt, ci să fii ceea ce te-a 
creat El să fii. 

Rachel se smuci din brațele ei şi fugi în dormitorul 
ei. Estera se gândi că spusese destul în acea zi. Dar ochii ei 
deveniră visători când se întoarse şi-şi reluă locul pe scaunul 
din camera de zi. Privind spre viitor, putea vedea în mintea ei o 
Rachel Popescu diferită — una care ar putea să surprindă întreaga 
familie, şi chiar pe ea însăşi, în acelaşi timp. 

pp — 


Dilema Ramonei 


ESTERA SE TREZI LUNI DIMINEAŢĂ cu o durere de 
cap sfâşietoare şi, nu după mult timp, era din nou în pat cu febră 
mare. Unchiului nu-i plăcea deloc că trebuia s-o lase singură 
toată ziua, dar nu exista altă altemativă. Len sunase vineri să-i 
amintească de promisiunea făcută — că va cânta în acea duminică 
— dar ea îi spusese că asta nici nu intra în discuție. Negreșit, va 
cânta când se va simţi mai bine. Promisiunea era promisiune. 

Apoi, marţi dimineaţa, Ramona se întoarse de la facultate 
simțindu-se foarte rău, cu o febră şi mai mare decât a Esterei. 
Pentru tot restul acelei săptămâni, cele două verişoare s-au 
îngrijit una pe alta cum au putut mai bine şi, până duminică 
seara, s-au simţit amândouă suficient de bine ca să poată mânca 
supa de pui cu tăiței, pe care le-o pregătise John. 

- Ce ziceţi, fetelor, comentă el în timp ce le privea cum 
luau prima masă de care se putură bucura după toate acele zile, 
ce săptămână ați avut şi voi! Vă simțiți în stare să discutăm 
despre o petrecere? Mâine-poimâine e 20, Ramona! 

- După ce s-a întâmplat anul trecut, mă mir că mai amin- 
teşti ideea unei peteceri de ziua mea, tată, zise Ramona râzând. 

În ultimii patru ani, ziua ei de naştere devenise un 
adevărat eveniment social. Ea folosise această ocazie pentru 
a deveni gazda multora dintre prietenii ei, care nu erau tocmai 
puţini. Dar anul trecut fusese dezastru. După multe insistenţe, 

John îi dăduse voie să servească băuturi alcoolice, lucru pe care 
apoi îi regretase amarnic. Câţiva dintre oaspeţi băuseră prea 
mult; vecinii s-au plâns de gălăgia care depăşise cu mult, miezul 
nopții. Chiar dacă era el indulgent, tată! ei îşi dădu seama, prea 
târziu însă, că nu supraveghease această chestiune cum ar fi 
trebuit, aşa că îi spusese Ramonei că pe viitor, dacă mai vroia să 
sărbătorească acasă, condiţia va fi să nu se servească alcool. 

- Dar acum eşti creştină, nu-i aşa? Anul acesta nu ar 
trebui să fie nicio probiemă. 

John o privi atent pe fiica sa în timp ce-i vorbi. El fusese 
sceptic de la început în privinţa convertirii religioase a Ramonei 
şi aştepta să vadă cum îi va schimba aceasta viața în mod practic. 
Până acum, nu observase o prea mare diferență. Era drept că 
Len îl înlocuise pe Ron Atwood în calitate de principal tovarăş al 
ei, lucru de care el nu era prea sigur că era o schimbare bună. 
Biserica intrase într-adevăr în programul ei de duminică, ceea ce 
însemna că se trezea la o oră decentă. Acesta era un lucru bun, 
recunoştea el. Dar, în ultima vreme, fiica lui zglobie părea să nu 
fie atât de veselă şi luminoasă, ca de obicei. Religia nu-i prea 
pria. 

Ramona citi gândurile tatălui ei şi se îmbufnă. 

- Fii serios, tată, desigur că nu vom bea nimic „tare“ anul 
acesta. Dar, în afară de asta, nu prea cred că trebuie schimbat 
ceva. 

- Dar nu ştiai că ziua Esterei e la două zile după a ta. Cel 
mai practic ar fi să avem o petrecere pentru amândouă, nu crezi? 

- Dar, unchiule John, nu trebuie să mă incluzi şi pe mine! 
Eu nu sunt obişnuită să-mi serbez ziua de naştere cu petrecere, 
adăugă Estera. 

- Este timpul să te obişnuieşti cu petrecerile, draga mea, 
îi spuse John, iuându-i farfuria goală. Şi, bineînţeles că trebuie să 
te includem şi pe tine. Acum faci parte din familia noastră. Să nu 
uiţi asta! Apoi, întorcându-se din nou spre fiica sa: Deci, cum va 
fi şi când? 

- Dă-mi puțin timp să mă gândesc, tată, zise Ramona, întin- 
zându-se. Nu ştiu încă ce să spun. Va trebui să discut cu Estera. 

Încă discutau pe această temă când sună telefonul. Era 
Ron, care întreba cum se simt bolnavele. Ramona luă telefonul 
în bucătărie. 

- Mă bucur că ai sunat chiar acum, îi spuse în timp ce îşi 
trase un scaun, căci încă se simţea destul de slăbită. Am nevoie 
de creierul tău. 

- Păi, atunci, vino să-l iei. Nu cântăreşte prea mult, aşa că 
nu-ți va fi prea greu să-l cari. 

Ramona râse. Îi era mai uşor când Ron era aşa cum îl 
cunoştea ea în mod normal, jovial. În ultima vreme devenise prea 
serios, asta fiind, probabil influenţa Esterei. 

- Ştii că e ziua mea de naştere peste două săptămâni şi, 
de obicei, fac o petrecere la mine acasă. 

Era rândul lui Ron să râdă. E! o cunoștea pe Ramona doar 
din primăvară, dar auzise despre petreceriie ei. 

- Şi? întrebă el, ca şi cum ar fi zis „Ce am eu a face cu 
petrecerile tale?“ 

- Păi... şi... anul acesta, începu Ramona, alegându-și cu 
atenţie cuvintele, este şi Estera cu noi. Şi se opri. 

- Şi asta înseamnă că nu-ţi poţi ține petrecerea? 

Ramona simţi că el râdea de ea, așa că spuse mai departe 
repede: 

~ Nu despre asta e vorba. Dar pe 22 e ziua ei. 

Ron o întrerupse cu un fluierat. 

- Na! Asta-i o adevărată încurcătură, adăugă e! apoi, mai 
atent. N-am ştiut că ziua ei de naştere este atât de curând. Asta 
înseamnă că e de aceeaşi vârstă cu tine, Ramona? 

- Da, exact de aceeaşi vârstă, răspunse ea. Dar problema 
e că suntem atât de diferite în toate aspectele, aşa că nu ştiu cum 
o singură petrecere ni s-ar potrivi amândurora. Poate ai tu ceva, 
idei bune. 

- Dar se presupune că acum tu eşti o bună creştină, 
Ramona, nu-i aşa? Credeam că voi două aveți acum, multe în 
comun. 

Ramona rămase tăcută un moment. Şi pe ea o punea în 
încurcătură această chestiune. 

- Se pare totuşi că nu avem, răspunse ea uşor. Ea are 
tipul ei aparte de religie. lar eu... şi se opri... tipul lui Len, cred. 

Ron răsuflă uşurat. i 

- Păi, atunci întreabă-l pe Len, Ramona. El îţi va da un 
sfat pe măsura aşteptărilor tale. Voi doi sunteţi acum prieteni 
buni, aşa-i? 

- Desigur, zise Ramona, dar lui Ron i se păru că tonul ei 
nu era foarte convingător. 

Apoi, zise ceva ce o stârni puțin pe Ramona. 

- Ştii, Ramona, dacă mărgândesc mai bine, aş putea 
rezolva întreaga ta problemă, dacă ţi-aş lua-o de pe cap pe 
verişoara ta, în seara respectivă. Asta ar face ca totul să fie cu 
mult mai simplu pentru tine, nu-i aşa? 

- Deci, aşa tratezi tu petrecerile mele? fu replica puţin 
întârziată a Ramonei. Desigur, eu aveam de gând să te invit, dar 
să-nţeleg că tu ai prefera să ieşi în acea seară cu super religioasa 
mea verişoară. 

- O, haide acuma, Ramona, înţelege şi tu de glumă. 

- Aha, glumă zici? Nu mi-a prea sunat aşa. 

- Păi, nu am vorbit chiar serios, Ramona, cu toate că, în 
ultimul timp, nu sunt prea încântat de petreceri. Cred că încep 
să mă simt prea bătrân ca să mai petrec aşa, şi râse scurt. N-am 
fost niciodată la vreo petrecere de-a ta, aşa că n-ai cum s-o iei 
personal. Dar de ce nu ceri sfatul vărului meu? Sunt sigur că va 
găsi el ceva şi probabil că vei vrea să-l inviţi şi pe el anul acesta. 

Ramonei nu-i trecuse asta prin minte, aşa că nu zise nimic. 

— Apropo, aş vrea să vorbesc un moment cu Estera, te 
rog, îi spuse Ron, aşa că se încheie conversaţia lor. Ramona se 
încruntă puțin când îi dădu receptorul Esterei şi se foi când o auzi 

pe Estera încuviințând ca Ron să vină în următoarea seară pentru 
câteva instrucţiuni legate de trecerea examenului de echivalare. 

Ramona se obișnuise să apeleze la Len pentru a găsi 
mângâiere, aşa că, nu după mult timp, discuta cu el despre 
dilema ei. El sugeră imediat ca grupul „Tipii lui Isus“ de la 
biserica lui să vină să întrețină atmosfera cu nişte muzică rock 
creștină. lar apoi, îi spuse că ştia un violonist bun care ar fi 
putut cânta muzică clasică. Astfel, şi gusturile Ramonei, şi ale 
Esterei ar fi fost satisfăcute şi toată lumea ar fi fost mulțumită. 
Dar Ramona își cunoştea prietenii şi nu era sigură că ar fi fost 
încântați de muzica creştină, chiar dacă era de tip contemporan. 
Len simți ezitarea ei şi o îndemnă: 

- Ramona, acum e momentul potrivit să le mărturiseşti 
prietenilor tăi. Ar fi o ocazie minunată. 

- Tu numai la asta te poţi gândi, Len? întrebă ea 
mânioasă. Aş vrea să mă simt bine la petrecerea mea şi să nu 
amestec religia cu petrecerea. 

- Ramonal... începu el. 

Dar Ramona îşi înăbuşise de două săptămâni frustrarea, 
iar acum răbufnise. 

- Ascultă, Len, zise ea cu o voce puţin mai calmă. De o 
vreme am tot vrut să-ţi spun, am hotărât că biserica nu e genul 
meu. Am încercat, dar n-are rost. 

Len deveni serios. 

- N-ai mai fost la fel de când a vorbit Connie aia cu tine. 
Ce ţi-a spus? Te rog, spune-mi! 

Ramona înghiţi în sec, iar apoi vărsă totul: 

- Păi, mi-a spus că e şi ea una dintre convertitele tale şi... 

Len o întrerupse. 

- Pot să-mi dau seama exact ce altceva ţi-a mai spus. 
Connie este un copil gelos şi imatur. Ea a luat cu mult prea în 
serios atenția pe care i-am acordat-o. 

- Uite, Len — şi vocea Ramonei sună foarte calm, acum 
— nu mai face planuri să mă duci la biserica ta, de acum încolo. 

Dacă vrei să fii prietenul meu, atunci invită-mă la o întâlnire 
cum se cuvine. Mie chiar îmi place de tine. Eşti o companie 
excelentă. Dar nu-mi place cum amesteci întâlnirile şi religia. 

- Dar cum pot fi prietenul tău fără să implic şi religia? 
răspunse el pe un ton defensiv. Un creştin e creştin, şi nu-şi 
poate ascunde lumina sub obroc. 

Ramona suspină. Nu avea rost să continue argumentele cu 
untipcael. . 

— Atunci, mi-a părut bine să te cunosc, Len. Şi eşti invitat 
la petrecere. Noapte bună! 

Estera nu auzise conversaţia, dar observă că Ramona era 
supărată. Presimţi că faza ei religioasă se apropia de final, dar 
când auzi sugestia lui Len pentru petrecere, oftă adânc. 

- Ideea lui Len nu merge deloc, sunt de acord, îi spuse 
verişoara ei, reluându-şi locul lângă fereastră. Prietenii mei ar 
crede că am luat-o razna şi aș fi o ipocrită dacă aş avea doar 
cântece creştine şi muzică clasică. M-am săturat să încerc să fiu 
religioasă când, pe dinăuntru, nu sunt aşa. Dar, am putea invita 
grupul de la biserică pentru prima parte a serii. l-am auzit o dată 
şi sunt destul de buni. Apoi, mai târziu, tu ai putea merge sus, iar 
noi am putea continua cu dansul. Cum ţi se pare? 

Estera simţi imediat acea senzaţie înăbuşitoare, sufocantă 
că o copleşeşte. Oare în ce se băga? Sau, mai degrabă, cum 
ar putea rămâne separată de toate aceste lucruri fără a răni 
sentimentele noii ei familii? 

Estera spuse numai atât: 

- Acum sunt luată prin suprindere şi încă nu ştiu ce să zic, 
Ramona. Mai întreabă-mă peste câteva zile. 

Şi Ramona trebui să se mulțumească cu această promi- 
siune. 

- NU-ȚI PLACE DELOC TOATĂ CHESTIA asta, nu-i 
aşa, Estera? îi șopti Rachel, în timp ce-şi umpleau farfuriile 
cu șuncă şi brânză, alune, fructe, îngheţată şi o felie de tort, 
cumpărat în onoarea celor două sărbătorite. 

- Îmi place mâncarea, și Estera zâmbi, în timp ce luă o 
căpşună cămoasă şi o altă linguriţă de înghețată. 

- Dar nu și muzica sau invitaţii, adăugă Rachel, astupân- 
du-şi urechile cu degetele. Ramonei îi place muzica la maximum; 
la fel şi prietenilor ei, sau oricum, cel puţin la majoritatea dintre 
ei. Dar e muzică creştină şi e special pentru tine, aşa că ai face 
bine să te duci şi să te bucuri de ea. 

- Nu pot spune că e pe gustul meu, zise Estera, strâmbân- 
du-se. 

- Nici pe al meu, comentă verișoara ei cu un zâmbet 
forțat, deși asta nu e nimic în comparaţie cu celelalte petreceri 
ale Ramonei. 

- Bună, Estera, zise o voce din spatele lor. Estera privi în 
sus și văzu un tip înalt, cu o față palidă şi foarte subțirel stând în 
picioare lângă ea. Îi recunoscu imediat. 

- O! Bună, Claude, exclamă ea zâmbind. Cred că ne-am 
mai întâlnit înainte. 

Claude nu zise nimic. O măsura cu privirea pe frumoasa 
româncuţă din cap până-n picioare. Se vedea că Estera se simțea 
stânjenită. 

- Ai mâncat ceva? Mai este încă destulă mâncare, şi îi 
arătă masa încărcată. 

Claude rămase tăcut în continuare. Când părinţii lui îi 
spuseseră despre sosirea Esterei, îşi făcuse tot felul de planuri 
despre cum s-o ajute pe verişoara nou-venită a Ramonei să se 
adapteze la societatea americană — poate s-o ajute să înveţe 
limba engleză, dacă ar avea vreo şansă. Şi asta ar fi fost o scuză 
bună pentru a o vedea din nou pe Ramona. Dar, când o întâlnise 
în acea duminică pe Estera la biserică împreună cu arătosul Ron 
Atwood şi descoperise că ea vorbea engleza cu mult mai bine 
decât el, fusese luat prin surprindere. Nu părea să aibă prea mare 
nevoie de ajutorul lui, iar mila lui.e-a transformat în iritare. 

Dar acum, văzând că fusese invitat la petrecere, avea 
de gând să se distreze. Dar, ca de obicei, Ramona îl ținea la 
distanță. Era obişnuit să vadă cum roiesc în jurul ei băieţii, în 
timp ce el o admira de la distanță. O adorase mereu pe această 
păpuşă blondă cu ochi albaștri, încă din ziua în care, copil fiind, 
de zece ani, ea îl rugase să-i salveze pisica din fălcile unui câine 
vagabond care se rătăcise în curtea din spatele casei ei. Ca 
răsplată, el îi ceruse un pupic frumoasei fetiţe şi astfel puseseră 
bazele unui fel de prietenie. Ori de câte ori Ramona se simţise 
singură, sau tristă, sau o dăduse în bară cu ultimul iubit, Claude 
îi era aproape, consolând-o la telefon. Nu că ar fi fost vreodată 
mulțumit cu rolul lui de „rezervă“, dar şi atât era mai bine decât 
nimic. Dar acum, de când familia Popescu se mutase în Velours, 
Ramona părea să iasă treptat din viața lui. Dar el nu voia să 
renunţe. El nu renunţa niciodată de tot la un lucru pe care și-l 
dorea. Merita să o aştepte pe această păpușă blondă şi el ştia 
bine să aștepte! 

Dar, privind-o pe Estera cum vorbea şi râdea cu Rachel şi 
observându-i ținuta suplă şi pielea fină, ochii minunaţi şi buclele 

negre şi lucioase ca pana corbului, uită pe moment că îi plăceau 
mai mult blondele decât brunetele şi ochii albaştri decât cei 
căprui sau că el, de obicei, se ferea de tot ce îi putea aminti de 
România. 

- Arăţi splendid în seara asta, Estera, spuse el din senin, 
în timp ce îşi luă a treia felie de tort. 

Ea roşi, dar spuse încet: 

- Mulţumesc, Claude. 

Calmul şi stăpânirea ei de sine îl iritară. El voia să-i strice 
cumva echilibrul, s-o facă în vreun fel dependentă de el, aşa că 
adăugă repede: 

- Ai arăta însă și mai bine dacă te-ai înveseli puțin. Arăţi 
de parcă ai fi venit din pădurile înapoiate ale Moldovei, sau aşa 
ceva. la-ţi ceva pantaloni; sau, chiar mai bine, cumpără-ţi o fustă 
mini, lasă-ţi părul pe spate; şi dă-te cu puţin machiaj. Aşa se face 
aici, ştii?.. zise el, încercând să arate că se dă bine pe lângă ea. 

Estera fu luată atât de tare prin surprindere, încât rămăsese 
înmărmurită, privindu-l cu ochi mari. 

- Uite, şi îi făcu cu ochiul, haide să desfacem funda asta şi 
să-ți lăsăm părul pe spate. 

Şi înainte ca Estera să-şi dea seama ce face, degetele lui 
lungi şi osoase îi desfăcură cu îndemânare funda aurie, elibe- 
rându-i buclele bogate care i se revărsară din plin peste umeri. 

Claude o studie cu o îndrăzneață privire admiratoare. 
Această înfăţişare îi dădea fetei o alură de țigancă, se gândi el. 
Măi, dar era frumoasă ca un tablou. Buzele roz erau întredeschise 
de mânie, iar ochii negri aruncau scântei periculoase înspre 
Claude, dar el se prefăcu că nu observă. Îi înşfăcă mâinile şi o 
trase înspre el. 

- Acum trebuie să înveţi să dansezi. Pun pariu că nu ştii, 
murmură el. Şi, dacă tot am ajuns la capitolul ăsta, adăugă el 
râzând, te învăţ şi cum să săruţi, dacă-mi dai ocazia. 

- Nici gând! ripostă Estera furioasă, eliberându-şi una 
dintre mâini şi pleznindu-l răsunător peste obrazul drept. 

Rachel se amuză în sine de înfierbântarea verişoarei sale, 
dar zâmbetul îi păli curând, văzând cum strălucesc ochii lui 
Claude. Aşa cum îi spusese şi Ramona tatălui ei cu ani în urmă, 
băiatul familiei Iliescu avea o notă de nebunie în el şi era bine să 
nu i-o stâmeşti prea tare. 

- Te rog, dă-mi drumul, imploră Estera în timp ce el 
începu s-o tragă spre camera de zi, unde se făcuse deja loc în 
mijioc. i 

Claude se opri o clipă. Fata părea destul de îngrozită, iar el 
voise doar să se distreze puţin. Poate mersese deja prea departe. 
Apoi îşi aminti de palma pe care tocmai i-o trăsese şi strânse din 
dinţi. Era rândul ei să fie umilită. 

Chiar atunci, muzicienii accelerară ritmul. Aceasta îl 
stâmi din nou. Poate că era muzica aceasta creştină, dar lui 
chiar îi suna a rock. În câteva lipe, se străduia să-şi determine 
partenera să danseze pe muzică şi Estera se văzu, chiar 
împotriva voinţei ei, învârtindu-se aiurea în mijlocul camerei de 
zi a unchiului ei. 

Rachel se uita neajutorată la ei, n-avea nici o putere să i 
se împotrivească lui Claude, care era ditamai găliganul Apoi ușa 
se deschise şi văzu printre mulțimea oaspeţilor un chip cunoscut: 
era Ron. El venise cu o jumătate de oră mai târziu şi se uita după 
Ramona sau Estera. 

- Ron, nu poți să faci ceva? îl rugă Rachel, întâmpinându-l 
la uşă. Claude s-a dat la Estera, iar acum o face să danseze, iar 
ea nu vrea. Se face de râs şi pe el, şi pe ea. 

Aşa şi era. Toţi cei prezenţi se opriseră din discuții şi se 
holbau la cei doi care se luptau unul cu altul în mijlocul încăperii. 
Ron înțelese întreaga situație. dintr-o privire. Din doi pași fu 
lângă Claude şi porunci mânios: 

- Dă-i drumul fetei imediat! Nu vezi că nu vrea să 
danseze cu tine? Şi oricum, încă nu e timpul pentru dansat. 

Claude dădu drumul mâinii Esterei şi îl privi sfidător pe 
Ron Atwood în ochi. 

- Tu de ce te bagi? Încercam s-o învăţ. Românii sunt nişte 
încuiaţi când ajung în America. Dacă vrea să se integreze trebuie 
să se obişnuiască cu lucrurile astea. 

- E ziua ei, nu? se răsti Ron, scos din fire. Ar trebui să 
se simtă bine şi este destul de clar că ăsta nu este unul dintre 
lucrurile care îi fac plăcere. Şi oricum, asta e muzică creştină. Ar 
trebui să ascultăm, nu să dansăm. 

Şi, luând-o de braț pe Estera, o duse şi o aşeză pe un 
fotoliu de lângă geam. Toate privirile erau aţintite acum asupra 
lor, iar Estera se simţea groaznic de umilită, deşi îi era foarte 
recunoscătoare lui Ron, care salvase situația. 

Ron privi în jur, căutând-o pe Ramona, dar ea nu era 
de găsit nicăieri. Află mai târziu că se furişase în oraș să mai 
cumpere sucuri. 

- Îmi pare rău, Estera, şopti el. Nu ştiu ce l-a apucat pe 
Claude ăla. Dar ce s-a întâmplat, de fapt? Părea foarte supărat. 

Estera privi în podea. 

- Mi-a desfăcut funda, mi-a spus că trebuie să mă 
înveselesc puţin şi apoi... — Estera îşi sprijini capul în mâini — 
...a încercat să mă sărute, așa că l-am plesnit cât am putut peste 
obraz. Asta l-a enervat foarte tare, aşa că s-a răzbunat încercând 
să mă înveţe să dansez, ca să mă facă de râs, bineînțeles. 

Ron o privea înmărmurit, apoi surâse în sinea lui. Nu-i 
trecuse niciodată prin minte că umilul îngeraş din fața lui 
era capabil de o asemenea ieşire înflăcărată. Dar văzu că 
ea tremura aproape incontrolabil. Ea era o persoană foarte 
timidă şi rezervată, şi era foarte afectată de faptul că fusese 
umilită în prezenţa tuturor musafirilor. Băieţii din grup cântau 
în continuare, dar se străduiau din răsputeri să nu pufnească 
în râs. Îşi dădea seama că toți, toți ochii erau aţintiți asupra lor, 
şi simţea că nu mai rezistă situaţiei atât de tensionate, aşa că 
spuse: 

- Scuză-mă, Ron, dar mă duc sus puțin, şi sări de pe 
fotoliu, ieşind repede. 

Ajunsă sus, se aruncă pe pat. De ce fusese oare de acord 
cu toate acestea? Dar ce altceva ar fi putut face? Unchiul îi 
spusese clar Ramonei că trebuia să-și ajusteze planurile astfel 
încât să o includă şi pe verişoara ei conservatoare, cel puțin 
într-o oarecare măsură. Ar fi stricat totul dacă ar fi refuzat să 
participe când acel grup fusese invitat pentru ea, chiar dacă 
Ramona știa că ei nu-i plăcea prea mult muzica lor. Unde fusese 
Ramona, şi cum de nu intervenise când Calude se comportase 
atât de urât? 

În curând, se auzi o bătaie în ușă, iar Ramona năvăli 
înăuntru. 

- Cum, plângi? Haide, Estera, tu nu ştii de glumă? 

- Glumă? Aşa o numeşti tu? ripostă Estera, şi 
ridicându-se în vârful patului îi spuse indignată verișoarei ei tot 
ce se întâmplase. i 

Ramona nu auzise toată povestea şi tonul ei se înmuie 
puţin când se aşeză pe pat. 

- Îmi pare rău, Estera. N-am ştiut că a făcut toate astea. 
Nu ştiu ce l-a apucat. Dar el are momentele lui de nebunie, iar tu 
eşti foarte frumoasă. 

- Dar tu nu eşti cu nimic mai prejos, izbucni Estera. Şi nu 
face niciodată aşa ceva cu tine. 

- Serios? Vocea Ramonei era rece. Ba da, a fost şi cu 
mine obraznic când a prins ocazia, şi eu nu-l pleznesc. 

Estera o privi sceptică pe verişoara ei. | 

- Uite ce e, Estera. Probabil că şi tu ai făcut prea mult caz 
pentru un simplu gest. Rachel era şi ea de față, deci ce putea 
să se întâmple? E petrecere, şi Claude căuta să se distreze un 
pic, nimic mai mult. Poate c-a mers puţin prea departe cu tine, 
văzând că eşti mai nouă pe aici, dar poate că ar fi bine să ştii şi 
tu că la petreceri se mai pupă oamenii. Dacă nu te-ar fi speriat 
atât de tare ideea sau dacă îl lăsai să-ţi dea un pupic sau două nu 
s-ar fi ajuns aici. 

Ochii Esterei erau foc şi pară acum. 

- Mă gândeam că ai gusturi mai bune, Ramona. 

Ramona roşi toată şi își dădu pe spate buclele. 

- Ba am şi eu gusturi, Estera. Dar diferenţa dintre mine şi 
tine este că eu ştiu cum să mă port cu băieții, iar tu, nu. Vocea ei 
trăda superioritate acum. Dar vei învăţa tu cu timpul. Claude se 
poartă uneori foarte urât şi e tare încăpățânat, dar eu îl cunosc 
bine, după cum îţi spuneam, şi pot să-ţi garantez că n-a avut 
alte intenţii. Haide, acum, nu strica distracţia tuturor. Asta e şi 
petrecerea ta. 

- i-am spus de la început că vin un pic mai încolo. 

~ Un pic mai încolo? Dar numai ce a început, şi acum este 
muzică creştină. Şi, în plus, aş vrea să-ţi fac cunoştinţă cu câţiva 
dintre prietenii mei. Nu se va mai dansa o vreme, îţi promit; nu, 
până ce nu punem nişte muzică bună. 

Estera ezită. Mânia îi dispăru când îşi dădu seama că 
cedase în fața mândriei sale rănite. Promițându-i Ramonei că va 
cobori în câteva minute, aşteptă până ce verişoara ei plecă din 
cameră şi apoi căzu în genunchi, plângând în hohote. 

- Doamne, începu ea, Te rog, iartă-mă! Știi că nu-mi 
place să mă dau în spectacol. Te rog, învață-mă cum să mă 
comport în această seară! Sunt copilul Tău într-o ţară foarte 
străină. Ajută-mă să mă pot gândi mai mult la cei din jur decât la 
mine în seara asta. Amin. 

Se ridică simțindu-se întărită. Încercă să-şi prindă din nou 
părul, când își dădu seama că parcă nu mai voia să-l prindă. 
Aruncă o privire în oglindă. Poate că ar trebui să şi-l lase aşa 
cum era. Se vedea că-i stă bine şi chiar o făcea să nu pară atât 
de străină. Poate acesta era un lucru pe care îl putea face pentru 
a se integra mai bine printre prietenii Ramonei. 

Ajungând la capătul de jos al scării, observă că tinerii se 
înfruptau încă din bunătăţile oferite din abundență pe tejgheaua 
bucătăriei. Cei din trupa de rock luaseră o pauză şi se alăturaseră 
petrecerii. Ramona o aştepta pe verişoara ei lângă scări. Luând-o 

de mână, o duse înspre un grup de doi băieţi şi două fete care 
stăteau, cu farfuriile în mână, în colțul îndepărtat al camerei. 

- Vreau să v-o prezint pe verişoara mea, Estera, zise 
Ramona. Pe ei i-am cunoscut la facultate, zise ea întorcându-se 
spre Estera. Ea e Marci, și ai cunoscut-o deja. 

Marci dădu uşor din cap, dar privirea îi era rece. 

- Ei sunt Mike și Jeff, iar ea este prietena mea cea mai 
bună, Kelly. 

Toţi trei dădură din cap şi o salutară scurt, în timp ce o 
priviră de sus până jos. Ştia că se deosebea de ceilalţi în 
costumul ei deux-pieces crem. Cei mai mulți erau îmbrăcaţi în 
haine obișnuite, majoritatea în blugi şi pulovere, iar ea se simţi 
puternic ispitită să fugă sus să se schimbe. Dar era o serbare de 
zi de naștere, iar ea era obişnuită să se îmbrace frumos pentru 
petreceri, nu că ar fi participat I£ prea multe în cei douăzeci de 
ani ai ei. 

Estera își mută greutatea de pe un picior pe celălalt. Urmă 
o scurtă tăcere, iar apoi Ramona se întoarse dintr-o dată, când un 
tânăr înalt se alătură grupului lor. Afişând un zâmbet cam forțat, 
exclamă: 

- Ei, Len, ai reuşit până la urmă să vii! Uite, fă cunoştinţă 
cu prietenii mei de la facultate. 

Estera se bucură de această diversiune, deși prezența 
lui Len ar fi putut complica lucrurile, îşi spuse ea. Ramona îi 
spusese că nu mai avea de gând să meargă cu el la biserică, dar 
fusese foarte binevoitoare cu el și cu grupul lui la petrecere. Tipic 
pentru Len, curând râdea şi glumea cu ceilalți. Estera reuși să se 
strecoare în bucătărie cu prima ocazie. 

- E o fată timidă, comentă Jeff, urmărind-o pe Estera cu 
privirea. 

- Dar arată bine, adăugă Michael râzând. Şi ce păr super 
are! 

- Dar e extrem de înțepată, adăugă Kelly. S-a îmbrăcat ca 
de nuntă și pășește țanţoş, de parcă ar fi Regina Angliei. 

Ramona ridică din umeri. 

- Dincolo de zâmbetul ei drăgălaş şi de fustele lungi, este 
extrem de încăpățânată şi teribil de religioasă. 

Len se pregătea să găsească o mică replică în apărarea 
Esterei, când auzi o voce joasă din spatele lui întrebând: 

- Cine este extrem de încăpățânată, dincolo de zâmbetul 
ei drăgălaş? 

- Bună, Ron! exclamă Len, arătând doar puţin stânjenit. 

- O, tu erai! zise Ramona cu o voce dulceagă, luându-l de 
braţ. 

- Da, este faimosul Ron Atwood, exclamă Kelly. În utima 
vreme ai devenit destul de străin. 

- Mda, spuse Marci cu un glas tărăgănat. Îşi petrece 
majoritatea timpului mergând la biserică, din câte aud. 

- Ron, religios? râse Mike. Nu cred așa ceva. 

Ron le ignoră comentariile şi repetă întrebarea: 

- Dar despre cine ziceaţi că este înțepată şi încăpăţânată 
şi umblă de parcă ar fi o regină? 

- O, haide acuma, Ron, se bosumflă Ramona. Ştii la cine 
mă refer. 

=- Nu-mi dau seama, veni replica. 

- Nu? comentă Ramona sarcastic. Apoi, întorcându-se 
înspre prietenii ei, adăugă: Am uitat că Ron n-ar avea cum s-o 
considere pe Estera încăpățânată sau îngustă, deși trebuie să 
recunoască faptul că e religioasă. Că doar ea l-a dus la biserică. 

- Nu m-aș supăra să mă ducă şi pe mine, zâmbi Mike. 
Este teribil de drăguță, Ramona. Adică, mai mult decât drăguță. 
Este o adevărată frumusețe. Felicitări, Ron! Cum reușești? 

Ron îi aruncă o privire de gheață şi îşi încrucişă brațele. 

- Nu ştiu la ce te referi, Mike. Şi haide să lămurim 
lucrurile, Ramona. Ea nu m-a dus pe mine nicăieri. Fetei îi este 
greu să se acomodeze la viaţa de aici şi eu am încercat pur şi 
simplu să o ajut puțin. Asta-i tot. Nimic romantic sau care să fie 
motiv de bârfă. 

Mike îşi bătu prietenul pe umăr şi râse. 

- Nu fi atât de sensibil. Dar mersi de informaţie. Se pare 
că, până la urmă, e liberă! 

Ramona încercă să-şi ascundă sentimentele, şi privi spre 
Len, care rămăsese fără replică în această discuţie. Dorindu-şi, 
ca de obicei, să nu supere pe nimeni, i s-a părut că tăcerea e cea 
mai bună modalitate de a nu ofensa. . 

Ron se întoarse şi plecă la fel de brusc cum venise. Cum 
putea explica atitudinea sa față de Estera? Oricum, ei nu ar 
înțelege. Şi aiuritul ăsta de văr al lui, atât de fudul de religia lui, 
care ar fi trebuit să-i ia apărarea Esterei, fusese un adevărat laş. 
Le văzu pe fete în bucătărie şi li se alătură lor chiar în momentul 
în care Estera zicea: 

- N-are absolut niciun rest, Rachel. Mă simt atât de pe 
dinafară. Nu pot nici măcar să port o discuţie de cinci minute cu 
cineva! 

-  Nucţi face probleme, Estera, spuse Rachel, încercând 
s-o mângâie. Nici eu nu mă simt bine în preajma lor. Mi se par, 
pur şi simplu, prea plictisitori. Şi apropo, ştii că Ramona s-a răstit 
serios la Claude pentru ce a făcut în seara asta? Uite, stă supărat 
acolo în colț. A ştiut ea cum să-l pună la punct! 

- Am crezut că nu-i pasă prea mult, murmură Estera. 

- Ba nu, Estera. A fost foarte supărată când a venit înapoi 
după ce a vorbit cu tine. Dar uite, te caută Ron. E ziua ta, la urma 
urmelor. 

— Ştiu, gemu Estera. Dar se pare că nu pot face față în 
seara asta. Trebuie să merg iar acolo? 

- Acolo, unde? întrebă o voce familiară. Lasă că spăl 
eu vasele. Este petrecerea ta, Estera, n-ar trebui să te ocupi de 
bucătărie. 

- Da, aşa este, adăugă o altă voce. Bună, sărbătorito. La 
mulţi ani! Era neastâmpăratul Len. 

Estera îi privi pe băieți tăcută. Era o laşă, ştia asta. În acea 
seară, mândria ei fusese rănită şi nu putea înfrunta din nou acea 
mulțime. 

- Grupul nostru cântă iar, Estera, haide, o îndemnă el. La 
urma urmei, dacă n-ai fi tu aici, nici ei n-ar fi. Şi, apropo, vor să 
cânţi o piesă cu ei. 

Faţa Esterei păli. 

- Nu, gemu ea. Nu pot, Len. Oricum, eu nu ştiu cântările 
lor. Ştii bine. 

- Dar ei ştiu câteva dintre ale tale, nu uita, îi aminti Len 
mândru. 

Estera dădu din cap. 

- Nu o obliga, Len, spuse Ron calm. Nu vezi că i-a cam 
ajuns? 

- Las-o în seama mea de data aceasta, vrei? îi spuse Len 
vărului său, rece. 

Erau destul de multe persoane prin preajmă ca să facă 
prea mult caz, iar Ron nu voia să atragă atenția asupra fetei 
românce, așa că îl privi pe vărul său de la distanță. Spre uşurarea 
lui, observă că o aşezase pe un scaun lângă fereastră şi ascultau 
amândoi muzica, sau, ce! puțin, aşa părea. 

~ Este o piesă extraordinară, Estera, spuse Len. Sunt sigur 
că până şi tu trebuie să recunoşti că sunt excelente cuvintele. 
Sper că unii dintre tinerii aceştia le ascultă. 

- Unii par să asculte, recunoscu Estera. Nu-i plăcea prea 
mult muzica, dar trebuia să recunoască faptul că unele cuvinte 
aveau un mesaj creştin destui de clar. 

Len privi în jos la cârlionţii ei negri strălucitori. 

- Ştii, Estera, şopti el uşor, sunt foarte încântat că ţi-ai 
lăsat puțin părul pe spate. Acum nu arăţi atât de sfântă şi de 
ciudată. Trebuie să-ți dai drumul puțin. 

Estera se încruntă. Asta îi spuneau toți şi poate că era 
adevărat, dar de ce nu o puteau lăsa să-și aleagă singură 
momentul şi modul de „a-şi da drumul“? cum ziceau ei. 

să discute ce ar trebui să cânte în continuare. Prezenţa lui o făcea 
întotdeauna să se simtă ciudat. 

- Te distrezi de una singură? 

Tresări. Lângă scaunul ei apăruse Mike. Era o urmă de tris- 
tețe în ochii lui, observă Estera, deşi o întrebă zâmbitor: 

- Toate româncele au un păr ca al tău? 

Estera roşi, în timp ce îşi dădu pe spate cârlionţii bogați. 
Îşi plecă ochii şi nu răspunse nimic. Tânărul continuă: 

- O păsărică mi-a spus că ai o voce minunată. Ce-ar fi să 
ne cânţi ceva când termină ei? şi arătă cu mâna spre cântăreți. 
Ceva diferit. Nu că ei nu ar cânta frumos, dar m-am cam plictisit 
de genul ăsta de muzică. Cîntă-ne ceva românesc. 

Estera făcu nişte ochi mari la el. 

- Nu... Nu cred că pot cântă în seara asta, se bâlbâi ea. Şi 
dacă ţi se pare că ei sunt plictisitori, nu ştiu cum ţi s-ar părea ce 
cânt eu. 

Chiar atunci, Ron îşi făcu apariţia. 

- Haide, Ron, vezi dacă o poţi convinge pe această 
domnişoară să ne cânte câteva piese. Orice, nu contează. Chiar 
şi religioase, dacă vrea. Am auzit că are un talent deosebit. 

Ron ezită. Intervenise deja de douâ ori în apărarea Esterei, 
o dată cu Claude şi o dată cu Len. Oare se aştepta să intervină şi 
avea o ocazie minunată de a le arăta celorlalți felul ei deosebit de 
a fi creştină. 

- Mike, lasă-ne singuri o clipă, te rog, îi spuse Ron 
prietenului său, uşor. 

Mike ascultă supus. 

- Baftă, murmură el, întorcându-se să plece. 

Estera se uită la Ron surprinsă când se aşeză lângă ea şi 
începu pe un ton jos: 

— Estera, n-ai vrea să cânți în seara asta? Ai o voce şi o 
față frumoasă. Ştii, Mike nu este ca Len. El nu încearcă să se 

folosească de tine. Şi eu aş fi vrut să te rog acelaşi lucru. Dar 
nu vreau să insist. Te întreb doar. Nu vrei totuşi, numai de data 
asta? 

Estera făcu nişte ochi mari către tovarășul ei. Acum, 
apărătorul ei se alătura persecutorilor. Oare ce-i trecea prin 
minte? Nu trecuse ea deja prin destule în acea seară? Şi poate că 
lui Mike i-ar fi plăcut, dar celor mai mulți nu, era sigură. Îşi putea 
imagina privirea lungă şi rece a lui Marci şi zâmbetul amuzat al 
lui Kelly. Acesta nu era un loc unde să se cânte cântări creştine, 
nici chiar cântece populare româneşti. 

Ron îi citi gândurile. 

- Cel puţin unora dintre noi ne-ar plăcea să te auzim 
cântând, îi spuse el, cântecele tale românești sunt atât de 
pătrunzătoare. Ce zici de câteva cântece populare şi apoi, poate 
„Numai harul“? Dacă Ramonei i-a plăcut, le va plăcea şi unora 
dintre prietenii ei. Te rog, Estera, numai de data aceasta. Poate 
nu ştiai, dar Mike tocmai a fost... 

Dar Esterei îi ajunsese. Se supărase că Ron insistase ca 
ea să cânte, şi considera că Mike îi cerea prea mult. Aşa că se 
ridică brusc: 

- Nu vreau să mai aud nimic despre Mike! M-am săturat! 
Ce mai petrecere pentru o zi de naştere! 

Şi plecă, păşind apăsat şi lăsând în urmă un Ron uluit. 
Plecă mânioasă lăsându-l pe Ron destul de nedumerit. Curând 
nedumerirea lui se trasnformă însă în supărare. 

- Nici măcar nu m-a lăsat să-i explic ce era cu Mike!, îşi 
spuse. Este la fel de egoistă ca oricare altă fată! 

"= Însă, mai rău decât faptul că Estera îşi dăduse slăbiciunile 
pe față era faptul că îl dezamăgise. Dintr-o dată, căzuse de pe 
piedestalul pe care o pusese el. Era rănit în orgoliul propriu. 
Crezuse că Estera ar fi avut încredere că el nu avea să-i ceară 
ceva imposibil. Îşi închipuise că, dacă pe alţii nu vroia să îi 
asculte, măcare pe el l-ar fi ascultat. Dar, se pare că Ramona 
avusese dreptate: era groaznic de încăpățânată. 

Pentru ca lucrurile să fie şi mai penibile, Mike îi urmărise 
tot timpul cu privirea, iar acum se întorcea la locul unde Ron 
şedea supărat. 

- Nu te-ai prea descurcat cu ea, nu-i aşa, Ron? Nici măcar 
tu nu poți vrăji chiar pe toată lumea. Păcat, chiar voiam s-o aud. 
Dar haide, nu lăsa fata asta din România să-ți strice distracţia. 

Grupul cântase deja ultima piesă a seni şi îşi strângea 
lucrurile. Ramona pusese ceva muzică ce i se părea ei mai 
potrivită pentru o petrecere, iar dansul începuse. 

Ramona o văzuse pe Estera părăsind încăperea şi 
observase că Ron era teribil de supărat. 

- De ce nu mergi sus să-ți aduci prietena înapoi, Ron, 
dacă ţi-e atât de dor de ea? sugeră finuț Ramona, luându-l de 
braţ. 

- Mă tem că ar considera sta foarte nepotrivit, şi, oricum, 
ea nu e prietena mea, Ramona, răspunse el, în timp ce o învârti 
pe ritmul muzicii. 

Ron se simţea frustrat de Estera, de Ramona, de toată 
lumea. Dar se hotărî să nu mai strice distracţia, aşa că dansă cu 
aproape fiecare fată, se îndopă cu înghețată şi se ţinu de glume şi 
de tachinări, aşa cum făcea el de obicei, sau cel puțin aşa părea. 

Dar, în acea seară, îndreptându-se spre dormitor, ridică 
din umeri cu un aer tare nefericit când întâlni privirea iscoditoare 
a mamei sale. Această dispoziție proastă nu-i trecuse când 
ridică telefonul în dimineaţa următoare şi formă numărul familiei 
Popescu. 

- Tu eşti, Estera? întrebă el, ştiind prea bine că doar ea 
putea fi trează la o asemenea oră matinală. 

- Da, veni răspunsul încet. 

Mai vrei să mergi în această dimineaţă la biserică? 
Desigur, dar tu vrei? 

Nu, de fapt, nu vreau, fu răspunsul rece. 

Bine, atunci te rog să nu vii să mă duci, îi spuse Estera 
cu o voce de gheaţă. 

- Corect. Să înţelelg deci că n-ai nevoie de un şofer lipsit 
de chef? 

- Nu, răspunse Estera, hai s-o lăsăm baltă pentru astăzi. 

Urmă o pauză lungă, apoi Ron răspunse: 

- Bine. Dacă aşa vrei tu. 

Acum, Estera era deja cu adevărat enervată. Nu era 
obişnuită cu atâta răceală din partea amabilului Ron şi era iritată 
de tot. 

— Este destul de clar că aşa vrei tu, Ron. Dar mulțumesc 
de telefon. Pa. 

Şi, spre marea surprindere a lui Ron, puse jos telefonul. 
Mâna ei tremura însă în acel moment. 

- Încă un prieten se duce pe apa sâmbetei, se gândi ea. 
Acum, mi-au rămas doar Rachel şi unchiul John care mă mai 
iubesc. Şi se aruncă pe pat plângând. 

- Vreau înapoi în România, zise ea printre hohotele 
înăbuşite între pături, cu Securitatea ei şi cu rațiile de mâncare şi 
cu zilele ei cenuşii şi nopțile întunecate. Țara asta este un miraj 
în deşert. Este o farsă. Tremura toată sub noianul de sentimente. 
Disperarea o copleşise valuri-valuri. Simţea cum cade şi tot cade. 
Apoi îşi aminti ceva. 

Mai era cineva. Hugh Gardner. Unde era biletul pe care 
îi scrisese numărul! de telefon? Scotocind, pescui din geantă 
bucăţica de hârtie împăturată şi reciti cuvintele lui. I se păru puţin 
nepoliticos să-l sune aşa din senin. Era, practic, un străin, dar îi 
spusese că se va ruga pentru ea. Atunci îl va suna imediat. Poate 
îl prinde înainte să plece la biserică. 

- Alo, domnul Gardner? întrebă ea, când o voce de bărbat 
răspunse la telefon. 

- Nu, dar îl chem imediat, veni răspunsul. Cine să îi spun 
că îl caută? 

- Sunt Estera Popescu. Poate nu-şi va aminti de mine. 
M-a întâlnit în avion, cu vreo şase săptămâni în urmă. 

- A, da. Şi eu te-am întâlnit, fu răspunsul. Eu sunt nepotul 
lui. Aşteaptă puțin. Îl chem imediat. 

- Estera? se auzi vocea lui Hugh după câteva momente. 

- Domnule Gardner, se bâlbâi ea. Îmi cer scuze că vă 
deranjez, dar am mare nevoie să vorbesc cu cineva. 

- Spune, draga mea, fu răspunsul blând. De asta sunt aici. 
Nu prea mai sunt de folos la multe, ia vârsta mea, dar de stat să 
ascult, asta sigur că pot. 

Estera zâmbi fără să-şi dea seama şi se simţi deja mai 
bine. În curând îşi spunea tot oful domnului Gardner. Când, în 
sfârşit, termină, auzi vocea lui Hugh spunând liniştit: 

- Sună groaznic, Estera; poate că ar trebui să te întorci în 
România. 

La celălalt capăt al firului se aştemu tăcerea. Cu toate că 
ea însăşi folosise exact aceleaşi cuvinte, Estera, dintr-un motiv 
sau altul, detestă sugestia lui Hugh. 

- Dacă e atât de greu de trăit cu rudeniile tale de aici, con- 
tinuă el, atunci ţi-ar fi mai bine cu vechii tăi prieteni din România. 

- Păi, se bâlbâi Estera, de fapt, unchiul John mă chiar 
răsfață, iar Rachel a început să-şi schimbe atitudinea şi să se 
apropie de mine în ultimele săptămâni. Şi îmi place mult de 
mătuşa Mary, cu toate că nu am văzut-o decât o dată. Şi acest 
Ron Atwood a fost foarte amabil, asta până când... şi glasul îi 
pieri din nou. 

- Vrei să-ţi spun adevărul, Estera? Vocea lui Hugh avea 
un ton foarte serios. Să ţi-o spun aşa cum ţi-ar fi spus-o tatăl tău? 
adăugă el. 

Estera izbucni în plâns când auzi pomenindu-se de tatăl ei. 

- Da, vă rog, îl rugă ea plângând. 

- Păi, atunci, cred că te-ai comportat ca o laşă aseară. 
Ai lăsat ca această Cortină de catifea să-ţi înfăşoare pe deplin 
impulsurile tale superioare. Mândria ta a fost rănită de acel 
impertinent de Claude. Trebuia să le arăţi acelor tineri că nu îţi 
este ruşine de hainele tale, de cultura ta, de modul în care ai fost 


197 


TRUDY HARVEY TAIT 


crescută. Te-ai urcat atât de sus pe piedestalul propriei sfințenii, 
încât ei nu au mai avut cum să ajungă până la tine. Mai mult, 
când acel tânăr te-a rugat să cânţi, Ron a încercat să te convingă, 
şi nici măcar nu ai vrut să-l asculţi până la capăt. 

Hugh se opri. Fata de la celălalt capăt plângea 
inconsolabil, dar el continuă neabătut: 

- Şi serios, Estera, spuse mai departe cu o voce blândă, 
dar fermă, când ei au încercat să te integreze şi pe tine cât de 
bine au putut şi au planificat seara, cel puțin parţial, chiar pentru 
tine, nu ţi se pare că ai fost lipsită de consideraţie şi chiar 
nepoliticoasă să te comporți în felul în care ai făcut-o? 

La început Esterei nu-i venea să-şi creadă urechilor, şi 
se supără să audă cuvinte de mustrare din partea lui Hugh. Se 
aşteptase ca el să o consoleze, şi când colo... el îi spusese că 
fusese egoistă, lipsită de bun simț, mândră şi laşă. Dar ceva în 
adâncul ei îi spunea că el avea mai multă dreptate decât voia să 
recunoască. 

— Păi, domnule Gardner, se bâlbâi ea, poate că m-am 
purtat într-adevăr egoist aseară. Şi nici nu v-am spus toate 
lucrurile bune pe care le-a făcut familia mea pentru mine. Doar 
că nu sunt obişnuită cu acest stil de viață. Totul este atât de 
nou şi nu ştiu când să rămân lângă convingerile mele şi când să 
cedez. 

Estera dorea sincer un sfat, şi inima lui Hugh se înduioşă 
faţă de ea. 

- Da, Estera, cred că te simți foarte singură în anumite 
momente, dar gândeşte-te şi la partea bună a lucrurilor, o 
clipă. Se pare că ai reuşit să răzbați destul de mult în relația cu 
verişoara ta mai tânără şi cu siguranță l-ai impresionat într-o 
anumită măsură pe tânărul! acela, Ron. De asemenea, se pare că 
mătuşa ta a făcut un pas foarte important în viaţa ei, şi ai avut 
şi tu o oarecare contribuţie în asta. Şi apoi, chiar şi faptul că 
unchiul tău se simte oarecum stingherit în prezenţa ta din acea 
seară când ai cântat este o dovadă că Dumnezeu îi vorbeşte. 

Estera se însenină. Ea nu privise lucrurile în felul acesta. 

- Da, îmi dau seama că Dumnezeu a fost cu mine de când 
am ajuns aici, domnule Gardner. 

- Sigur că a fost, aşa că eu aş zice să începi să numeri 
binecuvântările, Estera, iar eu te voi ajuta, rugându-mă să-ţi 
găseşti nişte prieteni creştini. Până atunci, însă, nu fi strictă când 
e vorba de lucruri neesențiale. Adaptează-te la noua ta familie, 
în lucrurile în care se poate. Aminteşte-ți că ei nu sunt urmaşi ai 
Domnului Isus şi se uită la viaţa ta. Soluţia e dragostea, Estera. 
Dragostea adevărată este plină de viață, putemică, învingătoare. 
Recunoaşte că ai greşit aseară şi încearcă din nou. Mă voi ruga 
pentru tine. Şi încă ceva. Cred că mătuşa ta are nevoie de tine în 
aceste momente, şi cred că şi tu ai nevoie de ea. 

Dar mai avea o întrebare de, pus. 

=- Vă rog, spuneţi-mi cum să fac să nu fiu prizonieră 
dincolo de Cortina de catifea. Problema e că nici nu ştiu exact ce 
este. Nu vreau să fi scăpat de o cortină numai ca să dau de alta. 

- Nu, sigur că nu, draga mea, fu răspunsul blând. Dar nu 
cred că te-ar ajuta cu ceva dacă eu ţi-aş defini-o. De fapt, nu se 
poate defini. Fiecare îi percepe efectele în feluri diferite. Este clar 
că tu ai simțţit-o deja şi o vei resimţi din nou. Adevăratul pericol 
va apărea atunci când vei înceta să-i mai simţi influența. Numai 
atunci mi-aş face griji. 

- De pericolul ăsta cred că sunt destul de ferită, îi spuse 
Estera. Mă rog Domnului să vă înştiințeze la timp dacă voi 
ajunge vreodată în asemenea pericol. 

— Acelaşi lucru mă rog şi eu, draga mea, şi ştiu că El va 
răspunde rugăciunilor noastre. Deocamdată, îţi spun la revedere; 
şi nu uita: sună-mă oricând! 

Estera zâmbi printre lacrimi. Cufundându-şi fața între 
peme, simţi că povara îi fusese luată de pe inimă. Da, Îi va 
mulțumi lui Dumnezeu pentru tot ce făcuse pentru ea. Se va 
încrede în El. Se va ruga ca dragostea Lui să se vadă prin viața 

ei şi, în primul şi în primul rând, va cere scuze familiei sale şi lui 
Ron. Aceasta va fi partea cea mai grea. 

Apoi îşi aminti de sfatul mamei sale, pe care i-l dăduse cu 
atâția ani în urmă. Se certase cu cea mai bună prietenă a ei şi era 
foarte supărată. I se păruse ei că fusese tratată foarte greșit şi că 
avea toate motivele să fie supărată. 

- Poate că ai dreptul să fii mânioasă, Estera, îi spusese 
mama cu blândeţe, dar nu ai niciun drept să continui să ţii 
duşmănie. Dumnezeu este dragoste şi El nu vrea să trăiască 
într-o inimă în care domneşte amărăciunea. 

- Dar Maria s-a purtat atât de nedrept cu mine, npostase 
Estera. 

- Dar mulțimea, preoții cei mai de seamă și soldaţii 
nu s-au purtat nedrept cu Domnul nostru Isus, Estera? Şi El 
ce-a făcut? El i-a iertat chiar în mijlocul unei dureri și agonii 
groaznice. Şi El era fără păcat, nu avea nicio vină. Dar tu... 

Ea nu reușise de terminat propoziția până ce Estera i se 
aruncase în braţe. Da, trebuia să-i ceară imediat iertare prietenei 
sale pentru partea ei de vină. Era foarte greu, extrem de greu, dar 
trebuia s-o facă. 

Şi îi ceru iertare. Aşa cum stătea întinsă, privind razele 
care se jucau pe perete în faţa ei, îşi aminti ce minunat se simţise 
când își asumase partea ei de vină. Acum însă? Fusese mândră, 
încăpăţânată şi nerecunoscătoare când unchiul şi Ramona și 
Ron făcuseră tot ce le stătuse lor în putință pentru a încerca să 
adapteze petrecerea în așa fel încât să îi facă şi ei pe plac. Va 
îndrepta lucrurile faţă de toţi cei implicați imediat ce va avea 
ocazia. 

Dintr-o dată se simți amețită, căci se trezise foarte devreme 
şi, cufundându-se între aşternuturile moi, trecu repede pe tărâmul 
viselor. Când Rachel intră în camera ei după o jumătate de oră, o 
văzu foarte liniştită. „Care este secretul ei?“, se întrebă. „Tare aş 
vrea să știu.“ 

Estera nu pierdu prea mult timp până să îi ceară scuze 
Ramonei după ce se întoarse de la Biserica Sfântul luda în 
acea duminică dimineaţa. Verişoara ei îi spusese să nu se mai 
gândească la asta. 

- Toată lumea mai greşeşte, Estera, chiar şi tu. 

Estera roşi. Mereu şi mereu se făcea referire la 
perfecțiunea ei, şi asta o sâcâia. O îmbrăţişă însă pe Ramona şi 
se duse să-l caute pe unchiul. Şi el luă totul foarte uşor şi îi spuse 
că nu era deloc vina ei. Ramona ar fi trebuit să aibă grijă ca acel 
Claude să nu întreacă măsura. 

După-amiaza era aproape trecută însă, când avu în sfârşit 
ocazia să vorbească cu Rachel. Spre surprinderea ei, Rachel o 
privi foarte serios şi o întrebă: 

- Ştii ce încerca Ron să îți spună, Estera? 

- Păi, spune-mi. La ce te peferi? 

- Am auzit din apropiere discuţia ta cu Mike şi Ron. ŞI, 
când Ron a încercat să te convingă să cânți, a făcut-o pentru 
Mike. 

- Dar ce vrei să spui, Rachel? Nu înțeleg deloc! 

- Păi, îți aminteşti că el a început o propoziţie, dar tu te-ai 
grăbit să pleci înainte ca el s-o poată termina. Ştii, Mike tocmai a 
aflat că are leucemie şi... 

Estera se prăbuşi în scaunul cel mai apropiat. 

- Dar de ce n-a venit Ron după mine să mă oblige să îl 
ascult până la capăt? spuse ea cu glas plângător. Of, Rachel, asta 
face totul cu mult mai rău. Deci Ron voia ca eu să-i înveselesc 
prietenul și poate să... 

Nu putu spune mai departe. Gândul că, prin cântările ei, ar 
fi putut aduce mângâiere şi binecuvântare unui tânăr care avea 
de înfruntat moartea o făcea aproape să înnebunească. 

Estera nu mâncă nimic la cină în acea seară şi plânse 
până ce adormi. Ramona se supărase tare pe sora ei când aflase 
motivul pentru care era Estera amărâtă. Rachel plecase într-o 
dispoziție proastă, fără să spună nimănui la revedere. 

Estera intenţionase să-l sune pe Ron sau poate să-i scrie, 
dar pur şi simplu nu putea, cel puțin, nu încă. Nu ştia cum să-şi 
formuleze părerea de rău şi ruşinea. Apoi, după două zile, în 
dimineața zilei sale de naştere, se auzi soneria. Când ajunse 
la uşă, fu absolut şocată să îi fie înmânat un frumos buchet de 
trandafiri roşii. Când citi bileţelul care îl însoțea: „Îţi doresc o zi 
de naştere foarte fericită. Din partea amicului tău, Ron“, ochii i 
se umplură de lacrimi. Ştia că Ramona primise nişte garoafe 
albe din partea lui, de ziua ei, care fusese duminică, dar nu se 
aşteptase la asta. Nu se gândi să compare cele două buchete; 
nu-și dăduse seama că al ei costase probabil de vreo două ori 
mai mult decât al Ramonei şi că „trandafirii roşii“ ar putea avea o 
semnificaţie mai adâncă decât „garoafele albe“. 

Dar aceasta nu fu singura surpriză a Esterei în acea zi. În 
acea după-amiază, când îi deschise ușa unchiului pentru a-i ura 
bun venit când se întoarse de la serviciu, el îi făcu semn să iasă 
afară. 

- Închide ochii, domnişoară, îi spuse el, în timp ce o 
conduse lângă casă. Acum, deschide-i! 

În fața ei, împodobită cu panglici, era o mică Toyota 
Corolla, cu un mare afiş pe care scria: „La mulţi ani, Estera!“ Nu 
era nouă, avea câţiva anişori, e drept, dar strălucea ca nouă. 

Esterei i se tăie răsuflarea. Nu-și putea crede ochilor. 
Asta — pentru ea? Unchiul o pupă şi o asigură că era pentru ea. 
O luase la un preț bun, fără nicio problemă, îi zise. Acum nu 
mai trebuia să stea la mâna oricărui şofer — după ce îşi va lua 
examenul, bineînţeles. 

Estera uită cu totul de îngrozitoarea petrecere şi aproape 
că sări în sus de bucurie. Copleşită de emoție şi recunoştinţă, îşi 
aruncă braţele în jurul gâtului unchiului. 

- Mulţumesc, unchiule John. Eşti atât de scump! 
Mulţumesc! repetă ea. Pur şi simplu nu pot să cred. O maşină 
numai a mea! Şi mângâie cu drag capota. 

— Urcă-te la volan, Estera, o îndemnă unchiul, deschizând 
portiera şoferului. 

Luase ea ceva lecţii cu un instructor din oraş, dar acum 
conducea pentru prima dată o maşină pe care o putea numi a 
ei întru totul. Avusese atât de puţine lucruri ale ei până acum, îi 
spuse ea unchiului, în timp ce o luară încetişor pe aleea 
mărginită de pomi, încât era de-a dreptul copleşită. 

- Cum te voi putea răsplăti vreodată? îi şopti ea după o 
jumătate de oră, când se întorceau spre casă. 

— Darurile nu trebuie răsplătite, răspunse unchiul. Dar mă 
răsplăteşti în mii de feluri, chiar dacă nu îți dai seama. Un singur 
lucru îţi mai cer, te rog. 

Şi o privi puțin nesigur în timp ce închideau maşina. 

- Ce anume, unchiule? întrebă Estera cu puţină teamă. 

- Să continui să mă iubeşti indiferent de ce zic sau fac, 
căci unchiul tău nu e un sfânt, ci un om din came şi oase şi, într-o 
zi, s-ar putea să-şi dezamăgească nepoţica, a cărei viață pare a fi 
numai rugăciuni şi cântări creştine. 

John vorbi pe un ton normal, dar faţa i se întunecase puţin, 
iar ochii îi căutau pe cei ai nepoatei sale, ca într-o dorință de 
reasigurare că afecțiunea ei față de el nu va pieri. 

- Vai, unchiule, dar nici nu ar trebui să mă rogi aşa ceva! 
Şi Estera se duse lângă el şi îl pupă încă o dată. Nu pot promite 
că voi fi de acord cu tot ce vei face, dar îți pot promite că voi 
continua să te iubesc, orice ar fi! 

Spuse aceste cuvinte atât de tandru, încât John aproape că 
fu copleșit de emoție. Estera îl auzi ștergându-și nasul şi tuşind 
ușor când dispăru în biroul său şi ştia că nu mai era mult până 
să apară şi câteva lacrimi. Dar, cu toate că îl putea asigura pe 
acest unchi — foarte bun cu ea — de dragostea ei constantă, se 
cutremură puţin la gândurile pe care nu le putea goni din minte. 
Ce ar putea el face cu care ea să nu fie de acord, sau cel puțin 
în ochii lui, să afecteze dragostea ei față de el? Nu se putea 
gândi decât la un singur lucru care s-ar fi putut potrivi în acea 

categorie, unul care, desigur, spera să nu-l facă niciodată, atât de 
dragul lui, cât şi al familiei pe care ajunsese s-o iubească ca fiind 
a ei. 

În timp ce se pregătea de culcare în acea seară, un 
gând groaznic îi trecu prin minte. Dacă această maşină nu era 
achitată? De unde ştia ea că, atunci când i-o cumpărase, el nu se 
adâncise şi mai mult în datorii? Gândul acesta nu-i dădea pace. 
Cobori scările tiptil şi bătu la uşa biroului. 

- Intră! Unchiul fu surprins. Estera, draga mea, care e 
problema? 

~ Nimic, doar că... doar că... N-avea curaj să-l întrebe, dar 
trebuia să scape de această povară. Voiam doar să mă sigur că 
nu ai intrat în datorii dându-mi maşina aceea, unchiule. 

Estera arăta atât de tânără şi inocentă în cămașa ei de 
noapte albă, cu ochii umeziți de lacrimi şi cu părul desfăcut, un 
pic ciufulit, revărsându-i-se pe umeri. 

Unchiul veni lângă ea şi o luă de după umeri cu braţul lui 
putemic. 

- De câte lucruri te mai îngrijorezi tu, Estera! De ce îţi 
umpli tu căpşorul ăsta frumos cu gânduri despre cum am obținut 
eu maşina? Nu poţi avea încredere în mine? Apoi, vocea îi 
deveni mai ascuţită. A vorbit Mary ceva cu tine? 

Veni rândul Esterei să fie surprinsă. 

- Ce să vorbească cu mine? repetă ea. N-am întâlnit-o 
decât o dată şi nu am vorbit deloc despre tine, unchiule, 

John se simţi uşurat. 

- Ascultă. Nu am intrat în nicio problemă prin faptul că 
ţi-am cumpărat maşina aceea, Estera. Nu am făcut nimic necinstit 
şi nu m-a afectat financiar în niciun fel. Aşa că, du-te înapoi în 
pat şi visează despre cum o s-o conduci prin toată Indiana. 

Şi o pupă uşor pe frunte. 

Acest tărâm a! libertăţii avea neajunsurile lui, se gândi 
Estera, în timp ce îşi tură nişte suc. Răspunsul unchiului fusese 
cam enigmatic, dar ea făcuse tot ce putuse. Chiar nu era treaba ei 

să încerce mai mult. Era darul lui pentru ea şi trebuia să-l accepte 
cu bună credinţă. 

Totuşi, simțea din nou acea senzaţie sufocantă — acea 
cortină — nu rigidă, ca şi cea din îndepărtata ei țară, cu restricţiile 
şi interdicțiile de fier, ci atât de moale şi de catifelată, încât te 
împresura fără să-ți dai seama, făcându-te să simţi că puteai face 
orice, că puteai merge oriunde, că puteai fi orice, fără represalii, 
fără nicio repercusiune. Ce îi spusese Hugh în acea duminică 
dimineaţa? Că pericolul este atunci când nu îi mai simți prezența! 
Măcar — până acum, cel puţin — această cortină nu reușise s-o 
păcălească. 

Prima sărbătoare de Ziua Recunoștinței 
pentru Estera 


CÂND ESTERA ÎŞI FĂCU în sfârşit destul curaj să-l sune 
pe Ron Atwood cu o zi înainte de Ziua Recunoștinței, află că era 
plecat din oraş. Mama lui îi spuse că îşi petrece sărbătoarea cu 
tatăl lui în Louisville. Diane Atwood fu destul de prietenoasă, dar 
ceva din vocea ei o făcu pe Estera să-i pară rău că sunase şi să 
îşi spună că mai bine i-ar fi scris lui Ron. 

În ziua următoare, Estera află că, cel puţin la familia 
Popescu, sărbătoarea Recunoștinței însemna curcan umplut, 
sos de coacăze şi plăcintă cu dovleac. Însemna, de asemenea, 
relaxare şi un timp când familia se strângea laolaltă și se bucura 
împreună. 

După ce îşi termină ultima linguriţă de desert, Estera se 
ridică de la masă. Îi spusese unchiului că ar vrea să ia legătura 
şi cu cealaltă rudă a ei care trăia în Statele Unite, o mătuşă de 
nouăzeci de ani, soră a bunicului care, credea ea, locuia undeva 
în munți şi era foarte ciudată. Fiind vorba despre o mătuşă din 
partea mamei ei, unchiul John nu o întâlnise niciodată. 

Mare minune că Estera reuşise să găsească numărul 
de telefon al mătuşii Lucy. Din fericire pentru ea, mătuşa nu 
îşi schimbase adresa de-a lungul anilor şi se părea că există o 
singură persoană cu numele Farthington în Scuby, Tennessee. 
Esterei nu-i veni să-şi creadă urechilor când, după ce telefonul 
sună de vreo şase, şapte ori, auzi o voce de femeie răspunzând: 

- Aici reşedinţa Farthington. Cu cine vorbesc? 

Estera fu luată prin surprindere. Era vocea unei persoane 
de şaizeci, şaptezeci de ani, nu a uneia care trecuse deja de 
nouăzeci. 

- Estera Popescu? răspunse vocea. Să vedem — nepoată a 
zăpăcitului de frate-meu, care s-a hotărât să-şi ducă familia într-o 
țară îndepărtată. Şi ce aş putea face pentru tine, domnişoară? 

- Păi, păi, se bâlbâi Estera. Adică, astăzi e Ziua 
Recunoștinței, aşa că m-am gândit că ar fi frumos să încerc să 
iau legătura cu dumneavoastră. 

Replica Esterei sună atât de şubredă şi, evident, şi mătuşii 
Lucy i se păru la fel. 

- Ziua Recunoștinței? Da, ştiu că e Ziua Recunoștinței. 
Dar chiar și așa, cu siguranţă vrei tu ceva, altfel nu m-ai suna. Ai 
nevoie de bani? Sau ai probleme? Vai de mine, în ziua de astăzi, 
fetele tinere dau foarte uşor de probleme. 

Acum, Estera nu mai ştia dacă să râdă sau să plângă. 

- Nu, mătuşă Lucy, serios. Am vrut doar să iau legătura 
cu dumneavoastră. La urma urmei, nu am multe rude aici şi, de 
fapt, nu mai am prea multe rude în general. Adică, presupun că 
ştiţi că părinţii mei au murit amândoi. 

Se lăsă puţin tăcerea la celălalt capăt, iar apoi, mătuşa 
Lucy vorbi cu un ton mai blând. 

— Asta înseamnă că eşti orfană. Biata copilă. Lumea în 
care trăim nu-i deioc prietenoasă cu orfanii. Şi cum te descurci? 
Din ce trăieşti? 

- Unchiul John, fratele tatălui meu, m-a luat în familia lui. 
Aşa că sunt foarte bine îngrijită. 

- O! Deci ai un unchi în țara asta. Atunci nu trebuie 
să te invit la mine. Dar ascultă, copilă, dacă vei fi cumva dată 
afară — şi nu se ştie niciodată, că oamenii sunt tare schimbători 
în vremurile acestea — atunci să nu uiţi că ai o rudenie aici, în 
sălbăticia din Tennessee. Să nu uiţi! 

- Bine, mătuşă. Nu o să uit. Estera era şi amuzată, 
şi enervată. Nu prea cred să fie nevoie să vă vizitez din acest 
motiv. Oricum, vă doresc o Zi a Recunoștinței foarte binecuvân- 
tată! 

- Pf! veni răspunsul, presupun că ar trebui să spun 
„Mulţumesc la fell“, dar nu pot să zic. Cum ar mai putea fi 
binecuvântată Ziua Recunoștinței? Eu cred că bunul Dumnezeu 
a părăsit această țară, deci cum ar putea binecuvânta ceva în ea? 
Dar îți mulțumesc pentru telefon. Sună cineva la uşă, aşa că îţi 
spun la revedere. Şi, nu uita, dacă dai de necazuri, eu sunt aici! 

- Ce s-a întâmplat? râse unchiul Esterei, văzând-o cum se 
lasă în scaunul cel mai apropiat. E cam țepoasă bătrâna, aşa-i? 

- Cum adică? oftă Estera. 

- Mi s-a părut o persoană cam dificilă, îi explică unchiul, 
ciupind-o de bărbie. Fereşte-te de ea, ăsta-i sfatul meu. 

- Păi, ideea ei a fost că trebuie să iau legătura cu ea doar 
dacă am necazuri, sau dacă sunt dată afară din casa ta, râse 
Estera, dându-i unchiului un pupic. 

Unchiul o ciupi de obraz cu afecțiune, iar apoi se scuză şi 
ieşi. Le spuse că mâncase prea mult şi trebuia să se întindă ca să 
se aşeze puţin mâncarea. 

Aranjaseră să petreacă seara cu mătuşa. Esterei i se 
păru foarte tragic întregul aranjament, căci sărbătorile nu 
făceau decât să scoată la iveală ce tristă era situația de fapt. O 
familie dezbinată! Familia ei se confruntase deseori cu separări 
îndelungate dar, în duh, fuseseră întotdeauna uniţi. Dragostea 
fusese hrana lor zilnică, iar ea se înfruptase din belşug din ea. Ce 
putea face să schimbe situația? Nimic, pentru moment, decât să 
reverse dragostea din inima ei tânără şi călduroasă asupra celor 
din jur, aşa cum o încurajase Hugh Gardner. Unchiul simţea 
această dragoste şi se desfăta în ea. Rachel simţea şi ea căldura 
care o împresura şi o scotea, încetui cu încetul, din coconul în 
care se înfăşurase atâta timp. 

Ramona simţea aceeaşi influență, dar nu-şi putea 
deschide inima față de ea. Estera deranjase mica ei lume plină 
de siguranţă. Din cauza ei fusese Len invitat în acea sâmbătă 
să-i însoțească în ieşirea lor, iar ea fusese aproape mituită să 
meargă cu el la biserică. Tot din cauza ei — sau cel puţin aşa îi 
plăcea Ramonei să creadă — Ron Atwood plecase din viaţa ei. 
Şi mai mult decât toate acestea laolaltă, datorită Esterei Popescu 
devenea tot mai conştientă că viața erâ cu mult mai mult decât 
haine frumoase și băieţi, şi această conștientizare îi dădea o 
senzaţie tare neplăcută. 

Mătuşa Mary simţi şi ea cum dragostea Esterei o 
împresoară în acea Seară a Recunoștinței. Se hotărâse dinainte 
s-o facă pe fată să se simtă ca acasă şi să lase la o parte 
ranchiuna și gelozia. Seara aceea a fost partea cea mai fericită 
a întregii sărbători, gândi Estera, în timp ce se cufundă în pat la 
o oră destul de târzie. De fapt, Sărbătoarea Recunoștinței vorbea 
despre dragoste, mulțumire și speranţă — nu doar să-l mulțumeşti 
lui Dumnezeu pentru trecut, ci să îți pui încrederea în El cu 
privire la viitor. Şi ea avea multe lucruri pentru care să îşi pună 
încrederea în E! — viitorul ei părea atât de nesigur, cărarea ce-i 
stătea înainte atât de neclară! Dar El promisese să fie un Prieten 
nedespărțit şi Călăuzitor credincios. Ce și-ar fi putut dori mai 
mult ea, Estera Lidia Popescu? 

Se pregătea să stingă lumina, când zări cartea pe care i-o 
strecurase Rache! în mână când își luaseră la revedere în acea 
seară, Era o antologie de poezii americane, un cadou întârziat 
din partea mai tinerei sale verişoare. Estera observă o bucată 
de hârtie albă care iniţial crezuse că fusese folosită doar pe post 
de semn de carte. Dar, când o scoase, observă că pe ea era o 
poezie inscripționată cu scrisul de mână clar şi îndrăzneț al lui 
Rachel. Cuvintele „Casa mea în tunel“ îi prinseră imediat atenția. 
Ochii i se măriră când începu să citească prima strofă. Poate că 
nu cartea, ci poezia a vrut Rachel mai degrabă să i-o dea de ziua 
ei, își dădu Estera seama. Citi strofele agale. 

30 octombrie 1987 


Casa mea din tunel este întunecoasă, 
aer e puţin, 

şi azi am descopenit 

că rezerva de oxigen 

aproape că s-a terminat. 


Am încetat de mult să mai număr 

lungile zile-nopți, 

sau ceasurile întunecoase 

care alunecă spre trecut. 

Şi, împiedicându-mă de pereţii mei de piatră, 
îmi dau seama că 

mult nu mai am. 


Dacă aş putea fi măcar singură — 
Doar eu și cu mine, 

Ar fi posibil să pot supraviețui; 
Mi-aş putea economisi oxigenul 
Şi, izolată de lume, 

Aș putea fi liberă. 


Dar sunt și alții aici — 

Împreună sau separat. 

Şi ei, pe jumătate frenetici 

Înjunghie întunericul cu gemetele ior 
Şi, fără să-şi dea seama, 

Îmi calcă în picioare inima. 


Uneori, îmi place să umbiu în somn, 
Măsurându-mi drumul spre capătul întunericului, 
Cu ambele mâini întinse pe peretele rece de piatră. 
Uneori fac un salt înainte, 

Înnebunită de speranţă — 

M-am trezit, în sfârşit! 
Dar apoi, nu pot... 
Efectiv nu pot... 

Mi se termină 
Resursa de oxigen. 


24 noiembrie 1987 


Ce sunt acele scântei de lumină? 
Văd că sunt două. 

Nu sunt capătul tunelului, 

Nu sunt soarele, 

Sau luna, 

Sau stelele. pă 

Căci se îndreaptă spre mine, 

Vin spre mijlocul tunelului. 

O, Doamne, Dumnezeule, 

Ce? i 

Sau cine? 

Dar, pentru Numele lui Dumnezeu, Estera! 
Eşti... TU. 


După ce mai citi poezia de câteva ori, Estera se uită mai 
îndeaproape la datele notate, cu ochii plini de lacrimi. Primele 
fuseseră scrise în ziua în care unchiul anunţase că intentează 
divorțul, iar ultima strofă fusese scrisă chiar în acea Zi a 
Recunoștinței. 

Tot repetă cuvintele „vin spre mijlocul tunelului 
o cuprinse somnul. 

- Da, Rachel, şopti ea în întuneric, nu e uşor. Nu-mi place 
întunericul. Şi, cu siguranță, nu îmi plac tunelurile. Dar vin. Vin. 
Aşteaptă-mă! 


“e 


în timp ce 

Estera se ține de cuvânt 


RON AJUNSE CU MAŞINA pe binecunoscutul drum spre 
casă. Se întorsese cu o zi mai devreme decât intenționase. Dacă 
ar fi să spunem motivul adevărat, voia să se împace cu Estera 
şi să o ducă la biserică în ziua următoare. Tocmai de aceea 
ajunsese acasă înainte de ora nouă. Avea încă timp să o sune. 

- Ce mai face tatăl tău? îşi întrebă Diane fiul, în timp ce-i 
tură un pahar de ceai cu gheață. 

- Foarte bine, mamă, excelent! Ron se uită cu subînţeles 
la mama sa când îşi continuă fraza: De fapt, nu l-am văzut să fi 
arătat atât de bine de ani de zile. N-a mai băut de şase luni. 

- Am mai auzit eu din astea, răspunse Diane sceptică. 

- Da, ştiu. Tonul lui Ron era plin de înțelegere. Îşi amintea 
atâtea situații în care tatăl său îi dezamăgise pe el şi pe mama 
lui! Nu putem decât să aşteptăm să vedem ce va urma, îi spuse 
cu un zâmbet plin de încurajare. Nu-i niciodată prea târziu să 
speri, mamă. 

Mama se întoarse cu spatele. Nu voia să mai discute 
despre fostul ei soț. Îi reveneau în minte prea multe amintiri 
dureroase. 

- Ai o scrisoare, Ron. 

Diane merse la sertar şi scoase un plic cu un scris pe care 
el nu-l recunoscu. 

- Este, probabil, de la prințesa țigăncuşă, comentă ea sec. 

Ron nu spuse nimic când luă scrisoarea şi ieşi din 
bucătărie. Nu voia ca ochii iscoditori ai mamei sale să fie ațintiţi 
asupra sa în timp ce citea scrisoarea. Sus, în dormitorul său, 
deschise plicul. Chiar de la Estera era! Asta era ceva neobişnuit. 
Nu i se păruse prea probabii ca ea să facă primul pas în a relua 
legătura după ciocnirile pe care le avuseseră cu o săptămână 
în urmă. Nu i s-ar fi putut spune ceartă. De fapt, abia îşi dădea 
seama ce se întâmplase, cu excepţia faptului că ea căzuse de 
pe piedestalul pe care o pusese — ca și cum ar fi fost o ființă 
strălucitoare, frumoasă, aproape nepământeană, care nu ar fi fost 
capabilă de greşeală. Dar ea îl dezamăgise, deși reacția ei nu 
fusese de mirare, ținând cont de incidentul acela cu Claude. Dar 
se aşteptase să fie mai puternică. Şi lui Mike i-ar fi plăcut atât de 
mult s-o audă cântând! Avea nevoie, bietul de el, de ceva care 
să-i ia gândul de la veștile înfiorăfoare pe care tocmai le primise. 

Totuși, în tot timpul călătoriei din Louisville până acasă, 
fata din România fusese tot timpul în gândurile lui. Îi trecuse 
chiar prin minte ideea că Estera cea detronată era mai abordabilă 
decât versiunea de pe piedestal pe care şi-o închipuise înainte. 
Dar nu era pregătit pentru ceea ce citi: 


„Dragă Ron, 

Trebuie să îmi cer iertare pentru comportamentul meu de 
sâmbătă seara. Nu am nicio scuză, deşi am enumerat o mulțime 
în acea seară. Tu m-ai salvat dintr-o situaţie foarte neplăcută, iar 
eu am răsplătit bunătatea ta refuzând să ascult măcar ce voiai 
să-mi spui când ai încercat să mă convingi să cânt. Rachel mi-a 
spus despre Mike şi înțeleg acum de ce ai vrut să nu îl refuz. Nu 
cred că voi mai avea altă ocazie, dar, dacă se va întâmpla, o voi 
folosi cu siguranță, cu ajutorul lui Dumnezeu, cu toate că, odată 
pierdut momentul, nu se mai întoarce în acelaşi fel. Aşa că, te 
rog să-mi ierţi comportamentul obraznic. Mândna mea a fost 
rănită în acea seară. E drept că uneori nu este uşor să se holbeze 

toţi la tine ca şi cum ai fi de pe o altă planetă, dar îndrăznesc să 
spun că, în mare parte, acest lucru se întâmplă din vina mea. 

Sper ca tu, Ramona şi unchiul să mă suportaţi cât încă 
învăţ din propriile-mi greşeli. 

În timp ce scriu, simt parfumul frumoşilor trandafiri roşii 
pe care mi i-ai trimis de ziua mea. Rezistă destui de bine. A fost 
frumos din partea ta să-ţi aminteşti de mine. Nu merit. 

Din partea amicei tale, 

Estera Popescu.“ 


Ron dădu din cap în timp ce împătură la loc scrisoarea. 
Numai ce ajunsese la convingerea că era şi ea om supus greşeli, 
şi iar se purta ca o sfântă. Şi-ar putea-o imagina pe Ramona 
cerându-şi iertare în felul acesta sau pe vreuna dintre celelalte 
fete pe care le cunoştea?! Ridică receptorul şi era pe cale să 
formeze numărul Esterei, când auzi telefonul sunând în mâna lui. 
Era Len, care-l invita să o asculte pe Estera cântând la biserica 
lui a doua zi, iar apoi să ia masa împreună cu ei. Deja aranjase 
să o ia cineva cu maşina, așa că Ron nu trebuia să treacă să o ia. 

Puse receptorul jos, dezgustat. Un sentiment foarte 
asemănător cu gelozia începu să mocnească înlăuntrul lui. 
Estera nu avusese încredere în el în acea sâmbătă seară, totuși, 
uite că în Len avea încredere şi, în plus, se părea că acum nu 
mai avea nevoie de el să o ducă la bisencă. Păi, poate că nu o 
va suna şi nici nu-i va scrie încă. Dar îi va răspunde la scrisoare 
cândva. Aşa era politicos. 

Când Len se pregătea pentru bisencă în dimineața 
următoare, conştiinţa începu să-l mustre puţin. Era adevărat că 
Estera avea să cânte la serviciul de dimineaţă, dar ceea ce nu-i 
spusese el lui Ron era că pastorul discutase cu Estera să cânte şi 
că fiica acestuia, Margaret, mergea s-o aducă la biserică în acea 
dimineaţă. El nu vorbise deloc cu Estera de la petrecere încoace. 

În acea sâmbătă după-amiază, pastorul Cripps o sunase 
pe Estera şi o invitase împreună cu Ron să ia masa cu ei după 

biserică. Estera fusese foarte plăcut surprinsă de invitație, dar îi 
spuse că Ron este plecat timp de o săptămână. 

- O voi trimite pe fiica mea să te aducă la biserică, atunci, 
dacă nu e nicio problemă, sugerase el. Şi apropo, am auzit că ai 
o voce frumoasă, Estera. lar Len mi-a spus că ai promis deja să 
cânți în biserica noastră, aşa că, de ce nu mâine, dacă nu îţi cer 
prea mult? y 

Estera fusese de acord. Ştia că trebuia să-şi țină cândva 
această promisiune. Dar, când merse la Terre Haute cu Margaret 
în acea dimineață, habar nu avea — căci Len nu se deranjase să-i 
spună — despre întoarcerea lui Ron sau despre faptul că, în timp 
ce ea mergea spre biserică, el tocmai se trezea moroncănos, 
amintindu-şi visător duminicile trecute.. 

Estera descoperi că fiica pastorului era o tânără destul de 
efervescentă, dar foarte agreabilă care părea să nu se oprească 
niciodată din vorbit. Era singură la părinți, adorată de amândoi şi 
logodită cu un tânăr care se pregătea pentru lucrarea în biserică. 
Părea total străină de griji şi necazuri şi trăia pe partea însorită a 
vieţii. Estera se îndoia că Margaret ar putea înțelege pe cineva 
ca ea, dar presimţea că o fată ca Margaret i-ar prinde bine şi ar 
strecura puţin optimism în perspectiva ei sumbră şi, uneori, chiar 
pesimistă asupra vieţii. 

Când ajunseră în parcarea bisericii, Estera simţi deja 
că erau prietene bune. Află, însă, că Len, nu Margaret — cum 
crezuse ea — o va acompania la pian în acea dimineaţă. 

- Deci te ţii în sfârşit de cuvânt, comentă Len cu un 
zâmbet când merseră în sală pentru a repeta înainte de serviciu. 

- Da, fu replica scurtă a Esterei. 

Curând, repetau cele două cântări pe care le cântase 
în acea sâmbătă seara în camera de zi a unchiului. Estera fu 
surprinsă că Len prinse atât de uşor melodia cântări în limba 
română, dar apoi îşi aminti că era un pianist talentat, cu o bună 
ureche muzicală. 

Când începu serviciul, se bucură să o aibă aproape pe 
Margaret. Asta o alina şi o făcea să nu se simtă chiar atât de 
înspăimântată. Dar, curând îşi auzi anunțat numele şi se trezi în 
fața unei săli pline. Se îmbrăcase cu cămaşa ei aurie şi cu o fustă 
neagră (desigur, nu aceea jerpelită cu care venise în America) 
şi arăta chiar a româncă în momentul în care începu să traducă 
versurile cântării „Numai harul“ cu un ton jos, puţin tremurat. 
Dar, în timp ce cânta, îşi adună curajul şi melodia care te cerceta 
atât de adânc părea să răsune în fiecare colţ al sălii spațioase. 

Când termină, se aştemu o linişte totală. Apoi, Len 
începu primele acorduri ale cântării „Măreţul har“ şi audiența fu 
electrizată când Estera, dând la o parte toate piedicile, își ridică 
ochii spre cer, părând să uite unde se afla şi cine o asculta. 
Când ultima notă se stinse, se aşternu din nou tăcerea, după 
care se auziră bătăile din palme. Erau asurzitoare. Estera nu era 
obişnuită cu aplauzele în biserică şi se simți foarte prost. leși 
repede pe o uşă lăturalnică şi se aşeză pe o bancă din curtea 
bisericii pentru a se reculege. 

Într-o clipă, Margaret era lângă ea. 

- Te simți bine? M-am îngrijorat puţin când am văzut că ai 
ieşit. Am vrut să văd dacă eşti bine. 

Estera îşi ridică fața palidă spre ea. 

- Mulţumesc, Margaret. Da, sunt bine. E din cauza 
aplauzelor. M-au copleșit cu totul. 

- De obicei nu aplaudă chiar aşa, îi spuse Margaret, 
punând o mână pe umărul prietenei sale. Dar nu e de mirare. Îţi 
dai seama ce fantastică ai fost? 

Faţa Esterei roşi toată când auzi această laudă. Dar suna 
foarte plăcut și mai mult decât suficient, având în vedere efortul 
colosal pe care tocmai îl făcuse. Îşi recâştigă curând puterea, 
şi Margaret o conduse până în spatele bisericii, ca să poată 
să se strecoare înăuntru şi să ocupe loc în spate, neobservate. 
Dar, după terminarea serviciului, Estera văzu că evadarea era 
imposibilă. „Minunat!“ „Extraordinar!“ „Te-ai descurcat de 

minune!“ „Trebuie să te mai auzim!“ „Slavă Domnului, ce talent!“ 
Şi tot aşa o ţinură cât timp, unul după altul, îi strânseră mâna, 
spunându-i ce mare binecuvântare fuseseră cântările ei. Estera 
roşea, lăsa capul în jos, apoi îl ridica iarăşi, murmura ceva cum 
că totul se datora Domnului, dar tot aşa o ţineau. Era prima ei 
întâlnire cu entuziasmul american şi era epuizată. 

În sfârșit, când mai erau doar câteva persoane, Len 
Atwood o abordă. i 

- Ce aş putea să mai spun, Estera, care nu a fost deja 
spus? începu el. 

- Nu mai spune nimic, Len, te rog, nimic în plus, îl 
imploră Estera. Simțea că nu mai putea suporta nici măcar un 
cuvânt de laudă, mai ales din partea lui Len Atwood. 

Tânărul se opri şi o privi uluit. Era neobişnuit ca unei fete 
să nu-i placă să audă cum este lăudată. Se va obişnui ea cu asta, 
se gândi el. Va trebui. Cu un asemenea talent şi chip, va face 
multe. 

În acest moment, se ivi pastorul Cripps care trebuia să-şi 
adauge şi cuvântul său de apreciere. De data aceasta, Estera 
ascultă fără să protesteze. 

- Acum, adăugă soția lui, care veni de undeva din spate şi 
îşi puse mâna pe umărul Esterei, este timpul să luăm masa. L-am 
invitat şi pe Len. Ştiu, din ce-mi spune soțul meu, că un băiat 
necăsătorit apreciază dacă are ocazia din când în când să aibă 
parte de câte o masă gătită acasă. Aşa că vino, draga mea, cred 
că eşti lihnită de foame. 

Doamna Cripps avea o aură de mamă; micuță de statură 
şi plinuţă, cu obrajii roz şi păr cărunt, ondulat, care îi contura fața 
drăgălașă, era o versiune puţin mai în etate a fiicei sale, se gândi 
Estera, în timp ce o urmă afară din biserică până la maşină. 

Casa pastorală nu era departe şi îi păru Esterei o versiune 
un pic mai mică a locuinței unchiului ei. Fusese surprinsă, căci 
ea era obişnuită cu pastori care abia se descurcă de la o zi la 
alta, fiind nevoiţi deseori să aibă un al doilea serviciu pentru 

a-şi putea întreține familiile. Dar aici e America, se gândi ea în 
timp ce o asculta pe Margaret explicând despre multele tablouri 
atâmate pe pereţii camerei de zi. Peste tot erau tot felul de 
ornamente şi, parcă, în orice spațiu liber se găsea câte o piesă 
de mobilă ornamentală. Şi o mulțime de ursuleți! ] se spuse că 
Margaret făcea colecție. 

Obişnuită să ia masa în oraş duminica, Estera se bucură 
de această schimbare. Îi plăcu mâncarea lui Betty Cripps şi 
mâncă pe cinste, spre încântarea amabilei doamne. 

- Aşa îmi place, spuse gazda, radiind în timp ce aducea 
desertul. Multe fete de vârsta ta ciugulesc ca nişte păsărele, de 
frică să nu pună un kilogram ici sau un centimetru colo. Dar 
tu nu eşti ca mine şi Margaret, tu nu ai de ce să-ţi faci griji în 
această privinţă, şi îi făcu din ochi veselă fiicei sale. 

Margaret se prefăcu un pic ofensată. 

- Mamă, nu putem fi toate ca Estera, dar, ştii, e nevoie de 
toate soiurile de oameni pentru a alcătui lumea. 

- Da, adăugă tatăl ei, întinzând mâna după o prăjiturică. 
Lui Dumnezeu Îi place diversitatea. Nu-mi pot da seama de ce 
încercăm cu toții să fim ca alții. Şi — continuă el, privind înspre 
Len, care fusese destul de tăcut până în acest moment — în 
Biserica lui Cristos, ca mădulare ale Trupului Său, fiecare avem 
rostul nostru pregătit mai dinainte de El.. 

- Aşa este, încuviință tânărul, care părea puţin gânditor şi 
nu prea în largul său. 

Adevărul era că Estera Popescu îl punea în încurcătură. 
Era foarte iubit de tinerii din biserică şi toți ziceau că avea un 
mod aparte de a lucra cu ei — se descurca bine cu ei, cum nimeni 
altcineva nu reuşise. Dar fata aceasta îl debusola complet. 
intenţionase să o laude pentru cântare, iar apoi s-o invite să 
cânte la cor, dar ea îl împiedicase să-şi urmeze planul, şi nu era 
pentru prima dată. Dar el nu era tipul care să rămână prea multă 
vreme fără cuvinte şi, curând, se întoarse înspre Estera, şi spuse 
pe un ton cât se poate de serios: 

- Ron mi-a spus că povestea vieţii tale este uimitoare. 
N-ai vrea să ne-o împărtăşeşti? 

Estera ezită. Îi era întotdeauna greu să vorbească despre 
părinţii ei şi despre suferinţa lor, dar când Margaret o rugă nerăb- 
dătoare, spuse: 

- Desigur, dacă doriți. Dar este destul de lungă. 

- Atunci haideţi să ne luăm cafeaua în camera de zi, 
sugeră Margaret. Vom sta mai comod acolo: 

Concentrându-se asupra feţei amabile a pastorului, Estera 
îşi adună curajul să înceapă povestea. Îşi aranjă fusta lungă 
şi neagră, îşi puse mâinile în poală şi începu cu o voce joasă, 
puţin tremurândă. Când termină, se aştemu pentru câteva clipe 
tăcerea. Apoi, pastorul se apropie de ea şi îşi puse mâna pe 
braţul ei. 

- Mulţumim, Estera, îi spase. A fost cu adevărat mişcător. 
E bine să ştim cum suferă frații şi surorile noastre din est. 
Trebuie să spui aceste lucruri bisericii noastre. 

- Da, şi tinerilor, adăugă Len. Ce zici de vinerea aceasta, 
Estera? Ai putea veni la ora şapte şi să le spui exact ceea ce 
ne-ai spus nouă aici? 

Estera dădu din cap aprobator. 

- Şi, poate, duminică seara să vorbeşti în biserică, sugeră 
pastorul. Te va aduce Margaret, adăugă el, văzând că ezită. Aşa 
că rămase stabilit. Apoi, Len mai avu ceva de adăugat înainte de 
plecare. 

— Şi, Estera, te rog, alătură-te corului nostru, vrei? 

La aşa ceva, însă, Estera nu voia să se angajeze atât de 
repede. 

- Mă voi ruga pentru asta, îi spuse, şi cu asta trebui să se 
mulțumească. 

În acea seară, Estera stătu întinsă, gândindu-se la 
evenimentele din ziua respectivă. Ajunsese acasă la ora patru în 
acea după-amiază şi află de la Ramona că primise trei telefoane 
din partea unor persoane care fuseseră la biserică şi o auziseră 

cântând. Estera le sună înapoi, căci aşa fusese rugată: una era 
o doamnă dintr-o biserică baptistă care fusese prezentă în acea 
dimineaţă şi care voia ca Estera să vină să cânte la biserica 
lor peste două săptămâni. O alta era liderul departamentului 
surorilor, care voia s-o programeze să cânte pentru conferința 
surorilor din luna februarie. lar al treilea apel era din partea 
unei femei mai în vârstă care dorise să-i spună numai că fusese 
binecuvântată prin cântările ei şi că ÎI lăudase pe Domnul pentru 
aceasta de-a lungul întregii zile. 

Ciudată este țara aceasta, se gândi tânăra româncă, 
lăsându-se cuprinsă de somn. Într-o zi se simțea singură cuc, iar 
în alta era năpădită de aprecieri. De ce nu pot americanii să facă 
lucrurile cu moderație, se întreba ea? Toată verva asta se va fi 
dus cu totul peste o săptămână, două, iar ea se va întoarce la 
zilele şi nopțile ei solitare, stând singură printre cărţile ei în serile 
de sâmbătă în fotoliul rabatabil al unchiului. Dar ce era mai rău — 
să fii izolat sau să fii în centrul atenţiei? Credea că știe răspunsul, 
dar rămânea ca timpul să hotărască dacă era așa. 

Estera e foarte solicitată 


— Al PRIMIT CEVA, ESTERA, anunță Ramona, punând 
pe masa din bucătărie un plic, în timp ce se grăbea să plece la 
facultate pentru toată săptămâna. 

— Rezultatele examenului de admitere! exclamă verişoara 
ei, cu gura plină de pâine prăjită cu dulceaţă. 

Sosiseră mai devreme decât se așteptase. Cu mâinile 
tremurânde, rupse plicul. 

— Nu-mi vine să cred! izbucni ea, după ce aruncă o privire 
peste hârtii. Pur și simplu nu-mi vine să cred! Și o cuprinse în 
brațe pe Ramona, care părea oarecum şocată, nefiind obişnuită 
cu astfel de ieșiri din partea verişoarei sale, de obicei destul 
de rezervată. Uită-te, m-am descurcat foarte bine la toate, cu 
excepția matematicii, şi nici chiar aici nu a fost rău deloc. 

— Felicitări, Estera! Dar nu-mi pot da seama de ce eşti atât 
de surprinsă. Doar te aşteptai să iei rezultate bune, nu? Vreau să 
spun că în tot ce faci, ești la nivel înalt! Cred că ţi-ai dat seama 
de asta până acum. 

Ceva din tonul Ramonei înecă bucuria Esterei. 

— Nu mă consider atât de bună, Ramona. Încerca să 
vorbească pe un ton calm. Ştiu că nu m-aş fi descurcat nici pe 
departe atât de bine dacă nu aş fi avut parte de ajutor. 

Dar Ramona plecase deja din bucătărie și îşi dădu seama 
că vorbeşte în vânt. Ridicând receptorul, formă aproape mecanic 

numărul lui Ron. Doamna Atwood răspunse pe un ton ce suna 
destul de prietenos, dar Estera era destul de sigură că auzise 
strigând: „Ron, prințesa ta țigăncuşă e la telefon.“ Inima i se 
strânse. De ce reacţionase atât de instinctiv şi sunase chiar pe 
loc? 

Ron ajunse în curând la telefon. 

— Ce super, Estera! exclamă el cu toată inima când auzi 
veştile. Meriţi din plin aceste rezultate. Felicitări! 

— Am sunat numai ca să-ți mulțumesc, Ron, adăugă ea 
repede. Aş fi făcut-o lată la matematică dacă nu m-ai fi ajutat. 

— Mă îndoiesc, răspunse el. Dar, în orice caz, te-ai 
descurcat bine şi asta e minunat. Ce zici, sărbătorim? 

Estera fu luată prin surprindere. Nu era pregătită pentru 
acest răspuns. 

— Ei, haide acum, protestă el. Doar nu te mai gândești şi 
acum la cele întâmplate la petrecere?! A trecut și gata. Ţi-ai cerut 
şi scuze, deşi nici nu era neapărat nevoie. Am fost puţin prea 
sensibil. Așa că haide să uităm ce s-a întâmplat. 

— Mulţumesc, se bâlbâi Estera, neştiind ce altceva să spună. 

— Oricum, meriți să sărbătorim. Se cântă „Mesia“ la operă 
în Indianapolis. Îmi dai voie să te duc vineri la concert? 

— Îmi pare rău, se bâlbâi Estera. Vineri seara am promis 
să vorbesc la ora de tineret. 

— A avut Len grijă! murmură Ron. Ce zici atunci de 
duminică seara? 

— Îmi pare rău din nou, dar am promis pastorului să 
vorbesc în fața bisericii. 

— Uau! Se pare că am fost plecat cam mult, spuse Ron. 
Între timp ai devenit celebră. 

Estera râse. 

— Nu chiar. Dar se pare, într-adevăr, că toate s-au 
întâmplat aşa, dintr-o dată. 

— Ei bine, atunci, ce zici de sâmbătă? 

Nu se auzi niciun răspuns. Ron scoase un oftat lung. 


222 


Cortina de catifea 


— Cred că ştiu la ce te gândeşti. Roagă pe cineva să vină 
cu noi. Întreab-o pe Rachel. La urma urmei, şi ea ar trebui să 
sărbătorească, căci şi ea a contribuit la reuşita ta. 

~ Mulţumesc mult, fu răspunsul plin de recunoştinţă 
al Esterei. Îi va face extrem de bine. Deci, ne vedem cu toţii 
sâmbătă. La ce oră? 

— Plecăm la şase, spuse Ron scurt. 

Era dezamăgit un pic, şi de ea, dar şi de el însuşi. Era, de 
fapt, vina lui. El îi spusese clar că nu o curta, aşa că de ce să nu 
aibă şi o a treia persoană cu ei? 

— Da, de ce nu? îşi repetă el, odată ce Estera puse 
receptorul jos. 

Se trânti pe pat. Îi era ruşine de atitudinea lui din ultima 
săptămână, dar Len îl enervase la culme. Oricum, în curând 
începea noul semestru şi atunci avea s-o vadă mai mult decât ar 
putea dori. Sigur că nu era tota! indiferent faţă de o fată aşa de 
frumoasă, aşa că era conştient de faptul că se juca cu propriile-i 
sentimente. Ea nu era în niciun pericol, se gândi el: O ființă 
atât de angelică precum Estera Popescu nu s-ar putea vreodată 
îndrăgosti de una atât de pământească, aşa că, dacă va avea 
cineva de suferit, acela va fi el, şi va fi numai vina lui! 

Estera o sună imediat pe Rachel. 

— larăşi ai nevoie de însoțitor? glumi verişoara ei. 

— Într-un fel. Dar nu putem sărbători reuşita mea fără tine, 
Rachel, Ai stat ceasuri întregi să mă ajuţi să mă pregătesc pentru 
examene. 

— Adevărul este că mi-ar face într-adevăr plăcere să 
merg. Te-am cam luat prin surprindere, nu-i aşa? Nu te așteptai 
să fiu chiar atât de amabilă. Şi puţin din vechiul gust amărui se 
mai strecură în vorbele ei. Dar îmi place la nebunie „Mesia“. 
Mulţumesc mult pentru invitaţie. 

— Mă bucur că vii, Rachel. 

Estera puse receptorul jos. Zisese că se bucură, dar chiar 
se bucura? Se întoarse spre teancui de cărți de pe raftul de lângă 

geam. Mai avea încă mult de citit, dacă voia să-şi ia examenul 
de echivalare la Istoria Americii. Şi mai avea şi alte materii 
de parcurs până în ianuarie — Franceză, Literatură engleză, 
Biologie — lista nu se mai termina. Nu avea timp să-şi analizeze 
sentimentele. Rachel acceptase şi cu asta, basta. 

Sosi ziua de vineri şi, odată cu ea, şi un Len Atwood 
foarte frumos îmbrăcat, pregătit să o ducă la întâlnirea tinerilor. 
Adoptase un comportament impecabil, evident, hotărât să nu o 
supere cu nimic de această dată. Era mai supus, mai rezervat şi, 
într-un cuvânt, gentlemanul perfect, cel puţin în cea mai mare 
parte. 

Tinerii au fost destul de atenți, dar la sesiunea de întrebări 
de după aceea, Estera fu destul de tensionată. În special una 
dintre tinere îi azvârlise câteva întrebări destul de încuietoare. 
Nu i se părea necuviincios — o întrebase fata — să povestească 
despre suferința compatrioţilor ei unor oameni străini? Şi n-ar fi 
crezut unii dintre cei de acasă că este puţin laşă să fugă astfel 
de situaţia lor? lar în privința stilului de religie american, îl 
considera superior sau inferior creştinismului din România? 

I se păru că la primele două întrebări nu era prea greu 
să răspundă, până la urmă. Estera ştia că prietenii ei de acasă 
nu considerau nelalocul lui să povestească despre suferința lor, 
creştinilor din America. Cum ar fi putut şti creştinii din Vest 
pentru ce să se roage mai bine dacă nu erau informaţi despre 
situaţia bisericii din România? Iar în cea de-a doua privinţă, era 
atât de conştientă că Dumnezeu o izbăvise în mod miraculos 
chiar la momentul potrivit, prin invitaţia care sosise chiar la timp 
din partea unchiului, încât nu-i era frică de felul cum ar privi alţii 
acest lucru. Dar a treia întrebare era de-a dreptul încuietoare. 
Le-a spus că nu putea da un răspuns clar, fiind în America 
doar de două luni şi jumătate, deşi i se părea că, în general, 
persecuția avea tendința să întărească mai degrabă, decât să 
dărâme biserica. Şi cu asta se aşezase, epuizată, pentru ca Len 

să o roage din nou să mai cânte câteva cântări româneşti în 
încheierea programului din acea seară. 

În timpul servirii gustării, una dintre fete, aceeaşi Connie 
care o supărase atât de tare pe Ramona în acea duminică seara 
şi care fusese principalul interogator al Esterei în această vineri 
seara, se apropie de ea. 

— Aş vrea să merg în România, anunţă ea pe neaşteptate. 

Estera o privi mirată, iar Connie, dându-și pe spate părul 
bogat, şaten-roşcat, de pe faţa pistruiată, privi cu ochii ei verzi şi 
strălucitori în ochii negri ai Esterei. 

— Da, zise din nou Connie, sunt sătulă de joaca asta de-a 
biserica, de a spune rugăciuni şi imnuri de pe vârful limbii, dar a 
folosi de fapt religia numai pentru a-mi găsi un băiat de treabă, 
unul față de care părinții mei să nu aibă nicio obiecţie. Sigur 
că da, merg la biserică de cel'puţin două ori pe săptămână şi 
reuşesc de obicei să citesc câteva versete din Scriptură în fiecare 
zi şi să mă rog seara, adăugă Connie, văzând expresia şocată a 
Esterei, dar, cu excepția faptului că nu fumez, nu mă droghez 
şi nu merg la petreceri deocheate, viața mea nu diferă cu foarte 
mult de cea a prietenilor mei de la şcoală. Fii sinceră, Estera, 
sunt sigură că a fi creştin înseamnă mai mult decât atât. 

Estera rămase fără cuvinte. Oare numai atât însemna creş- 
tinismul aici, în lumea liberă? Dacă da, atunci dorinţa lui Connie 
de a evada nici nu era de mirare. Zâmbi în sinea ei. Nu-şi putea 
imagina că cineva ar fi vrut să evadeze dintr-o ţară liberă într-una 
ținută sub gheara Cortinei de Fier! Decât dacă...? Poate că era 
vorba despre dorința de a schimba o cortină cu alta. Oare asta 
făcuse ea? 

Vocea lui Connie întrerupse reveria Esterei: 

— Nu ştii ce să-mi răspunzi, Estera? 

Estera încercă să se concentreze. Fata aştepta un răs- 
puns. Îi plăcea de această adolescentă deschisă, care-i amintea 
de sora ei băiețoasă. Punându-i o mână pe umăr, răspunse blând: 

— Îmi pare rău. Ceea ce ai spus mai înainte m-a purtat cu 
gândul înapoi în România pentru câteva clipe. Însă, da, desigur 
că viața creştină înseamnă mai mult de atât. Desigur, eu numai 
ce am venit în țara ta, aşa că încă nu m-am obişnuit bine cu felul 
în care stau lucrurile aici, dar viața mea de creştin nu e doar o 
joacă de-a biserica, flirt şi întâlniri, filme şi televizor. Ezitase 
puțin la cuvântul televizor, căci şi ea se uitase mai mult decât de 
obicei în ultimele săptămâni, dar era sigură că petrecea cu mult 
mai puțin timp uitându-se la televizor decât americanul de rând. 

— A, lasă să vezi cum e după ce vei fi stat aici un an. Şi 
tu o să te schimbi. Toţi sunt aşa. Şi Connie îi aruncă o privire 
sigură pe ce spunea. Arăţi prea bine ca să nu te strici şi tu. 
Uită-te la Len Atwood — niciodată nu l-am văzut atât de bine 
îmbrăcat pentru vreuna dintre întâlnirile de tineret, şi are şi un 
comportament aparte! Dej2 l-ai fermecat, deşi este adevărat că 
el este fermecat de fiecare fată frumoasă care intră pe uşa aceea. 
Faţa lui Connie se îmbujoră şi se strecură o scânteie de mânie în 
privirea ei când îşi continuă ideea: A încercat s-o convertească 
şi pe verişoara ta, Ramona, dar convertirea ei nu a durat decât 
câteva săptămâni; n-a ţinut nici măcar atât cât a ţinut a mea. 
Totuşi, tu nu semeni deloc cu ea. Poate că e chiar foarte serios 
în privința ta. Apoi, l-am mai văzut şi pe celălalt tânăr cu tine 
la biserică într-o duminică dimineaţa, vărul lui Len, dacă nu mă 
înşel. 

Estera roşi, dar dădu din cap. 

— Connie, eu sper din toată inima să nu mă schimb din 
pricina noului stil de viață. Putem să ne încredem în harul lui 
Dumnezeu, care să ne ţină neclintiți când o luăm razna. 

— Harul lui Dumnezeu! rânji Connie. Aud tot timpul 
despre el. Ceea ce aş vrea este să-l văd trăit în cineva — în cineva 
tânăr, vreau să spun, nu în cei bătrâni, de peste patruzeci de ani. 
Arată-mi-l, Estera. Dovedeşte-mi-l şi atunci îl voi crede, şi cu 
asta se întoarse pe călcâie şi ieşi sfidător din încăpere. 

Estera o auzi trântind uşa în urma ei. Fata aceasta îi 
dăduse destule lucruri la care să se gândească. Oare se referise, 
fără să-și dea seama, la aceeaşi Cortină de catifea ia care o 
avertizase Hugh? 

~ Nu-i da atenţie lui Connie. 

Estera se întoarse. Len era chiar în spatele ei. 

— Este o copilă minunată, numai puţin alintată și răzvrătită 
deocamdată. Sper că nu te-a jignit. 

— O, nu, chiar îmi place de ea, şi mi-a dat destule lucruri la 
care să mă gândesc, răspunse Estera, punându-și jos farfuria. 

În sfârşit, totul se terminase şi se grăbeau spre casă. 
Niciunul nu spuse prea multe până ce intrară în centrul 
Velours-ului. Len încetini puțin viteza şi se aplecă spre ea. 

— Ai o voce superbă, Estera, îi spuse încet. Un talent 
deosebit! Foloseşte-l pentru Dofinul. 

Estera nu spuse nimic. 

— Apropo, continuă el, şi îşi drese puţin vocea, mâine va fi 
un concert creștin excelent şi m-am gândit că poate ţi-ar plăcea 
să mergi, cu toate că ştiu că ţi-o spun aşa, cam în ultima clipă. 
Mi-ar face mare plăcere să te duc, dacă eşti liberă. 

— Îmi pare rău, dar am deja ceva programat pentru 
sâmbătă. 

Len îşi ridică sprâncenele negre. 

— Ai ceva programat? Iarăşi mi-a luat-o înainte văru-meu 
— pentru a doua oară? 

Estera ar fi vrut să nu fi vorbit aşa, fără să se gândească, 
dar acum nu mai avea ce face. 

— Da, adică, de fapt, şi eu şi Rachel mergem cu el să 
ascultăm „Mesia“. Amândoi m-au ajutat cu examenele de 
admitere şi este un fel de sărbătorire a rezultatelor. 

— O! fu replica. Atunci, poate rămâne pe altă dată. Dar — şi 
îşi cobori vocea destul de mult — cred că ştii că vărul meu nu este 
creştin. 

— Nu este creştin? repetă Estera iritată de tot. Păi, nu ştiu 
definiția voastră americană pentru ce înseamnă a fi creștin. În 
România, este foarte clar. Te costă totul dacă vrei să fii creştin. 
Dar aici...? Şi făcu o pauză, aruncând din ochii ei mari şi negri 
o privire cu subînțeles tovarăşului ei, o privire care-l făcu să se 
simtă extrem de stânjenit. Aici, se pare că toată lumea pretinde a 
fi creştin, de la preşedinte până la starurile de muzică pop. 

„O, dar chiar te-ai aprins“, remarcă Len în sinea lui, în 
timp ce coti spre casa familiei Popescu, dar spuse doar pe un ton 
oarecum superior, sau cel puţin aşa i se păru Esterei: 

— Păi, cred că este într-adevăr destul de confuz să treci de 
la o cultură la alta, aşa cum ai fost nevoită tu să faci. În timp, 
vei reuşi tu să cataloghezi lucrurile. Şi — adăugă mângâind-o pe 
mână, în timp ce o ajută să coboare din mașină — dacă ai nevoie 
de ajutor pentru asta, Len Atwood îţi stă la dispoziţie. Şi îşi plecă 
ușor capul, în glumă. 

„Vezi să n-am eu nevoie de serviciile lui“, îşi spuse în 
sinea ei, în timp ce îi făcu cu mâna. 

În acea seară, în timp ce încerca să adoarmă, cuvintele 
lui Connie îi răsunau în minte. „Aș vrea să-l văd trăit în cineva 
tânăr. Arată-mi-l, Estera! Dovedeşte-mi-l!“ Îşi strânse pumnii 
sub pătură şi murmură: „Cu ajutorul lui Dumnezeu, îți voi arăta, 
Connie, da, ţi-l voi dovedi.“ 

Întrebarea tulburătoare 
a lui Margaret 


SOSI CRĂCIUNUL, CARE O LUĂ pe Estera cu totul prin 
surprindere. Se dovedi a fi cu totul diferit de Crăciunul de acasă. 
Aici, părea că toată lumea credea în Crăciun, de la președinte, 
până la echipa de fotbal locală. Ån piaţa din centrul oraşului, în 
mall şi chiar în curtea vecinilor erau aranjate ieslea și personajele 
din povestirea Naşterii Domnului. Şi aproape în fiecare biserică 
din oraș se cântau colinde la lumina lumânărilor! Şi o mulţime de 
petreceri! Aproape fiecare fată de la facultate fusese ori urma să 
meargă la o petrecere de Crăciun. Şi aceasta nu era tot, în niciun 
caz! Erau scenete de Crăciun în şcoli, spectacole de Crăciun 
în oraş, reduceri de Crăciun în magazine, lumini de Crăciun pe 
străzi şi, desigur, pomi de Crăciun în case. Apoi, în cele din urmă, 
dar nu în ultimul rând, erau darurile de Crăciun. Toţi cumpărau 
şi toți dăruiau, nu doar cadouri ieftine de la magazinul cu totul la 
un dolar, ci ceasuri scumpe, haine de blană, combine muzicale, 
biciclete, crose de golf — lista ar putea continua la nesfârșit. 

Nu că Estera nu se bucura să facă şi ea cumpărături de 
Crăciun pentru prima dată în viaţa ei sau că nu-i plăcea să fie 
soprana principală în cantata de la biserică sau să meargă cu 
familia la serviciul de la miezul nopţii din ajunul Crăciunului la 
Biserica Sfântul Iuda, dar nu reuşise deloc să înțeleagă de ce, 
aici, în America, unde nici chiar preşedintelui nu-i era ruşine să 
spună că este creştin, Cristos, personajul central al sărbătorii, 

părea să fie lăsat pe dinafară, şi se vorbea despre El doar la 
ocazii speciale. În majoritatea perioadei sărbătorilor, El era supus 
simplului rol de Spectator, în loc să fie Actorul principal din piesa 
în desfăşurare intitulată „Crăciunul“. 

Probabil că era un adevărat miracol faptul că, într-o țară 
ca România, Crăciunul rămăsese viu, se gândi Estera, o ţară în 
care conducerea părea să uite în întregime că existase cândva 
o persoană pe nume Isus Cristos şi unde singurul loc unde îţi 
puteai da drumul bucuriei sărbătorii era în adâncul inimii de 
creștin! Şi, chiar dacă darurile de Crăciun erau de cele mai multe 
ori lucrate de mână, iar de pe masă lipseau curcanul şi garnitura, 
Estera şi prietenii ei de acolo fuseseră mereu pe deplin conștienți 
că aceste sărbători minunate aveau în special de-a face cu 
întruparea Dragostei care a venit pe pământ și care renăștea în 
inimi omenești reci şi întunecate. 

Estera spera din toată inima ca familia Popescu să nu fie 
tipic americană cu ocazia acestui Crăciun. De dragul fetelor, 
Mary veni la ei cu ocazia mesei de Crăciun și fu chiar politețea 
întruchipată. Şi, cu toate că Ramona era mai veselă decât de 
obicei, iar John se străduia să se comporte normal, cu spiritul 
său amabil obișnuit, totul părea o încercare zadamică de 
muşamalizare a tulburărilor care nu se lăsau ascunse sub sclipiciul 
şi hârtia de împachetat colorată țipător. Doar lui Rachel se părea 
că nu-i este frică să fie ea însăşi, dar răspunsurile ei monosilabice 
nu făceau prea mult pentru a promova spiritul de sărbătoare. 

Estera se întrebă ce simțeau de fapt aceşti oameni în 
spatele hainelor frumoase pe care le purtau. Trebuia să-şi tot 
amintească faptul că acesta era primul ei Crăciun într-o familie 
care nu se considera a fi neapărat creştină. Presupunea că, 
în casa pastorului Cripps, de exemplu, fiica lor, Margaret, 
sărbătorea Crăciunul într-o manieră cu totul diferită. Valuri de 
dor după cei de acasă trecură rând pe rând peste ea. Cât de mult 
tânjea să audă vocea ascuţită de sopran a mătuşii şi cea de alto, 
plină, a lui Gabi, când stăteau în jurul focului, cântând colindele 

preferate. Se gândi cu nostalgie la plimbările prin zăpadă 
dimineața devreme după încheierea serviciului din ajunul Anului 
Nou. Nici chiar faptul că erau conştienţi că fiecare mișcare le era 
supravegheată nu le putea strica spiritul vesel de sărbătoare. 
America, însă, avea şi ea părțile ei bune. Îi plăcuse să 
se uite la „Colinda de Crăciun“ a lui Dickens, mâncând castron 
după castron de pop-com şi savurând atâtea bomboane de 
casă, făcute de mătuşa ei, încât aproape că i se făcuse rău. Se 
bucurase de ceasurile pe care le putea petrece citindu-şi cărțile 
preferate întinsă de canapea, cu cățelușul Ramonei înghesuit 
lângă ea şi sprijinindu-şi capul pe una dintre pernele ei preferate. 
Nu va uita niciodată cum ascultase „O, noapte preasfințită“ 
la combina muzicală, în timp ce beculețele de pe bradul imens 
de Crăciun din colț pâlpâiau, iar îngerașul de pe funda cea mai 
de sus parcă îi zâmbea liniştitoz. Apoi, se mai bucura şi de 
luxul de a putea cânta ceasuri în şir la pian, de jocul antrenant 
de Scrabble cu mătușa și cu Rachel şi de încântarea pe care o 
simţea când prietenii aruncau priviri admiratoare spre haina 
de blană aibă pe care o purtase la biserică în duminica aceea. 
Fusese cadoul ei preferat, un dar din partea unchiului, care-i 
făcuse o fotografie specială îmbrăcată cu ea şi îi spusese că 
o va mări şi şi-o va pune în ramă. Trecându-șşi degetele prin 
puful moale, îşi spuse că era aproape exact ca jacheta pe care 
refuzase să şi-o cumpere în acea primă sâmbătă, în America. 
Estera își amintea, de asemenea, minunatul concert 
când ascultase „Mesia“. Nu ar fi putut uita vreodată acea seară. 
Îşi amintea cum închisese ochii şi se imaginase fiind printre 
îngeri. Ştia că şi lui Rachel îi plăcuse la fel de mult, ceea ce îl 
impresionase pe Ron care — era sigură Estera — o subestimase 
mult pe verişoara ei mai mică. Toţi trei fuseseră de acord că 
avuseseră parte de o seară desăvârşită. De fapt, fusese prima ei 
ieşire de seară de când venise în America şi o încântase din plin. 
Dar, de atunci, ea şi Ron îşi cam văzuseră fiecare de treburile lui. 
El fusese ocupat cu examenele înainte de Crăciun, iar acum își 

petrecea sărbătorile cu tată! lui, în Louisville, în timp ce ea părea 
fie să înveţe pentru examenele de echivalare, fie să repete pentru 
cantată, fie să cânte în difenite biserici. 

Dar Crăciunul şi Anul Nou veniră şi se duseră. Estera îl 
văzuse mai mult timp pe unchiul în această perioadă decât de 
obicei și se surprindea de multe ori studiindu-i fața chipeşă. 
O expresie a feţei o dată, o încordare a buzelor altă dată şi se 
simțea purtată înapoi în vremurile dragi, de demult. Ce mult şi-ar 
fi dorit ca unchiul John să-i împărtășească cu adevărat credința! 
Uneori, o surprindea privindu-l şi îşi lăsa privirea în jos, ca şi 
cum ar fi vrut să-i ascundă ce avea pe suflet. Alteori tresărea 
când suna telefonul. Era evident că avea un secret pe care nu îl 
împărtășea familiei. 

Estera discutase cu el planurile ei legate de facultate în 
ajunul Anului Nou. John zâmbise puţin când îi spuse despre 
faptul că Ron se oferise s-o ducă în fiecare zi ca să nu trebuiască 
să stea la cămin. 

— Ce înseamnă să fii tânără şi frumoasă! zisese el, într-un 
mod care ei nu-i prea plăcu, dar îi dăduse dreptate că nu era 
pregătită să trăiască în campus deocamdată. 

Sosi, în sfârşit, ziua înscrierii. Ramona îi spusese lui Ron 
că nu avea de ce să se preocupe de Estera, căci îi va purta ea 
de grijă. Dar, după ce o ajută să-şi completeze fişele şi să se 
hotărască ce cursuri să-şi ia, se grăbi la o întâlnire pe care o avea 
la masa de prânz, lăsându-şi verişoara să-şi facă drum cum putea 
prin marea mulțime de studenți. 

Estera se simţea de-a dreptul pierdută în acea agitaţie, 
când auzi o voce cunoscută. Se întoarse şi îl văzu pe Ron 
Atwood chiar în spatele ei. 

— Singură? o întrebă el, părând surprins. 

Ea îi zâmbi călduros, dar nu dădu niciun răspuns. 

— Unde e Ramona? întrebă el. Doar nu te-a lăsat de una 
singură în mulțimea asta. 

— Păi, a terminat cu înscrierea şi a mai stat ceva timp, dar 
a avut o întâlnire la prânz cu cineva şi a trebuit să mă lase. 

— A trebuit?! zise Ron printre dinţi. Păi, şi eu m-am 
înscris, şi nu doar astăzi, chiar mi se pare că aş fi făcut-o deja 
de sute de ori, aşa că ştiu bine cum se mânuiesc aceste „hăţuri“. 
Dă-mi puţin hârtiile tale. Mersi! Acum îţi voi putea spune unde 
să mergi. Aoleu, Estera! Te-ai înscris la douăzeci de ore de curs! 
Vei face față? i 

Estera făcu ochii mari. O lăsase pe Ramona să-i 
completeze aproape toate hârtiile şi era destul de inconştientă 
despre ce însemnau sau implicau douăzeci de ore de curs. 
Avusese o săptămână extrem de încărcată. Îşi echivalase trei 
materii şi planificase să-și mai echivaleze câteva în timpul 
semestrului. Aşa că, în momentul în care Ron o întrebă dacă va 
face faţă, îşi ridică privirea spre el şi murmură confuză: 

— Nu ştiu, serios că nu ştiu. Ramona s-a gândit că da şi la 
fel a considerat şi consilierul meu. 

— Păi, şi eu cred că ai face față, dar mai cred şi că 
n-ar trebui să încerci, spuse el ferm. Cursurile acestea sunt 
destul de grele şi, ținând cont şi de ajustarea culturală, cred că 
cincisprezece ore ar fi suficient. Cine îţi este consilier? 

— Profesorul Tomlinson. 

Ron se încruntă. 

— Profesorul Tomlinson te terorizează cu munca. Mă mir 
că nu te-a înscris la treizeci! Dar haide, mergem să vorbim puţin 
cu el. E acolo. 

— Cum zici tu, spuse fata supusă, în timp ce se străduiau 
să-şi facă loc prin mulțime. 

Dr. Tomlinson îşi ridică privirea de la hârtiile sale când 
ei se apropiară de biroul său. Curând, Estera îşi dădu seama 
că Ron era unul dintre studenții preferaţi ai profesorului şi, deşi 
bombăni că în ziua de azi studenții nu prea mai ştiu ce-i munca, 
spuse că în cazul ei, în mod excepțional, era mai bine să se 
înscrie numai la cinsprezece ore de curs. 

— Dar cum de te preocupă atât de mult situaţia acestei fete 
drăguţe din România, Atwood? îl întrebase el pe Ron, privindu-l 
iscoditor pe deasupra ochelarilor lui cu rame groase. Credeam că 
ai renunţat la hobby-ul acesta cu fetele. 

— Depinde cum definiți hobby-ul, domnule profesor, 
răspunse Ron pe un ton jovial. 

Dr. Tomlinson o privi atent pe Estera câteva clipe, apoi 
râse scurt şi-i spuse discret: 

— Se pare că ai dat peste o mină de aur, băiete. Ai grijă să 
nu o risipeşti. 

— Mă voi strădui, domnule profesor, îl asigură Ron. 

Esterei i se păru că Ron se comportă tare diferit când 
plecară din sală şi se îndreptară spre cantină. Dar, până îşi 
luară tăvile şi se aşezară în lungul rând să-şi ia mâncarea, își 
recâștigase echilibrul. Părea cu totul orb față de privirile unora 
dintre colegii săi când comandară doi hamburgeri şi cartofi prăjiți 
şi găsiră o masă liberă şi relativ curată. Estera aruncă o privire 
jachetei sale roşii. Era călduroasă şi la modă și păru a constitui 
măcar o legătură cu lumea din jurul ei. Dar când ochii îi căzură 
asupra hainei de piele pe care o purta Ron, care probabil costa 
cât ar fi fost destul pentru a hrăni o întreagă familie acasă, în 
România, timp de luni de zile, își aminti de prăpastia ce îi separa. 

În următoarele câteva săptămâni, se părea că Ron era întot- 
deauna aproape când avea nevoie de el. Totul fusese copleşitor 
pentru ea, de curând venită dintr-o țară cu totul străină. Majoritatea 
studenţilor erau destul de prietenoşi, deşi trebui să se obişnuiască 
să fie privită cu ochi curioşi din când în când. Dar, avându-l pe Ron 
ca prieten bun, foarte puţini dintre băieţi îndrăzneau s-o abordeze. 
Majoritatea meselor de prânz le petrecură împreună, fie împărțind 
sandviciuri, fie mâncând împreună la cantină. Uneori, Ramona şi 
colega ei de cameră li se alăturau, dar nu prea des. Estera le făcea 
să se simtă stânjenite, credea Ron. 

Uneori, în timpul drumului cu maşina până la şcoală şi 
înapoi, Ron reuşise să o înduplece să vorbească despre viața ei 

din România. Alteori discutau despre facultate, despre politică, 
uneori chiar ajungeau să discute şi pe teme religioase, deşi nu 
prea adesea. Şi, într-una dintre zile, el îi spusese Esterei despre 
tatăl lui, care avusese o problemă cu băutura. Cu vreo opt ani în 
urmă, mama lui nu mai suportase şi divorțase de el. Dar acum se 
alăturase programului „Alcoolicii anonimi“ şi nu mai consumase 
alcool de mai bine de şase luni. ; 

Estera îşi trecu examenul la şcoala de şoferi la sfârşitul 
lunii februarie şi încercă să vadă dacă unchiul ar fi de acord să 
meargă singură cu maşina ia facultate. 

— Cât timp sunt pe aproape, n-am să te las. Deocamdată 
nu e bine să conduci atâta zilnic. Încă nu. Profită de şoferul pe 
care îl ai, cât timp îl ai. N-o să-l ai pentru totdeauna. 

Era adevârat, căci Ron termina facultatea în mai şi plănuia 
să meargă la drept, din septembrie. 

— Ron, zise ea într-o dimineaţă, în timp ce se grăbeau pe şo- 
seaua interstatală, ştii că mi-am luat examenul de conducere deja? 

— Felicitări! 

Estera dădu din cap. 

— Ştii foarte bine ce vreau să spun. Adică ideea e că mă 
pot duce singură cu maşina acum. 

Ron o privi întrebător. 

— Da, ştiu, răspunse calm. Şi ce-i cu asta? 

Era clar că nu o ajuta sâ ajungă unde voia, se gândi 
Estera. Mai încercă o dată. 

— Unchiul zice că nu crede că sunt pregătită încă să merg 
singură atât de departe cu maşina în fiecare zi. 

— Nici eu nu cred, spuse Ron zâmbind. 

— Dar aceasta înseamnă că încă trebuie să mă duci tu. 
Estera îşi tinu privirea lăsată în jos în timp ce vorbi. 

— Da, cam aşa. Te deranjează? zise el pe jumătate 
glumind, pe jumătate serios. 

Estera roşi. 

— Nu, îi spuse. Mi-a plăcut compania ta, sigur că mi-a 
plăcut. Dar cum voi câştiga experienţă dacă nu conduc deloc? 

Ron râse. 

— Poţi merge cu maşina prin oraș şi, dacă vrei, poţi con- 
duce şi „căruța“ aceasta când mergem la facultate. Voi fi lângă 
tine să am grijă. 

Fata suspină. 

— O, nu! Maşina aceasta, nu! Adică, dacă s-ar întâmpla 
ceva cu ea, nu mi-aş ierta-o niciodată. 

— Atunci, am putea merge cu maşina ta, dacă preferi aşa. 

Estera îl privea, şi nu-i venea a crede. 

— Şi ce vor zice prietenii tăi? 

— Ce mă interesează pe mine ce zic ei? Oricum mă 
consideră nebun. 

— Pentru că ajuţi o biată fată româncă? îl întrebă, tachi- 
nându-l. 

Ajunsese să se simtă atât de în largul ei cu şoferul ei şi, 
în cea mai mare parte a timpului, se simţea atât de relaxată în 
compania lui, încât el se întreba cum de o crezuse vreodată 
extrem de serioasă. 

— Probabil, îi răspunse cu un surâs, deși jumătate dintre 
ei sunt geloşi. Apropo, am observat că în ultima vreme te-ai 
împrietenit cu câteva fete. 

Era adevărat. Ron îi sugerase la un moment dat, când se 
plânsese că se uită curios la ea, că, dacă s-ar îmbrăca mai des în 
blugi şi şi-ar lăsa părul pe spate, n-ar părea atât de străină. Nu că 
l-ar fi deranjat pe el cu ce se îmbrăca, adăugase el repede. Dar 
adevărul era, sincer fiind, că nu gândeau toţi ca el, îi spusese. 

Estera se gândise la ce îi spusese el. Încă nu se putea 
împăca cu ideea de a purta blugi, cu toate că ai ei nu erau la fel 
de strârnți ca ai Ramonei sau ai lui Marci. Dar ei nu i se păreau a 
fi o îmbrăcăminte feminină; însă nu o deranja să-şi mai lase din 
când în când păru! pe spate. 

De o bucată de vreme, John Popescu nu prea mai 
petrecea timp cu fetele lui.. Seară de seară se îmbrăca atent şi 
pleca de acasă; seară de seară, Ramona şi Estera se priveau 
întrebătoare când îl vedeau aranjându-şi părul, cravata sau 
periindu-şi jacheta de scame imaginare. Sigur că nu se ducea 
atât de des la country club. Şi, treptat, cu trecerea săptămânilor, 
suspiciunile lor creşteau. Ramona era convinsă, deşi rareori lăsa 
să i se vadă temerile în fața cuiva, că tatăl ei avea pe undeva, 
o prietenă. Estera, care nu se pricepea atât de bine la lucrurile 
lumeşti, alunga astfel de gânduri din mintea ei, încercând să 
se convingă că unchiul ei se săturase de compania femeilor şi 
alegea să-şi petreacă serile în compania partenerilor săi de 
afaceri. Niciuna nu le spuse o vorbă despre aceste ieşiri lui 
Rachel sau mamei ei. De ce să le mai îngrijoreze şi pe ele? 
Poate aceasta era doar o pasă şi avea să treacă în curând. 

Numai că de trecut nu mai trecea. Dimpotrivă, aceste ieșiri 
de seară se extinseră la câte un întreg week-end. John se simțea 
tot mai stânjenit acasă. Dacă nu ar fi fost Ron Atwood şi Rachel 
şi grijile facultăţii care îi ţineau serile destul de ocupate, Estera 
ar fi fost o tânără tare singuratică. Ramona era plecată toată 
săptămâna la facultate şi ieşea cam în fiecare seară în week-end 
cu prietenii. Când stătea acasă, se retrăgea deseori în camera 
ei, cu muzica ei sau se uita la un film. Cu trecerea săptămânilor, 
ea şi verişoara ei împărtăşeau tot mai puţine lucruri. Acest fapt 
o întrista pe Estera, dar nu ar fi putut face nimic să schimbe 
lucrurile în această privinţă. 

Apoi, într-o zi, pe la mijlocul lunii martie, Estera era, ca 
de obicei, singură, când auzi telefonul sunând. Se încruntă puţin 
când auzi vocea lui Len la celălalt capăt al firului. 

— Estera, tocmai mi-a venit o idee şi are de-a face cu tine, 
îi spuse el. Chiar cred că e din partea Domnului, dar nu-ți pot 
explica prea bine la telefon. Pot să vin să discutăm? 

Estera ezită înainte de a-i răspunde încet: 

— Păi, treci pe aici cam într-o oră, dacă vrei. Ştia că 
unchiul ar trebui să fie acasă până atunci. Nu-ţi promit însă 
nimic. Vreau să spun că sunt ocupată cu şcoala în prezent şi... 

— Nu-i nimic, Estera, nu te voi obliga să faci ceva ce nu îţi 
doreşti. 

Estera se încruntă. Nu era prea sigură de asta. Şi, când 
în sfârşit sosi şi îi spuse că s-a gândit că biserica ar trebui să 
găzduiască un concert la începutul lui aprilie în care ea să fie 
principalul cântăreţ, o cuprinse groaza. 

— Vom face o colectă specială pentru biserica prigonită 
din România, o asigură Len. Te rog să te gândeşti la asta, Estera. 
Cred că e un lucru după voia Domnului, îți spun sincer. 

Estera protestă la început, spuse că nu era suficient de 
profesionistă, că nu era obişnuită cu o asemenea publicitate, 
dar Len dădu la o parte fiecare obiecţie, aşa cum ştiuse ea că 
va face. Dar ea Îi promisese Domnului că nu va mai refuza nicio 
ocazie de a mărturisi, mai ales după acel incident groaznic de la 
petrecerea Ramonei. Aşa că, în final, fu de acord şi se înţeleseră 
să se întâlnească la biserică joia următoare. Se simți uşurată să 
afle că şi Margaret va fi acolo; căzuse de acord să cânte câteva 
cântări cu ea. 

— Estera, zise Margaret dintr-o dată, când Len le dădu o 
pauză de cincisprezece minute, care dintre cei doi veri Atwood 
este prietenul tău? 

Estera aproape că scăpă paharul cu Sprite pe gresia din 
bucătăria bisericii. Faţa i se făcu roşie de tot, dar nu răspunse nimic. 

Margaret îi făcu din ochi şmechereşte şi continuă: 

— Serios, trebuie să îl preferi pe unul dintre ei. Din ce-mi 
spune micuța Connie, unul dintre ei te duce cu maşina în fiecare 
zi la facultate. Cât despre celălalt, este destul de clar că a 
introdus acest concert ca pretext pentru a petrece cât mai mult 
timp cu tine. Ştii, oamenii vor începe să vorbească. 

Estera îşi plecă privirea. Era obişnuită cu tachinările 
Ramonei, care erau întotdeauna puțin ascuţite, dar ştia că 

Margaret nu era deloc geloasă, aşa că era clar că încerca să-i 
transmită un mesaj. Îşi privi prietena direct în ochi. 

— M-ai şocat puţin, Margaret, punând lucrurile în felul 
acesta, îi spuse, dar mi-ai dat ceva la care să mă gândesc. Se 
aşeză la masă, sprijinindu-şi capul în mâini, şi continuă încet: 
Ştiu că nu mă vei crede, dar eu nu m-am gândit la niciunul dintre 
ei ca fiind „prietenul“ meu. 

— Haide, Estera, nu fi chiar atât de naivă, o dojeni 
Margaret, -căreia nu-i veni să-şi creadă urechilor. Chiar dacă un 
băiat, din amabilitate, încearcă să te ajute să te adaptezi unei noi 
culturi, nu trebuie să te ducă la masă aproape în fiecare pauză 
de masă sau să petreacă ceasuri întregi după şcoală ajutându-te 
să înveţi, când sunt sigură că are şi el destule teme. În ceea ce-l 
priveşte pe celălalt... 

— Uite, Margaret, o întrerypse Estera, ridicându-şi puţin 
tonul vocii. Nu sunt aici decât de şase luni. La început, n-aveam 
maşină. Unchiul era întotdeauna ocupat, iar Ramona avea 
viaţa ei. Aşa că Ron m-a dus cu maşina în câteva locuri ca să 
mă ajute din când în când, dar mi-a spus clar că mă ajută ca 
simplu prieten, nimic mai mult. Şi... se opri, nefiind obișnuită să 
vorbească despre asemenea lucruri... în ceea ce-l priveşte pe 
Len, habar nu am ce te face să crezi că ar putea fi ceva mai mult 
între noi. Repet cu el doar ca să trec de concertul acesta care îi 
va ajuta pe cei din România. Estera îşi dădu în spate părul, care 
îi venise în faţă, şi spuse cu un ton puţin cam obraznic pentru ea: 
Deci nu-i niciun secret. Şi n-ai de ce să-ţi faci griji. Nu sunt pe 
cale să-mi pierd inima pentru vreunul dintre ei. 

Margaret o luă afectuos de mână şi spuse râzând: 

— O, micuța noastră româncă inocentă! Cred că te înşeli 
cel puțin în privința unuia dintre aceşti tineri curtenitori. Len 
Atwood a frânt mai multe inimi, aşa că merită ceea ce primeşte 
şi n-ar trebui luat prea în serios, dar celălalt... Fața lui Margaret 
deveni foarte serioasă. N-aş vrea să fie rănit. Mi se pare a fi un 
tânăr tare cumsecade, Estera, serios. 

— Vorbeaţi despre mine, desigur, zise o voce din spatele lor. 

Nu-l auziseră pe Len intrând în bucătărie. Estera ar fi vrut 
să o înghită pământul, dar Margaret făcea faţă întotdeauna în 
orice situație şi răspunse repede: 

— Sigur că nu, Len. Doar îi dădeam prietenei mele un mic 
sfat din vasta mea experienţă, şi ochii ei căprui licăriră. 

— Atunci cred că vorbeați despre vărul meu. Da, am 
dreptate. Uite cum a roşit Estera. 

— O, ea roşeşte din orice, îi spuse Margaret. Haide, ar 
trebui să reluăm repetiţia, anunţă ea dintr-o dată, schimbând 
subiectul. Trebuie să ajung acasă într-o jumătate de oră. 

Margaret îi făcu cu ochiul Esterei când o urmă în sala de 
repetiţii. Doar după ce ea plecă acasă, lăsând-o pe Estera să 
termine o cântare fără ea, îşi drese Len vocea şi începu: 

— Îmi pare rău că am auzit puțin din discuţia voastră 
"mai devreme. Dar m-a făcut să-mi dau seama că trebuie să-ţi 
amintesc ceva, în calitate de frate al tău în Domnul. Îmi eşti o 
soră dragă în Cristos şi ştiu că vei fi o binecuvântare în biserica 
Lui aici, în Terre Haute. Len îi aruncă o privire tovarășei sale 
care stătea, cu ochii aţintiți în jos, aşteptând să audă ce avea 
să urmeze. Dar, continuă el pe un ton jos, Diavolul îşi are 
întotdeauna capcana lui pentru cei pe care Domnul vrea să îi 
folosească. Şi cred că are una foarte subtilă pentru tine. 

Estera îşi ridică acum privirea spre el. 

— Habar nu am la ce te referi, Len, îi spuse ea rece. 

— Dar, te rog să nu te superi, te rog, şi îi luă mâna şi o 
strânse puţin, după care o lăsă repede. Doar că trebuie să ştii 
că vărul meu, aşa cum ţi-am mai spus o dată înainte, nu cred că 
este creştin, dimpotrivă, e profund dezinteresat de religie. 

— Deci este un necredincios, da? spuse ea, înfruntându-l. 

— Păi, depinde pe cine numeşti tu un necredincios. Mă 
gândesc că ar spune că crede şi el în Dumnezeu şi în Cristos, dar 
mai este ceva ce ar trebui să știi, şi nu cred că e treaba mea să-ţi 

spun. Dar dacă Ron este cât de cât bărbat, îţi va spune el înainte 
de a face vreun pas mai departe. 

Estera era de-a dreptul ațâțată acum şi răspunse cu un 
sarcasm care nu o caracteriza în mod obişnuit: 

— Mai departe? Ce vrei să spui? Să-ţi spun ceva, Len 
Atwood? Niciodată când am fost undeva cu vărul tău, creştin sau 
nu, el nu mi-a strâns mâna, aşa cum ai făcut-o tu adineauri, nici 
măcar o dată! 

Len roşi tot şi se muşcă de limbă. Deci, acest îngeraş de 
fată putea să fie destul de bătăioasă, la o adică. Sincer, îi plăcea 
şi mai mult aşa. 

— Ştii, aş vrea să audă şi Ron cum îl aperi. Ce n-aş da să 
mă apere astfel şi pe mine o tânără frumoasă şi talentată! Dar 
serios, Estera, să te gândeşti bine la asta înainte de a te implica 
mai mult. În plus, continuă el, ştii, oamenii vorbesc. 

Estera nu spuse nimic. Îşi fâtinse mâna să-și ia haina, dar 
Len o prinse de braţ. 

— Îmi promiţi că te vei ruga cu privire la ce ţi-am spus? 

Estera dădu din cap fără niciun cuvânt, în timp ce ieşi 
grăbită din biserică şi fugi spre parcare. Avea destule lucruri la 
care să se gândească în acea seară în timp ce se pieptăna şi se 
pregătea de culcare. Oare chiar era nebună şi naivă? Oare acești 
doi tineri profitau de naivitatea ei? Niciodată nu era chiar sigură 
de Len sau de motivele lui, dar Ron îi devenise un adevărat 
prieten de încredere. Ajunsese să aştepte cu nerăbdare acele 
pauze de masă şi ceasurile petrecute împreună după şcoală, 
plimbările lor prin campus şi mai ales drumul împreună până la 
şcoală şi înapoi. 

Of, dar de ce trebuia să-i bage Margaret asemenea idei în 
cap? Lasă, mai bine să nu se mai gândească la lucrurile astea, îşi 
spuse. Ea şi Ron erau amici, atâta tot, şi ce ar însemna facultatea 
fără el? Se întrebase de mai multe ori cum se va descurca, odată 
ce el va pleca să studieze dreptul. Dar, ajunge zilei necazul ei, 
scrie în Carte. Nu trebuia să se îngrijoreze decât de fiecare zi la 
rândul ei, nu-i aşa? 

Primul concert al Esterei 


- IAR ACUM, DOAMNELOR ŞI DOMNILOR, v-o prezen- 
tăm pe Estera Popescu, din România. 

Audienţa izbucni într-un vuiet de aplauze. 

— În această seară, continuă Len, punându-și mâna pe 
umărul ei, Estera dă acest concert în folosul fraților şi surorilor 
ei în suferință, din România. La sfârşitul concertului vom avea 
o colectă specială, iar banii adunați vor fi trimiși direct bisericii 
ei, pentru acoperirea nevoilor din familiile în care cel ce câştigă 
pâinea este fie în închisoare, fie sub alte forme de persecuție, 
întocmai cum a fost şi tatăl acestei tinere. Vă va spune şi 
povestea ei în această seară. Dar acum, haideţi să ascultăm 
vocea încântătoare a domnişoarei Popescu, care deja i-a inspirat 
pe mulţi din această sală spre o umblare mai apropiată cu 
Domnul. 

Len Atwood se duse la pian, lăsând-o pe Estera în lumina 
reflectoarelor. Ea se plecă uşor, iar apoi spuse cu vocea ei 
limpede, ca de argint, ce onoare era pentru ea să fie acolo în 
acea seară şi să cânte despre Domnul Isus. Le ceru ascultătorilor 
să nu se gândească la cine cântă, ci să lase Duhul! Sfânt să 
folosească acele cuvinte pentru a binecuvânta şi a inspira fiecare 
inimă prezentă. 

Dacă nu ar fi văzut înaintea ochilor feţele palide, 
îndurerate şi trase care o implorau să facă tot ce poate pentru 

a le uşura suferința, foametea şi durerea, nu se ştie dacă Estera 
ar fi acceptat să fie principala cântăreaţă la acest concert. Cu 
toate că îşi dăduse consimțământul la început, de multe ori 
în săptămânile de repetiție renunţase la toată această idee cu 
concertul. Apoi îşi spunea că face toate acestea pentru România 
şi că trebuia s-o facă cu toată puterea ei. De aceea acceptase 
atunci când soția pastorului insistase să meargă cu ea pentru 
a-şi cumpăra rochia: lungă, albă, destul de. modestă — Estera 
insistase asupra acestui detaliu — dar moale şi catifelată, şi cu 
totul aparte de ceea ce purtase ea până atunci. Suspinase când 
auzise prețul şi cu destul de multă reținere pusese cei două sute 
de dolari ai ei pe tejghea. Îi păstrase în toate aceste luni pentru 
familia ei din România. 

— Vei primi totul înapoi, îi şoptise doamna Cripps, în 
timp ce ieşiră din magazin. Ne așteptăm la o colectă destul de 
serioasă şi îți poți acoperi toate cheltuielile din ea. Este pentru 
slava lui Dumnezeu, o asigură doamna Cripps. El te-a înzestrat 
cu o față frumoasă şi o voce minunată, și nu trebuie să neglijezi 
aceste daruri. i 

Dar, când amabila femeie vru să adauge puțin machiaj, 
Estera protestă: 

— Vă rog, o imploră ea. Nu sunt obişnuită cu aşa ceva şi 
nu îmi place deloc. În plus, chiar am nevoie? 

Betty Cripps îşi puse mâinile pe şoldurile ei rotunjoare şi 
se uită atent la Estera.. 

— Nu, nu ai nevoie, draga mea, doar că vei fi în lumina 
reflectoarelor. Dar ai un ten uimitor. Ah, ce înseamnă să fii tânăr! 

Aceasta era prima dată cănd avusese ocazia să o 
cunoască mai bine pe soția pastorului. Era o doamnă vorbăreaţă, 
jovială, destul de tare în anumite momente şi foarte rațională 
şi practică, echilibrându-i — o spunea ea cu mândrie — pe soțul 
ei, care avea un stil de gândire mai pios. Ea o ajutase pe Estera 
să-şi prindă sus cârlionţii, se rugase cu ea, iar apoi o trimise pe 
scenă. Acum, privind-o cum stătea acolo, în picioare, lui Betty i 

se păru că arăta ca un adevărat înger ce venise pe pământ pentru 
a-i inspira pe fiii oamenilor. 

Şi lui Ron i se păru la fel şi îi aruncă mamei sale, care 
stătea lângă el, o privire când Estera îşi începu prima cântare. 
Fusese surprins că mama lui păruse încântată să vină cu el în 
acea seară. Nu putea rata ocazia de a o auzi pe prințesa lui 
țigăncuşă cântând, fusese replica ei. Acum — îşi dădu el seama 
— era de-a dreptul surprinsă. Îşi imaginase că această româncă 
era o fată de la țară, cu o privire speriată, maniere grosolane şi o 
îmbrăcăminte total diferită. Această înfăţişare elegantă şi delicată 
nu era deloc ce se aşteptase ea să vadă. 

Estera începu cu câteva cântece populare româneşti, 
urmate de câteva imnuri în engleză şi de câteva cântări 
contemporane, dintre care unele împreună cu Margaret. 

— Estera este aceea? şopti Mike Crawford. Pare a fi o 
creatură angelică. 

Ron îi mai aruncase câte o privire prietenului său şi văzuse 
că era cu totul pierdut în cântările Esterei. Era bucuros că-l 
invitase să ia parte la acea seară. Studie fața lui Mike. Era trasă 
şi palidă, cu nişte cearcăne întunecate sub ochi. 

— Da, chiar ea e, îi răspunse el tot în şoaptă. 

Ron o studie atent pe tânăra cântăreaţă. Era aceasta oare 
aceeaşi fată care li se alăturase la o bucată de pizza în acea 
primă zi petrecută de ea într-o țară nouă? Len o pregătise bine. 
Cânta cu încredere şi un strop de fermitate, dar totuşi, la urma 
urmei, era aceeaşi Estera — pură, modestă, sinceră şi frumoasă 
de-ţi tăia răsuflarea. 

Cu câteva scaune în spatele lui Ron, John Popescu stătea 
vrăjit. Evident, nepoata lui moştenise atât frumuseţea mamei 
sale, cât şi vocea ei. Le aruncă o privire fiicelor sale ce-i stăteau 
alături şi văzu că erau mândre de verişoara lor. Se hotărâseră 
să vină împreună, ca familie, cu toate că, la început, Ramona 
protestase. Nu dorise să se întoarcă în biserica lui Len. 

de douăzeci de minute, despre viața ei, despre moartea tragică 
a părinţilor ei, despre curajul fraților şi surorilor ei creştini care 
se confruntau cu riscuri enorme. Prin mulțimea de ascultători se 
auziră destule suspine, iar când începu din nou să cânte, cântă 
despre Cristos care era bogat, dar de dragul nostru devenise 
sărac. Sala încremenise într-o tăcere deplină. Estera dăduse totul 
şi lacrimile începură să-i curgă pe obraji când repetă cuvintele: 
„dar a devenit sărac, pentru a răscumpăra sufletul meu“. Apoi, 
adunându-şi tot curajul şi puterea de care era în stare, încheie 
cu mişcătoarea cântare: „Din strălucire“. Cei ce o ascultau ştiau 
că versul „O, cât Îl iubesc“ exprima mărturia adevărată a unei 
fete care văzuse atâta suferință şi durere cât să-i ajungă pentru o 
viață întreagă şi totuşi, îşi păstrase credința. 

Un tânăr cu părul ciufulit,“din spate, se aplecă spre tova- 
răşul său când ultima notă își pierdea încet intensitatea şi, după o 
clipă de tăcere înmărmurită, audiența izbucni din nou în aplauze: 

— Se vede că s-a schimbat mult, şopti el. 

— Aşa ţi se pare? întrebă Hugh Gardner, zâmbind uşor. 
El şi nepotul său, Aaron, veniseră să petreacă câteva săptămâni 
cu mama dânsului, o bătrână în vârstă de nouăzeci şi doi de ani, 
care locuia lângă Terre Haute, şi văzuseră reclama concertului 
în ziarul local. Era aproape sigur că era vorba despre aceeaşi 
Estera pentru care se rugase în fiecare zi de când o întâlnise în 
avion. Şi, cu toate că devenise într-adevăr mai occidentală, cei 
puţin în exterior, şi cu o demnitate şi o siguranţă de sine care, 
la început, îl uimiră, recunoscu imediat aceeaşi fată inocentă, 
cu o privire luminoasă, pe care o îndrăgise din clipa în care 
se aşezase lângă ea în timpul zborului 233 de la Paris la 
Indianapolis. 

— Deja au transformat-o, comentă Aaron pe un ton jos. 

Hugh îşi bătu nepotul pe umăr, şi întrebă doar atât:: 

— După cum a cântat, i se pare că ar fi fost schimbată? 

— Păi, poate că nu. Adică a fost cât se poate de sinceră, 
dar... 

— Da, ştiu. Ştiu, băiete. Dar mai are mult până să fie cu 
adevărat pervertită de toate aceste laude. 

— Poate, răspunse Aaron îndoielnic. Cred că o judec după 
cum aş reacționa eu dacă aş fi în locul ei. 

Hugh zâmbi. 

— Mă tem că experiența va fi, la urma urmei, cel mai bun 
profesor, Aaron, îi şopti el. Estera va învăța multe lucruri în 
următoarele luni. Nu-i va fi uşor şi, cu siguranță, va avea nevoie 
de rugăciunile noastre. 

Acum însă, Len Atwood mergea din nou în mijlocul sce- 
nei. 

— Sunt sigur, doamnelor şi domnilor, zise el, că aţi fost cu 
toții mișcaţi până în adâncul sufletului, la fel ca mine, de acest 
concert deosebit și că veţi lăsa ca Domnul să vă deschidă și 
buzunarele și să dăruiţi ca niciodată până acum. 

Şi așa a fost. Parcă toată lumea punea ceva în farfurie. 
Farfuriile pentru colectă erau încărcate doldora când fură duse 
într-o cameră pentru numărarea banilor. 

În sfârşit, concertul se terminase. Se pare că toată lumea 
voia să-i strângă mâna tinerei cântărețe. Len o însoțise pănă în 
vestibul, iar ea stătea împreună cu Margaret între pastorul senior 
şi tânărul său asistent. Când Hugh şi Aaron se apropiară, ochii 
obosiţi ai Esterei întâlniră privirea ageră a lui Hugh. Sări înainte 
şi, luându-i mâna, uită de toți ceilalți din jur ce voiau să schimbe 
două vorbe cu ea. Luându-l puțin la o parte, exclamă: 

— O, domnule Gardner, cât de mult mă bucur să vă văd! 
Am citit şi recitit biletul dumneavoastră de nenumărate ori şi 
cuvintele acelea înseamnă atât de mult pentru mine! 

— Încă mă rog zilnic pentru tine, îi răspunse Hugh cu 
căldură. Şi cum e cu Cortina de catifea? 

Estera zâmbi. 

— M-am simţit împresurată puţin de ea în anumite mo- 
mente, de exemplu chiar în această seară. Dar mă gândesc că 
este absolut normal. 

Hugh aşteptă o clipă, apoi răspunse blând: 

— Estera, Cortina aceasta îşi face loc cu îndrăzneală 
şi chiar o vei găsi peste tot aici, în Vest. Dar dacă va ajunge 
vreodată să fie prea grea pentru tine, nu uita, eu sunt acolo, în 
munții din Tennessee, gata să te ascult, în orice moment, fie 
noăpte, fie zi. 

Dar Ron se apropiase şi voia s-o prezinte mamei lui. Avu 
doar o clipă să-i şoptească lui Hugh „Mulţumesc“ și el dispăru, 
pierzându-se în mulțime. 

Se întoarse oftând şi o văzu lângă ea pe mama lui Ron, 
care aștepta să-i vorbească. 

— Un concert minunat, îi $puse ea. Şi e clar că şi fiul şi 
nepotul meu sunt de aceeași părere. Şi se uită și la unul, şi la 
celălalt, ca și cum ar fi vrut să spună ceva. Bravo! Ține-o tot aşa. 
Şi, cu asta, dispăru în mulțime. 

Estera nu ştiu cum să ia ce-i spusese doamna Atwood. 
Oftă uşor în sinea ei, rezemându-se de perete. 

— Eşti epuizată complet. Haide să te duc acasă, îi spuse 
Ron blând. A, numai o clipă. Uite, o persoană pe care o cunoşti 
vrea să-ți spună două cuvinte. 

— Ei, Estera, n-am ştiut că eşti un asemenea star. Era 
Mike. Mă bucur mult că m-a invitat Ron. Mă gândeam că nu mi 
se va împlini niciodată dorinţa — să te aud cântând, vreau să zic. 

Estera îl privi atentă pe tânărul înalt care-i strânse mâna. 
Era clar mai slab decât cu câteva luni în urmă când îl întâlnise 
prima dată, şi ceva din vocea lui o făcu să îi dea lacrimile. 

— Of, Mike, nu ştii cât de mult m-am căit pentru atitudinea 
mea din acea seară! Te rog să mă ierți! 

Mike zâmbi. 

— Ei, totul a trecut. lar seara aceasta compensează totul. 
Ai o voce minunată! Am fost cu adevărat binecuvântat. Şi, Estera 

— spuse cu vocea tremurând puţin de emoție —, când ai o clipă, 
roagă-te pentru prietenul şi admiratorul tău, Mike Crawford, te 
rog! Voi avea mare nevoie de rugăciune 

Şi, cu aceste cuvinte, îi strânse mâna cu căldură şi se făcu 
nevăzut. 

— Are o operație grea săptămâna viitoare, îi şopti Ron la 
ureche. Dar, haide, să mergem, trebuie să ajungi acasă. 

Estera se lăsă condusă la maşină fără să protesteze. Len 
fugi după ei. 

— Estera, ce crezi, strigă el. Ai adunat cel puţin o mie de 
dolari prin concertul din această seară! Te sun mâine să-ţi spun 
cifra exactă, Ai cântat minunat, continuă el, şi apoi, ajutând-o să 
urce în maşina lui Ron, o sărută uşor pe frunte. Noapte bună şi 
Domnul să te binecuvânteze şi să te răsplătească pentru efortul 
tău în folosul Împărăției Sale. 

Şi, cu aceasta, dispăru. 

— Câtă neruşinare! murmură Ron cu capul întors spre 
volan. Şi Esterei i se păru că-l auzi spunând, deşi nu era foarte 
sigură că auzise bine: Amestecă religia cu flirtul. Tipic pentru el, 
nemernicul! 

Ron insistase s-o ducă el cu mașina la concert. Trecuse 
mult timp de când n-o mai dusese nicăieri decât la şcoală, iar 
acum, grăbindu-se spre casă, Estera părea să aibă limba legată. 
Ron rupse tăcerea: 

— Ai cântat minunat, Estera. Nu mi-a venit să cred că eşti 
aceeaşi fată cu care am mâncat pizza cu şase luni în urmă. 

Estera nu spuse nimic. Ştia că el spusese aceasta ca și 
compliment, dar nu era sigură că şi ea o putea lua aşa. Ron păru 
să-i citească gândurile şi schimbă dintr-o dată subiectul. 

— Apropo, orchestra simfonică din Moscova e în 
Indianapolis. Vrei să vii cu mine duminică seara să o ascultăm? 
Făcu o pauză, după care continuă: Şi haide să petrecem 
întreaga zi împreună, departe de ochii iscoditori ai vărului meu 
— întâi, mergem la biserică în oraş, apoi luăm masa, apoi, poate, 

mergem la grădini, iar apoi ascultăm orchestra. O privi, vrând să 
vadă ce reacţie are, şi adăugă: Rezişti o zi întreagă cu mine, fără 
Rachel? 

Ceva din tonul lui o făcu să-şi lase privirea în jos. Înainte 
de a avea ea ocazia să răspundă, Ron continuă: Aş vrea să-ţi 
spun ceva. Nu eram sigur dacă ar trebui, dar, în această seară, 
stând şi privindu-te cum cântai cu toată inima, am simțit că e 
timpul să-ți spun puţin din povestea mea. Aşa că, fă-mi te rog 
favoarea aceasta. 

Estera dădu din cap aprobator, incapabilă să scoată vreun 
cuvânt. Ce avea să-i spună? Ce voia să spună cu „povestea lui“? 
Încă încerca să găsească răspunsul la această întrebare când 
se strecură sub aşternuturi în acea seară. Fusese o zi lungă, dar 
petrecută cu mult folos. Imaginează-ţi, o mie de dolari! Această 
schimbare, însă, despre care i ge părea că vorbeau cu toții... 
Oare se schimbase chiar atât de mult? Era chiar atât de diferită 
de tânăra româncă atât de sfioasă cu pantofii negri, butucănoşi, 
fusta de lână şi bluza aurie care stătea pe o bancă, în lumina 
obscură de octombrie, aşteptând limuzina unchiului ca s-o poarte 
spre o nouă casă şi la o nouă viață? Nu, îşi spuse ea. Nu era cu 
nimic diferită în inima ei — doar în exterior. Şi, la urma urmei, nu 
inima contează? 

Povestea lui Ron 


RON ŞI ESTERA HOTĂRÂSERĂ să meargă la biserica 
română din oraş în acea duminică dimineaţa şi, desigur, au fost 
din nou invitaţi de cineva să ia masa cu ei în oraș. Au stat atât de 
mult, încât după aceea au mers direct la concert. Estera fusese 
încântată peste aşteptările ei de acest concert.. 

d fti place mult muzica, nu-i aşa? zise Ron, când o ajută 
să urce în maşină. 

— O am în sânge, răspunse ea. Părinţii mei au fost 
amândoi cântăreţi de operă. Așa s-au întâlnit. 

Ron rămase uitându-se la ea, surprins. 

— Deci aceasta e explicaţia. 

— Ce explicaţie? 

— O, pentru multe. 

Estera îl privi întrebătoare în timp ce el pomi mașina. 

— Nu ştiu exact ce vrei să spui, dar știu că am moştenit de 
ia ei urechea muzicală şi, sper, ceva din talentul lor. Mama m-a 
învăţat să cânt de mică, iar apoi am luat ceva ore la şcoală. 

— Dar parcă ziceai că tatăl tău era poet şi predicator. 

— De fapt, n-a predicat prea mult, îi explică ea, tremurând 
puţin. 

— Ți-e rece, remarcă el, dând căldura la maximum. Dar ce 
s-a întâmplat atunci cu cariera iui la operă? 

— Un prieten de-al iui, un alt cântăreț, a mers la câteva 
dintre întâlnirile ținute de Oastea Domnului. Este o mişcare 
evanghelică din cadrul bisericii ortodoxe. S-a simțit foarte atras 
de anumiți oameni de acolo şi l-a dus şi pe tata cu el. N-a durat 
mult până ce întreaga lui viață a fost schimbată. l-a dăruit lui 
Dumnezeu toate talentele sale şi a simțit că trebuie să renunțe 
la operă. Nu o curta pe mama în acea perioadă, erau simpli 
prieteni. De fapt, ea era mai apropiată de unchiul John în acea 
vreme. E! a iubit-o cu adevărat pe mama. Estera se opri. Ştia 
acum că, din nefericire, acea dragoste încă mai dăinuia. Apoi, 
şi ea şi-a dăruit viaţa lui Cristos şi şi-a dat seama că avea 
mai multe în comun cu tata decât cu fratele lui. Unchiul a fost 
profund îndurerat şi a plecat în America. Şi apoi, ştii cam ce a 
urmat. 

Ron rămase tăcut multă vrâme. Estera observă că era mai 
sfios decât de obicei. Poate că se molipsise de la ea. 

— Ţi-e foame? o întrebă dintr-o dată, ieşind de pe 
autostrada interstatală. 

— Nu chiar, răspunse ea sincer, dar îmi este sete. 

— Haide să ne oprim undeva şi să luăm un milkshake și 
orice altceva mai vrei. 

— Mulţumesc mult pentru seara aceasta, murmură ea. Eşti 
foarte amabil cu mine. 

— Amabil? Asta consideri tu că e, nu-i aşa? 

Esterei i se păru că glasul lui trăda dezamăgire. 

— Te duc cu maşina la şcoală în fiecare zi şi-mi petrec 
tot timpul liber acolo cu tine doar din simplă amabilitate. Ce 
binevoitor şi amabil din partea mea! 

— Ron! Vocea Esterei avea un ton de reproş. Eşti 
sarcastic. Dar asta mi-ai spus la început, ştii, iar eu te-am crezut. 

— Păi desigur că m-ai crezut, căci am fost sincer în ce 
ţi-am spus. Dar cred că am putea vorbi mai bine înăuntru. Şi 
opri maşina în faţa unui fast-food, Dairy Queen, unde se aflară 

în curând la adăpost de posibile priviri curioase, într-un colțişor, 
fiecare cu câte un milkshake în față. 

~ O, Ron, râse Estera, chiar mă răsfeţi; în felu? acesta 
voi pune repede kilogram după kilogram. De fapt, deja m-am 
îngrăşat cu cinci kilograme de când am venit aici. 

El zâmbi. 

— Aveai nevoie să pui puţin pe tine. Urmă o pauză 
stânjenitoare. Am spus sincer ce am spus la scurt timp după ce 
ai venit în America şi încă vreau să te ajut cât îmi stă în putință și 
să-ți fiu prieten. Însă... 

— Din nou, acelaşi „însă“. 

— Da, uite că există un „însă“. Vezi tu... se bâlbâi el. 

Estera se uită înmărmurită la el cu nişte ochi man. Nu-l 
mai văzuse niciodată pe Ron cel foarte controlat într-o asemenea 
stare. 

— N-are rost, izbucni el. Va trebui s-o spun pe şleau. La 
urma urmei, la ce te-ai putea aştepta de la mine? Crezi ca sunt 
făcut din inox sau din fier, nu din came şi oase? Petrec zi după zi 
cu o tânără talentată, inteligentă şi extrem de atractivă, iau masa 
cu ea, învăţ cu ea, merg în maşină cu ea şi încerc din greu să mă 
conving că i-aş fi ca un frate mai mare. Dar adevărul e că nu-i 
sunt frate mai mare! şi dădu cu pumnul în masă. Sunt doar un 
băiat care crede că ea, adică tu, ești absolut fantastică în orice 
mod posibil şi căruia îi este extrem de greu să se comporte atât 
de calm şi de controlat tot timpul. Of, Estera, oare chiar eşti atât 
de naivă? Nu este clar ca lumina zilei că sunt îndrăgostit până 
peste urechi de tine?! 

Estera rămase înmărmurită. La început, Ron nu-şi putea 
da seama dacă era şocată, supărată sau încântată. Apoi, pe 
măsură ce ea îşi dădu seama de ceea ce tocmai auzise, obrajii i 
se îmbujorară puternic. Nu-i venea să creadă! Lui, chiar lui Ron 
Atwood, care se pricepea la toate şi care ar fi putut avea orice 
fată şi-ar fi dorit într-o clipă, îi plăcea de ea, fata simplă, de modă 
veche şi foarte religioasă din România? 

Estera se ciupi ca să se asigure că nu era un fel de 
vis din basme, din care avea să se trezească în curând. Da, 
era adevărat. lată-i, stând în fața ei, jucându-se emoționat 
cu cureaua ceasului, cu fața îmbujorată, ochii aţintiţi asupra 
şervetului din poală, arătând întru totul ca un copilaş care tocmai 
îşi mărturisise o poznă. Încercă să-i vorbească, dar cuvintele i se 
împotmoliră în gât. 

Ron se aplecă spre ea, peste masă: 

— Uite, ştiu că eşti prea modestă, prea naivă să-ţi fi 
imaginat vreodată aşa ceva. Nu semeni deloc cu vreo altă fată pe 
care o cunosc. Dar acum sunt în mâinile tale. Eşti independentă 
acum, cu propria maşină pe care o poți conduce oriunde ai vrea 
să mergi, aşa cum mi-ai amintit deja cel puţin o dată. Zâmbi 
puţin. Şi ai început să cam ştii destul de bine ce înseamnă viața 
de facultate. Oricum, nu mai suat decât câteva săptămâni până 
se termină şcoala. Dacă vrei, poţi să scapi de mine acum. În 
plus, Len m-a sunat cu o zi înainte de concert. Se opri ca şi cum 
n-ar fi ştiut exact cât ar fi trebuit să-i spună. 

Estera era numai ochi şi urechi, dar nu spuse nimic. El 
continuă: 

— Mi-a spus că oamenii vorbesc despre noi şi că te-a auzit 
pe tine şi pe Margaret Cripps discutând despre mine. 

— Atunci ţi-a spus numai jumătate. Sau probabil că a auzit 
doar jumătate, ceea ce este şi mai bine. De fapt, am discutat 
despre voi amândoi. 

Ron zâmbi din nou, în ciuda evidentei sale emoții. 

— Aşa deci? Şi cum s-a întâmplat asta? 

— Margaret m-a întrebat care dintre cei doi veri Atwood 
este prietenul meu. Cuvintele îi ieşiră fără să-şi dea seama ce 
spune. 

— Şi ce i-ai răspuns? 

Estera îi evită privirea. 

— Păi i-am spus că niciunul. 

Ron nu spuse nimic, iar ea continuă încet: 

— l-am spus că tu şi cu mine suntem simpli prieteni şi că 
tu ai vrut mă ajuţi să mă adaptez la viața de aici. Cât despre Len, 
cel puţin în ceea ce mă priveşte pe mine, am petrecut atâta timp 
împreună în ultima perioadă doar de dragul concertului. 

Estera nu vru să-i mai spună altceva legat de acea 
conversație. Se gândi că-i spusese destul. 

— Păi, Len zice că te-a avertizat că, după părerea lui cel 
puţin, eu nu sunt creştin. Şi că nu ar fi înțelept ca noi să fim... 

Ron nu-şi putu încheia propoziția, dar ştia că Estera 
înțelesese ce încerca să spună. | se păru că arăta atât de tânără 
şi inocentă, şi atât de dulce! Îşi drese vocea şi spuse blând: 

— Estera, eu am fost cinstit cu tine. Acum este rândul tău. 
Am simţit că va veni momentul când va trebui să fim deschişi 
unul față de celălalt. 

Estera rămăsese tablou. Oare ce urma? se întrebă. 

— Aţi început, tu și Len, să vă atașați unul de altul în vreun 
fel? întrebă cu o voce încordată. 

Estera se simţi uşurată să poată răspunde atât de uşor 
întrebării lui. 

— Nu, Ron, în niciun caz. Chiar nu este genul meu, fu 
răspunsul ei prompt. 

Ron răsuflă ușurat. Trecuse de un obstacol. Apoi continuă. 

— Dacă răspunsul ar fi fost da, atunci pentru noi totul ar fi 
fost încheiat. Dar fiind un nu hotărât, atunci trebuie să continui. 
Deci, ce încerc de fapt să spun este că... — şi se opri din nou — că 
aș vrea să pun prietenia noastră pe o altă temelie. Ți-am spus ce 
simt pentru tine şi aş vrea să ştiu dacă şi tu începi să simţi ceva 
pentru mine. Fii, pur şi simplu, sinceră cu mine. Am nevoie cu 
disperare să ştiu adevărul. 

Estera rămase tăcută atât de mult timp, încât Ron crezu că 
nici nu-i va mai răspunde. Ştia că era timidă de felul ei şi avu 
impresia că poate o luase prea repede. Dar nu avusese de ales. 
Nu mai puteau continua aşa. 

Estera își căuta cuvintele potrivite. Mereu își închipuise 
că, odată ce va reuşi să se descurce destul de bine cu viața de 
aici, din Statele Unite, Ron Atwood va dispărea pur şi simplu 
din scenă. Dar acum nu era foarte sigură că își dorea asta. El 
devenise o parte din viața ei în America. Şi fusese un aşa 
gentleman, încât ajunsese să-l respecte şi să-l piacă foarte mult. 
Aşa că, într-un final, îşi ridică ochii mari şi expresivi înspre cei 
gri albăstrui ai lui şi începu încetişor, având încă fața invadată de 
culoare: 

— M-am cam autoamăgit puţin, încercând să mă gândesc 
la tine doar ca la un prieten şi un frate, dar, da, şi eu încep să 
simt ceva pentru tine. Adică, şi eu am petrecut destul de mult 
timp cu tine şi, ştii, nici eu nu-s făcută din piatră. 

Estera îşi lăsase din nou ochii în jos și nu văzu ușurarea 
şi plăcerea ce invadară fața lui Rón, deşi îl auzi răsuflând uşurat. 

— Nici nu ştii ce mult înseamnă acest răspuns pentru 
mine, Estera, zise el pe un ton blând, fără să-și mai mascheze 
sentimentele. Dar trebuie să clarific două lucruri chiar acum. 
Această chestiune legată de cât de creștin sunt eu... tu ce părere 
ai? 

Estera aprecie abordarea sa directă şi răspunse: 

— Păi, Ron, depinde de ce părere ai tu despre creştinism. 
Adică, tu ai credință? 

— Credinţă? repetă el. Păi sigur că cred în Dumnezeu şi în 
Fiul Său. 

Vocea Esterei îi exprimă uşurarea: 

— Len spune că nu ești deloc religios. 

— Len spune multe lucruri, scrâşni Ron. El vrea să spună 
că nu am mers niciodată la biserică regulat, cu excepția unei 
perioade de cam un an, când eram în ultimul an de liceu, şi chiar 
și atunci m-am dus numai ca să-i fac pe plac prietenei mele. Şi 
Len simte că nu văd niciun rost în stilul lui de creştinism. 

Estera îi întâlni privirea în timp ce el continuă: 

— Nu vreau să-l înnegresc pe vărul meu în ochii tăi, cu 
toate că îmi dau seama că el i-a făcut anumite aluzii în privința 
mea. 

Estera îşi aminti de insinuările lui Len, dar nu spuse nimic. 
Ron continuă pe un ton jos: 

— Şi aceasta mă aduce la un alt punct pe care trebuie să-l 
lămurim. Dar se face târziu şi cred că ar trebui să te duc acasă. 
Nu putem lăsa ca respectabila de Ramona să sune la poliție să 
vadă dacă n-am păţit ceva. 

Ron râse şi Estera nu se putu abţine să nu îi 
împărtăşească hazul, în timp ce se întoarseră la maşină. 

Nici unul, nici celălalt nu spuse prea mult în drum spre 
casă, dar, când o cotiră pe familiarui drum ce ducea la casa 
familiei Popescu, Ron spuse uşor: 

— Trebuie să mai vorbim puţin, Estera. Trebuie să fiu întru 
totul deschis cu tine. Ştiu că pot avea încredere în tine și prefer 
să vină aceste lucruri direct de la mine, nu de la vărul meu. 

Estera avu destule lucruri la care să se gândească în timp 
ce îşi perie părul şi se pregăti de culcare în acea seară. Oare ce îi 
va spune Ron mâine? se întreba ea. 

A doua zi, Esterei îi fu greu să se concentreze şi se bucură 
când cursurile erau în sfârşit gata şi se aşeză cu Ron pe banca 
verde, umbrită de un brad înalt. Ron o dusese într-un parc din 
apropiere. Era una din acele zile splendide când primăvara îşi 
făcuse apariția-surpriză. 

— lar acum, povestea mea, începu el, pe un ton ce-i trădă 
emoția. 

Esterei îi era clar că, indiferent ce urma să-i spună, nu era 
un lucru uşor de împărtăşit. Ascultă atentă, încântată de razele 
călduţe aie soarelui şi liniştea după-amiezii de aprilie. 

Ron continuă: ` 

— Am fost un tip foarte popular în liceu; eram liderul unei 
formații muzicale, starul echipei de baseball, cel mai bun la 

învățătură la cele mai multe dintre cursuri, aşa că presupun că 
nu-i de mirare că eram şi un preferat al fetelor. 

Estera îi aruncă o privire şi se strâmbă puţin. 

~ Ştiu la ce te gândeşti. Este povestea tipică a succesului. 
Dar nu cred că va fi ceea ce îţi imaginezi tu, adăugă el sobru. 
Presupun, însă, că eram ceea ce ai putea numi stereotipul unui 
băiat crescut într-o familie de clasă mijlocie în America. Mama a 
divorțat când aveam cincisprezece ani. Poate ar trebui să-ți spun 
că tata a fost crescut într-o familie creştină, dar s-a răzvrătit în 
anii de facultate, a întâlnit-o pe mama şi s-a căsătorit împotriva 
voinţei părinților, din moment ce ei nu o considerau pe ea o 
adevărată creştină. Ea a fost crescută în biserica episcopală, dar 
nu mergea aproape deloc la biserică. Cât despre tata, se pare că 
el era oaia neagră a familiei. „ 

Făcu o pauză, iar Estera îşi dădu seama că îl doare să 
vorbească despre tatăl său. 

— Fratele tatei era tatăl lui Len, continuă el. El s-a 
convertit mai târziu, a devenit pastor şi a preluat o biserică 
în Vest, acum vreo șase sau şapte ani. Len a rămas aici și tot 
aici a mers la facultate. Familiile noastre nu au fost niciodată 
apropiate. Ei ne consideră pe noi de-a dreptul păgâni, spuse Ron 
cu un zâmbet forțat. Noi mergem la biserică doar de Paști şi de 
Crăciun. Mătuşa mea, mama lui Len, încerca tot timpul să mă 
convertească, dar fără prea mult succes. Nu eram atras de stilul 
lor de religie. Mie mi se părea superficial, iar eu şi Len aveam 
puţine în comun. Apoi, tata a început să bea. S-a încurcat cu alte 
femei şi i-a frânt mamei inima. Faţa lui Ron se întunecă. Desigur, 
aveau amândoi partea lor de vină. Întotdeauna e aşa. Dar eu 
i-am luat mamei apărarea și ne-am apropiat foarte mult după ce 
tata a plecat. Eram mândria şi bucuria ei. M-a răsfăţat, nu mă 
deranjează s-o spun. De fapt, cred că toată lumea m-a răsfățat. 
Eram obișnuit să mi se facă pe plac. 

Se opri şi îi mai aruncă o privire tovarăşei sale care 
zâmbea puţin, ca pentru sine. Dar ea nu spuse nimic, ci îi făcu 
semn să zică mai departe. 

— Am avut destule prietene, deşi nu m-am implicat serios 
în niciuna dintre relaţii până ce a apărut Sherri. Cred că, în 
anumite feluri, mi se potrivea — era populară în rândul băieților, 
deşteaptă, ailetică, foarte drăguță şi, de asemenea, foarte 
răsfăţată, cu toate că era destul de religioasă, ceea ce eu clar că 
nu eram. Ea era membră la biserica Viţa de Vie din oraşul vecin. 
Am tot gravitat unul în jurul celuilalt şi, pentru prima dată, am 
început să mă implic serios într-o relaţie. 

— Ce înseamnă „a te implica serios într-o relaţie“ de fapt? 
îl întrerupse Estera. N-am prea reuşit să-mi dau seama! 

Ron zâmbi. 

— Cine a reuşit de fapt să înțeleagă ce înseamnă? Dar 
cred că s-ar putea spune că a ieşi cu cineva înseamnă că mergi 
cu o fată undeva pur şi simplu de dragul distracţiei şi te poți 
întâlni acum cu o fată, iar săptămâna viitoare cu alta. Când te 
implici serios într-o relaţie, pe de altă parte, înseamnă că rămâi 
cu aceeaşi fată o perioadă mai lungă de timp, cu intenţia sau cel 
puțin cu gândul că ai putea ajunge să te căsătoreşti cu ea. 

Estera nu spuse nimic. Acum înțelegea de ce vorbeau 
oamenii. Ron îşi dădu seama la ce se gândeşte. 

— Acum te întrebi dacă între noi a fost o relaţie în toate 
aceste luni, nu-i aşa? 

Estera se îmbujoră şi dădu din cap afirmativ. 

— Într-un fel, a fost un fel de relaţie, deşi, nu una serioasă, 
desigur, îi spuse Ron, privind în sus, spre bradul de deasupra 
lor. Adică, desigur că te-am scos să luăm masa împreună de 
multe ori şi uneori te-am dus la biserică, dar — şi probabil că vei 
fi şocată să auzi asta — cele mai multe relații implică şi câteva 
săruturi şi îmbrăţişări la final, şi de foarte multe ori se merge 
chiar mai departe de atât. 

Ron se simţea stânjenit să spună aceste lucruri, dar ştia că 
trebuiau spuse. 

— Dar, ca să merg mai departe şi să termin odată pentru 
totdeauna cu asta, căci trebuie să ştii ce fel de om sunt cu 
adevărat înainte de a hotărî dacă vrei să mă cunoşti mai bine... 
Ron îşi drese vocea şi se avântă: Estera, nici eu nu eram mai 
bun decât prietenii mei. Aşa că, odată ce eu şi Sherri am ajuns să 
ne cunoaştem mai bine, ne-am implicat tot mai mult şi din punct 
de vedere fizic, până ce am făcut ceea ce majoritatea cuplurilor 
pe care le cunoşteam făceau — adică am făcut dragoste — şi nu 
numai o dată, ca să fiu sincer cu tine. 

Estera privi în altă direcție. Ron îşi mușcă buza agitat. Cât 
de neplăcut era să trebuiască să-i spună Esterei toate acestea! 
Dar ea trebuia să ştie ce era mai rău cu privire la el. Ea nu putea 
trăi pentru totdeauna cu capul în/misip. 

Estera îi simţi stânjeneala şi îşi ridică privirea înspre el, 
încurajându-! să continue. El înghiţi în sec, apoi continuă: 

— Îi ştiam pe câţiva dintre prietenii mei care făcuseră 
acelaşi lucru, aşa că m-am gândit că ar fi bine să-i arăt 
afecțiunea mea în felul acesta, căci îmi plăcea, într-adevăr, mult 
de Sherri, deşi nu prea aveam eu idee ce însemna dragostea 
adevărată şi desigur că nu eram pregătit să mă aşez la casa mea 
şi să mă căsătoresc. Eram doar un copil, insuficient de matur ca 
să mă implic într-o asemenea relaţie. În toată această perioadă 
de timp, Sherri mă ducea la biserica ei în fiecare duminică. M-a 
convins chiar să cânt la cor şi să mă alătur grupului de tineret. 
Mă simţeam foarte ciudat uneori, ştiind că sunt acolo doar de 
dragul ei. Adică, poate că nu era chiar aşa. Cred că am mers şi 
pentru a-mi linişti puţin conştiinţa. Cred că vedeam lucrul acesta 
ca pe un „plus“ pentru mine în ochii Celui de sus. Ştie Dumnezeu 
că aveam destule „minusuri“ adunate împotriva mea. Şi am 
întâlnit acolo câteva persoane prietenoase care m-au făcut să 
mă simt binevenit. Dar, într-o zi de mai, de fapt ziua când am 
absolvit amândoi liceul, o zi pe care nu o voi uita niciodată — şi 

vocea îi tremură puţin — în timpul petrecerii, Sherri mi-a spus 
că aşteaptă un copil. Trebuia să îl nască doar cu puţin înainte 
de Crăciun. Eram încă nişte copii, care tocmai împliniserăm 
optsprezece ani, iar vestea m-a copleşit. Problema era că ea 
părea încântată de această veste şi vedeam că îşi dorea să mă 
căsătoresc cu ea. Desigur, mama a fost supărată şi şocată, nu 
aşa de mult din cauza a ceea ce făcusem, ci că nu fuseserăm 
suficient de deştepţi să ne îngrijim de consecinţe. Privind 
acum în urmă la aceste lucruri, continuă Ron, hotărât să spună 
totul înainte de a se răzgândi, cred că Sherri chiar a plănuit ca 
lucrurile să se întâmple aşa. Provenea dintr-o familie mai săracă 
decât mine şi voia „să intre şi ea în lume“, cum zicea ea. Mama a 
vrut ca ea să facă avort; nici nu voia să se gândească la ideea ca 
eu să mă căsătoresc cu ea. Dar Sherri a refuzat, iar eu nu voiam 
s-o oblig să facă aşa ceva. Era alegerea ei, la urma urmei. Într-un 
final, cu destulă strângere de inimă, am acceptat să ne căsătorim 
şi să creştem noi copilul. Sherri a început să mă tot bată la cap 
cu Biblia. Păcat că n-a făcut-o înainte, adăugă Ron sarcastic. Eu 
mă simțeam prins în capcană şi mă enerva la culme faptul că 
întreaga chestiune nu părea s-o deranjeze deloc pe ea, în ciuda 
religiozității ei. Ştiam că nu o iubeam de fapt, dar de asemenea 
ştiam că, dacă eram măcar un pic bărbat, nu o puteam lăsa cu 
ochii în soare. 

Estera se holbă la el. Nu se putu abţine să nu se 
gândească că asta ar putea fi partea întunecată a libertăţii despre 
care vorbise unchiul în prima ei seară, în noua ţară. Nu putea 
pătrunde în profunzime cu mintea nici jumătate din ceea ce îi 
spunea Ron. Fiecare propoziție părea să dezvăluie un alt aspect 
al culturii occidentale care o şoca şi o înmărmurea. 

Ron se înroşi puţin simțindu-se privit de ea, dar continuă 
în grabă: 

— Aşa că, m-am încrezut în Sherri şi am planificat să ne 
căsătorim peste trei luni, chiar înainte ca eu să încep facultatea 

în toamnă. Am sperat că, în ciuda greşelii pe care o făcuserăm, 
poate că vom reuşi până la urmă. 

Aruncă o privire spre fata de lângă el. Arăta palidă, dar îi 
făcu semn să continue. 

— Era la începutul verii, aşa că îmi amintesc că mi s-a 
părut puţin ciudat când m-a anunțat că s-a hotărât să plece 
pentru câteva luni la nişte rudenii din sud. Am priceput abia 
mai târziu de ce făcuse aceasta. Nu voia să ştiu eu în ce lună 
era cu sarcina. Aşa că nu eram pregătit pentru vestea cu care 
avea să mă şocheze chiar înainte de momentul când trebuia să 
se întoarcă acasă. M-a sunat dintr-un spital din Atlanta. Născuse 
un băiețel care pretindea că era al meu. Ştiam, făcând socotelile, 
că nu putea fi al meu, dar nimeni nu voia să mă creadă. Eram 
nebun. Ştiam că fata m-a jucat pe la spate, așa că i-am vizitat 
Dentru întâia dată familia, fără ca ea să ştie. Tot timpul mă 
împiedicase să ajung pe acolo. Sora ei a dat până la urmă 
totul în vileag. Evident, Sherri avusese luni de zile doi prieteni 
deodată. Celălalt tip era şi el un membru al aceleiași biserici dar, 
dintrlun anume motiv, nu mi-a plăcut niciodată. Observasem că 
era întotdeauna foarte prietenos cu ea. Dar, pe de altă parte, ea 
era /aşa cu toată lumea, astfel că nu m-am gândit deloc că mă 
înşela. Până la urmă, eu şi mama am insistat să se facă teste 
pentru a se dovedi că el era tatăl copilului. Aşa că, într-un fel, 
am fost absolvit de vină, vreau să spun, în fața mamei și a 
prietenilor, căci în ochii mei mă vedeam mai vinovat ca oricând. 
A fost norocul meu să scap de o viaţă jalnică, căci, desigur, am 
rupt logodna şi, în câteva săptămâni, s-a căsătorit cu celălalt tip. 
M-am hotărât că nu mă voi mai lăsa dus în felul acesta vreodată 
şi că nu mă voi mai implica serios în vreo relație cu o fată dacă 
nu aveam intenția să mă căsătoresc cu ea. 

Ron ajunsese la capătul povestirii sale şi se lăsă pe spate 
pe bancă, închizându-şi ochii. Estera rămase tăcută şi, după 
câteva momente, el reveni şi se plecă uşor spre ea. 

— Acum ştii ce e mai rău despre mine. Dacă nu vrei 
să mai ai nimic de-a face cu mine, nu te pot învinovăţi, dar aş 
prefera să se întâmple acum, înainte să mă ataşez mai mult de 
tine. 

Şi se lăsă înapoi pe spate, încrucişându-şi mâinile în semn 
de capitulare, ca un prizonier care-şi aştepta sentința. 

Estera nu îşi dăduse până atunci seama că se simţea 
atât de singură şi nu fusese pe deplin conştientă de tânjirea ei 
interioară după dragoste şi protecţie. Mătuşa Ana făcuse tot ce 
putuse, dar nu era o rudă de sânge şi îi fusese greu să-şi arate 
afecțiunea faţă de cele două fete pe care le avea în grijă. Timp 
de patru ani, Estera îi dăruise surorii ei sprijinul şi îndrumarea 
de care avea nevoie, dar inima ei tânjea cu durere după cineva 
care să împlinească acelaşi rol în viaţa ei. Când a ajuns în 
America, s-a cuibărit în dragostea unchiului ei, dar, în ultimul 
timp, el şi-a căutat compania în altă parte şi nu avea decât foarte 
puţin timp de acordat nepoatei sale orfane. lar acum, acest tânăr 
înalt, puternic şi foarte capabil se îndrăgostea de ea. Îl cunoştea 
suficient de bine ca să-şi dea seama că nu era vorba despre 
un simplu flirt sau despre o fantezie de moment. Presimţea că 
dragostea lui s-ar fi dovedit, în lumea înfricoşătoare în care trăia 
acum, o stâncă a Gibraltarului, dacă ea l-ar fi lăsat. 

Două lacrimi singuratice alunecară pe obrajii ei când îi 
aruncă o privire furişă de sub genele ei lungi. El îşi ridică privirea 
spre ea. 

— Of, Estera, plângi! Te-am şocat, te-am îngrozit. 

Estera înghiţi în sec. 

— De şocat, da, m-ai şocat, Ron. Dar de îngrozit, nu. N-ai 
putea face aceasta niciodată. 

Ochii lui Ron se luminară. 

— E atât de plăcut să aud asta de la tine! Nu mă simt deloc 
vrednic de încrederea ta! 

Vocea lui tremură puţin, datorită emoțiilor acumulate. 
Estera înălță rapid o rugăciune pentru a găsi cuvintele potrivite. 


262 


Cortina de catifea 


Inima îi bătea cu putere. Gura îi era uscată. Dar începu, cu un 
ton uşor şi limpede: 

— Mă bucur mult că mi-ai spus toate acestea. Vreau să ştii 
că nu te privesc cu nimic mai prejos pentru ceea ce mi-ai spus. 
Eu... dar nu mai putu continua. 

Ron stătea țeapăn, cu ochii strălucind şi, fără să îşi dea 
seama ce face, o apucă de mână şi o finu strâns în a lui, ca şi 
cum ar fi fost ancora şi reazemul lui. “Apoi roşi şi îi dădu drumul 
dintr-o dată. 

— Scuze, m-am lăsat dus de val. Continuă, Estera, 
continuă. 

Dar Estera nu putu spune nimic pentru mult timp, care 
lui Ron i se păru o veşnicie. Într-un final, se avântă să se uite 
în ochii lui, care căutau în ai ei răspunsul pe care tânjea atât de 
mult să-l audă. Începu pe un tőn atât de încet, încât Ron fu nevoit 
să se aplece pentru a-i înțelege cuvintele. 

— Pentru mine, asta e ceva atât de nou. Acasă, cel 
puţin în felul în care am fost eu crescută, fetele nu aveau 
relaţii „serioase“, după cum le numeşti tu aici, până ce nu erau 
logodite. Şi încă nu sunt pregătită pentru asta. 

Ron dădu din cap înţelegător. Cel puţin, nu-l alungase; cel 
puţin, nu încă. 

— Dar, continuă ea, nu sunt în România, ci în America. 
Aşa că va trebui să îmi dau seama cum se cuvine să mă port în 
lumea aceasta nouă în care trăiesc acum.. Mai dă-mi o zi, două, 
te rog, şi îţi voi da un răspuns mai clar. Ştii, trebuie să-L întreb 
pe Dumnezeu în această privinţă. 

Doar pentru o clipă, Ron îşi dori ca Dumnezeu să nu fie 
adus în discuţie în această problemă. | se păru că El complică 
lucrurile. Dar apoi îi trecu prin minte că, dacă voia ca această 
fată minunată să devină la un moment dat soția lui, va trebui să 
se obişnuiască să-L ia în calcul şi pe Dumnezeu. Aşa că spuse 
cât de calm putu: 

— E bine aşa. Desigur că ai nevoie de timp. Te-am copleşit 
puţin. Cel puţin, nu mi-ai dat papucii pe loc. Asta-i o mângâiere. 

Când se ridicară de pe bancă, privirea Esterei îi spuse 
atât de mult. Ar fi vrut chiar atunci, pe loc, s-o ia în braţe şi s-o 
întrebe dacă vrea să fie soţia lui. Dar ştia că aceasta ar fi stricat 
totul. Se făcea frig şi Estera tremură puţin când o adiere foşni 
printre copacii de deasupra lor. Ron întinse mâna după jacheta ei 
roșie și i-o puse pe umeri. 

~ Mulţumesc, Ron. Ce bine că ai grijă de mine! 

— Trebuie, răspunse el în glumă. Dacă n-aş avea, te-ai 
îmbolnăvi şi ar însemna că ar trebui să aştept poate câteva 
săptămâni răspunsul. N-aş putea să risc aşa ceva acum, nu-i 
aşa? 

Estera îi zâmbi. Se simțea atât de în siguranță în 
prezenţa lui! Şi când Ron o lăsă acasă în acea seară, el speră 
ca Dumnezeul ei să nu fie prea dur cu ei — cu o fată orfană, 
care avea nevoie de cineva care să-i poarte de grijă în această 
nouă lume înfricoşătoare, şi cu un tânăr care, pentru prima dată 
în viața lui, găsise o fată pe care merita s-o găseşti, o ființă 
plină de bunătate, frumoasă, fascinantă, extraordinară, plină de 
consideraţie, dulce, angelică... Aproape că ajunsese deja acasă, 
si încă nu epuizase de enumerat calitățile Esterei. 

— Revino cu picioarele pe pământ, Ron Atwood, îi spuse 
mama lui la cină. Parcă ai visa. Ai fost vrăjit, după câte mi se 
pare mie. 

— Păi, mamă, depinde. Dacă îngerii au puterea de a 
arunca vrăji asupra noastră, muritorii, atunci chiar sunt vrăjit și 
sper să rămân așa pentru tot restul vieţii. 

Şi se ridică brusc de la masă, o pupă zgomotos pe obraz şi 
dispăru în camera lui, unde rămase pentru tot restul serii. 

Estera nu avea deloc somn în acea seară. Inima îi 
era un ghem de sentimente zbuciumate. Ron Atwood să se 
îndrăgostească de ea! Nu-i venea să creadă. Stătu în genunchi, 
lângă pat, o lungă bucată de timp, încercând să-l spună lui 

Dumnezeu tot ce se întâmplase în acea zi, nu că El ar fi avut 
nevoie să | le spună ea, căci le ştia deja, se gândi ea. Dar ea aşa 
făcea întotdeauna — Îi spunea totul. Şi apoi, ÎI întrebă ce să facă. 

Încă nu era sigură de răspunsul Lui când adormi pe la 
miezul nopţii şi visă că era iarăşi în România, că viața îi era 
amenințată de vechiul ei chinuitor, iar apoi, din neant, apăru Ron 
şi o scoase repede din pericol. Când se trezi, simțind primele 
raze de soare străbătând prin fereastră, se gândi că a primit 
răspunsul. Dumnezeu îl trimisese pe Ron s-o protejeze, căci pe 
cine altcineva avea ea? Unchiul John nu prea mai avea mult timp 
să-i acorde şi nu exista niciun alt bărbat în viaţa ei la care ar fi 
putut apela. lar în ceea ce priveşte problema credinţei, era clar 
că Ron nu era un necredincios, dar părea a fi mai creştin decât 
pastorul de văru-său. Ce însemna a fi creştin acum, într-o țară 
care nu era condusă de comunism? În plus, oricum nu urma să-şi 
dea acordul final, pentru o vreme. Mai întâi trebuia să-l cunoască 
mai bine. În America, lucrurile se făceau altfel, iar ea trebuia să 
se adapteze. Nu-i spusese aşa chiar şi Hugh Gardner? 

Astfel că, atunci când şoferul ei sosi în acea dimineaţă, îl 
salută la uşă o fată îmbujorată şi timidă. Lui Ron i se păru că nu 
o văzuse niciodată arătând atât de drăguță ca în acea dimineață 
când o ajută să urce pe scaunul din față. Merseră câteva minute 
în linişte, iar apoi el opri într-o parcare. Pentru prima dată Estera 
se uită la Ron şi îl privi în ochi. 

— Nu e nicio problemă, o asigură el. Astăzi am venit cu 
câteva clipe mai devreme intenţionat. Trebuie să aud care îmi 
este soarta înainte de a începe orele în această dimineaţă. Am şi 
un test astăzi, aşa că te rog să fii blândă cu mine, Estera. 

— Of, Ron, o să întârzii, şi testul acesta contează pentru 
examenele tate finale. 

El zâmbi. 

— Nu-ţi face probleme. Este timp destul. 

Întinse mâna să o ia pe a ei, dar ezită. 

— Este bine, Ron, îl asigură Estera cu o voce cât de calmă 
putu. Sunt dispusă să fiu... Îşi plecă capul şi privirea, confuză, 

— Prietena mea? se bâlbâi el. Vorbeşti serios? 

— Da, atâta timp cât o luăm uşor, fu răspunsul. Trebuie să 
te cunosc mai bine înainte de a fi sigură că tu eşti persoana cu 
care Dumnezeu vrea să fiu toată viața mea. 

Ron aprobă. 

— Desigur. Dar cu siguranță mi-ai înseninat ziua. 

Îi aduse mâna spre buzele lui şi i-o sărută aproape 
reverențial. 

— Ne vom putea cunoaşte mai bine în următoarele luni, 
asta-i sigur. Şi n-am să insist în niciun fel. Dacă voi merge însă 
prea repede, trebuie să-mi spui numaidecât. 

— Îţi voi spune. Să nu uiţi că, pentru mine, toate acestea 
sunt noi. Şi, vezi tu, în România era mult mai simplu. Adică, un 
om ori e creştin, ori nu e. Nu era prea uşor să spui că ești creştin 
dar pe dinăuntru să fii un ipocrit. Dacă-ţi mărturiseai credinţa, 
asta însemna, poate închisoare, tortură şi cu siguranță punerea 
în pericol a unei cariere sau slujbe bune. Dar aici, oricine poate 
pretinde a fi creştin — preşedinţii, jucătorii de fotbal, starurile de 
cinema — se pare că aproape toată lumea, aşa că, pentru mine, 
este confuz. Tot ce ştiu sigur este că tu crezi în Dumnezeu, 
aşa că nu eşti în niciun caz lipsit de credinţă şi că se pare că te 
comporţi ca un creştin de multe ori, cu toate că mi-aş dori... şi 
vocea îi pieri. 

— Ce îţi doreşti, draga mea? întrebă el blând. 

— Aş vrea să-L iubeşti cu adevărat pe Tatăl meu ceresc. 
Nu sunt sigură că Îl iubeşti, şi asta ar putea fi o adevărată 
problemă între noi. 

— Păi, sunt dispus ca tu, frumosul meu îngeraş, să 
mă înveţi cum s-o fac, şi o sărută din nou pe mână înainte de 
a-i da drumul şi a porni motorul. Poţi fi sigură că voi fi un elev 
binevoitor, adăugă, punându-și piciorul pe acceleraţie. 

Estera îl privi întrebătoare. Lucrurile se întâmplaseră atât 
de repede, încât parcă era într-un vis dar, cel puțin în prezent, 
era un vis frumos, plăcut, unul din care îşi dorea să nu trebuiască 
să se trezească vreodată. 

Absolvirea 


PENTRU ESTERA ERA PRIMA DATĂ când participa la 
o ceremonie de absolvire în America. Îi aruncă o privire doamnei 
Atwood, care privea cu mare atenție spre podium. Faţa îi era 
toată un zâmbet şi nu era de mirare! Nu că ar fi fost o surpriză 
pentru cineva că Ron absolvea cu cea mai mare medie din 
anu! lui. O întrecuse pe Marci cu o zecime de punct. Aplauzele 
izbucniră asurzitoare când decanul îi înmână diploma. Estera 
aplaudă şi ea împreună cu ceilalți, mândră să ia parte la această 
serbare. Domnul înalt, cu umeri laţi din dreapta ei se aplecă şi îi 
şopti la ureche: 

— Nu-i aşa că eşti mândră de el, draga mea? 

— Da, foarte, îi răspunse ea tot şoptind. 

Îi plăcuse de tatăl lui Ron de la început. La înfăţişare era o 
versiune mai în vârstă a fiului său, însă pe fața lui trasă şi tulbure 
se vedea uzura anilor mai mult decât la majoritatea bărbaților de 
patruzeci şi şase de ani. Estera se simţise mult mai în largul ei cu 
el decât cu mama lui Ron care, deşi extrem de politicoasă, o trata 
de parcă ar fi pus fericirea şi siguranţa fiului ei în pericol. Ron 
avea să îi spună mai târziu că mama lui ar fi avut absolut aceeaşi 
reacţie față de oricare altă fată aleasă de el. 

— Dacă aş lăsa-o să aleagă ea, ar fi cu totul altă situaţie, îi 
spusese Esterei, strâmbându-se. 

Odată încheiată ceremonia, absolvenţii se adunaseră pe 
pajiştea cea mare, discutând cu profesorii sau cu oaspeții. Marci 
şi colegii ei îl invitaseră pe Ron să sărbătorească la malul mării 
în acel sfârşit de săptămână, dar el răspunse că are alte planuri. 

— Dacă n-aş fi fost eu, ai fi mers? îl întrebase Estera când 
fură singuri. 

— Nu prea cred, Estera, îi răspunse el încet. De la 
experiența pe care am avut-o cu Shemi, m-am îndepărtat de 
astfel de lucruri. Îmi dau seama ce se poate întâmpla pe la astfel 
de petreceri şi nu vreau să am nimic de-a face cu aşa ceva. 

— Marci va da vina pe mine, îi spuse ea, încercând să 
zâmbească forţat. Ai văzut cum s-a uitat la mine când ne-am 
întâlnit pe pajişte? 

— Da, am văzut, şi îmi pare nespus de rău. Dar va trebui 
să te obişnuieşti cu asta, dacă pu te-ai obişnuit deja. O persoană 
atât de frumoasă şi fermecătoare ca tine va stâmi destulă gelozie 
în anumite cercuri. 

— Nu cred că ar conta prea mult cum arăt eu odată ce 
chipeşul și popularul de Ron Atwood m-a ales pe mine să-i fiu 
prietenă, şi Estera îl luă la braţ, ca şi cum ar fi fost cel mai firesc 
lucru. Unde mergem acum? 

— Mama a pregătit o petrecere la noi acasă. Va fi puţin 
ciudat cu tata acolo. 

— Poate ar fi mai bine să nu merg, sugeră Estera, 
trăgându-se înapoi. 

— Ba ai să mergi, dragă domnişoară, îi spuse el, 
punându-și mâna posesiv pe a ei. Eşti prietena mea acum şi 
vreau s-o ştie toată lumea. Şi, cu tine acolo, lucrurile vor decurge 
mai uşor. Tata chiar te place, asta-i sigur. 

— Şi mie îmi place de el, răspunse Estera cu simplitate. 
Uite-o pe Ramona! 

— Ron, mama ta tocmai m-a invitat la voi acasă la o 
gustare. Te deranjează dacă vin cu voi? Ramona abia își trăgea 
răsuflarea. Se străduise din greu să-i ajungă din urmă înainte de 

a pleca din campus. Am venit cu Marci, dar ea mai rămâne şi am 
nevoie de o maşină cu care să mă întorc în Velours. 

— Sari în maşină, îi spuse Ron, ajutând-o să urce pe 
bancheta din spate. 

— Deci te-a invitat şi pe tine, Estera? o întrebă Ramona, 
aranjându-şi fusta mini, albă. 

— Eu am invitat-o, desigur, spuse Ron. Ramona, nu ştiai 
că Estera este acum prietena mea? 

Ramona râse. 

— Şi ce? Tu mereu ai o fată pe lângă tine, numai că nu ești 
serios cu niciuna, aşa că Estera ar face bine să aibă grijă. 

Ron se simţea rănit, dar mască râzând. 

— Cam asta era reputaţia mea până acum, dar cred că 
trebuie să explic mai bine ce-am vrut să spun — şi, în timp ce 
vorbea, îşi întinse mâna şi o prinse pe a Esterei. 

Ramona se holbă la el. Ei nu-i luase niciodată mâna în 
felul acesta. 

— De data aceasta sunt foarte serios, deşi, cum vor de- 
curge lucrurile între noi în timp, depinde de această domnişoară. 
În ce mă priveşte pe mine, eu sunt deja hotărât. 

Vocea îi era fermă, iar fața îmbujorată. Ramona văzu că 
nu avea încotro decât să-l creadă. Era teribil de serios. 

~ La urma urmei, continuă el, credeam că tu ţi-ai dat 
seama deja de mine şi de Estera. Vreau să spun că am petrecut 
mult timp împreună în ultima vreme, aşa că am crezut că nu e 
niciun secret. 

Ramona nu rămânea niciodată prea mult timp fără cuvinte. 
Înghiţind puţin în sec, încercă să-şi facă vocea să sune cât mai 
normal când spuse: 

— Poate că eu sunt foarte naivă dar, Ron, când un tip ca 
tine spune fetelor că este un simplu amic, că nu intenționează să 
aibă vreo relaţie romantică de niciun fel pentru o lungă perioadă 
de vreme, eu chiar îl cred. Este sincer, este decent, așa că spune 
din inimă ce spune. Probabil că ar fi trebuit să știu că în zilele 

noastre nu mai poți avea încredere în niciun băiat, nici măcar unul 
ca tine. 

Se cunoştea după glas că Ramona era dezamăgită, iar 
Estera pusese la inimă fiecare cuvânt. Era atât de stânjenită, că 
ar fi vrut s-o înghită pământul. 

Ron arăta de parcă i-ar fi înfipt cineva un pumnal în spate. 
La început, îl cuprinse mânia. Întorcându-se în spate, se uită 
direct la Ramona, ochii lui gri întâlnindu-i pe cei albaştri ai ei. 
Privind în ochii ei albaştri ca cerul se înduioşă. Poate că o rănise 
mai mult decât crezuse el. 

— Uite, Ramona, începu el mai blând, nu sunt un sfânt. 
l-am spus Esterei povestea vieții mele. Ea ştie mult mai multe 
despre mine decât ştii tu, dar tot are încredere în mine şi 
m-a crezut când i-am spus că am început să prind drag de ea. 
Probabil că tu nu ştii cât de sătui poate ajunge un băiat de fete, 
care îl vor numai pentru ceea ce pot obține de la el, şi care mereu 
vor mai mult decât este el pregătit să ofere. Ei, pentru prima dată 
în Viața mea, am găsit pe cineva care nu este aşa. 

Fata de pe bancheta din spate rămase tăcută. Ron observă 
că, sub machiaj, fața ei era palidă şi părea şocată. Avea în față 
un nou Ron Atwood și nu ştia cum să-l ia. 

Ron pomi motorul şi multă vreme nu se mai spuse 
aproape niciun cuvânt. Apoi, ascunzându-şi durerea adânc în 
inimă, Ramona începu să pălăvrăgească despre facultate, despre 
petrecerea ce urma să aibă loc la plajă, despre planurile ei pentru 
vacanța de vară, până ce ajunseră la reşedinţa familiei Atwood, 
unde vorbi cu toată lumea şi se făcu atât de plăcută tuturor, încât 
mama lui Ron o declară una dintre cele mai fermecătoare fete 
pe care le-a întâlnit vreodată. Însă David Atwood o observa 
îndeaproape pe fata zveltă, cu ochi negri, de lângă fiul său şi, 
odată în viaţa sa, se bucură că gusturile fiului său se potriveau cu 
ale lui. 

— Mă îngrijorează Ramona, îi spuse Estera lui Ron când 
o duse cu maşina înapoi acasă în acea seară. Această petrecere 

din week-end nu o va ajuta cu nimic şi mă tem că... se opri, 
nevrând să-şi termine propoziția. 

— Ascultă, haide să ciarificăm un lucru înainte de a merge 
mai departe. Vocea lui Ron era fermă. Cum a spus şi Ramona, 
eu i-am spus clar de la început că nu voiam o relație serioasă sau 
în vreun fel romantică cu ea. Şi, da, sunt şi eu îngrijorat în ceea 
ce o priveşte, şi dacă ar fi cineva de învinovăţit, acela sunt eu, nu 
tu. Dar tu nu o cunoşti pe verişoara ta atât de bine cum o cunosc 
eu. Nu este primul ei week-end petrecut în petreceri, şi nu va fi 
nici ultimul. Este un mod de viaţă de care eu m-am săturat de tot. 
Tocmai de aceea, când ai apărut în viața mea, tu ai fost... — se 
opri, iar apoi continuă uşor şi oarecum ezitând, ca şi cum se mira 
şi el de propriile cuvinte — un răspuns la rugăciune, sau, cum îmi 
spun eu deseori, un înger trimis direct din cer pentru a-l ține pe 
Ron Atwood pe calea cea îngustă şi dreaptă. 

— Un răspuns la rugăciune! repetă Estera pentru sine când 
îngenunche lângă pat în acea seară. O, Doamne, sunt eu oare? 
Chiar aş putea fi un răspuns la rugăciunea lui Ron? 

Aşteptă tăcută în întuneric, dar nu se auzi nici un răspuns. 
Inima începu să-i bată mai tare când se gândi la evenimentele de 
peste zi. 

- Ron mă iubește, şopti ea în întuneric, şi, cu siguranţă, 
Doamne, acesta este răspunsul Tău pentru mine. El are nevoie 
de mine; oare eu am nevoie de el? Pot să Te iubesc şi pe Tine, şi 
pe el, nu-i aşa? Căci Tu eşti DRAGOSTE... 

Dimineața zilei următoare era un început de viaţă nouă 
pentru Estera. Şcoala se terminase. Ramona era plecată pe plaja 
din Virginia, iar apoi urma să plece cu Kelly să petreacă o lună 
de zile în Florida. Rachel şi mama ei erau plecate în vacanță 
la munte. Unchiul John nu mai petrecea prea mult timp acasă, 
aşa că Estera s-ar fi simţit foarte singură dacă nu ar fi fost Ron, 
care nu era niciodată prea departe — ducând-o la cumpărături, la 
biserică, învățând-o să patineze sau scoțând-o la o masă în oraş. 
Avea totuşi o anumită reţinere în ceea ce privea mersul la film, 

dar nu avea nimic împotrivă să petreacă o seară cu prietenul 
ei uitându-se la film, ia video în camera de zi. Ron îşi zâmbea 
în sinea lui, spunându-şi că prietena lui era inconsecventă în 
privința câtorva lucruri. Dar, oricum, nu conta aproape deloc. 
Atâta timp cât putea fi împreună cu frumoasa lui prietenă, era în 
al nouălea cer. 

Au fost și câteva momente de îndoială pentru Estera. 
Nu putea să creadă că ea, o româncă sărmană, era tratată ca o 
prințesă. Se cuvenea oare să primească atâta atenţie din partea 
acestui Făt-Frumos al ei? Oare nu îl implica într-o relație pe care 
va trebui într-o zi s-o rupă? 

Odată, i-a împărtășit lui Margaret temerile ei pe care, spre 
marea ei uşurare, ea i le-a domolit. 

— Nu-ţi face griji, îi spusese ea, îmbrăţişând-o. Nu 
sunteți căsătoriți încă, nici măcar logodiți. Şi văd o aşa de mare 
schimbare în Ron. Vine regulat la biserică şi dacă încă nu este 
un creștin adevărat, sunt sigură că, în curând, va fi. Şi, în plus, 
se pare că Dumnezeu v-a trimis unul altuia. El ţi-a fost un prieten 
atât de sincer când aveai mai multă nevoie, iar tu îi arăţi calea 
spre Dumnezeu. 

Felul în care judeca Margaret lucrurile i se păru logic 
Esterei. Se rugase să primească ajutor, şi nu i-l trimisese 
Dumnezeu pe Ron? Şi, în plus, era cum nu se poate mai 
bucuroasă că prietenul ei putemic şi chipeș îi era mereu aproape. 
De când îi muriseră părinţii, nu se mai simţise niciodată până 
acum atât de aproape de cineva. 

Aşa că nu era de mirare că Ron Atwood însemna atât 
de mult pentru ea în timpul acelor luni de primăvară şi vară ale 
anului 1988. Când i-a scăpat vorba că „românii spun totul cu o 
floare“, venea deseori să o ia sâmbăta seara cu un trandafir sau 
o garoafă sau chiar cu un buchet mare de flori pe care i-l oferea 
punând un genunchi jos, pe jumătate în glumă, dar pe deplin 
sincer. 

Deşi Ron nu o presase niciodată să-şi schimbe modul de 
a fi şi, din când în când, îi amintea cât de frumoasă i se păruse 
în cămaşa ei aurie şi fusta neagră în prima zi când s-au întâlnit, 
Estera nu voia ca el să aibă de suferit pentru că ea arăta atât 
de diferit de prietenii lui. Aşa că, treptat, pantalonii au înlocuit 
fustele şi, pentru că lui îi plăcea, părul îi era aproape tot timpul 
pe spate. Ron descoperi în curând că, la fel ca majorităţii fetelor 
pe care le cunoștea, şi Esterei îi plăceau hainele frumoase, aşa 
că, nu numai o dată, insistase s-o ducă la cumpărături şi aproape 
întotdeauna plătise el. Şi, deşi Estera spunea încă pe un ton 
foarte accentuat că ceea ce conta era inima, nu putea să nu 
observe, spre încântarea ei secretă, că hainele pe care le purta 
contau şi ele. Acum nimeni nu se mai uita la ea aşa cum o făcea 
ia început, iar mama lui Ron, pe care o vizitase o dată sau de 
două ori, remarcase ce bun gust avea în asortarea hainelor. 

Aproape în fiecare duminică dimineața, Estera şi Ron erau 
unul lângă altul în Biserica Evanghelică Pine Grove. Amândoi, 
însă, se străduiau să-l evite pe Len care, deși se străduia să 
mascheze pe cât putea, era clar deranjat de prietenia lor; o dată, 
Estera propusese să încerce să meargă la o altă biserică, dar au 
consimţit că, deşi departe de a fi perfectă, biserica lui Len era 
mai bună cu mult decât oricare alta din zonă. Uneori, când se 
săturau prea tare de Len, se mai duceau la biserica română din 
Indianapolis. 

Din când în când, Estera ar fi vrut ca Ron să se uite 
mai mult la predicator decât la ea în timpul predicii; şi avea o 
puternică bănuială că, pentru el, slujba de la biserică era mai 
mult o corvoadă decât o bucurie. Chiar şi pentru ea, partea de 
la urmă în care se făcea apel pentru convertire era cam greu 
de suportat. Şantajul sentimental o răscolea. Dar predicile 
Pastorului Cripps erau, în general, bine inspirate, cântările 
înălțătoare, iar Estera se ruga ca, în timp, Ron să se apropie 
din ce în ce mai mult de Domnul. O îngrijora faptul că lumea 
lui se învârtea tot mai mult în jurul ei. Se întreba ce s-ar fi 

întâmplat dacă la un moment dat ea, ca orice om obişnuit, l-ar fi 
dezamăgit? Dar plăcerea îmbătătoare pe care o simțea în prezent 
îneca orice grijă legată de viitor. Şi, cu trecerea săptămânilor, 
aceste temeri se diminuară tot mai mult. Cortina de catifea nu 
părea s-o mai deranjeze prea mult, deşi îşi tot spunea că trebuie 
să fie vigilentă şi să nu uite niciodată de existența ei. 

După ce Mary se întoarse din vacanţă, Estera se bucura 
să petreacă timp cu ea în fiecare vineri, servind mâncare gătită 
de ea, jucând o partidă de Scrabble şi, uneori, cântând ia pian. 
Descoperi că Mary era o pianistă desăvârşită şi o convinsese 
să aducă pianul în apartamentul ei, deşi aceasta însemna că 
trebuia să depoziteze pe undeva alte obiecte de mobilă. Muzica 
fusese întotdeauna un leac bun pentru Estera şi, deşi ducea dorul 
pianului în timpul săptămânii, putea să cânte la el vinerea. Mai 
important era că, după cum observase, muzica îşi făcea lucrarea 
vindecătoare şi în viața mătuşii ei. Mary o îndrăgi treptat pe 
nepoata ei şi, curând, îşi dădu seama că începea să aştepte cu 
nerăbdare serile de vineri pe care le petreceau împreună. 

Într-o astfel de vineri, la începutul lunii iunie, Estera 
observă că verişoara ei mai mică o studia atent în timp ce ea 
stătea la pian şi cânta un cântec pe care îl învățase de curând. 
O cam tulbură acest lucru, mai ales când o auzi pe Rachel 
exclamând dintr-o dată: 

— Estera, nu te-am mai auzit cântând „Numai harul“, de 
secole, Îi cântai aproape în fiecare săptămână. L-ai uitat? 

— Desigur că nu l-am uitat. Cum aş putea? Tonul Esterei 
suna a indignare. Dar uneori îmi place să îmi pun mintea cu ceva 
nou, Rachel. 

— Am observat, spuse ea cu subînțeles, şi, zâmbindu-i 
ironic verişoarei ei, plecă din cameră. 

Estera încercă să uite cuvintele lui Rachel şi credea că a 
reuşit când, în următoarea seară, o întâlni pe verişoara ei chiar 
când se pregătea să iasă cu Ron. Rachel o privi de sus până jos. 
Apoi, întorcându-se spre Ron, spuse cu cel mai duiceag ton: 

— Ce-ar fi s-o înscrii pe Estera la concursul de frumuseţe 
din Indiana? Cred că are mari şanse să ajungă Miss Indiana, tu 
ce zici? 

Estera o privi cu gura căscată. Ron îi luă mâna şi o 
strânse. 

— Da, chiar ar avea şanse, Rachel, dar nu prea cred că 
i-ar plăcea toată procedura de concurs pentru a deveni regina 
frumuseții şi nu cred că mi-ar plăcea nici mie. 

Estera îi zâmbi, satisfăcută de răspunsul lui. Dar Rachel 
nu terminase. 

— Poate că nu, concluzionă ea, cel puţin, nu încă. Dar 
gândeşte-te, Estera, ai deveni foarte cunoscută şi ai putea ajuta 
astfel România şi pe toţi bieții orfani de acolo. Câştigătoarele 
concursurilor de frumuseţe contribuie mult la proiectele de 
caritate. 

— Ce tot vorbeşte fata asta? murmură Estera, în timp ce 
îşi ridică puţin fusta lungă pentru a urca în maşina lui Ron. Era 
ziua lui de naştere şi urmau să se întâlnească cu mama lui la un 
restaurant în oraş. 

— Uită-te în oglindă şi îţi vei da seama, zise el zâmbind. În 
seara aceasta chiar arăţi ca o regină a frumuseții. Dar nici mie nu 
mi-a plăcut tonul ei. Oare ce-a vrut să spună cu asta? 

— Habar n-am, spuse Estera când pomiră la drum. 

Uită repede cuvintele lui Rachel în  amețeala 
evenimentelor acelei seri. Mama lui Ron era cât se poate de 
amabilă, mâncarea fusese extrem de bună, iar Ron, în cele mai 
bune toane. Refuzase să mai invite pe altcineva.. Dorise ca cele 
două femei din viața lui să se cunoască mai bine una pe cealaltă 
şi chiar reuşise să o convingă pe Estera să povestească cel puţin 
o parte din povestea vieţii ei. Observă că lăsase nepovestite 
câteva dintre momentele cele mai triste. Poate că ea considera 
că la ziua de naştere a cuiva nu era locul cel mai potrivit pentru 
împărtăşirea unor asemenea experienţe de familie. 


276 


Cortina de catifea 


Abia când îşi dădea jos rochia lungă roz pal, pe care Ron 
i-o cumpărase special pentru acea ocazie, începu Estera să se 
gândească din nou, mai atent. Aruncă o privire rochiei, în timp 
ce o punea pe umeraş în dulap. Era lungă, până la glezne, cu 
mâneci scurte şi bufante şi cu un decolteu destul de decent. Dar 
costase enorm. Ei, dar pe ea nu o costase nimic, nu-i aşa? Avea 
şi acum cei o mie de dolari pentru România pe care îi păstra 
până ce găsea o modalitate sigură de a-i trimite. Era drept că 
cei 200 de dolari ai ei se evaporaseră, dar mai avea încă destui 
bani pe care să-i trimită. Şi mai avusese nevoie de nişte bani 
pentru ea însăşi. Dar regină a frumuseții? Oare ce voise să spună 
verişoara asta ciudată a ei? Şi cuvintele din seara anterioară: 
„Acum nu mai cânți «Numai harul», Estera.“ îi răsunară în 
urechi. Oare crezuse Rachel că toată viața va cânta una şi 
aceeaşi cântare tristă? Biata Rachel! Trebuia să se roage pentru 
ea. Se retrăsese din nou în cochilia ei într-o anumită măsură dar, 
la urma urmei, nici nu o văzuse prea des în ultimul timp. Plănui 
să petreacă următoarea zi de sâmbătă numai cu Rachel. 

Alte surprize 


ERA O DUPĂ-AMIAZĂ FOARTE CALDĂ pe la mijlocul 
lui iunie. Piscina era atât de îmbietoare, încât Estera şi Rachel se 
hotărâră, pentru prima dată în acea vară, să intre în apă. Estera 
o văzuse foarte puțin pe verişoara ei de când absolvise liceul, cu 
câteva săptămâni înainte. Rachel terminase şefă de promoţie, 
dar se ferise de orice publicitate şi refuzase să sărbătorească. Nu 
era nimic extraordinar, spusese ea familiei, şi, încruntându-se, 
adăugase: „Suntem nişte ipocriţi să ne prefacem că suntem de- 
odată cu toţii bucuroşi, când de fapt familia noastră se îndreaptă 
spre ruină.” Estera îşi dorise să petreacă mai mult timp cu Rachel 
şi se bucurase când, în acea după-amiază, Rachel sugerase 
ideea înotului. 

- Mă bucur că tu nu porți costum de baie decoltat, fu 
remarca lui Rachel, în timp ce Estera încercă apa cu degetele de 
la picioare, deşi nu sunt prea sigură că arătosul tău prieten îmi va 
împărtăşi părerea. 

Estera roşi până în vârful urechilor. 

- Dar, doar nu crezi...? 

- Ce copilă inocentă eşti! Pe ce lume ai trăit până acum? 
Probabil că pentru Ron este la fel de firesc să se uite la fetele 
pe jumătate dezbrăcate, cum este să mănânce îngheţată, când e 
cald afară. Întreabă-l. Vezi ce-ţi zice. 

Estera nu spuse nimic. Vremea fusese destul de răcoroasă 
şi nu intrase în discuţie încă problema înotului. 

- Probabil că eu sunt singura fată din Velours care nu 
face paradă în bikini, în afară de tine, desigur, continuă Rachel, 
care avea un neobişnuit chef de vorbă. O, să nu mă lauzi, Estera. 
Probabil că mare parte din motiv e că nu vreau să-mi expun 
constituția osoasă. 

Estera îşi vâri şi celălalt picior în apă şi zise: 

- Ştii, eu am fost învățată acasă că o fată nu ar trebui să is- 
pitească un băiat, descoperindu-şi prea mult trupul, mai ales o fată 
creştină. Presupun, însă, că acum voi fi supusă la test, să vedem 
dacă aceste idei sunt şi ale mele sau doar ale părinților mei. 

- Cam aşa ceva! Şi Rachel râse scurt. Cu un fizic ca al tău 
şi cu un prieten care n-a fost crescut cu aceeaşi mentalitate, chiar 
că vei fi supusă la test. r 

Esterei nu-i plăcu tonul lui Rachel. 

- Eu am încredere deplină în Ron, spuse ea tăios. 

- A, sigur că ai. Cine n-ar avea! Este un băiat extraor- 
dinar. Dar aici, să porți costum de baie decoltat e ceva la ordinea 
zilei, vara desigur, adăugă râzând din nou. Dar, ca să fiu sinceră, 
chiar dacă nu mă consider a fi creştină ca tine, când se adună 
Ramona cu prietenele ei, până şi mie mi se face ruşine! 

Rache! își aranjă breteaua costumului de baie verde. 

- N-ar fi mare diferența dacă ar înota goale. Este minunat 
să poți înota fără să trebuiască să te strecori printre nişte trupuri 
aproape goale, continuă ea, ignorând expresia şocată a Esterei. 
Apropo, ştii că sora mea se întoarce mâine şi le aduce cu ea pe 
Marci şi pe Kelly? Şi poți fi sigură că, acolo unde e Ramona, vor 
fi şi băieți destui. A slăbit destul de mult, după cum zice ea, şi este 
neagră ca o coacăză. Va vrea să se mândrească cu felul în care 
arată. Aşa că astăzi este ultima noastră şansă să înotăm liniștite. 

Estera se holba la Rachel. Habar nu avea că Ramona se 
întorcea acasă în acel week-end, deşi nu era chiar surprinsă. 
Fusese plecată de acasă de şase săptămâni. 

- Ar fi bine să pregătesc camera liberă de la demisol, îi 
spuse ea lui Rachel. 

- Nu-i nevoie. Pot dormi în camera mea. Ştii că sunt două 
paturi acolo. Eu nu voi sta prea mult prin preajmă cât sunt ele pe 
aici. 

Estera o bătu pe umăr pe Rachel. 

- O să-mi lipseşti, Rachel. Mă simt mai bine cu tine decât 
cu prietenele Ramonei. 

- Mersi. Nu că te-aş fi văzut prea des în ultima vreme. 
Prietenul ăsta al tău te monopolizează cu totul. Apropo, aşa-i că 
nu vii pe la mama în seara asta? E vineri. 

Tonul lui Rachel era puțin tânguitor. 

- Îmi pare rău, Rachel, dar trebuie să cânt într-o biserică 
mare din Indianapolis duminică şi în seara asta Len vrea să 
repet. 

- N-ai putea atunci mâine? 

~ Nu prea. Tonul Esterei suna defensiv acum. Ron mă 
duce la un restaurant amish care s-a deschis la ţară la vreo 
treizeci de kilometri de aici. Vai de mine, deja este cinci şi 
jumătate. Şi la şapte vine Ron. Dacă vrem să avem timp de înot, 
trebuie să trecem la treabă. Şi plonjă în apă. 

După o jumătate de oră, cele două fete fugeau înapoi în 
casă, râzând şi gâfâind, înfăşurate în prosoapele de plajă. 

- Unde este tatăl tău? întrebă Estera, în timp ce deschise 
uşile. Trebuia să fi ajuns de la serviciu. 

Rachel nu mai avu timp să răspundă, căci auziră vocea lui 
John, care le striga de pe hol: 

- Rachel, Estera, unde sunteţi? 

- Aici, răspunseră ele, strângându-şi mai bine prosoapele 
pe ele. 

- Ei bine, frumoasele mele sirene, spuse John când 
ajunseră ele în bucătărie, lăsând numai stropi de apă în urmă, ar 
fi bine să fugiţi la duş, până nu inundaţi toată casa. Oricum, nu 

trebuie să-mi pregătiți cina. Plec din nou şi nu mă întorc până 
duminică. 

Două perechi de ochi negri se uitau ţintă la el. Îşi mută 
stânjenit greutatea pe celălalt picior. 

— Altă călătorie de afaceri, tată? întrebă Rachel, fiind 
prima care-şi recâştigă vocea. 

- Cam aşa ceva, îi spuse John, dar pantalonii scurți şi 
tricoui nu prea arătau a întâlnire de afaceri. Ai putea spune că e 
un amestee de afaceri şi distracţie. Am nevoie uneori şi de puţină 
relaxare. Nu pot munci încontinuu. 

- Desigur că nu, îl asigură fiica sa, aruncându-i o privire 
usturătoare. Ştiu că munceşti foarte mult şi că ai nevoie de câte 
un week-end la trei săptămâni pentru a te relaxa şi a te distra cu 
partenerii tăi de afaceri. 

- Ai început să ţii evidenţa, aşa-i? Din tonul vocii se 
vedea că John se enervase. 

- Desigur. Eu ţin evidenţa la toate; ştii asta, tată. 

John se îndreptă tăcut spre uşă. 

- Sunt puţin în întârziere, aşa că am fugit. Aveţi grijă de 
voi! Nu vă veţi simţi foarte singure cu Ramona şi trupa ei care va 
tăbări peste voi, mâine. 

Fetele nu mai avură timp să-i răspundă. Când ușa se 
închise, Rachel se întoarse mânioasă spre Estera: 

- Sigur are întâlnire cu o femeie. Presimt. Niciodată n-a 
mai plecat atâtea week-end-uri pentru afaceri, niciodată, nici 
măcar când era imposibil de trăit cu mama. 

Estera dădu din cap amărâtă în timp ce ieşi din bucătărie. 
Nu voia să-i dea crezare lui Rachel dar, în inima ei, ştia că 
probabil avea dreptate. Îşi făcuse destul de multe griji în privința 
unchiului ei în ultimele câteva săptămâni. Cuvintele lui Rachel 
nu făceau decât să îi confirme temerile. De multe ori sărise 
să răspundă el la telefon primul, sau avea o privire vinovată 
când trebuia să-i spună că nu va veni decât târziu seara şi, pe 
deasupra, petrecuse deja două sau trei week-end-uri plecat de 

acasă. Estera îi împărtăşise de vreo două ori îngrijorarea ei lui 
Ron. Ei considera că totul e destul de ciudat, dar îi spusese să 
nu-şi facă griji. Unchiul ei era suficient de matur să aibă singur 
grijă de el însuşi. 

Uneori ar fi vrut să se roage împreună cu Ron pentru 
grijile ei — pentru unchiul, pentru sora ei şi cum ar fi putut s-o 
ajute să vină în Statele Unite, pentru mătuşa Mary, care părea 
să devină tot mai tristă zi de zi şi pentru Rachel, care se retrăgea 
din nou în „tunelul“ ei, deşi ieşise ceva mai mult din cochilie în 
acea după-amiază, observase Estera. Dar, treptat, cu trecerea 
săptămânilor, devenise atât de captivată de minunatul ei prieten, 
încât necazurile familiei păreau să fi trecut pe un loc secundar. 
Ron îi spusese că ea suferise cât pentru o viaţă la cei numai 
douăzeci de ani ai ei. Acum trebuia să se relaxeze, să se bucure 
într-un mod decent, respectabil, să se desfete în atenţia pe care 
i-o dădea el şi să-l mulțumească lui Dumnezeu că îi dăduse în 
sfârșit pe cineva care să o protejeze. Şi, pentru o fată orfană şi 
singură, braţul lui puternic, portmoneul deschis, buna dispoziţie 
şi, dincolo de toate, dragostea lui crescândă o făceau să simtă 
că, în sfârşit, după îndelungi aşteptări, aparținea şi ea cuiva. 
Și acesta era, îşi spunea ea aproape în fiecare zi, un sentiment 
minunat. 

Dar acum, în timp ce-şi luă o bluză albă şi pantaloni lungi, 
albaştri (încă nu se aventurase să poarte în public pantaloni 
scurţi), întinzându-se după uscătorul de păr, inima parcă îi era de 
plumb. Familia lor se destrăma, iar ea nu putea face nimic. 

Numai ce îşi perie părul, că se auzi soneria. Aruncă o 
privire în oglinda măsuţei ei de toaletă şi zâmbi în sinea ei în 
timp ce cobori scările. Acum nu prea mai avea de ce să se teamă 
că şi-ar face de ruşine prietenul. lar asta era o mângâiere. 

- Hei, frumoaso, o salută Ron când îi deschise uşa de la 
intrare, străluceşti de sănătate. Ai înotat? 

Estera roşi. 

- Da, cu Rachel. Numai că nu ştiu să înot prea bine. Nu 
prea merg spre capătul mai adânc. 

- Te învăţ eu, nu-ţi face griji. Îşi garantez că, până la 
sfârşitul verii, vei plonja de la trambulina cea mai înaltă. 

Estera nu spuse nimic, în timp ce-l conduse în bucătărie şi 
începu să pregătească ceva pentru cină. 

- Nu vrei să te învăţ? o întrebă Ron. Nu mi se pare că 
arăţi prea încântată de idee. $ 

- Ron... ezită ea, roşind toată. 

- Da? 

- Te-ai aştepta să port costum cu bikini? 

Lui Ron nu-i venea să-şi creadă urechilor. Nicio fată 
nu-l mai întrebase aşa ceva înainte. Dar, la urma urmei, 
Estera Popescu nu era deloc ca vreuna dintre fetele pe care 
le cunoscuse până atunci. Acesta era unul dintre motivele 
pentru care se îndrăgostise de ea. Dar ce îi putea răspunde cu 
sinceritate? Probabil că se aşteptase să poarte; o dată sau de 
două ori chiar simţise nerăbdarea de a o vedea în costum de 
baie. Se gândi o clipă înainte de a-i răspunde: 

- Cred că mi s-a părut oarecum de la sine înţeles că 
majoritatea fetelor nu pierd această ocazie pentru a-şi expune 
puţin fizicul. Desigur că noi, băieţii, nu avem nimic împotrivă. 
Adică, de ce am avea? 

Estera rămăsese mască. În momente ca acestea îşi 
dădea seama de diferenţa dintre ea şi acest tânăr care, pe zi ce 
trecea, era tot mai îndrăgostit de ea. În România, ori de câte ori 
grupul de tineri mersese împreună la înot, ceea ce se întâmpla 
foarte rar, fetele avuseseră grijă să fie destul de acoperite. Era o 
regulă nescrisă — să fii cuviincios tot timpul, chiar şi în apă! Se 
aşteptase ea că în țara asta va trebui să se adapteze puțin, dar 
chiar bikini?! 

- Deci asta ai vrea... adică vrei să port aşa ceva? 

Estera simți că trebuia să clarifice bine lucrurile. Ron luă şi 
ultima înghiţitură de pizza, apoi răspunse: 

- Uite, Estera, ca să fiu sincer, pe de o parte aş fi foarte 
încântat! Sunt om de carne, nu de fier. Poate că încă nu ţi-ai dat 
seama de acest lucru. 

Nu-şi putea masca enervarea, dar privirea din ochii ei îl 
topi pe loc. Se apropie de ea şi o luă de mână. 

- Estera, sunt foarte conştient de cât de diferit ai fost 
tu crescută. Şi, dacă stau să mă gândesc, nu m-aş aștepta să 
porți aşa ceva; într-un fel, chiar nici n-aş vrea. La urma urmei, 
recunosc că, deşi e foarte plăcut să vezi fete ude purtând bikini, 
asta nu-i prea ajută pe băieţi să-şi păstreze gândurile curate. Aşa 
că, te rog, nu te nelinişti! 

Tonul lui era implorator. Estera se reiaxă. lată de ce se 
simţea atât de bine cu Ron. El era atât de dispus să se adapteze 
la felul ei de a fi şi să-i suporte ideile de modă veche. Aşa că, de 
ce să nu se adapteze şi ea puţin? Era pur şi simplu normal. 

- Uite Estera, începu Ron din nou să-i vorbească. Poţi 
avea încredere în mine, nu-i aşa? 

- În tine? Desigur! Îi privi în ochi. Nu e o chestiune de 
încredere, Ron. E... 

- O chestiune de bună cuviință, nu? 

Ron oftă puţin, în timp ce se aşeză pe scaunul înalt de 
lângă fereastră. 

- Uite cum stau lucrurile: în ceea ce mă priveşte pe mine, 
în mintea mea totul e clar şi hotărât. Tu eşti singura femeie din 
întreaga lume cu care vreau să-mi împart viața. lar dacă acest 
lucru e sigur — n-aş putea să mă bucur puţin de tine, uneori?... 
Şi acum nu mă refer la nimic indecent. Văzând expresia de pe 
faţa ei, adăugă repede: N-avem timp să discutăm despre asta 
acum. Trebuie să terminăm de mâncat şi să plecăm. Mâine vom 
avea mai mult timp. Avem o întâlnire specială, nu uita! Aşa că, 
pregăteşte-te pentru o seară extraordinară. 

Ceva din tonul lui o făcu pe Estera curioasă. Tot 
menţionase această sâmbătă seara în ultimele câteva zile. 
Plănuise el ceva, era clar. 

— Mulţumesc pentru cină, îi spuse Ron peste vreun sfert 
de oră. 

- N-a fost cine ştie ce! Am înotat până târziu. În plus, 
când unchiul e plecat de acasă nu prea ne deranjăm să gătim 
cina. Ştii, e plecat şi în acest week-end. 

Ron o privi ciudat. 

- E plecat, zici? 

- Da. Dacă stau să mă gândesc, e al treilea week-end 
când pleacă, în ultimele câteva luni. Nu obişnuia să umble 
hai-hui atâta, înainte. Nu mi-a plăcut să-l iscodesc, deși, de data 
asta, Rachel l-a întrebat dacă pleacă în interes de afaceri şi i-a 
răspuns că e şi pentru afaceri, şi pentru distracție. 

Ron se întoarse spre Estera. 

- Şi mama mi-a spus același lucru mai devreme. 

Estera rămase cu ochii pironiţi spre el. Nu-i venea să 
creadă. 

- Doar nu crezi...? 

Ron nu spuse nimic. Nu era decât o bănuială, dar totul 
părea destul de ciudat. De fapt, el chiar intuise asta de ceva timp. 

- Cred că mama are o aventură cu unchiul tău, spuse lent 
și apăsat. Dar stai un pic, unchiul tău a terminat divorţul? întrebă 
el, în timp ce urcau în maşină. 

- Da. Hotărârea a sosit cam acum o lună. N-a durat prea 
mult, având în vedere că erau despărțiți de mai mult de un an. 

- Atunci nu e chiar o aventură, nu? Presupun că el e liber 
şi la fel este şi ea. 

- Liber? repetă Estera, cu o voce mult mai ascuţită decât 
de obicei. A, am uitat, suntem pe tărâmul celor liberi, nu? 

- Haide, Estera, sarcasmul nu ţi se potriveşte. Ştiu că 
eşti supărată. Dar, aşa cum ţi-am mai spus şi înainte, nu-i putem 
lăsa pe ăştia doi să ne strice viețile. Ai avut destule necazuri, 
cât pentru o veşnicie. Uite că am ajuns la Len. Putem vorbi 
mai târziu despre asta şi poți să plângi pe umărul meu. Ar fi un 
pretext minunat să-ţi şterg lacrimile cu sărutări, nu-i aşa? 

Estera zâmbi fără să-şi dea seama. Ron chiar avea drep- 
tate. Nu putea lăsa toate aceste lucruri să-i strice viața. Şi poate 
erau toate numai nişte bănuieli rele, cum le numea Biblia. Până 
ce nu va şti ceva sigur, mai bine să nu se mai gândească la asta. 

Următoarea zi fu foarte ocupată cu pregătirile pentru 
sosirea Ramonei şi a oaspeţilor ei. Jean se agitase şi mai mult 
decât de obicei. 

- Când o să te înveţi odată să laşi toată curăţenia în 
seama mea? îi spuse Esterei îmbufnată, când o văzu schimbând 
aşternuturile în camera lui Rachel. 

- Dar eu făceam ceva în plus, Jean, protestă Estera, 
scuturând o pernă şi aranjând puțin eleganta cuvertură înflorată. 

- Nu este nimic în plus de făcut la curăţenia pe care pot 
să o fac singură într-o dimineaţă. Nu uita asta. Acum, cară-te de 
aici. Nu pot face nimic când te am prin preajmă. Mă faci să fiu 
agitată. 

- Eu? Esterei nu-i venea să-şi creadă urechilor. 

- Da, tu, domnişoara Perfecţiune. Poate că într-o zi îţi vei 
da seama ce efect ai asupra oamenilor. Prea frumos ca să fie 
adevărat, cam ăsta e sentimentul pe care îl provoci. 

În acea seară, privind în goană peisajul de țară, căci Ron 
părea să conducă în mare viteză, Estera îşi aminti cuvintele lui 
Jean. 

- Ron, chiar sunt „domnişoara Perfecţiune“, cum mi-a zis 
Jean azi dimineaţă? Zicea că-i intimidez pe oameni şi că eu sunt 
o persoană de genul „prea frumos ca să fie adevărat“. 

Ron scoase un şuierat lung şi jos. 

- Femeia asta are un mod ciudat de a exprima lucrurile. 
Într-adevăr, e prea frumos ca să fie adevărat că eşti aici, lângă 
mine. Dar, ce-i drept, uneori se pare că-i cam intimidezi pe 
oameni. 

- Eu? Dar nu se poate! Eu, care mă simt atât de timidă şi 
de nesigură! 

- Ştiu că te simți aşa. Dar uită-te la tine în seara asta: faţa 
ovală, cu ochi mari şi negri, mărginiţi de nişte gene lungi, ten 
imaculat, buze de rubin, păr bogat şi strălucitor — totul e perfect. 
Şi mai ai şi un trup de manechin. Orice ai purta îţi vine bine, ai 
o voce de înger şi un caracter pe măsură, cel puțin aproape tot 
timpul. Se încruntă puțin, amintindu-şi petrecerea de ziua ei. 
Şi pari atât de bună la toate. Cred că asta o face pe Jean să se 
teamă de tine. i 

- Dar nu sunt bună la toate. Tu ştii bine. Şi tonul Esterei 
sună mustrător. Nu sunt deloc atletică, nu ştiu să desenez, nu 
sunt sub nicio formă bună la matematică şi nu mă prea pricep 
deloc la materiile exacte. Oricum, uite cine vorbeşte! Vocea 
Esterei suna a tachinare acum. M-ai înspăimântat de moarte 
în acea primă zi când te-am văzut cu Ramona, în bucătărie, 
cu pantalonii tăi scurți imaculațy pielea bronzată şi tunsura 
modemă. lar eu eram de-a dreptul departe de a fi perfectă în 
acea dimineaţă cu bluza mea aurie şi fusta neagră, ponosită. 

Ron păru visător. 

- Nu ştiu, Estera. Mie mi se părea că îţi stătea teribil de 
bine. Uneori mă întreb unde a dispărut țigăncuşa mea româncă. 

- Nu s-a schimbat pe dinăuntru, îţi promit, Ron, şi vocea îi 
era defensivă. 

- Sper că nu. Cel puţin, pentru multă vreme, sper că nu. 

Ron nu-i putea spune cu toată sinceritatea că nu se 
schimbase cu nimic în interior. Oricum, de unde şi-ar fi putut da 
sigur seama? 

Fu destul de greu să găsească un loc de parcare şi 
aşteptară o jumătate de oră până ce se eliberă o masă. Dar, în 
sfârşit, stăteau aşezaţi la o masă şi o fată drăguță, într-o rochie 
lungă, albastră, de bumbac, cu şorț alb şi părul blond prins sub 
batic, le înmână meniul. 

- Poate că ar trebui să mă îmbrac şi eu aşa, şopti Estera. 
Baticul de pe cap îmi aminteşte puţin de România. Te-ar face, şi 
pe tine, şi pe toatâ lumea, să credeţi că, la urma urmei, nu m-am 

schimbat. Dar, te rog, Ron, explică-mi despre comunitatea amish 
şi despre menoniţi şi diferenţele dintre ei. 

Ron se strădui cât putu, dar curând sosi mâncarea, iar 
Esterei i se păru că nu mai mâncase ceva atât de gustos de când 
sosise în Statele Unite. 

- Îmi place atmosfera de aici, spuse Ron, împingându-şi 
la o parte farfuria şi lăsându-se pe spate în scaun. Ochii îi 
rătăciră împrejurul încăperii lungi, cu tavan jos, cu grinzi de 
stejar, închise la culoare, podea de lemn, lustruită şi un fel de 
lumânare electrică pe fiecare masă. Parcă e dintr-o altă lume. 

- Ca şi mine? întrebă Estera cu un zâmbet şiret. 

- Ca şi tine la început, cu siguranţă. Of, fir-ar să fie! Este 
atât de confuz! Am vrut să te ajut să te adaptezi, să te transformi, 
să zicem aşa, într-o versiune americană a ta, iar acum, că te-ai 
adaptat atât de admirabil, îmi doresc pe jumătate să fii tot în 
fustele tale lungi şi bluzele aurii. 

Estera izbucni: 

- Deci, chiar dacă aş fi fost îmbrăcată astfel, tot ai fi ieşit 
cu mine, tot m-ai fi dus peste tot în campus, tot m-ai fi prezentat 
mamei tale care e foarte în pas cu moda, tot m-ai fi dus la 
concerte, tot te-ai fi arătat cu mine în faţa prietenilor tăi? 

- Înţeleg ideea, spuse Ron râzând scurt. Nu-i nevoie să 
continui. Și ai perfectă dreptate. Nu, nu aş fi făcut-o, adică, nu aş 
fi putut-o face. Aceste fete amish — şi arătă cu capul în direcția 
uneia dintre chelneriţe — au ceva fascinant prin faptul că sunt 
diferite, dar e sigur că nu s-ar potrivi în lumea mea, şi nici tu nu 
te-ai fi putut integra cum erai la început, când ai venit. Acum, 
însă, te-ai integrat cu adevărat foarte bine, atât de bine, încât... 
Se opri dintr-o dată şi îşi vâri mâna în buzunar. 

Încăperea se golise aproape de tot, cu excepţia unor 
cupluri aşezate în celălalt capăt al sălii. 

- Am ceva pentru tine, şi se aplecă puţin peste masă. 
Întinde-ţi mâna şi închide ochii! 

Se supuse şi, tremurând din toate încheieturile, şi-i 
deschise după câteva clipe pentru a privi cel mai frumos inel cu 
diamant pe care-l văzuse vreodată pe degetul ei mijlociu. I se 
tăie răsuflarea, se îmbujoră şi îşi ridică ochii mari, expresivi, spre 
faţa tovarăşului ei. 

- Nu se poate să fii cu adevărat surprinsă, Estera. Numai 
oarbă să fi fost să nu-ţi fi dat seama că aproape te venerez. 
Mi-am asumat libertatea să pun acest inel pe-degetul tău. Tu poți 
să-l dai jas şi să mi-l dai înapoi, zise el cu emoție, dacă simţi că 
nu sunt eu cel cu care ţi-ai putea petrece tot restul vieţii. Ştiu că 
nu sunt destul de bun, destul de religios, destul de deştept, destul 
de... 

Estera îşi ridică mâna în semn de protest. 

- Opreşte-te, Ron, te rog! Opreşte-te! Da, n-am fost 
oarbă. Ştiam că te îndrăgosteşti tet mai mult de mine şi... 

- Şi...? repetă Ron, inima bătându-i atât de tare, încât era 
sigur că i-o auzea şi ea. 

~ Şi sunt aproape sigură, Ron, că şi eu te iubesc! 

- Aproape? 

Estera roşi, dar îl privi direct în ochii lui gri-albăstrui care 
căutau în ai ei răspunsul inechivoc pe care tânjea să-l audă. 

- Nu am fost niciodată cerută în căsătorie înainte, Ron. 
Estera îşi plecă privirea. Şi e ceva atât de nou pentru mine. Ai 
fost extraordinar cu mine şi m-ai răsfățat cu adevărat, astfel că 
vreau să mă asigur că nu sunt pur şi simplu purtată de val de 
toate acestea. Şi — adăugă ea, aproape ca şi cum tocmai i-ar fi 
venit încă un gând — desigur că trebuie să Îl întreb pe Dumnezeu 
despre asta, înainte de a-ţi spune „da-ul“ final. 

Ron se încruntă. Nu voia să mai trebuiască să aştepte. 
Apoi, chipul i se destinse puțin. 

- Desigur, Estera. Cred că înțeleg: de fapt chiar n-am 
intenționat să-ţi arăt inelul aici, în public, dar n-am mai putut 
aştepta şi, într-un fel, mi s-a părut un cadru potrivit. Dar 
continuăm în maşină. Haide să mergem. 

Estera era prea uimită de evenimentele din acea seară ca 
să mai poată spune ceva pe drum spre casă. Aruncă o privire 
spre mâna ei şi îşi dădu seama că inelui era încă acolo. Se uită 
lung la el, tăcută. Era un simbol frumos al dragostei lui Ron faţă 
de ea. În acel moment, simţi că nu merita nici inelul, nici pe Ron. 

Soarele începea să coboare când ieşiră de pe drumul 
principal, urmând semnele ce indicau spre un parc naţional. 
După câteva minute opriră lângă un mic lac. Erau singuri. Parcă 
toată lumea plecase acasă odată cu lăsarea serii. Parcară maşina 
şi merseră pe jos înspre apă, apoi rămaseră în picioare tăcuți, 
mână în mână, privind dincolo de lac, la dealurile scunde din 
zare. După câteva momente, Estera îşi trase mâna şi se uită lung 
la inel. Diamantul reflecta razele apusului când, încet şi şovăielic, 
îl scoase de pe deget. 

- Este atât de frumos, suspină ea; visul oricărei fete. Dar 
nu-i pot păstra. Nu încă, Ron. 

Ron suspină puţin. Uneori ar fi vrut să nu fie chiar atât de 
„domnişoara Perfecţiune“ care îi crea atâta disconfort menajerei. 

- Mă bucur că îți place. Am sperat că îl vei lua cu tine 
acasă în seara asta, dar dacă nu îmi poți spune un „da“ final în 
seara asta, va trebui să mai aştept puţin. Dar să nu uiţi, inelul 
este aici, aşteptând pe nimeni alta decât pe tine. Şi, adăugă el 
visător, te rog să nu mă laşi să aştept prea mult. Nu cred că pot 
să rezist. Ştiu că tu eşti de convingerea că nu putem avea prea 
mult contact fizic înainte de a fi logodiți. Aşa mi-ai spus, adăugă 
el repede, observând expresia surprinsă de pe fața ei. 

- Aşa am spus? Da, cred că aşa am fost obişnuită să 
gândesc când eram acasă. Dar... 

- Dar ce? Continuă! o încurajă el. 

- Păi, ştii, şi mie mi-a fost greu. Nu sunt nici eu mai din 
piatră decât tine, şi îşi rezemă capul pe umărul lui. Chiar te 
iubesc, Ron Atwood. Ştiu că te iubesc, şi va trebui să-ţi arăt asta 
uneori. Îţi voi spune răspunsul meu final foarte, foarte curând. 
Până atunci... 

Dar nu ajunse mai departe. Era deja în braţele lui. 

- Până atunci, murmură el printre săruturi, până atunci va 
trebui să ai încredere în mine, aşa cum ai avut întotdeauna. Dar 
trebuie să-ți arăt că te iubesc, măcar de această dată, îi spuse 
plin de pasiune, ținând-o strâns aproape de el. 

- S-a oprit o altă maşină, şopti Estera după câteva minute, 
pe jumătate bucuroasă, pe jumătate supărată că îi întrerupsese. 

- Poate că e mai bine, murmură Ron, dându-i drumul 
cu părere de rău. Îţi promit că nu mai fac asta niciodată până 
ce nu-mi dai răspunsul final, însă după aceea, o voi face după 
plăcerea inimii mele. Aşa că, să fii pregătită! 

- Dă-mi încă câteva săptămâni, Ron, doar de atât am 
nevoie, îl asigură ea când el o ajută să urce în maşină. 

Estera nu și-a mai putut aminti vreodată restul drumului 
spre casă. Era ca într-un vis, aproape beată de fericire. Inima ei 
singuratică, orfană, tânjea să aparţină cuiva, iar acum simţea că 
aparținea cu adevărat. Aproape că simțea frumosul inel tot pe 
deget, şi se vedea din nou în braţele lui, imaginându-şi că deja 
spusese „da-ul“ pe care el îl aştepta. 

Deşi inelul era tot în buzunarul lui când se întoarse acasă 
în acea seară, Ron simţi că logodna lor era ca şi un lucru gata 
stabilit. Era aproape sigur că Estera se îndrăgostea şi ea de el. 
Cuvântul acela, „aproape“! Cât ar fi vrut să nu existe! Dar dacă 
ea iubea pe cineva, acela era el, nimeni altcineva, de asta era 
sigur. Şi asta era o mare alinare. 

E ee 


Dispariția Ramonei 


„CUM SĂ DEA ACEASTĂ veste familiei?“ Acesta era 
gândul ce-l preocupa pe John Popescu în momentul în care 
o lăsă pe Diane la ea acasă, târziu în acea duminică seara. 
Tocmai se logodiseră. Având inelul pe deget, Diane va spune 
cu siguranţă tuturor despre asta. Păi, le va da vestea treptat, cu 
blândeţe, diplomatic. Totuşi, nu în această seară. Nu putea chiar 
în această seară. Mâine va găsi el cumva o cale. Nu credea că 
Ramonei îi va fi prea greu s-o accepte, dar Rachel! şi Estera? Se 
cutremură gândindu-se cum le-ar putea lovi pe ele o asemenea 
ştire. Dar Mary? Dar ce să-şi mai facă el griji pentru Mary, îşi 
spuse în timp ce îşi mângâie ciocul pe care şi-l lăsase în ultima 
vreme să-i crească, doar pentru a-i face pe plac lui Diane, 
desigur. Întreaga sa viaţă consta din a-i face pe plac lui Diane, 
îşi spuse. Căci ea, chiar era o femeie cu pretenții. Atunci de ce 
o ceruse totuşi în căsătorie cu o seară înainte? O iubea? Nu era 
sigur, Se simţea atras de ea, de fapt, era de-a dreptul înnebunit 
după ea. La urma urmei, arăta extrem de bine pentru o femeie de 
patruzeci şi opt de ani, era o companie minunată şi părea să aibă 
bani din belşug. Şi acest ultim factor îl influențase mai mult decât 
ar fi vrut să recunoască până şi față de el însuşi. lar ea avea de 
asemenea nevoie de el, cu multele ei afecțiuni. Oricum, nu se 
aştepta să mai iubească vreodată cu adevărat — în orice caz, nu 
cum iubise odată. 

Scăpă un oftat lung când coti pe autostradă. Atunci de ce 
se recăsătorea? De ce se simţea singur, cu trei fete care aveau 
grijă de el? Dar, înlăuntrul său, ducea lipsa vieţii de om căsătorit. 
Şi Diane se simţea şi ea singură. Şi mai avea şi probleme cronice 
cu inima, care din când în când o făceau să se simtă rău. Trebuia 
să fie cineva care să aibă grijă de ea. E drept că avea un fiu 
devotat, dar, într-o zi, destul de curând, el va zbura din cuib. 
Se pare că frumoasa lui nepoată era aleasa. Se gândise că va fi 
Ramona, dar, de ce nu, Estera? Ea merita asta chiar mai mult, 
după toată suferința prin care trecuse. Dar, oare ea îl iubea cu 
adevărat pe acest tânăr? Cum şi-ar fi putut da seama? Oricum, 
ce era dragostea, dragostea adevărată? O trăise şi el odată, sau 
cel puţin așa crezuse. Poate totul fusese numai o iluzie. Poate că 
viața era o mare şi unică decepție. Dacă era aşa, atunci ar fi făcut 
bine să se bucure de tot ce putea, înainte să-i dispară din fața 
ochilor, la fel ca un balon de săpun. 

Estera auzi uşa de la mașină trântindu-se și ştiu că unchiul 
se întorsese, dar nu putea merge să dea ochii cu el, încă. Se 
temea de ce ar fi putut să-i spună. Ramona ieşise cu prietenele 
ei în acea seară şi nu se întorsese, încă. De fapt, Estera nu-şi 
văzuse verişoara deloc, de când se întorsese din Florida. Sosise 
cu prietenele ei duminică dimineaţa, foarte devreme şi dormiseră 
mult, după ce plecase ea la biserică. 

Între timp, Rachel şi mama ei purtau o discuţie. Îşi ținuseră 
ascunse suspiciunile săptămâni de zile; acum însă, totul ieşise la 
iveală. Erau amândouă sigure că John Popescu avea o prietenă 
cu care își petrecea din când în când week-end-urile, lucru 
la care nici nu s-ar fi gândit cu câţiva ani în urmă. Dar niciuna 
dintre ele nu avea idee cine ar fi putut fi respectiva doamnă. 
Păzise bine acest secret. 

Mary dormi rău în acea noapte şi se trezi cu o durere de 
cap îngrozitoare. Pe la mijlocul dimineţii, simţi că i se face rău 
şi îşi dori să nu se fi înscris să predea la cursurile de peste vară. 
Se oferise să predea limba engieză imigranţilor, pe de o parte ca 

să câştige nişte bani în plus, iar pe de alta, pentru a avea mai 
puţin timp la dispoziţie ca să mediteze la tragedia prin care 
trecea. Când termină ora de predat, se duse direct la baie şi găsi 
o cabină liberă. Două colege de-ale ei intrară imediat după ea. 

- Cine crezi că a închiriat cabana de lângă noi în 
week-end?! întrebă una. Ceva din tonul ei o făcu pe Mary să-şi 
ciulească urechile. 

- Aţi fost la Gatlinburg, nu-i aşa? 

- Da. Şi nu ne aşteptam să dăm nas în nas chiar cu vecinii 
noştri, ca să zicem aşa. 

- Ei, Gatlinburg-ul este foarte renumit, Elsa. Dar haide, 
spune-mi cine era acolo? Îmi pare mie că ai o bârfă piperată 
să-mi spui! 

Lui Mary i se făcu rău. Ştia că profesoarei de limba 
spaniolă, Elsa, îi plăcea să afle secretele colegilor şi să le 
răspândească în toată şcoala. 

-~ Păi, era virtuosul de John Popescu cu iubita lui — şi Elsa 
părea să mestece fiecare cuvânt cu nespusă plăcere. 

Mary înţepeni, temându-se de ceea ce urma. 

- Ei, nu mai spune! spuse cealaltă femeie. Păi, am auzit 
că a primit sentința de divorț. Aşa că, presupun că e liber. 

- Liber, murmură Mary doar pentru sine, scrâşnind din 
dinţi. Aşa se spune, nu? Fierbea de mânie înlăuntrul ei, dar ce 
era mai rău abia de acum avea să vină. 

- Da, continuă Elsa. Da, este singur pentru moment, dar 
nu pentru mult timp. Femeia flutura un inel de logodnă pe mână! 

Inima lui Mary aproape că se opri în loc. Se prăbuşi din 
nou pe vasul de toaletă. Nu se putea da de gol că ea era acolo. 
Ar fi fost prea umilitor, şi pentru ele, şi pentru ea. 

- Dar cine era femeia? O cunoşti? veni următoarea 
întrebare. 

~ Nu, dar cred că lucrează pentru el. Şi arată extrem de 
bine: micuță de statură, cu părul scurt, cafeniu, cam între patruzeci 
şi cinci şi cincizeci de ani, foarte stilată şi puţin snoabă aş zice. 

- Dacă e adevărat ce spui, atunci chiar mi-e milă de Mary. 
N-a reuşit niciodată să şi-l scoată pe fostul ei soţ din inimă. Dar 
va trebui să înfrunte realitatea. E! a plecat din viaţa ei pentru 
totdeauna. Şi, să fim sinceri, şi-a făcut-o cu mâna ei, nu? 

- Cu siguranţă. A devenit neglijentă cu ea însăşi şi s-a 
închis în ea. Nu vorbea cu nimeni, decât strictul necesar. Trebuie 
să spun însă că a progresat puţin în ultima vreme. E excelentă 
ca profesoară, n-am nimic de zis, dar e clar că n-a fost la fel de 
bună ca soție. John Popescu nu pare un bărbat chiar atât de greu 
de mulțumit. 

Mary îşi rezemă capul de perete, uitând pentru o clipă 
că nu era prea curat. De obicei, era foarte atentă în privința 
toaletelor. „Evident că n-a fost o soţie la fel de bună!“ — aceste 
cuvinte o înjunghiară ca un pumnal. Dar cine lucra la firma lui 
John, şi avea peste patruzeci de âni? Auzise că Diane Atwood 
începuse să lucreze ca recepționeră. Numai ea putea fi. I se păru 
că leşină. Acea mică rază de speranţă care o ţinuse pe picioare 
în ultimele luni, dispăruse. Totul era numai beznă. Eforturile ei 
eşuaseră. Şi, ce era mai rău, nu îşi putea stinge dragostea pentru 
el, nici chiar cu mânia şi disperarea pe care le simţea — dragostea 
era tot acolo, parcă de nestins. 

Așteptă până cele două femei plecară, iar apoi se duse 
clătinându-se, până la chiuvetă. Mâna îi tremura incontrolabil 
când vru să deschidă robinetul. Îşi aruncă nişte apă rece pe faţă 
şi asta o ajută puţin. Se duse împleticindu-se până în cancelarie, 
unde se prăbuși într-un scaun. Era bucuroasă că nu mai avea alte 
ore în ziua aceea. 

Ajunsă acasă, Mary se prăbuşi pe canapea şi începu să 
plângă incontrolabil. Așa o găsi Rachel după câteva ceasuri. 

- Mamă, dar ce s-a întâmplat? 

Nu primi niciun răspuns. 

- Mamă, spune-mi te rog. E tata, nu? Ai aflat ceva despre 
tata?! 

Vocea iui Rachel era ascuțită şi stridentă. Încerca din 
greu să înăbuşe valurile de disperare ce amenințau s-o cuprindă. 
Mama ei avea nevoie ca ea să fie puternică în acest moment. 

Mary dădu din cap aprobator, dar nu-şi ridică capul din 
mâini. Rachel se aşeză lângă ea şi aşteptă. După o vreme, mama 
îi spuse totul.. Rachel mângâie mâna mamei sale şi vocea îi fu 
mai blândă ca de obicei, când îi şopti: 

- Cel puţin, acum ştim ce e mai rău, mamă. Şi împreună 
ne vom clădi o viață nouă. 

- O viață nouă? Mary privi în sfârşit în sus. 

- Da, o viaţă nouă. Trebuie să laşi toate acestea, în spate. 
Ne vom muta undeva. Să ştii că viața nu s-a terminat, încă. Mă ai 
încă pe mine. Nu te voi părăsi niciodată, mamă, niciodată. 

Mary o privi cu gingăşie pe fiica sa. Iat-o pe Rachel cea 
răzvrătită şi tacitumă transformată într-un om al mângâierii. Nu 
se putu abține şi zâmbi. 

- Ştii, Rachel, cred că aş vrea să se roage Estera cu mine. 

Rachel se uita la mama ei şi nu-i venea a crede. 

- Nu-ţi vine să crezi că mama ta ar vrea să se roage, nu-i 
aşa? spuse Mary cu tristețe. Nu ţi-am spus niciodată că demult, 
cândva, eram învățătoare la şcoala duminicală şi la şcoala biblică 
de vacanţă, nu-i aşa? Sau că bunica ta a fost o femeie foarte 
religioasă? Ştii, i-am sfâşiat inima când am plecat la facultate şi 
m-am răzvrătit împotriva bisericii şi împotriva ei! 

Rachel rămase cu gura căscată. 

- Nu, mamă, n-am ştiut aceasta niciodată. Eu nu mi-o 
amintesc pe bunica. A murit când eram foarte mică. 

Ştia doar că bunica ei îşi crescuse singură fiica în acele 
zile când o mamă fără soţ era un subiect tabu în societatea 
decentă. Dar, doar atât ştia. 

- Da, Rachel. Îmi pare rău că n-ai apucat s-o cunoşti. 
Chiar i-am rupt inima; şi ce inimă bună avea! Mary suspină. 
Am fost o fată foarte egoistă. Cănd am mers la facultate, nu 
mă gândeam la nimic altceva decât cum să arăt bine. Nu, nu 

e adevărat — ci cum să arăt mai bine decât toate celelalte fete. 
Trebuia să fiu pe primul loc la toate. Şi dacă aveam câțiva 
băieţi prin preajmă şi câte o petrecere în fiecare weekend, eram 
fericită, sau aşa îmi imaginam. Mary se holba la mocheta bej de 
sub picioarele ei. 

- Cam cum e Ramona. Tonul lui Rachel o făcu pe Mary 
să-şi îndrepte spatele. 5 

- Eram mai rău decât Ramona, spuse Mary ferm, cu 
un ton defensiv pentru fiica ei mai mare, sau cel puţin mai rău 
decât a fost ea până acum. Mă tem că e mai nesăbuită pe zi ce 
trece. Şi a mea e marea parte din vină pentru aceasta. Pe ea 
pare să n-o deranjeze deloc divorţul, dar, de fapt, îşi ascunde 
sentimentele — le îneacă în petreceri, în ieșirile cu băieţi, iar 
acum, schimbându-și înfăţişarea. 

Rachel dădu din cap, iar Mary continuă: 

- Şi mie îmi plăceau petrecerile. Aşa l-am întâlnit pe tatăl 
tău şi m-am îndrăgostit lulea de el. Eram hotărâtă să pun mâna 
pe el şi aşa am făcut. Cred că am ştiut dintotdeauna că el nu mă 
iubea la fel cum îl iubeam eu pe el. Dar mi-am spus că lucrul 
acesta se va schimba odată ce ne vom căsători. 

- Atunci de ce s-a căsătorit cu tine, mamă? veni 
întrebarea înainte ca Rachel să o mai poată opri. 

Mary se făcu roşie ca para focului şi îşi muşcă buza. 

- Am făcut eu în aşa fel ca să trebuiască să ne căsătorim, 
murmură, lăsându-şi capul în jos. Dar pentru aceasta am plătit cu 
vârf şi îndesat, şi îşi îngropă din nou fața în mâini. 

Rachel rămase tăcută. Nu era foarte surprinsă de ceea ce 
îi spunea mama ei. Asta explica multe. 

- Va trebui s-o sun pe Estera, exclamă Mary după câteva 
momente. 

- Dar stai, mamă. Estera nu ştie că e vorba de Diane 
Atwood. Va fi un şoc pentru ea, şi nu uita că este implicată şi ea, 
căci e vorba despre mama lui Ron. 

- Ştiu, spuse Mary încet. Dar Estera este o creştină 
puternică. Va face față cumva. Am nevoie de cineva care să se 
roage cu mine, Rachel, să-mi arate drumul înapoi la Dumnezeu. 

Se ridică şi luă telefonul din furcă. Ştia că John era plecat 
la serviciu, aşa că nu fu surprinsă când răspunse Ramona. 

- Ramona? Bine ai venit acasă! Mary încercă să 
folosească un ton obişnuit. A fost frumos în călătorie? 

- Fantastic! Am dat jos zece kilograme şi sunt neagră ca o 
coacăză. 

- Felicitări! Cuvintele sunară ca şi cum i-ar fi fost scoase 
cu cleştele. Nu-şi putea imagina o Ramona subţirică. Aş vrea să 
vorbesc o clipă cu Estera, adăugă ea. 

- Mi-e teamă că-i plecată, mamă. 

Mary se aruncă înapoi pe scaun dezamăgită. 

- E ceva foarte important? Îi laşi un mesaj? o întrebă 
Rarnona. 

-= Nu. Nu-i nimic. 

- Ne vedem probabil în weekend sau mai repede. Pa, 
mamă, se auzi vocea Ramonei parcă departe. 

- Pa, răspunse ca un ecou Mary, mecanic. 

Nu avea niciun rost. Se pare că Dumnezeu nu prea 
îi potrivea lucrurile. Săptămâni întregi se luptase zilnic cu 
vechea amărăciune care mereu voia să preia controlul asupra 
fiecărui gând al ei. Acum însă era pur şi simplu prea mult. 
Estera nu îi era aproape când ea avea nevoie de ea. Cât 
despre Dumnezeu, El părea la o distanță de o veşnicie. Nu, 
va trebui să parcurgă acest drum de una singură, aşa cum a 
făcut-o întotdeauna. Dar John să se recăsătorească! Totul 
era un coşmar înfiorător. Îşi închise ochii pentru a alunga 
dinaintea lor imaginea feţei lui — acei ochi care spuneau atât 
de mult, acel zâmbet după care multe femei întoarceau capul. 
Iar vocea lui — joasă şi relodioasă. Dar femeia? Şi chipul ei îi 
apăru înainte când îşi îngropă din nou faţa în mâini, dar nu era 
cel al lui Diane, cea cu părul castaniu, ci al frumoasei cu ochi 

negri de demult — ace! chip care-i bântuise visele de atâtea ori. 
Apoi pricepu adevărul, îl simţi în adâncul ființei ei, îşi dădu 
seama că fostul ei soț nu-şi iubea viitoarea mireasă cu nimic 
mai mult decât o iubise pe ea. Această doamnă Atwood nu va 
fi cu nimic mai fericită decât fusese ea, cel puțin spera să nu 
fie. Nu ar fi meritat-o. 

Ce bine că Ron şi Estera nu putură vedea fața lui Mary 
Popescu în acel moment: ochii îi scăpărau de dorința de 
răzbunare şi avea un zâmbet straniu pe buzele-i subțiri. Ar fi fost 
şi mai greu pentru Estera să accepte vestea apropiatei căsătorii 
a unchiului ei. Ron aflase despre căsătoria mamei sale cu o 
seară înainte şi se temuse să-i spună Esterei, căci presimțise în 
momentul în care ea îi deschisese uşa în acea dimineaţă că John 
nu le dăduse încă vestea. Din fericire, ea îi făcu această grea 
sarcină puțin mai uşoară, făcând următoarele comentarii chiar 
când plecară din fața casei: 

- Ştii, Ron, unchiul John e mai rău decât un adolescent. 
Vine foarte târziu acasă. Aseară a ajuns acasă după mine. 

- Ştiu, spuse Ron pe un ton ce o făcu pe Estera să tresară. 

- Ştii? Dar cum? 

- Era la noi acasă când am ajuns eu, aseară. 

Doar atât spuse, dar era suficient. Ea pricepu imediat tot 
ce putea implica acea propoziţie. 

- O, nu, Ron! O, nu! se tângui ea pe un ton ce îl atinse pe 
Ron direct la inimă. Unde mă duci? întrebă Estera, când Ron o 
coti pe autostrada interstatală. 

- La Grădini, într-un loc liniştit şi singuratic. Avem nevoie 
să vorbim sau să plângem în voie, adăugă el, văzând cum 
durerea cuprinsese frumoasele ei trăsături. În curând se plimbau, 
mână în mână, pe cărarea mărginită de pomi, pe lângă straturile 
de flori, conştienţi doar unul de altul şi de povara care le apăsa 
inimile. 

Estera fu prima care rupse tăcerea: 

- Unchiul John a... şi ezită, neputând rosti cuvintele. 

Ron înțelese ce încerca ea să spună. 

- Da. Se pare că totul este deja stabilit. Vor să se 
căsătorească pe 17 august. 

Estera se făcu albă ca varul şi ar fi putut chiar leşina, dacă 
nu ar fi susținut-o braţul puternic al lui Ron. O aşeză pe o bancă 
şi îi puse capul pe umărul lui. 

- Dă-i drumul şi plângi, îi murmură el la ureche. Îmi pare 
rău că lucrul acesta te doare atât de tare. 

Estera rămase înțepenită şi tăcută câteva minute, iar apoi 
spuse bâlbâindu-se: 

- O, Ron, dintre toți oamenii, tocmai unchiul John şi 
mama ta! 

- Da, zise el, unchiul tău John şi mama mea! 

Estera nu-şi putea da seama din tonul său care erau 
propriile lui sentimente. Într-un fel, ea nu era la fel de implicată 
ca Ron în această chestiune, sau ca biata mătuşă Mary, sau ca 
Rachel sau Ramona. Gândindu-se la reacția mătuşii ei când va 
auzi vestea, la faptul că îi va spulbera orice speranță de refacere 
a familiei, cât de mică ar fi fost ea în ultimul timp, Estera izbucni 
în hohote. Ron o lăsă să plângă ceva timp, fără să spună nimic, 
doar dându-i în spate părul negru, strălucitor, care-i venise în 
ochi şi mângâindu-i mâna mică şi delicată, care stătea moale şi 
tremurândă în a lui. 

Apoi începu: 

- Estera! şi vocea îi era blândă, ca şi cum ar fi vorbit 
cu un copilaş. Estera, haide să privim partea bună a lucrurilor! 
Amândoi sunt mai înaintați în vârstă. Şi-au trăit vieţile. Dacă pot 
avea parte de puţină fericire în urma unirii lor, cine suntem noi 
să le interzicem asta? Şi oricum, tu şi cu mine nu vom fi prea 
implicaţi, dacă, vreau să spun, dacă ne aşezăm la casa noastră în 
curând. 

Estera se opri din plâns, dar privirea cu care se întoarse 
spre Ron îl alarmă. Era îndoielnică şi, da, aproape dezapro- 
batoare. 

- Dar Ron, explodă ea, cum poţi să spui aşa ceva? Nu 
sunt nefericită din cauza modului în care mă afectează pe mine, 
deşi îmi pare rău pentru verişoarele mele. Dar, mai presus 
de orice mă doare pentru cât de greşit este. Vreau să spun că 
mătuşa Mary încă îl iubeşte pe soțul ei, sau fostul ei soț, ar trebui 
să spun. ŞI, înainte de Crăciun, a încercat să se împace cu el. A 
oprit procedurile de divorţ, dar el a început din nou demersurile, 
din partea lui. Acum înțeleg de ce. El se gândea deja la o altă 
femeie. 

Ron se uită la ea cu ochi mari o clipă. Deci de asta era ea 
atât de supărată. Ea se gândea la ce era bine şi ce nu în toată 
această treabă. 

- Păi, răspunse el încet, presupun că, în ochii tăi, şi mama 
greşeşte. Adică, şi ea este divorțată. 

Estera îşi mușcă buza, apoi'răspunse, măsurând cu atenţie 
fiecare cuvânt pe care îl spuse: 

- Păi, eu nu sunt deloc de acord cu divorțul. Dar tu mi-ai 
spus mai demult că tatăl tău a avut probleme cu alcoolul şi că 
era imposibil de trăit cu el şi au mai fost şi alte femei la mijloc, 
aşa că, într-un fel, acest fapt o pune pe ea într-o lumină diferită 
de unchiul John. Biblic, el nu are nicio bază pentru divorț. Soţia 
lui nu i-a fost niciodată, necredincioasă. Știu că a fost destul de 
greu de trăit cu ea pentru o vreme, dar şi-a cerut iertare şi a fost 
dispusă să facă lucrurile să meargă din nou. Dar n-a avut absolut 
niciun rost; el se gândea deja la mama ta; asta e clar, privind 
retrospectiv. 

Ron îşi trecu mâna prin părul lui blond bogat şi șuieră 
încet. 

- Nu reuşesc să urmăresc toate ramificaţiile tale legate de 
Biblie, draga mea, zise el. Şi oricum, nu cred că unchiul tău se 
consideră creştin la fel ca tine, aşa că aceste reguli nu se aplică 
la el, nu-i așa? 

Estera îl privi gânditoare. 

- Nu, conciuzionă ea, nu s-ar prea aplica la el. 

- Îmi pare foarte rău pentru mătuşa ta, continuă Ron, dar 
din ce mi-a spus Ramona, ea i-a făcut destule probleme lui John. 
Şi acum, că efectul primului şoc a trecut, pot privi situația într-o 
lumină mai bună. Cum am spus şi înainte, ce fac ei nu trebuie să 
ne afecteze prea mult pe noi. 

- Poate că nu, Ron, răspunse Estera gânditoare, dar 
trebuie să vorbesc cu unchiul John. Cred că s-a comportat 
ruşinos. Nu-ţi dai seama, îl imploră ea, luându-i ambele mâini şi 
privind în sus spre faţa lui, ca şi cum viaţa ei atârna de faptul 
dacă el era sau nu de acord cu ea, că este atât de greşit să 
respingi o femeie pe temeiul incompatibilității şi să-ţi iei tălpăşița 
cu alta înainte să se usuce bine cemeala pe sentința de divorț? 
Şi, adăugă ea cu ochii arzând, e şi mai rău decât atât. Acum îmi 
dau seama că el a avut o aventură cu mama ta. A fost tot plecat 
în weekend-uri de mai multe luni, deja. 

Ron dădu din cap. 

- Da, asta e destul de clar acum. Dar nu te implica prea 
mult, Estera. Asta îți va aduce numai, mai multe probleme. Sigur 
că acest lucru n-a fost înțelept din partea niciunuia dintre ei, dar 
dacă aveau oricum de gând să se căsătorească, poate că n-a fost 
chiar atât de grav. 

- Ron Atwood! explodă Estera. Ce spui tu? Vrei să spui 
că dacă noi ne logodim, putem să plecăm şi noi la fel ca ei? 

Nefiind ipocrit, Ron nu se putu preface că i-ar împărtăşi 
indignarea, nici chiar pentru a fi pe placul preaiubitei lui, Estera. 
Nu ar fi putut spune că nu se luptase cu dorința de a petrece 
week-end-uri împreună cu frumoasa sa prietenă. La urma urmei, 
el se hotărâse să fie atent până ce va întâlni fata pe care o va 
iubi. Dar apoi? În ochii lui, ar fi fost la fel ca şi când ar fi fost 
căsătoriți, mai ales odată ce Estera şi-ar fi dat consimțământul 
de a fi soția lui. Desigur că nu sugerase aşa ceva din respect 
pentru fata pe care o iubea. Nu i-ar fi cerut niciodată să-şi calce 
pe conştiinţă. Niciodată! O iubea prea mult pentru a-i cere aşa 
ceva. Dar nu se putea preface că era la fel de convins ca şi ea 

de toate aceste lucruri. Aşa că răspunse foarte calculat, cântărind 
fiecare cuvânt: 

- Nu, noi nu am putea face aceasta, Estera. Nu m-aş 
putea aştepta de la tine să faci vreodată aşa ceva. Dar, din 
nefericire, nu toată lumea este ca tine. Ştiu că unchiul tău şi 
mama mea s-au comportat nechibzuit şi egoist. Dar totuşi, dacă 
vrei să te adaptezi la viața americană, va trebui să te obişnuieşti 
cu divorțul. E la tot pasul. i ` 

Ron îşi dădu imediat seama că făcuse o gafă, dar cuvintele 
odată spuse nu le mai poți niciodată, niciodată, lua înapoi. Estera 
se trase lao parte şi izbucni indignată: 

- Să mă obişnuiesc cu divorțul? aproape că îi strigă în 
față. Niciodată, Ron, niciodată. Şi — vocea i se domoli, dar Ron 
nu a putut uita niciodată privirea ei — dacă tu intri într-o căsnicie 
simțind că divorțul trebuie tolerât şi este o opţiune viabilă, de 
unde ştiu eu că...? 

Era rândul lui Ron să fie iritat. 

- Deci te îndoieşti de mine, aşa-i? Ca şi cum ţi-aş cere să 
te căsătoreşti cu mine, şi la următorul pas aş divorța de tine! 

Se ridică de pe banca pe care stăteau şi începu să se 
plimbe încoace şi încolo, dând cu piciorul în pietrişul de pe 
cărare şi murmurând ca pentru sine. Estera nu-l mai văzuse 
niciodată atât de supărat. 

Aşteptă până ce pasul nu îi mai fu atât de agitat şi, 
ridicându-se, îşi puse braţul încet pe al lui şi spuse uşor: 

=- Nu-i vorba că m-aş îndoi de tine, ci doar că, dacă 
nu intrăm în căsătorie simțind că e pe viaţă şi că divorțul este 
interzis, indiferent de ce ar veni, atunci lăsăm totuşi o portiță. Nu 
vezi? 

Vocea ei blândă, ochii negri, rugători, atingerea uşoară, 
toate îl calmară pe loc. 

- Scuze, Estera, spuse el pe un ton jos. Mi-am pierdut 
cumpătul. lartă-mă! 

- Şi eu m-am supărat puţin, Ron, recunoscu ea. Haide să 
ne aşezăm din nou şi să-l încredinţez totul lui Dumnezeu. El a 
îngăduit să se întâmple toate acestea şi ştie cum să ne ajute să 
facem față. 

Ron se aşeză supus lângă ea şi Estera îşi vărsă inima 
înaintea Tatălui ei ceresc. Era prima dată când el o auzi 
rugându-se deschis şi îl minună, îl umplu cu admiraţie față de 
această fată minunată de lângă el şi totuşi, în acelaşi timp, destul 
de ciudat, îl şi înspăimântă. Ea intra într-o lume spre care el nu 
găsise încă uşa, iar când Estera încheie şi îi spuse blând că era 
rândul lui, el arătă de-a dreptul speriat când îi şopti: 

- Nu pot! Adică, nu ştiu cum! 

- Te învăţ eu, fu răspunsul blând. 

Dar Ron nu era încă pregătit pentru o asemenea lecţie. Era 
foarte bine să se roage Estera, să fie ea o sfântă, să aibă propriile 
ei convingeri în privința unor anumite chestiuni cum ar fi divorţul, 
dar pentru el era suficient s-o urmeze de la distanță, să se 
desfete în lumina ei, să-L lase pe Dumnezeu să-l iubească prin 
ea şi să spere că va vedea măcar un strop de merit şi în inima lui. 
La urma urmei, el nu era un băiat chiar atât de rău, nu-i aşa? Nu 
putea fi, când preaiubita lui era atât de îndrăgostită de el. 

Estera simţi că nu îl trăgea inima să se roage şi nu îl presă. 
Dar se întoarse acasă foarte tulburată în acea după-amiază. 
Luaseră masa împreună, dar amândoi erau mai tăcuţi decât de 
obicei. Parcă bucuria lor fusese întunecată dintr-o dată de o 
umbră neașteptată, o umbră amenințătoare care venea şi pleca 
tocmai când te aşteptai mai puţin, care le bântuia conversaţia și 
le diminua râsetul. Dar, îşi spuse Ron, aceasta va trece. Nu avea 
de gând să lase toate acestea să-i despartă de acest giuvaer de 
fată, indiferent cât ar costa. 

Când Estera intră pe uşă, unchiul o aştepta. Observă din 
expresia feţei ei că Ron îi spusese deja vestea. Tocmai dădu să 
facă un pas în față, când Estera ridică mâna şi îl opri. 

- Nu, unchiule, îl opri ea, am aflat totul şi sunt teribil de 
dezamăgită, teribil! 

Doar atât spuse, dar tonul şi privirea din ochii ei îl purtară 
cu gândul cu douăzeci şi cinci de ani în urmă. Nepoata lui, pe 
care efectiv o adora, avea să-l respingă la fel cum făcuse mama 
ei. Nu putea suporta asta, aşa că se întoarse şi părăsi încăperea. 

Estera izbucni în lacrimi şi fugi sus. Când cobori, după 
câteva ceasuri, văzu că unchiul plecase. Presupuse că şi 
Ramona ieşise în oraş. Le văzuse pe ea şi pe prietenele ei doar 
câteva clipe în acea dimineaţă. Slabă şi bronzată, Ramona arăta 
mai strălucitoare ca niciodată, dar voioşia ei părea forțată, iar 
ochii își pierduseră strălucirea, îşi spusese Estera. O prefera pe 
Ramona cea plinuță şi veselă de dinainte. 

Îi spusese lui Ron că dorea să petreacă seara singură, dar 
ceasurile treceau cu greu şi tânjea să vorbească cu cineva. Acum 
nu mai avea nici pianul în camera de zi unde să-şi poată revărsa 
sentimentele adunate. Se gândi s-o sune pe mătușa să vadă cum 
primise ea vestea, dar ezită. La urma urmei, n-o cunoştea chiar 
atât de bine pe Mary, încă. Aşa că, îngenunchind lângă pat, Îi 
spuse lui Dumnezeu totul, aşa cum făcea întotdeauna, şi se culcă 
într-o oarecare măsură, mângâiată. 

Abia seara următoare își dădu Estera seama că nu o 
văzuse pe Ramona de două zile. Ştia că Ramona și prietenele 
ei petrecuseră o mare parte din timp la piscină de când se 
întorseseră. Dar când se dusese să înoate singură după-amiază, 
nu o văzuse nicăieri. Pe la ora şase era de-a dreptul îngrijorată. 
Deschise uşa dormitorului Ramonei. Nu era acolo. Se duse ta 
demisol și o strigă. Nu-i răspunse nimeni. 

Nu-l văzuse nici pe unchiul de seara trecută. Într-un final, 
în timp ce făcea duş, pregătindu-se de cuicare, auzi maşina lui. 
N-ar fi vrut să dea ochii cu el, dar, lăsând la o parte propriile-i 
sentimente şi fiind profund îngrijorată pentru verişoara ei, îşi luă 
pe ea halatul, fugi repede jos şi bătu la uşa unchiului. 

- Da? Vocea lui John sună neobişnuit de aspru. 

- Unchiule, scuză-mă, dar tu ai văzut-o pe Ramona? 

- Ramona? John privi în sus lipsit total de griji. Probabil 
că a ieşit pe undeva cu prietenele ei, ca de obicei. 

- Păi, n-am văzut-o toată ziua. N-a coborât nici la prânz, 
nici la cină. Şi, de fapt, maşina ei nu era aici când m-am trezit de 
dimineaţă. 

- Doar nu vrei să spui că a fost plecată toată noaptea? Şi 
fața lui John se aprinse de mânie. 

- Poate e la Marci sau Kelly, sugeră Estera. 

- Mă îndoiesc. Şi oricum, ar trebui să ne anunţe, ca să nu 
ne îngrijorăm. A luat-o razna în ultima vreme. 

Estera nu spuse nimic, aşa că unchiul continuă. 

- Fii, te rog, drăguță şi dă un telefon prietenelor ei, Estera, 
vrei? Ce fată bună eşti tu! 

Estera îşi spuse în sinea ei că era datoria lui să le sune, 
dar merse supusă în bucătărie să caute niște numere de 
telefon. Marci şi Kelly fuseseră tot timpul cu Ramona de mai 
multe săptămâni. Poate plecaseră undeva împreună. Oricum, 
va încerca să le sune. Erau acasă, ceea ce păru ciudat, căci 
plănuiseră să stea la Ramona până pe 4 iulie. Amândouă păreau 
să îi ascundă ceva, deşi îi spuseseră imediat că nu aveau nicio 
idee unde era verişoara ei, în acel moment. Spuseseră „în acel 
moment“, observă Estera. Era aproape sigură că ştiau ceva 
despre dispariția Ramonei. 

Era aproape gata să renunţe, când observă subliniat 
în cartea de telefoane numărul iui Norman. Norman era noul 
prieten al Ramonei, un student la arte cu părul lung şi cercei. 
Venise cu el când se întorsese din Florida, spre supărarea tatălui 
ei. Locuia în Indianapolis, dar părea să fie mai tot timpul plecat 
de acasă. 

Estera ezită, dar apoi se avântă. Formă numărul cu degete 
tremurânde. Răspunse tăios o voce de femeie: 

- Da! Cine e?! 

- Sunt Estera Popescu, verişoara Ramonei. Tatăl ei este 
îngrijorat pentru că nu a venit acasă aseară, şi se întreabă unde 
ar putea fi. Aveţi vreo idee? 

Femeia de la celălalt capăt al firului râse sinistru. Estera se 
cutremură. 

- Nu ştiu sigur, dar cred că pot să ghicesc destul de bine 
pe unde e, şi femeia râse din nou. , 

- Unde? Vă rog să-mi spuneți! Tatăl ei este îngrijorat în 
privinţa ei. 

- Spune-i tatălui ei că fiica lui este de-acum femeie în 
toată firea şi nu este treaba lui pe unde îşi petrece ea nopțile! În 
ceea ce priveşte locul unde e, presupun că este acolo unde e şi 
fiul meu. Spune-i şi asta, bine? Şi puse jos receptorul. 

Estera rămase mută şi înmărmurită. Unchiul veni în 
spatele ei şi-i puse mâna pe umăr. Nepoata uită cu totul de 
mânia pe care o simţea față de el'şi se aruncă în brațele lui. 
Rămaseră aşa ceva timp. 

- Pur şi simplu, nu ştiu de ce a făcut asta, murmură John. 

- Chiar nu ştii, unchiule? 

Estera rostise aceste cuvinte înainte de a gândi. Nu 
putea să nu facă legătura dintre dispariţia bruscă a Ramonei şi 
apropiata căsătorie a lui John. Dar poate că el încă nu-i spusese. 

Unchiul rămase tăcut, aruncându-se în fotoliul lui preferat 
de lângă fereastră. Estera era emoționată, dar voia să ştie sigur. 

- Unchiule, i-ai spus Ramonei? se bâlbâi ea. Vocea 
Esterei era atât de înceată, încât unchiul trebui să se aplece puţin 
pentru a o înțelege. 

- Ce să-i spun? Vocea îi era ascuțită. 

- Despre logodnă. 

John îşi muşcă buza. 

- Da, i-am spus. Ei a fost uşor să-i spun. Ştiam că ea va 
înţelege. 

Ochii ei se întâlniră cu ai lui, dar ea nu spuse nimic. 

- Da, continuă el pe un ton obişnuit. A râs şi m-a felicitat, 
de fapt, m-a şi pupat. Nu, Estera, Ramona nu e ca tine. Nu i-a 
căzut prea greu şi sunt foarte sigur că această dispariţie a ei 
n-are nimic de-a face cu veştile mele. E o toană de-a ei. Probabil 
că nebunul ăla cu cercei şi cu o faţă ca a lui luda a tras-o după el, 
pe undeva. 

Estera îl privi cercetătoare, dar rămase tăcută. 

- Trebuie să îţi faci somnul de frumuseţe, domnişoară! La 
culcare cu tine! 

Estera nu se mişcă. 

- Unchiule John, murmură ea, nu cred că ai dreptate în 
privința Ramonei, dar e drept că eu n-o cunosc la fel de bine 
ca tine. Ştiu însă un lucru, şi vocea ei deveni mai răspicată, şi 
anume că faci o greşeală amamică şi tocmai cei care te iubesc 
cel mai mult vor suferi cel mai tare. 

John se ridică de pe scaun, crispat. Făcând ochii mici 
şi strângând mânios din buze, trecu precum vântul pe lângă 
nepoata sa înspre uşă. 

- Cine te-a pus pe tine judecător peste mine? Slavă 
Domnului că nu vede toată lumea lucrurile la fel ca tine, Estera, 
spuse mânios. Te-am respectat pe tine şi religia ta şi Dumnezeu 
mi-e martor că am avut momente când mi-am dorit să pot fi ca 
tine. Se opri cu mâna pe mânerul ușii. Dar — şi vocea îi clocotea 
de mânie - m-am gândit că măcar ai să încerci să înţelegi un om 
trist, care caută un strop de fericire personală, după mai mult de 
douăzeci de ani de căsătorie nefericită. Dar nu, pentru tine tot ce 
contează este dacă ce fac e bine sau rău. N-ai în tine niciun pic 
de flexibilitate, nu cedezi niciun pic când vine vorba de astfel de 
lucruri. 

John îi întoarse dintr-o dată spatele, trântind uşa în urma 
lui, lăsând-o pe Estera înmărmurită în mijlocul camerei. Nu se 
așteptase niciodată la o asemenea reacție din partea preaiubitului 
ei unchi. Oare chiar avea dreptate? Oare era religia ei chiar 


308 


Cortina de catifea 


atât de respingătoare numai pentru că nu ceda deloc în ceea ce 
priveşte legea morală a lui Dumnezeu? 

Capul încă îi vâjâia când se urcă în pat după câteva 
minute. Prea obosită şi ameţită ca să se mai poată pune în 
genunchi să se roage, nu spuse decât: 

- O, Doamne, sunt atât de confuză, de nefericită, de 
dezamăgită. 

Rămase aşa, întinsă, o vreme; uitându-se la tavan. 
Aceeaşi senzaţie învăluitoare, pe care nu o mai simţise de câteva 
săptămâni deja, ameninţa s-o sufoce. Aruncă pătura. Era mult 
prea cald. Poate că nu mergea bine instalaţia de aer condiționat. 
Minutele se scurseră şi apoi, calmându-se puțin, o Voce păru 
să-i şoptească de undeva din lăuntrul ei: „Gândeşte-te la biata ta 
mătușă. Ea este cea care suferă cu adevărat și verişoarele tale. 
Ele au nevoie de rugăciunile tale,“ Dar Estera era prea supărată 
ca să se gândească la altcineva, aruncându-se înapoi între peme. 
Viaţa fusese atât de plăcută în ultima vreme. „De ce, oare de ce 
se întâmplaseră toate acestea pentru a distruge totul?“ murmură 
ea frustrată, trecând într-un somn tulburat. 

O invitaţie 


ERA PRIMA DATĂ CÂND ESTERA o vedea pe Diane 
Atwood plângând. Când auzise despre faptul că Estera era 
supărată de vestea căsătoriei ei cu John Popescu, insistase să 
vină numaidecât pe la ea şi să discute pe îndelete. 

Estera se aşezase pe canapea, lângă Ron, încordată și 
agitată, ascultând-o atentă pe femeia copleşită de durere din 
faţa ei, care îi spunea printre suspine despre viaţa grea pe care 
o dusese cu un soț alcoolic, despre cei opt ani de la divorț când 
a început să aibă probleme serioase cu inima, despre cât de greu 
îi era psihic şi, în final, despre cât de mult însemna pentru ea 
compania lui John. 

— Probabil că nu am procedat prea bine că nu v-am spus 
despre prietenia noastră, conciuzionă ea, încercând să-și înece 
plânsul. Da, am avut o aventură, dacă vrei s-o numeşti astfel — şi 
vocea lui Diane deveni puţin defensivă — dar oricum intenţionam 
să ne căsătorim, deci ce rău chiar atât de mare am făcut? 

Înlăuntrul ei, Estera era şocată de cuvintele ei dar, de 
dragul lui Ron, se strădui din greu să nu-şi arate sentimentele, Se 
aplecă puţin, ţinându-şi strâns genunchii cu mâinile. 

- Doamnă Atwood, vă rog să mă credeţi când spun că nu 
am nimic personal împotriva dumneavoastră. Chiar nimic. Numai 
că, în această întreagă problemă, eu văd şi partea mătuşii. Ea 
a vrut într-adevăr să încerce încă o dată să facă lucrurile să 

meargă cu unchiul John şi cred că ar fi reuşit. Estera era gata 
să izbucnească în lacrimi, dar continuă cu curaj: Ştiu că i-a făcut 
viaţa un chin înainte, dar, de dragul fetelor, unchiul i-ar mai fi 
putut da o şansă. Şi, sincer, cred că a greşit atunci când... Se 
opri, apoi, privind ferm la femeia din faţa ei, continuă: ...atunci 
când s-a gândit la o altă femeie înainte să se usuce cerneala de 
pe actele de divorţ. Vreau să spun că Rachel este foarte afectată 
deja de această despărțire, iar acum se pare că şi Ramona a 
luat-o pe un drum greşit. 

Estera se opri, căci Diane începu să se enerveze. Ron 
se înfioră. E! ştia prea bine stările mamei sale, mai ales în 
ultimul timp; ştia că îşi pot schimba direcţia la fel ca vântul care 
acum şuieră uşor printre copacii din spatele casei dar, de fapt, 
prevesteşte doar furtuna anunţată pentru respectiva seară. 

- A luat-o pe un drum greşit, zici? spuse cu o voce 
ascuțită. Şi dai vina pe noi, pentru asta? Nu te-ai întrebat dacă 
ai avut şi tu vreo contribuţie în acest sens? Ai stat vreodată să te 
gândeşti la acest lucru? 

Estera îl privi întrebătoare pe Ron, a cărui față era neagră 
de supărare. 

— Ajunge, mamă! Estera nu ştie la ce te referi. 

- O, chiar nu ştie? izbucni Diane. Oare nu-şi dă seama 
că Ramona era moartă după tine, iar când tu ţi-ai îndreptat 
sentimentele spre ea, asta a înnebunit-o? 

- Mamă, nu e adevărat, protestă Ron. Eu o cunosc pe 
Ramona. Eu și Estera începuserăm să ne înţelegem bine cu mult 
înainte să se apuce Ramona de aiureli. Ramonei i se aprinseseră 
puţin călcâiele după mine, atâta tot. Crede-mă, ştiu eu bine; şi chiar 
dacă prietenia noastră a deranjat-o, eu i-am spus foarte clar chiar 
înainte să apară Estera pe scenă că eram doar amici, nimic mai mult, 

Estera se ridicase de pe canapea şi îngenunchiase lângă 
Diane. Îi luă ambele mâini în ale ei şi le mângâie uşor. 

- Doamnă Atwood, vă rog să mă ascultați! Îmi pasă de 
dumneavoastră foarte mult. Dar vreau să înțelegeţi că îmi pasă 

şi de mătuşa şi de verişoarele mele şi n-aş vrea să văd cum o 
familie care s-ar fi putut reuni se fărâmițează. 

Diane se uită o clipă la Estera şi, treptat, mânia îi 
dispăru. Cum ar fi putut fi cineva mânios prea multă vreme pe o 
asemenea fată? Ron răsuflă uşurat văzând că starea mamei sale 
se schimba. Dar Estera nu terminase. Îşi drese vocea şi continuă: 

- Vedeţi, doamnă Atwood, eu consider că o căsătorie, 
odată încheiată, este pe viață. Uneori, ca în cazul dumneavoas- 
tră, divorțul poate fi o necesitate. Dar situația unchiului John e 
diferită. Şi, câtă vreme nu are loc o recăsătorire, mai există o 
şansă — chiar dacă una foarte slabă — de reunire şi, ah, gândiți-vă 
numai ce înseamnă aceasta pentru copii! 

Diane se uită la Ron şi ridică din sprâncene. Nici tatăl lui 
nu se recăsătorise, deşi îi fusese necredincios — chiar de mai 
multe ori — de-a lungul anilor. Şi mama şi fiul ştiau bine că David 
Atwood încerca din greu să înceapă un nou capitol în viaţa lui 
şi că încă îşi iubea soția. Dar făcuse atâtea promisiuni în trecut, 
încât familia lui încetase demult să-şi mai pună nădejdea în ele. 
Ron, însă, trebuia să recunoască faptul că sărbătorile de Crăciun 
petrecute cu el fuseseră cele mai frumoase de ceva timp încoace. 
Tatăl lui chiar părea schimbat, şi îi spusese aceasta mamei sale. 

- Bine, Estera, începu doamna Atwood cu o voce plăcută, 
dar fermă, acum ştim amândouă cum priveşte fiecare întreaga 
chestiune. Dar eu m-am hotărât. John are nevoie de mine, eu am 
nevoie de el. Părem făcuți unul pentru celălalt şi sper că, în timp, 
vom dovedi că unirea noastră este un succes. Te-am chemat aici 
în această seară pentru că nu pot suporta să ştiu că eşti supărată 
pe mine. 

Diane zâmbi. Estera era tot în genunchi lângă scaunul ei. 
O luă de mână şi o conduse spre locul unde stătea Ron, cu capul 
în jos, dorindu-şi să se termine totul odată. Punându-şi braţele în 
jurul ambilor, şopti: 

- Haideţi să ne iubim unii pe alţii, în ciuda diferenţelor 
dintre noi. Eu întotdeauna mi-am dont o fiică şi se pare că, 
mâine-poimâine, tu vei fi fiica mea. 

Estera se bucură că totul se termină aşa. Îşi ridică fața 
brăzdată de lacrimi spre Diane şi spuse: 

— Mulţumesc. Mă bucur că am putut discuta lucrurile. 

- Acum, haideţi să vă servesc cu câte ceva pe amândoi, 
zise Diane luminată la față, grăbindu-se spre bucătărie. 

Epuizată emoţional, Estera încercă să-şi stăpânească 
lacrimile. Ron îşi puse braţul în jurul ei. 

= Haide, Estera, ajunge. Să ne gândim puţin la Ramona 
asta a ta. Ştii, Norman ăla nu-i un tip prea de treabă. Poate am 
putea face ceva. 

Estera se bucură de ideea de a o putea ajuta pe verişoara 
ei, şi seara respectivă o petrecură”discutând tot felul de planuri. 
La urmă, căzură de acord să aştepte să vadă dacă se va întoarce 
totuşi până sâmbătă. 

- E majoră, Estera, aici e problema. 

Diane, care era întotdeauna o gazdă desăvârşită, îi servi 
cu înghețată şi prăjitură şi, înainte să-şi dea seama, ceasul bătu 
ora zece. 

- Eu rămân la impresia, îi spuse Estera lui Ron când își 
luară la revedere, că Ramona face acest lucru pentru a uita de 
necazurile de acasă. Și, dacă unchiul s-ar mai gândi puțin la 
toate astea, ar putea-o face să-şi revină. 

- Numai un miracol îi poate face pe ăştia doi să se 
răzgândească, Estera. Sunt amândoi hotărâți în această privinţă. 
Şi ce am putea noi face? 

- Să ne rugăm, Ron, să ne rugăm, îi spuse, urându-i 
noapte bună. 

- Să ne rugăm? repetă Ron în drum spre casă. Numai de 
aş putea. Chiar aş vrea să pot. 

Acea săptămână fu una grea pentru toți. Sâmbăta veni 
şi trecu şi tot niciun semn din partea Ramonei. Când Estera 

se întoarse acasă, căci ieşise în acea seară cu Ron, îl găsi pe 
unchiul umblând încoace şi încolo, aşteptând să primească 
măcar o veste din partea fiicei sale. 

- Haide să mergem la culcare, îl îndemnă Estera şi, în 
final, când ceasul bătu ora unu, cu şovăire totuşi, acceptă. 

Estera adormi în sfârşit, dar era totuşi îngrijorată. Îşi iubea 
cu adevărat verişoara şi nu îi plăcea să vadă direcţia în care o 
luase viaţa ei. Şi, uneori, se învinovăţea puţin şi pe sine. Poate 
că dacă nu ar fi apărut ea, Ramona şi Ron ar fi reuşit să fie 
împreună. Păruseră, într-adevăr, să aibă multe în comun. Dar 
Ron era convins că şansele nu ar fi fost prea mari, iar el ştia mai 
multe despre astfel de lucruri decât ea. 

Următoarea dimineaţă, Ron veni, ca de obicei, la ora nouă, 
s-o ducă la biserică. Unchiul încă dormea când ea se furişă încet 
în hol şi ieşi pe uşă. Îl găsi pe Ron uitându-se uimit la ceva. Se 
uită şi ea în aceeași direcție şi iată că, lângă mașina ei micuță, 
era chiar Toyota Camry a Ramonei. 

- S-a întors! exclamă Estera, foarte uşurată. Ar trebui 
oare să merg să văd dacă s-a trezit? Nu, cred că e epuizată. 
Dar Ron, de data asta haide să venim acasă imediat după ce se 
termină programul de la biserică. Abia aştept s-o văd. 

Ramona cobori în sfârşit când Estera le servea lui Ron 
şi unchiului prânzul. Estera alergă şi o cuprinse în braţe, dar 
ea nu-i răspunse. Rămase acolo, în picioare, fără nicio vlagă. 
Frumoasele ei bucle îşi pierduseră elasticitatea, faţa îi era pătată, 
iar ochii, sticloşi. 

— Bună tuturor, zise ea pe un ton cât de normal putu. 
M-am întors. Nu, nu vreau să mănânc prea mult. Vreau doar să 
beau ceva, Estera. 

Pe parcursul zilei, Ramona îşi reveni la starea ei obişnuită 
şi, spre seară, încerca din greu să repare situația între ea 
şi tatăl ei, care era încă rece şi distant. Într-un târziu, după ce 
terminaseră de urmărit tăcuți ştirile, Ramona se aşeză pe braţul 

fotoliului lui, cum făcea ea deseori, şi începu să-i mângâie părul 
bogat şi ondulat. 

— Eşti supărat, nu-i aşa? întrebă ea, aproape în joacă. Ştiu 
că te aştepţi să-mi cer iertare. 

- Desigur, Ramona. Ne-ai făcut pe toți să ne îngrijorăm 
de moarte, fu replica lui tăioasă. 

Ramona trase lung aer în piept. Voia să-şi joace bine 
cărţile. j 

- Păi, desigur că-mi pare rău că v-am făcut pe toți să vă 
faceţi griji cu privire la mine. Dar, nu ţi se pare, tată, că şi tu ne 
datorezi tuturor, ceva scuze? 

Tonul cu care spuse aceste cuvinte fu unul finuț, dar 
Estera observă scânteia din ochii ei albaştri. 

- Tu eşti mai mare, şi ar trebui să ne fii exemplu, continuă 
ea. Cel puţin, aşa ne-ai învățat mereu, nu? 

- Eu? 

Lui John i se păru că nu auzise bine. 

- Da, tată, tu, răspunse Ramona, pupându=l pe frunte. 
Vreau să spun, cum e cu week-end-urile acelea în care și tu ţi-ai 
luat tălpăşiţa şi ai dispărut cu iubita ta? Aşa tată, așa fiică, nu? 

Ramona zise aceste cuvinte pe un ton obișnuit, dar Estera 
resimţi greutatea din spatele lor. John fu străfulgerat şi nu avu 
pregătită nicio replică, aşa că Ramona continuă: 

- Aşa că ţi-am umat pur şi simplu exemplul, atâta tot. 
Poate că am mers puţin prea departe, recunoscu ea, dar, la urma 
urmei, eu am numai douăzeci de ani. 

John reuşi să se adune, într-o anumită măsură. 

- Uite, Ramona, răspunse ei cât de calm putu, comporta- 
mentul meu nu cred că seamănă deloc cu al tău. Aşa cum știi, eu 
aveam intenţii de căsătorie. Dar tu... 

- De unde ştii tu ce intenţii am avut eu, tată? răspunse 
fiica, dând din cap. Poate nu ştiai tu, dar poate şi eu aveam ace- 
laşi fel de gânduri. Cine ştie, am putea avea o nuntă dublă. Sau 
triplă! Şi râse dur şi strident, privind-o cu subînțeles pe Estera. 

Se lăsă de pe fotoliul lui John pe podea. Întăuntrul ei, 
Estera se cutremură. Ce se întâmpla oare cu familia lor? 

- Dar tată, spuse Ramona cu mâna pe mânerul uşii, nu-ţi 
face griji! Ai tot dreptul la fericire. Şi mă bucur că e mama lui 
Ron. Este o femeie extraordinară. 

John se relaxă puţin şi reuşi chiar să zâmbească uşor. 

- Numai să nu uiţi că şi eu am acelaşi drept, atâta tot, şi 
ieşi din încăpere înainte ca John să mai poată spune ceva. 

- Ce nu îmi place s-o aud pe Ramona vorbind aşa, i se 
destăinui Estera lui Ron în următoarea zi, după ce îi spuse ce se 
întâmplase. Ce se întâmplă cu familia noastră, Ron? 

- Of, Estera, şi Ron o trase spre el. Dacă toți oamenii ar 
semăna măcar un pic cu tine, lumea ar fi atât de diferită! Când 
îmi spui dacă îți dai acceptul să faci lumea mea mai bună și mai 
luminoasă? 

Estera îşi plecă privirea. 

- Înainte să pleci la facultatea de drept, Ron. 

Văzu că faţa i se întunecă. Îi spusese că va primi răspuns 
în câteva săptămâni, iar acum era vorba de două luni. 

- Promit că până atunci mă hotărăsc, continuă ea 
oarecum vesel. Eşti mulțumit? 

- Trebuie, nu? mormăi el. Ai la dispoziție două luni 
întregi. Ce n-aş da să fie numai două zile! Se pot întâmpla atâtea 
în două luni, Estera. 

- Da, Ron, dar aici intervine încrederea, nu-i așa? 

- Încrederea în tine? Asta-i uşor. 

- Nu, nu în mine. În Dumnezeu, Ron, îi spuse ea simplu. 

- În Dumnezeu? Păi, eu zic să ai tu încredere în 
Dumnezeul! tău pentru mine, Estera, iar eu mă voi încrede în tine. 

„Dumnezeul tău“, îşi repetă Estera în minte, în timp ce 
pregătea cina. Cât ar fi vrut ca el să fi spus „Dumnezeul meu“. 

În acea seară, rugăciunile ei nu se concentrară nici pe 
Ramona, nici pe Gabi, nici pe unchiul, ci numai pe Ron, căci, 
dacă Ron nu Îl cunoştea persona! pe Dumnezeu, ce s-ar fi întâm- 

plat cu toată dragostea lor şi cu frumoasele momente petrecute 
împreună? Dumnezeu trebuia să-i răspundă la rugăciuni! Trebuia 
neapărat! 

Estera nu avea să uite niciodată acea ultimă săptămână din 
iunie. Se gândea visătoare la primele ei zile în America, stând cu 
unchiul şi verişoarele ei în camera de zi, duminica seara, jucând 
ceva, uitându-se la o casetă video sau, pur şi simplu, vorbind. 
Dar acum? Unchiul John nu era niciodată: acasă, sau aproape 
niciodată, Rachel şi mama ei plecaseră iarăşi undeva, într-o 
vacanță, Ramona era plecată aproape în fiecare week-end, dar, 
le spunea ea, era doar la Kelly sau Marci. Era atât de plictisitor 
să stea acasă în această perioadă! îi spusese ea Esterei. Se va 
bucura când va începe din nou şcoala. Cât despre Norman, se 
pare că el plecase din viața ei la fel de brusc cum intrase. 

Din nou, Ron fu cel ceri veni în ajutor Esterei. El o 
încuraja să privească partea bună a lucrurilor. Trebuia ca ei să 
se concentreze asupra relaţiei lor, îi spusese el, şi să nu lase 
nimic altceva s-o ştirbească. Trebuia ca ei s-o păstreze aşa cum 
era — pură, plină de dragoste şi perseverentă. Treptat, fu tot 
mai puțin preocupată de unchiul, iar Diane Atwood era atât de 
iubitoare şi bună cu Estera, încât inima ei se topi. Poate ea chiar 
merita pe cineva ca John care să aibă grijă de ea; suferise atâta! 
Cât despre mătuşa Mary, se ruga pentru ea în fiecare seară şi 
îşi promisese că va petrece mai mult timp cu ea odată ce se 
va întoarce în oraş. Desigur, Estera continua să fie împotriva 
divorțului şi, dacă ar fi fost ea în această situație, divorțul nici 
n-ar fi intrat în discuţie. Dar nu se putea amesteca în vieţile 
altora, nu-i aşa? 

Apoi, pe întâi iulie, Estera primi un telefon foarte 
neaşteptat, care nu-i mai lăsă prea mult timp să se gândească 
la Ramona, Rachel sau unchiul John. Un binecunoscut cântăreț 
creştin se îmbolnăvise grav şi nu putea cânta la un concert 
susținut într-o salā mare în centrul oraşului în următoarea 
sâmbătă şi duminică seara. Unul dintre principalii organizatori 

era un prieten apropiat al lui Len Atwood şi îl întrebase pe 
acesta dacă nu cunoştea pe cineva care ar fi putut salva situația 
într-un timp atât de scurt. Len menţionase numele Esterei, dar îi 
sugerase s-o sune el direct. 

- Sunt... sunt bineînţeles că sunt foarte onorată..., îngăimă 
Estera, copleșită de aşa o ofertă, dar nu sunt sigură că sunt 
suficient de bună, sau că am experienţa necesară. 

- Len te-a recomandat cu toată încrederea, Estera, şi 
vei fi bine plătită pentru acest concert. Vor fi sute de oameni în 
sală. Este o ocazie deosebită nu numai să fii un martor pentru 
Domnul, dar şi să le dovedeşti altora abilitățile tale. 

- Dar nu cunosc prea multe cântece contemporane, 
protestă ea. Sunt în America numai de vreo nouă luni. 

- Ştiu, fu răspunsul, şi ne-am gândit la aceasta. Dar 
nimeni nu este disponibil într-un timp atât de scurt, şi Len a 
sugerat să cânţi şi câteva piese în limba română. Şi mai ai totuşi 
ceva mai mult de o săptămână şi Len crede că poți învăţa destul 
de repede câteva cântece noi. Este dispus să te ajute el. 

Estera nu spunea nimic. 

- Uite ce-ţi propun, îi sugeră el, vino aici în această seară, 
dacă poți, sau cel! târziu mâine, şi cântă-ne câteva cântece. Dacă 
vom considera că nu eşti potrivită, îți vom spune. Len a zis că te 
aduce el. 

Estera îşi aminti de hotărârea ei să nu refuze nicio ocazie 
de a-L mărturisi pe Domnul şi acceptă cu oarecare strângere de 
inimă, deşi se simțea ciudat de încântată la gândul că va cânta în 
fața unui public atât de mare. Dar s-o ducă Len? S-o ajute Len să 
înveţe cântecele? Aşa ceva nu voia sub nicio formă. 

Când Ron auzi despre invitaţia pe care o avea pentru acea 
seară, o privi fără să-i vină a crede. 

- Uau, Estera, e unul dintre cele mai mari concerte ţinute 
în această zonă. Este extrem de faimos! Cu toate că nu mergeam 
regulat la biserică, am mers şi eu de câteva ori. Nu-mi vine să 
cred că ţi-au cerut să cânți! 

Se opri. Oare lui chiar îi părea bine? Chiar voia el ca 
preaiubita lui prietenă să fie privită de sute sau chiar mii de 
spectatori? Se bucura el ca ea să fie zi şi noapte la repetiții cu 
încrezutul de văru-său care, după cum ştia el prea bine, deja 
pusese ochii pe ea? Şi, mai mult decât toate acestea, cum o va 
afecta pe ea toată situația? Va putea suporta toate laudele pe 
care era aproape sigur că le va primi? Dacă va deveni peste 
noapte un star? E! se simţise atras de ea tocmai pentru că era 
diferită. Se va schimba ceva dacă va fi împinsă dintr-o dată în 
prim plan? Dar totuşi, ce mare şansă era aceasta pentru ea! Şi 
el se va simți atât de mândru s-o vadă acolo sus, arătând ca un 
înger din ceruri. Nu, nu putea, nu trebuia s-o rateze. Dar putea să 
facă un lucru, să stea lângă ea zi şi noapte — dacă Len trebuia să 
fie acolo, atunci tot acolo va fi şi el! 

Această neașteptată turnură le aruncă toate planurile 
pentru 4 iulie, în aer. Estera era atât de ocupată cu repetițiile, 
încât nu avea timp să meargă la focul de artificii. 

- Du-te tu, cu mama ta şi unchiul John, îl îndemnase ea. 
Nu pierde serbarea doar din cauza mea. 

- Se pare că tot nu mă cunoşti, Estera, îi spusese el. Unde 
mergi tu, merg şi eu, mai ales dacă e pe undeva pe aproape 
văru-meu ăsta. Şi anul viitor ne luăm revanşa, aşteaptă numai să 
vezi. Vom sărbători atunci pe cinste! 

Pentru o clipă, inima Esterei fu cuprinsă de teamă. Anul 
viitor? Cine putea spune ce îi aştepta pe amândoi până anul 
viitor? Fericirea lor prezentă era ceva prea frumos pentru a 
ţine prea mult. Apoi se înveseli. Anul trecut pe vremea aceasta 
se simțise atât de singură, dar acum, Ron apăruse în viaţa ei şi 
făcuse ca totul să fie diferit, aşa că, de ce să-și facă griji pentru 
anul viitor? Şi nu uită niciodată cuvintele lui în timp ce ea îi 
zâmbea: 

- La urma urmei, îi şopti el tandru, dacă nu eşti tu acolo, 
nu am ce sărbători. Tu eşti sărbătoarea mea! 

MARJORIE PORTEOUS SE UITĂ la ceas. Trebuia 
ca Hugh Gardner şi nepotul său să ajungă în orice moment. 
Programul avea să înceapă înainte să ajungă ei, dacă nu se 
grăbeau puţin. Faptul că bătrânul ei prieten acceptase să se uite 
la ceva la televizor era un adevărat eveniment. E clar că este 
foarte interesat de această cântăreață româncă, dacă face un 
asemenea efort. Chiar atunci se auzi maşina oprindu-se în fața 
casei și, în câteva momente, erau cu toţii aşezaţi în camera ei de 
zi, exact în momentul în care prezentatorul spunea: 

- Doamnelor şi domnilor, aş vrea să prezint audienței 
noastre în această seară, o tânără cu totul deosebită: Estera 
Popescu din România. 

- Deci este chiar Estera, spuse Hugh, privind atent la 
televizor. Până la urmă, ai avut dreptate, Aaron. Dar niciodată 
nu m-aș fi gândit, comentă, ştergându-şi nasul, aşa cum făcea de 
obicei când un lucru îl neliniştea. Cine s-ar fi gândit?! Nouă luni 
în Statele Unite şi deja este pe cale să devină un star! 

Tânăra cântăreaţă fu întâmpinată cu un ropot inimos 
de aplauze. Părea foarte stăpână pe sine când se plecă în fața 
mulţimii. Era însă evident că nu era obişnuită cu o astfel de 
publicitate. 

- Dar e o adevărată frumusețe, exclamă Marjorie. Aşa 
sunt toate românceie? 

- Nu toate, îi spuse Hugh zârnbind. Şi, cu siguranţă, nu 
sunt toate aşa, ca Estera Popescu. Dar, în ansamblu, sunt chiar 
foarte frumoase, cel puțin eu aşa cred, dar să nu uităm că eu am 
fost căsătorit cu o româncă. 

- Ja uite, bunicule, adăugă Aaron, poartă aceeaşi rochie 
albă de la concertul de la biserică, ți-aduci aminte? 

- Nu prea ţin eu minte cu ce sunt îmbrăcate femeile, 
murmură Hugh. 

Când prietenul lui Aaron îi spusese că o româncă ținea 
locul unuia dintre cântăreţi în acea seară, Hugh îl implorase pe 
nepotul său să meargă acasă la Marjorie şi să se uite la concert. 
Aaron, însă, îi spusese că ar trebui să meargă şi el. Ştia că l-ar 
fi interogat în legătură cu spectacolul până l-ar fi durut capul şi 
nu-i plăcea deloc să fie întrebat şi întors pe toate părțile legat de 
vreun subiect, mai ales când era Vorba despre fete frumoase. 

- Haide, bunicule, înţeleg că nu-ți place să te uiţi la 
televizor, dar măcar de data asta vino şi tu. Haide să-ţi vezi 
copila minune. N-o neglija. Poate că, într-o zi, va avea nevoie de 
sfatul sau de ajutorul tău. 

- Poate nici nu e Estera, Aaron, bombănise el. La urma 
urmei, nu e singura româncă din această parte a lumii. 

Până la urmă, cedase, dar numai după multe insistențe. 
Estera începuse să cânte. Hugh își dădu seama că era puţin 
emoționată şi nu ştia chiar tot timpul cum să se descurce cu 
microfonul. 

- Mă bucur că nu se leagănă şi nu se învârte de colo-colo, 
cum fac cei mai mulţi, spuse Hugh, şi este îmbrăcată decent, 
deşi mă tem că asta nu poate dura prea mult, dacă devine un 
star. 

- Poate că va reuşi să învingă sistemul, bunicule, spuse 
Aaron, cu o voce îndoielnică. Dar faima este lucru periculos. Nu 
că aş fi eu expert în aşa ceva, zise râzând scurt. Trebuie să spun, 
însă, că are mai multă prestanţă decât în aprilie. 

- Prestanţă? Aşa îi spune? Da, are. Dar uite ce aplauze! 
Ar lua mințile oricui. 

Ascultară amândoi cum Estera cântă fiecare cântec, unele 
în română, altele contemporane. Vocea ei încântă audiența, ca 
întotdeauna, iar Aaron îşi spuse că bunicul său nu mai urmărise 
de multă vreme o emisiune până la capăt. În sfârșit, se terminase 
şi se întoarseră acasă. 

Hugh Gardner se așeză în fotoliul lui preferat. 

- Te rog, Aaron, să-mi aduci o cană de ceai englezesc!, 
imploră el. Mi-e tare sete şi numai tu ştii să faci ceai ca la carte 
în capătul ăsta de lume. Ce mă bucur că sunt din nou acasă! Şi 
Hugh se lăsă pe spate în fotoliul său rabatabil şi răsuflă ușurat. 
Pentru un om bătrân ca mine e obositor să te uiţi atâta la 
televizor. 

După cincisprezece minute, Aaron îi puse pe măsuţa de 
lângă el, cana preferată cu ceai. Hugh sorbi pe îndelete de câteva 
ori din cel mai bun ceai englezesc pe care i-l trimitea regulat o 
soră credincioasă de dincolo de ocean. 

- Ei? întrebă Aaron în timp ce se așeză vizavi de Hugh şi 
îşi aruncă papucii, aşezându-se picior peste picior. 

- Ei? repetă bătrânul. 

- A avut mare succes, nu-i aşa? 

- Da. Şi cred că ar trebui să fim recunoscători că nu e și 
mai schimbată. Încă are un aer aparte. 

- Mergi s-o vezi şi mâine seară, bunicule? 

Hugh ridică din umeri. 

- Cred că da, murmură. Bănuiesc că va fi destul de 
diferită şi nu sunt sigur că mă pot baza să îmi povesteşti tu. Nu 
te pricepi la aşa ceva, mai ales când este vorba despre astfel de 
lucruri. 

Aaron zâmbi. 

- Aici ai dreptate, bunicule. Dar chiar nu pot să înţeleg de 
ce eşti atât de interesat de această tânără. 

- Sigur că nu poţi să înţelegi, băiete — şi Hugh îi zâmbi 
într-un mod cam ciudat lui Aaron — dar cred că într-o bună zi, 
cumva, o să înţelegi. 

Următoarea seară fu diferită chiar de la început. Când ea 
intră pe scenă, audiența scoase un sunet de uimire, apoi izbucni 
în aplauze asurzitoare. 

- Estera este oare? se auzi Aaron întrebând, în timp ce se 
aplecă s-o vadă mai bine. 

Da, ea era, îmbrăcată într-o rochie aurie, până la glezne, 
nu chiar fără bretele, dar aproape, care se mula pe corp şi lucea 
în lumina reflectoarelor. Întotdeauna îi stătuse bine cu auriu. 
Tenul ei măsliniu radia, iar ochii îi sclipeau ca două stele. Un 
trandafir galben se întrezărea între buclele negre și strălucitoare 
care i se revărsau pe umeri. Dar nu numai rochia sau părul îi 
erau diferite. Când începu să cânte, publicul fu electrizat. Nu 
mai era nicio stângăcie în mânuirea microfonului; părea să aibă 
totul foarte bine sub control, atât pe ea însăşi, cât şi publicul; 
corpul i se legăna uşor pe ritmul melodiei contemporane pe care 
o cânta. Nimeni nu s-ar fi gândit că o învățase în mai puţin de o 
săptămână. 

- la auzi ce aplauze, comentă Aaron, când Estera încheie 
cu „Măreţul har“. Sunt de-a dreptul furtunoase. În seara aceasta 
a captivat mulțimea. Numai, uită-te la ei! 

- Şi la tine, comentă Hugh cu tact. Nepotul său ascultase 
ca vrăjit întregul spectacol. 

Aaron roși. 

- Păi, e de-a dreptul fantastică, bunicule. Adică, are o 
voce superbă, iar camerele păreau să fie centrate asupra feţei ei 
în această seară. 

Se opri. Nu voia să spună nimic de față cu Marjorie. 

Priviră cu toții cum mulțimile făceau valuri în jurul tinerei 
cântărețe. Hugh îşi putea imagina rezultatul spectacolului din 
acel week-end: tot felul de sponsori care se ofereau să facă din 
ea un adevărat succes, tot felul de studiouri care se ofereau să 

facă înregistrări, tot felul de invitații la concerte prin toată țara. 
Se îndrepta cu paşi repezi spre celebritate. 

Hugh se ridică de pe scaun. 

- fi mulțumesc că ne-ai primit, Marjorie, spuse, 
strângându-i mâna prietenei sale. 

- A fost o plăcere să vă fiu de vreun folos, răspunse 
amabil femeia. Dar trebuie să ne rugăm serios pentru această 
tânără, Hugh. De aseară până astăzi, ceva n-a mers bine. 

- Cei mai mulţi ar spune că lucrurile au mers „bine“, nu 
„rău“, Marjorie, răspunse e! încet. Dar, desigur, sunt de acord cu 
tine. 

Nici Aaron, nici bunicul său nu spuseră prea multe în drum 
spre casă. 

Acea seară fu una foarte neliniştită pentru Hugh Gardner. 
Dar, până dimineaţă, după ce, timp de câteva ceasuri, își lăsase 
povara la picioarele Stăpânului, dormi un somn liniştit. lar în ziua 
următoare notă în jumalul pe care îl ţinea cu regularitate: „M-am 
uitat aseară la televizor la cum a cântat Estera Popescu. Un 
spectacol extraordinar, dar Cortina de catifea a fost prea vizibilă; 
pentru mine, vreau să spun; mă tem că nu pentru ea. Uneori aş 
dori să fie înapoi, în siguranță, în spatele celei de fier.“ 


324 


capirolul 30 


———.. [— 


Salvarea lui Gabi 


- FELICITĂRI! 

Estera se întoarse şi o văzu pe tânăra Connie Frith la 
câțiva metri de ea. Nu o mai văzuse de ceva timp. În ultimele 
luni se înfiripase un fel de prietenie între ele, deşi nu se văzuseră 
decât la biserică. Connie, care mereu spunea tot ce gândea, 
părea s-o supravegheze îndeaproape pe Estera, uitându-se 
la felul în care mergea, vorbea, se îmbrăca şi se comporta. Se 
părea că, pentru această adolescentă îndrăzneață, Estera părea 
ceva prea frumos ca să fie adevărat, prea sfântă pentru a rezista 
prea mult în lumea în grabnică schimbare a anilor optzeci. 

Estera numai ce oprise în parcarea bisericii. Era prima 
miercuri seara după spectacol. 

- Felicitări! repetă Connie, când Estera închise uşa 
maşinii. Ai reuşit, în sfârșit! 

- Ce am reuşit? întrebă Estera, care ajunsese să se teamă 
puţin de comentariile lui Connie. 

- Să fii acceptată de generația noastră, desigur, ce 
altceva? Uau, ai făcut senzaţie serioasă duminică seara! Nu ştiu 
dacă am mai văzut vreodată aşa ceva! 

Estera roşi ca un bujor. Parcă toată lumea spunea acelaşi 
lucru. Telefoane, scrisori şi oferte pentru înregistrări veniseră cu 
duiumul. 

- Păi, Connie, răspunse Estera repezit, când intrară 
împreună în biserică, se pare că Dumnezeu a deschis uşa. Este 
doar lucrarea Lui. 

- O rochie aurie şic şi doi tineri chipeşi? Toate astea sunt 
lucrarea Lui?! 

Estera lua de obicei comentariile acestei tinere cu un dram 
de sare, dar, de data asta, cuvintele o usturară profund. Trecând 
înaintea lui Connie, dădu din cap cu un aer de superioritate. 
N-avea de gând să se coboare la mintea ei şi să răspundă. 
Connie se întoarse către Estera, care pleca grăbită, dădu din cap 
scuturând din cârlionți ei roşcați, şi-şi spuse destul de tare ca să 
audă Estera: 

=- Măi, măi, cine s-ar fi gândit? Eroina mea a căzut de pe 
piedestal! Acum e la fel ca noi toţi. Exact cum am prezis. 

Acum, de-a dreptul enervată, Estera se întoarse şi avea 
de gând să-i răspundă lui Connie cu aceeași monedă. N-o 
puteai ațâța pe Estera cu una, cu două, dar, odată stâmită, cum 
îi spusese şi sora ei deseori, era bine să te fereşti de ea. Dar 
privind-o în ochi pe Connie, ceva o făcu să se oprească. Ce arăta 
privirea ei: tristeţe, dezamăgire, poate chiar suferință? Orice ar 
fi fost, mânia i se potoli deîndată. Punându-şi braţul în jurul ei, îi 
şopti uşor: 

- lartă-mă, Connie. Sunt puţin încordată din cauza tuturor 
acestor lucruri. Nu sunt obişnuită cu atâta publicitate. 

Connie însă se trase la o parte. Nu se lăsa potolită, cel 
puţin nu chiar atât de ușor. 

- Nu am nevoie de scuzele tale, Estera, murmură în timp 
ce se întoarse pe călcâi. Tot ce vreau e să văd pe cineva care 
ia poziţie, care stabileşte un alt standard pe care noi să-l urmăm 
— cineva cu adevărat creştin, vreau să spun. Şi sperasem că ai 
putea fi tu aceea, în modul tău tăcut. Dar... 

Tocmai atunci veni Len pe culoar. Le privi pentru o clipă 
pe fete. Era clar că iarăşi Connie vorbea despre una dintre 
obsesiile ei. Nu era ceva nou, dar Estera, care de obicei era 

foarte senină, de data aceasta părea deranjată. Nu dură mult 
până ce o luă la braţ şi o conduse înspre altarul bisericii. 

- Să nu-i dai nici un pic de atenţie fetei acesteia, Estera. 
Este o adolescentă răsfăţată şi probabil foarte geloasă din cauza 
succesului tău. Ai fost pur şi simplu... 

- Opreşte-te! Nu mai suport, Len. Pur şi simplu nu mai 
pot, îl întrerupse Estera cu o voce tremurândă. ÎI lăsă de braţ şi 
se grăbi să se aşeze pe locul ei obişnuit, în primele bănci. 

După slujbă, toată lumea se înghesui în jurul Esterei. Se 
părea că toată adunarea văzuse concertul la televizor. Cât de 
mândri erau de ea, îi spuseră toţi. Fusese fantastic! Arătase din 
plin slava lui Dumnezeu! Ce ţinută frumoasă, ce comportament 
frumos, ce glas frumos! Pastorul, totuși, fu puțin mai reţinut în 
comentariile sale. 

- Un spectacol extraordinar, Estera!, spuse el amabil. Eşti 
cu adevărat înzestrată cu o voce minunată, numai nu lăsa toată 
această publicitate să ţi se urce la cap, şi o bătu uşor pe umăr. 
Dă-l lui Dumnezeu toată slava! Te aşteaptă o carieră minunată, 
dacă îţi poţi menţine acelaşi duh smerit care ţi-a marcat atât de 
frumos modul de a cânta până acum. 

Estera fu pe jumătate încântată, pe jumătate iritată de 
cuvintele lui. 

- Mulţumesc, frate pastor, murmură ea, şi ieşi afară 
trăgând în piept o gură de aer proaspăt, de seară. 

Era epuizată emoţional şi căzu frântă de oboseală, în pat. 

- Doamne, Tată, murmură somnoroasă în timp ce 
stinse veioza de lângă pat, sunt atât de obosită, dar, Te rog, 
binecuvântează-mă şi păzeşte-mă şi pe mine şi pe toţi cei pe 
care-i iubesc, în această seară. Amin. 

Săptămâna următoare fu o repetare a serii de miercuri. 
Oriunde mergea, auzea cât de bună fusese. La început o obosea, 
deşi îi făcea întotdeauna bine orgoliului ei. Apoi se obişnui, 
chiar se aştepta să fie lăudată, astfel încât, când văzu că Ron nu 
mai zice nimic despre concert, deşi o lăudase din plin în acea 

duminică seara, deveni irascibilă față de el. El fusese rănit la 
început, dar nu-i trebui mult să-i găsească o scuză fetei pe care 
efectiv o adora. Era obosită, epuizată, îngrijorată din cauza 
Ramonei, a lui Gabi, a nunții unchiului ei. Avea dreptul să fie 
puţin tăioasă cu el uneori. 

Apoi, într-o dimineaţă, Estera merse, ca de obicei, la 
căsuţa poștală. Scrisorile admiratorilor începuseră să vină tot 
mai mult, dar în această dimineaţă avea doar două scrisori. Nu 
acordă prea mare atenție uneia care era timbrată din Arkansas. 
Primise cu o zi înainte o scrisoare din California din partea cuiva 
care voia să o sponsorizeze pentru a deveni cântăreață. Ron 
glumise cu ea că va trebui să-şi angajeze o secretară odată ce el 
va pleca la şcoală. El o ajutase să-şi cumpere un birou şi un fişet 
cu sertare pentru dosare, ca să se poată organiza mai bine. 

Deschise celălalt plic întâi. Era de culoare crem și puțin 
parfumat. Da, era tocmai la ce se așteptase, puţin mai încărcat 
decât i se părea ei potrivit, având în vedere circumstanțele. 
Nunta avea să aibă loc pe 24 august la Biserica Episcopală Sf. 
Margareta, unde mergea Diane Atwood din când în când. Cu 
câteva săptămâni în urmă, Estera s-ar fi împotrivit ideii de a 
merge, dar acum își spuse, punând plicul pe birou, că cel mai 
creștinesc lucru pe care se cuvenea să îl facă era să meargă la 
nuntă, 

Când deschise al doilea plic, îi căzură în poală două foi 
de hârtie. O luă pe prima şi o despături. Era scrisul lui Gabi! Se 
simţi şi mirată, şi alarmată în acelaşi timp. Cu sufletul la gură, 
începu să citească: 


Dragă Estera, 

Vei fi surprinsă să primeşti această scrisoare, dar nu am 
putu rata ocazia. Am tot vrut să-ţi trimit vorbă de mai multe 
săptămâni, dar n-am ştiut cum. Am ajuns la disperare şi m-am 
rugat lui Dumnezeu să mă ajute să găsesc o modalitate să iau 
legătura cu tine. Rugăciunea mea a fost ascultată. Ralph Potter, 

dintr-o biserică baptistă din Arkansas, ne-a făcut o vizită scurtă 
săptămâna trecută. Desigur, a trebuit să stea la hotel şi a fost 
supravegheat îndeaproape tot timpul, dar am reuşit să-i strecor 
această scnsoare, căci altfel mă îndoiesc că ar ajunge la tine 
ceva din ce îţi scriu. Estera, ceea ce-ţi spun este o chestiune 
foarte urgentă. Domnul Potter a venit la bisenca noastră tocmai 
la timp. 


Pulsul Esterei crescu, iar mâna îi tremura, dar citi mai 
departe: 


După cum îţi amintești, am absolvit liceul luna trecută. 
Știu că aveai de gând să mă iei cu tine cândva anul acesta dar, 
cum nu am mai primit deloc veşti de la tine, nu știu dacă asta 
mai e valabil sau nu. Ştiu că e oiudat că trebuie să depinzi de 
unchiul John pentru toate. Dar trebuie să mă ajuţi să plec din 
locul acesta, şi asta cât mai curând. Îmi pare rău că trebuie să te 
supăr, Estera, dar trebuie să-ţi spun ceva. 

Cu câteva săptămâni înainte de a termina liceul, într-o 
după-amiază, când plecam de la școală, am simțit că sunt 
urmărită. M-am opnt să-mi leg şiretul, sperând ca acel cineva 
care era în spatele meu să treacă de mine. Dar n-a trecut și, când 
am ajuns la parc, a venit lângă mine şi am văzut cine era. 


Estera se opri şi păli toată. Îşi putea imagina cu exactitate 
scena şi îşi dădu seama ce urma. Temându-se de ce era mai rău, 
se strădui să continue să citească. 


Îţi poţi da seama despre cine este vorba, Estera. ll cunoşti 
şi tu prea bine. Mă cam aşteptasem să mă întâlnesc cu el înainte 
să treacă prea multe luni, dar tot am fost pe deplin nepregătită 
când s-a întâmplat. Tremuram toată când m-a obligat să-mi ridic 
privirea spre el. 

- Eşti Gabriela Popescu, nu-i așa? m-a întrebat. 

Am dat din cap aprobator, uitându-mă în jos. 

- Nu semeni prea mult cu sora ta, a comentat el. 

Am dat din cap din nou, de data aceasta bucuroasă că nu 
sunt ca tine — frumoasă, vreau să spun. Apoi m-a apucat de braț 
şi mi-a şoptit cu vocea lui răguşită: 

- S-a dus în America, nu? Unde este? Dă-mi adresa ei. 

Desigur, am ştiut că „ea“ erai tu. l-am spus că n-o am ia 
mine, căutând să câştig timp. A început să înjure şi să dea cu 
piciorul. Smucindu-mi brațul, s-a uitat în jur, apoi mi-a spus 
printre dinți la ureche: 

- Să-mi aduci adresa ei mâine pe vremea asta aici, în 
parc, că altfel... 

N-a fost nevoie să spună mai mult. Tremuram toată şi mă 
uitam numai la pantofi, dar nu voiam să răspund. 

- Încăpățânată, aşa-i? Intocmai ca ea, chiar şi mai şi, aş 
zice, şi a râs îngrozitor. 

Râsul acela m-a înfuriat. M-am smuls din mâna lui, m-am 
uitat țintă la el şi am strigat: 

- Nu! Nu-ţi dau eu ţie adresa ei! Nu ţi-o dau! Dacă o vei 
afla, şi sunt sigură că vei reuşi, nu va fi de ia mine. 

M-am uitat la el cu o privire din aceea „de-a lui Gabi“, cum 
îi ziceai tu, şi am fugit. N-a încercat să fugă după mine, dar ştiam 
că era nebun de furie. 

Desigur, după cum îți poţi da seama, asta n-a fost tot. 
Următoarea zi m-am asigurat că nu sunt singură când am 
venit acasă de la şcoală, dar mi-am dat seama că sunt din 
nou urmărită. Desigur, nu-i puteam spune nimic prietenei 
mele, Roxana, aşa că, la semafor, unde m-am despărțit de 
ea, am luat-o la fugă spre casă. Dar el a ajuns înaintea mea, 
așteptându-mă la intrare. Ştii cât de întuneric e acolo. Eram de-a 
dreptul îngrozită, mai ales când m-a înşfăcat din nou de braț şi 
s-a uitat la mine de sus până jos de câteva ori. Apoi a râs iar cu 
râsul lui îngrozitor: 

- Nu arăţi prea rău, la urma urmei, Gabriela. Mă mulţu- 
mesc şi cu tine, dacă n-o pot avea pe ea. 

Apoi mi-a furişat un bilet şi a dispărut în întuneric. 

Când am ajuns sus, am deschis biletul. Scria aşa: „Am 
deja adresa ei. Dar probabil că va ignora orice scrisoare i-aş 
trimite eu. Dă-i tu adresa mea şi numărul de telefon şi spune-i 
să ia imediat legătura cu mine. Dacă nu vine în țară până în 
septembrie, spune-i că sora ei mai mică va fi un înlocuitor 
potrivit. Aşa să-i spui. Şi spune-i că, dacă sora ei încearcă să 
zboare în America, la fel ca ea, va vedea că nu-i va fi la fel de 
uşor. Şi să nu uitaţi, amândouă, că America nu mai este chiar 
atât de departe.“ 

Îşi trimit adresa lui şi numărul de telefon, Estera, dar le 
trimit pe o adresă greşită. Nu vor ajunge niciodată la tine, dar îi 
pot spune că le-am trimis. De ce-îngăduie Dumnezeu ca aceşti 
comuniști să ne încurajeze să fim atât de vicleni? Sunt eu destul 
de şireată şi fără să mai fiu împinsă de la spate de cineva. Dar 
totuşi, nu e chiar o minciună, nu-i aşa? 

Estera, mătuşa Ana spune că trebuie să plec de aici 
imediat. Nu va fi uşor, dar mi-am făcut deja actele. Dacă primesc 
la timp bani, adică până la sfârşitul lunii, merg într-o excursie cu 
şcoala în Polonia — mai au câteva locuri libere — şi Ambasada 
americană din Varşovia se va ocupa de toate celelalte. Nu voi 
menţiona aici niciun nume, dar noi ştim bine amândouă cine 
mă poate ajuta. Am vorbit deja cu ea şi este mai mult decât 
dispusă să mă ajute. Şi ea crede că mie îmi va fi cu mult mai 
greu la ambasadă aici, în Bucureşti, decât ţi-a fost ţie. Lucrurile 
se agravează, iar el va pune autoritățile să mă găsească de 
data aceasta. Vor folosi orice scuză pentru a mă reţine, orice 
posibilitate. Dar am nevoie de bani pentru excursie şi pentru 
biletul de avion. Am nevoie cam de 800 de dolari. Îmi pare rău, 
Estera, dar altă cale de ieşire nu există. Ştii ce se va întâmpla 
dacă rămân. Mătuşa Ana zice că nu o interesează ce i se poate 
întâmpla ei. Ea crede că nu i-ar face nimic mai rău decât a-şi 

pierde slujba și se poate încrede în Dumnezeu să-i poarte de 
grijă. Ea crede că Ceauşescu nu o mai duce mult, că sunt semne 
de schimbare în aer. Chiar, sper să fie adevărat. Şi sper ca el 
să nu reuşească să te supere cumva acolo unde eşti, dar ştiu că 
unchiul îți va purta de grijă şi eşti cu mult mai în siguranță acolo 
decât aici, asta e sigur. 

Te rog să-mi scrii imediat prin domnul Potter. Un prieten 
de-al lui vine în România pe 24 iulie. Excursia cu şcoala începe 
pe 1 august. Aşa că, după cum vezi, am nevoie imediată de bani. 
Dacă asta nu merge, atunci nu văd cum aș putea ajunge la tine 
prea curând şi mă cutremur gândindu-mă la ceea ce s-ar putea 
întâmpla dacă nu plec de aici. Te rog să mă ajuţi. Te rog. 

Sora ta foarte iubitoare, 

Gabi 


Mâna Esterei tremura când împături scrisoarea și 
deschise cea de-a doua foaie de hârtie. În aceasta, spusele lui 
Gabi precum că domnul Ralph Potter se va îngriji ca sora ei să 
primească banii dacă Estera îi putea trimite imediat, erau întărite. 

Estera se uită la ceas. Ron avea să sosească în curând 
pentru a o duce la o repetiție cu Len; Ron insista tot timpul, dacă 
nu-l împiedica ceva important, să o însoțească la aceste repetiții. 
Fiind în vacanța de vară, era destul de liber să meargă pe unde 
voia. Ea avea un alt mare concert în acel weekend în Cincinnati 
şi avea multe cântece de parcurs până sâmbătă. 

Când Ron sosi, își dădu seama imediat că se întâmplase 
ceva. Estera nu zise nimic, ci îi înmână cele două scrisori. Ochii 
lui căzură pe invitaţia de nuntă. 

— Asta te-a supărat? întrebă, luându-i mâna în a lui. 

- Nu, Ron. Adică, m-a supărat puţin, desigur, dar nu, nu 
despre asta e vorba. 

- Mergi la nuntă, atunci? întrebă Ron fără să se poată 
abține. 

- Da, răspunse ea încet, dacă mergi tu. Vreau să spun că 
e cel mai creştinesc lucru pe care se cuvine să îl fac. 

Ron o privi uimit. Nu ar fi dat acelaşi răspuns acum o lună, 
se gândi el. Nu mi-am dat seama că am atâta influență asupra ei. 

Apoi, ea începu să tremure din nou. 

- Citeşte cealaltă scrisoare, te rog, Ron, citeşte-o acum! 

- Va trebui să mi-o traduci, zise Ron zâmbind uşor. 

Estera reuşi să-i răspundă şi ea cu un mic zâmbet. 

- Uitasem pentru o clipă că tu nu eşti român, răspunse ea. 

Ron ascultă cum Estera începu să-i traducă scrisoarea. Nu 
era deloc ce-şi imaginase el. Gabi avea probleme? Şi preaiubita 
lui, Estera! Nici măcar un indiciu nu-i dăduse că ar fi fost într-un 
asemenea pericol. Ochii îi scăpărau de mânie când Estera puse 
scrisoarea jos. 4 

- Ce monstru! scrâşni el. Cum îndrăzneşte să te amenințe 
în felul acesta?! Spune-mi toată situația, Estera, te rog! Trebuie 
să ştiu cum să te apăr! 

După o jumătate de oră, stăteau împreună pe banca lor 
preferată din parc, lângă râu. Estera începu, uşor şi cu durere, 
să-i povestească despre acele săptămâni şi luni de groază când 
fusese vânată de fiul şefului de partid, din Ploieşti. EI o întâlnise 
în ultimul ei an de liceu şi, timp de un an întreg, nu o lăsase în 
pace. Îi făcuse ochi dulci în clasă, o urmărea spre casă seara, 
îi trimitea bileţele foarte sugestive şi, pe scurt, îi făcea viața de 
nesuportat. Numai Dumnezeu o protejase, îi spuse ea lui Ron, 
care rămăsese de-a dreptu! şocat. Odată scăpase ca prin urechile 
acului. Cu cât îl evita şi îi dădea mai mult peste nas, cu atât o 
urmărea mai mult. Îi spusese că o va avea cu orice preţ. Părea că 
simţea o plăcere perversă în a corupe o fată care era cunoscută 
ca fiind creştină. Era de asemenea destul de sigură că el era cel 
care îl rugase pe tatăl lui să-i ofere acea slujbă de traducător. 

— Estera, îi spuse Ron, după ce citiră pentru a treia oară 
scrisoarea, nu cred că ar fi înțelept să-i ceri unchiului tău bani 

chiar acum, dar ştii că eu nu stau rău la acest capitol. Călătoria 
lui Gabi nu-mi va pricinui o gaură prea mare în contul din bancă. 

- Dar Ron, exclamă Estera, întorcându-se şi privindu-l în 
ochi cu ochii ei mari. Nu-ţi pot cere 800 de dolari, uite-așa! 

- Aş face aceasta pentru orice prieten adevărat, iar tu ești 
mult mai mult decât atât pentru mine, ştii bine! 

Estera roşi, suspină, iar apoi zâmbi uşor. 

- De fapt, Ron, m-am tot gândit. Cu toți banii pe care îi 
primesc pentru concertele mele, pot plăti chiar eu suma, sau 
aproape că pot. 

- Dar o asemenea sumă e destul de mare! Şi oricum, vei 
avea nevoie de ceva bani când va ajunge sora ta aici. 

- E adevărat. Nu vom mai sta cu unchiul după ce 
se căsătorește. Ne mutăm la mătușa Mary şi va trebui să 
contribuim cu ceva pentru că stăm acolo. Bine, Ron, poți plăti tu 
deocamdată. 

- Deocamdată? repetă el. Lasă că mai vedem noi! După 
ce terminăm cu repetiţia, mergem acasă şi trimitem un cec 
imediat. N-avem timp de pierdut. 

- Of, sper să ajungă aici cu bine, murmură Estera când 
urcară în mașină. Este puţin riscant ceea ce face ea. 

Când se întoarseră acasă, Estera se aşeză imediat 
şi îi scrise o scrisoare lui Gabi, pe care o trimise în aceeași zi 
domnului Potter, împreună cu un cec, sumă care să ajungă 
cât mai curând posibil la sora ei. Cecul includea și cei o mie 
de dolari pe care îi primise pentru biserica din Ploieşti. Era 
o ușurare să ştie că banii aceştia nu mai erau în mâinile ei. Şi 
mătuşa Mary, auzind întreaga poveste, o asigură pe Estera că și 
ea, şi Gabi, vor avea un cămin atâta timp cât vor avea nevoie. 
Rachel avea să doarmă în cameră cu ea, iar cele două surori 
puteau împărți celălalt dormitor. Puțin cam înghesuite, dar ştia că 
Estera era obişnuită cu asta. 

Estera răsuflă uşurată când Ron introduse scrisoarea în 
cutia poştală de lângă oficiul poştal. 

- Ceea ce mă îngrijorează cel mai mult, Estera, este 
dacă tu eşti în siguranţă chiar în America, zise el, apăsând pe 
accelerație. 

Estera ridică din umeri. 

- Cine ştie, Ron? Pot spune doar că sunt cu mult mai în 
siguranță decât am fost în România. 

- Estera, ce fel de fată e Gabriela? E la fel ca tine? întrebă 
Ron dintr-o dată, în timp ce se grăbeau spre casă. Voia s-o facă 
să se gândească la ceva mai plăcut. 

Estera râse cu râsul ei de argint când îi răspunse: 

- O, deloc, Ron. 

- Nu este atât de frumoasă, atunci? 

Estera ezită. 

- Păi, ai văzut poza ei, Ron. Judecă tu singur. 

- Judecând după poză, nu se poate compara cu tine. 
Dar pozele sunt uneori înşelătoare, îi spuse el. Cum este ea în 
realitate? 

Estera se gândi o clipă. 

- Gabi e ca vântul, ca soarele, ca o tomadă, ca un 
curcubeu. Într-o clipă râde de nu mai poate, în următoarea 
este toată lacrimi. Estera se opri. Avea atât de clar în minte 
imaginea surorii ei, de parcă ar fi văzut-o alături de ea în maşină. 
Continuă: Are tenul mult mai deschis decât mine, de fapt, are o 
înfăţişare mai occidentală. Presupun că nu s-ar putea spune că e 
o frumuseţe. Trăsăturile ei sunt puțin neregulate, dar are un şarm 
personal cu care compensează. Asta e ceea ce o face atât de 
atractivă. Şi mai are nişte ochi mari de un verde-gri care, atunci 
când vorbeşte, sunt plini de viaţă, iar zâmbetul e unul dintre cele 
mai calde pe care le vei vedea vreodată. Dar când se supără, ar fi 
bine să te păzeşti! 

- Deci îţi dă uneori bătăi de cap! Crezi că te descurci cu 
ea în noul mediu? Cum se va adapta? Şi, Estera, cum îţi va face 
ea faţă ție, aşa cum te-ai schimbat? 

Estera ajunsese să urască orice aluzie la schimbarea 
care se produsese în ea şi era pe cale să dea o replică destul de 
tăioasă, când se opri, gândindu-se mirată la idee. Ce reacţie va 
avea Gabi a ei față de America şi, chiar așa, ce va crede despre 
sora ei mai mare acum? Ea era atât de imprevizibilă. Estera 
presimţi că va avea de trecut prin câteva furtuni până ce se va 
obişnui cu stilul de viață american. Şi cum va reacţiona faţă de 
Ron? se întrebă ea. 

~ Veţi avea toate loc în casa mătuşii tale? întrebă Ron. 

- Ne vom înghesui o vreme, dar mătuşa Mary va cumpăra 
la un moment dat o altă casă cu banii pe care fi va obține în urma 
divorțului. 

- Păi, poate că până vara următoare va fi loc destul. 

- Poate va fi, răspunse Estera roșind, și adăugă apoi, ca și 
cum tocmai își amintise ceva, dacă e voia Domnului. 

ESTERA SE TREZI TRANSPIRATĂ TOATĂ. De luni de 
zile nu mai avusese un asemenea coşmar. Îşi dădea seama cam 
care era cauza: scrisoarea pe care o primise cu o zi în urmă. Fru- 
mosul ei dormitor roz încă părea plin de pericole, cu toate că era 
trează de-a binelea şi soarele își trimitea razele prin fereastră. 
Toată noaptea fusese urmărită şi i se părea că ef era încă acolo, 
poate ascuns prin dulap, sau sub pat, sau în garaj. Era același 
coșmar pe care îl avusese de multe ori în zilele care acum păreau 
să fi fost atât de demult — zilele în care trebuia să se furişeze când 
venea de la şcoală, de teamă că era urmărită. Dintr-odată toate 
aceste primejdii păreau din nou atât de aproape. Poate că nici 
chiar în America nu era în siguranță. Poate că el şi tată! lui aveau 
spionii lor chiar şi în Velours. Apoi râse de acest gând. Imposibil! 

Îşi amintea cum, în dormitorul ei strâmt de la etajul cinci 
dintr-un bloc înalt din Ploieşti, pentru a scăpa de vălul de groază 
de după acel coşmar, trebuia să stea câteva clipe pe genunchi. 
Aşa că îngenunchie pe mocheta moale şi roz şi începu să se 
roage. Dar, după câteva momente, sări în picioare. Ron va fi cel 
care o va ocroti! Trebuie să-i spună despre această teamă a ei. 
Desigur, Dumnezeu era Marele ei Ocrotitor, ştia prea bine, dar 
nu folosea El oameni pentru a răspunde la rugăciuni uneori? 

- Vin imediat, Estera, o linişti vocea calmă a lui Ron peste 
câteva minute. 

Şi chiar veni. Avându-l aproape de ea, simţi că frica îi 
dispare. 

— Ştii, draga mea, şopti el, poate că acesta este un semn 
de la Dumnezeu că ai nevoie de mine să te ocrotesc pentru 
totdeauna. Dacă ai fi căsătorită, acel monstru nu ar mai îndrăzni 
să se atingă de tine. 

- Şi eu mă gândeam exact la acelaşi lucru, Ron. 

Nu fu nevoie să spună mai mult. Era deja în brațele lui. 
Acum avea dreptul s-o țină în brațe. Acum, era a lui. 

- O singură întrebare, zise Estera, trăgându-se puțin din 
îmbrățişarea lui. Aici, în Occident, logodna e la fel de serioasă? 
Adică, este aproape acelaşi lucru cu a fi căsătorit? 

Ron îşi muşcă buza. De ce trebuia să pună ea întrebarea 
aceasta? Apoi înțelese. 

- Nu, Estera. Ştiu că mi-ai spus că în România aşa este, 
dar aici, nu, nu este chiar aşa, deşi eu consider că aici, logodna 
este privită cu prea multă uşurinţă. Ştiu câţiva prieteni care par 
să tot intre şi să iasă dintr-o astfel de relaţie de logodnă cum intră 
şi ies dintr-un restaurant fast-food. Dar, sigur că nu e acelaşi 
lucru cu căsătoria. Ştii asta. Însă eu aş vrea să fie, adăugă, 
sărutând-o cu pasiune. 

- O, Ron, eşti atât de înţelegător! Ştii că eu voi privi 
lucrurile foarte serios. Şi se pare că Dumnezeu îmi arată că am 
nevoie foarte tare de aşa ceva, am nevoie foarte tare de tine, 
vreau să spun. 

Estera tânjea să simtă acel inel pe deget şi să ştie că are 
dreptul la ocrotirea lui Ron, căci încă se simţea în nesiguranţă. Îşi 
întinse mâna, tremurând. 

Ron îi puse frumosul inel şi şopti: 

- Acum eşti a mea, şi nimeni şi nimic nu mi te va lua! 

- Aşa sper şi eu, murmură Estera, simţindu-i brațele în 
jurul ei. Am mare nevoie de tine! 

- Şi eu am nevoie de tine, îngerul meu! Când va fi, însă, 
ziua cea mare? O privi în ochi, aşteptând un răspuns. 

- Las asta în seama ta. Vrei să așteptăm până ce termini 
dreptul sau până termin eu facultatea? 

- În niciun caz nu pot să aştept atâta, mai ales... Se opri. 

- Mai ales... 

Se înroşi tot şi răspunse fără să se gândească prea mult: 

- Mai ales că te iubesc atât de tare! Mi-e foarte greu, 
aproape imposibil să aştept prea mult! Mai ales... 

- larăşi „mai ales”, îi spuse Estera râzând. Mai ales ce, 
Ron? 

= hi explic altă dată, Estera. Nu astăzi. Nu-ţi face griji. 
Nu e ceva grav, doar că e destul de personal. Promit că îți spun 
cândva. Ce zici să ne căsătorim vara viitoare? Vei mai fi trecut 
printr-un an de școală înainte să trebuiască să te transferi la o 
altă facultate. Văzu expresia surprinsă de pe fața Esterei şi 
adăugă cu un zâmbet: Desigur, că va trebui să te transferi. Va fi 
prea departe să faci naveta din Nashville, iar până atunci eu voi 
fi deja destul de prins acolo, ca student. Ştii că va fi liberă casa 
noastră, căci mama se mută cu unchiul tău. 

Estera dădu din cap. 

- Deocamdată, ne vom vedea doar la sfârşit de 
săptămână, continuă el, dar probabil că e mai bine aşa. 

Se lăsă o tăcere lungă. 

- Deci, continuă el, după ce ne căsătorim, vom avea 
nevoie doar de o chirie în Nashville, unde să stăm în timpul 
săptămânii. O, Estera mea — şi o trase mai aproape spre el, un an 
pare o veşnicie. Dar acum pot măcar să te îmbrățişez, să te sărut, 
să te fac să simţi că noi doi aparţinem unul! altuia. 

Minutele trecură. Niciunul dintre ei nu voia să se miște. O 
fată tristă şi neajutorată îşi găsise în sfârşit refugiul. De acum, 
nu trebuia să mai înfrunte furtunile vieţii de una singură. Nu mai 
trebuia să se teamă de ceea ce îi rezerva viitorul. 

- Nu-mi vine să cred că trăiesc clipele astea, murmură ea 
încântată. 

- Nici mie, şopti Ron, mângâindu-i părul. Eu... se opri brusc. 

Ramona intrase în încăpere şi stătea, uitându-se la ei cu o 
expresie de vădită uimire. 

Estera se făcu roşie de tot. Uitase că asta era ora la care 
verişoara ei venea, de obicei, în cameră. Încercă să se tragă de 
lângă Ron, dar el îi ţinea mâna ferm în a lui. 

- Ei, Ramona, zise el pe un ton cât de normal reuşi, nu ne 
feliciți? 

Ramona privi diamantul strălucitor de pe mâna Esterei. 
Pentru o clipă, pe chipul ei se putu citi exact ceea ce simţea. 
Apoi îi trecu şi, cu un autocontrol extraordinar, îi sărută pe 
amândoi spunând: 

- O, desigur. Vă doresc numai bine amândurora! 

Doar atât reuși însă. Se întoarse şi dispăru. 

- Biata Ramona, suspină Estera. Cred că încă îi place de 
tine. 

- Este geloasă, asta e sigur, dar cred că e mai mult pe 
inelul tău decât pe dragostea mea. 

Estera nu spuse nimic. Probabil că el avea dreptate. uneori 
problema Ramonei o urmărea. Estera îşi iubea cu adevărat 
verişoara, dar aveau atât de puține în comun. Dar cum era cu 
dragostea ei față de Ron? Îl iubea ea cu adevărat pentru ceea 
ce era el sau pentru ceea ce îi putea oferi, pentru ceea ce putea 
el reprezenta pentru ea? Ştia ea de fapt cum şi cine era el cu 
adevărat? Ron îi întrerupse revena. 

- Estera, mă tem că nu vom putea sărbători cu familia, 
ţinând cont de ceea ce se întâmplă între unchiul tău şi mama 
mea. Dar, cel puţin noi doi putem sărbători şi, mai întâi, vreau să 
ne facem o fotografie de logodnă. Şi, te rog, îmbracă-te cu rochia 
aurie pe care ai purtat-o când ai fost senzațională la concertul din 
Indianapolis? 

Estera rămase cu gura căscată. 

- Dar n-ai spus niciodată prea multe despre seara aceea, 
Ron. Nici n-am ştiut ce părere ai avut despre ce s-a întâmplat. 

Ron râse scurt. 

- Ce părere am avut? Păi, la început a fost un şoc; nu 
eram obişnuit să te văd îmbrăcată aşa. Şi nu mi-a plăcut ideea 
ca atâţia fani să se holbeze la tine. Acum, însă, m-am obişnuit 
cu noua Estera şi chiar îmi place, mai ales că o pot lua în braţe şi 
pot simţi că îmi aparține numai mie. 

Îşi scoase portofelul din buzunar şi i-l arătă. Din el o privea 
o fotografie a ei făcută în acea seară memorabilă. 

Într-o clipă îi reveni totul în memorie: Se simţise atât de 
stânjenită când organizatorii concertului veniseră la ea şi-i 
spuseseră foarte amabil, dar cu fermitate, că trebuia să prindă 
puțin viață dacă voia să fie un adevărat succes — să se folosească 
mai mult de înfăţişarea ei superbă, să zâmbească mai mult, să 
folosească puţin machiaj, să îmbrace o rochie care să atragă 
puţin mai mult privirile. Îşi aminti cum i se tăiase răsuflarea când 
îi puseseră în brațe rochia aurie, strălucitoare şi îi spuseseră s-o 
încerce. 

La început, protestase. Ron îşi întorsese capul în altă 
direcţie, nevrând s-o influenţeze, dar Len îi amintise de influența 
imensă pe care ar putea-o avea asupra adolescenților care ar 
asculta cântecele ei, dacă ar fi dispusă să apară în fața lor un pic 
mai puţin angelică şi sacră. 

Estera îşi amintea cum ea încă ezitase. Îşi amintea 
cum o cuprinsese o senzație de înăbușire, ca şi cum ceva ar fi 
înfăşurat-o şi, cu toate că nimeni n-o amenințase, nici nu o 
linguşise, avea o presimțire clară că, dacă nu accepta, acesta va 
fi ultimul ei concert. Întregul ei viitor era în joc. Se gândise la 
Gabi, la prietenii ei din România, la ce ar putea face pentru ei 
cu ceva bani în buzunar. Îşi aminti, de asemenea, că văzuse o 
poză cu prietena ei, Margaret Cripps, la petrecerea organizată 
cu ocazia logodnei sale, într-o rochie nu prea diferită de cea pe 
care o ţinea ea în mâini. Aici, în America, se pare că libertatea 
domnea chiar şi în alegerile unei tinere creştine vizavi de 
vestimentația ei. Nu mai era în România, cu regulile ei de fier. 
Avea libertate în Cristos, nu? Şi orice l-ar fi adus Lui slavă şi 

i-ar fi înlesnit să mărturisească la mii de oameni despre El prin 
cântecele ei era îngăduit, nu-i aşa? 

Nu-şi mai amintea decât că fusese condusă într-un mic 
vestiar. Îşi pusese rochia pe ea şi mersese înspre oglinda mare 
din colţ. ] se tăiase răsuflarea când privise imaginea din oglindă: 
rochia parcă scotea în evidenţă fiecare formă şi strălucea în 
lumina fluorescentă a becului de deasupra, accentuându-i părul 
negru şi pielea bronzată. Nu-şi dăduse seama că bretelele rochiei 
erau atât de subțiri sau decolteul chiar atât de adânc. Nu era 
obişnuită să-şi expună atât de mult din trupul ei în faţa a sute 
de spectatori. Ce ar fi spus tatăl ei dacă ar fi fost în viață? Oare 
acum o putea vedea? se întrebase. 

Chiar atunci, o tânără cam de vârsta ei bătu la uşă și îi 
făcu cu ochiul. Îi aruncă o lungă privire de admiraţie. 

- Eşti pur şi simplu superbă, Estera! îi spusese ea. Dar, 
haide să-ți aranjez puţin părul! 

După cincisprezece minute se uitase din nou în oglindă. 
Părul îi fusese adunat într-un coc lejer în vârful capului, cu doar 
câteva bucle atent aranjate atâmând uşor, lăsând umerii goi 
expuşi aproape de tot. Întorcându-se încet şi privindu-se cum 
arăta din cap până în picioare, simţise cum o trec fiorii. Era 
senzaţională şi era conştientă de asta. Desigur că n-o crease 
Dumnezeu atât de frumoasă ca să ascundă totul sub obroc, nu-i 
aşa? Cu ce ar afecta dacă, numai de data aceasta, își expunea 
farmecul puţin, atâta timp cât, în final, Îi dădea toată gloria lui 
Dumnezeu? Respirând adânc, se întorsese cu spatele la oglindă 
şi ieşise uşor din vestiar. 

Nici nu fusese nevoie să vadă expresia feţelor lor ca să-şi 
dea seama că-i lăsase cu gura căscată pe toţi cei prezenţi. Acum, 
privind peste umărul lui Ron la acea poză, retrăi acele momente 
delicioase când publicul imens izbucnise în aplauze. 

- Ei? întrebă Ron. 

- Cu siguranţă nu arăt ca un înger; poate numai dacă — 
adăugă ea strâmbându-se puţin — în Cer sunt şi îngeri modemi. 

Dar poate că am dat pe faţă ceea ce aveam de fapt înlăuntrul 
meu întotdeauna. Mi s-a spus de multe ori că ar trebui să mă fac 
fotomodel, chiar şi pe când tineam totul sub camuflajul fustelor 
lungi şi al bluzelor fără decolteu. 

- Exact. Şi deşi, cum ţi-am mai spus, chiar şi acum mai 
sunt nostalgic după vechea bluză aurie şi fusta cea neagră, nu 
cred că aceea erai tu cu adevărat. Aşa că, du-te sus şi schimbă-te 
şi, de data asta, poartă rochia asta numai pentru mine. 

Estera se furişă sus şi scoase rochia strălucitoare. Îşi 
înăbuşi câteva mustrări de conştiinţă şi o luă pe ea, îşi prinse 
părul sus şi îşi dădu cu puţin machiaj pe trăsăturile ei finuţe. La 
urma urmei, aceasta era o poză pe care s-o păstreze toată viaţa. 

După o jumătate de oră, Ron o privi intrând în paşi de vals 
în cameră. În câteva secunde fu în braţele lui. 

- Arăţi pur şi simplu incredibil, murmură el încet, absolut 
incredibil. Haide să dansăm puţin împreună. 

- Dar eu nu ştiu să dansez, Ron. 

- Te voi învăţa într-o zi. Dar nu chiar acum. Haide să 
mergem la fotograf! 

Când luară masa împreună în acea seară, simțiră amândoi 
că le dispăruse acea povară de pe suflet pe care o purtaseră din 
ziua în care John Popescu îşi anunţase nunta.. Şi, când fu în 
sfârşit singur în camera lui în acea seară, Ron Atwood se trezi 
îngenunchind pentru prima dată după mulți ani. ] se părea ca 
de la sine înţeles că ar trebui să-l mulțumească lui Dumnezeu 
pentru un asemenea dar, ca preaiubita lui, Estera. Şi astfel, îşi 
făcu un obicei de seară. 

- Mă întreb dacă Dumnezeu ascultă rugăciunile mele 
măcar de dragul ei, îşi spunea uneori, când simţea că rugăciunile 
nu-i ajung mai departe de tavan. 

Pe unchiul John şi pe logodnica lui, vestea logodnei lor 
nu-i surprinse prea mult. Se aşteptau la aceasta de ceva timp şi 
erau prea ocupați cu propria nuntă pentru a se gândi prea mult 
la ei. Estera nu o văzu pe Ramona de multe ori, deşi, când o 

întâlnea, se comporta destui de plăcut. Mătuşa Mary, observă 
Estera, părea să se bucure sincer pentru ei. Numai Rachel era 
mai rezervată. Şi, într-o zi, îi spuse mamei ei că era destul de 
sigură că Ron Atwood nu era tocmai băiatul potrivit pentru 
minunata ei verişoară. 

- Ei, la fel ai spune despre orice băiat care i-ar cere mâna 
Esterei, îi spuse Mary râzând. 

- Nu e doar asta, mamă, adăugă Rachel. Ron e cu totul pe 
dinafară despre toată treaba asta cu Dumnezeu. Estera îi găsește 
tot felul de scuze, dar el nu e pe lungimea ei de undă. Ori va 
trebui să se schimbe ea, ori vor avea probleme. 

- Păi, se vede că ai gândit adânc problema, zise mama ei, 
uimită de capacitatea de percepție a fiicei sale. Dar n-ar putea 
deveni Ron ca Estera? Nu e şi asta o altemativă? 

- Sigur că da, consimţi Rachel, dar mă tem că,după ce o 
va fi câştigat pe Estera, nu cred că va mai fi interesat de altceva. 
Şi Estera, chiar nu este atât de putemică în unele privințe. Cred 
că e! va fi cel ce o va schimba pe ea, deşi nu intenționat. Şi mie 
mi-ar părea enorm de rău. De fapt, şi îşi cobori tonul, ca şi cum 
verişoara ei ar fi putut-o auzi de după uşă, mă tem că deja a şi 
schimbat-o puţin. 

Mary nu spuse nimic. Ştia că Rachel avea dreptate. În 
ultimul timp, nepoata ei nu părea să mai aibă niciodată timp 
să vină în vizită vinerea seara. Se terminaseră imnurile la pian 
şi jocurile de Scrabble. Dar, în ciuda faptului că Ron era fiul lui 
Diane Atwood, ea îl îndrăgea pe acest tânăr care întotdeauna se 
purtase atât de frumos şi amabil cu ea. 

- Păi, recunoscu ea, e drept că Estera s-a schimbat, 
Rachel. Recunosc. Dar nu cred că poţi da vina atât de mult pe 
Ron, cât pe faptul că a devenit de curând vedetă. Care fată nu ar 
fi afectată? La urma urmei, e şi ea om, ca noi toți. 

- Da, mamă, dar a început să se schimbe înainte de a 
începe cu cântatul, şi Rachel făcu un semn specific cu bărbia, 
cum făcea ea de obicei când puncta o idee de care era sigură. 

Ceea ce mă îngrijorează pe mine mai mult, zise ea mai departe, 
este că Estera nu mai vorbeşte despre Dumnezeu aşa de mult ca 
înainte şi că, să spun drept, comportamentul ei seamănă tot mai 
mult cu al tuturor celorlalți. 

- Tot nu cred că e totul numai din vina acestui biet 
băiat, comentă Mary. Şi, pentru o fată celebră, Estera este 
destul de smerită şi abordabilă. Dar Rachel — şi mama îşi privi 
îndeaproape fiica — ai şi alt motiv pentru care nu eşti prea 
încântată în legătură cu Estera şi Ron? 

Rachel se făcu roşie ca focul la faţă şi o tuli din cameră. 

- Biata mea fiică, murmură încet Mary, se pare că nimic 
nu-i prea merge bine. Ce se va întâmpla cu viața ei numai 
Dumnezeu ştie! 

- Se opri. Da, Dumnezeu ştia; şi asta era o mângâiere. Mary 
Popescu se gândise mult la Dumnezeu în ultima vreme: două 
fiice despre care îşi făcea griji, soțul o părăsea pentru o altă 
femeie, probleme financiare — la cine să poată apela, decât la 
Dumnezeu? Într-una dintre aceste zile, se gândea ea, la fel ca 
fiul risipitor, se va întoarce şi ea la Tatăl, cât mai curând. 

- ESTERA! SE AUZI VOCEA lui Rachel. Pot să vorbesc 
o clipă cu tine? 

Estera oftă. Ca de obicei, petrecuse prea mult timp 
îmbrăcându-se pentru concert, iar acum era în întârziere. 

- Scuze, Rachel, dar nu chiar acum. Trebuie să pornim 
imediat spre Cincinnati. Ron aşteaptă în maşină. Te sun eu 
mâine, bine? 

- Pot să mai zic ceva? mormăi Rachel. Presupun că nu te 
duci la nuntă, nu? 

- De fapt, merg, îi spuse Estera. Dar uite, chiar trebuie să 
plec. Vorbim mâine. 

- De ce ai o faţă atât de posomorâtă, Rachel? o întrebă 
mama, când Rachel puse jos receptorul. Să înțeleg că Estera nu 
poate vorbi cu tine chiar acum? 

- Nu-i vorba de asta, mamă, deși, da, a plecat iarăşi la un 
concert de-al ei. Concertele acestea o duc la ruină. 

- Pe Estera? exclamă Mary. Ce vrei să spui? N-o 
condamna în halul ăsta. Ştii că nu a avut parte de prea multă 
bucurie în viață. Merită orice strop de fericire ce-i vine în cale. 

- Dar n-ai auzit tot încă, mamă, spuse Rachel, aşezându- 
se supărată într-un fotoliu. Estera se duce la nuntă. 

Mary nu spuse nimic câteva clipe. Cuvintele fiicei ei o 
tăiaseră ta inimă; totuşi, de ce ar fi surprinsă? La ce se putea 

aştepta, când noua soție a lui John va deveni într-o zi soacra 
Esterei? 

— Păi, e logodită cu Ron, nu-i aşa? comentă ea, încercând 
să pară calmă. Deci era de aşteptat să meargă. 

— Nu e deloc normal, nu pentru Estera pe care o cunoş- 
team eu, ripostă Rachel. Mamă, se schimbă atât de repede. Cum 
am putea-o opri? 

Mary căzu pe gânduri. 

- Nu cred că putem, Rachel. Ne putea ruga, deşi 
Dumnezeu ştie că nu mă pricep prea bine la aşa ceva. 

- Nici eu, spuse Rachel sarcastic. Era timpul să schimbe 
subiectul. Mamă, dar ce o să facă tata după ce se căsătoreşte? 
Vinde casa? Adică, tu încă n-ai primit nimic după hotărârea de 
divori, aşa-i? 

- Nu, răspunse Mary încet,'n-am primit. Ştii, când eu am 
renunțat la divorţ şi a hotărât să înainteze el actele, a trebuit să 
găsească un alt avocat. Eu folosisem avocatul familiei, dar el 
n-a vrut să ia cazul lui John. A zis că ar fi fost foarte ciudat. Am 
aflat mai târziu că John nu a început cu procedurile pentru divorţ 
decât aproape de Paşti, deci nu s-a încheiat decât de curând. Şi 
au fost câteva complicaţii în legătură cu casa. De fapt, trebuie 
să mă întâlnesc cu el şi cu avocatul meu luni. Va trebui ori să-și 
vândă afacerea, ori să-mi dea mie casa, căci trebuie să îmi 
cedeze jumătate din bunuri. 

- Păi are Diane casă. Care e problema? 

- Nu e chiar atât de simplu, şi Mary oftă lung. Casa ei 
este proprietate comună cu Ron şi vrea să i-o lase lui când el se 
căsătoreşte, aşa că vor prefera să se stabilească într-o casă care 
să simtă că e întru totul a lor. Şi, desigur, tatăl tău nu vrea să fie 
nevoit să vândă. 

- Deci, ce vei face, mamă? 

Mary privi lung pe fereastră. Oare ce avea să facă? 
Tocmai cu această întrebare se frământase şi ea. 

- Tata mai are mult de plătit la casă? întrebă Rachel. 

- Da, mai are destul. Chiar dacă mi-ar da-o mie, nu cred 
că îmi pot permite să plătesc ratele. 

- Sunteţi amândoi în impas, nu-i aşa? Acesta e prețul 
divorțului, se pare — şi Rachel strânse din ochi. 

- Păi, Rachel, în parte, este şi vina mea că am cumpărat 
o casă atât de scumpă. Ani de zile l-am tot bătut la cap să-mi 
cumpere diverse lucruri. Nu am avut parte de dragostea lui, aşa 
că am vrut banii lui. Mereu mă lăcomeam la ceva „mai mare şi 
mai bun“. Şi cred că, pentru a înlocui dragostea pe care se pare 
că nu reuşea s-o găsească față de mine, mi-a dat tot ce am vrut, 
orice, pentru a umple golul din viața mea. Dar asta nu a rezolvat 
nimic. 

- Mă întreb ce părere are viitoarea mireasă a tatei despre 
toate astea. 

- Habar nu am. S-ar putea să aflu luni. Vreau însă să 
vorbesc cu Estera înainte de asta. 

- De ce, mamă? 

- Pentru că vreau să ştiu ce sfat mi-ar da. Am sentimentul 
că ar trebui să fac ceva, dar nu sunt chiar sigură ce, şi am nevoie 
să ştiu înainte de luni. Rachel, am ajuns la concluzia că am 
nevoie să-L cunosc pe Dumnezeul Esterei. 

Mary spuse aceasta cu destulă ezitare. Era greu pentru 
ea să recunoască acest lucru, mai ales în faţa fiicei sale, însă, în 
ultimile câteva săptămâni, în inima ei crescuse mult nevoia de a 
se împăca cu Creatorul ei. 

- Nu va avea timp să vorbească cu tine până luni, mamă, 
o avertiză Rachel. Stai numai să vezi! 

- Nu? Eu cred că îşi va face timp, când va afla despre ce 
e vorba. 

Rachel nu spuse nimic, dar urcă sus într-o dispoziție 
proastă. Contase atât de mult pe Estera să le susţină în acest 
moment, iar acum, ea se ducea la nunta aia. Ce se petrecuse 
cu ea? Nu era totul doar din cauza lui Ron. Ceva părea să o 

împresoare pe verişoara ei şi să înăbuşe acel ceva care o făcuse 
atât de aparte. 

Mary nu-şi deranjă nepoata până în următoarea zi, 
după-amiaza. Se gândise că trebuia să se fi întors până atunci 
de la biserică şi să-şi fi luat prânzul. La telefon răspunse însă 
Ramona. Ea era de obicei acasă duminica, dormind până târziu 
ca să se odihnească după una dintre petrecerile ei. Mary îşi 
dorea mult să facă ceva pentru fiica ei, dar nu ştia ce. Se simţea 
cel puțin în parte responsabilă pentru tragedia care se desfășura 
în cadrul familiei ei. 

Ramona nu avea chef de discuţii. Părea a nu fi în apele 
ei, ca de obicei în ultima vreme. Mary o vedea foarte rar, dar, de 
fiecare dată, expresia suptă, obosită, chiar deznădăjduită de pe 
fața odată atât de frumoasă a fiicei sale o sfâşia cu o durere care 
nu-i trecea aproape deloc. Tânjea să readucă voioșia în acele 
bucle blonde lipsite de viaţă şi să cheme înapoi albastrul senin 
din ochii ei acum posomorâţi, uneori chiar apatici, care păreau 
să privească dincolo de ea. Mary bănuia, deşi nu-şi destăinuise 
nimănui temerile şi îi era greu să-şi recunoască, chiar ei înseşi, 
că Ramona luase ceva narcotice. 

Cu receptorul într-o mână, Mary îşi duse cealaltă mână 
spre frunte. Vocea de la celălalt capăt al firului îi readucea atâtea 
amintiri ale unei copile fericite, lipsite de griji, a cărei frumuseţe 
atrăgea atenţia chiar şi vânzătoarelor de la magazin sau băiatului 
de la benzinăria din apropiere. Ea şi John fuseseră atât de 
mândri de scumpa lor fiică cu ochi albaştri! lar acum? Încercând 
din greu să înăbuşe valurile de remuşcare ce veneau peste ea, 
Mary întrebă pe un ton cât putu de normal: 

- Estera este acasă, Ramona? 

- Nu, a plecat cu Ron să-l viziteze pe tatăl lui în 
Louisville, răspunse Ramona cu o voce monotonă. Nu se 
întoarce până târziu. 

Închizând telefonul, două lacrimi mari îi căzură pe mână. 
Obosită, se lăsă pe spate în scaun. De când auzise despre 

planurile de recăsătorire ale lui John, în inima sa se tot strânsese 
un nod. Îşi amintea de acea după-amiază, la scurt timp după 
întoarcerea Ramonei din Florida, când se întâlniseră cu toții în 
camera de zi a lui John. Fusese groaznic. Rachel! îşi pierduse cu 
totul cumpătul. Estera plânsese până aproape i se făcuse rău, iar 
Ramona îşi luase imediat maşina şi, pentru următoarele câteva 
zile, fusese plecată de acasă. În ceea ce-l privea pe fostul ei soț, 
încercase să rămână calm şi controlat tot timpul, dar Mary îşi 
amintea viu expresia de durere, de furie chiar, de pe faţa lui când 
aflase că niciuna dintre fete nu voia să locuiască împreună cu el, 
după ce se va căsători. 

De dragul familiei sale, ea încercase să nu-şi arate 
suferința, dar acum parcă nu mai putea suporta. Estera fusese 
unica ei speranță. Ea ar fi putut să-i arate cum să se roage. 
Apoi se opri. Fiul risipitor nu avusese nevoie de nimeni pentru 
a-i arăta drumul! înapoi la Tatăl. lar ea îi semăna întocmai. Din 
punct de vedere spiritual, şi ea mersese într-o țară îndepărtată 
şi cheltuise tot, iar, în consecință, zdrobise de tot inima mamei 
sale. Cât despre tatăl ei, habar nu avea cine era el şi probabil nu 
avea să ştie vreodată. Acum, cu toate că era prea târziu pentru a 
îndrepta lucrurile în familia ei, dintr-o dată, Mary îşi dădu seama 
că se putea împăca cu Tatăl ei ceresc. La fel ca acel tânăr din 
Luca 15, va pleca din acea țară îndepărtată şi va lua drumul 
spre Casă. Nu mai ştia să spună rugăciuni frumoase, dar simți 
cu adevărat prezenţa Lui când îngenunchie în bucătărie, la multă 
vreme după ce Rachel urcase sus. Ştia că fetele ei aveau nevoie 
ca ea să fie ancorată în ceva, dincolo de ea însăși. 

- Vin la Tine, Tată, spuse ea în şoaptă. Am păcătuit 
împotriva Ta, dar Te rog să mă ierţi şi să mă primeşti înapoi în 
inima şi în casa Ta. 

Nu simţi imediat siguranța faptului că era înapoi în brațele 
Lui; doar mai târziu, în acea seară, stând întinsă, meditând 
şi rugându-se, îşi dădu seama că Dumnezeu venise să o 
întâlnească. Era din nou în siguranță, în casa Tatălui ei! 

Ora unsprezece, luni dimineața, o găsi pe Mary faţă în față 
cu fostul ei soț la masa lustruită de mahon, în biroul de avocatură 
al firmei McNeally & Sons. Avocatul ei îşi drese vocea, îşi aranjă 
cravata şi se întoarse înspre John, care stătea tăcut şi tensionat, 
aşteptând ca el să înceapă. 

- Fosta dumneavoastră soție doreşte să vă informez, dom- 
nule Popescu — începu Ralph McNeally — că renunță la dreptul 
de a primi imediat jumătate din posesiunile dumneavoastră. Tonul 
fusese unul obişnuit, dar cuvintele îl curentară pe bărbatul din fața 
sa. Vă rog să remarcaţi cuvântul „imediat“, continuă el pe acelaşi 
ton. Doamna Popescu nu a renunţat la pretenţiile financiare pe 
care le are de la dumneavoastră ca fostă soție, dar nu pretinde 
nimic timp de doi ani. La finalul acelei perioade, vă veți întâlni din 
nou ču mine şi avocatul dumneavoastră şi vom stabili un plan de 
plată care se va extinde pe perioada anilor următori. Cum şi până 
când îşi va primi partea se va hotărî în acel moment. l-am cerut 
ca, oricare ar fi motivele pe care doreşte să le prezinte pentru 
această acţiune extrem de generoasă, să o facă în particular, 
nefiind treaba mea să cunosc motivele, ci doar decizia finală. Aşa 
că, vă rog să semnaţi aici dacă sunteţi de acord. 

John apucă stiloul cum apucă un om pe cale să se înece, 
colacul de salvare. Dar, chiar când i se înmână hârtia se opri. 

- Staţi puţin, zise el, trebuie să-i clarific întâi un lucru lui 
Mary, şi ar fi mai bine probabil să o fac în particular. Dacă va 
fi de aceeaşi părere după ce discută cu mine, voi semna hârtia 
înainte de a părăsi biroul dumneavoastră. 

Avocatul dădu aprobator din cap şi se ridică să iasă. 

-~ Nu vă grăbiţi. Aceasta este o chestiune importantă, zise 
el, ieşind din birou. 

Uşa se închise în urma lui, lăsându-i pe Mary şi pe John 
Popescu singuri într-o încăpere pentru prima dată, de câteva luni 
de zile. Se aştemu o tăcere lungă şi stânjenitoare. John se juca 
cu pixul din mâna sa. Mary se juca agitată cu brățara ceasului. 
John fu primul care vorbi: 

-~ Nici nu e nevoie să spun, Mary, că sunt foarte surprins 
de această schimbare. Trebuie, totuşi, să clarific un lucru. În timp 
ce vorbi, puse stiloul jos şi îşi cobori tonul. Cât de mult dorea să 
se termine odată totul! Îți dai seama că această acţiune a ta face 
doar ca viitoarea mea căsătorie să fie şi mai sigură? 

Cuvintele lui o tăiară pe Mary ca un cuţit. Era pe cale să 
recurgă la vechiul ei sarcasm, dar îşi muşcă limba. 

- Îmi dau seama, John, fu răspunsul ei calm. 

- Atunci, de ce ai făcut asta? Acum nu vei mai putea 
cumpăra o casă, nu-i aşa? 

Tonul îi crescu în intensitate când îşi ridică privirea înspre 
faţa ei, pentru prima dată în acea dimineaţă. Se schimbase foarte 
mult în ultimele luni, observă el. Semăna mai mult cu femeia pe 
care o învârtise în ringul de dans cu vreo douăzeci şi trei de ani 
în urmă. Pentru un scurt moment, i se păru că ea era din nou în 
braţele lui. Îi fusese o companie excelentă, iar el fusese invidiat 
de toţi prietenii lui. Dar acea aproape irezistibilă atracţie fizică pe 
care o simţise pentru Mary Grant nu fusese suficientă pentru a-i 
umple inima, sau viaţa, sau pentru a-l trece peste văile dificile la 
care ajung toate căsniciile. Dintr-o dată, îşi cobori privirea. Nu 
avea timp acum pentru asemenea gânduri. 

- John, zise Mary, după cum știi prea bine, eu n-am avut 
parte de dragoste din partea ta, aşa că am râvnit la banii tăi. Şi 
tu ai părut dispus să-mi dai orice mi-am dorit. Aşa că e pur şi 
simplu cinstit să fac asta, nu? Nu, adăugă ea agitându-se, văzând 
că strânge din ochi, nu o fac pentru a te face să te răzgândeşti. 
Vreau numai să fiu cinstită şi, în pius — îi era foarte greu să 
spună, dar trebuia spus — nu pot şterge cu buretele anii care au 
trecut, dar m-am gândit mult şi am hotărât că am mare nevoie de 
Dumnezeu în viața mea. leri, l-am cerut iertare pentru anii mei 
de răzvrătire împotriva Lui, şi El m-a iertat. Făcu o pauză. Şi aş 
vrea să mă ierţi şi tu. 

John se uită la ea uluit. Această femeie, pe care ajunsese 
aproape s-o disprețuiască, avusese curajul să facă ceea ce el nu 
putuse face. 

- Să te iert? se bâlbâi el. Sigur că te iert. Totul este în 
trecut acum. Trebuie să mergem mai departe cu vieţile noastre. 

- Da, tocmai aceasta încerc să fac şi eu, aşa cum mă 
pricep mai bine. Vocea lui Mary tremură, în timp ce zise mai 
departe: Nu pot spune că mi-a fost uşor să fac acest lucru 
astăzi. Încă mă mânii foarte tare pe tine uneori, dar nu pot 
lăsa amărăciunea şi răzbunarea să-mi distrugă în continuare 
viața. Ştiu că acest lucru îmi aduce pace. În ceea ce privește 
cumpărarea unei case imediat, într-adevăr, acest lucru este 
imposibil în acest moment, dar apartamentul pe care îl am este 
suficient de confortabil pentru moment. În plus, adăugă ea, 
clipind pentru a-și opri lacrimile, încă nu ştiu sigur unde să mă 
stabilesc. Depinde de ce vor face fetele în lunile ce urmează, 
presupun. 

John Popescu se simțea foarte nelalocul lui. Cuvintele ei 
îl tulburaseră. Ştia cum să trateze cu vechea Mary, cea mută, 
egoistă, nemulțumită, însă această femeie care stătea în faţa 
sa, cu ochii albaştri fixaţi asupra ochilor lui şi cu două lacrimi 
mari ce îi curgeau pe obrajii palizi — cu ea nu ştia cum să se 
poarte. Era prea mult pentru el. Încă l-ar fi putut cuceri. Dacă 
ezita acum, nu ar mai fi avut curajul să meargă mai departe cu 
recăsătorirea. 

Mary intui la ce se gândea el. O umbră de speranţă se 
născu înlăuntrul ei. Ea încă îl iubea pe acest bărbat. Ochii ei 
îi întâlniră pe ai lui. E chiar frumoasă, se gândi John. La urma 
urmei, m-ar putea împlini Diane Atwood mai mult decât Mary? 
Şi mai sunt şi fetele de luat în caicul. Ar fi atât de bine să fim 
din nou o familie unită! Pentru o clipită, amândoi simţiră acel fior 
între ei, care fusese absent ani de zile. 

Degetele lui John se relaxară pe stilou. Să mai încerce 
o dată? Dar apoi, imagini ale ineluiui de pe degetul lui Diane, 

convingerea chinuitoare că ar ajunge într-o gaură financiară 
dacă nu ar merge mai departe cu nunta, gândul de a rupe public 
logodna — toate erau mai mult decât putea suporta. Era prea 
târziu. Mersese deja prea departe. Dacă ar fi hotărât această 
femeie din fața lui să-şi schimbe viața cu câțiva ani mai devreme, 
atunci ar fi fost probabil o cu totul altă poveste. Acum însă, nu 
avea decât să doarmă aşa cum îşi aşternuse. 

Mary observă chipul lui John, împietrindu-se. Văzu că 
degetele prind din nou stiloul şi inima îi stătu în loc. Peste câteva 
secunde, totul se încheiase. John se ridică să plece. Nu spuse 
decât mulțumesc când trecu pe lângă ea, grăbit să iasă în razele 
calde ale soarelui de vară. 

Peste câteva momente, avocatul lui Mary o găsi privind 
lung pe geam la strada din față, nemişcată precum o statuie şi 
aproape tot atât de albă la față. Parcă nici nu îl auzise intrând în 
încăpere. 

- Dumnezeu să vă binecuvânteze, doamnă Popescu, zise 
el, lăsând la o parte pentru o clipă tonul şi manierele de avocat. 
Sunteţi o femeie foarte curajoasă. Îi întinse mâna. Nu uitaţi, aveţi 
numărul meu de telefon ori de câte ori vreţi un sfat. 

Mary mulțumi pierdută, în timp ce se ridică să plece. 
Ralph McNeally o privi cum ieşi din birou şi se îndreptă spre 
maşină, 

- Bărbatul acela trebuie să fie nebun să se despartă de o 
astfel de femeie, murmură pentru sine. Dar, în zilele noastre, ma- 
joritatea bărbaţilor sunt nişte nebuni, când e vorba despre femei. 

Ralph vorbea din experienţă. Fusese căsătorit de două ori 
şi ştia bine ce înseamnă divorțul şi consecințele acestuia. 

Mary se grăbi spre casă, cu inima gata să-i explodeze, 
plină de sentimente amestecate. Nu hotărâse să amâne 
pretenţiile financiare pentru a-şi îndupleca soțul să vină din nou 
în braţele ei. Nu s-ar fi înjosit chiar atât şi, desigur, asemenea 
tactici oricum nu ar fi funcționat. Acum însă, se dusese orice 
urmă de speranţă. Bărbatul pe care ea încă îl iubea, era hotărât 


354 


Cortina de catifea 


să meargă pe drumul său, în ciuda durerii pe care o provoca 
celor dragi. Mânia începu să crească înlăuntrul ei. Ea fusese 
generoasă, iar el, ce făcuse în schimb? De ce, de ce îl iubea încă 
pe John? Totul era atât de nedrept. Viaţa o înşelase. Dumnezeu 
o părăsise. Ea făcuse ce era bine, dar nu ieşise nimic bun din 
asta. 

Două ceasuri se scurseră. Cuprinsă de autocompătimire, 
Mary nu se putea ruga. Ştia că se transforma cu rapiditate în 
femeia care îşi părăsise soțul, care îşi văduvise fiicele de căldura 
dragostei când aveau mai mare nevoie de ea, şi care zdrobise 
inima mamei ei. Frica puse stăpânire pe ea. Putea suporta să-l 
piardă pe John. Înfruntase acest lucru de câteva luni deja. Dar 
pe Dumnezeu? Nu putea, nu voia să-l dea drumul. Totuşi, El 
nu putea sta într-o inimă plină de amărăciune. Ştia acest lucru. 
Hotărârea ei recentă nu fusese un fel de târg cu Cel de sus. 
Fusese doar o ascultare necondiționată faţă de Vocea noului ei 
Stăpân. Şi nu făcuse El cu mult mai muit pentru ea? Ascultarea 
Lui ÎI dusese pe El la cruce. Unde altundeva ar fi putut-o duce pe 
ea, ascultarea ei? 

Când Rachel veni la cină în acea seară, fu surprinsă să-şi 
găsească mama fredonând un cântec în timp ce spăla salata şi 
tăia roşiile. 

- Ceva veşti bune, mamă? întrebă ea, luându-și niște suc 
din frigider. 

Mary se şterse pe mâini. Veni lângă fiica ei şi o trase în 
braţele ei. 

- Poate nu de cele din care ai vrea tu să auzi, îi şopti la 
ureche, dar mă simt împăcată, pe deplin împăcată în sfârşit. 
Apoi, îi spuse lui Rachel tot ce se întâmplase cu o voce joasă, 
tremurândă. 

Rachel se trase din îmbrățişarea ei şi aproape că urlă: 

- Eşti o proastă, mamă! Ai făcut ca totul să fie atât de 
simplu pentru tata, atât de simplu! Şi pentru ce? Ca să ai tu nu 
ştiu ce fel de pace? Şi cum rămâne cu mine? Cu Ramona? 

Vocea lui Rachel era plină de amărăciune şi cuvintele ei o 
tăiară la inimă pe mama ei. 

- Extraordinar, Rachel — începu Mary mânioasă — nu poţi 
înceta să fii atât de egoistă și să vezi că... 

Se opri brusc şi fugi din încăpere. Îşi încleştă pumnii, 
aruncându-se pe genunchi lângă pat. Nu aşa trebuia să trateze 
lucrurile cu Rachel. Ştia că avea să îi dea dreptate peste ceva 
timp, dar avea nevoie să o vadă. Însă, în acest moment, era greu 
de suportat. Voia ca măcar o persoană s-o înțeleagă, să-i spună 
că procedase corect. 

Mary plânse şi îşi vărsă amarul în acea noapte, uitând 
de orele care se scurgeau. Ştia un singur lucru: nu mai era 
aceeaşi femeie plină amărăciune şi cu inima pustie, secătuită de 
afecțiune şi care îşi risipise sentimentele. ÎI cunoscuse pe Cel 
care se bucura să-și reverse din belşug dragostea asupra ei, şi 
plângea de bucurie, plină de pace şi mângâiere. 

Udase cu lacrimile ei cuvertura înflorată, dar lui Mary nu-i 
mai păsa cât de mult plângea. 

- O, Doamne, începu ea, toate aceste lucruri sunt noi 
pentru mine. Nu pot să înțeleg ce se întâmplă cu mine. Tot ce 
ştiu este că am făcut voia Ta şi simt atingerea Ta vindecătoare 
asupra vieții mele. Te rog, fă acelaşi lucru şi pentru familia mea. 
Te rog, vindecă-le şi pe fetele mele. Sunt tare întristate. Te rog, 
ajută-le să găsească iertarea şi pacea Ta la fel ca mine. Rănile 
lor sunt adânci şi încă sângerează, dar Cuvântul Tău spune că 
Tu ai venit pentru a aduce vindecare celor cu inima zdrobită. Noi 
suntem aceia, Doamne — familia Popescu — eu, Rachel, Ramona, 
Estera, John — noi suntem aceia! 

În timp ce soarele apunea pe după turla Bisericii Sfântul 
luda, care era la o stradă depărtare de apartamentul ei, şi 
umbrele se întețiră în micul ei dormitor, Mary îşi îndreptă în 
sfârşit spatele şi picioarele amorţite. Faţa îi radia. Era plină de 
dragoste față de Rachel, care stătea mânioasă şi supărată în 
altă cameră, față de Ramona, care încerca zadamic să-şi înece 

amarul, față de Estera, care era orbită de noua ei viaţă şi de 
tot ce aceasta îi aducea și față de John, de bietul John. Ea era 
conştientă că şi el ştia calea de întoarcere ia Dumnezeu, însă 
nu voia să pornească. Era prea costisitor. Mary presimţea că pe 
John avea să îl coste mult mai mult, dacă avea să continue pe 
drumul pe care și-l alesese, aşa că se rugă pentru el şi, da, chiar 
și pentru Diane Atwood, cu toate că asta îi fu mult mai greu. 
Ridicându-se de pe genunchi, Îi spuse Sincer lui Dumnezeu că 
îi va trebui ceva timp până o va iubi cu adevărat pe acea femeie, 
dar simțea că, într-o zi, o va iubi cu adevărat. 


357 


capirolul 33 


Bun venit, Gabi! 


RACHEL ŞI ESTERA CERCETAU cu privirea pasagerii 
care îşi făceau drum prin uşile automate cu cărucioarele încăr- 
cate de bagaje. Estera îşi amintea de momentul în care trecuse 
ea prin acele uşi, obosită de călătorie, dar foarte curioasă, 
cercetând cu înfrigurare mulțimea ce aştepta şi căutând acel 
zâmbet de bun venit păstrat doar pentru ea şi o hârtie cu numele 
ei scris cu litere negre şi îngroşate. 

Ron voise să vină şi el cu ele, dar Estera considerase că 
este mai înțelept să-l prezinte mai târziu. Îşi ascunsese până 
şi inelul în buzunar; nu voia să fie primul lucru care să atragă 
privirea ageră al surorii sale. 

- Cum arată? întrebă Rachel. 

- Puțin mai înaltă decât mine, dar mai slabă, cel puţin, 
mai slabă decât sunt eu acum, şi Estera zâmbi. 

Luase în greutate aproape zece kilograme în ultimele zece 
luni, şi îi stătea bine, cu toate că n-ar fi recunoscut niciodată. 

- Uite-o, acolo e; uite acolo. Nu ne-a văzut încă. 

Rachel privi în direcţia în care arătase Estera cu degetul. 
Văzu o tânără cam de vârsta ei, îmbrăcată în nişte blugi foarte 
vechi şi un tricou roz pal, cu un smoc de păr şaten deschis, 
dezordonat, împingând un cărucior cu o singură valiză maro, 
ponosită. O jachetă verde de catifea raiată care văzuse şi zile 
mai bune era înnodată de talia ei firavă. Se oprise, şi ochii ei se 

uitau când la o față, când la alta, căutând în mulţimea ce aştepta 
chipul pe care îl cunoştea atât de bine. În final, cu un strigăt 
ce-i făcu să tresară pe cei din apropierea ei, împinse cu putere 
căruciorul şi fugi spre locul unde aşteptau fetele. 

- Estera! strigă ea, lăsând căruciorul şi aruncându-se în 
braţele surorii ei mai mari cu atâta forță, că aproape o răstumă. 

- Gabi! reuşi Estera să spună. Vocea îi fu înecată de la- 
crimi în timp ce îi mângâie părul şaten, ciufulit ce i se lipise de 
obraz. 

Gabi plângea şi ea. 

Rachel inspiră adânc şi se şterse la ochi. 

- Bine ai venit în SUA, îi spuse ea verişoarei ei, întin- 
zându-i un buchet de trandafiri albi şi galbeni. 

- Da, Gabi, ea este verişoara ta Rachel, spuse Estera, 
amintindu-şi bunele maniere. Şi, Rachel, ea este sora mea dragă, 
Gabriela Maria Popescu. 

- Încântată, zise Rachel stângace. Gabi îşi îngropase na- 
sul în trandafiri şi le sorbea parfumul. Îşi ridică privirea şi şi-o 
fixă asupra nou-găsitei ei verişoare pentru vreo două clipe. Estera 
îşi tinu răsuflarea. Sora ei avea obiceiul să măsoare o persoană 
într-o clipită şi să-şi exprime ferm părerea despre ea. Apoi răsuflă 
uşurată. Cele două verişoare îşi zâmbeau şi îşi strânseră mâinile. 
Se pare că Gabi găsise un suflet pereche în fata brunetă, cu pielea 
palidă, din faţa ei, care arăta cu mult mai mult a româncă decât ea. 

Gabi nu părea să fie atât de surprinsă de America cum 
fusese ea cu zece luni în urmă, îşi spuse Estera în timp ce se 
îndreptau spre maşină. Luminile ce erau peste tot o fascinau pe 
sora ei în drum spre Velours. Plecase dintr-o lume întunecoasă, 
şi, după numai douăzeci şi patru de ore, ajunsese într-o lume 
luminoasă şi extraodinar de colorată. 

Abia după ce rămaseră singure observă Estera cât de 
obosită era Gabi după drum.. Se aruncă epuizată pe patul pe 
care unchiul ei şi Jean îl aduseseră în camera Esterei pentru 

ea. Aceasta era doar pentru câteva săptămâni, îi explică Estera. 
După nuntă, se vor muta amândouă la mătuşa lor. 

Estera se simţi uşurată că, până acum, Gabi nu făcuse 
niciun comentariu cu privire la vreo schimbare pe care s-o fi 
observat la ea şi spera ca transformarea despre care vorbea toată 
lumea să fie doar în imaginaţia lor. Din moment ce Gabi n-a 
menţionat nimic despre aşa ceva, nu putea fi ceva prea evident, 
căci Gabi îți spunea verde în față ceea ce gândea. Probabil că 
Estera uitase că îşi prinsese părul la spate cum făcea acasă 
intenționat şi se îmbrăcase în haine foarte simple în acea seară. 
Şi nici nu menţionase nimic despre Ron sau despre rolul ei de 
cântăreaţă creştină, înfloritoare. 

- Cum a fost călătoria? Vreau să spun, a mers totul ca 
pe roate în Polonia? întrebă curioasă Estera, în timp ce îşi luă 
pijamaua. 

- Da. Gabi se bucura să poată vorbi românește din nou. 
Dar dacă nu era Alina Topov, profesoara de biologie de la 
școală, ar fi fost aproape imposibil să ajung aici. 

- Alina? Da, îmi aduc aminte de ea, spuse Estera visătoare. 

Vedea înaintea ochilor femeia scundă şi îndesată de vreo 
patruzeci şi cinci de ani, al cărei frate era pastor; ani de zile 
fusese mijlocitor între comunişti şi evanghelici cu o dexteritate 
uimitoare. Acum, se pare că venise în ajutorul lui Gabi. Ajunsă 
în Polonia, Alina o ajutase să contacteze Ambasada americană 
în caz că ar fi avut probleme la aeroport, deşi toate actele îi erau 
perfecte. Mersese chiar cu Gabi pentru a-şi cumpăra biletul spre 
Statele Unite. Îşi asumase un risc făcând aceasta, dar îi şoptise, 
în timp ce își luase rămas bun la aeroport în Varşovia, că dorise 
să facă măcar un lucru pentru Dumnezeu, ca să compenseze 
multele ei compromisuri. 

Estera ascultă atentă cum Gabi îi povesti despre ultimele 
săptămâni petrecute în România. 

- Te-ai mai întâlnit cu el? întrebă cu o oarecare teamă. 

Gabi o privi pe sora ei. Nu voia să vorbească despre asta, 
dar acum nu mai putea evita. 

- Da, aprobă ea şovăind. M-a pândit când mă întorceam 
de la şcoală şi m-a întrebat dacă ţi-am trimis adresa lui. l-am 
spus că da, căci am trimis-o, numai că tu n-o vei primi niciodată. 
Râse scurt, apoi continuă: M-a avertizat din nou că ai face bine 
să-l contactezi până în septembrie, căci altfel... şi nu şi-a mai 
terminat propoziţia. Dar haide să nu mai vorbim despre asta. 
Sunt aici, cu tine, în sfârşit, Estera, şi asta contează. 

Gabi căscă lung, în timp ce îşi căută în valiză cămaşa de 
noapte, groasă, de bumbac. 

- O, Gabi, dar e mult prea groasă pentru vremea asta, 
protestă Estera. 

” =- Numai pe asta o am. 

- Păi, sunt destule în dulapul de acolo. Vezi? 

Ochii lui Gabi se măriră când deschise un sertar. 

- Ce varietate! exclamă ea. Să vedem, pe care să o aleg 
— asta roz, drăgălaşă, cu volănaşe peste tot? O, nu, e prea mult 
pentru o țărăncuță ca mine. Pijamaua albastră cu ursuleți peste 
tot? Da, asta mi se potriveşte perfect. 

Gabi se întoarse şi observă imaginea surorii ei în oglinda 
din față. 

- O, dar eşti mai frumoasă ca oricând, Estera, exclamă, 
dându-i un pupic de noapte bună şi urcându-se apoi în 
aşternuturile bleu. Ce ți-au făcut aici? 

Estera nu spuse nimic. Avea destul timp să dea explicaţii. 
Măcar o noapte voia să se bucure de dragostea şi de încrederea 
lui Gabi. Era destul să meargă la culcare cu atât. 

în dimineața următoare, Gabi se trezi la ivirea zorilor şi 
începu să despacheteze. Încercă să nu facă gălăgie, conştientă 
că în patul de lângă fereastră nu era încă nicio mişcare. 
Mergând pe vârful degetelor înspre dulap, nu o văzu pe Estera 
deschizând ochii. Împingând uşile culisante, se trase înapoi de 
uimire şi fluieră uşor, ca pentru sine. Păi, aici erau destule haine 

cât pentru zece fete de acasă! Crezând că sora ei încă doarme, 
întinse mâna după rochia aurie, care-i atrase imediat privirea, 
aruncă o privire înspre patul de la fereastră, apoi o luă de pe 
umeraş şi o trase pe ea, înăbuşindu-şi uimirea şi amuzamentul în 
timp ce se mişca în fața oglinzii mari. 

Dându-şi seama că era privită, tresări, roşi, iar apoi, dan- 
sând prin cameră, exclamă: 

- O, unde e mătuşa Ana să mă vadă acum, Estera, în 
această rochie lungă, mlădioasă! Cum arăt? 

Trecând peste faptul că iniţial se simţise deranjată că sora 
ei mai mică avusese curajul să se îmbrace cu hainele ei fără să-i 
ceară voie, Estera zâmbi indulgentă. 

- Ca nuca în perete, răspunse fără să gândească. Îşi 
muşcă limba de cum îşi auzi cuvintele. O spusese pe un ton atât 
de superior.; Estera își aminti că lui Gabi nu-i plăcea un lucru: să 
facă pe sora mai mare cu ea. 

Gabi ştia că Estera avea, desigur, dreptate. Era perfect 
conştientă că rochia nu se potrivea cu părul ei scurt, cu fața de 
copilă şi trăsăturile ascuţite. Întotdeauna se simţea inferioară față 
de frumoasa ei soră, necrezându-i pe cei care-i spuseseră că în 
cinci sau zece ani se va face şi ea o frumusețe de fată. Nu îşi 
dădea seama că personalitatea ei captivantă, ochii strălucitori, 
zâmbetul! larg şi tenul deschis îi dădeau un farmec deosebit, chiar 
dacă nu avea trăsături fine sau dacă trupul ei încă nu era bine 
conturat. Pentru ea, Estera păruse întotdeauna standardul de 
perfecţiune în frumuseţe, în cultură, în talent și în sfințenie. Dar 
rochia asta nu părea câtuşi de puțin să fie stilul surorii ei. 

Așa că, atunci când auzi replica destul de negândită a 
Esterei, se întoarse şi se uită la ea cu ochii scânteind: 

- Poate că şi pe tine se potrivea ca nuca în perete 
altădată, mai demult, zise ea dezbrăcându-se indignată de rochia 
scandalizantă. 

Estera înlemni. 


362 


Cortina de catifea 


- Gabi, nu port prea des rochia aceea, începu ea să se 
apere. 

— Dar ai purtat-o, cel puţin o dată, nu-i aşa? 

- Da. Am cântat la un concert foarte mare în centrul 
oraşului acum câteva săptămâni ei. În a doua seară, organizatorii 
m-au cam obligat să o îmbrac. 

- Cum adică să te oblige cineva să porți aşa ceva, mai 
ales aici, în America? Cuvintele lui Gabi tăiară ca un cuțit. Mi-aş 
putea imagina întâmplându-se aşa ceva acasă, în România, dar 
aici? Credeam că suntem pe tărâmul celor liberi. 

Estera îşi scoase picioarele din plapumă şi se aşeză pe 
marginea patului, în fața surorii ei. 

- Ei, haide, Gabi, nu vreau să spun că m-a amenințat 
cineva cu pistolul sau mi-a spus că mă aruncă în închisoare dacă 
nu o port, dar mi s-a dat de înţeles-că, dacă voiam să mai cânt, 
trebuia să cedez puţin şi să fiu mai la modă. 

- Păi, e clar că ai cedat destul, murmură Gabi, punând 
elementul de scandal înapoi pe umeraş, în dulap şi scoțând 
rochia lungă şi albă pe care o purtase Estera de asemenea în 
acel week-end. 

- Asta e o rochie în care mi te-aş putea imagina, şi dădu 
din cap aprobator. Dar ce de haine ai! Presupun că sunt tot 
pentru când cânți. Dar nu toate aceste costume cu pantaloni şi 
blugi şi bluze. Cine a reuşit să te convingă să porți pantaloni? 
Nimeni n-a reuşit în România! Şi ia uită-te la pantofii tăi! Să 
vedem: o pereche, două, trei... Ai cel puțin paisprezece perechi, 
ca să nu mai număr şi ghetele. Şi poşete — una la două perechi 
de pantofi. Uau! Dar te-ai descurcat bine în nouă sau zece luni! 

Esterei nu-i plăcu tonul surorii ei şi-i spuse acest lucru. 
Dar Gabi, odată pornită, era greu de oprit. 

- Dar nu ţi-ai putut cumpăra toate acele haine frumoase 
numai pentru cântat, Estera. Şi de unde ai avut banii să le 
cumperi? Poate că există pe undeva un Prinț care a venit după 
micuța lui Cenuşăreasă româncă?! O, am uitat: Într-o republică 

nu sunt prinți. Uite că te-ai făcut roşie ca un bujor! Chiar ai pe 
cineva! 

Trebuia să iasă la iveală, la un moment dat, se gândi 
Estera. 

- Da, am, recunoscu ea, întinzându-şi mâna. 

Îşi pusese inelul pe deget de cum adormise Gabi, dar îl 
ţinuse ascuns cât timp vorbiseră. 

Ochii lui Gabi străluciră. Luând mâna Esterei în a ei, 
examină cu atenţie diamantul. 

- Ce extraordinar! exclamă încântată. Se aplecă şi-i dădu 
surorii ei un sărut zgomotos pe obraz. Deci n-ai așteptat consim- 
țământul rudeniei tale celei mai apropiate înainte de a-ţi pune 
inelul pe deget. Gabi vorbise pe jumătate în glumă, pe jumătate 
în serios. 

- Nu, Gabi, n-am aşteptat, dar tot vreau aprobarea ta. Ron 
ne scoate pe amândouă deseară la cină. Îți vei putea da verdictul 
atunci. 

- Şi dacă nu sunt de acord, vei rupe logodna? Dar nu poți 
face aceasta. Odată logodită, eşti la fel ca şi căsătorită. 

- Nu şi în America, îi spuse Estera. Dar, oricum, sunt 
sigură că îl vei plăcea. N-are cum să nu-ţi placă. 

- Oare chiar n-are cum? ripostă Gabi, în timp ce-şi luă 
papucii. Dar părerea mea nu va conta prea mult, oricum, Totuşi, 
mor de nerăbdare să-ți cunosc prinţul. Gabi bătu din palme 
nerăbdătoare. Cum e, înalt, brunet şi chipeş? Trebuie să fie 
ceva la el de a reuşit ce n-a putut niciun băiat din România — să 
câştige mâna preafrumoasei fete. 

Estera își duse mâna la frunte şi oftă. Ceva din pălă- 
vrăgeala lui Gabi o irita. Faţa lui Gabi se întristă. 

— Nu te-ai obișnuit încă cu mine, Estera, nu-i aşa? Te las 
atunci în pace, şi fugi pe uşă, trântind-o în urma ei. 

Estera oftă din nou. Era doar prima dimineaţă a lui Gabi 
în America, şi sora ei cea năzdrăvană reuşise deja să-i tulbure 
pacea! 

Gabi păru agitată toată ziua. Mai întâi exploră fiecare 
colțişor al curţii din spate. La fe! ca Esterei, şi ei îi plăcu pajiştea 
cu iarbă şi pomii. Îşi văzu unchiul doar pentru câteva momente, 
înainte ca el să plece la serviciu. 

- Nu seamănă nici pe departe cu sora ei, îşi spuse John 
urcând în maşină, dar e isteaţă foc şi are exact zâmbetul lui 
Andrei. 

Gabi luă un mic dejun copios. Trebui să guste din aproape 
tot ce era în frigider — suc de portocale, grapefruit, câmaţi, ouă, 
şuncă. Şi, ca şi cum nu ar fi fost de ajuns, vru să deguste şi 
cerealele — tărâţe cu stafide, fulgi de porumb şi orez crocant. 

Se lăsă pe spate şi se mângâie pe burtă, în timp ce goli a 
doua ceaşcă de cafea tare. 

/ = Un mic dejun regesc, Estera. Nu-i de mirare că te-ai 
îngrăşat, deşi văd că tu nu mănânci prea mult.. 

- Nu, țin o cură fără grăsimi, îi spuse sora ei. Dacă o ţin 
tot aşa, n-o să mă mai încapă rochiile, şi sigur că nu îmi pot 
permite mereu să-mi cumpăr haine noi. 

Gabi ridică din sprâncene, dar nu spuse nimic, și pomi din 
nou în recunoaştere prin casă. 

- Ce televizor mare! îi strigă Esterei din camera de zi. 
Abia aştept să mă uit la toate casetele video şi audio — sunt aici 
aproape toți clasicii. Nu-mi dau seama când ai avut timp pentru 
băieţi, am atâtea lucruri la dispoziție.. 

Estera puse şi ultima farfurie murdară în maşina de spălat 
vase şi merse la sora ei în camera de zi. Zâmbi fără să vrea. 

- Te rog, nu folosi cuvântul „băieţi“ — la plural; nu e 
corect. Nu este vorba decât de Ron, iar el nu e un băiat oarecare. 
Cât despre toate acestea — şi inelul cu diamant luci când îşi 
întinse mâna ei mică indicând televizorul — după un timp n-o să ţi 
se mai pară totul atât de extraordinar, o să vezi. 

- După un timp, spuse Gabi, dar, observând cu coada 
ochiului biblioteca unchiului, adăugă: poate după vreo zece ani, 
când voi fi ascultat toate aceste casete, mă voi fi uitat la toate 

materialele video, îmi voi fi făcut plinul cu toate show-urile de la 
televizor şi îmi voi fi întâlnit poate şi propriul meu Prinţ. 

În timp ce vorbea, înşfăcă o carte şi se îngropă în fotoliul 
rabatabil. 

- Stai să-ți arăt ceva, poți să-ţi întinzi şi picioarele — şi 
Estera îi arătă cum să împingă mânerul. 

Gabi se lăsă pe spate şi exclamă: 

- Ce boierie! Nu mă mir că ai devenit așa de răsfăţată. 

Estera se încruntă şi îşi muşcă buza. 

- N-ai terminat de despachetat, îi aminti, în timp ce ieşi 
din cameră. 

Gabi gemu, şi apoi strigă în urma surorii ei care se 
îndrepta spre uşă: 

- Voi fi sus într-o jumătate de oră, după ce mă uit un pic 
peste această carte, promit. 

Estera se bucură că Rachel era acolo ca s-o ţină ocupată 
pe sora ei. Verişoara ei nu-şi făcuse încă apariția, dar avea să 
coboare curând. Ea era epuizată, iar Gabi o trezise atât de 
devreme cu toate poznele ei, aşa că nu reuşise să-şi termine 
somnul de frumusețe. Având mereu concerte seara, devenise o 
pasăre de noapte. Se simţea iritată de remarcile surorii ei legate 
de hainele ei şi supărată pe ea însăşi pentru că se simţea iritată. 

Răsuflă ușurată când mătuşa lor sosi mai târziu în acea 
dimineaţă pentru a le duce pe fete la cumpărături. S-au oprit 
ia McDonald's pentru prânz. Gabi mâncase doi Big Mac și 
un milkshake mare, anunţase Rachel cu un zâmbet, când se 
întoarseră acasă târziu în acea după-amiază. Estera îi dăduse 
surorii ei ceva bani de cheltuială și se întreba dacă prima 
escapadă la cumpărături a lui Gabi semăna măcar puțin cu a ei. 
Nu fu surprinsă când văzu că Gabi se întorsese doar cu vreo trei 
perechi de blugi şi câteva cămăşi şi bluze. 

- Duminica pot să mă îmbrac cu hainele tale, îi spuse Gabi. 

Estera se încruntă. 

- Nu sunt pe gustul tău şi nici nu-ţi vin bine. Ar trebui să 
îți cumperi hainele tale. Ți-am dat destui bani. 

- Mănânc atât de mult că, în curând, îmi vor veni foarte 
bine hainele tale, zise sora ei şmechereşte, apoi îşi schimbă 
expresia feţei, adăugând: În plus, nu am de gând să cheltui toți 
banii pe haine, când mătuşa Ana aproape că moare de foame 
acasă. Vocea lui Gabi era fermă, şi în ochii ei gri-verzui era o 
licărire. Tu ai suficiente cât pentru noi amândouă şi chiar mai 
mult. 

Estera era pe cale să-i răspundă, când Rachel zise: 

- Nu înțeleg tot ce spuneţi voi două când vorbiţi în 
româneşte, dar îmi cam dau seama despre ce este vorba. Estera, 
nu-ți mai aminteşti cum erai tu cu zece luni în urmă? Nu cheltuiai 
aproape nimic din exact acelaşi motiv. 

Ceva din tonul lui Rachel o făcu pe Estera să-și muște 
limba. Da, îşi amintea totul prea bine. Însă, între timp, devenise 
mai echilibrată, îşi spuse ea. Fusese mult prea strictă. Fusese 
mult prea în extremă, și aşa era şi Gabi.Cât despre mătuşa 
Ana, cu siguranţă ea îşi dorea ca ele amândouă să fie fericite și 
să se bucure. Așa că îi zâmbi doar cu o oarecare superioritate 
verișoarei sale și se apucă să citească o carte. 

Gabi îşi propusese să înoate un pic în piscină înainte de 
cină. Era o înotătoare excelentă, şi doar când Rachel o avertiză 
că se va prăji de tot dacă va mai sta în soarele putemic putu fi 
convinsă să părăsească piscina. 

În acea seară, Ron sosi şi fu prezentat Gabrielei Maria 
Popescu, care avea fața complet roşie. Avea tenul deschis, şi 
fiindcă Estera uitase să-i spună să folosească nişte loţiune de 
plajă, o prinsese soarele. Ron nu-şi putu ascunde uimirea când o 
văzu coborând scările pentru a-i întâlni. Făcuse o razie în dulap 
pe furiş, dar hotărâse că numai bluza cea aurie din România şi 
fusta neagră, cumpărată de la garaj, i s-ar potrivi. Este Estera, 
îşi spuse Ron, şi totuşi nu este. Cât ar fi vrut să nu se fi îmbrăcat 

Gabi cu exact aceleaşi haine. Îi dădu un sentiment nostalgic de 
care nu putea scăpa nicicum. 

- Tu foarte chipeş, zise Gabi în engleza ei stâlcită. Tu şi 
sora mea, o pereche foarte bună. 

Ron zâmbi şi îi mulțumi pentru compliment, dar se simți 
puţin stânjenit de privirea ei cercetătoare şi fixă. Roşi, dar îşi 
ridică privirea spre ea şi nu şi-o lăsă în jos. Era rândul ei să 
roşească şi să-şi coboare privirea. 

Gabi nu spuse prea multe în acea seară. Dar reuşi să 
înțeleagă aproape tot ceea ce se vorbea, după cum se putea 
vedea după schimbările feței sale foarte expresive. Ron îi 
studie chipul în timpul mesei. Era o copilă fascinantă, căci așa 
o considera, o copilă. Părea foarte imatură pe lângă sora ei mai 
mare. Nu, nu era deloc la fel de frumoasă, sau cel puţin nu încă, 
dar era plină de viață pe dinăuntru, de voioşie care se revărsa 
către cei din jurul ei. Odată ce va putea vorbi fluent, vor avea 
nişte discuții minunate, anticipă el, cât și controverse. 

Gabi făcu față din plin celor trei feluri de mâncare. Estera 
observă că Gabi nu păru să reacționeze la fel ca ea faţă de 
risipa de mâncare din jurul ei. Oare sora ei avea o inimă mai 
insensibilă decât avusese ea? 

În timp ce mânca a doua porție de îngheţată, Gabi trânti 
întrebarea pe care o cam aşteptase Estera toată seara: 

- Ron, tu criştin? întrebă ea, dintr-o dată. 

Expresia lui Ron fu una de-a dreptul şocată. Cuvintele ei 
părură a-l lovi ca un glonț. Estera îi pusese aceeași întrebare, dar 
mult mai blând şi mai diplomatic. Desigur, Gabi spunea lucrurile 
mult mai direct din pricină că nu vorbea engleză atât de bine. 
Ron era conștient de asta, dar i se părea că, în spatele acelor trei 
cuvinte stătea cu mult mai mult decât atât, ceea ce îl descumpăni 
de tot. 

- Păi, da, Gabi, cred că da, se bâlbâi el. Vreau să spun că 
cred în Dumnezeu, merg la biserică... 

— Dar tu criştin, ca Estera? 

Ron răsuflă ușurat. 

- Nu, desigur că nu, răspunse fără ezitare. La urma urmei, 
cine e un „criştin“ ca Estera? Dar, cu ajutorul ei, sper să fiu la fel, 
într-o zi. 

Gabi dădu din cap şi răspunse: 

- Dar „într-o zi“ nu e la fel cu astăzi, Ron. 

Gabi lăsă cuțitul şi furculița din mână şi îşi puse mâinile 
una lângă alta: # 

- Uite, mâna aceasta — tu, mâna aceasta — Estera, zise 
indicând pe rând mâna dreaptă, respectiv stângă. Acum, dacă 
voi căsătoriţi — şi îşi împreună degetele mari în timp ce spuse 
aceasta — şi voi împreună totdeauna, iar tu aici jos — şi lăsă 
mai jos mâna stângă — și Estera aici sus — şi își mută mai sus 
mâna dreaptă — atunci ce întâmplă? întrebă, uitându-se intens la 
amândoi. ” 

Întrebarea fiindu-i adresată lui Ron, el răspunse pe un ton 
încet: 

- Eu o trag în jos sau ea mă trage în sus? 

- Depinde cine mai tare ce se întâmplă, Ron. Şi Gabi se 
lăsă pe spate, ca şi când ar fi vrut să spună „şi cu asta, basta". 

llustraţia fusese atât de simplă, dar totuşi, atât de 
putemică, încât nimeni nu zise nimic o vreme. Apoi veni rândul 
lui Ron să pună întrebări. 

~ Dar tu, Gabi, tu eşti creştină? 

Pentru un scurt moment, Gabi fu prinsă cu garda jos. Nu 
se aşteptase ca Ron să o ia pe ea la întrebări. Dar se adună într-o 
clipită. 

— Nu, Ron, eu nu criştină. 

Spuse aceste cuvinte simplu şi direct. 

Estera se întoarse dintr-o dată spre sora ei. 

- Haide, Gabi, acest lucru nu e adevărat, o corectă ea. 
Eşti creştină. 

- Nu, Estera, eu nu criştină. Nu pot explic în engleză. 

- Vorbeşte numai în româneşte, sugeră Ron. Va traduce 
Estera. 

- Estera, începu Gabi în limba ei matemă, spune-i lui Ron 
că m-aş putea probabil numi o creștină de tip american, dar cu 
siguranţă nu sunt o creştină aşa cum sunt creştinii în România. 

Estera îi traduse lui Ron. În ciuda emoțiilor sale, el râse 
scurt, Începuseră un subiect sensibil, unul pe care el încerca 
să-l evite, căci simțea că ar fi fost singurul lucru care l-ar fi putut 
despărți de preaiubita lui. 

- L-am văzut pe tata murind, spuse Gabi cu o voce joasă 
și tristă. Ron văzu chiar lacrimi în ochii ei când continuă; El 
şi-a dat întreaga viață pentru lucrarea lui Dumnezeu şi ce s-a 
întâmplat? Ne-am pierdut tată! când aveam mai mare nevoie de 
el, și la fel și mama. lar tata a murit tocmai din pricină că era 
creștin, creştin ca în România, sublinie ea cu înțeles.. Cum aș 
putea să fiu un creştin de felul lui, când nu sunt pregătită să mor 
de tânâră pentru credința mea? Poate că într-o zi voi fi. Atunci 
voi dovedi că sunt creştină adevărată. Tu, Estera, ştiu că tu erai 
gata. De asta nu vreau să devii o creştină de tip american. 

Ron se uită lung la Gabi, în timp ce Estera îi traduse 
cuvintele ei. Vorbea atât de direct. Dar, parcă fără să-și dea 
seama de efectul pe care îl aveau cuvintele ei, Gabi continuă, 
spunând cu sinceritate: 

- Acum, Estera, spune-i lui Ron că îmi place foarte mult 
de el. Ron îşi plecă capul, arătându-și mulțumirea pentru această 
remarcă amabilă. Dar — şi ochii ei pătrunzători o priveau când 
pe Estera, când pe Ron, vorbind iarăși în engleză — dacă tu 
căsătoreşti cu el, tu eşti o creştină americană, eu cred. Dar ştii, 
dacă tu este așa diferită în zece luni, cum va fi în zece ani? 

Ron văzu, după expresia feţei Esterei, că ea era foarte 
supărată. 

- Acum, ascultă, domnişoară, răbufni el, nu te băga în 
treburile noastre. Nici nu eşti măcar de douăzeci și patru de ore 
în țara noastră şi ne predici amândurora. De unde ştii tu cum este 

de fapt un creştin în America? Aşteaptă să stai ceva vreme aici, 
până să-ţi dai verdictul. 

Gabi se întoarse cu o față foarte inocentă spre Ron şi 
spuse foarte smerită: 

- Tu are dreptate, Ron. Eu aici doar de un timp puțin. 
Aştept o săptămână şi apoi spun dacă avut dreptate sau nu. 

- O săptămână, izbucni Ron, acum pe de-a dreptul ațâţat. 
Ai nevoie de ani de zile pentru a putea judeca corect o cultură 
sau o religie. 

Gabi nu mai spuse nimic, dar, în ceea ce-l privea pe 
Ron, seara fusese deja stricată şi intuia că Estera simțea la fel. 
Ridicându-se, sugeră că era timpul să se întoarcă acasă. Cele 
două surori nu vorbiră prea multe una cu cealaltă în acea seară, 
dar cea mai mare dintre ele era tare pusă pe gânduri. Într-o zi 
doar, Gabi reuşise să pună paie pe foc. Ce va face atunci mâine, 
şi în ziua următoare, și în cea care va veni după ea...? 

Sâmbătă dimineața, Gabi se trezi devreme, ca de obicei. 
Când Jean sună la uşă la ora opt, ea fu cea care-i deschise. 

- Şi tu cine eşti, domnişoară? întrebă Jean, cercetând-o 
din priviri pe fata ciufulită, îmbrăcată cu un halat ponosit de 
culoare gri. 

- Eu, sora Esterei. Şi tu? 

- Eu, menajera, răspunse Jean, imitându-i exprimarea 
uimitor de bine. 

Gabi se uită la ea mirată, apoi chipul i se lumină de un 
zâmbet frumos. 

- Tu o femeie foarte nostimă, exclamă ea. 

- Iar tu nu semeni deloc cu sora ta! fu comentariul lui 
Jean, în timp ce-şi lăsă geanta pe masa din bucătărie. 

- Nu? Vocea lui Gabi avea un ton de autocompătimire. 

- Nu-ţi face griji. N-aş vrea să fii ca ea. 

- Nu ca Estera? 

— Nu. Ajunge să fie una ca ea în casă. O, sunt sigură că e 
o persoană minunată, dar prea perfectă. Mă bagă în sperieți. 

Gabi habar nu avea ce însemna ultima propoziție, dar ştia 
că nu reprezenta o apreciere față de Estera. Şi nu putu să nu 
fie de acord cu această femeie micuță şi ciudată că sora ei era, 
uneori, insuportabil de perfectă. 

După prânz, pregătindu-se pentru concertul din Louisville, 
Gabi îi spuse Esterei că menajera era o femeie tare plăcută. 
Esterei nu-i veni să-şi creadă urechilor. 

- Eu şi ea nu prea reuşim să ne înțelegem, Gabi. 

- Ştiu. Mi-a cam dat de înțeles. Dar ştii că are un soț 
invalid şi un fiu adult care, din punct de vedere mental, are doar 
vârsta de cinci ani? Asta ar fi cam de-ajuns să facă orice om 
puțin mai tăios. 

Estera aproape că scăpă din mână rochia pe care o ținea. 
Dădu din cap uimită. 

- Fantastic! Ai aflat într-o dimineață mai multe despre 
Jean decât am reușit eu în nouă sau zece luni! Cum reușești? 

- N-am făcut nimic, spuse Gabi, zâmbind uşor. Sunt pur 
şi simplu eu însămi şi, se pare că oamenilor le vine uşor să vor- 
bească cu mine — să-mi spună toate problemele lor. Poate pentru 
că şi eu am trecut prin atât de multe. Dar și tu ai trecut, chiar prin 
mai multe decât mine, așa că nu poate fi vorba despre asta. 

Estera nu spuse nimic, pentru că nu mai era timp de 
continuat discuţia. Dar nu putu să nu se întrebe, în timp ce-şi 
trase pe ea noua rochie albastră pe care şi-o cumpărase 
săptămâna trecută, ce avea în plus sora ei lungană, extrem de 
vorbăreață, uneori iritant de directă, care îi făcea pe oameni să se 
deschidă astfel față de ea. 

După o jumătate de oră, Estera i-o prezentă pe Gabi 
lui Len, care o însoțea de obicei la concerte, fiind de acum 
recunoscut ca pianist al ei. Ea şi Ron, acum mai siguri de 
relația lor, învățaseră cel puțin să-l tolereze pe acest pastor de 
tineret, dacă nu chiar să-l placă. Speraseră ca Gabi să se simtă 
prea obosită pentru a merge cu ei în acea seară, dar Gabi era 
gata oricând de acțiune. Estera se temea de prima întâlnire a ei 

cu Len. Dacă ea avusese anumite rezerve față de el, cum va fi 
atunci atitudinea surorii ei faţă de el? 

Dar, spre marea ei surpriză, Gabi fu numai miere. Îi puse 
lui Len întrebări tot drumul până la concert, aşa, în engleza ei 
stâlcită — sau cel puțin aproape tot drumul — întrebări inocente, 
i se păru lui Len, despre viaţa religioasă din America. El muşcă 
repede momeala şi se lăudă cu toate cântecele pe care le 
compusese, cu toate concertele la care cântase; îi spuse titlurile 
celor mai bune hituri contemporane religioase şi ce învăța Estera 
să cânte. Şi tot aşa o ținură. Până să ajungă la destinaţie, Gabi 
ajunsese să cunoască cel puţin una dintre ramurile religioase 
din America mai bine decât reuşiseră alții într-o viață întreagă. 
Ron şi Estera stăteau în maşină în față, dar auziseră cea mai 
mare parte a conversaţiei. Ei înțeleseseră repede unde bătea 
întrebarea ei, şi oftară în sinea lor, schimbând din când în când 
priviri cu subînţeles. 

La concert, Ron o supraveghe atent din priviri pe tânăra 
fată de lângă el. Tatăl lui venise, de asemenea, s-o audă pe 
Estera cântând, şi el nu avea ochi decât pentru ea. Gabi, de 
asemenea, avea privirea fixată asupra scenei. Ron observă 
uimirea din privirea ei când Estera începu să cânte. Admiraţie, 
uimire, frică și poate doar puțină gelozie, toate acestea erau 
evidente pe fața ei expresivă. În noua rochie albastră, care nu 
atrăgea chiar atât de mult privirile ca şi cea aurie, Estera era 
probabil mult mai frumoasă. Şi învățase cum să-şi ajusteze 
vocea, astfel încât să trezească în inimile celor ce o ascultau 
fiecare simţire exprimată de cântec. Len aranjase să ia lecţii de 
canto o dată pe săptămână, cu toate că Ron nu considera că 
avea nevoie de aşa ceva. Estera, însă, ştia că era loc de mai 
bine, şi acceptase. Ar fi vrut să studieze muzica, odată ce va 
reîncepe facultatea, deşi, uneori, nici nu ştia sigur dacă ar trebui 
să se mai întoarcă la şcoală, căci putea cu uşurinţă să facă o 
carieră cu normă întreagă din cântat. Dar Ron îi spusese că are 
nevoie neapărat de o diplomă. Dacă din vreun motiv ar fi avut 

probleme cu vocea în viitor, nu ar fi avut nimic altceva pe ce să 
se bazeze. Dacă ar fi fost însă sincer, adevăratul lui motiv era că 
nu voia ca Estera să cânte fără să fie el prin preajmă, iar el avea 
să fie prins cu studiu! dreptului în următorii trei ani, deci nu ar fi 
putut fi prea mult timp pe aproape. 

Gabi fu neobişnuit de tăcută tot drumul înapoi spre 
casă. Desigur, îi era încă greu să facă față tuturor schimbărilor 
culturale, dar cel mai greu îi era să se adapteze cu propria 
ei soră. Se pare că Estera se bucura într-adevăr de viaţă la 
maximum. Era mai extrovertită, mai plină de viață, mai glumeaţă 
decât fusese în trecut. Era evident că Ron o idolatriza, fanii 
o adorau, iar unchiul o răsfăța. Pe zi ce trecea era tot mai 
frumoasă, sau cel puţin aşa li se părea celor ce o iubeau cel mai 
mult. lar faima ei, ca şi cântăreaţă, se răspândea tot mai mult. 

Cine era această tânără sclipitoare care captivase publicul 
în această seară? se întreba Gabi, în timp ce privea pe geam. 
Uneori, îşi imagina că erau încă amândouă în România, mergând 
de mână prin parc, împărtăşindu-şi secretele, speranţele, 
necazurile. În acea seară, când luminile erau stinse şi în cameră 
nu se mai auzeau decât ticăitul ceasului şi cântecul greierilor, lui 
Gabi i se păru că frumoasa care dormea în patul alăturat era o 
străină față de ea, şi că dacă ar fi atins-o cu mâna ar fi dispărut 
ca un miraj, spunându-i cu un râs răutăcios: 

— Sâc, sâc, sâc că nu mă prinzi. Eu fac parte din altă lume, 
o lume minunată. Poate că vei descoperi şi tu într-o bună zi 
această nouă libertate. 

Gabi spune ce are pe suflet 


ÎN ACEA DUMINICĂ, GABI merse împreună cu Ron 
şi cu sora ei la Biserica Evanghelică Pine Grove, iar apoi luară 
prânzul într-un restaurant mai mic din apropiere. Refuzase 
să-facă vreun comentariu cu privire la serviciul de închinare şi 
fusese mai tăcută decât de obicei. Dar mâncase pe săturate în 
elegantul restaurant cu autoservire şi păruse să se bucure de 
fiecare înghiţitură. 

Ajunse înapoi acasă, în camera lor, fetele se relaxau, 
întinse fiecare în patul ei, cu cartea preferată în mână. 

- Sunt atât de plină, Estera, spuse Gabi, întinzându-se şi 
mângâindu-şi stomacul. 

- Păi ţi-ai făcut-o cu mâna ta, Gabi, spuse sora ei, pe 
un ton care suna uşor a reproș. Nu cred că era nevoie să iei 
supliment de atâtea ori. 

- Nu? Dar erau deja achitate. 

- Da, erau achitate şi mă bucur că ţi-au plăcut. Dar eu tot 
nu te înțeleg. 

Estera ezită, căci ar fi vrut să n-o rănească pe sora ei, dacă 
putea. 

- Ce nu înţelegi? 

- Păi, ai fost atât de atentă să nu cheltuieşti banii pe haine 
pe când mătuşa Ana aproape că moare de foame acasă, dar nu 
te-ai sinchisit deloc de risipa de mâncare astăzi în restaurant. Îmi 

amintesc cum m-am simţit eu când am fost la un restaurant cu 
autoservire prima dată. Aproape că mi s-a făcut rău şi a trebuit să 
ies. 

Estera încerca să nu sune atât de neprihănită, dar nu prea 
reuşea. Gabi se ridică ca arsă, cu ochii scânteind şi era gata să-i 
dea o replică tăioasă, dar îşi muşcă limba, se lăsă înapoi pe pat şi 
murmură: 

- Nu are rost să-ți explic. N-ai înțelege. 

- Totuşi, încearcă. Vocea Esterei avea un ton încurajator. 
Pe jumătate regreta că deschisese subiectul. 

- Păi — şi Gabi se ridică din nou — mi se pare destul de 
inutil să mi se facă rău pentru ceva care nu ţine deloc de mine, 
dar, dacă e vorba de un lucru unde eu chiar pot să aleg, atunci e 
altceva. 

- Adică? 

- Adică, odată ce Ron a plătit pentru meniul meu, aş face 
bine să profit la maximum de el. Tânguirile şi suspinele legate 
de extravaganță nu o să strângă vreun ban la mine în buzunar 
pentru prietenii din România. Dar, dacă pot să renunţ la o rochie 
sau o jachetă în plus, ca să am câţiva dolari pe care să-i strâng 
pentru ei, asta-i altceva. 

Estera tăcu. Se bucura să audă că sora ei nu era atât de 
insensibilă precum îşi imaginase ea, dar o enerva faptul că logica 
surorii ei o făcea să se simtă oarecum stânjenită. 

- Ştii, Gabi, în fond, să renunţi la o rochie sau la o jachetă 
nu mi se pare un sacrificiu prea mare. Pentru tine, hainele nu 
înseamnă prea mult, dar dacă ar fi vorba de cărţi sau... 

- Opreşte-te. Am înţeles ideea. Gabi roşi şi se întoarse cu 
faţa la perete. Probabil că timpul o să dovedească în ce fel mă va 
afecta această viață de lux, şi îşi luă din nou cartea. 

Estera închise ochii. Zilele acestea părea să se certe tot 
timpul cu sora ei. Nu fusese aşa acasă în România. Întotdeauna 
se înțeleseseră atât de bine una cu alta, cu toate că erau foarte 
diferite. 

În următoarele zile, Rachel şi nou-venita ei verişoară 
deveniră prietene apropiate. Engleza stâlcită a lui Gabi reuşea să 
aducă întotdeauna un zâmbet pe chipul ei mohorât. 

- Nu înţeleg cum poți să citeşti atât de repede în engleză, 
când îţi e greu să vorbeşti, Gabi, comentă Rachel, după ce 
verişoara ei citise întruna timp de câteva ore în fotoliul ei preferat 
de lângă fereastră. 

- Ei, Rachel, ştii că mai uşor se citeşte decât vorbeşte, 
răspunse Gabi, roşind. 

- Asta-i adevărat, încuviință Rache! râzând, dar între 
abilitatea ta de a citi şi cea de a vorbi este o diferență mai mare 
decât ar fi normal. Dar, la urma urmei, nu este nimic „normal“ la 
tine, Gabi. 

Rachel nu i-ar fi putut face un compliment mai frumos lui 
Gabi: Gabi zâmbi şi se îngropă iarăși în carte. Rachel dădu din 
cap şi se duse în bucătărie să pregătească cina. Dacă continua 
să citească în ritmul acesta, Gabi avea să-şi obosească ochii 
destul de curând. Dar prefera s-o vadă citind decât să se uite la 
televizor cu ea. Era mult mai obositor pentru ea când verişoara ei 
tot schimba canalele, făcând tot felul de comentarii pentru sine în 
limba română. Rachel nu iubea prea mult televizorul şi o deranja 
să vadă cât de fascinată era Gabi de „cutie“. Nu o dată fu nevoită 
să o smulgă din fața ecranului. 

- Nu-ţi face bine la ochi, îi spunea Rachel lui Gabi, şi nici 
la standardul de moralitate, adăugase o dată. 

Gabi se aprinse imediat: 

— Atunci de ce aveți în casă? întrebă ea obraznic. 

— Nu îl am eu, îi spusese Rachel. Dacă ar fi după mine, 
mâine l-aş pune la lada de gunoi. 

Gabi o privise cu ochi mari şi nu spusese nimic, însă după 
aceea făcuse schimbări drastice în privința uitatului la televizor. 
Erau atât de multe alte lucruri care să-i atragă atenţia. Era 
fascinată de târgurile din garaje şi aduse acasă o plasă întreagă 
de mărunțişuri, care o făcură pe sora ei să geamă: 

- Tu ai nevoie de haine, Gabi, nu de toate porcăriile! 

- Nu sunt porcării! Sunt cadouri pentru toţi prietenii mei 
din Ploieşti. Uite, Estera, ce drăguțe sunt! Uită-te la rama aceea 
de poză, şi bibeloul acela! Iar florile astea parcă ar fi naturale, şi 
flutură în faţa surorii ei un buchet artistic de trandafiri artificiali. 
Şi, oricum, am dat numai patru dolari pe toate astea. 

Estera oftă. Era atât de bucuroasă că Rachel o însoțea 
permanent pe sora ei. Ea fu aceea care o învăță pe Gabi să 
joace Scrabbie, şi descoperi că lui Gabi îi plăcea să picteze și, 
mai mult decât toate, că aveau o pasiune comună — amândouă 
adorau poezia. Rachel îi citea lui Gabi dintr-o carte de poezii 
şi apoi aştepta, amuzându-se în tăcere, ca Gabi să traducă cu 
nerăbdare fiecare strofă în versuri româneşti. Rachel se minuna 
deseori de capacitatea ei de a înțelege engleza, când progresul în 
privința vorbitului părea atât de lent. 

Şi, în timp ce aceste două verişoare se cunoşteau tot mai 
bine una pe cealaltă, Estera era mereu ocupată — repetându-şi 
cântecele, scriindu-le fanilor, uneori cântând un solo în vreo 
biserică din împrejurimi duminica, alteori dând concerte. Și, 
desigur, seara ieşea mereu la masă cu Ron, ori de câte ori era 
liberă. Viaţa îi era extrem de agitată, dar ei îi plăcea așa. Nu-i 
rămânea prea mult timp pentru gândurile tulburătoare pe care 
le pricinuise sosirea lui Gabi. Încerca să nu-şi arate întristarea 
când sora ei prefera să petreacă o seară cu Rachel, decât să o 
însoțească la vreunul dintre concertele ei. 

Ramona apăru cam la o săptămână după sosirea lui 
Gabi. Fusese din nou plecată cu prietena ei, Kelly, la plajă. Se 
comportă suficient de civilizat cu verişoara ei mai mică, dar 
nu-i acordă prea mare atenţie. Se bucura în sinea ei că nu era 
o frumusețe, la fel ca sora ei. Uneori îi venea foarte greu să 
vadă acel inel strălucitor pe degetul Esterei şi privirea plină de 
adoraţie cu care se uita Ron la ea. În adâncul inimii ei, ştia că pe 
ea n-ar fi putut-o iubi aşa, şi asta o făcea şi tristă şi geloasă. 

Gabi se întreba de ce spusese Estera că Ramona era 
drăguță, însă Ramona pe care tocmai o întâlnise ea era cu totul 
schimbată față de cea pe care o cunoscuse Estera cu zece luni în 
urmă. Ţinea un regim drastic şi acum era aproape la fel de slabă 
ca Estera. Noua înfăţişare nu i se potrivea însă, cum îi şi spusese 
Rachel într-o zi. Nu mai era Ramona cea voioasă şi inimoasă 
care o întâmpinase pe Estera la sosirea ei în America. Pentru a 
fi mai la modă, își încreţise mai tare buclele ei săltăreţe, ceea ce, 
după părerea familiei ei, nu i se potrivea deloc. Şi, deşi tatăl ei se 
bucura că Norman dispăruse din peisaj, nu era sigur că cel care 
îi luase locul era mai breaz. Nici prin cap nu-i trecuse vreodată 
că pe fiica sa o va cuceri tocmai Claude Iliescu, dar perseverența 
lui de-a lungul anilor părea că în sfârşit dăduse roade. Erau deja 
câteva săptămâni de când Claude.ieşea cu Ramona în fiecare 
week-end. 

Estera nu era prea încântată de lucrul acesta și considera 
că verişoara ei o luase razna, dar Mary Popescu știa mai bine 
care era adevărul. Îşi dădea seama că tânărul român perseverent, 
care în niciun caz nu se putea lăuda cu un chip frumos sau 
cu un aer cultivat, îi dădea fetei ce avea ea nevoie mai mult — 
dragoste, căci era evident că o adora pe Ramona, şi asta încă 
de multă vreme. Spre uimirea tuturor, se părea că Ramona îşi 
recâştiga treptat ceva din strălucirea ei. Ceea ce nu ştia nimeni, 
cu excepția puţinilor ei prieteni apropiaţi, era că, la insistențele 
lui Claude, ea renunțase la drogurile pe care începuse să le ia 
când fusese o săptămână cu Norman în Florida. Într-un fel, el 
fusese colacul ei de salvare. lar ea, foarte conştientă de ceea ce 
îi datora noului ei prieten. El se grăbise să fructifice atitudinea de 
recunoştinţă a Ramonei şi, în curând, era clar pentru toţi că fata 
care-i respinsese avansurile atâta amar de vreme devenea acum 
tot mai dependentă de acest tânăr nătâng, cu o sclipire ciudată în 
ochi şi un zâmbet obraznic. 

Se părea că numai Ramona vedea ceva bun în Claude. 
Gabi nu îl agrea mai mult decât sora ei. Chiar şi Jean, care abia 
dacă îl cunoştea, îşi făcuse o părere proastă despre el. 

- Nu-i el de nasul Ramonei, i se destăinui ea lui Gabi, 
privindu-i amândouă pe cei doi plecând cu maşina. Era a doua 
sâmbătă a lui Gabi în America şi tocmai îi făcuse lui Jean o 
ceașcă de cafea. De când a pus sora ta mâna pe Ron, Ramona 
n-a mai fost aceeaşi, adăugă ea, golindu-şi ceaşca şi punând-o în 
chiuvetă. 

- Sora mea pus mâna pe Ron? repetă Gabi. Nu prea cred. 
Nu asta mi-a spus Estera. 

~ Sigur că nu. N-ar recunoaşte. Şi nu vreau să spun că 
efectiv a pus mâna pe el. Dar există și alte metode de a pune 
mâna pe un tânăr, Gabi. Poate eşti prea naivă să ştii prea multe 
despre asta încă. A, nu vreau să spun că Estera a făcut ceva 
necuviincios. E prea sfântă pentru aşa ceva. Dar, ştii, s-a arătat 
atât de vulnerabilă. lar asta, împreună cu faţa şi fizicul ei, au 
făcut vrăjeala. Dar nu pot sta la taclale cu tine toată ziua. Trebuie 
să fac curățenie în dormitorul unchiului tău, și păși țanţoș cu 
pămătuful de praf în mână, lăsâd-o pe Gabi tare nedumerită. Nu 
după prea multe minute, Gabi auzi un țipăt putemic şi fugi sus, 
găsind-o pe Jean în mijlocul holului, neagră de supărare, dând cu 
mâinile în aer şi exclamând: 

- Am dat de bucluc! Ce-o să spună domnul John? O să 
creadă că am făcut-o intenţionat. 

- Ce să cred că ai făcut intenţionat, Jean? întrebă John, 
fugind pe scări în sus. 

Jean nu spuse nimic, dar îl conduse în dormitor. Gabi îi 
urmă, având-o şi pe Estera la câţiva paşi în urma ei. Arătând cu 
mâna spre grămada de cioburi de pe podea, lângă măsuţa de 
toaletă, Jean spuse spăşită: ` 

- Ştergeam praful, ca de obicei, dar cârpa s-a agăţat de 
poza cu doamna de pe măsuţa de toaletă şi s-a spart. 

Pentru o scurtă clipă, pe chipul iui John se citi exasperarea 
pe care o simțea. Pe măsuţa de toaletă, singurul obiect fusese 
poza unei femei foarte frumoase, ai cărei ochi mari, expresivi, îl 
priveau; parcă încercau să-i spună un ultim rămas-bun. Numai 
Estera putea ghici ce-i trecea prin minte în acel moment. 

- Nu-i nimic, Jean. Se mai întâmplă, îi spuse John femeii 
alarmate, în timp ce luă în mâini poza. 

- Asta e mama, exclamă Gabi, când zări faţa îndrăgită din 
poză. John zâmbi forțat. 

- Da, este într-adevăra mama ta. lar acela e tatăl tău, şi 
îi arătă o poză cu mult mai mică a fratelui lui, sus pe bibliotecă, 
lângă fereastră. De fapt, am tot vrut să vă întreb, fetelor, spuse 
întorcându-se înspre nepoatele sale, dacă aveţi o poză mai mare 
cu mama voastră. Dacă nu, poate aţi dori-o pe aceasta. 

Mâna îi tremură când întinse poza. Estera înţelese ce 
sentimente stăteau în spatele cuvintelor sale. 

- Da, unchiule, ne-ar plăcea foarte mult. Avem câteva 
poze mai mici cu ea, dar niciuna atât de mare. S-au pierdut la 
cutremur. 

- Atunci, luaţi-o. Mă bucur că își va găsi o casă 
primitoare. Așa că, vezi, Jean, le-ai făcut fetelor un favor 
spărgând acea ramă, spuse John, întorcându-se spre femeia 
mărunțică, care era încă prea supărată ca să poată scoate vreun 
cuvânt. Se mândrise cu faptul că nu spărsese aproape nimic în 
toţi anii în care fusese menajeră. Faţa ei se însenină; se simțea 
uşurată că incidentul se sfârşise într-un mod atât de fericit. 

- Dar de ce ai spus că voi crede că ai făcut-o intenţionat, 
Jean? vru John să ştie, când fetele închiseră uşa dormitorului în 
urma lor. 

Jean îşi cobori privirea şi murmură: 

- Păi, am făcut odată o remarcă referitor la acea poză în 
fața Esterei, care nu v-ar fi plăcut şi m-am gândit că probabil v-a 
spus. 

- Estera nu este o pârâcioasă, îi spuse John tăios. Nu-i 
plăcea atitudinea lui Jean față de nepoata sa favorită. Dar haide 
să nu mai vorbim despre asta. Cum am spus, se pare că pânâ la 
urmă s-a dovedit a fi mai bine aşa. 

- Ce a fost asta, Estera? întrebă Gabi, în timp ce sora ei 
puse poza pe măsuţa de toaletă şi se uitau amândouă la ea pline 
de dragoste. 

Estera o îmbrăţişă şi îi şopti uşor: 

- Unchiul a fost îndrăgostit de mama noastră, Gabi, dar 
ea l-a preferat pe tata. El a rămas cu inima frântă şi n-a reuşit 
niciodată să treacă pe deplin peste asta. De fapt, cred că din 
pricina acestui lucru au fost probleme serioase în prima lui 
căsătorie. 

Ochii lui Gabi se măriră de uimire. 

- Îndrăgostit de mama? O, Estera, ce tragic! Şi acum se 
căsătoreşte din nou. O iubeşte cu adevărat pe doamna Atwood? 

- Nu ştiu, draga mea! Sper din toată inima! 

- Şi de asta îi place unchiului atât de mult de tine — pentru 
că semeni aşa de bine cu ea? 

- Poate, murmură Estera, ştergându-şi o lacrimă din ochi. 

Se lăsă pentru câteva momente tăcerea, iar apoi Estera 
anunţă pe un ton obişnuit: 

- Va trebui să facem rost de o ramă pentru aceastâ poză 
cât mai curând, altfel, o să se umple de praf, Gabi. 

- Da, Estera, răspunse Gabi ieşind din cameră. 

Voia să stea singură ceva timp, căci avea multe lucruri 
la care să se gândească. După câteva minute, era în curtea din 
spate, pierdută în gândurile ei. Uitându-se pe fereastră, John o 
văzu pe Gabi cum stătea singură în grădină şi îşi spuse la cât de 
mult îi amintea Gabi de fratele lui. Ochii lui rătăciră de la micuța 
poză de pe bibliotecă Ia locul gol de pe măsuţa de toaletă. Acum, 
poza dispăruse pentru totdeauna. Era mai bine aşa. Dacă dorea 
să aibă vreodată o căsnicie reuşită, trebuia să şi-o scoată din 
inimă şi din minte pe Silvia Popescu pentru totdeauna. 

Nimeni din familia lui nu avea cea mai mică idee despre 
chinul prin care trecuse el în săptămâna de după ce o întâlnise 
pe Mary în biroul avocatului. Îşi făcuse curaj să-i prezinte lui 
Diane adevărata sa stare financiară — cât de mult mai avea de 
plătit pentru casă şi ce împrumut serios făcuse pentru a-şi 
începe afacerea. Diane îi spusese tăios că ar fi trebuit să-i fi 
spus cu mult timp înainte acest lucru. Astfel începuse prima lor 
ceartă serioasă şi nimeni, nici măcar Ron, nu ştia cât de aproape 
ajunseseră de a se despărți. Curând ieşi la iveală faptul că 
logodnica sa îl credea cu mult mai bogat. Dar, când îi pusese în 
mâini documentul pe care îl întocmise Mary, o domolise. Nu mai 
era nevoie să vândă afacerea sau să plece din frumoasa lui casă, 
o asigurase el, cel puţin pentru câţiva ani şi, până atunci, vor găsi 
ei o soluţie. 

„Femeia aceea trebuie să-l iubească încă extrem de mult, 
îşi spuse Diane, gândindu-se la gestul atât de generos al lui 
Mary. Uneori se îndoia de faptul că John ar iubi-o pe ea mai mult 
decât şi-a iubit prima soție. Dar, în fond, nu-i păsa prea mult. El 
avusese grijă foarte bine de familia lui şi va face la fel şi faţă de 
ea. Şi când privea chipul lui plăcut şi simţea brațul lui puternic 
în jurul ei, îşi dădea seama cât de necesar îi devenise el şi ştia 
că nu ar fi putut niciodată să renunţe la el. Pe Ron aproape că 
nu-l mai vedea deloc mai nou; de când se îndrăgostise de Estera 
inima şi mintea îi erau numai la ea. Uneori se simţea extrem 
de geloasă pe tânăra care-şi croise drum spre inimile ambilor 
bărbaţi din viaţa ei. Nu putea fi mulțumită cu doar unul dintre ei? 

Acum, văzând-o pe Gabi păşind încoace şi încolo pe 
pajiştea din fața casei, John înțelese pe deplin ce avea să 
însemne apropiata sa căsătorie. Va pierde compania nepoatelor 
sale şi nu va mai putea fi protectorul lor, aşa cum îşi dorise. Însă 
ştia că Mary avea să le poarte de grijă. Încă nu se ataşase atât 
de mult de Gabi. Dar Estera? Ce dor avea să îi fie de ea! Oare 
cum o să se descurce ea în viață? Sigur, avea să se căsătorească 
cu Ron; sau poate că lucrul ăsta nu era aşa de sigur. Poate că 

Dumnezeu, pe care ea susţinea că îl iubea atât de mult, avea să 
îi ceară să îl lase, frângându-i inima pe viaţă aşa cum făcuse şi 
mama ei odinioară. 

În acea după-amiază, în timp ce mâncau împreună ciorbă 
românească, ochii lui John se opriră pe calendarul atârnat pe 
perete. 

- Săptămâna viitoare e marele tău concert, Estera? 
întrebă el, întinzând mâna după o altă felie de pâine. Toţi aceşti 
ani petrecuţi în America nu-l făcuseră să-i placă mai puţin pâinea 
proaspătă. Refuza s-o cumpere de la supermarket, fiindcă desco- 
perise o mică brutărie în oraş, ale cărei produse satisfăceau chiar 
şi gusturile lui pretenţioase. 

- Da, unchiule, dar am emoţii mari legat de acest concert, îi 
spuse nepoata, în timp ce-i luă farfuria, pentru a i-o umple din nou. 

- Tu, emoţionată? Dar acum eşti o persoană cu 
experienţă în domeniu, nu-i aşa? 

- De data aceasta va fi diferit. Este un fel de concurs şi nu 
voi avea de cântat aşa de multe cântece creştine ca de obicei. 

- Ei, ai să te descurci de minune. O să fii deasupra 
tuturor, ca de obicei. Estera roşi, dar nu spuse nimic. Nu am 
dreptate, Gabi? întrebă unchiul, întorcându-se spre cealaltă 
nepoată a sa. 

- Desigur, unchiule. 

Să înţeleg că te duci cu sora ta? 

-= Nu, unchiule. Tonul lui Gabi fu ferm. 

- Nu? Sunt surprins. Nu te duci să o susții moral? 

Gabi îşi plecă privirea şi două lacrimi mari îi coborâră pe 
obraji. 

— Plângi? întrebă John pe un ton giumeţ. 

Estera îi aruncă o privire de avertizare, dar era prea târziu. 
Lui Gabi îi fusese destul. Sărind de pe scaun, aproape o zbughi 
din bucătărie. 

- Pur şi simplu n-o pot înțelege pe sora ta, Estera, spuse 
John, dând din cap. 

— Nu-i plac concertele mele, unchiule, spuse Estera cu o 
voce tristă. 

- E geloasă? 

- Probabil, puţin. 

- Dă-i ceva timp, îşi revine ea. Trebuie să se obişnuiască 
cu noua ta persoană. 

Estera se încruntă. A 

- Nu sunt chiar atât de diferită. Cel puțin, nu şi pe 
dinăuntru. 

- Eşti foarte schimbată în exterior, draga mea, foarte 
schimbată. 

- În bine? nu se putu abține Estera să nu întrebe. 

- Depinde la ce te referi. Dacă te referi la faptul că acum 
te-ai putea înscrie la concursul pentru Miss World, da, te-ai 
schimbat în bine. N-ai fi putut face acest lucru în vechea ta fustă 
neagră şi în pantofii în care te-am văzut pentru prima dată în 
acea seară, ce mi se pare acum atât de demult. 

Privirea lui John era tare nostalgică şi îi dădu Esterei un 
sentiment foarte neplăcut. Bărbaţii! Sunt o adevărată enigmă, se 
gândi ea în timp ce strânse masa şi apoi se duse sus. Deschise 
uşile dormitorului şi se opri. Întinsă pe patul ei era Gabi, care-şi 
vărsa inima în lacrimi. 

Estera merse lângă ea şi-i puse mâna pe umăr cu 
blândeţe. Gabi o îndepărtă şi sări în sus, cu ochii scânteind şi 
privind-o drept în ochi. 

- N-am nevoie să mă mângâi, Estera! Vreau să mă 
iubeşti! Te vreau înapoi aşa cum erai înainte! 

Estera făcu un pas în spate, iar ochii ei negri scăpărau 
scântei. 

- Aha, asta vrei, nu? Atunci ai face bine să-ți aduci 
aminte că vechea Estera Popescu nu te-ar fi putut aduce aici 
niciodată! Ea nu avea niciun ban, nicio influenţă, niciun prieten. 
Gândeşte-te la asta un pic, înainte să începi să mă condamni! 

— Aş prefera să fiu împreună cu tine în Ploieşti, decât aici, 
suspină Gabi, prăbuşindu-se din nou pe pat. Estera, spuse cu o 
voce de jale, care o înjunghie pe sora ei drept în inimă, nici nu 
ştii cât de groaznic mă simt! Nu mai petrecem timp împreună 
aproape deloc, şi chiar atunci când suntem împreună tu parcă 
eşti într-o lume complet diferită de mine. Nu pot ajunge la tine, 
nu te pot atinge. Şi ceea ce e şi mai rău e că nu simt că mă 
iubeşti aşa cum mă iubeai odată. 

Estera se aşeză pe pat lângă sora ei atât de răvăşită. O 
neglijase. Va încerca să se schimbe, să petreacă mai mult timp 
cu ea. Ron avea să înțeleagă. 

- Îmi pare rău, Gabi, foarte rău! Promit să mă schimb în 
următoarele zile! 

- Să fii altfel? Vocea lui Gabi era sarcastică. Concertul 
cel mare bate la uşă, apoi nunta, sunt sigură că nu reuşeşti să 
te schimbi! Făcu o pauză, apoi, schimbând tonul şi luându-și 
de mână sora, spuse, implorând: Of, te rog, nu te duce la nunta 
aceea, Estera! Gândeşte-te la mătuşa Mary! 

Estera o privi lung pe sora ei câteva clipe, apoi dădu din 
cap: 

- Acum nu mai pot da înapoi, Gabi. Pe mătuşa Mary nu 
pare s-o deranjeze atât de mult şi, după tot ce a făcut unchiul 
pentru mine, măcar atât pot face şi eu. 

- Estera — şi Gabi o privi direct în ochi — toată faima, 
corespondenţa cu fanii, banii care au început să curgă, te distrug! 
Devii tot mai mândră şi mai de nesuportat! lar Ron te transformă 
într-o divă care se gândeşte mai mult la haine decât la sora ei! şi 
Gabi oftă din toată fiinţa ei. 

Estera începea să îşi cam piardă răbdarea. 

- Dacă vrei să mă avertizezi despre pericolul care mă 
paşte din cauza celebrităţii, te ascult, Gabi. Ştiu că aici chiar este 
o adevărată problemă. Dar când îi bagi şi pe Ron, e altă poveste. 
Nu Ron m-a convins să merg la nuntă. Nici măcar nu m-a rugat 

să merg. Şi niciodată nu m-a încurajat să intru în toată afacerea 
aceasta cu concertele. Am hotărât singură, poftim! 

Gabi îşi plecă capul, înghiţi şi începu: 

- Nu cred că tu şi cu Ron veţi fi cu adevărat fericiţi, 
Estera. El nu este un creştin cum eşti tu sau, ar trebui să spun, 
cum erai tu. Pur şi simplu nu pot... 

- Te rog să încetezi! Estera aproape că urla. M-am 
săturat! Nu mai fi atât de egoistă, Gabi! Sau ce! puțin 
îngăduie-mi şi mie puţin egoism din când în când. M-am săturat 
să tot fiu considerată o sfântă! Ei bine, nu sunt! Te tot plângi 
că sunt prea perfectă, dar când descoperi că nu sunt, te întorci 
împotriva mea. Nu poți înțelege că, în anumite momente de 
când am venit aici, m-am simțit groaznic de singură. Apoi, m-am 
îngrozit când mi-ai scris acea scrisoare. Mi-am dat seama că 
aveam nevoie de cineva care să mă ocrotească. M-am rugat, iar 
Dumnezeu l-a trimis pe Ron chiar la timp. El este un răspuns la 
rugăciune. Şi el spune că şi eu sunt un răspuns la rugăciunile lui. 
Timpul va dovedi. Aşteaptă numai să vezi! Şi năvăli afară din 
cameră, nevrând ca sora ei să-i vadă durerea. 


Ştiind că unchiul ieşise, Estera se retrase în camera de 


zi şi se prăbuși pe canapea. Se simțea extrem de necăjită. Nu 
îşi putea permite să creadă că tot ceea ce spusese Gabi era 
adevărat. Nu voia să creadă aşa ceva. Îl rugase pe Dumnezeu 
s-o călăuzească, şi El o călăuzise. El o condusese la Ron; El o 
ajutase să câştige bani. Şi astfel, reuşise să-şi salveze sora din 
pericol. Se uită îndelung pe fereastră, privind cum norii pufoşi 
fugeau unul după altul pe albastrul cerului. De ce, de ce trebuise 
să vină Gabi şi să strice totul? 

Ron era plecat câteva zile. Avea să ajungă înapoi chiar 
la timp pentru marele concert din Chicago. Gândul la Ron şi la 
concert o făcu să se simtă mai bine. Nu putea face nimic așa, 
dintr-o dată. Nu putea schimba totul peste noapte. Şi, oricum, 
la urma urmelor, ce să schimbe? Îi plăcea viața pe care o trăia. 

Poate că, totuşi, îi neglija un pic pe ceilalți. Va încerca să fie mai 
grijulie. 

Rachel o invitase pe Gabi să petreacă după-amiaza şi 
seara cu ea şi doar târziu veni să se culce. Estera, de data 
aceasta, se culcase devreme. Următoarea dimineață când se 
trezi, Gabi găsi în cameră o soră foarte zâmbitoare, trează cu 
mult mai devreme decât de obicei şi citind din Biblie. 

- Îmi pare rău, am fost tota! insensibilă, spuse Estera, 
îmbrățişând-o. 

Gabi ridică din umeri şi sări sus. Nu voia să discute despre 
asta. Simţea că Estera se străduia din greu să fie cum era înainte, 
dar asta nu ajuta la nimic. Se schimbase definitiv. Gabi se gândi 
că va trebui să accepte lucrurile aşa cum erau şi să se descurce 
cum putea. 

capirolul 35 


-o = aimam = 


Latura ascunsă a Esterei 


- MARGARET? 

- Da, tată. 

- Vreau să vorbesc ceva cu tine înainte să pleci. Vei fi 
mult timp împreună cu Estera şi Ron în acest weekend. Poate că 
ar trebui să ştii că m-a sunat aseară Len. Este foarte îngrijorat cu 
privire la tânăra ta prietenă. 

Margaret Cripps se pregătea pentru călătoria pe care urma 
s-o facă spre Chicago. Estera o rugase să-i însoțească, având 
în vedere că Gabi refuzase să meargă. Urma să cânte folosind 
un acompaniament înregistrat, astfel că nu era nevoie de Len de 
această dată. 

Margaret îşi lăsă geanta pe pat şi îşi urmă tatăl în camera 
de zi. 

— Ziceai că Len e îngrijorat pentru Estera? 

- Da. 

- Dece, tată? 

Keith Cripps îşi drese vocea. Nu ştia exact cum să 
înceapă. Lui îi plăcea ca totul să fie calm şi liniştit şi presimțea că 
fiicei sale nu avea să-i placă ceea ce urma să spună. 

- Păi, el presimte că Estera face o greşeală căsătorindu-se 
cu vărul lui. 

Margaret râse scurt. 

- Păi, normal. S-ar căsători el însuşi cu ea chiar mâine. 

Tatăl ei se încruntă. Nu-i plăceau asemenea remarci la 
adresa pastorului de tineret. 

- Ai grijă ce spui, Margaret! Nu cred că Len amestecă 
sentimentele personale în problema asta. El călătoreşte mult cu 
ei şi a ajuns s-o cunoască pe Estera destul de bine; el consideră 
că ea se înjugă la un jug nepotrivit dacă se căsătoreşte cu Ron 
Atwood. 

Margaret se juca agitată cu inelul ei de logodnă. 

- Ştiu că Estera s-a gândit bine la toate lucrurile astea, 
tată. Dar mi-a spus că Ron s-a pocăit de viața lui veche, nu că ar 
fi fost el chiar atât de rău, însă el n-a fost crescut la fel ca ea. 

- S-a pocăit? Asta e bine! Faţa pastorului Cripps se 
însenină puțin. Apoi se încruntă din nou: Dar depinde ce vrei 
să spui prin faptul că s-a pocăit. Este el născut din nou? Asta e 
întrebarea! 

Margaret se ridică în picioare. 

- Ei, tată, ştii că eu nu sunt un teolog. Şi mai am şi unele 
convingeri mai liberale față de unele lucruri, diferite de ale tale, 
după cum bine ştii şi asta. Dar, după părerea mea, Ron e un 
creştin mai bun decât vărul lui. 

Acum o spusese şi aştepta atentă reacţia tatălui ei. Faţa lui 
avea o expresie foarte serioasă când îi răspunse: 

— Păi, poate că ai dreptate într-un fel. Adică, poate că se 
comportă mai mult ca un gentleman şi aşa mai departe. Dar, 
dacă nu şi-a încredințat cu adevărat viaţa lui Cristos, atunci, 
în final, el nu va ajunge în Cer, pe când Len, da. Acceptarea 
noastră înaintea lui Dumnezeu se bazează numai şi numai pe 
credința în Cristos, după cum bine ştii. 

Fiica lui dădu din cap. 

- Tot ce pot spune e că mi s-ar părea foarte nedrept 
ca Len să ajungă în Cer, iar vărul lui să rămână afară, iar 
Dumnezeu nu e niciodată nedrept, nu-i aşa? 

- Nu, Margaret, dar căile Lui sunt mai sus decât căile 
noastre şi poate că nouă ni s-ar putea părea aşa uneori. 

Margaret nu răspunse nimic. Se simţea foarte frustrată 
uneori de conservatorismul tatălui ei. Ajunsese să-i placă foarte 
mult de Estera şi era bucuroasă că prietena ei găsise în sfârşit 
pe cineva care să-i aducă puţină fericire, după câtă suferință 
îndurase în viața ei. Nu că n-ar fi avut şi ea anumite rezerve 
legat de toată chestiunea, mai ales de când, nu demult, Estera 
îi pusese o întrebare destul de personală. Îşi amintea foarte bine 
întreaga conversație: 5 

- Margaret, începuse prietena ei, aş vrea să-mi spui 
părerea ta legat de ceva. Este ceva personal şi puţin stânjenitor. 
Dar eşti prietena mea cea mai apropiată, aşa că te întreb. Estera 
îşi dresese vocea cu emoție şi continuase: Eşti și tu logodită și ai 
mai multă experiență decât mine legat de aceste lucruri. 

Margaret îi zâmbise, dar îi făcuse semn să spună mai 
departe. e 

- În afară de sex înainte de căsătorie, care ştiu că nu 
trebuie să aibă loc sub nicio formă, ce este permis între un tânăr 
şi o tânără care intenţionează să se căsătorească? 

Întrebarea o şocase într-o anumită măsură pe Margaret 
inițial, neaşteptându-se la aşa ceva din partea Esterei, care era 
mai rezervată şi mai de modă veche. Dar înghiţise puţin în sec, 
iar apoi îi răspunsese: 

- Păi, ai dreptate că sexul premarital le este total interzis 
creştinilor. Mai mult de atât, cam tot ce aş putea eu spune este că 
mă bucur că eu şi logodnicul meu nu suntem împreună prea mult 
timp. Nu am putea face față. 

Prietena ei o privise o clipă. 

- Deci totul ţine de cât de aproape pot ajunge cei doi fără 
să încalce legea morală a lui Dumnezeu, nu-i aşa? 

Margaret ezitase înainte de a răspunde: 

- Cred că aşa ceva, Estera. Fiecare cuplu e diferit, și 
lucrurile astea trebuie să le discute ei în particular. Dar, dacă 
amândoi au aceeași părere legat de acest subiect, atunci totul 
este cu mult mai uşor. 

Margaret îşi amintise expresia de pe fața Esterei, şi 
aceasta o tulburase — frustrare, disperare, cum să o descrie? 
Nu îşi prea dăduse seama ce însemna, dar indiferent ce a fost, 
aceasta a tulburat-o. Ceva în adâncul ei îi spunea că poate Len 
avea puţin dreptate să fie îngrijorat. Dar nu avea de gând să 
admită aceasta în faţa tatălui ei, cel puţin nu încă. 

Văzu că el aşteaptă de la ea un răspuns, aşa că se duse 
lângă el şi îl îmbrăţişă: 

- O, tată, eşti atât de scump! Am încredere mult mai mult 
în felul tău de a gândi decât în al lui Len. Eşti mai obiectiv. În 
ceea ce priveşte ce gândesc eu, sunt puţin confuză pe moment, 
dar voi ţine ochii deschişi acest weekend în Chicago şi mă voi 
ruga serios în această privință. Dacă voi simţi că există vreun 
pericol, voi fi bucuroasă să discut cu Estera, deşi cred că ar fi 
mai bine dacă ar veni din partea ta. 

Tatăl păru mulțumit. 

- La Dumnezeu este un timp potrivit pentru toate 
lucrurile, Margaret şi, cine ştie, dacă ne rugăm, poate că El va 
aranja lucrurile în alt fel, fără intervenţia noastră. 

În săptămânile ce urmară, fiica lui avea să se gândească 
la aceste cuvinte de multe ori, dar, pentru moment, era prea 
ocupată cu făcutul bagajelor pentru acel weekend ca să se mai 
poată gândi la probleme atât de serioase. lar în timpul călătoriei, 
nu putu să nu observe privirile de adorare ale lui Ron şi zâmbetul 
radiant al Esterei; aşa că se hotărî să alunge toate îndoielile. 
Dumnezeu nu ar vrea să strice un lucru atât de frumos, nu-i aşa? 

Estera avusese mare succes în acea sâmbătă seara şi 
nimeni nu fu surprins când se anunţă că tânăra cântăreaţă din 
România fusese considerată de juriu cea mai bună dintre toți 
cântăreții din categoria ei. Pe lângă un premiu de o mie de dolari, 
succesul ei însemna, de asemenea, că numele ei va fi răspândit 
peste tot în Statele Unite. 

Se făcuse foarte târziu când Estera părăsi sala de specta- 
col. Mulţi ascultători fideli aşteptaseră să îi ceară un autograf; 

câțiva domni bine îmbrăcaţi se oferiseră s-o sponsorizeze; 
Estera era copleşită, dar nu dădu niciun răspuns sigur. Era deja 
sponsorizată de un om de afaceri creştin, dar avea în faţă o 
ocazie de a-şi mări faima în lumea necreştină. 

Urmau să petreacă întreg weekend-ul în Chicago, aşa că, 
în ziua următoare, merseră la biserică împreună cu Margaret 
şi logodnicul ei, Robert, care studia la seminarul din oraş. 
După-amiaza le rămăsese doar pentru ei şi, istovită de concursul 
de cu o seară înainte, Estera dormi câteva ceasuri. Dar curând 
sosi timpul să meargă la balul ținut în cinstea câştigătorilor. 
Margaret nu fusese invitată, aşa că petrecu acel timp cu Robert al 
ei. 

Când fu sugerat un toast pentru toți cei ce obținuseră 
un premiu în seara de dinainte, Ron îi aruncă o privire 
lungă însoțitoarei sale. El nu o văzuse bând niciodată vin şi 
presupusese că nu atinsese niciodată un strop de alcool. O văzu 
jucându-se câteva clipe cu paharul, înainte de a-l duce la gură. 

— Sunt puţin surprins că bei alcool, îi şopti el la ureche. 

- Da? îi zâmbi ea. Ce frumos îi stătea în rochia aceea 
roşie! se gândi Ron. Majoritatea prietenilor mei din România 
beau câte puţin la ocazii speciale, îi spuse ea, alăturându-se 
toastului. 

De-a lungul serii, vinul curse din abundență. Estera şi Ron 
băură doar câteva pahare, dar câţiva dintre tineri luaseră cu mult 
mai mult de atât. Esterei nu-i plăcu modul în care o priveau unii 
dintre ei din când în când şi observă că nici lui Ron nu-i plăcea. 
Nu era obişnuită cu asemenea întâlniri şi fu bucuroasă când totul 
se termină. Îşi dădu seama mai bine de ce părinţii ei ajunseseră 
să nu agreeze nicio formă de băutură tare, cu toate că nu era 
ceva interzis în biserica pe care o frecventa mătuşa ei, atâta 
timp cât se lua cu moderație. Îşi amintea foarte bine discuțiile 
contradictorii pe care le avusese tatăl său cu unii dintre cei mai 
apropiaţi prieteni creştini ai lui pe acest subiect şi se întrebă ce 
părere ar fi avut el despre ea în acea seară. 

Ajunseră la motel cu puțin după ora nouă. Ştiau că 
Margaret nu se va întoarce decât târziu. Mersese la o biserică 
puțin mai departe. Era o seară foarte înăbuşitoare, iar ei se 
simțeau obosiţi şi înfierbântaţi, aşa că Ron sugeră să meargă la 
piscină. Estera se duse în camera ei să se schimbe. Se gândise 
la posibilitatea de a merge la piscină în acel weekend, aşa 
că venise pregătită. Se uită la costumul ei de baie care se afla 
într-unul dintre colţurile valizei. Estera se obişnuise să apară 
în costumul ei de baie în faţa logodnicului ei, deşi îi luase ceva 
timp să se obişnuiască cu lucrul acesta. Dar nu se aventurase 
niciodată să poarte bikini pe care i-i dăduse Ramona şi chiar o 
făcuse să promită că avea să îi poarte. Acum, căută într-un alt 
colț al valizei şi scoase bikini. Poate comentariul lui Ron făcut 
cu o săptămână în urmă când înotaseră împreună cum că ea 
ar arăta fabulos în bikini o determinase să pună acel costum în 
valiză, în ultima clipă. 

Acum ezită. Voia atât de mult să-i facă pe plac lui Ron! El 
fusese atât de bun cu ea şi, desigur, şi ea era curioasă să vadă 
cum i-ar fi stat în bikini. Chiar şi Margaret purta aşa ceva, aşa că 
ce rău putea face aceasta? În America, fii cum sunt americanii, 
îşi spuse ea. 

După câteva minute se privea în oglinda de ia baie. Cu 
siguranță nu era un costum croit din prea mult material, dar 
trebui să recunoască faptul că, aşa bronzată şi proporționată cum 
era ea, atrăgea cu siguranţă privirile îmbrăcată astfel. 

Pentru această singură dată simți că vrea să-şi arunce 
toate inhibiţiile în vânt. Înşfăcă un prosop şi fugi jos, la piscină. 
Furişându-se în spatele lui Ron, îşi puse mâinile în jurul gâtului 
lui şi îşi lăsă capul pe umărul lui. Întorcându-se cu fața spre ea, 
el rămase cu gura căscată de uimire. Nu-şi putea crede ochilor. 
Şi nici alți câțiva bărbaţi prezenți, sau cel puțin aşa părea după 
privirile lungi care se întoarseră spre ea. | se păru că aude un 
fluierat uşor de undeva din apropiere. Estera era centrul atenţiei 
tuturor. Rămase în picioare, roşie ca un bujor. 

— Deci? întrebă şmechereşte. 

În loc de răspuns, Ron se năpusti asupra ei şi o duse în 
fugă spre piscină. Într-un minut, Estera râdea şi se bălăcea în 
apă. 

— Îmi iau eu revanşa, Ron Atwood, răspunse ea când reuşi 
să-şi adune răsuflarea. 

Şi şi-o luă. Cine era ea? Îngeraşul din România sau o 
sirenă foarte ispititoare, se întrebă Ron, în timp ce se ştergeau, 
după vreo jumătate de oră. 

- Ah, eşti atât de frumoasă, Estera! murmură el, luând-o 
de mijloc. Extrem de frumoasă! 

Estera nu răspunse nimic, doar se întinse şi-l sărută lung, 
Se simţea ciudat de veselă în acea seară. Îşi aminti discuţia ei cu 
Margaret. Orice e în regulă, se gândi ea, atâta timp cât nu lăsăm 
să ne scape de sub control. Dar când Ron o apucă dintr-o dată 
de mână şi începu să o tragă în direcția camerei lui, începu să 
tremure puternic. Parte din ea voia cu disperare să meargă cu el. 
Oare ar putea fi chiar atât de greşit? Dorinţa punea stăpânire pe 
ea tot mai mult, era conştientă de asta; nu se simţise niciodată 
ca în seara aceea. Se uită direct în ochii lui Ron şi asta o făcu să 
cedeze. 

Ajunseseră în fața camerei 56, când auziră o voce care-i 
striga de pe terasa de jos: 

- Estera! Ron! Ne-am întors mai devreme. Haideţi până 
jos, vreţi? Aş vrea să-l cunoaşteţi amândoi puţin mai bine pe 
Robert. Încă nu este atât de târziu. 

Estera se prinse de balustradă şi dădu drumul mâinii lui 
Ron. I se păru că îl aude înjurând în şoaptă, oarecum în sinea 
lui, un lucru pe care nu-l mai făcuse niciodată în prezența ei. El îi 
făcu semn să răspundă ea prietenilor ei. El era total incapabil să 
scoată vreun cuvânt. Aşa că ea se aplecă peste balcon şi răspuse 
pe un ton cât de normal putu: 

- Bine, Margaret. Am fost ia piscină. Coborâm în câteva 
minute. 

- Chiar trebuia să vină mai devreme?! mârâi Ron, 
punându-și cheia în yală. 

Estera nu spuse niciun cuvânt înainte să dispară în camera 
ei pentru a se schimba. 

Margaret se purtă ca de obicei în acea seară, aşa că Estera 
presupuse că nu avea nicio idee despre ce se întâmplase. Se 
gândise să-şi descarce sentimentele în faţa prietenei sale în timp 
ce se pregăteau de culcare, dar ceva o reținu. 

În ziua următoare, în drum înapoi spre Velours, nici 
Ron, nici Estera nu îşi spuseră prea multe. Margaret dorise să 
petreacă ceva mai mult timp cu Robert, aşa că rămăsese pentru 
încă câteva zile în Chicago; aceasta însemna că ei erau singuri 
din nou. Estera fu prima care rupse tăcerea: 

- Nu voi mai purta niciodată acei bikini până ce ne 
căsătorim, spuse ea pe un ton jos. 

- Acestea nu sunt veşti prea bune, spuse Ron, ținându-şi 
ochii ațintiți asupra drumului. 

Estera roşi toată. Nu fusese pregătită pentru un asemenea 
răspuns. 

- Dar nu a fost corect din partea mea. Vreau să te rog să 
mă ieri! îi spuse ea tristă. 

Ron o privi uimit. 

- Să te iert? Dar ce ar fi de iertat? Ai fost minunată 
aseară! Ai dat la o parte unele dintre inhibiţiile tale, şi mie mi 
s-a părut că sunt în al nouălea cer. Speram să fie doar o mică 
degustare a plăcerii ce va urma. 

Tovarăşa lui rămase tăcută. 

- Desigur, mă bucur pentru tine că Margaret a venit chiar 
atunci, continuă el. 

Apoi se opri şi mai uimit. Estera plângea uşor, în linişte. 

Ron se încruntă. Cumva, plânsul ei îl deranja. 

- Dar care ar putea fi problema, Estera? Am avut un 
week-end superb, deci nu ştiu ce-ar fi de plâns la toată povestea 
asta. 

Vocea lui era mai dură decât de obicei. Estera clipi, 
străduindu-se să se oprească din plâns. 

— Dar, vreau să spun... se bâlbâi ea. 

Se simţea ruşinată şi iritată de faptul că Ron nu făcea să-i 
fie uşor să spună ceea ce o tulburase toată noaptea. 

- Când m-ai prins de mână aseară şi aproape că m-ai tras 
după tine sus, nu aveai de gând să...? P 

Ron îşi încleştă mâinile pe volan şi spuse: 

— Aveam de gând să ce? Şi aş putea să-ţi pun şi eu 
aceeaşi întrebare. Să te îmbraci în bikini e una. Toate fetele pe 
care le cunosc fac aşa. Dar să te lipeşti de mine şi să mă săruți şi 
să mă îmbrăţişezi cum ai făcut tu, având atât de puţine haine pe 
tine, asta e cu totul altceva. Haide acum, Estera! Amândoi ne-am 
lăsat duşi un pic de dorinţa unul pentru celălalt, ştii bine! Şi, ca 
să-ţi spun drept, mă îndoiesc destul de tare că eu, cel puţin, m-aş 
fi putut opri înainte să fi fost prea târziu. 

Estera începu să tremure şi se trase la o parte de lângă el. 

- Nu mă trata ca şi cum aş fi lepros din punct de vedere 
moral, ripostă el. Sunt pur şi simplu un bărbat, aşa cum ţi-am 
mai spus înainte, dacă ţii minte, iar tu eşti o femeie, şi una foarte 
atrăgătoare! Oricum, nu a venit totul doar din partea unuia dintre 
noi. Nu te-am văzut niciodată comportându-te aşa şi aproape că 
m-ai înnebunit. 

- Cred că, în fond, de la mine a început totul, zise Estera 
pe un ton jos, stăpânit. 

- Şi ce dacă?! Haide acum, Estera — şi Ron vorbea pe un 
ton mai ascuţit decât de obicei, să nu ne amăgim singuri! Era o 
situaţie perfect previzibilă; cel puţin, din punctul meu de vedere: 
un pahar sau două de vin, o fată frumoasă, aproape dezbrăcată, 
în braţele mele, care mă farmecă prin fiecare mişcare, o ieşire de 
seară la piscină şi amândoi îndrăgostiţi. Fii sinceră, după părerea 
ta, ce ar însemna toate acestea? 

- Dar ar fi fost atât de greşit, Ron! 


397 


TRUDY HARVEY TAIT 


- Nu! aproape strigă el. Nu cred că ar fi fost! Şi nu avea 
expresia asta atât de şocată! Vrei să-mi spui că era greşit să 
avem sentimente atât de pasionale unul față de altul? Nu ne 
iubim noi doi? 

- Ba da, dar iubirea şi pasiunea nu sunt acelaşi lucru, nu-i 


aşa? 

— Aproape. 

Estera se încruntă. 

- Dar Ron, iubirea este mai profundă decât pasiunea, nu 
crezi? 


Ron stătu pe gânduri o clipă. 

- Să zicem că ai dreptate. Poţi avea pasiune fără 
dragoste, dar nu şi dragoste fără ceva pasiune măcar. Am simțit 
destulă pasiune pentru Sherri, dar n-am iubit-o cu adevărat. Față 
de tine însă, le simt pe amândouă, doar că sunt atât de tesute 
laolaltă, încât nu o pot deosebi pe una de cealaltă. 

- Exact! La fel simt şi eu. Estera se bucură că putea fi de 
acord cu ei măcar asupra acestui lucru. Şi ascultă, Ron, nu vreau 
să spun că a fost greşit ca noi doi să simţim ce am simțit, dar 
aproape că am lăsat ca lucrurile să scape de sub control, 

- De sub control? Dar din ce ne-a făcut Dumnezeu — din 
piatră? Ştii prea bine că nu! Ne-a făcut bărbat şi femeie, ne-a 
făcut unul pentru altul, nu? Şi urmează să ne căsătorim, nu? Nu 
pentru aceasta ai inelul acela pe deget? Nu l-am cumpărat ca 
să-ți vânturi mâna cu el încoace şi încolo numai ca s-o vezi pe 
Ramona cum se face verde de invidie, nu? 

Făcu o pauză. Estera nu îl văzuse de prea multe ori atât 
de agitat înainte. O luă de mână şi o strânse atât de tare, încât 
aproape că o făcu să țipe. 

- Când sunt doi oameni cu adevărat căsătoriţi, Estera? 
întrebă el intensificând mai mult tensiunea din voce. Cu bine- 
cuvântarea unui pastor? Cu un certificat de căsătorie? Cu o 
rochie albă? Sau cu unirea celor doi în trup, suflet şi duh? 

- Dar căsătoria trebuie să se bazeze pe un legământ 
de absolută loialitate unul faţă de celălalt, la care să existe alți 
martori şi pe care să-l] binecuvânteze Dumnezeu, nu-i aşa? 

- Eu nu cred că aş putea să-ți fiu mai loial decât îţi sunt 
acum, Estera, şi vocea îi tremura. Dar poate că tu nu simți la fel. 
Asta era problema? 

- Ron! şi tonul ei era unul de reproş acum. Ştii bine ce 
simt eu. Dar vreau să spun că acest angajament trebuie sfințit, 
binecuvântat şi expus public. 

- Scrie asta în Biblia ta? 

Estera ezită. Nu exista niciun pasaj care să spună aceasta 
în mod clar şi direct. 

- Păi, spune că un bărbat trebuie să-şi părăsească tatăl şi 
mama şi să se lipească de nevasta lui. 

„= Sunt gata să fac asta oricând. 

Estera oftă. Se pare că nu reuşea nicicum să ajungă la 
aceeaşi concluzie cu dragul ei Ron, cu care de obicei era atât de 
uşor să te înţelegi. 

- Dar n-ai făcut-o încă. Nu am făcut acest angajament 
public. În ochii legii, nu vom fi căsătoriţi până ce nu avem un 
certificat şi o ceremonie. Şi Dumnezeu ne spune să ascultăm 
de legile țării. Oricum, Biblia învață clar că această unire 
despre care spui că face o căsnicie să fie consumată vine după 
acest angajament, nu înainte. Ar trebui să intrăm cu puritate în 
căsătorie. 

Estera spusese aceste ultime cuvinte fără să se gândească 
la efectul pe care ele îl vor avea asupra lui Ron. 

- Cu puritate? rânji el. Tu ştii că eu nu am asta, Estera. 
Dar uite, ştiu ce vrei, de fapt, şi eu chiar te respect şi iubesc în 
acelaşi timp. Haide atunci să facem căsătoria noastră legală chiar 
acum, astfel încât pasiunea pe care o simțim unul față de celălalt 
să fie legitimă în termenii tăi. El îi luă mâna, care tremura, în a 
lui. Uite, draga mea — şi vocea îi era foarte tandră acum — știu 
ce simți şi, de dragul tău, mă bucur foarte mult că nu am intrat în 

camera 56. Dar chiar m-ai ispitit, Estera. Parcă aş fi descoperit o 
altă latură a fetei pe care o iubesc şi era îngrozitor de ispititoare. 
Se opri, văzând expresia de pe faţa ei. Îmi trimiteai semnale care 
îmi spuneau că mă doreşti. 

- Am făcut aşa ceva? Estera păru surprinsă, chiar şocată. 

Ron râse. 

- Desigur, şi cred că trebuie să-ţi dai seama de asta. Nu 
poți fi chiar atât de naivă. 

Estera roşi toată şi nu spuse nimic o clipă. Apoi se uită 
şmechereşte pe sub gene la tovarăşul ei. 

- Deci, mă întorc atunci la bluzele și fustele mele lungi. 
Nu mai înotăm împreună. Nu ne mai sărutăm. Nu ne mai 
îmbrățişăm. 

- Vorbeşti serios? 

- Atunci care ar fi soluția? 

- Va trebui să nu fim atât de mult împreună până ce ne 
căsătorim. 

- Nu, Ron, nu! se văicări Estera. 

- Nu le poți avea pe toate. 

Ea se uită la el, iar el avea o expresie extrem de serioasă. 

- Uite, adăugă el pe un ton mai obişnuit, voi fi plecat la 
nişte interviuri în Nashville. Nu mă întorc decât în seara de 
dinaintea nunţii mamei. Aşa că haide să ne mai gândim amândoi 
mai bine la acest lucru. Cu siguranță există o soluţie. 

Ron se tot învârii în pat în acea noapte, încercând să 
doarmă măcar câteva ceasuri. Acel week-end arătase că Estera 
Popescu avea de fapt două părţi. Avea nevoie de timp să se 
gândească, să o cântărească pe această nouă Estera ce ieșea la 
iveală, una pe care el însuşi o ajutase să se formeze. ŞI, pur şi 
simplu, nu putea uita acea conversaţie pe care o auzise fără să 
vrea în seara concertului. Chiar înainte de terminare, bărbatul ce 
stătea în spatele lui îi spusese tovarăşului său: 

- Fata asta se poate adapta la orice. E o ţigăncuşă 
care-ţi ia minţile — senzuală, atrăgătoare — şi un înger frumos. 

Cu o astfel de combinaţie, va zgudui Hollywood-ul fără nicio 
problemă, poate nu chiar acum, dar peste câţiva ani. Dacă 
poate deveni doar puţin mai senzuală şi să-şi păstreze măcar 
într-o anumită măsură puritatea, va deveni unul dintre cele mai 
răsunătoare succese. 

Apoi însă, o altă voce, a unei femei, răspunsese — iar Ron 
încercase toată acea seară să-şi şteargă acele cuvinte din minte: 

- Aşa cred şi eu. Întotdeauna am fost convinsă că senzu- 
alitatea îmbinată cu spiritualitatea e o combinaţie irezistibilă. Şi 
fata aceasta sigur le are pe amândouă, şi nu se preface deloc. 
Dar părerea mea este că, până la urmă, senzualitatea va fi cea 
care va triumfa. Dacă îi dai un deget, senzualitatea îţi ia toată 
mâna. Nu văd de ce ea ar face excepție de la regulă. O să frângă 
multe inimi în următorii câţiva ani; şi o să treacă prin două-trei 
divorțuri până la cincizeci de ani.. 

- Cum, fata aceasta? spuse cu mirare prima persoană. 
Niciodată! Este prea pură ca să ajungă aşa! 

- Nimeni nu poate rămâne prea multă vreme pur în lumea 
show-urilor, Dave, răspunsese femeia. Într-un an va fi distrusă. 

~ Să sperăm atunci că va sta departe de aşa ceva, fu 
răspunsul primului. Dumnezeu ştie că trebuie să ne păstrăm 
puţină puritate în lumea aceasta. 

Când Ron îi relatase cât îşi amintea din această 
conversaţie Esterei, ea ridicase din sprâncene. 

- Nu sunt eu atât de bună, Ron, spusese ea. Nu există 
niciun pericol ca eu să ajung un star la Hollywood. 

- Dar nu asta e ideea, protestase Ron. Dacă ai primi 
vreodată o astfel de ofertă, ai accepta-o? 

Estera roşise până în vârful urechilor şi răspunsese: 

- Nu cred că aş putea, Ron. Şi oricum, tu ai vrea să 
accept? 

- Nu, n-aş vrea. Cum a spus şi femeia, dacă ai accepta, 
nu cred că ar supraviețui căsnicia noastră. 

Estera rămăsese tăcută o clipă înainte de a întreba. 

- Oricum, întrebarea este de fapt dacă tu vrei ca eu să 
accept vreuna dintre ofertele pe care le-am primit aseară. Nu 
sunt de la Hollywood, desigur, dar nu sunt nici din partea unei 
companii creştine. 

- Cred că aceasta ar fi o chestiune între tine şi Dumnezeul 
tău, răspunsese Ron încet. 

Estera îl privise o clipă înainte de a răspunde încet: 

- Da, sigur că este, poate pastorul Cripps ar putea să-mi 
dea un sfat. 

- Poate, fusese replica îndoielnică. 

Acum, auzind ceasul din hol bătând ora trei, Ron îşi dădu 
seama că între ei ceva trebuia să se schimbe. Dar de un lucru 
era sigur. Nu voia să o piardă. Era singura fată pe care ar fi 
putut-o iubi vreodată, indiferent de ce avea să le rezerve viitorul. 
Indiferent de preţul pe care ar trebui să-l plătească, va merita 
sacrificiul, cu excepţia cazului în care ar trebui să fie un adevărat 
ipocrit. Nu s-ar preta niciodată la aşa ceva, nici măcar de dragul 
acestei adorabile româncuţe — sau oare ar face-o? Nu fusese 
deja ipocrit, chiar fără să-şi dea seama? Și cine va schimba pe 
cine, odată ce se vor căsători? O văzu înaintea ochilor pe Gabi, 
stând faţă în față cu ei la restaurant. „Depinde cine mai tare“, 
zisese ea cu accentul ei românesc. 

Se ridică dintr-o dată în pat. 

- Eu sunt! strigă el în întuneric. Eu sunt! Trebuie să fiu! 
Eu sunt tumul ei de scăpare, tăria ei! Şi n-aş duce-o niciodată în 
rătăcire, niciodată! 

- Serios? îi şopti o voce din adâncul sufletului lui. Și ce 
făceai atunci aseară dacă nu o duceai în rătăcire? 

- Dar ea m-a dus pe mine, contrazise el. Eu mi-am urmat 
doar inima. Asta nu-i ceva greşit, nu-i aşa? Ron respira agitat 
şi repede. Strângându-şi pumnii sub aştemut, murmură: Nu voi 
renunţa niciodată la ea! Nu pot trăi fără ea! 

Ron se prăbuşi înapoi pe pemă. Epuizat emoțional, se 
întoarse cu fața la perete. Oare era posibil ca el să fi devenit 

rivalul lui Dumnezeu pentru dragostea Esterei? Se cutremură. 
Dacă era aşa, probabil că, în timp, el va fi cei ce va pierde. Cum 
ar putea vreun muritor să câştige în asemenea circumstanţe? Dar 
totuşi, nu puteau ei amândoi să se bucure de Estera? Da, aceasta 
era soluţia. Îşi închise ochii şi zâmbi. El era gata să o împartă pe 
Estera cu Cel de sus şi apoi, în schimb, sigur pe Dumnezeu nu 
L-ar deranja să împartă o singură fată cu el, nu? 


403 


capirolul 36 


O discuţie la masa de prânz 


ESTERA FU SURPRINSĂ să găsească lumina aprinsă în 
camera de zi când se întoarse târziu, în acea luni seara. O găsi 
pe Gabi ghemuită pe fotoliul rabatabil, aşteptând-o. 

- Te-am văzut la televizor, Estera, îi spuse sora ei, făcând 
o ceașcă de ceai. 

- Şi? 

- Ai fost incredibilă. Dar... 

- Dar ce? 

- Păi, spuse Gabi încet, punând ceaşca de ceai a Esterei 
pe masa din bucătărie, parcă începi să ieşi din lumea mea. În 
curând nici nu voi mai avea soră. 

Estera îşi scutură capul, cum făcea deseori în ultima vreme. 

- Prostii, copilo! Te voi lua cu mine oriunde voi merge. 

Gabi o privi lung. 

- Asta e tocmai ceea ce eu nu vreau. Ştii, n-o să pot fi 
totdeauna satelitul tău. 

Estera râse scurt, agitat. 

- Ca şi cum tu ai putea fi multă vreme satelitul cuiva, Gabi. 

Gabi îşi muşcă limba, iar apoi izbucni: 

- Of, Estera, chiar trebuie să mergi la nunta aceea 
sâmbătă? 

Estera se ridică drept în picioare, cu ochii numai scântei: 

- Da, trebuie, Gabi! Trebuie să merg! Este singurul lucru 
creştinesc pe care l-aş putea face. Haide acum, ştii că nu aprob 
ceea ce au făcut. 

- Atunci de ce să mergi? izbucni Gabi. Ştiu că asta îi face 
îngrozitor de rău mătuşii Mary. Dar ţie îţi face şi mai rău. 

- Mie? 

- Da, ţie. Mai ai puțin şi o să semeni cu vedetele de cinema 
nu numai la felul în care arăţi dar şi la felul în care te comporti. 

- Ce multă încredere ai în mine, Gabi! se răsti Estera, 
ieşind țanţoş din încăpere. 

- Păi, privindu-te la televizor în seara aceea, nu erai prea 
departe. 

Dar Estera plecase. Capul o durea îngrozitor şi era extrem 
de nervoasă pe obrăznicia surorii ei. În ace! moment îşi dorea ca 
Gabi să fie înapoi în Ploieşti. Îi strica toată viața. Toată! 

Pe parcursul întregii săptămâni, Estera fu întoarsă pe dos. 
Unchiul John era prea ocupat cu nunta sa de sâmbătă ca să le 
observe prea mult pe nepoatele sale, deşi o văzuse pe Estera 
la televizor şi o felicitase pentru succesul ei. De altfel, scrisorile 
începuseră să curgă. Dar Estera era obosită şi supărată. Tăcerea 
neobişnuită a lui Gabi o tulbura. Îi era groaznic de dor, de Ron şi 
simţea că viața fără el era de nesuportat. 

Miercuri se duse la serviciul din timpul săptămânii la 
biserică şi rămase la urmă ca să vorbească cu pastorul Cripps. 
Gabi rămăsese acasă, ca de obicei. Refuzase să meargă la 
biserică de câteva săptămâni, deja. Pastorul păru neobişnuit de 
rezervat în comentariile sale. O văzuse cântând, desigur, şi se 
bucura că reuşise să cânte câteva cântece creştine, dar îi aduse 
aminte că păşea pe un teren periculos. Dumnezeu o înzestrase 
într-un mod cu totul deosebit. Trebuia să aibă mare grijă ce făcea 
cu acest talent şi să îl folosească numai pentru gloria Lui. 

În adâncul inimii ei, Estera se simţise ruşinată de cuvintele 
lui. Ceva din modul lui de abordare o cercetase. Se gândise să-i 
ceară sfatul legat de a merge sau nu la nuntă, dar se gândi că 

acum era prea târziu. Chiar dacă el ar sfătui-o să nu meargă, 
acum nu mai putea da înapoi. Pastorul îi spusese că ar vrea să 
vorbească cu ea şi cu Ron împreună, de îndată ce vor putea găsi 
un timp potrivit pentru a se întâlni. Estera se întrebase dacă nu 
cumva Margaret îi spusese ceva, dar se îndoia de aceasta. Se 
gândi că Margaret ar fi vorbit întâi cu ea. 

Joi dimineața, Estera se trezi simțindu-se foarte agitată. 
Nu fusese niciodată mai confuză ca acum. Acel weekend în 
Chicago o deprimase total. Nu-i mai era clar ce gândea legat 
de ce era bine şi ce era rău. Se întrebă dacă era vorba din nou 
despre Cortina de catifea. Până la amiază, se hotărî să aibă o 
discuţie ca de la inimă la inimă, cu mătuşa Mary. Ştia, chiar dacă 
o văzuse foarte puţin, că mătuşa se împăcase cu Dumnezeu şi 
părea a fi un om nou. 

— Sigur că sunt dispusă să vorbesc cu tine, Estera, îi 
spuse mătuşa ei. Haide să mâncăm la prânz împreună. Să 
ne întâlnim la Wendy's. Este aproape. Rachel e acasă şi am 
impresia că vrei să discutăm în particular, corect? 

- Da, mătuşă, așa aş vrea. Ne vedem în jumătate de oră. 

Până ajunse Mary la Wendy's, Estera deja făcuse 
comanda. Cearcănele negre din jurul ochilor Esterei captară 
imediat atenția mătuşii, când se aşeză în fața nepoatei sale la o 
masă din colţul mai retras al restaurantului. Nu dură mult până ce 
Estera deschise conversaţia. 

- Nu are rost să mă ascund după deget, mătuşă. Am 
nevoie de un sfat. 

— Al meu? zâmbi Mary. Aşa cum este, mă bucur dacă ţi-l 
pot da. Depinde, desigur, dacă mă pricep la ce vrei să mă întrebi. 

- O, da, cred că te pricepi, mai ales de când ai devenit 
creştină. 

- Deci ai auzit? A, Estera, luna aceasta a fost atât de 
minunată pentru mine! Totul este nou. 

Estera mângâie mâna mătuşii. 

- Mă bucur atât de mult! M-am rugat mult timp pentru 
asta. Dar am mare nevoie să vorbesc cu dumneata, o femeie 
matură care să aibă experienţă în viaţă, dar care să vadă lucrurile 
dintr-o perspectivă creştină. Am vorbit puțin cu Margaret, și ea 
este o persoană minunată, dar la fel de tânără ca mine. Şi nu am 
cu cine altcineva. Ei, ar mai fi doamna Cripps, dar nu o cunosc 
prea bine. Aşa că, vezi, nu am pe nimeni altcineva decât pe tine. 

- Mă bucur atât de mult că simți că poți să îmi spui mie, 
îi spuse Mary. Acum imaginează-ţi, dacă poţi, că sunt mama ta; 
sunt sigură că îţi dai seama că tratez secretele tale la fel ca pe 
ale lui Rachel sau ale Ramonei. 

Aşa că Estera îi spuse totul, nu doar despre evenimentele 
din week-endul trecut, dar şi tot ce îl precedase. După o oră, 
Estera încă vorbea. Mary ştia că Estera avea nevoie să se 
descarce. În sfârşit, i se păru că terminase. Se lăsă o tăcere lungă, 
apoi mătușa se aplecă peste masă și luă mâna nepoatei sale. 

- Estera, tu eşti de fapt nesigură de logodna ta cu Ron, 
nu-i așa? 

Estera se agită. 

- Nu chiar, mătuşă. El pare a fi un răspuns la rugăciune! 
Nu cred că Dumnezeu mă îndeamnă să mă despart de el. 

- Atunci ce te tulbură? 

- Păi, îmi este atât de ruşine de acea seară. Mă întreb ce 
s-ar fi întâmplat dacă Margaret n-ar fi apărut chiar atunci. Estera 
privea în jos. 

- Cred că te-ai jucat cu focul, Estera. Tonul lui Mary era 
blând, dar ferm. 

- Ce vrei să spui? Estera își ținu ochii aţintiţi asupra a 
ceea ce mai rămăsese din hamburger-ul ei. 

- Păi, în primul rând, amândoi băuserăţi puţin vin. 

Esterei nu-i plăcu felul în care-i vorbea mătuşa acum. 

- Dar ce e așa de rău în asta? întrebă ea, încruntându-se 
puţin. 

Mary îşi cântări bine cuvintele. 

- Cred că sunt puţin surprinsă că o persoană atât de strictă 
ca tine în anumite privințe cochetează cu un lucru de felul acesta. 

- Nu am cochetat deloc, protestă aprins Estera. Am băut 
doar două pahare. Şi în România se bea câte un pahar de vin din 
când în când. La noi nu e chiar aşa de greşit dacă un creştin bea 
un pic de vin, aşa cum e aici. Şi-l aminti pentru o clipă pe tatăl 
ei. Cel- puțin, aşa consideră cei mai mulți dintre prietenii mei, 
adăugă ea în grabă. 

- Eu nu-ncercam să-ți spun decât că, din experiența mea 
cea bogată, vinul te face să îți depăşeşti inhibiţiile şi îți stâmeşte 
poftele trupului, aşa că nu e de mirare că s-a întâmplat ce s-a 
întâmplat la motel. Apoi, continuă ea, scuturându-şi din poală 
firimiturile, te-ai îmbrăcat intenţionat în bikini şi te-ai jucat cu 
el fiind aproape dezbrăcată — ceva ce n-ai mai făcut niciodată 
înainte. 

- Dar aveam ceva pe mine, mătuşă Mary. Estera vorbea 
acum pe un ton defensiv. Totuşi, când porţi bikini nu e ca şi cum 
ai fi aproape dezbrăcată. Aproape toată lumea poartă aşa ceva, 
chiar şi persoanele de la biserică. 

Mary se uită cu atenție la Estera. 

- Oi fi eu de modă veche, dar să şti că eu nu înțeleg de ce 
e ruşinos ca cineva să meargă dezbrăcat oriunde numai la plajă 
şi la piscină nu, acolo unde bărbaţii au timp berechet să se uite la 
femei după pofta inimii. 

- Nu trebuie să spui mai mult despre asta, mătușă, 
protestă Estera. Am înțeles mesajul. 

Mary zâmbi şmechereşte. 

- Poate că o să te miri că m-am schimbat dintr-o dată si 
vin cu predici, dar vreau doar să-ți arăt că, după ce săptămâni, 
chiar luni la rând, ţi-ai ţinut în frâu sentimentele, prin ceea ce ai 
făcut e ca şi cum ai arunca un chibrit într-o claie de fân. 

- Deci nu eşti de părerea lui Margaret că, atâta timp cât 
nu depășeşti limita, ceea ce fac cei doi îi priveşte doar pe ei? 
Adică... 

- Ştiu ce vrei să spui, Estera. Nu, nu prea sunt de acord 
cu ea. Cred că ceea ce s-a întâmplat în acea seară dovedeşte 
asta. 

- Dovedeşte ce? 

- Că, uneori, când pasiunea e foarte aprinsă, este foarte 
greu să ştii cât de aproape eşti de acea limită, cum o numeşti tu, 
şi, fără să-ți dai seama, amândoi aţi trecut de punctul din care aţi 
mai fi putut da înapoi. i 

- Dar mătuşă, ştiam că ar fi fost greşit; şi sunt aproape 
sigură că... Estera nu putu termina propoziţia. 

- Estera, spuse Mary pe un ton foarte serios, cred că 
e momentul ca noi, cei mai în vârstă, să fim mai deschişi legat 
de propriile noastre greșeli şi păcate. Ştii, eu nu eram creştină 
când ieşeam cu unchiul tău. Am rămas însărcinată cu Ramona 
înainte de a ne căsători. Am crezut că era singura cale de a-l! face 
să se căsătorească cu mine. Vocea lui Mary începu să tremure. 
Îmi este foarte ruşine de ceea ce am făcut, deşi ştiu că totul este 
iertat, dar nu pot niciodată să şterg ceea ce am făcut, niciodată. 
Mary îşi întoarse capul pentru a-şi ascunde lacrimile. 

- Îți mulțumesc că eşti atât de deschisă cu mine, mătușă. 
Dar cred că nu vrei să spui că nu ar trebui să ne arătăm deloc 
afecțiunea unul față de celălalt, nu? La urma urmei, suntem 
totuşi logodiţi. Tonul Esterei era puțin iritat. Mătuşa nu-i prea 
spunea ceea ce ar fi vrut ea să audă. 

Mătuşa privi adânc în ochii frumoşi ai nepoatei ei: 

- Cred că ştii de fapt ce vreau să spun, Estera. Prea multă 
intimitate fizică nu este sănătoasă înainte de căsătorie. N-am fost 
întotdeauna de părerea asta, dar acum sunt. Cred că secretul e 
ca şi fata, şi băiatul, să aibă aceeaşi atitudine în privinţa asta.. 
Dacă ambii ştiu că sunt anumite bariere care nu trebuie trecute 
înainte de căsătorie, atunci acest lucru face ca totul să fie cu mult 
mai uşor. 

Estera se juca cu brățara ceasului. Mary văzu că nu se 
simte deloc bine. Se aplecă din nou înspre ea şi întrebă blând: 

- Aici e problema, nu-i aşa? 

Estera dădu din cap afirmativ, ochii umplându-i-se de la- 
crimi. Mary veni lângă ea şi o îmbrăţişă, şi-i spuse cu blândeţe: 

- Atunci, Estera, trebuie să ai mare grijă să nu îţi înteme- 
iezi căsnicia pe o astfel de temelie. 

Estera tresări. 

- Ce vreţi să spuneţi? 

- În Biblie se spune „cum pot merge doi oameni pe un 
drum dacă nu sunt învoiţi?“, nu-i aşa? 

Estera se ridică: 

- Atunci vreţi să spuneţi că ar trebui să renunţ la el? 

- Spun că ar trebui să te gândeşti la aceste lucruri 
cu atenţie şi să le discuţi cu el, Estera. Ştiu că este un tânăr 
minunat, dar dacă există deja o mică fisură între voi, ea nu se va 
micşora după ce vă veţi căsători. 

- Da, dar e numai în această privință. Cu excepția acestui 
lucru avem aşa de multe în comun... 

- Da, Estera, dar ăsta este lucrul cel mai important dintre 
toate. A-L cunoaşte pe Dumnezeu nu e un lucru neînsemnat sau 
neglijabil, nu-i aşa? 

- Dar sunt sigură că Ron ÎI cunoaşte; de fapt, poate nu 
aşa cum Îl cunosc eu. Dar eu am fost privilegiată, iar el vrea să-i 
arăt calea, chiar îşi doreşte. 

Mary îşi muşcă limba. Luă cele două tăvi şi le duse la 
coşul de gunoi fără să spună o vorbă. 

- Sunteţi supărată, mătuşă Mary? 

- Supărată, Estera? Nu. Doar foarte îngrijorată. Dar 
am început să învăţ că cea mai bună metodă de a rezolva 
problemele este nu atât să discuţi lucrurile cât să le aduci 
înaintea Domnului în rugăciune. 

Estera se ridică. 

- Vă mulțumesc că m-aţi ascultat. Sunt foarte recunoscă- 
toare. Ştiu că Gabi este îngrijorată din cauza mea; cred că şi 
pastorul este şi dumneata ai anumite semne de întrebare legat de 

toate acestea. Este clar. Nu pot trece cu vederea părerea voastră. 
Şi totuşi... 

- Ceea ce contează cel mai mult este voia Domnului, 
Estera. Dar se pare că eşti tare obosită şi te-ai consumat mult 
discutând despre lucrurile astea. Ajunge pentru azi. Ai numărul 
meu, sună-mă la orice oră din zi sau din noapte. Vreau să-ţi fiu 
aproape. 

- Aşa cum eu nu prea am fost, murmură Estera, luându-și 
geanta. 

Mary îi strânse mâna. 

- Asta a trecut, Estera. Ascultă, draga mea, să nu uiţi că 
Dumnezeu nu te condamnă pentru ceea ce simţi față de Ron. 
Eşti om. Dar El trebuie să fie Cel ce are primul loc în viața ta. Să 
nu uiţi aceasta niciodată! 

Estera dădu din cap în timp ce se îndreptă spre maşină. 

~ Un singur lucru mai vreau să-ți spun. Mary venise în 
urma ei. Am descoperit că lui Dumnezeu Îi place cel mai mult 
când ascultăm de şoaptele Sale. Dar uneori ajunge să trebuiască 
să strige pentru a ne capta atenţia. Şi, Estera — zise mătușa cu 
ochii plini de lacrimi — ah, te rog, nu aştepta până ce trebuie să 
strige! Eu am aşteptat şi uite ce s-a întâmplat! 

Estera vru să spună ceva, dar mătuşa deja plecase. 
„Te rog, nu aştepta până ce trebuie să strige!“ Aceste cuvinte 
răsunară în urechile ei în drum spre casă. N-ar fi putut spune 
că se simţea mai bine după discuţia cu mătuşa ei. Ce-i drept, 
se simțise uşurată că putuse să-şi deschidă inima în fața cuiva, 
dar Mary nu îi spusese lucrurile pe care sperase ea să le audă. 
În orice caz, nu s-ar fi putut despărţi de Ron Atwood nici în 
ruptul capului. Nu avea deloc puterea să facă acest lucru şi 
mersese prea departe pentru a mai putea da acum înapoi. | se 
încredințase lui în atâtea privinţe! Şi mai era şi nunta peste două 
zile. Mătuşa nici nu zisese nimic legat de nuntă. Acum, pur şi 
simplu, nu mai putea refuza să meargă. Poate se va îmbolnăvi. 
Asta ar fi fost o scuză bună pentru a nu merge. 

O durea îngrozitor capul când deschise uşa casei unchiului 
şi se aruncă pe cel mai apropiat fotoliu. Se gândi că era doar 
din cauza sentimentelor dar, când, după o oră, începu să simtă 
frisoane, căută termometrul pe care ştia că unchiul îl ţinea în 
dulăpiorul pentru medicamente şi şi-l puse sub limbă. Peste trei 
minute, nu-i veni să-şi creadă ochilor. 38,9 grade! Nu-i de mirare 
că o durea capul, dar cu multe lichide şi ceva Tylenol reuși să-şi 
coboare întru câtva febra. 

Gabi planificase să doarmă la verişoara ei, astfel că Estera 
se culcă devreme şi reuși să doarmă cel puțin câteva ceasuri 
liniştită. Dimineaţă, se simți puțin mai bine şi continuă să ia 
medicamente toată ziua. Dar când Gabi se întoarse acasă în acea 
după-amiază, îşi găsi sora foarte bolnavă în pat, cu fața aprinsă 
şi ochii arzând. 

- Arzi toată, Estera! exclamă Gabi, simţindu-i mâna, 

- la-mi temperatura, Gabi. Nu mi-am luat-o de câteva ore, 
murmură Estera. 

Gabi făcu întocmai cum i se ceruse și rămase cu gura 
căscată de panică. 

- 39 de grade! Unchiul e plecat, dar poate că ar trebui să 
te ducem la Urgenţă. 

- Nu are cine să mă ducă în acest moment. Aşteaptă puţin, 
Gabi. Poate că e gripă. Va trebui să aştept doar să-mi treacă. 

- Nu poți merge mâine la nuntă! exclamă sora ei, 
încercând din greu să-și ascundă bucuria din voce. 

- Dacă pot, merg, Gabi. Uite, mi-am pregătit deja hainele 
pentru mâine, 

Gabi nu zise nimic. Sora ei putea fi foarte încăpățânată 
când îşi punea ceva în minte. Dar, la ora opt, temperatura Esterei 
nu scăzuse deloc. 

- Ar fi bine să-i spun lui Ron, Estera. Trebuie avertizat că 
nu mergi mâine. Aşa ar fi normal. 

Estera gemu, dar fu de acord. Gabi încercă să-l sune, dar 
era plecat. Două ceasuri la rând îl tot sună, dar nu reuşi să dea 

de el. Apoi sună la mătuşa, şi nici acolo nu găsi pe nimeni. Îşi 
aminti că Mary şi Rachel plecaseră la o prietenă pentru câteva 
zile. Voiau să fie plecate din oraş când avea loc nunta. 

Gabi nu avea să uite niciodată acea noapte. } se păruse 
interminabilă. Parcă n-o văzuse niciodată pe Estera simțindu-se 
atât de rău. 

- O să mă fac bine, Gabi, o asigură Estera pe un ton atât 
de gingaş, că o făcea s-o doară inima. : 

O voia înapoi pe vechea Estera, dar nu cu un asemenea 
preţ. Şezând pe marginea patului, observă geanta bej pe care 
i-o dăduse Estera. Punându-şi-o în poală, amintirile o purtară la 
viața pe care o duseseră pe când erau în România şi nici nu-şi 
dădu seama că scotocea cu mâna prin geantă. Estera o golise de 
tot, cu excepţia unei hârtii împăturite, care fusese pusă într-un 
buzunar cu fermoar. Gabi o despături fără să-şi dea seama ce 
fâce. Se gândise abia mai târziu că nu ar fi trebuit să citească 
niciodată însemnările private ale Esterei. În acel moment, însă, 
păru un lucru foarte lipsit de importanță. Estera îi spusese despre 
întâlnirea cu acel domn scund şi ciudat din avion, așa că numele 
Hugh Gardner îi păru cunoscut lui Gabi. Cuvintele „Cortina de 
catifea“ însă îi atraseră atenţia. Oare la ce se putea el referi? Va 
trebui s-o întrebe pe Estera, odată ce se va simți mai bine. Aşa 
că, punând biletul înapoi unde îl găsise, închise uşor poşeta şi se 
furişă afară din cameră. 

Gabi încercă încă o dată să îl sune pe Ron la ora 
unsprezece, dar tot nu răspunse nimeni. Ar fi mai bine să se 
culce, se gândi ea. Poate că, până dimineaţă, sora ei se va simți 
mai bine. În acea noapte, ascultând cum sora ei se zvârcolea 
în pat, se întrebă pentru ce veniseră ele oare în această țară 
străină? Dar întâlnirile acelea de coşmar prin parc, şi apoi acel 
moment chinuitor de la ghişeul pentru imigrări, când crezuse că 
ar putea fi întoarsă înapoi, toate îi amintiră că nu avea nicio altă 
casă acum, decât America. Îşi înecase corăbiile în urma ei şi era 
aici, alături de sora ei, la bine sau la rău. 

Rămas bun lui Mike 


RON RĂSUFLĂ UȘURAT CÂND VĂZU în faţă lumi- 
nile orașului Velours. Nu avusese o săptămână prea bună. 
Se descurcase bine la interviuri dar, își spusese el, ceva nu 
fusese bine în timpul călătoriei de la Chicago. Văzuse o altă 
latură a Esterei, latura ei pământească. Asta îl făcuse să se 
simtă că erau în sfârşit la acelaşi nivel — că ea nu mai era un 
fel de super-sfântă, care îl chema spre înălțimi imposibile de 
moralitate şi sanctitate. Şi totuşi, destul de ciudat, îl speriase să 
își dea seama ce influență exercita el asupra ei. Ce va face în 
timp influenţa lui din ea? Cuvintele lui Gabi de la restaurant îl 
bântuiau. Poate că, până la urmă, ea avusese dreptate. 

Coti spre casa lui. Era doar ora nouă. Nu era încă prea 
târziu pentru ca să o sune pe Estera şi să se asigure că toate 
lucrurile erau aranjate pentru nunta de a doua zi. Tocmai când 
se îndrepta spre telefon pentru a o suna pe Estera, auzi că acesta 
sună și o voce necunoscută întrebă: 

- Sunteţi domnul Ron Atwood? 

- Da. 

- Eu sunt asistenta Cromwell de la spitalul orăşenesc și 
vă sun în numele lui Mike Crawford; v-a chemat la el. Este în 
salonul 514. 

- Îmi pare rău, dar tocmai m-am întors dintr-o călătorie. Îi 
puteţi spune că voi trece pe la el mâine după-amiază? 

La celălalt capăt al firului era tăcere. După câteva 
momente asistenta spuse încet, dar ferm: 

- Domnule Atwood, dacă doriţi să vă mai vedeţi prietenul 
în viață, aţi face bine să veniți imediat! 

Ron rămase şocat. Ştia că Mike era în spital în oraş şi 
intenționase să-l viziteze după nuntă, dar nu avusese nicio idee 
că ar fi fost atât de aproape de final. 

- Spuneţi-i că voi fi la el într-o oră, răspunse, încheind 
conversaţia. 

Încercă s-o sune pe Estera înainte de a pleca, dar linia 
era ocupată. După patruzeci de minute, se afla la căpătâiul 
prietenului său. Mike era treaz, dar foarte slăbit. Lui Ron nu-i 
veni să creadă cât era de schimbat după numai patru sau cinci 
săptămâni. Dintr-o singură privire îşi putu da seama că vechiul 
lui prieten din liceu era aproape de moarte. 

- Mersi că ai venit, Ron, şopti Mike, în timp ce Ron îşi 
trase un scaun lângă patul lui. Mi-au spus că nu mai am mult. 

- Ştiu, fu tot ce putu răspunde Ron. 

Nu era obişnuit să viziteze pe cineva atât de bolnav cum 
era Mike. Totuşi, privind trăsăturile cunoscute ale prietenului 
său, observă că erau caracterizate de o pace şi o seninătate 
nouă, aceeaşi expresie pe care o văzuse pe chipul Esterei când o 
cunoscuse, cu zece luni în urmă. 

-~ Am încercat să te contactez mai înainte în această 
săptămână, dar erai plecat. Ron trebui să se aplece peste patul 
lui pentru a-i auzi cuvintele. Vreau să-ţi spun ceva. Săptămâna 
trecută, înainte de a trebui să fiu adus de urgență aici, l-am sunat 
pe pastorul Cripps de la biserică. 

Ochii lui Ron se măriră. Mike nu fusese o persoană 
religioasă, de când îl ştia el. Fuseseră cei mai buni prieteni din 
liceu şi, în tot ce făcuseră, fuseseră împreună, de la baschet până 
la întâlniri în patru. Dar bolnavul îşi continuă ideea. 

- De când am auzit-o pe Estera cântând „Măreţul har“, 
am tot căutat acel har. Am vrut să mă împac cu El. Acum sunt 
împăcat. 

Închise ochii, dar un zâmbet frumos îi lumină trăsăturile 
şterse. 

Ron rămase privindu-l. Stătea atât de liniştit, încât parcă 
dormea, dar, după câteva minute, ochii i se deschiseră din nou şi 
îşi întinse mâna după a lui Ron. 

- O, Ron, murmură el, ce lucru important am pierdut în 
viață! Tu ai fost întotdeauna un băiat mai bun ca mine, aşa că nu 
ştiu dacă tu ai nevoie să-L găseşti pe Dumnezeu. Dar dacă ai, te 
rog să nu renunţi până ce nu ÎL găseşti. 

Două lacrimi mari se scurseră pe obrajii lui cenuşii în timp 
ce spuse aceste cuvinte. 

Ron nu ştia ce să spună. Un noian de sentimente păreau 
să-l năpădească. Chiar atunci, auzi paşi pe coridor și, în 
următoarea clipă, intră în salon o tânără. 

- Sarah! exclamă Ron. 

Era sora mai mare a lui Mike, pe care nu o văzuse de 
mai mulţi ani. Ea era prea copleșită de sentimente pentru a mai 
putea spune ceva. Îi strânse tăcută mâna lui Ron, încercând să-și 
înăbușe lacrimile, apoi se aplecă peste pat să-și sărute fratele. 

- Mama şi tata vin imediat, îi şopti ea. 

Ron se ridică să plece, dar Mike îl ținea încă de mână. 

- Încă un lucru, Ron, spuse el cu glasul stins. Trage 
sertarul acela şi ia plicul din colțul din dreapta. Este pentru 
Estera. Dă-i-l după ce eu voi... 

Se opri şi îşi închise ochii. Faţa lui se albi atât de tare, 
încât Ron se uită la Sarah. Ea dădu din cap şi sună din clopoțel 
să vină asistenta. Chiar atunci intră în salon un cuplu mai în 
vârstă, abia trăgându-şi răsuflarea, fețele lor exprimând cât se 
putea de clar durerea interioară. Ron se scuză. Mike trebuia să 
petreacă timp cu familia în acea seară, ce părea a fi ultima pentru 
el pe acest pământ. 

În acea seară Ron nu reuşi să adoarmă prea uşor. Încă îl 
urmăreau cuvintele pe care i le spusese Mike: „Nu stiu dacă tu ai 
nevoie să-l găseşti pe Dumnezeu, dar dacă ai, să nu renunţi până 
ce nu-L găseşti”. 

- Nu, Mike, şopti el în întuneric, nu cred că L-am găsit. 
Dar nu ştiu cum, efectiv nu ştiu, doar că sper ca Estera să-mi 
arate calea. 

- EŞTI GATA, RON? întrebă Diane Atwood, în timp ce 
îşi termină de finisat coafura. Dă-l încolo de telefon! Cine ne-ar 
putea suna tocmai astăzi? 

Ron ridică receptorul. 

- Ramona? Da? Poftim? 

Mama sa văzu că albeşte tot la față şi inima i se strânse, 
Erau ceva veşti rele, era clar. 

- Nu, nu se poate! Serios? Faţa îi era acum şi mai palidă. 
Încerc să trec pe acolo pentru câteva clipe. Ajung imediat. 

Trecând în fugă pe lângă mama sa şi înşfăcând cheile de 
la maşină, Ron se îndreptă spre uşă. 

- Îmi pare rău, mamă, dar Estera are o febră îngrozitoare. 
Desigur, nu poate veni astăzi. Se pare că nimeni nu ştie exact 
ce are, dar e foarte bolnavă. Trec pe acolo câteva minute. Apoi, 
văzând expresia îngrijorată de pe fața mamei sale, o asigură: 
Nu-ţi face griji, voi ajunge la timp la biserică. 

Peste câteva minute, Ron văzu cu ochii lui că ce îi 
spusese Ramona era perfect adevărat. Estera delira şi aproape 
că nici nu-l recunoscu. Febra ei începuse de joi seara, îi spuse 
Gabi. Luase tot felul de medicamente ca să poată merge 
la nuntă. Se vedea că îşi şi scosese rochia pe scaun, o rochie 
lungă şi roz cu poşetă şi pantofi asortaţi. Ochii lui Ron priviră 
în jur, în cameră. Observă teancuri întregi de scrisori pe birou, 

de la fani, presupuse el, iar pe măsuța de toaletă era fotografia 
de la logodna lor. Fata frumoasă din poză îi zâmbea, radiind de 
sănătate şi bucurie. 

- Ce să facem, Ron? întrebă Ramona, vocea ei întreru- 
pând visarea lui. 

- Trebuie să fiu la nuntă în zece minute. Sunt unul dintre 
martori; ce ghinion, adăugă el. Dar cred că trebuie s-o ducem la 
Urgenţă. Dacă este aşa de mai multe ceasuri şi nimic nu pare 
să-i scadă febra, atunci cred că e vorba de ceva grav. Sun chiar 
acum la 911. Tu şi Gabi aţi face mai bine să mergeţi cu Estera. 
Şi trebuie să le sune cineva pe mama şi pe sora ta. O, dar ele 
sunt plecate din oraş, nu-i aşa? 

Ramona dădu din cap. 

- Desigur, eu nu rămân la masă, continuă Ron, 
îndreptându-se spre uşă. Mama va fi dezamăgită, dar sunt sigur 
că va înțelege că viața Esterei e mai valoroasă decât o sută de 
asemenea recepții. Apoi se opri. O, am uitat, Ramona. Şi tu voiai 
să mergi, aşa-i? 

Ramona dădu aprobator din cap din nou şi era gata să 
spună ceva, când o voce din spatele lor îi întrerupse. 

- Merg eu cu Gabi. Ron se întoarse şi o văzu pe Jean 
stând în uşă. Ea intrase fără ca ei să observe. John va fi supărat 
dacă nu va fi nimeni din familia lui acolo. 

Ron se uită la Ramona. Era adevărat. John ar fi vrut să 
reprezinte cineva şi familia lui. Şi simți instinctiv că menajera 
avea mai multă experienţă cu bolnavii decât Ramona. 

— Aş putea să merg eu la spital cu Gabi, spuse Ramona 
fără tragere de inimă, dar poate... 

- Merg eu şi cu asta, basta, zise Jean pe un ton ferm. 

- Estera o să moară? izbucni Gabi, ochii mărindu-i-se de 
frică. 

- Nu cred că este atât de grav, spuse Ron, străduindu-se 
să creadă şi el ce spunea. S-ar putea să nu fie nimic grav la urma 
urmei, dar o febră atât de mare ca aceasta nu trebuie neglijată. 

Sunt sigur că, cu un tratament adecvat, totul va fi bine foarte 
curând, şi se aplecă să o sărute repede pe Estera înainte de a 
alerga pe scări pentru a suna la ambulanță. 

Dădu instrucţiuni clare despre adresă şi le spuse să se 
grăbească; apoi, sări în maşină şi porni în goană. 

Ron nu-şi putea da seama cum reuşise să stea la cere- 
monie. Nu apucase să-i spună lui John despre nepoata sa până 
la sfârşit, dar când îi şopti la ureche despre starea gravă a 
sănătăţii Esterei, fața mirelui albi toată. 

- Vom grăbi masa, şopti el. Vin cât de repede pot. 

Ron dădu din cap, îndreptându-se ca o săgeată spre 
maşină. 

La spital, le găsi pe Jean şi pe Gabi în camera de 
aşteptare. Pe coridor, câţiva doctori nedumeriţi ridicau din umeri 
frustrați. 

- Nu ştim exact care este problema logodnicei tale, îi 
spuseră ei lui Ron. Este foarte bolnavă şi mai întâi va trebui să-i 
coborâm febra, iar apoi să-i facem ceva analize. Temperatura îi 
este periculos de ridicată. 

Ron nu avea să uite niciodată acea zi. | se păru 
interminabilă. Doar târziu în acea după-amiază ajunseră Ramona 
şi tată! ei la spital. John o privi pe nepoata sa şi se întoarse spre 
Ron. 

- Nu pot pleca din oraş când ea este atât de bolnavă. În 
fond Estera e ca fiica mea, eu răspund de ea. Încerca să-şi înece 
lacrimile. Voi aştepta până luni, cel puţin, şi voi vedea atunci 
cum mai stau lucrurile. Trebuie, însă, să mă întorc la mama ta. 
Probabil că se întreabă ce se întâmplă. 

Toţi ceilalţi, inclusiv Jean, insistaseră să rămână acolo 
toată ziua. Dar, după ce luară o gură de mâncare la bufet, Ron le 
spuse celorlalți să plece. Îi vor putea ajuta în zilele ce vor urma, 
dar el nu avea de gând să plece de la spital în acea noapte. La 
început, Gabi refuzase să meargă acasă, dar Jean reuşise s-o 
convingă că e mai înțelept să se odihnească puţin. Va fi nevoie 

de ea mai târziu, îi spusese Jean, şi nu putea să-şi îngăduie să se 
epuizeze prea devreme. 

În acea seară, pe la ora nouă, Ron reuși să discute cu un 
doctor tânăr care părea să fie îngrijorat, şi îi spusese că Estera 
avea febră rumatică articulară acută. Aveau să înceapă imediat 
tratamentul, dar pericolul era ca inima să-i rămână afectată pe 
viață. Va trebui să rămână în spital cel puțin încă o săptămână, 
dacă nu două, iar apoi va fi nevoie de o lungă perioadă de 
recuperare şi odihnă totală, preferabil undeva într-o zonă de ţară, 
poate la munte sau aproape de mare. Pe chipul lui Ron se citea 
tristețea. Mai avea doar zece zile până avea să înceapă dreptul, 
dar bine că măcar putea să le petreacă alături de fata care era 
acum o persoană atât de importantă în viața lui. 

Nu avea să uite niciodată acea noapte. Estera era la 
terapie intensivă, astfel că i se dădea voie să o vadă numai 
câte zece minute odată la câteva ore. Încercase să doarmă 
câte puțin când nu stătea cu ea, dar nu reuşise. Inima îi era 
prea împovărată. Când i se permise să intre la pacientă, o găsi 
delirând. O ţinea de mâna ce-i ardea, îi şoptea cuvinte liniştitoare 
sau îi umezea buzele uscate. În delirul ei, de mai multe ori o 
auzea spunând: 

- la-o! la-o! E cortina. Mă înfăşoară. Ah, vă rog, nu vrea 
cineva s-o ia de pe mine? 

Şi tot ce putu Ron să facă fu să se aplece şi să-i şoptească 
blând, dar cu fermitate: 

— Desigur, draga mea, o iau eu. Uite, nu mai e. A dispărut. 

În dimineaţa următoare, Gabi se trezi devreme. Când auzi 
verdictul doctorului, fața i se umplu de lacrimi, dar fu plină de 
curaj. Zi după zi, Ron era la spital. John îşi amânase luna de 
miere şi insistase să-i mai uşureze pe ceilalți în ceea ce privea 
statul cu Estera la spital din când în când. Chiar şi mama lui Ron 
trecu pe acolo duminică seara. La urma urmei, se gândise ea, 
Estera era acum nu doar logodnica fiuiui ei, dar şi nepoata ei prin 
căsătorie. Şi, desigur, Gabi, Rachel şi mătuşa Mary erau mereu 

aproape: Rachel şi mama ei se întorseseră acasă duminică 
seara târziu, dar luni dimineață devreme veniseră deja la spital. 
Ramona veni zilnic, la fel şi Jean, care îi surprinse pe toți cu 
excepţia lui Gabi prin devotamentul de care dădea dovadă aşa, 
dintr-o dată, față de Estera, care păruse să îi fi fost până atunci 
ca un ghimpe în coaste. 

Avusese vizitatori şi de la biserică: Margaret şi părinţii 
ei, Len şi tânăra Connie Frith şi alţii. Pastorul Cripps îşi pusese 
mâna pe fruntea tinerei bolnave şi se rugase fierbinte pentru 
ea. Soţia şi fiica sa, sensibile din fire, plecaseră de la spital 
cu lacrimi în ochi. Nu fuseseră pregătite s-o vadă pe Estera 
atât de bolnavă. În acea miercuri seara, Biserica Evanghelică 
Pine Grove se uni într-o rugăciune specială pentru Estera. 
Apoi, începură să curgă buchetele de flori şi cărțile poştale, nu 
numai din partea membrilor bisericii, ci şi din partea fanilor ei. 
Se dăduseră câteva anunţuri în revistele creştine şi la câteva 
posturi de radio locale despre starea gravă a sănătăţii frumoasei 
cântărețe din România, din cauza căreia fusese nevoită să-şi 
anuleze toate programările. Asistentele glumeau câte puţin cu 
Ron despre popularitatea logodnicei sale, dar niciuna nu părea 
să aibă prea mult chef de glumă. 

După trei zile, Estera se afla tot la terapie intensivă. 

- Ceva îi agravează febra, îi spuse doctorul lui Ron. 
Vorbeşte mereu despre o cortină. Ai vreo idee care ar putea fi 
problema? 

Ron ridică din umeri. Dar un gând nu vru să-i dea pace 
după aceea. Întuia că era tulburată din cauza weekend-ului din 
Chicago. Oare avea aceasta ceva de-a face? Şi mai important de 
atât, avea oare el ceva a face cu asta? 

- Gabi, spuse el, în timp ce luau masa la bufetul spitalului, 
doctorul spune că o tulbură ceva pe sora ta, ceva ce îi agravează 
boala şi împiedică medicamentele să îşi facă efectul scontat. Tot 
vorbeşte despre o cortină. Ai vreo idee la ce s-ar putea referi? 


422 


Cortina de catifea 


- Despre cortină? Eu nicio idee. Nu, stai! Un gând o lovi 
şi îşi întinse mâna după poşeta pe care o ţinea strâns. Pescuind 
bucata de hârtie împăturată de la Hugh Gardner, i-o înmână lui 
Ron. Citeşte, îi zise, lăsându-se pe spate pe scaun şi privind 
expresia feţei lui cănd privi biletul. 

Ridică din sprânceană când ajunse la ultimele propoziţii: 
„Dacă simţi vreodată că devine prea grea Cortina de catifea, te 
rog, nu te sfii să mă contactezi oricând. Poţi să mă suni la orice 
oră din zi sau din noapte.“ 

- Deci omul acesta i-a băgat în cap ideea despre această 
cortină. La ce se referă însă, nu am nici cea mai vagă idee. Avem 
aici numărul lui de telefon, aşa că haide să vedem. Am face bine 
să aflăm despre ce e vorba. 

Ron se duse la telefonu! cel mai apropiat, care se afla la 
primul etaj, şi formă numărul lui-Hugh, inima bătându-i tare; 

"dar vocea prietenoasă de la celălalt capăt al firului îl linişti întru 
câtva. Omul acesta nu părea a semăna prea mult cu un fanatic. 

- Ron Atwood, prietenul Esterei? întrebă Hugh. Cu 
ce ţi-aş putea fi de ajutor? Estera este bine? Vocea lui trăda 
îngrijorarea. 

- De fapt, nu prea, răspunse Ron. Este foarte bolnavă 
şi are foarte mare febră — o febră reumatică, după cum spune 
doctorul. Dar nu răspunde cum ar trebui la tratament. Doctorii 
cred că o frământă ceva şi că, dacă am reuşi să aflăm ce, starea 
ei s-ar putea îmbunătăți. Vedeţi — şi Ron se opri să-și tragă 
răsuflarea —, tot vorbeşte despre o cortină şi îmi zice s-o ridic 
de pe ea. Am întrebat-o pe sora ei, Gabi, care a sosit de curând 
în Statele Unite, dacă ştie la ce se referă Estera şi ea mi-a spus 
că a găsit un bilet de la dumneavoastră într-o poşetă pe care i-o 
dăduse Estera. Aşa că, sper că dumneavoastră îmi puteţi explica 
la ce se referă această cortină. S-ar putea ca viața Esterei să 
depindă de asta. 

La celălalt capăt se lăsă o tăcere lungă. Hugh își dădu 
seama că Ron şi Estera deveniseră foarte apropiaţi. Şi, de când 

o văzuse la televizor, ştia de asemenea că devenise o tânără 
foarte celebră. Se părea că în cele din urmă cortina de catifea o 
învăluise, era aproape sigur că asta era problema. 

Hugh se rugă să-i dea Domnul călăuzire. Ce ar fi trebuit 
să-i spună acestui tânăr? La urma urmei, cât ar putea înţelege 
el despre Cortina de catifea? Apoi, mai era şi sora ei. Poate că 
venirea ei avea ceva de-a face cu toate acestea. Îşi drese glasul. 

- Ron, ai putea să mi-o dai, te rog, la telefon, pe Gabrie- 
la? Trebuie să-i pun ei câteva întrebări înainte de a-ţi da ţie 
câteva explicaţii pe care să le poţi înțelege. 

— Sigur, merg să o chem, dacă aşteptaţi un minut, dar 
trebuie să vă avertizez că vorbeşte engleza destul de stâlcit. S-ar 
putea să vă fie greu să o înțelegeți la telefon. 

- Mă descurc eu, fu replica lui Hugh. Simţi reținerea lui 
Ron, dar ştia că trebuia să vorbească întâi cu sora Esterei. Şi, 
dacă nu te superi, Ron, zise Hugh amabil, dar ferm, ar fi bine să 
fie singură când vorbeşte cu mine. 

Ron era prea politicos să-i dea pe față iritarea, însă nu i 
se părea deloc nimerit să o lase pe Gabi să spună cine ştie mai 
ce acestui misterios prieten al Esterei. O găsi pe Gabi stând în 
picioare nu foarte departe, privind în gol, cu ochii ei gri-verzui 
plini de lacrimi. 

- Te rog să vorbeşti cât mai bine şi mai clar poţi în 
engleză, de dragul surorii tale, îi spuse, înmânându-i receptorul. 

Era mânios pe această fată care intrase în viața lui şi-i 
stricase fericirea. Dacă lucrurile ar fi mers ca înainte, Estera ar fi 
fost probabil bine. 

Gabi avu emoţii când se prezentă şi încercă să răspundă 
cu toată sinceritatea la întrebările lui Hugh. Dar nu îi fu uşor. 
Nu-i fusese greu să-şi verse sentimentele înaintea Esterei, 
dar acum avea de-a face cu un străin care le cerceta viețile 
personale. În ciuda sfatului lui Ron, Gabi se descurca şi mai greu 
cu engleza, iar lui Hugh îi era greu să înțeleagă ce vroia să spună 
ea de fapt. Era clar că n-aveau să ajungă nicăieri prea curând. 

Se lăsă o pauză lungă, timp în care niciunul nu spuse 
nimic. Apoi, Hugh începu să vorbească în limba română, nu 
foarte fluent, într-adevăr, dar suficient de bine cât să fie înțeles şi 
destul de corect. Ochii lui Gabi se făcură mari până ce îşi aminti 
că fusese căsătorit cu o româncă. 

— Ascultă-mă puţin, Gabi, spuse Hugh pe un ton autoritar, 
un pic sever. Este vorba despre sănătatea surorii tale, poate chiar 
de viaţa ei. Te rog, răspunde-mi doar la câteva întrebări cât de 
clar poţi tu. Ai vorbit cu Estera despre prietenia ei cu Ron? 

~ Despre logodna ei, vreți să spuneți, nu putu Gabi să nu 
izbucnească. Păi da, acum două săptămâni. 

Vocea lui Hugh era blândă când întrebă apoi: 

- Şi care a fost reacţia ei? 

- La început s-a mâniat, apoi a fost foarte supărată. Și 
apoi s-a dus şi a vorbit cu mătuşa Mary. Nu ştiu ce au discutat, 
dar Estera s-a întors acasă foarte tulburată. Domnule Gardner, 
credeţi că din cauza mea s-a îmbolnăvit Estera? Dar dacă 
dumneavoastră ați fi fost în locul meu, nu v-aţi fi făcut probleme? 
Vreau să spun că, pur şi simplu, nu mai este aceeaşi soră pe care 
o cunoşteam în România. Gabi începuse să vorbească acum pe 
un ton defensiv. 

= Nu dau vina pe tine, Gabi. Încerc doar să înțeleg ce o 
tulbură pe Estera. Acum spune-mi, mătuşa ta este acolo? Aş 
putea vorbi cu ea, te rog? 

Dură puţin până ce o găsi pe Mary. Ron se încruntă când 
o văzu pe ea luând receptorul. Privea în goi de-a lungul corido- 
rului, fără să observe asistentele care se agitau de colo-colo. 
Avea înaintea ochilor imaginea Esterei îmbrăcată în alb, 
privindu-l cu nişte ochi mari, solemn şi cu reproş. Era, oh, atât 
de frumoasă, dar — râse cu amărăciune în sinea lui — se părea că 
asemenea fete angelice nu erau pentru el, care era atât de pătat 
de traiul pământesc. El era prea împovărat de umanitatea sa 
pentru a se putea sui pe înălţimi celeste, pentru a le putea curia. 

- Mă scuzați, dar Estera vă strigă, domnule Atwood. 
Vedenia angelică se transformase într-o asistentă îmbrăcată în 
alb, care stătea chiar în fața lui şi îl aştepta cu răbdare să revină 
cu picioarele pe pământ. 

- Cum se simte? 

- Nu aş putea să spun altceva decât că se simte mai rău, 
răspunse ea trist. Ar fi bine să veniţi imediat. 

Era adevărat. Estera era într-o stare şi mai rea. 

- Te rog, Ron, te rog, ridică Cortina. Te rog! 

În ochii ei se citea disperarea şi îşi întindea mâinile înspre 
el. Ce putea spune sau face el? Chiar atunci, simți o mână pe 
umăr. 

- Ron, domnul Gardner vrea să-ți vorbească. Stau eu cu 
Estera câteva clipe. 

Era mătuşa Esterei. Ron răsuflă uşurat. Nu voia să 
vorbească cu Hugh, dar, într-un asemenea moment, se simţea 
de-a dreptul neajutorat în prezenţa bolnavei. În timp ce ieşea, 
grăbindu-se spre telefon, i se păru că o aude pe Mary spunând 
încet, cu o voce joasă şi liniştitoare: 

- Doamne Isuse, Te rog, Te rog, atinge-Te de draga mea 
nepoată. la-i febra. Ajut-o să se calmeze şi să simtă Prezenţa Ta. 

Atât auzi doar. Pe el oare ce-l reținea? El de ce nu se 
putea ruga aşa? 

- Hugh trebuie să vorbească cu tine, Ron. Era Gabi, care-i 
îndemna să se grăbească. 

— Ştiu, ştiu, răspunse el cam iritat. Observă expresia plină 
de compasiune din ochii lui Gabi şi o dispreţui. Nu avea nevoie 
de milă, mai ales din partea ei. 

- Ron, începu Hugh încet, te rog să încerci să nu te superi 
prea tare, de dragul Esterei, când îţi voi spune că boala ei, cred 
eu, ar putea avea ceva de-a face cu tine. Gabi recunoaşte că i-a 
spus surorii ei cât de tulburată era din cauza schimbării pe care 
a văzut-o în ea şi că era preocupată în privința logodnei ei cu 
tine. Apoi, când Estera a împărtăşit totul cu mătuşa ei, a văzut 

că şi Mary era neliniştită. Toate acestea au început cam cu două 
săptămâni în urmă. Acum, ştiu că îţi este foarte greu să auzi 
toate astea, dar te rog să îmi dai voie să-ți explic câteva lucruri, 
şi cu asta am să te las. Şi nu uita, este de dragul ei, Ron. 

Ron aproape că scotea fum pe nări. Totul mergea pe dos. 
Totul! Totuşi, ştia că trebuia să rămână calm cu orice preţ, aşa 
că, adunându-şi toate puterile, se uită fix la receptorul din mâna 
sa şi nu spuse nimic. Hugh fu uimit de stăpânirea lui de sine. 

- Cred că îmi dau seama care e problema, Ron, dar, 
desigur, s-ar putea să mă înşel. Cred că Estera a început să-şi 
dea seama din cuvintele mătuşii ei şi din atitudinea lui Gabi că 
înlăuntrul ei avea loc o mare schimbare — nu mă refer la una 
culturală, căci aceasta era de aşteptat să aibă loc, ci la una 
spirituală. Adică a ajuns în situaţia în care — iar Hugh îşi cântări 
bine fiecare cuvânt — trebuia să aleagă între dragostea ei față de 
Dumnezeu şi prietenia ei cu tine. 

- Habar n-am ce vreţi să spuneți! aproape că strigă Ron în 
teceptor. 

Gabi auzi fără să vrea aceste cuvinte şi gemu înlăuntrul 
ei. Îşi dăduse foc la valiză. Dar Ron nu terminase. Continuă, 
încercând în zadar să rămână calm: 

- Am respectat religia ei; am dus-o la biserică şi chiar am 
încercat să mă rog, am încercat să vorbesc cu Dumnezeu. Aşa 
că, domnule Gardner, cum puteţi da vina pe mine? 

— Nu încerc să dau vina pe tine, Ron, spuse Hugh plin de 
compasiune. Încerc să scot la iveală acest mister al bolii Esterei. 
Nu observi că există un domeniu al vieţii ei în care tu nu poți 
intra? Pentru ea, Dumnezeu a însemnat totul, Ron, te rog să 
înţelegi aceasta. Acum... 

- Nu trebuie să spuneţi mai mult, domnule Gardner, spuse 
Ron plin de amărăciune. Ştiu totul despre dragostea Esterei 
față de Dumnezeu. Şi recunosc că s-a schimbat puţin în ultima 
vreme. Dar poate că Gabi şi Mary au uitat să vă spună că, aşa, 
peste noapte, a devenit un star. Aţi introdus şi problema aceasta 

în calcul? Aş putea spune că aproape că are lumea la picioarele 
ei sau în curând o va avea. Dacă aşa ceva nu schimbă o fată, 
atunci ce o schimbă? Deci nu înțeleg de ce e toată lumea așa 
de îngrijorată de influenţa pe care o am eu asupra ei! De cenu 
se uită la corespondenţa ei cu fanii, la apariţiile ei ia televizor 
şi la toată publicitatea ce i se face în presă, la toate laudele pe 
care le primeşte oriunde merge? Şi de ce nu dă nimeni vina, cel 
puţin în parte, pe vărul meu Len pentru toate astea? Doar el e 
cel care i-a deschis drumul în direcția asta; nu eu am fost cel ce 
a îndemnat-o să înceapă să cânte. Ron se opri un pic să-şi tragă 
sufletul. La început cel puţin, eu, unul, n-am fost deloc încântat 
de toată treaba asta. 

Hugh nu văzuse concertul Esterei în săptămâna de 
dinainte, dar nepotul său îi relatase în cel mai mic detaliu totul, 
aşa că spuse blând: 

- Da, cred că toate acestea i s-au urcat puţin la cap. 
Dar doctorii spun că ceva îi împiedică însănătoşirea. Cred că o 
tulbură ceva la nivel mai personal. Pentru un român, logodna 
este aproape la fel ca un legământ de căsătorie, și ruperea ei ar fi 
un lucru aproape de neconceput. Şi totuși... Hugh făcu o pauză. 
Îi era foarte greu să continue. Şi totuşi, se poate ca Estera să fi 
ajuns la concluzia că trebuie să aleagă între tine şi Dumnezeu şi 
s-ar putea ca acest gând aproape s-o ucidă. 

Lui Hugh i se păru că auzi un plâns înăbuşit la celălalt 
capăt al firului, dar nu putea fi sigur. 

- Şi nu are niciun rost să-ți explic la ce se referă exact 
Cortina, zise el mai departe. implică mult mai mult decât relaţia 
Esterei cu tine. Şi ne afectează pe noi toți din când în când. Dar, 
la momentul acesta, cred că tu şi numai tu eşti cel ce o poți ridica 
de pe ea. Vreau să spun, Ron, că o poţi elibera din relaţia de 
logodnă şi l-o poţi da înapoi Dumnezeului ei. 

Tăcerea care se lăsă fu atât de lungă, încât Hugh avu 
impresia că Ron îi închisese telefonul. Dar apoi, auzi vocea lui 
Ron, foarte slab şi pe un ton foarte jos, spunând: 

- Mulţumesc, domnule Gardner. Ştiu că încercaţi să fiți de 
ajutor. Dar am nevoie de timp. 

- Din nefericire, nu prea este timp, fu răspunsul. 

Trecu în grabă pe lângă Gabi, care stătea în picioare pe 
hol, şi ieşi afară din spital având cuvintele lui Hugh încă foarte 
clare în minte. Simţea că se prăbuşeşte. La asta se ajunsese? 
Se temuse de ceva de felul acesta chiar de când începuse să 
o iubească pe Estera. Dar avea nevoie să se gândească. Avea 
neapărat nevoie de timp. Dar nu mai era timp, Hugh Gardner 
tocmai îi spusese asta. Doctorii spuseseră același lucru. Febra nu 
îi scădea aşa cum ar fi trebuit. De fapt, el trebuia să fie înapoi, 
în salon, chiar în acel moment. Pentru a-i salva viața, trebuia să 
facă ceva cât mai repede. Dar, dacă îşi va reveni, ce va face el 
atunci? Se va întoarce la ea? Asta ar însemna să fie un ipocrit. 

» Atunci să devină ca ea? Imposibil! Mike îl îndemnase şi el să 
facă acest lucru, dar era în zadar. Pur şi simplu parcă nu putea. 
El era într-o altă lume şi încercase să se adapteze la a Esterei, 
dar totul fusese o farsă. Gabi îl citise foarte bine. Poate că, într-o 
zi, ÎI va găsi şi el pe Dumnezeul ei, va cunoaşte aceeaşi lume și 
aceeaşi credință ca ea. Dar, între timp, ar fi putut să o piardă în 
braţele altuia — nu putea suporta acest gând. 

Chiar atunci, o văzu pe Gabi stând la intrare, făcându-i 
semn. După câteva momente, intră în micul salon unde zăcea 
tânăra pe care el aproape că o idolatrizase; mătușa stătea 
îngenuncheată lângă patul ei, având mâna ei rece pe fruntea 
arzândă a Esterei. 

- Ron, ridică, te rog, Cortina, îngâna ea. 

Cuvintele i se opriră lui Ron în gât de trei ori. 

Estera încercă să se ridice în şezut, dar căzu înapoi pe 
perne, ochii ei negri privindu-l sălbatic. 

- Ron, te rog, te rog, dă la o parte Cortina! Cea de catifea. 
Numai tu o poţi da deoparte. Te rog! 

Se ridică din nou şi îi prinse mâna. 

Mary ieşi neobservată. Simți că Estera ajunsese la un 
punct critic. Numai Ron trebuia să fie acolo acum. 

Luând mâna slabă şi albă a Esterei în a lui, Ron începu cu 
un glas tremurător: 

- Estera, draga mea, voi ridica Cortina, numai să pot. 
Se prăbuşi. Cum putea spune ceea ce ştia că trebuia spus. Pur 
şi simplu nu putea. Poate că se va însănătoși fără să fie chiar 
nevoie să o facă. 

Estera îi strânse mâna atât de tare, încât se înfioră. 

- Cortina, Ron. Numai de la Cortina asta mi se trage. 
Trebuie s-o ridici. Acum, chiar acum. Se ridică în capul oaselor 
cu privirea rătăcită. 

Ron îşi luă inima în dinţi şi se hotărî să spună ce avea de 
spus. Se aplecă spre ea până ce fața lui aproape că o atinse pe a ei. 

- Estera, draga mea, te eliberez! Cuvintele îi erau între- 
rupte, aproape incoerente. Poate că nu reuşise să le înțeleagă. 
Totuşi, parcă strânsoarea în care îi ținu mâna cedă puţin. Te 
dau înapoi lui Dumnezeu, du-te, însănătoșeşte-te, du-te înapoi 
în lumea ta. Cuvintele ieşiră acum mai uşor, când lacrimile i se 
scurgeau pe aşternuturi. Draga mea, ridic Cortina. Uite, vezi? Nu 
te mai împresoară. 

Era foarte adevărat. Estera îi dăduse drumul mâinii lui, 
cufundându-se înapoi în pat epuizată, dar cu o expresie de pace 
pe chipul ei pe care Ron nu o mai văzuse de multe zile. După 
câteva momente, căzu într-un somn adânc. 

Seara sosi cu veşti extraordinare. Estera trecuse de 
punctul critic. Febra cedase. Va putea ieşi de la terapie intensivă 
într-o zi sau două. Ron se întoarse cu spatele, tremurând tot în 
suspine de plâns. 

După ce doctorul plecă, Gabi veni la el şi îşi puse mâna pe 
alui; 

- Ron, tu un om foarte, foarte curajos. Se aplecă. Ron îi 
simţi lacrimile când îl sărută uşor pe obraz. Toată mânia pe care 
o adunase în inima lui față de această fată se topi instantaneu. Te 

rog, mergi şi culci puţin, continuă ea. Estera mai bine de acum. 
Stau eu cu Estera până mâine. 

Ron îi urmă sfatul. Se bucura că se putea întoarce acasă 
să-şi verse amarul în lacrimi. El nu avea la ce Dumnezeu să 
apeleze, nici un Dumnezeu pe care să-L cunoască cu adevărat, 
deşi se strădui din răsputeri să se roage toată noaptea. 

Între timp, Estera era mai bine şi în următoarea zi reuşi 
chiar să stea ridicată în pat şi să primească puţină mâncare. În 
acea seară, ieşi de la terapie intensivă. 

- Unde este Ron? întrebă ea agitată. 

- A stat aici cu tine zile la rând, draga mea, şi este 
epuizat, îi spuse mătuşa ei. 

Ea stătuse cât de mult putuse la spital, simțindu-se parţial 
vinovată de starea nepoatei sale. Se întrebase de nenumărate 
ori dacă nu greşise fiind atât de deschisă cu nepoata ei. Dar, în 
adâncul inimii ei, simțea pace şi se putuse ruga: „Voia Ta să se 
facă.“ 

- Știind că ai trecut de punctul critic, am insistat ca 
Ron să meargă să se odihnească puţin, îi spuse ea Esterei, 
mângâindu-i mâna slăbită. Va veni în curând. De fapt, iată-l că 
vine, adăugă ea, ridicându-se de pe scaun. 

Chipul palid al Esterei se lumină cu un zâmbet când Ron, 
arătând foarte diferit de tânărul dichisit care era de obicei, intră 
în salon. 

Se duse la ea şi o sărută pe frunte. 

- Ce bine este să te văd simţindu-te cu mult mai bine, 
Estera dragă, şopti el, trăgându-şi un scaun lângă ea. 

În scurta conversaţie ce urmă, era clar că ea nu-şi amintea 
nimic din ceea ce se întâmplase în momentele când delira. 

În următoarea zi, Ron trebui să plece la Nashville pentru 
a începe şcoala. Cel puţin Estera era în afara oricărui pericol, se 
gândi el, iar mătuşa ei avea să aibă grijă să fie bine îngrijită până 
când se va întoarce el în weekend. În ceea ce privea viitorul, 
nu îl putea înfrunta încă, deşi trebuia să-l înfrunte în curând, de 

dragul amândurora. Şi, deşi avu mare grijă să țină aceste gânduri 
pentru sine, Estera nu se putu preface că nu observase că sărutul 
lui de rămas-bun fusese mai reținut şi adormi în acea seară 
gândindu-se la asta. 

După încă câteva zile, pacienta se duse acasă în 
convalescență, în apartamentul mătuşii ei. Ramona fusese de 
acord că aşa era cel mai bine. Trecuse în vizită de mai multe 
ori pe la spital şi era foarte îngrijorată pentru verişoara ei. O 
iubea cu adevărat pe Estera, în ciuda valurilor de gelozie ce o 
copleşiseră uneori. Dar mai avea şi aite lucruri care să-i ocupe 
gândurile. Tată! ei plecase în sfârşit în luna de miere şi avea 
să se întoarcă peste zece zile cu noua lui soție. Oare putea 
rămâne să locuiască în continuare în casă cu ei? Nu prea 
credea. Avea să se mute pentru o vreme cu Kelly, care locuia 
într-un apartament în Terre Haute. În prezent, nu mai era loc în 
apartamentul mamei ei pentru ea, din moment ce două verişoare 
ale ei erau acolo deja, iar Estera avea nevoie de îngrijiri pentru 
multă vreme încă, după cum spuseseră doctorii; ei spuseseră 
ferm că nu avea voie să se întoarcă la şcoală în acel semestru 
şi, dacă era posibil, ar fi fost bine să petreacă vreo câteva luni 
aproape de mare sau în munţi. Ramona se gândise la varianta de 
a se muta cu mama ei dacă Estera și Gabi vor fi plecate pentru 
câteva luni, dar se hotărâse în final că nu ar fi fost un lucru 
înțelept. Se potolise mult în ultimul timp, însă prietenii ei nu erau 
pe placul lui Mary, și nici pe placul lui Rachel. 

În timpul următoarelor zile, Estera începu să-şi amintească 
mai mult din ceea ce se întâmplase. De îndată ce începu să se 
simtă mai bine, întrebarea care o neliniştise atât de mult de când 
fusese la Chicago începu să o bântuie din nou. i se spusese că, 
în timp ce delira, îl rugase pe Ron să dea la o parte cortina. Gabi 
încă nu îi pomenise însă nimic despre convorbirea cu Hugh 
Gardner, sau de hotărârea pe care o luase Ron în urma acelei 
convorbiri. Estera încă nu ştia cui îi datora însănătoşirea, şi poate 
chiar viața. . 

Cu cât se gândi mai mult la această dilemă, însă, cu atât 
se agită mai mult, până ce, după doar două zile de stat acasă, 
febra îi crescu din nou. Când Ron se întoarse în acea vineri 
seara, Gabi îl întâmpină în hol şi îl avertiză că sora ei era din nou 
bolnavă. Îşi puse mâna pe braţul lui şi îi şopti: 

- Estera nu ştie ce tu a făcut când ea foarte bolnavă, Ron, 
şi este foarte îngrijorată din nou. Ea nu a vorbit mult mie, dar 
cred că ea dă seama care poate fi problema şi de ce este așa 
bolnav. Ea nu ştie ce ea să face şi deci simte foarte rău din nou. 
Acesta era un discurs lung pentru Gabi, aşa că făcu o pauză 
înainte de a adăuga încet: Pentru a! doilea oară, Ron, depinde de 
tine. 

Şi cu aceasta, Gabi deschise uşa şi îl împinse uşor pe Ron 
înăuntru, iar apoi se îndepărtă pe vârful degetelor. 

Ron rămase în picioare, privind lung la bolnava ce se 
răsucea în pat într-un somn agitat. Îşi dădu seama imediat că 
se simţea din nou rău. Va trebui să îi spună ce s-a întâmplat în 
acea groaznică după-amiază. Aşezându-se lângă ea și făcându-şi 
curaj, îşi puse mâna blând pe a ei şi spuse ușor: 

- Estera, Estera! 

Ea se trezi într-o clipită şi un zâmbet bucuros i se aşeză 
repede pe fața agitată, dar, doar pentru o clipă. În locul lui, apăru 
acea umbră care se ivise pentru prima dată între ei cu mai multe 
luni în urmă. 

- Estera, draga mea, te simţi iarăşi mai rău! De ce? 

Tonul lui blând o făcu pe Estera să plângă încet. Îşi 
întoarse capul înspre perete, întregul trup tremurându-i în hohote 
de plâns. Ron ştia că trupul ei slăbit nu putea îndura prea mult 
timp sentimente putemice, aşa că începu. 

- Poate, că dacă ai şti ce s-a întâmplat când erai bolnavă, 
te-ar ajuta. Poate, că dacă îţi voi repeta ceea ce a părut să te 
calmeze instantaneu în momentele când delirai, aceasta va 
funcţiona din nou. 

- Ce anume ai spus, Ron? întrebă ea cu glasul stins. Mie 
nu mi-a spus nimeni nimic despre asta. 

- Mă gândeam eu că nu ţi-au spus, spuse el cu amărăciu- 
ne în glas. Dar, când erai foarte bolnavă, atât de bolnavă încât... 
— şi vocea i se înecă — atât de bolnavă încât au crezut că nu-ţi vei 
mai reveni, am intrat şi te-am găsit delirând despre o cortină, una 
de catifea. 

Estera făcu ochii mari şi murmură: 

~ Da, mi-au spus că am vorbit despre o cortină. 

- Da, mă tot rugai să o ridic. Şi în acea zi despre care 
îți spuneam, te-ai ridicat în pat şi te-ai uitat disperată la mine şi 
mi-ai spus că eu eram cel ce o putea ridica. Eu îți răspunsesem 
înainte, fără să ştiu de fapt ce spuneam, dar de această dată, 
când m-am aplecat spre tine şi ţi-am şoptit „da, o ridic, draga 
mea”, ştiam care era lucrul care te apăsa. 

- Aveai? Estera fu mai mult decât surprinsă. 

- Da, draga mea. Toţi erau atât de îngrijoraţi pentru tine, 
aşa că am întrebat-o pe Gabi dacă avea idee ce anume te-ar fi 
tulburat atât de tare. Ea mi-a înmânat biletul pe care ţi-l dăduse 
Hugh Gardner, aşa că l-am sunat. Nu ştiu tot ce au vorbit ei, 
dar când a vorbit apoi cu mine, el... Ron se opri. Nu mai putea 
continua. Estera asculta foarte atentă, aplecată spre el. Trebuia 
să continue, altfel va face mai mult rău decât bine. Nu pot să-ți 
povestesc acum toate detaliile, Estera, dar Hugh a încercat să- 
mi explice că eu şi cu tine facem parte din două lumi complet 
diferite, şi că tu probabil simţi că renunţi la ceva foarte scump. 
Ron nu mai putu continua, ci îşi ascunse capul în aştemuturi şi 
plânse încet. Estera plânse şi ea. Ron spuse totuşi mai departe: 
Aşa că ştiam că nu mai am timp de pierdut. Tu erai între viaţă şi 
moarte, aşa că am mers în salon, iar când tu mi-ai cerut să ridic 
cortina, eu am spus, perfect conştient de ce spuneam: „O ridic, 
draga mea, te eliberez.“ Şi, Estera — cuvintele îi ieşeau cu greu 
— îţi voi spune din nou ceea ce ţi-am spus acum o săptămână şi 

ceva: Dau la o parte cortina, indiferent ce ar însemna aceasta, şi 
te dăruiesc înapoi lui Dumnezeu. 

Se străduise în zadar să-şi înghită lacrimile, aşa că îşi 
îngropă faţa în aştemuturi ca Estera să nu îl vadă plângând. Era 
atât de linişte în cameră încât Ron îşi putea auzi bătăile inimii. 
După ceva timp, îi aruncă pe furiş o privire bolnavei. Plângea 
fără glas, iar ochii ei erau atât de obosiţi încât lui Ron îi era milă 
să se uite la ea, însă observă o pace deplină pe chipul ei tras, 
atât de frumos chiar şi după boală. 

Îşi întinse mâna ei mică şi albă şi o mângâie pe cea bron- 
zată a lui. 

- O, Ron, mi-ai saivat viața. Şi încă mi-o salvezi. Mulţu- 
mesc, o, cât îți mulțumesc! Apoi adăugă: Mă simt groaznic de 
slăbită, Ron; nu pot să mai vorbesc acum. Va trebui să discutăm 
despre aceasta mai târziu, dar Dumnezeu să te binecuvânteze 
pentru ceea ce ai făcut şi să te răsplătească şi... 

Dar Ron ieşise din cameră. Nu mai putea suporta. În 
sufletul lui clocoteau sentimente care se contraziceau unele 
pe altele: se bucura sincer că-i adusese alinare și vindecare 
preaiubitei lui, dar era dureros că, după cum văzuse clar, pentru 
ea faptul că se despărţiseră era o uşurare. Nu-i trebuia nici o 
răsplată de la Dumnezeu pentru ce făcuse. Nu-şi dorea decât 
s-o aibă din nou la pieptul lui pe iubita lui Estera, toată numai un 
zâmbet. 

- Pentru ea, Dumnezeu înseamnă mai mult decât însemn 
eu, murmură el, trântind uşa maşinii. Atunci, dacă asta vrea, asta 
să aibă! 

Dar, mai târziu, în camera sa, starea lui se schimbă din 
nou. Desigur că ea Îi alegea pe Dumnezeu. Ce avea el să-i ofere 
comparativ cu acea spiritualitate care o marcase atât de mult și îl 
atrăsese la ea de la început? 

Între timp, atât verişoarele Esterei, cât şi mătuşa, erau cu 
totul nedumerite. Oare cum de avea Ron Atwood aşa un efect 
miraculos asupra ei? Gabi nu era sigură dacă ar fi trebuit să le 

spună, dar se hotărî că nu era ea persoana potrivită. Se minuna 
de tăria lui de caracter, însă se cutremura gândindu-se la rănile 
pe care le vor fi lăsat aceste întâmplări în sufletul lui, pentru 
restul vieţii. Poate că avea să îi întoarcă spatele lui Dumnezeu 
pentru totdeauna; poate că avea să dea vina pe ea pentru tot ce 
se întâmplase; poate că traumatizat fiind de această pierdere 
avea să se căsătorească cu o fată total nepotrivită. Viitorul era 
sub un mare semn de întrebare. Cât despre Estera, proabil 
că ea îşi va înăbuşi durerea din lăuntrul ei câteva săptămâni, 
poate chiar luni, cu resemnarea tăcută a unui sfânt. Poate că nu 
avea să se mai căsâtorească niciodată. Poate că Ron avea să 
găsească, în cele din urmă, calea spre Dumnezeu şi poate că 
aveau să fie din nou împreună. Însă Gabi avea sentimentul că 
sora ei nu fusese îndrăgostită atât de profund şi că nu-şi dăruise 
toată inima, sau toată dragostea de care era ea capabilă. Gabi 
nu putea face altceva decât să spere şi să se roage ca fiecare 
dintre ei să reuşească, cu timpul, să treacă cu bine peste acest 
lucru. Da, Gabriela se ruga din când în când. Nu chiar ca Estera, 
bineînţeles. Dar, în fond, cine mai era ca Estera, sora ei atât de 
frumoasă şi minunată? 

Ultimul drum împreună 


- LOCUINŢA DOMNULUI HUGH GARDNER? întrebă o 
voce pe care Hugh așteptase de mai multe zile să o audă. 

- Estera! O, draga mea, cum te simți? 

- Am fost foarte bolnavă, “domnule Gardner, foarte bol- 
navă. Sunt ceva mai bine acum, dar 'doctorul spune că vor mai 
trece săptămâni, poate chiar luni până ce voi reveră.la normal. 
Mi-a spus de asemenea că trebuie să mă recuperez undeva în 
munţi sau aproape de mare. Şi mă întrebam dacă nu ştiţi vreun 
loc aproape de dumneavoastră, în Tennessee, unde aş putea 
veni împreună cu sora mea pentru câteva luni. 

- Mă bucur mult că m-ai sunat, Estera. Am aflat că ai fost 
bolnavă şi m-am rugat pentru tine, spuse Hugh. Îmi pare tare rău 
că a trebuit să treci printr-aşa o vale adâncă. Deci, stai să mă 
gândesc. Da, cunosc o doamnă care stă mai la vale de mine și 
care primește în gazdă. 

~ O să vină şi Gabi, sora mea. Este în America de mai 
bine de două luni. A venit cu trei sau patru săptămâni înainte să 
mă îmbolnăvesc. 

- La momentul potrivit, trebuie să recunosc. Este loc şi 
pentru ea. Când ai vrea să vii şi cum vei ajunge aici? Să vin să te 
aduc? 

— Sunteţi tare amabil, mulţumesc mult, dar nu va fi nevoie. 
Mă va aduce mătuşa Mary, sau Ron Atwood. Încă nu se ştie clar 


437 


TRUDY HARVEY TAIT 


care dintre ei mă va aduce. Doctorul a spus că, cu cât plec mai 
repede, cu atât mai bine. Şi..., Domnule Gardner, spuse Estera 
cu glasul tremurând, mi-aţi spus că pot să vă cer ajutorul dacă nu 
reuşesc să scap singură de cortina de catifea. Ei bine, vreau să 
vă spun că aproape că m-a sufocat. 

Estera izbucni în hohote de plâns şi nu se putu aduna să 
spună altceva. La acest moment, Gabi preluă receptorul: 

- Îmi pare rău, dar sora mea este încă foarte slăbit, 
explică ea. Vă rog să spune la mine cum ajunge acolo şi să 
hotărăște când să merge noi, domnule Gardner. 

Hotărâră să meargă sâmbăta următoare şi, odată ce îi 
spuse cum să ajungă, totul fu stabilit. Întrebarea era dacă să le 
ducă Ron sau nu. Estera nu reuşise să aibă o discuție prea lungă 
cu el şi, cu Gabi în maşină, n-ar fi putut să vorbească tocmai 
deschis, chiar dacă sora ei ştia, sau cel puțin așa se părea, totul 
despre ea. Apoi îi veni o idee. 

- Gabi, dragă, te-ar deranja dacă Ron m-ar duce numai pe 
mine sâmbătă? Probabil că va fi ultimul nostru drum împreună. 

- Cum a spus şi Browning, zise Gabi, ridicând din 
sprâncene cu subînțeles. 

Estera se uită lung la ea. Pe zi ce trecea era din ce în ce 
mai surprinsă de cunoştinţele surori ei în matere de poezie 
engleză. Cunoştinţele Esterei erau foarte vagi acum, comparativ 
cu ale lui Gabi. 

- Am nevoie să fiu singură cu Ron, continuă ea cu mare 
dificultate, chiar dacă va fi îngrozitor de dureros. Şi pe tine te 
poate aduce mătușa Mary în ziua următoare. Ştiu că pentru ea nu 
ar fi o problemă. 

John numai ce se întorsese din luna de miere, iar Ramona 
o ajuta pe noua lui soție să se mute, dar amândoi reușiră să-i 
facă o scurtă vizită Esterei în acea vineri, înainte ca ea să plece 
din Velours. Unchiul nu stătu prea mult. Se simţea ciudat să 
fie din nou în apartamentul lui Mary, dar puse un sărut iubitor 
pe obrazul palid al nepoatei sale şi îi ură să se facă bine cât de 

curând, de dragul tuturor. Îi va fi groaznic de dor de ea, îi spuse 
ei, iar Estera îl crezu. Puțin îşi dădea seama nepoata sa de cât de 
des se simţise vinovat că îşi plănuise căsătoria chiar atunci când 
ea avusese atât de mare nevoie de el. Îşi făcea griji din pricina 
lui Gabi, cea zănatică, temându-se că nu era cea mai nimerită 
persoană care să îi poarte de grijă Esterei în convalescenţă. 
Aflase că logodna fusese ruptă şi îl durea inima pentru amândoi. 
Spera ca Ron să treacă mai uşor decât trecuse el peste acest gen 
de durere sufletească. 

Soţia lui, însă, răsuflase uşurată când auzise vestea. 

- Eu, de la început n-am prea fost încântată de Estera, îi 
spuse ea lui Ron într-o dimineaţă însorită de sâmbătă, în timp ce 
el o ajuta să încarce cutiile în microbuzul închiriat pentru mutare. 

Ron îi aruncă o privire usturătoare, şi spuse: 

- Ştiu că n-ai fost încântată. Dar să nu crezi că asta 
înseamnă că de-acum sunt liber să mă însor cu niscai fată care 
ți se pare ţie nimerită. Dacă nu mă pot însura cu Estera, o să 
rămân un burlac posac până la adânci bătrâneți. 

- N-am nimic cu ea personal, spuse mama lui trecând 
peste ultimul lui comentariu. E o fată extraordinară din multe 
puncte de vedere, dar niciodată nu mi s-a părut că ar fi fost 
potrivită pentru tine, Ron. 

- În cazul ăsta, dacă nu e ea cea potrivită, atunci nu mai e 
nimeni, spuse el urcând la volan. 

Mama lui nu-i răspunse nimic, dar în lăuntrul ei se îngri- 
jora mult pentru el. În ultimul timp devenise ursuz, şi se închidea 
mult timp singur în camera lui. Până şi pofta de mâncare îi 
pierise, şi pierduse din greutate.. Bine măcar că era ocupat toată 
ziua cu studiile pentru facultatea de drept. Curând avea să uite de 
țingăncuşa lui din România, nu? Sau poate că nu; din câte-l ştia 
pe Ron nu era prea sigură că avea s-o uite. 

Dar Ron nu arăta deloc ursuz când merse la apartamentul 
lui Mary dimineața devreme în acea memorabilă zi de sâmbătă. 
Îi durea inima îngrozitor când se gândea la despărțirea care avea 

să urmeze, dar nu voia să-şi dea pe față toată durerea şi tristețea, 
ca să nu o împovăreze şi mai mult pe fata pe care o iubea atât de 
mult.. 

Estera era încă slăbită şi se sprijini de braţul lui putemic 
pentru a intra în maşină. Aşternuse pentru ea pemuţe şi pleduri 
cu atâta drăgălăşie, încât Esterei i se rupsese inima. Prima 
jumătate a călătoriei nu-şi spuseră prea multe, şi vorbiseră mai 
mult despre prima săptămână a lui Ron la facultate, despre 
planurile de viitor ale lui Gabi în legătură cu studiile, sau unde ar 
fi fost cel mai potrivit să oprească ca să ia masa. 

Abia după ce intrară de ceva timp în Kentucky, Estera se 
întoarse spre însoțitorul ei şi, cu un mare nod în gât, începu: 

- Îți mulțumesc atât de mult pentru că mi-ai salvat viața, 
Ron. 

Ron strânse şi mai tare volanul maşinii şi privi drept în față 
când îi răspunse: 

- N-am prea avut de ales, Estera. Am fost forțat de 
împrejurări. Şi, de fapt, ar trebui să-i mulțumeşti surorii tale sau 
acestui Hugh Gardner al tău. Vorbi cu puţină amărăciune. Şi 
poate că, dacă boala nu ar fi recidivat după acele câteva zile, nu 
m-aş fi ținut de cuvânt. Dar când, pentru a doua oară în câteva 
zile, tu ţi-ai revenit când ţi-am spus că te eliberez şi te dau înapoi 
lui Dumnezeu, a trebuit să rămân la ce am spus și rămân, chiar şi 
acum, chiar dacă este atât de dureros. 

Estera îşi dorea mult să-i poată alina suferinţa, dar se te- 
mea că asta avea să facă despărţirea finală cu atât mai dure- 
roasă. 

- Ron, începu ea, şovăielnic, îmi dau seama că ţi-a trebuit 
mult curaj ca să iei hotărârea pe care ai luat-o în ziua când eram 
bolnavă. Nu ştiu cum să-ți mulțumesc îndeajuns. 

Chipul lui Ron se posomori. N-avea nevoie de mulțumiri. 
Avea nevoie de ea. Oftă lung şi coti pe un drum lăturalnic, iar 
apoi parcă într-un loc de unde se vedea o privelişte minunantă. 


Cortina de catifea 
Munţii se întindeau cât vedeai cu ochii, lanț după lanț. O 
asemenea privelişte îţi tăia răsuflarea. 

- Hai să stăm puțin aici pe bancă, vrei? S-ar putea să-ți 
facă bine un pic de aer curat. 

Aşa că, susținută de braţul lui putemic, Estera se clătină 
până la cel mai apropiat loc unde se putu aşeza. Era încă atât de 
slăbită, încât abia putea merge. g 

- Estera, începu Ron, după ce o aşeză cât mai confortabil, 
ce planuri ai pentru lunile care urmează? 

- O să rămân aici la munte până o să mă simt mai bine. 
Mai mult nu ştiu ce să spun, Ron. 

- Şi după ce te vei întoarce în Velours, eu nu voi mai 
putea să te văd? 

- Cred că n-o să mă mai întorc acolo, sau, chiar dacă mă 

„întorc, nu cred că o să rămân prea mult. Cred că e mai bine aşa, 
Ron, pentru amândoi. Mi-ar fi foarte greu să fiu atât de aproape 
de tine. Ştiu că ai să fii mai mult plecat la facultate, dar ai să vii 
şi acasă destul de des. lar apoi mai e şi situaţia cu unchiul John 
şi mama ta. Am hotărât să mă stabilesc în altă parte, poate cu 
mătuşa Lucy. 

- Cum rămâne cu facultatea? 

- Nu ştiu. Gabi vrea să meargă cu Rachel, care se 
transferă la Universitatea din Knoxville din ianuarie. Aş putea 
să mă transfer şi eu acolo, deşi acum nu prea îmi vine să merg 
nicăieri. 

- Îmi dau seama, spuse Ron cu blândeţe. Dar uite care 
este marea mea întrebare: oare n-ar fi bine să ne întâlnim din 
nou peste un an şi să vedem ce planuri de viitor avem? 

Estera îşi întoarse capul în altă direcţie. Ce să-i spună? 
Oare să îi dea speranţe acestui tânăr de lângă ea, sau nu? 

- Ron, ştii că ai un viitor extraordinar în fața ta! începu ea. 

- La fel şi tu, chiar unul mai strălucitor! 

Faţa i se făcu roşie şi îşi plecă privirea, răspunzându-i 
încet; 

- Nu mai sunt atât de sigură de asta. Cred că voi renunţa 
la toate acele lucruri şi voi deveni misionară. 

Ron o privi lung îngrozit. 

- Cum? Vorbeşti serios? Termini cu totul cu cântatul? 

- Nu ştiu, Ron. Îmi dau seama că am greşit mult, şi că 
ajunsesem foarte mândră. Cred că rostul meu, de fapt, e să mă 
întorc în România sau în alt loc nevoiaş. Poate, o să merg la un 
colegiu biblic câţiva ani. Asta e o idee care mi-a venit acum, pe 
loc. Nu am mai spus nimănui despre lucrurile astea, decât ţie. 

Ron îşi muşcă limba. Probabil că era normal, şi că asta era 
reacția ei față de toate lucrurile prin care trecuse. Dar, dacă avea 
să îşi pună planurile în aplicare, soarta lui era pecetluită. 

- Dar, adăugă Estera, voind să-l înveselească puțin, 
cum ai sugerat şi tu, am putea să ne întâlnim peste un an să 
reanalizăm lucrurile. 

Ron se însenină. 

- Bine, atunci. Peste exact un an — pe 7 septembrie 
1989. Rămâne stabilit! adăugă el, cu un zâmbet. Apoi, fața i se 
întunecă. Stai puţin! Poate că totuşi asta nu-i o idee chiar așa 
de bună! Pentru că — spuse cu glasul tremurând - cu excepția 
cazului în care unul dintre noi se schimbă în mod radical, va 
trebui să ne confruntăm din nou cu despărțirea. Şi n-aş putea 
suporta chinul ăsta încă o dată. 

Estera privi departe, peste munți, cu ochii plini de lacrimi. 

- Cred că ai dreptate, Ron. Dar dacă unul dintre noi se 
schimbă, atunci asta ar schimba situația, nu-i așa? 

- Sunt puţine speranţe ca vreunul dintre noi să se schimbe 
într-atât încât să putem fi din nou atât de apropiaţi, murmură 
Ron, şi faţa i se întunecă. Suntem amândoi în impas, Estera. Se 
pare că nu există nicio altă soluție decât să mergem fiecare pe 
drumuri separate. 

- Putem să aflăm unul despre celălalt de la unchiul John, 
spuse cu glas stins Estera. 

- Da, aşa e. Acum e tatăl meu vitreg, zise Ron cu o 
strâmbătură. Între timp, tu încearcă să uiţi de mine, să te faci 
bine şi să trăieşti din plin viața de creştin. Totuşi, cred că n-o 
să poți să te întorci la felul în care erai înainte. În viață lucrurile 
merg înainte. 

Estera se uită lung la el şi dădu din cap. Trebuia să-şi 
regăsească vechea credință şi încredere. Şi, pentru a face 
aceasta, trebuia să renunțe la toate ambițiile şi orgoliul ei. Apoi, 
înghiţi în sec când îşi puse mâna în poşeta ce îi era atârnată pe 
umăr. 

- Încă un lucru, Ron. Estera păli în timp ce vorbea. Avea 
să fie foarte greu, dar îşi puse mâna în geantă şi scoase preţiosul 
inel pe care nu îl mai purtase de când se îmbolnăvise. la-l. Nu 
mai am niciun drept să îl port acum. 

Pe Ron îl trecu un fior când luă inelul şi îl puse la adăpost 
în buzunarul său interior. „O să îmi facă gaură la inimă, dacă 
nu scap de el curând“, se gândi el, dar spuse numai atât, foarte 
încet, dar ferm: 

- Inelul acesta este al tău și doar al tău, Estera. Dacă tu 
nu îl vei purta din nou, nimeni altcineva nu îl va purta. 

Se lăsă o tăcere lungă. Apoi, Ron luă mâna ei într-a lui. 

- Estera, spuse el copleşit de emoție. Te voi mai lua 
în braţe încă o dată, fără să-ţi cer măcar voie. Asta să-mi fie 
răsplata pentru că, după cum spuneai tu, ţi-am salvat viața. Tu 
eşti singura fată pe care o iubesc, şi te iubesc din toată inima! 
Mi-e groaznic de greu să mă despart de tine! 

Se uită cu jale în ochii ei, apoi îmbrăţişă trupul ei firav cu 
brațele lui puternice şi o sărută cu gingăşie. 

- Gata, spuse el aşezând-o pe bancă. Ăsta a fost sărutul 
meu de rămas bun. Când vom ajunge nu vom mai fi doar noi doi. 
Of, ce greu îmi este, Estera. Dar... spuse adunându-se, văzând 
că ea plângea cu suspine, ce urât din partea mea să mă plâng 
despre suferința mea când tu eşti încă atât de palidă şi plăpândă! 
Mai am, însă, o întrebare pe care chiar trebuie să ţi-o pun. Nu 


443 


TRUDY HARVEY TAIT 


pot trece peste ea. Dacă am avea amândoi aceeaşi credință, 
mă iubeşti sincer şi adevărat atât de mult, încât să vrei să te 
căsătoreşti cu mine? 

Estera se gândea şi tremura de emoție, sub privirea lui 
pătrunzătoare, care citea în sufletul ei mai bine decât reuşea ea. 

- Ron, începu ea cu destulă ezitare, n-am simţit niciodată 
față de cineva ceea ce simt față de tine. Sunt foarte legată 
sufleteşte de tine, dar sunt încă atât de tânără, şi pentru mine 
lumea de aici e încă atât de nouă, iar tu ai fost atât de minunat — 
fermecător, chipeş, amabil şi m-ai răsfățat în continuu. Cu toate 
acestea, simt că te iubesc cu adevărat pentru ceea ce eşti tu, nu 
pentru ceea ce mi-ai dat şi — şi spuse tare şi apăsat — dacă am 
avea amândoi aceeaşi credință în Dumnezeu, sigur aş vrea să fiu 
soția ta. 

Ron o privi intens. Era cât ştia ea de sinceră, dar ceva îi 
spunea că, poate, dragostea Esterei față de el nu era la fel de 
profundă ca a lui faţă de ea. În ceea ce îl privea pe el, nu credea 
că s-ar mai putea gândi vreodată la vreo femeie, cât va trăi, dar 
se temea foarte mult că, în timp, ea va întâlni pe altcineva, un 
creştin adevărat, cum i-ar fi spus ea, care i-ar fi un suflet pereche 
din toate punctele de vedere. 

Restul călătoriei se scurse aproape în tăcere. Aranja- 
mentele fuseseră făcute ca Estera să meargă direct la casa lui 
Marjorie Porteous, unde fu întâmpinată cu atâta căldură, încât se 
simți copleşită. 

- Uite, draga mea, spuse dânsa cu duioşie de mamă în 
glas, aici este patul tău. Ţi l-am aşternut. 

În timp ce Marjorie o ajuta pe bolnavă să se instaleze, 
Ron se duse acasă la Hugh, unde avea să stea peste noapte. îi 
spusese Esterei că va trece să o vadă în următoarea dimineaţă, 
înainte de a pleca înapoi la Nashville pentru o altă săptămână la 
şcoală. 

Nici Hugh, nici Ron nu i-au spus Esterei despre convor- 
birea telefonică pe care o avuseseră unul cu celălalt în seara de 
septembrie, pe când ea era bolnavă. 

- Plec acum, Estera, încercă să spună Ron pe un ton 
normal. Să te însănătoşeşti repede, şi te rog să ai grijă de tine! 
Şi, o, era să uit... Căută în buzunar. Uite, asta e o scrisoare pe 
care ţi-a scris-o Mike înainte de a muri. 

Îi întinse un plic pe care era însemnat cu un scris tremurat 
„pentru Estera“. 

Estera îl luă şi îl puse pe masă. 

— Ai grijă la drum, Ron, îi spuse ea cu o voce tremurândă, 
şi mult succes la şcoală! 

Ron îşi întoarse privirea, dar era prea mult. Cum putea să 
o părăsească astfel pe unica fată: pe care o iubise cu adevărat, 
vreodată? Marjorie se retrăsese discret într-o altă cameră, aşa că 
erau singuri. Îi luă mâna şi i-o apăsă pe buzele lui. 

- Nu uita, draga mea — şi vocea îi era înăbușită acum —, 
inima mea îţi aparţine pentru totdeauna! Tu ai făcut din mine un 
om mai bun, iar eu te-am tras în jos de pe... 

- Ron, te rog frumos nu mai vorbi aşa! Nu merit. 
Dimpotrivă, eu vreau să-ți mulțumesc pentru tot... 

- Acum e rândul meu să te opresc. Ron îşi întoarse 
privirea şi îşi înăbuşi lacrimile. Totul s-a întâmplat aşa cum 
trebuia. Eu n-am fost niciodată destul de bun pentru tine, îngerul 
meu, niciodată! Ne-am născut în două lumi diferite. Tu ai 
încercat să intri în lumea mea, însă asta nu ţi-a făcut bine deloc; 
cât despre mine, eu se pare că pur şi simplu nu pot pătrunde în 
lumea ta. Poate va veni o zi... 

Simţi cum lacrimile ei cădeau pe mâna lui, căci încă 
o ţinea de mână în timp ce îi vorbea. Rezistând dorinţei 
copleşitoare de a o mai săruta o dată, îi dădu dintr-o dată drumul 
de mână şi se îndreptă spre uşă. 

- Rămas-bun, Estera, zise el în timp ce ieşi din cameră. 
Să mă aminteşti, te rog, din când în când, în rugăciunile tale! Am 
mare nevoie de ele. 

Închise ușa uşor în urma lui şi plecă. 

O văzu la fereastră când se întoarse să se mai uite pentru 
o ultimă dată. Era atât de slăbită, atât de firavă, şi totuşi atât de 
frumoasă, îşi spuse el intrând în maşină. Cortina de catifea, orice 
ar fi însemnat ea, fusese dată la o parte. Viaţa ei fusese salvată, 
şi poate că în mai multe sensuri. Dar de-acum cine îi va purta ei 
de grijă aşa cum trebuie? Of, de ce trebuia să aibă religia un rol 
aşa important în viața ei? Şi de ce trebuise să apară sora asta 
a ei tocmai atunci? Of, o mie şi una de întrebări îl năpădeau 
cerând răspunsuri. lar problema tocmai asta era: nu avea nici un 
răspuns. 

În timp ce conducea grăbit pe şoseaua interstatală, se 
gândi la Hugh Gardner şi la sfatul pe care acesta i-l dăduse cu 
o seară înainte, pe care el încă nu era aproape deloc gata să îl 
urmeze, Simţea că nu-i rămăsese nimic altceva decât să se 
dedice cu trup şi suflet facultății, să termine printre cei mai buni 
şi să facă ceva acte de caritate cu banii cei mulți pe care sigur 
avea să îi câştige; poate ar putea să înființeze un orfelinat în 
România şi să-l numească „Căminul Esterei”. Gândul acesta îl 
făcu să zâmbească trist. Dădu din cap a deznădejde gândindu-se 
la speranța de a-i mai pune vreodată inelul în deget. Între ei era o 
diferenţă ca de la cer la pământ, aşa cum tocmai îi spusese chiar 
el, şi chiar dacă el avea să-L întâlnească vreodată pe Dumnezeu, 
probabil că între timp ea se va fi dus misionară în cine-știe-ce 
colț de lume și se va fi căsătorit cu un om plin de noblețe și 
evlavie. Însă, chiar dacă ea nu avea să mai poarte vreodată acel 
inel, el avea să-l țină totdeauna aproape de inima lui. 

Între timp, Estera citea scrisoarea lui Mike. lată că totuşi 
se întâmplase şi ceva bun de pe urma concertelor ei. Chipul 
palid i se lumină de zâmbet când citi despre felui în care Mike 
descoperise, în cele din urmă, mărețul har al lui Dumnezeu. 

„lar acum, Estera — scria e! spre finalul scrisorii — la 
revedere. Ne vom revedea într-o bună zi în ceruri. Nu uita că 
am afiat drumul spre Cristos de la cântăreața simplă şi modestă, 
îmbrăcată în rochia albă, nu de la vedeta sclipitoare şi renumită a 
cărei frumuseţe fură mințile oricărui bărbat. 

Nu lăsa America să te strice, Estera. Şi nu uita că dacă 
vei merge pe drumul lui Ron, nu-i vei fi de nici un folos. Nu poţi 
să-! ajuţi încercând să pătrunzi tu în lumea lui. Poate că va trebui 
să renunți la el pentru ca apoi să îl capeţi din nou. Însă când îl 
vei primi din nou vei vedea că toată durerea renunțării nu a fost 
zadamică, aşa că, fii tare şi aşteaptă să vezi cum are să lucreze 
Dumnezeu.“ 

Estera puse jos scrisoarea şi îşi aduse un scaun lângă 
fereastră, de unde putea vedea râul unduindu-se prin capătul 
grădinii şi falnicul arțar clătinându-se în vântul blând de 
“septembrie chiar lângă fereastra panoramică. Peste câteva 
săptămîni coroana lui verde avea să fie colorată în nuanțe 
extraordinare de roşu. Lumea pe care o făcuse Dumnezeu era 
atât de frumoasă. Oare de ce trebuise să intre păcatul în ea, şi 
durerea şi tristețea? 

Îşi lăsă capul înapoi pe pemă. Se simțea atât de slăbită, de 
neajutorată şi de singură. Scăpase, cel puţin pentru prezent, din 
prinsoare, dar între timp îl pierduse, poate pentru totdeauna, pe 
Ron. 

Tocmai atunci îşi aminti de cuvintele lui Mike: „Poate că 
va trebui să renunți la el pentru ca apoi să îl capeţi din nou.” „De 
renunțat e clar că am renunțat, îşi spuse ea, dar dacă-l voi mai 
primi vreodată din nou, nu ştiu.” 

Era ca şi cum viitorul era ascuns de ochii ei obosiţi de o 
cortină, spera să nu fie tot cea de catifea. Dar chiar să fi fost cea 
de catifea, Dumnezeul minunilor care o izbăvise o dată de ea 
avea să o izbăvească din nou, nu? 

AARON GARDNER, CARE ERA STUDENT la doctorat, 
tocmai venise să petreacă vacanța de la mijlocul semestrului cu 
bunicul lui şi descoperise că acesta, plin de surprize ca de obicei, 
invitase o mulțime de fete la masă. Invitatele urmau să sosească 
în jumătate de oră. 

- Voiam şi eu să petrec o seară liniştită cu bunicul meu 
drag, protestă el, nu să fiu luat cu asalt de cinci fete care probabil 
că au să vorbească toate odată şi au să chicotească la orice 
vorbă pe care am s-o spun eu sau dumneata. 

Hugh îl cunoştea prea bine ca să îl ia în serios. Observase 
că, în ciuda stilului ciudat de a se comporta cu fetele, nu era ceva 
care să-l binedispună mai mult pe nepotul lui decât compania 
sexului frumos, mai ales dacă era vorba despre fete isteţe şi pline 
de viață. 

- Nici nu m-ai întrebat despre cine este vorba, îi zise 
Hugh cu ochii sclipind. 

- Nu prea mă interesează, îi răspunse Aaron, care era 
încă indispus. Avusese un semestru greu şi mintea sa ageră se 
frământa cu nişte întrebări care îl puneau în cumpănă chiar şi pe 
el. Tot ce îşi dorise era să se liniştească câteva zile la munte, şi 
bunicul său îi dăduse peste cap toate planurile. 

- Bine, rămâne surpriză, atunci, spuse Hugh. Şi într- 
adevăr fusese o surpriză. Când maşina lui Mary Popescu urcă pe 

alee, Aaron deveni curios. Gabi ieşi prima, trăgându-le după ea 
pe Rachel şi pe Connie Frith. Connie îi promisese Esterei când 
aceasta plecase din Velours că îi va face o vizită şi venise în 
munți cu Mary şi Rachel seara trecută. 

- Uite, strigă Gabi, fără să îşi dea seama că era privită, 
acesta este peisajul meu preferat din lume. 

- Îţi place mai mult decât peisajul din Carpaţi unde avea 
tata cabana? se auzi o voce întrebând din maşină. Lui Aaron i se 
părea că mai auzise acea voce cândva, oare unde o mai auzise? 
Apoi își aminti — la aeroportul din indianapolis, cu aproape un an 
în urmă. Dar iată că Gabi era deja în fața lui întinzându-i mâna. 

- Tu eşti Aaron, nepotul lui domnul Hugh? Dânsul vor- 
beşte mult despre tine. Eu sunt sora Esterei, Gabriela Maria 
Popescu. 

- lar eu sunt Aaron Philpot-Gardner, îi răspunse Aaron. 

- Sper că bunicul tău a spus ţie că noi venim la casa 
voastră în aceasta seară. 

- Mi-a dat de înţeles că vom avea privilegiul de a găzdui 
cinci tinere la cină, dar nu mi-a spus despre cine era vorba. Mă 
prezinţi prietenelor tale, Gabriela? 

- Spune-mi Gabi, zise ea. Gabriela e doar pentru 
duminica. Gabi e numele meu de fiecare zi. 

Aaron râse, şi, când râdea, el o făcea cu toată inima. 

Rănd pe rând intraseră toate, iar Aaron reuşise să dea 
mâna cu fiecare dintre ele înainte ca să ajungă ele în prag. 
Dăduse mâna şi cu Estera, care după cum observase, era doar 
o umbră a fetei pe care o văzuse cântând în fața unui public 
fascinat cu câteva luni în urmă. Arăta atât de firavă încât părea 
că s-ar fi clătinat la cea mai mică adiere, și se lăsă condusă 
spre fotoliul rabatabil unde se aşeza ori de câte ori venea la 
„bătrânelul din Tiny Gap”. 

Masa fu gata imediat. Marjorie era şi ea acolo, luând 
rolul de gazdă. Hugh se simțea în elementul său. Aaron servi 
băuturile răcoritoare şi strânse farfuriile murdare, scăpând câteva 

pe jos, spre marele amuzament al fetelor. Dar el facuse singur 
haz pe seama sa, culesese cioburile, adusese o explicație foarte 
elaborată bunicului, iar apoi se pomise din nou într-o discuţie 
contradictorie cu Gabi despre superioritatea limbii engleze faţă 
de limba română. Observând că Estera era extenuată, Connie o 
conduse înapoi pe fotoliul rabatabil din verandă şi, aşezându-se 
pe marginea fotoliului, începu să îi mângâie buclele negre, care, 
observă ea cu tristețe, îşi pierduseră din strălucire. 

~ Estera, începu ea, vreau să îți spun, dacă tot suntem 
singure, că îmi pare rău pentru felul în care i-am vorbit uneori. 
Chiar de la început, tu ai fost un model pentru mine, cu toate 
că am arătat acest lucru în moduri foarte ciudate. Dar, chiar 
ajunsesem să cred că eşti la fel ca noi toți până când... — se opri 
pentru a-şi îmbrăţişa cu căldură prietena — până ai avut curajul să 
te smulgi din joc. 

- Nu eu am avut curajul să mă smulg din joc, Connie. De 
una singură n-aş fi reuşit niciodată. Dumnezeu a făcut în aşa 
fel să pot scăpa, prin alte persoane care m-au ajutat. Domnul 
Hugh are altă expresie pentru chestia pe care tu ai numit-o „joc”. 
Dânsul îi spune cortina de catifea, nu-i aşa, domnule Hugh? căci 
bătrânul se îndrepta spre colțişorul lor şi auzise ultimele afirmaţii. 
Povestiţi-i vă rog lui Connie despre cortină şi despre calea de 
scăpare. Şi ea s-a luptat cu această cortină, la fel ca mine. 

- Cine nu s-a luptat? fu răspunsul lui Hugh, care se 
aşezase pe un scaun vizavi de ele. Connie, dacă prietena ta nu e 
prea obosită, ar putea să-ţi spună chiar ea despre confruntarea ei 
cu cele două cortine. 

- Două? întrebă Connie nedumerită. 

- Da, spuse Estera, pe puțin două. Se lăsă pe spate în 
fotoliu şi începu să povestească cu un aer nostalgic despre viața 
ei din România şi despre felul cum o scosese Dumnezeu chiar 
la momentul potrivit, în mod providenţial, din spatele cortinei de 
fier, iar apoi despre evadarea mai recentă din mrejele cortinei de 
catifea. 

Connie asculta fascinată. 

- Cred că numai rugăciunea ne poate ajuta să scăpăm 
de această cortină, domnule Hugh, dar cum am putea să stăm 
tot timpul pe genunchi? întrebă Connie jucându-se cu buclele ei 
roşcate, aşa cum făcea de obicei când era nedumerită. 

- Rugăciunea este, de fapt, dependența noastră de Tatăl 
în toate, Connie, răspunse Hugh gânditor. 

- Aici a fost problema mea, recunoscu Estera. Ajunsesem 
atât de sigură pe mine încât devenisem groaznic de mândră; 
Connie, tu ştii bine cum eram, adăugă ea, roşind. 

- Cu aşa un talent şi fiind atât de frumoasă, oricine ar fi 
fost ispitit, e de înţeles! spuse Connie. 

- Ei bine, uite că tocmai de la acest talent mi s-a tras 
căderea, spuse ea cu jale. Se opri căci observă că Hugh părea 
abătut şi dădea din cap în semn că nu, deşi nu făcuse nici un 
comentariu. În ce priveşte frumusețea, continuă ea, cred că asta 
s-a cam dus de-acum. În glasul ei se citea un oarecare regret, iar 
Connie, care era o sensibilă, simți că i se frânge inima. 

Se aplecă şi îi şopti blând: 

- Estera, pentru mine ești mai frumoasă acum decât când 
erai „Estera Popescu, marea vedetă din România”. Prea erai 
perfectă atunci. Acum văd că eşti şi tu om ca ceilalţi. 

- Aşa e, ai dreptate, spuse Gabi, care tocmai se apropiase 
de ei. Dar, domnule Hugh, cer scuze să întrerup, dar putem avea 
jocul Scrabble? M-ar ajuta să mă opresc să nu cert cu nepotul 
dumneavoastră foarte irascibil. 

- Bravo, Gabi, spuse Hugh. Vocabularul tău se dezvoltă 
cu o viteză impresionantă. 

- Dar aţi auzit-o vreodată vorbind stâlcit în engleză? 
întrebă Rachel uşor ironic. 

- Eu nu vorbesc engleza aşa acum, râse Gabi. Învăţ mai 


bine. 
- Da, ai făcut progrese mari într-un timp atât de scurt, 
Gabi. Cum ai reuşit? întrebă Hugh curios. 

Gabi deveni imediat foarte serioasă. 

- Păi, domnule Hugh, totul a început la spital, când 
am încercat să vorbesc cu dumneavoastră la telefon şi 
dumneavoastră nu înțelegeţi. Apoi aţi vorbit în română. 

- În română?! zise Connie surprinsă. 

- Da, soţia mea era din România, îi spuse Hugh. În ochii 
lui se văzu din nou aceeaşi nostalgie pe care o observase Estera 
în avion, cu atâtea luni în urmă. 

- Cred că vă este foarte dor de ea, şopti ea. 

- Dor de ea? îmi e dor de ea în fiecare zi, Estera, lucru 
care probabil că te surprinde dacă îţi spun că am fost căsătoriți 
timp de numai zece ani. Nu mai e în viață de treizeci şi cinci de 
ani. 

Fetele se uitară lung la el. 

— Şi nu gândit să vă mai căsătoriţi? întrebă Gabi. 

- Nu m-am gândit în mod serios la aşa ceva, răspunse 
Hugh. Deşi, uneori mă simt foarte singur. Dar continuă-ţi 
povestea, Gabi. 

Gabi se îmbujoră. 

- Păi, după ce am vorbit cu dumneavoastră în aceea 
zi, m-am întrebat cum să fie dacă dumneavoastră nu aţi ştiut 
româneşte. 

- Dar n-aveai ce face dacă tu nu ştiai bine engleza, zise 
Connie, încercând s-o liniştească. 

- De fapt, aveam, Connie. Nu fi aşa de surprinsă. Mama 
m-a învăţat engleza la fel ca pe Estera, dar eu nu am vorbit 
niciodată. Eu am vrut să vorbesc numai româneşte. În ultima 
vreme, toți prietenii mă ştiau că eram foarte naționalistă. Estera 
ştie că este adevărat. 

- A fost într-adevăr foarte încăpățânată, încuviință sora 
ei, şi era foarte sceptică legat de tot ce era din Occident. Dar eu 
am presupus mereu că ştia mai mult decât ne lăsa să vedem. Cel 
puţin, citea foarte fluent în engleză. 

- Da, şi Rachel a văzut asta şi s-a mirat, zise Gabi 
râzând. Dar când tu ai fost foarte bolnavă, Estera, zise Gabi 
întorcându-se spre sora ei cu o voce foarte tandră, am hotărât să 
învăţ repede să vorbesc engleza bine. Tu nu ai fost acolo, deci 
eu am vorbit mai mult. Sunt foarte surprinsă când văd că vorbesc 
mai bine decât am impresia. 

- M-a surprins chiar şi pe mine, zise Estera. 

- Este plină de surprize sora aceasta a ta, zise Hugh 
zâmbind uşor. Dacă încă mai vreţi să vă jucaţi ceva, aţi face bine 
să începețţi jocul. 

În timp ce unii jucară Scrabble, iar alţii stătură la discuții 
cu gazda, Mary îşi petrecu timpul în bibliotecă, uitându-se 
prin colecţia de cărți rare a gazdei, care era invidiată de toate 
anticariatele pe o rază de zeci de kilometri. 

După două ore, jocul se încheie. Spre marea încântare a 
lui Gabi, Rachel îl bătuse pe Aaron la diferență de trei puncte. 
Tânărul! o privea acum cu alţi ochi pe fata tăcută care părea cam 
tristă, 

- Eşti foarte bună, Rachel, zise el, în timp ce adunau tabla 
de joc. 

- Pentru că te-am bătut? întrebă Rachel puţin sarcastică. 

Aaron roşi, râse scurt, apoi schimbă subiectul. 

Dar Rachel nu se lăsă atrasă în nicio discuţie. Nu se 
simţea în largul ei în preajma niciunui băiat şi se întreba cum de 
poate Gabi să se comporte ca şi cum l-ar fi cunoscut pe acest 
tânăr străin de când lumea. Îşi dorea să stea liniştită în camera 
ei, acasă la Marjorie. Ce mult îi plăcea acolo, în munți! Ar fi vrut 
să rămână să locuiască pentru totdeauna acolo. 

Chiar atunci, Hugh intră în bucătărie, unde jucaseră ei 
Scrabble, şi observă privirea nostalgică a lui Rachel. Nu avusese 
până acum ocazia să vorbească cu verişoara Esterei. 

- Am auzit că l-ai bătut pe nepotul meu. Felicitări! Nu-i 
este uşor oricui să-l bată, zise el, bătând-o pe umăr. Şi mi-ar 

plăcea să te cunosc puţin mai bine. Rămâi mai mult timp în Tiny 
Gap? 

- Nu, îi spuse Rachel. Suntem aici doar pentru vacanţa de 
la mijlocul semestrului. Ne întoarcem poimâine. 

- N-ai vrea să vii mâine în vizită pe la mine împreună cu 
verişoara ta mai mică? Am aflat de la ea că îţi place poezia. Am 
scris şi eu multe poezii. Ai vrea să le citeşti? 

- Da, domnule Gardner, fu singurul răspuns pe care reuși 
Hugh să îl scoată de la ea. 

- Atunci, faceţi o plimbare mâine după-amiază încoace. 

Rachel îi zâmbi în semn de mulțumire. „Omul acesta chiar 
ţine la mine,” îşi spuse ea în timp ce îşi luau rămas bun. 

Mary Popescu îl urmărise pe Hugh toată seara. El radia în 
jurul lui speranţă şi stabilitate, ceva de care ea avea mare nevoie 
în viață. lar acum, în timp ce restul oaspeţilor îşi luau hainele, ea 
profită de ocazia de a schimba câteva cuvinte cu el. 

- Mulţumesc, domnule Gardner, pentru tot ce aţi făcut 
pentru nepoata mea! 

- A fost bucuria mea, doamnă Popescu. 

- Vă rog să-mi spuneţi Mary, insistă ea. Îmi amintiţi foarte 
mult de bunicul meu. 

- Să înţeleg că el nu mai este în viaţă? 

- O, nu. Este în cer de cincisprezece ani. Faţa ei se întu- 
necă. A murit fără să mă împac cu el. 

Hugh observă că avea ochii înlăcrimați. 

- Păi, sunt sigur că se bucură împreună cu îngerii acum, 
îi spuse el, cu faţa luminată de un zâmbet minunat. Am auzit că 
te-ai întors Acasă, la Tatăl, Mary. 

- Da. lar asta se datorează Esterei, din mai multe motive. 
Ea este descurajată, biata copilă, şi simte că a eşuat atât de mult 
în viața ei de creştin, dar niciodată nu va putea şti cât de mult a 
însemnat ea pentru mine când eram în mai mare nevoie. 

- lar acum, ea este cea care are nevoie de tine, zise Hugh 
blând, privirea căzându-i asupra Esterei, care se îndrepta uşor 

spre uşă, sprijinită pe braţul surorii ei. Îi va fi foarte greu pentru 
o vreme. Acum este foarte confuză şi mă tem că ar putea trece 
într-o extremă, ca reacţie la tot ce s-a întâmplat. 

- Deja a trecut, domnule Gardner, zise Mary cu o privire 
ce trăda îngrijorarea. Nici nu suportă să privească scrisorile 
din partea fanilor şi a rupt multe dintre ele. Persoana care îi 
organizează de obicei concertele a spus că o să îi dea un răgaz 
de gândire până după Crăciun, înainte să o întrebe serios despre 
planurile ei de viitor, dar ea se pare că s-a hotărât deja să nu mai 
pună piciorul pe scenă în viaţa ei. 

- Nu are decât douăzeci de ani. Îți mai aduci amite cum 
gândeai şi ce hotărâri ai luat la douăzeci de ani? 

Mary se înfioră. Prefera să nu-şi amintească cel puţin 
unele dintre ele. 

- Încredințează-ţi nepoata în mâna lui Dumnezeu, conti- 
nuă Hugh blând. Noi, adulții, avem tendinţa de a ne amesteca în 
vieţile tinerilor înainte de vreme. Acest lucru nu-i prea ajută. 

- Dar, de atâtea ori trebuie să ajungă să înveţe lucrurile 
dând singuri cu capul de pragul de sus, zise Mary cu o voce 
foarte tristă. Se gândea la tinereţea ei şi la a Ramonei. 

- Dar nu poți să ajuţi un pui să iasă din ou spărgând 
găoacea, nu? o întrebă Hugh, căutându-i privirea. 

Mary zâmbi puţin. 

- Am înţeles mesajul. Mă tem că eu mă pricep bine la 
spart găoacea. 

- Cei mai mulți dintre noi ne pricepem bine la aşa ceva, 
spuse el gânditor. Uite, fetele te aşteaptă, aşa că va trebui să ne 
continuăm discuţia altă dată. 

După câteva momente, o maşină plină de fete obosite, dar 
vesele, pornea din fața casei lui Hugh. 

- Te mai plângi de atâta companie feminină? întrebă 
Hugh, punându-şi brațul în jurul umerilor lui Aaron. 

- Putea să fie şi mai rău, fu nevoit să recunoască Aaron 
în timp ce privea visător la maşina care se îndepărta. Apoi 

izbucni în râs, un râs ce îl înveselea întotdeauna pe bătrânul 
domn Gardner. Acum, sincer vorbind, m-am simțit foarte bine, 
bunicule. lar fata asta, Gabi! Dintre câți oameni am întâlnit la 
viața mea nu seamănă cu nimeni, poate doar cu mine, draga de 
ea — îşi frecă nasul. E tare dificilă şi nu seamănă deloc cu sora ei. 

-~ Nu, mai ales în această seară, comentă Hugh. Estera a 
fost foarte tăcută, iar Gabi extrem de vorbăreaţă. 

- Ce schimbare în câteva luni! Aaron se gândea încă la 
Estera. Este doar o umbră comparativ cu ceea ce fusese. 

- Dar această umbră are mai multă esență decât vechea 
ei persoană, dragul meu băiat, zise bătrânul foarte serios. 

- Vorbeşti în taine, bunicule, deşi îndrăznesc să spun 
că ai dreptate. Dar mă sperie. Este prea perfectă. Când sunt pe 
lângă ea, par foarte neîndemânatic. Ai văzut cum am scăpat 
farfuriile acelea, la cină? 

- Aha, deci de obicei ție nu-ţi prea scapă farfurii din 
mână? 

Aaron râse din nou cu poftă, un râs molipsitor. 

— Ştii dumneata prea bine. Dar în seara aceasta, mi-am 
depăşit recordul. Numai din cauza Esterei. 

- Dar ce zici despre Gabi şi celelalte fete? Nu te-au intimi- 
dat şi ele? 

- Gabi? O, nu, bunicule. Adică, pe cine ar putea ea 
intimida? 

- Ai fi surprins, spuse Hugh, în cunoştinţă de cauză. 
Dar hai că am spus destul despre fete. Să îngenunchem şi să 
mulțumim lui Dumnezeu pentru că i-a deschis Esterei o portiță 
de scăpare ca să o ferească de un viitor trist și plin de regret, și 
hai să nu-l uităm nici pe Ron, care e atât de singur şi îndurerat. 
Are atâta nevoie să simtă dragostea Tatălui acum! 

Aşa că, îngenunchind acolo, în curte, cu greierii care 
cântau pe verandă şi bufnițele care se auzeau din întuneric, 
Hugh Gardner îşi lăsă toate grijile înaintea Celui pe care ÎI iubea 
cel mai mult. 

- Şi, Tată, încheie el, păzeşte-i pe toți aceşti dragi tineri 
de rău. Îți mulțumim că Estera este încă alături de noi. Fie ca 
ea, sora ei, prietenele ei şi nepotul acesta al meu să fie păziţi de 
mrejele cortinei de catifea. Izbăveşte-i Tu, în felul Tău, pe fiecare 
ia vremea hotărâtă de tine; şi, Tată drag, Te rog să i Te descoperi 
lui Ron şi să-i uşurezi suferința. Fă ca el să descopere cât mai 
curând că numai dragostea Ta poate umple cu adevărat golul din 
viața lui. Cerem toate acestea de dragul Domnului Isus. Amin. 

Experiențele ei din Europa de Est au inspirat-o să scrie seria 
Cortina de catifea. 

„Cortina de catifea” este primul roman scris de Trudy. Ea 
a mai scris şi un al doilea volum intitulat „În Spatele Cortinei de 
Catifea” şi un al treilea volum al cărui titlu este „Evadarea de 
sub Cortina de Catifea”. A mai scris şi o carte de poezii intitulată 
Reflecţii şi a fost coautoarea mai multor cărţi alături de mama sa, 
Lillian Harvey. 

Trudy şi soţul ei locuiesc acum în Munţii Apalaşi din estul 
Tennessee-ului, unde continuă lucrarea de publicare începută de 
părinții ei. 

lista cărţilor publicate de ea şi familia ei, îi puteţi scrie la: 

TRIUMFĂTORI 
PE GENUNCHI 
vol. 1 
Copyright 2001 Harvey 
Christian Publishers, INC. 
ISBN 973-97567-3-5 


TRIUMFĂTORI 


Poţi frânge-un vreasc, dar nu şi-un trunchi; 
Eşti vertical, doar pe genunchi! 

În odăiță să te-ascunzi, 

Adâncul cărţii să-l pătrunzi 

Şi să te scoli — asemeni lor 

De pe genunchi, triumfător... 


Cartea însumează 60 de articole scurte, care sunt asemenea 
unor filoane de aur deosebit de preţioase, subiectele fiind aranjate 
de autori după o clasificare logică: „Importanţa rugăciunii“, „Timp 
de rugăciune“, „Rugăciune şi comuniune“, „Piedici în calea rugă- 
ciunii“, „Rugăciunea de mijlocire“, „Rugăciune şi credinţă“. 

„În spatele fiecăreia dintre marile mişcări ale lui Dumnezeu 
se află un om pe genunchi, în rugăciune“, spunea D. L. Moody. 

Această carte ne demonstrează cu putere că biruințele adevărate 
şi nepieritoare se obțin numai pe genunchi, într-o atitudine de totală 
dependenţă de Dumnezeu. 


TRIUMFĂTORI 
PE GENUNCHI 
vol. 2 
© Copyright 1999 
Harvey Christian 
Publishers Inc. 
ISBN 973-99155-1-5 


Edwin & Lillian Harvey 


Poţi frânge-un vreasc, dar nu şi-un trunchi; 
Eşti vertical doar pe genunchi. 

În odăiță să te-ascunzi, 

Adâncul cărţii să-l pătrunzi 

Şi să te scoli — asemeni lor — 

De pe genunchi, triumfător... 


Continuând demersul iniţiat în primul volum, cartea de faţă conţine 
60 de mini-capitole şi tot atâtea glorioase aspecte ale unei teme 
inepuizabile: rugăciunea. Mărturii, îndemnuri, confesiuni, declaraţii 
—o neprețuită moştenire de la marii oameni ai rugăciunii... „Doamne, 
învață-ne să ne rugăm! ”... 


E. & L. HARVEY & E. HEY EI L-AU CUNOSCUT 
PE DUMNEZEUL LOR 
vol. | 
© Copyright 1999 Harvey 
Christian Publishers Inc. 
ISBN 973-97567-1-9 


Tu vii din veacuri de știință, 
C-un dor împins la apogeu, 
Căci setea ta de cunoștință 
O poate-opri doar Dumnezeu. 


Dar carte-aceasta ţi-e meni: 
Să-i strigi azi ignoranței: „ 
Şi-n floarea ei neveştejită, 

Pe Dumnezeu să-L vezi şi tu... 


„au priceput că ei fuseseră cu Isus.“ O concluzie simplă la 
care au ajuns odinioară „anchetatorii“ apostolilor Petru şi loan. 

La aceeaşi concluzie ajungi şi după citirea acestor mişcătoare 
fragmente biografice. Dar ce se poate spune despre noi? 


EI L-AU 
CUNOSCUT PE 
DUMNEZEUL LOR 

vol. 2 
© Copyright 1999 
Harvey Christian 
Publishers Inc. 
ISBN 973-99155-9-0 


-P 
Edwin si Lillianttarvey & Aey 5 


Putere, glorie, renume — 
Nimic nu-i stătător pe lume; 
Plăceri, avere, sănătate 
Dispar, sunt trecătoare toate... 
Cunoaşterea divină-i pernă: 
Şi-aici, şi-n viaţa cea eternă! 


Este cealaltă „piatră de moară“, necesara şi binevenita continuare 
a primului volum. Secvența din viaţa acestor creştini atât de diferiţi 
prin cultură, naţionalitate, context social şi istoric, dar având aceeaşi 
trăsătură fundamentală: „Ei L-au cunoscut pe Dumnezeul lor.“ 
Citeşte, şi te vei convinge! 


EI L-AU 
CUNOSCUT PE 
DUMNEZEUL LOR 

vol. 3 
© Copyright 2005 
SC Veyhar Chrisrom SRL 
ISBN 973-97567-1-9 


Pe Dumnezeu real să-L. poţi cunoaşte, 
Şi-acest volum îţi este de-ajutor: 
În verzi păşuni Păstorul te va paşte 


Şi vei sorbi din ape de izvor... 


La fel ca predecesorii lor, eroii acestui al treilea volum L-au 
conoscut realmente pe Dumnezeu: l-au gustat dragostea şi bunătatea, 
l-au testat puterea şi credincioşia, și-au însuşit „făgăduințele Lui 
nespus de mari şi scumpe“. O cunoaştere care este însăşi viața 
veşnică (loan 17.3). 

Tu ÎI cunoşti personal pe Dumnezeu sau doar „în felul lumii“ 
(cf. 2 Cor. 5.16)? 


IGURĂTATE 

Seria Evocări = | 
© Copyright 2001 Singurătate 
Harvey Christian Seria Evocări 


Publishers Inc. 
ISBN 973-97567-2-7 


Şi te doare... 

Îţi este frig, deşi-i atâta soare... 

Ah, izgoneşte stol de triste gânduri 

Să poţi citi domol aceste rânduri, 

Şi vei afla reţeta ce te-nvaţă 

Cum schimbi singurătatea-n... drag de viaţă. 


Tu eşti nespus de singur.. 


Probabil că cea mai mare durere a omului modern este, paradoxal, 
singurătatea. Ştiinţa şi tehnica ne-au adus o puzderie de semeni 
dincoace de prag. Şi totuşi... 

Această carte, prima din seria Evocări, cu cele douăzeci şi cinci 
de mini-capitole ale sale, ne îngăduie să auzim voci care „ne vorbesc 
peste vremuri“. lar aceasta, pentru ca noi să putem transforma sin- 
gurătatea în... drag de viaţă. 


2 RĂTĂCIREA 
DRUMULUI 
O Copyright 2001 
Harvey Christian 
Publishers Inc. 
ISBN 973-97567-5-1 


RATACIREA 
DRUMULUI 


Patricia St. John 


Pe calea îngustă sunt laţuri şi spini, 

Căci drumul spre slavă nu duce prin crini. 
De vrei, ca un soare, pe veci să luceşti, 
Tu drumul slujirii să nu-l rătăceşti! 
De-aceea citeşte şi-această broşură 

Şi fă-o să meargă... din gură în gură... 


Ca misionară, Patricia St. John le-a deschis multor marocani 
drumul spre Dumnezeu; ca scriitoare pentru copii, le-a deschis un 
drum spre „Misterul din pădure“, identificând câteva „Urme pe 
zăpadă“, iar prin această carte îi avertizează pe adulți asupra a şase 
păcate care duc la... rătăcirea drumului. 


SUFERINŢA 
© Copyright 2001 
Harvey Christian 
Publishers Inc. 
ISBN 973-97567-4-3 


Ce-i, oare, aspra pătimirii şcoală? 
Ea nu-i un preţ plătit cu palma goală; 
Mesajul cărţii te va face-atent 

Că suferinţa nu-i un accident, 

Ci privilegiul sfintei Căi înguste 

Al celor care Raiul vor să-l guste. 


Încă o perlă din seria Evocări. Citind-o, te îmbogăţeşti cât mai 
eşti aici. Aplicând-o, te îmbogăţeşti pentru când vei fi acolo... 

Mărturii impresionante ale unor titani ai credinţei care au învățat 
taina de a convieţui cu suferința. Ea le-a devenit şcoală, şi ciocan, şi 
daltă. Ei s-au obişnuit cu suferinţa şi au devenit apoi nişte... oameni 
neobişnuiţi. 


RUGÂNDU-L 
PE TATĂL CERESC 
© Copyright 2002 
Harvey Christian 
Publishers Inc. 
ISBN 973-99155-5-8 


E.&L. Harvey & Trudy Tait 


"Nainte să-ţi înveţi copilu-a spune „pâine“, 
*Nainte să-i îndrepţi privirea către „mâine“, 
Arată-i, simplu, bolta înstelată 

Şi-nvaţă-l blând să strige: „Tată! Tată!“ 


Apelativul „Tatăl nostru, Care eşti în ceruri“ nu este invenţia 
unor oameni evlavioşi, ci unul dintre „măi găritarele“ încredințate de 
Mântuitorul tuturor urmaşilor Săi. 

Lectura acestei cărţi este un argument suplimentar pentru a trăi 
„rugându-L pe Tatăl ceresc”: copii şi adulți deopotrivă. 


FRUSTRARE 
O Copyright 2002 
Harvey Christian 
Publishers Inc. 
ISBN 973-86018-2-7 


Când focul te strânge în gheare 
Şi rana te arde cu forță, 
Citeşte, cu sete, Frustrare, 

Şi crucea schimba-vei în torţă... 


Când pacea ţi-o pui sub zăvoare, 
— Căci singur te crezi, ca Ilie — 
Citeşte, din Harvey, Frustrare 
Şi vezi că-s mai mulţi ca o mie... 


Ai dat cumva şi tu de gustul amar al eșecului şi al falimentului? 
Ai alunecat în bezna depresiei sau a frustrării? Te-ai pomenit aruncat 
în mlaştina trădării sau a respingerii? 

Dacă da, cel mai bun remediu pe care ţi-l putem oferi este această 
inegalabilă carte. Drumul tău spre fericire trece prin lectura cărții 
Frustrare... Citeşte-o, şi convinge-te! Apoi, nu ezita s-o recomanzi 
şi altor ...frustraţi! 


PLANUL REGAL 
© Copyright 2004 
Harvey Christian 
Publishers Inc. 
ISBN 973-7738-17-9 


Un „plan regal” îl face doar un rege 
Şi doar un rob îl poate înţelege. 

De eşti un rob, deschide-această carte 
Şi vei avea, de multă pace, parte. 


Încă n-ai găsit un răspuns satisfăcător întrebărilor fundamentale 
ale existenţei? Atunci, rezervă-ţi zilnic câteva minute, timp de o 
lună întreagă, pentru a citi cele treizeci şi una de scurte meditații 
care alcătuiesc această pe cât de mică, pe atât de minunată cărțulie. 

„Planul regal“ te va ajuta să pătrunzi mai profund sensul vieţii 
şi te vei bucura de... multă pace sufletească. În plus, vei înțelege 
ceva din planul Regelui Suprem referitor la viaţa ta. 


SMERENIA 
ÎNSEMNUL REGAL 
CO Copyright 2004 
Veyhar Chrisrom S.R.L. 
ISBN 973-7738-01-2 


sai E. & L. Harvey 


Nu lanţ de rob, ci-nsemn regal 
Tu vei purta-n eternitate, 

De laşi al umilinţei val 

Să stingă-n tine ce-i carnal 
Şi-apoi să-ți dea identitate. 


O compilaţie din 98 de mini-capitole, „depuse“ de-a lungul a peste 
două decenii şi conţinând mărturiile a vreo 200 de oameni evlavioşi 
despre pericolele mândriei şi beneficiile smereniei. Cum „smerenia 
este singurul ogor în care prinde rădăcină harul“, mesajul cărţii este 
deosebit de actual. 

Căci, dacă smerenie nu e, nimic nu e.. 


SCULPTAREA 

SUFLETULUI 

© Copyright 2007 
Veyhar Chrisrom SRL 
ISBN 973-7738-48-9 


E. F. & L. HARVEY 


Cum să sculptezi un suflet de copil 
S-ajungă demn de Patria Cealaltă, 
Dup-al Scripturii sfânt şi veşnic stil?! 
Ți-arată blând această carte-naltă, 
Căci ea aduce-n casa ta subtil: 
Machete, hărţi, priboi, ciocan şi daltă... 


Unul dintre scopurile divine ale instituției familiei fiind procrearea 
(Geneza 1.27-28), problema creşterii copiilor va dăinui câtă vreme 
pe pământ vor mai exista oameni. 

Sculptarea sufletului, fără să emită pretenţia unui manual de 
referinţă, vine totuşi în întâmpinarea acestei nevoi arzătoare, oferind 
sfaturi, mărturii şi experienţe din partea unora care ...au reuşit. 

Poeziile pe tema „sculptării sufletului“ incluse aici amplifică și 
sintetizează ideile, înlesnind înțelegerea şi memorarea mesajului cărții. 


CHEMAREA 
TATĂLUI CERESC 
opyright 2007 
Veyhar Chrisrom SRL 

ISBN 973-7738-58-5 


Cereasca Tatălui chemare 
Primită-n suflet şi-ascultată 
Fiinţe fâr-asemănare 

Făcu s-apară altădată. 


Dar pilda lor rămâne vie, 

Căci Tatăl şi pe noi ne cheamă; 
Şi răsplătit va fi-n vecie 
Chemarea cine-o ia în seamă... 


Eroii acestei scurte dar solemne compilaţii au fost oameni cu 
aceleaşi limite şi slăbiciuni ca noi (cf. lacov 5.17). Dar ei au auzit 
un glas ceresc, au înțeles chemarea divină şi au fost gata să i se 
conformeze. Să citim, să medităm şi să vedem ce avem de făcut. 


CUM S-AU 
RUGAT EI 
volumul | 
© Copyright 2007 
Veyhar Chrisrom SRL 
ISBN 973-7738-59-2 


Nu CÂND, nu CÂT, nu UNDE s-au rugat 
Eroii lui — îţi spune-acest volum, 

Ci Veghea lor ţinută necurmat 

Te-nvaţă, mai presus de toate, CUM... 

Deci, să poţi zice „Pilda le-am urmat“, 
Cufundă-te în carte chiar acum!... 


Cum s-au rugat ei? Da, aceasta este întrebarea. 

Cineva care este preocupat de o solidă formare intelectuală va 
dori să afle cum au studiat alţii. 

Cineva care este preocupat de succes sau izbândă în afaceri, 
va dori să afle cum au reuşit alţii. 

Însă creştinul preocupat de gândul veşniciei, va dori să afle cum 
au trăit alţii, cum s-au rugat ei. 

Un amplu răspuns vă oferă cartea de faţă. 


CUM S-AU 


RUGAT EI | 
volumul 2 CUM S-AU RUGATEI | 

© Copyright 2008 Vokai 2 | 
Veyhar Chrisrom SRL | 


ISBN 978-973-7738-90-5 


Evangheliei | 


Edwin & Lillian Harvey 


| 
| Rugăciuni ale slujitorilor | 
| 
| 


Aceeaşi temă sub o altă haină! 

Un manual şi-o straşnică unealtă. 
Desprinzi din carte sfânta rugii taină 

Şi te deprinzi cu-o viaţă tot mai “naltă... 
Lectura ta va fi cu-atât mai faină, 

Cu cât mai iute tu laşi restul baltă. 


Celor 19 mini-capitole ale primului volum din acest serial care 
ne introduc în atmosfera intimă, familiară a unor binecuvântaţi 
oameni ai rugăciunii, li se adaugă alte 12 mărturii despre felul 
în care s-au rugat remarcabili slujitori ai Evangheliei: britanici, 
scoțieni, galezi, americani, germani. 

Aşadar, o lectură interesantă, motivantă, contagioasă... 


CUM S-AU 


RUGAT EI 
volumul 3 CUM S-AU RUGAT EI 
© Copyright 2009 barm 


Veyhar Chrisrom SRI 
ISBN 978-973-7738-89-9 


A treia carte paşii ni-i coboară 

Spre-acei eroi ce Valea Jalei mare, 

Prin rugi fierbinţi ce n-au putut să moară, 
O preschimbau în şiruri de izvoare. 

Ei n-au spus vorbe doar aşa-ntr-o doară, 
Ci s-au rugat cu sfântă-nflăcărare; 

Ca vechii patriarhi de-odinioară, 

Şi-au presărat cărarea cu ...altare. 


Prin lectura celor 16 mini-capitole, cititorul va obţine informaţii 
foarte interesante şi extrem de utile despre focul trezirilor spirituale 
izbucnit în diverse locuri şi în diferite momente din istoria Bisericii. 

Vrei să afli ceva nou despre creştini de seamă ca Moody, Finney, 
Fraser şi anturajul lor, sau pagini din istoria misiunii evanghelice în 
China, Japonia, Extremul Orient, India, Congo Belgian? Le ai aici. 


Tiparul executat la: 

S.C. Carmel Print & Design S.R.L. 
Arad, Str. Weitzer nr. 12 
telefon 0257 250670; fax 0357 814601 
e-mail: carmelprint/2 gmail.com 


Cortina de catifea 
Trudy Harvey Jait 


“Păşeşte înapoi în vremea anilor '80, când comunismul încă 
domina puternic Europa de Est, şi imaginează-te alături de Estera, 
o adolescentă din România care se duce pentru prima oară în 
America, pe tărâmul libertăţii, şi descoperă că acolo o aşteaptă cu 
mult mai mult decât o simplă diferență culturală. 


În avion în drum spre America, ea întâlneşte un domn creştin mai 
în vârstă, care o avertizează cu privire la Cortina de catifea, un 
echivalent occidental al Cortinei de Fier. La început, Estera este 
ferm hotărâtă să ia seama la avertizarea acestui domn, dar când 
frumusețea şi individualitatea ei atrag atenția unui tânăr arătos, 
rafinat și mărinimos, pe nume Ron Atwood, și când talentul ei de 
cântăreaţă îi deschide rapid uşile unei noi lumi, ea uită de Cortina 
de catifea şi se desfată în nou-găsita ei libertate şi popularitate. 
Treptat, imaginea ei despre ceea ce înseamnă cu adevărat a fi 
creştin devine tot mai încețoşată. Cortina de catifea o învăluie. Va 
ajunge oare să o infăşoare pe deplin sau va reuşi să scape dintre 
faldurile ei?” 

